
Universitatea „Babeş-Bolyai”, Cluj-Napoca (1997) şi absolvent al studiilor aprofundate 
de istorie orală din cadrul aceleiaşi facultăţi (1998). Doctor în istorie la Universitatea 
„Babeş-Bolyai” (2008). În prezent este director general al Institutului de Investigare 
a Crimelor Comunismului şi Memoria Exilului Românesc. A coordonat mai multe 

Argonaut, Cluj-Napoca, 2006); Rezistenţa anticomunistă. Cercetare ştiinţifică si 
valorificare muzeală, I-II (coeditor, Argonaut, Cluj-Napoca, 2006); Experiente car- 

în regimurile comuniste (coord., Polirom, Iasi, 2009) ; Represiunea politică în România 
comunistă. „Garda Albă” - organizaţie subversivă inventată de Securitatea hunedo- 
reană (autor, Argonaut, Cluj-Napoca, 2010); Sfârşitul regimurilor comuniste. Cauze, 

Mihaela-Lucia ION este doctor în istorie din 2014 şi manager cultural activ în spaţiul 
cultural românesc, cu predilecție în cadrul Asociaţiei Atelierul de Creaţie. In 2012, a 


8 PREZENTAREA AUTORILOR 


fost bursieră a grantului „Gabriela Tudor” in management cultural, petrecând patru 
săptămâni intense la Londra, alături de echipa body < data < space şi având drept 
mentor pe Ghislaine Boddington. A absolvit studiile masterale : „Teoria şi practica 

Manuela MARIN (n. 1980) este doctor în istorie din anul 2008 al Universităţii 
„Babeş-Bolyai” din Cluj-Napoca (titlul lucrării: Originea si evoluția cultului perso- 
nalităţii lui Nicolae Ceauşescu 1965-1989). A fost cercetător postdoctoral al aceleiaşi 
universităţi în perioada 2010-2012. Domenii de interes : istoria comunismului românesc 
în perioada lui Nicolae Ceauşescu, viaţa cotidiană în comunism, cultul personalităţii 
lui Nicolae Ceausescu. Este autoarea volumelor Originea si evoluția cultului persona- 
lităţii lui Nicolae Ceauşescu 1965-1989 (Altip, Alba Iulia, 2008) şi Între prezent si 
trecut : cultul personalităţii lui Nicolae Ceausescu şi opinia publică românească 
(Mega, Cluj-Napoca, 2014). A mai publicat numeroase studii, printre care „Posteritatea 
unui dictator”, în Ştefan Bosomitu, Mihai Burcea (coord.), Spectrele lui Dej. Incursiuni 
în biografia şi regimul unui dictator (Polirom, laşi, 2012), şi „Ascultând Radio Europa 
Liberă în România lui Nicolae Ceausescu”, în Luciana M. Jinga, Ştefan Bosomitu (coord. ), 
Între transformare şi adaptare. Avataruri ale cotidianului în regimul comunist din 
România (Polirom, laşi, 2013). 


Mara MĂRGINEAN (n. 1980) este cercetător postdoctoral al Academiei Române, 
filiala Cluj. Este doctor în istorie din 2013 cu o teză despre Procesul de urbanizare 

trializare şi urbanizare, istorie culturală in timpul războiului rece şi viaţă cotidiană. 

dian în România comunistă, Anuarul Institutului de Investigare a Crimelor Comunismului 
şi Memoria Exilului Românesc, volumul VII (2012) (Polirom, Iaşi, 2012); „Spaţiu 
public, spaţiu privat. Experiente cotidiene în centrele siderurgice ale regiunii Hunedoara, 
1945-1968”, în Luciana M. Jinga, Ştefan Bosomitu (coord.), Între transformare şi 
adaptare. Avataruri ale cotidianului în regimul comunist din România, Anuarul 
Institutului de Investigare a Crimelor Comunismului şi Memoria Exilului Românesc, 

cotidian în Hunedoara şi Călan (1945-1968) (Polirom, Iasi, 2015). 

George NEAGOE (n. 1986) este asistent de cercetare ştiinţifică la Institutul de Istorie 
şi Teorie Literară „G. Călinescu”, Academia Română, Bucureşti. A absolvit Facultatea 
de Litere a Universităţii din Bucureşti în 2008. A urmat programul de masterat „Studii 
literare româneşti” din cadrul aceleiaşi instituţii în 2010. În 2013 i s-a conferit titlul 
de doctor în filologie pentru teza Asul de pică: Stefan Aug. Doinaș, redactată sub 
îndrumarea prof. univ. dr. Nicolae Manolescu. Lucrarea, publicată cu acelaşi titlu 
(Editura Cartea Românească, 2013), a fost distinsă cu Premiul Uniunii Scriitorilor în 
2014 - secţiunea „Cartea de debut”. Proiecte în derulare la care colaborează: 
„Dicţionarul cronologic al literaturii române” (până la 1780) şi „Cronologia vieţii 
literare româneşti” (1990-2000). Domenii de interes : literatură şi ideologie, scriitori 
în arhivele Securităţii, (de)stalinizarea literaturii române postbelice, umanismul soci- 
alist, publicistica de atitudine politică a scriitorilor români din secolul XX. 


Arina-Codruta NEAGU (n. 1988) este doctorandă la Facultatea de Litere din cadrul 
Universităţii „Babeş-Bolyai” Cluj-Napoca şi bursieră a proiectului „Cercetători com- 
petitivi pe plan european în domeniul ştiinţelor umaniste şi socio-economice. Reţea 
de cercetare multiregională (CCPE)”, POSDRU/159/1.5/S/140863, finanţat în cadrul 
Programului Operaţional Sectorial Dezvoltarea Resurselor Umane 2007-2013 (POSDRU). 
Lucrează la o teză care vizează spaţiul literaturii de detenţie româneşti, prin raportare 
la volumele de memorii scrise de Lena Constante (Evadarea tăcută. 3000 de zile 
singură în închisorile din România / L’évasion silencieuse : trois mille jours, seule, 
dans les prisons roumaines şi Evadarea imposibilă. Penitenciarul politic de femei 
Miercurea Ciuc : 1957-1961). Cercetarea circumscrie problematica bilingvismului 
autoarei, limitele dicibilului în articularea traumatismelor trăite, din perspectiva cali- 
tatilor literare pe care le dovedesc scrierile abordate. Autoare a mai multor articole in 
reviste de specialitate. Domenii de interes : literatura română de detenţie comunistă, 
psihologia traumei, teoriile limbajului, retorică şi stilistică, psiholingvistică, antropo- 
logie culturală, analiza discursului. 


Petre OPRIS (n. 1968) a absolvit Şcoala Militară de Ofiţeri Activi de Artilerie şi 
Rachete „loan Vodă” din Sibiu (1990) şi Facultatea de Istorie din cadrul Universităţii 
din Bucureşti (1997). În februarie 2008 a obţinut titlul de doctor în istorie al Universităţii 
„Alexandru Ioan Cuza” din Iaşi, cu o lucrare intitulată România în Organizația 
Tratatului de la Varşovia (1955-1991) (coordonator : prof. univ. dr. lon Agrigoroaiei). 
Cercetător în domeniul istoriei războiului rece, în cadrul Programului de Burse de 
Cercetare pe Termen Scurt iniţiat de Institutul Cultural Român (Bucureşti) şi Woodrow 
Wilson International Center for Scholars (Washington DC, SUA) (martie-iunie 2012, 
Washington DC). Volume publicate : Industria românească de apărare. Documente 
(1950-1989) (Editura Universităţii Petrol-Gaze din Ploieşti, 2007); România in 
Organizaţia Tratatului de la Varşovia (1955-1991) (Editura Militară, Bucureşti, 2008) ; 
Criza poloneză de la începutul anilor '80. Reacţia conducerii Partidului Comunist 
Român (Editura Universităţii Petrol-Gaze din Ploieşti, 2008) ; România în Organizaţia 
Tratatului de la Varşovia. Documente (1954-1968) (Institutul Naţional pentru Studiul 

Totalitarismului, Bucuresti, 2008 [volumul I], 2009 [volumul II]) (coautor, împreună 
cu dr. Gavriil Preda). A participat la diferite conferinţe internaţionale, organizate şi 
desfăşurate în România, Ungaria, Italia, Germania, Polonia, Statele Unite ale Americii 
şi Suedia. Comunicările şi studiile sale ştiinţifice s-au publicat în România, Ungaria, 
Italia, Elveţia, Germania, Marea Britanie, Polonia, Serbia şi Statele Unite ale Americii. 


Vlad PASCA (n. 1986) este asistent de cercetare şi doctorand în istorie la Universitatea 
din Bucureşti, cu o teză despre politica economică a PCR în perioada 1967-1975. 
Subiectele sale de interes se înscriu în aria istoriei sociale şi economice a României 
secolului XX în context european. A publicat studii cu privire la învăţământul superior 
în România socialistă, tineretul în timpul regimurilor autoritare, educaţia patriotică 
înainte de primul război mondial, comerţul alimentar şi de băuturi alcoolice. 


Simona PREDA (n. 1978) este doctor în istorie al Universităţii din Bucureşti cu teza 
Literatura istorică pentru copii în România comunistă 1948-1989. Paradigma omului 
nou (coordonator : prof. univ. dr. Lucian Boia). Domenii de interes : istoria comunis- 
mului, istoria mentalităților, pictura, literatura română. Autoare a mai multor articole 
şi studii publicate în reviste de specialitate. Publicaţie recentă : „Patrie Română, tard 
de eroi! ” O istorie a literaturii pentru copii din perioada comunistă (Curtea Veche, 
Bucureşti, 2014). 


Sorin RADU (n. 1971) este profesor universitar, director al Departamentului de Istorie 
şi Patrimoniu şi al Centrului de Cercetare a Patrimoniului şi Istoriei Socio-Culturale, 
Universitatea „Lucian Blaga”, Sibiu. Doctor în istorie al Universităţii „Lucian Blaga” 
din Sibiu (2003). Convenor pentru România al International Commission for the 
History of Representative and Parliamentary Institutions ; membru al European Rural 
History Organisation; editor-şef al revistei Studia Universitatis Cibiniensis. Series 
Historica. A coordonat mai multe proiecte de cercetare, dintre care amintim, selectiv : 
„Communism in Romanian Countryside. Case Study : Ploughmen’s Front Propaganda 
(1944-1953)” şi „Cultură politică şi comportament electoral in România in anii demo- 
cratiei parlamentare 1866-1937 - între specificul national şi modelele europene”. 
A publicat mai multe volume, dintre care amintim : Vespasian Erbiceanu (1865-1943). 
Studiu monografic (Cetatea de Scaun, Târgovişte, 2014) ; Învățământul de partid şi 
şcolile de cadre în România comunistă (coord., Editura Universităţii „Alexandru Ioan 
Cuza” din laşi, 2014); Parliamentarism and Political Structures in Eastcentral and 
Southeastern Europe in the Inter-war Period (coord., împreună cu Hans-Christian 
Maner), Studia Universitatis Cibiniensis. Series Historica, tom 9, 2012 ; Ion Flueraş 
(1882-1953). Social-democratie si sindicalism (ediţia a Il-a, revăzută şi adăugită, 
Cetatea de Scaun, Târgovişte, 2012); Electoratul din România în anii democraţiei 
parlamentare (1919-1937) (Institutul European, Iasi, 2004). 

Cristian ROIBAN (n. 1980) este cercetător postdoctoral la Centrul de Studii Avansate 
în Istorie de la Universitatea de Vest, Timisoara. Din 2013 este doctor în istorie con- 
ceptuală la aceeaşi universitate, absolvent al Şcolii Doctorale Internationale de Istorie 
Conceptuală „Reinhart Koselleck”. Este masterand al Universităţii Augsburg, Germania 
(2008) şi al CEU Budapesta (2003). Este beneficiarul mai multor burse şi premii 
acordate de Volkswagen Stiftung, Soros Fundation, Braunschweig Institut fiir Internationale 
Schulbuchforschung şi DAAD. Principalele sale domenii de interes sunt istoria con- 
ceptuală, istoria istoriografiei, teoria ideologiei, nationalism, national-comunism. 


Cezar STANCIU (n. 1980) este asistent universitar doctor în cadrul Facultăţii de 
Ştiinţe Umaniste, Universitatea „Valahia” din Târgovişte, membru al Centrului de 
Cercetare a Istoriei Relaţiilor Internationale „Grigore Gafencu” şi redactor-şef al 
revistei Valahian Journal of Historical Studies. Domeniile sale de interes cuprind 
istoria relaţiilor internaţionale, politica externă a României în perioada comunistă, 
istoria Europei central-răsăritene în secolul XX. Ultima publicaţie : Nicolae Ceauşescu 
şi mişcarea comunistă internaţională (1967-1976) (Cetatea de Scaun, 2014). 


Alexandru TARDEA (n. 1992) este masterand la Facultatea de Istorie a Universitatii 
»Alexandru Joan Cuza” din Iasi. Domenii de interes: teorii ale nationalismului si 
antisemitismului, conceptii despre putere, istoria comunismului $i a postcomunismului, 
practici discursive in regimurile totalitare. 


Cuvant-inainte 


Vizionari, idealişti, visători, fantasti, carierişti, cinici, călăi - pe de o parte; 
duşmani ai poporului, burghezi, sabotori, contrarevolutionari, chiaburi - pe de alta 
parte : în cadrul societăţilor comuniste au existat întotdeauna baricade, periferii, mar- 
ginalităţi şi frontiere simbolice. În general, discursul istoriografic sau alege să ignore 
aceste realităţi, sau le interpretează sumar în cheia ominpotentei regimului-stat care 
nu admitea gesturi ori tendinţe de ieşire din cerc. Totuşi, societatea comunistă s-a 
confruntat în permanenţă cu un dușman, fie el real sau închipuit, care a devenit o 
realitate omniprezentă la nivel discursiv. Împotriva acestuia statul comunist a dus 
continuu o politică de marginalizare şi excludere care, deseori, căpăta valenţe şi tonuri 
represive. 

De-a lungul regimului comunist, societatea românească a fost marcată de dilemele 
dezintegrării şi de eforturile integrării sociale. Propunând un proiect societal care a 
vizat transformarea profundă a vechii ordini, regimul comunist a testat în permanenţă 
maleabilitatea atât a naturii umane, cât şi a societăţii în general. Regimul nu a căutat 
să promoveze doar politici menite a distruge punctele de convergenţă ale vechii soci- 
etati, ci a fost nevoit, de asemenea, să caute noi tipuri de afinități şi dialog, al căror 
scop era de a (re)construi societatea într-un cadru controlat şi susţinut de către regi- 
mul-stat - motiv să ne întrebăm azi, la 25 de ani de la căderea simbolică a comunis- 
mului în Europa de Est, în ce măsură regimul-stat s-a dovedit a fi capabil să controleze 
fenomenele de dezintegrare socială (excludere, marginalizare) şi cât de viabile au fost 
politicile ce au vizat restructurarea societăţii şi redesenarea relaţiilor dintre indivizi 
sau diferite grupuri. 

Volumul al IX-lea al Anuarului Institutului de Investigare a Crimelor Comunismului 
şi Memoria Exilului Românesc continuă tradiţia numerelor anterioare şi îşi propune 
să reunească contribuţii inedite şi novatoare. Cele treisprezece studii care formează 
volumul de faţă, prin analizele conţinute, explorează pluralitatea ipostazelor care pot 
caracteriza politicile de excludere promovate de regimul comunist, precum şi răspun- 
surile actorilor sociali la aceste politici de-a lungul regimului comunist din România. 

Prima parte a volumului însumează patru studii care surprind chipuri diferite ale 
marginalitatii politice şi sociale. Astfel, sunt analizate politicile de marginalizare şi 
excludere ale regimului, aşa cum au fost ele instrumentate inclusiv prin intermediul 
discursului publicistic - articolul lui Alexandru Tardea propune un studiu de caz asu- 
pra unuia dintre liderii comunităţii evreieşti din România, Wilhelm Filderman, trans- 
format de propaganda comunistă în duşman al poporului. Un caz aproximativ similar, 

deşi analizat dintr-o perspectivă diferită, ne este relevat de studiul Arinei-Codruta 
Neagu, care se ocupă de dilemele identitare ale unui alt duşman al poporului - Harry 
Brauner. Vectorul de analiză îl reprezintă corespondenţa pe care acesta o poartă cu 
partenera sa de viaţă, din localitatea unde îi fusese fixat domiciliul obligatoriu după 
eliberarea din închisoare. Studiul lui Sorin Radu şi Cosmin Budeancă - o incursiune 
în biografia lui Romulus Zăroni - ne relevă un alt caz de marginalitate politică şi 
socială. Fost tovards de drum şi sprijin de nădejde al comuniştilor în cursa lor pentru 
preluarea puterii, Romulus Zăroni a sfârşit prin a cădea el însuşi victimă sistemului 
pe care nu-l slujise, dar îl cautionase prin toate acţiunile sale. În cele din urmă, studiul 
Marei Mărginean ne propune translarea discuţiei dinspre micro- către macrosistem, 
pentru o analiză a modului în care distribuţia şi utilizarea bunurilor de strictă necesi- 
tate au articulat identități politice, ierarhii sociale şi modele comportamentale de-a 
lungul regimului comunist. 

Partea a doua a volumului cuprinde cinci studii care, prin analizele întreprinse, 
discută avatarurile proceselor de dezintegrare a structurilor antebelice, precum şi 
dilemele şi eforturile de inregimentare ale diferiților actori politici şi sociali în anii 
postbelici. Subiectele abordate în cadrul acestei parti sunt cat se poate de diverse - de 
la transformările prin care trece fenomenul sportiv românesc în anii imediat postbelici 
(Diego Ciobotaru), către analize calitative în raport cu datele furnizate de recensămin- 
tele de populaţie asupra stocurilor de educaţie de-a lungul regimului comunist (Vlad 
Paşca) ; studii ce surprind eforturile regimului de la Bucureşti pentru reconcilierea cu 
social-democratia europeană (Cezar Stanciu) ori o analiză referitoare la modul în care 
discursul istoriografiei national-comuniste a instrumentalizat aspecte referitoare la 
particularitatile regionale, propunând o viziune şi o interpretare unitară a istoriei 
românilor (Cristian Roiban) ; al cincilea studiu face o incursiune în istoria tentativelor 
de evadare pe calea aerului din România comunistă (Petre Opriş). 

Ultima parte a volumului include patru studii care prezintă o discuţie referitoare 
la marginalitatile şi periferiile artistice şi culturale din România comunistă. Prima 
contribuţie discută eforturile de legitimare şi inregimentare ale intelectualitatii în 
contextul tulbure al primilor ani postbelici, insistând asupra rolului pe care George 
Călinescu îl ocupă în cadrul acestui proces (George Neagoe). Următoarele două studii 
(Simona Preda, Mihaela Ion) transferă analizele către perioada târzie a regimului 
comunist, o vreme în care tendinţele disidente şi atitudinile nonconformiste ale artiş- 
tilor se înmulţesc, ca răspuns la inghetul ideologic ce părea să se perpetueze la nesfâr- 
şit. În fine, ultimul studiu al acestui volum ne propune o incursiune în universul puţin 
cunoscut al contraculturilor muzicale ale tineretului din anii 1980, analizând şi reac- 
tiile poliţiei politice a regimului de la Bucureşti faţă de popularitatea de care se bucura 
muzica occidentală în rândul tinerilor din România comunistă. 

În final, coordonatorii acestui al IX-lea volum al Anuarului Institutului de Investigare 
a Crimelor Comunismului şi Memoria Exilului Românesc doresc să aducă mulţumiri 
celor care au facilitat şi au făcut posibilă continuarea acestui demers ştiinţific. 
Recunostinta noastră se îndreaptă, în primul rând, către contributorii acestui număr, 
care au respectat termenele impuse de către noi şi au răspuns cu celeritate oricăror 

solicitări, observaţii sau întrebări. Le mulţumim pentru profesionalismul, răbdarea şi 

disponibilitatea de care au dat dovadă. Alte calde mulţumiri le datorăm şi colegilor 

noştri, dar şi tuturor celorlalte persoane care au girat, susţinut şi încurajat, de-a lungul 
timpului, acest demers ştiinţific şi editorial. 

Ştefan Bosomitu 

Luciana M. Jinga 

IPOSTAZE ALE MARGINALITĂŢII 
POLITICE ŞI SOCIALE 


Alexandru Tardea 


Distorsionarea imaginii publice a adversarului 
in discursul comunist: excludere, demonizare 
şi autolegitimare. Cazul dr. Wilhelm Filderman 


Abstract. The purpose of my research was to analyze and construe one of the practi- 
ces applied by the Romanian communists in order to ease the imposition of their regime 
between 1945 and 1947: the distortion of the political opponent’s public image. Our 
analysis was limited to the case of the prominent Jewish leader Wilhelm Filderman, 
who advocated for the rights of his community during the Holocaust and whose refu- 
sal to support the communist regime brought him under the close scrutiny of the 
communist affiliated press. Alternatively, the objectives of this approach were to elu- 
cidate the methods by which the communist power gained legitimacy in the Jewish 
community and to identify the different forms of the discourse of exclusion employed 
by the press. 

In the first section of the study, I analyzed the defining moments of the last three years 
of Wilhelm Filderman’s political career, showing his gradul marginalization. In the 
second section, I performed a discourse analysis based on a selection of articles 
published by two communist newspapers (România liberă and Unirea), seeking to 
identify how the image of the opponent was structured, the characteristics of the dis- 
course of exclusion and the effects it generated. 

The conclusions that I reached were that the communists had articulated their political 
discourse not only to obtain large numbers of supporters, but also in order to annihi- 
late a political opposition that was indispensable in the process of creating legitimacy. 
In order to create it, they needed enemies and when they did not have one, they inven- 
ted one, as was the case of Wilhelm Filderman, who became the subject of a media 
campaign that modified the representations about him in such a manner that he was 
abandoned by most of his associates and became a marginal figure in the community 
that he defended for most of his career. 


Keywords: Wilhelm Filderman, Romanian Jewish community marginalization, media 
campaign, communism, discourse analysis 


Scopul demersului meu vizează analiza şi interpretarea uneia dintre practi- 
cile utilizate de comuniştii români în perioada de impunere a regimului tota- 
litar, între 1945 şi 1947: distorsionarea imaginii publice a adversarului politic. 
Analiza mea este restrânsă la cazul particular al liderului evreu Wilhelm 
Filderman, una dintre personalităţile incluse de presa comunistă în galeria 
»reactionarilor”, alături de liderii partidelor „istorice”. În subsidiar, mizele 
acestui demers sunt elucidarea mecanismelor de legitimare a puterii comuniste 
la nivelul minorităţii evreieşti şi identificarea formelor discursului de excludere. 

În scopul atingerii acestor deziderate, studiul este divizat în două segmente. 
În prima parte, am descris modul în care Wilhelm Filderman a fost transformat 
într-un personaj periferic al spaţiului politic evreiesc. Astfel, pe baza artico- 
lelor apărute în presa comunistă şi a documentelor cuprinse în volumele care 
au abordat istoria vieţii evreieşti în perioada comunistă!, am analizat momen- 
tele definitorii ale ultimilor trei ani din cariera politică românească a lui 
Wilhelm Filderman. În cea de-a doua secţiune, am efectuat o analiză discursivă, 
pornind de la o selecţie de articole apărute în două dintre organele de presă 
comuniste, România liberă şi Unirea, între 1945 şi 1947, respectiv 1948, 
dorind să identific structurarea imaginii adversarului, resorturile demonizării, 
caracteristicile discursului de excludere şi efectele generate. În acest sens, am 
aplicat o metodă de analiză discursivă sugerată de cercetătorul german Siegfried 
Jager, reprezentant al Şcolii de la Duisburg?. Am preferat analiza critică, 
deoarece este o metodă calitativă, nu cantitativă. Deşi nu neg meritele celei 
din urmă, experienţa citirii sau audierii unor rezultate ale cercetărilor de acest 
tip mi-a relevat că gama concluziilor care pot fi extrase după un astfel de 
demers este limitată. Pe de altă parte, nici analiza critică nu este perfectă, 


1. Lucian Nastasă (coord.), Andreea Andreescu, Andrea Varga (eds.), Minorităţi etnocul- 
turale. Mărturii documentare. Evreii din România (1945-1965), cuvânt-înainte de Liviu 
Rotman, Cluj, Centrul de Resurse pentru Diversitate Etnoculturală, 2003 ; Hary Kuller, 
Evreii în România anilor 1944-1949. Evenimente, documente, comentarii, Bucureşti, 
Editura Hasefer, 2002. 

2. Siegfried Jager, „Discourse and Knowledge: Theoretical and Methodological Aspects 
of a Critical Discourse and Dispositive Analysis”, în Ruth Wodak, Michael Meyer (eds.), 
Methods of Critical Discourse Analysis, Londra/Thousand Oaks/New Delhi, Sage 

fiindcă cercetătorul se află în imposibilitatea de a depăşi o anumită tendenti- 
ozitate provocată de îngrădirile metodologice. Dat fiind că discursul analizat 
este, de cele mai multe ori, producţia unei instituţii sau a unor reprezentanţi 
ai puterii, iar analistul urmăreşte să descrie reprezentările despre unele grupuri 
marginale (minorităţi etnice sau sexuale, grupări politice situate în opoziţie 
etc.), în atitudinea acestuia se va insinua tendinţa de a se situa de partea gru- 
pului defavorizat!. Totodată, analiza discursivă critică este selectivă. Din cauză 
că cercetătorul nu are capacitatea de a analiza întreaga producţie discursivă 
dintr-o anumită perioadă de timp, el este nevoit să selecteze câteva texte repre- 
zentative pentru segmentul cercetat?. În demersul meu, am preluat din metoda 
lui Jăger acele aspecte care se pretează unui studiu istoric şi am efectuat o 
analiză de suprafaţă a discursului de excludere a lui Wilhelm Filderman, urmată 
de studierea mai detaliată a două texte reprezentative pentru campania de presă 
purtată împotriva sa. 


Marginalizarea lui Wilhelm Filderman 


În primii trei ani de după încheierea celui de-al doilea război mondial s-au 
produs manifestări antisemite violente în diferite parti ale Europei de Est: în 
Polonia au avut loc pogromuri, în Slovacia au existat tulburări motivate de 
sentimente antievreieşti, iar în Ungaria s-au înregistrat victime în timpul unei 
revolte din mai 1946. De asemenea, în aceste trei ţări au reapărut zvonurile 
privind răpirea copiilor creştini de către evrei”. O posibilă interpretare pentru 
recrudescenta antisemitismului se poate contura dacă avem in vedere faptul că 
Holocaustul a modificat masiv peisajul social al oraşelor din estul Europei, 
despărţirea de grupul etnic care forma nucleul burgheziei, în multe din zonele 
urbane din această arie geografică, creând oportunităţi de avansare socială 
rapidă pentru cei din burghezia locală“. Repatrierea evreilor şi revenirea aces- 
tora din ascunzătorile care i-au protejat în timpul războiului era percepută ca 
o ameninţare împotriva noilor realităţi. Un alt fapt care a condus la escaladarea 

tensiunilor interconfesionale a fost generat de chestiunea proprietăţilor care 
aparținuseră evreilor înainte de aplicarea „soluţiei finale” ; acestea fuseseră 
ocupate de localnici, care după încheierea ostilităţilor au refuzat să îşi pără- 
sească noile locuinţele preluate abuziv, generând noi valuri de tensiune!. Aceste 
fapte îşi găsesc ecou şi în istoria primilor ani postbelici din România, însă 
divergentele nu au luat amploarea cazurilor amintite. 

Victoriile Armatei Roşii, în cursul anului 1944 şi în prima jumătate a lui 
1945, şi avansarea ei în direcţia Balcanilor şi a Europei Centrale au generat, 
la început, ameliorarea stării de spirit a populaţiei evreieşti din România, 
ordinea postbelică instituită de Uniunea Sovietică fiind caracterizată, printre 
altele, de instaurarea unui cadru legislativ care urma să permită emanciparea 
acestui grup etnic. Cu toate acestea, preluarea controlului guvernului de către 
comunişti, după 6 martie 1945, a restrâns posibilităţile de exprimare colectivă?. 
La scurt timp după preluarea puterii politice, a devenit clar că scopul liderilor 
extremei stângi era înregimentarea numeroaselor organizaţii evreieşti în Comitetul 
Democratic Evreiesc, înfiinţat în iunie 1945. Această organizaţie apropiată de 
mişcarea comunistă urmărea instituirea monopolului asupra coordonării vieţii 
comunitare şi „reeducarea elementelor burgheze”?. 

Miza nu era neglijabilă, deoarece, la terminarea războiului, minoritatea 
evreiască din România era a doua cea mai importantă comunitate de acest fel 
din Europa, după cea din URSS, numărând aproximativ 420.000 de persoane, 
faţă de cele 850.000 înregistrate înainte de declanşarea conflagrației mondiale“. 
În condiţiile în care, pentru mai bine de jumătate dintre supraviețuitori, hrana 
era insuficientă, iar problemele de sănătate contractate în timpul războiului 
făceau ca 32 % dintre evreii apti pentru efort să-şi declare incapacitatea tem- 
porară de a munci5, după 23 august 1944 exista sentimentul că populaţia 
evreiască trebuia să fie reprezentată sub sigla unităţii, în acest sens fiind creat 
Consiliul General Evreiesc (CGE), care îi aduna sub aceeaşi conducere pe 
reprezentanţii evreilor din România, indiferent de opiniile lor politice®. Sub 
această formulă, Consiliul prezidat de Wilhelm Filderman a înaintat guvernului 
memorii şi documente care conţineau revendicările populaţiei evreieşti. Această 

institutie s-a dizolvat dupa numai trei luni de activitate, din cauza divergente- 
lor instalate intre liderii comunitari si a intentiilor clare de politizare venite 
din partea reprezentanţilor comunişti, care au încercat să afirme adeziunea 
organizaţiei la programul Frontului Naţional Democrat!. Eşecul acestor tactici 
a impus crearea unei alte organizaţii de reprezentare a evreilor, controlate 
exclusiv de comunişti, formulă care s-a materializat sub forma Comitetului 
Democratic Evreiesc, ghidat tot de un program de unitate comunitară. Între timp, 
colapsul CGE a determinat întoarcerea la mijloacele de expresie interbelice, 
prin refacerea vechilor foruri comunitare? : Federaţia Uniunii Comunităţilor 
Evreieşti (FUCE), partidul politic Uniunea Evreilor Români (UER), Uniunea 
Comunităţilor Evreieşti din Vechiul Regat (UCE), toate conduse de Wilhelm 
Filderman, Partidul Evreiesc (la conducere căruia se aflau A.L. Zissu şi Mişu 
Benvenisti, ambii promotori ai soluţiei emigrationiste) şi comunităţile locale. 
Poziţiile politice luate de aceste organisme nu constituiau semnale pozitive 
pentru puterea comunistă, de vreme ce Filderman era un intelectual de factură 
liberală şi un adept al soluţiei integrationiste, in timp ce liderii Partidului 
Evreiesc se arătau atasati de programul sionist. Aşadar, conducerea comunităţilor 
era văzută ca o promotoare a iudaismului, nu a comunismului, un motiv serios 
pentru demararea atacurilor împotriva Federaţiei şi a conducătorului acesteia’. 

Din pricina prestigiului său în comunităţile evreieşti, precum şi a legături- 
lor sale cu lumea politică şi intelectuală românească, Wilhelm Filderman a 
devenit principalul adversar politic din lumea evreiască“. Cooptarea sa în 
rândul „tovarăşilor de drum” reprezenta o miză majoră pentru extrema stângă 
din România, deoarece era probabil ca înregimentarea lui Filderman să înles- 
nească permeabilitatea discursului comunist în rândul evreilor neîncrezători în 
soluţia de extremă stânga. În momentul în care acesta s-a dovedit impasibil în 
faţa ofertelor puterii, comuniştii au căutat să-i anihileze discursul. Fenomenul 
a fost, la o scară mai mică, similar celui în care au fost implicaţi liderii par- 
tidelor politice democratice : Iuliu Maniu, Ion Mihalache şi Dinu Brătianu. În 
ambele situaţii, obiectivul a fost suprimarea discursului adversarului politic, 
recurgându-se la demonizări, caricaturizări şi acuzaţii grave emise în lipsa unor 
dovezi concrete. 

În mod cert, cazul Filderman a reprezentat un fapt mai degrabă marginal 
în procesul de impunere a regimului comunist. Raportul dintre spaţiul alocat 
în presa comunistă campaniilor împotriva liderilor partidelor „istorice” şi cel 

destinat problemelor evreieşti era net defavorabil celor din urmă. O dovadă a 
plasării cazului Filderman la periferia spaţiului politic din anii impunerii regi- 
mului comunist este faptul că mobilizarea opiniei publice, în chestiunea lup- 
telor intestine din cadrul vieţii politice evreieşti, nu s-a produs prin intermediul 
principalului ziar comunist, Scânteia, unde mentiunile privind aceste teme erau 
sporadice. Profilul cotidianului România liberă, unde se abordau, în plus faţă 
de Scânteia, probleme de interes local, permitea însă antrenarea cititorilor în 
dezbateri privind politica grupărilor politice evreieşti. Odată cu formarea 
Comitetului Democratic Evreiesc, principalele dezbateri s-au mutat în săptă- 
mânalul editat de această organizaţie, lansat în noiembrie 1945 şi intitulat 
Unirea, o traducere a numelui ziarului Comitetului Antifascist din URSS, 
Einigkeit'. Atitudinea faţă de problemele comunităţilor evreieşti afişată în 
cuprinsul paginilor din cele două publicaţii era duplicitară. Pe de o parte, se 
poate distinge un discurs de mediatizare a Holocaustului, a victimelor acestuia 
şi a problemelor întâmpinate de cei care reuşiseră să scape cu viaţă după fina- 
lizarea războiului. Scopul acestei retorici era de a consolida legitimitatea 
relaţiei comuniştilor cu segmentul evreiesc al societăţii. Pe de altă parte, unele 
texte conţineau devize care făceau trimitere la imaginarul unităţii, însuşi titlul 
săptămânalului editat de CDE fiind o referinţă la dezideratul unei solidaritati 
perfecte, dublat de rezonanţa aparte a cuvântului „unire” în sistemul colectiv 
de simboluri al societăţii româneşti. Unitatea evreiască semnifica, in accepti- 
unea comuniştilor români, integrarea în CDE, adică ralierea numeroaselor şi 
divergentelor organizaţii evreieşti la o politică unică. Aşadar, problemele 
evreieşti erau înscrise în logica dialectică a discursului comunist: în vreme ce 
drama colectivă a acestei etnii era recunoscută şi dezbătută pe larg, opţiunile 
politice individuale ale evreilor erau din ce în ce mai limitate. 

Campania de presă împotriva lui Wilhelm Filderman a debutat la sfârşitul 
anului 1944. Contextul a fost oferit de emiterea decretului-lege pentru abolirea 
legilor rasiale, care a fost marcat de o întrunire a evreilor bucureşteni la sala 
„ Tomis”, convocată de Partidul Comunist. Relatarea evenimentului din România 
liberă a semnalat faptul că populaţia evreiască se manifestase împotriva lui 
Wilhelm Filderman şi a lui A.L. Zissu, acesta din urmă doar menţionat, fără 
comentarii ulterioare. Articolul a trasat schiţa pentru alte intervenţii ulterioare 
împotriva lui Filderman, acuzaţia lansată cu această ocazie devenind, în anii 
următori, un stereotip ataşat imaginii liderului evreu. Reproducând fragmente 
din discursurile prezentate la eveniment, articolul din România liberă îl acuza 

de reactionarism, atitudine dovedită de presupusa cauzare a unor disensiuni in 
cadrul comunităţilor, prin reprezentarea intereselor unui sector foarte restrâns 
din cadrul minorităţii evreieşti!. Momentul ales nu a fost unul întâmplător. În 
luna premergătoare acestui eveniment, Consiliul General Evreiesc se destră- 
mase, iar Wilhelm Filderman revenise la vechiul său mod de a face politică, 
resuscitând fostul sistem de organizaţii comunitare, fapt care împiedica acce- 
lerarea procesului de înregimentare a minorităţii evreieşti. 

Atacurile au fost reluate în aprilie 1945, când Wilhelm Filderman a fost 
implicat, în calitate de martor, în ancheta Tribunalului Poporului privind pro- 
cesul conducătorilor Centralei Evreilor. Relatarea evenimentului din România 
liberă a constat într-un rechizitoriu despre presupusele legături ale liderului 
evreu cu Matias Griinberg, un asociat al lui Nandor Gingold, preşedintele 
Centralei. Acesta a fost un moment definitoriu în procesul de demonizare a 
lui Filderman, deoarece textul conţine primele menţiuni ale unora dintre acu- 
zaţiile care aveau să devină recurente în următorii ani: dorinţa lui Filderman 
de a intra în grațiile nazistilor, servirea intereselor germanilor prin intermedi- 
erea unor afaceri, sfătuirea lui Antonescu de a-i înrola pe evrei în armată şi 
a-i trimite în URSS, dorinţa de a intra în slujba Gestapo-ului, oferirea de 
subvenţii lui Matias Griinberg şi atitudinea duplicitară faţă de comunitatea pe 
care o reprezenta. Însă aspectul cel mai deranjant pentru autorul articolului, 
care servea şi drept concluzie, era prietenia cu Iuliu Maniu, Dinu Brătianu şi 
Nicolae Rădescu a lui Filderman, care îl plasa pe acesta în „primele rânduri 
ale reacţiunii”?. Printre dezvăluirile expuse de acuzatorul public Mihail Mayo, 
s-a numărat şi colectarea sumelor de bani pentru înzestrarea armatei române, 
în timpul regimului Antonescu. Filderman a fost acuzat că i-a constrâns pe 
evrei să cotizeze de patru ori suma cerută, servind „în mod direct cauza 
hitlerismului”5. Ancheta Tribunalului Poporului şi reproducerea ei din România 
liberă reprezentau o distorsiune a realităţii, deoarece strângerea unei sume de 
zece miliarde de lei le fusese impusă tuturor evreilor şi, cu toate că pragul nu 
a fost atins, evreii au subscris de patru ori mai mult decât restul populaţiei“. 
În mod deliberat, textul a pus sub tăcere acest aspect cheie, care ajuta la inte- 

legerea acelei perioade, cu scopul de a formula concluzia intransigentă a 
articolului: dr. Wilhelm Filderman a ,,sprijinit regimul Antonescu si a cola- 
borat la spolierea comunitatii evreiesti”'. Pentru a da impresia de obiectivitate, 
articolul nu era semnat, jucand rolul unei instante impersonale, de vreme ce 
anonima ascunde ca să dovedească?. 

Presupusa colaborare a lui Filderman cu mareşalul Ion Antonescu s-a trans- 
format în acuzaţia standard a comuniştilor. Astfel, când Iosif Chişinevschi s-a 
adresat unui auditoriu format dintr-un segment al populaţiei evreieşti, la o 
întrunire convocată de Partidul Comunist în octombrie 1945, în discursul său 
au fost abordate numai două teme importante: lupta permanentă împotriva 
nazismului şi a persecuțiilor rasiste derulată de Partidul Comunist, şi demas- 
carea „clicei reacționare evreieşti”3. Dintre membrii acestei grupări „antide- 
mocrate” a fost amintit numai Wilhelm Filderman. În privinţa sa, a fost citită 
dovada peremptorie a devotamentului său faţă de fascism - o scrisoare în care 
liderul comunitar îl asigura de Ion Antonescu de sprijinul său în războiul 
contra Uniunii Sovietice, Chişinevschi conchizând că, în tot acest timp, popu- 
laţia evreiască era exterminată în lagăre“. Era un mod ingenios de a crea 
impresia vinovatiei lui Filderman pentru activităţile antisemite întreprinse de 
armată între 1941 şi 1944, deoarece mesajul scrisorii nu constituia adeziunea 
lui Filderman la programul politic antonescian, ci era una din multele cereri 
de reîncadrare a evreilor în armată. Eludând contextul real al faptelor lui 
Filderman, un editorialist al săptămânalului Unirea a manipulat declaraţiile 
acestuia formulate ca reacţie faţă de discursul lui Chişinevschi, expunând 
comentarii ironice şi judecăţi aspre, precum cea care urmează : „...se impune 
concluzia că domnia-sa nu numai că nu a renunţat la reactionarismul care 
îl caracterizează din toate timpurile, dar persistă în a nu recunoaşte falimentul 
său politic. Căci aşa cum eri a sprijinit Germania hilteristă împotriva Naţiunilor 
Unite, azi sprijină reactionarii împotriva tinerei, dar viguroasei democraţii a 
ţării. D.W. Filderman [...] este un vrednic agent al reacţiunii, în sânul populaţiei 
evreesti, un «istoric» care plânge după regimul politicianismului reactionar”®. 

După incidentele petrecute in timpul manifestatiei promonarhiste din 
8 noiembrie 1945, evreii comunisti au fost convocati pentru proteste impotriva 
exceselor antisemite. La această întrunire a fost cerută „epurarea elementelor 
reacționare din conducerea instituţiilor evreieşti” şi au fost „demascate unel- 
tirile reactionarilor evrei”, Wilhelm Filderman fiind capul de listă!. După o 
scurtă vreme, principalul vizat al cererilor de epurare a fost exclus din UER, 
nemaifiind susţinut decât de un mic grup de apropiaţi. Marea parte a organi- 
zatiilor din tara ale Uniunii ajunsese să fie controlată de simpatizanți ai 
Frontului Naţional Democrat şi ea a cerut, alături de comitetele din Bucureşti, 
o „atitudine netă de încadrare în democraţia românească”?, concretizată prin 
aderarea la Comitetul Democratic Evreiesc, în prima luna a anului 1946. 
Excluderea lui Wilhelm Filderman a fost pregătită printr-o vehementă campa- 
nie de presă a oficiosului CDE, săptămânalul Unirea. Cariera preşedintelui 
Federaţiei şi Uniunii a fost minimalizată, ajungând să fie legată numai de 
relaţiile întreţinute cu Partidul Naţional Liberal, Filderman fiind descris drept 
un oligarh, manipulator al maselor evreieşti, dispretuitor faţă de evrei, ipocrit 
şi nepăsător faţă de problemele comunităţii sale, şi acuzat în cele din urmă de 
girarea tuturor evenimentelor antisemite din România, de la tulburările din 
1922 până la Holocaust. Prin asocierea cu figurile lui Iuliu Maniu şi Dinu 
Brătianu, socotiți drept antisemiti după tulburările de la 8 noiembrie, s-a insi- 
nuat că A.L. Zissu şi Wilhelm Filderman erau, la rândul lor, antisemiti bine 
camuflaţi”, iar pentru atitudinea anticomunistă, Filderman a fost calificat drept 
impostor şi criminal, deoarece se opunea unui regim eliberator“, în vreme ce 
refuzul său de a sprijini guvernul Groza a fost interpretat ca o manifestare a 
opoziţiei faţă de interesele comunităţii”, a cărei libertate era asigurată de con- 
solidarea guvernului comunist. Editorialul a avut rolul de a semnala expulzarea 
simbolică a lui Wilhelm Filderman din corpul politic evreiesc, acestuia fiindu-i 
negată chiar identitatea iudaică, legitimatoare : „Foarte multă lume de bună 

credinţă crede că dr. Filderman e evreu. Se înşeală ; este evreu brătienist. Ceea 
ce este cu totul altceva. [...] E oligarh. E reactionar”!. 

Readus în instanţa Tribunalului Poporului în calitate de martor, în cadrul 
amintitului proces al Centralei Evreilor, în februarie 1946, Filderman a fost 
din nou supus unor atacuri de către acuzatorii publici, ale căror întrebări 
urmăreau obţinerea unei mărturii privind responsabilitatea liderului comunitar 
evreu pentru evenimentele din timpul regimului Antonescu. Inarmati cu măr- 
turia unui apropiat de-al său, Arnold Schwefelberg, conform căreia Adolf 
Grossman-Grozea, şeful secţiei financiare a Centralei, obişnuia să ceară sfatul 
lui Filderman în anumite chestiuni pe care le socotea dificil de rezolvat, acu- 
zatorii publici au cerut mai multe detalii privind acest fapt. Apreciind între- 
bările drept insidioase, Filderman le-a oferit jurnaliştilor de la Unirea ocazia 
de a-l califica încă o dată drept colaborator al regimului antonescian?. Ținând 
cont de atitudinea acuzatorilor publici în ambele situaţii, precum şi de multi- 
tudinea de acuzaţii de „fascism” şi „reacţionarism” care i-au fost aduse de 
presa procomunistă, pare verosimil că lui Wilhelm Filderman i se pregătea un 
proces-spectacol, motivul invocat fiind faptul că ar fi sprijinit războiul anti- 
bolşevic prin apelurile către evrei de a subscrie la „Împrumutul Reîntregirii”, 
lansat de Ion Antonescu’. 

Eticheta de „fascist”, pe care comunişii erau doritori să i-o impună lui 
Filderman, era un element util al propagandei extremei stângi, ea desemnând 
nu adversarul, ci duşmanul prin excelenţă, deoarece nu a contat ceea ce însemna 
acest termen, ci doar ceea ce reprezentau comuniştii prin acest concept’. În 
acest sens, comuniştii au mizat mult pe capacitatea de a-şi afirma propriul 
discurs, neutralizându-l pe cel al opoziţiei, întrucât discursul nu este doar cel 
ce traduce luptele şi sistemele de dominație, ci este acel ceva pentru care şi 
prin care se duce lupta: este chiar puterea care trebuie cucerită. Controlul 
asupra cuvintelor era o necesitate, pentru că înlesnea transformarea conştiin- 
telor ; astfel, comuniştii au transformat limbajul într-un discurs autoritar prin 
reducerea sensurilor cuvintelor”. Ei au impus o concepţie maniheistă în discursul 

politic al epocii, legitimându-se prin construcţii dihotomice ca progresist/ 
reactionar, democrat/fascist, tovards/dusman al poporului. 

Prin repetiţii şi ajutaţi de cantitatea propagandei lor proprii, comuniştii au 
impus o limbă de lemn, însăşi marca celor care deţin o putere!. Aceasta este 
un subsistem al unei limbi, care desemnează elemente lexicale şi unităţi fra- 
zeologice cu caracter de expresii fixe, cu sens determinat în contextul unei 
anumite „autorităţi”, în mare măsură utilizate stereotip-dogmatic ca exprimare 
a unei ideologii (sau simulacru de subsisteme ideologice, economice, culturale 
etc., care deţin o autoritate), imitate, dar şi impuse de puterea politică sau de 
grupări ori indivizi cu asemenea veleitati, apoi difuzate prin repetare, utilizare 
frecventă, prin mijloace de comunicare în masă, anihilându-se astfel gândirea 
maselor receptoare, care pot deveni supuse unei sugestii colective ; intenţia 
este de a impune o autoritate, împiedicându-se altă modalitate de gândire şi 
mascându-se adevărata realitate?. Aşadar, se poate spune că impunerea comu- 
nismului în România, între 1944 şi 1948, nu s-a datorat doar tancurilor sovie- 
tice, ci şi practicilor discursive utilizate de comunişti, luptele politice din acea 
perioadă fiind confruntări între discursuri concurente, cel al comuniştilor 
vădindu-se mai adecvat pentru fundamentarea pretențiilor la putere decât dis- 
cursul marilor partide interbelice. Discursul politic, prin formele sale de 
manifestare (doctrină, propagandă, ideologie etc.), legitimează cunoaşterea 
politică şi, prin aceasta, puterea politică, dar, spre deosebire de alte forme de 
cunoaştere, cunoaşterea politică este, într-un vizibil grad, o cunoaştere pentru 
un scop: cucerirea puterii politice. Însă pentru comunişti era mai mult decât 
un simplu tel. Pentru cadrele formate în spiritul leninist, politicul prima, iar 
permanentizarea puterii era scopul căruia i se subordonau toate celelalte acti- 
uni în societate’. Prin urmare, legitimarea trebuia realizată prin desfiinţarea 
discursurilor de opoziţie. Indiferent de realităţi şi împrejurări, puterea doreşte 
să beneficieze de avantajele legitimitatii, chiar şi cu preţul minciunii, manipu- 
lării sau fraudei; chiar dacă va obţine doar o falsă legitimare, aceasta este o 
iluzie cu care puterea ar dori să se însoţească. 

Opunându-se Comitetului Democratic Evreiesc, cu obiectivele sale confuze 
şi o proprie reprezentare în termeni holişti, Wilhelm Filderman s-a implicat 
într-o confruntare politică dictată de termenii comuniştilor. Separarea netă 
impusă spaţiului politic, în aliaţi şi adversari ai comunismului, a înscris supri- 
marea actorilor tradiţionali în logica noului regim!, pe care Filderman nu a 
ştiut cum să o contracareze. Comuniştii şi-au impus propriul regim de adevăr, 
în care doar acele enunturi ce se încadrau în limitele impuse de ei puteau trece 
drept adevăruri. Situate în spaţiul unei exterioritati sălbatice, este posibil ca 
anumite enunturi să fie adevărate, dar supuse regulilor unei „poliţii” discursive, 
aceleaşi enunturi se vor situa în sfera neadevărului?. Concret, acest fapt a putut 
fi observat în cele două apariţii ale lui Wilhelm Filderman în faţa Tribunalului 
Poporului. Răspunsurile scurte şi obiective ale lui Filderman au generat noi 
întrebări din partea acuzatorilor publici, care căutau răspunsurile pe care le 
apreciau ei ca fiind corecte. În cadrul acestui regim de adevăr, colaborarea cu 
un regim de factură fascistă era definită după alte reguli decât cele normale 
si, în plus, fiind formulate într-o sală de judecată, de un tribunal pretins a fi 
al poporului, insinuările privind activitatea sa depăşeau statutul de speculaţii, 
transformându-se în adevăruri. 

Pentru puterea comunistă, cazul Filderman era schiţat foarte simplu: el 
trebuia cooptat sau izolat. În a doua situaţie, marginalizarea trebuia să fie 
obţinută prin mijloace legale. Nu era timpul pentru practici represive evidente, 
deoarece în perioada de impunere a regimului noua putere avea nevoie de o 
legitimitate curată, care să nu atragă oprobriul moralității”. Astfel, până la 
crearea Direcţiei Generale a Securităţii Poporului, la 30 august 1948, când 
eliminarea opoziţiei directe sau potenţiale a căpătat un aspect public, sistema- 
tic şi violent, strategia de preluare a controlului în stat şi societate a avut un 
caracter politico-juridic“. În consecinţă, discursul, prin forma sa propagandis- 
tică, a fost unul dintre principalele canale de legitimare. Propaganda era singura 
formă de comunicare publică în regimul comunist, ea edifica sau ajusta repre- 
zentările sociale şi asigura coerenţa câmpului respectiv. Funcţiile ordonatoare 
şi organizatoare ale reprezentării erau potentate prin antagonismul tipic pro- 
pagandei comuniste, suscitând întărirea autorităţii interioare a grupului propriu 
şi accentuând polaritatea cu grupul opus”. Prin urmare, în faza impunerii 

programului său utopic, puterea comunistă a avut nevoie de oameni ca Iuliu 
Maniu şi Dinu Brătianu, deoarece o putere nu are cum să funcţioneze în afara 
confruntării cu o sumă de focare de rezistenţă, care joacă rolul de adversar şi 
care-i dau puterii, în final, adevărata ei identitate!. În vreme ce, la nivel nati- 
onal, Maniu şi Brătianu au jucat rolurile adversarilor necesari, la nivelul 
minorităţii evreieşti, Wilhelm Filderman a fost distribuit într-un rol similar, 
comuniştii proiectând în imaginea sa întreaga serie de însuşiri pe care duşma- 
nul societăţii (sau al minorităţii etnice) trebuia să le deţină. 

Fiind el însuşi un simbol în comunitatea evreiască, distorsionarea imaginii 
lui Wilhelm Filderman a avut efecte proeminente, servind unui dublu scop: a 
legitimat discursul propagat în mediul evreiesc de Comitetul Democratic 
Evreiesc şi a dezbinat grupurile politice de la vârful comunităţii, care au sesi- 
zat modificarea raportului de forţe şi au preferat înregimentarea. La nivelul 
legitimării prin discursul despre viitor, ideile propagate de comunişti în privinţa 
grupului minoritar evreiesc se pliau pe orizontul de aşteptare existent în cadrul 
acestei comunităţi, dar erau, în mare parte, similare cu cele ale lui Filderman : 
redobândirea drepturilor civice depline, obţinerea unor reparaţii şi reintrarea 
în posesia bunurilor pierdute în timpul războiului, pedepsirea responsabililor 
pentru legislaţia şi masacrele antisemite etc. Din acest motiv, discursul despre 
trecut a devenit adevărata miză. Spre a nulifica un capital simbolic important 
şi a-şi legitima propriul discurs, comuniştii au modificat reprezentările pe care 
evreii le aveau despre liderul Federaţiei. Pentru reuşita acestei operaţiuni, Vasile 
Luca considera că scopul major era demascarea lui Filderman drept colabora- 
tionist, poate cea mai gravă acuzaţie pentru un evreu în perioada postbelică?. 
Cu două săptâmâni înainte de excluderea din UER, Luca îi sfătuia pe repre- 
zentantii organizaţiilor de masă în felul următor: „Dacă se poate, Filderman 
trebuie folosit. Dacă nu poate fi folosit, atunci trebuie demascat politiceşte, 
izolat. Dar nu demascat cu mărunţişuri care nu se pot dovedi. [...] ÎL putem 
izola arătând că merge cu Maniu şi Brătianu, care au mers cu Antonescu şi că 
cu Maniu şi Brătianu evreii vor ajunge să fie aruncaţi din nou în lagare”>. 
Aşadar, discursul comunist a apelat la temerile predilecte ale evreilor, nu puţine 
în primii ani postbelici. 

Nu cunoaştem cu exactitate efectele concrete pe care atacurile împotriva lui 
Filderman şi distorsionarea imaginii acestuia le-au avut în rândul evreilor 

obişnuiţi!, însă la nivelul actorilor politici implicaţi în organizaţiile reprezen- 
tative ale minorităţii urmările au fost observabile. Filderman a fost părăsit de 
unii dintre colaboratorii săi din propria sa formaţiune politică, UER, în frunte 
cu Mihail Zelter-Sărăţeanu, care s-au orientat după noile realităţi şi apoi au 
preluat puterea în organizaţie?. Politicieni formaţi în anii interbelici erau ghidaţi 
de ideea că puterea însemna totul, iar pierderea acesteia era echivalentă cu un 
dezastru, astfel că unii dintre ei au speculat destabilizarea creată de atacurile 
comuniştilor, instalându-se în frunte?. Cultura politică din România era departe 
de a avea sentimentul civilizatoriu al valorii ei proprii, iar în haosul adâncit 
de politica sovietică mulţi au profitat, cu entuziasm, de ocazia de a obţine 
titluri şi a se îmbogăţi. În microcosmosul evreiesc din România, lucrurile s-au 
petrecut în aproape aceeaşi manieră ca la nivel naţional, o dovadă fiind exclu- 
derile lui Filderman din Uniune si din Federație, care au fost rezultatele unor 
voturi şi manifestări publice covârşitoare ce confirmă lipsa unei rezistenţe 
organizate în cadrul unor formaţiuni până nu demult democratice. Discreditarea 
lui Filderman constituia, pentru mulţi, semnalul că vremurile se schimbau. În 
ciuda faptului că numeroasele acuzaţii erau greu de crezut pentru cei care îşi 
trăiseră maturitatea politică în perioada interbelică, discursul comunist a fost 
legitimat, finalmente, şi de lipsa unei solidarităţii în jurul figurii lui Wilhelm 
Filderman. 

La sfârşitul anului 1947, acesta şi-a pierdut ultima funcţie importantă, cea 
de preşedinte al FUCE. Cu câteva zile înainte de întrunirea din sala cinema- 
tografului Izbânda din Bucuresti, Filderman isi manifestase simpatia faţă de 
preşedintele american Harry S. Truman. Speculând această declaraţie, Filderman 
a fost prompt etichetat ca imperialist, prilej pentru CDE să realizeze un apel 
la demascarea tuturor celor care împărtăşeau opinii de aceeaşi natură. Pentru 
editorialistul de la Unirea, această mărturisire a afinitatii pentru „conducătorul 
reacţiunii internaţionale” era dovada că Filderman „se rupsese în mod evident de 
interesele reale ale populaţiei evreeşti”5. Deloc surprinzător, pe 9 noiembrie 1947, 
Filderman a demisionat din fruntea FUCE, în urma unei întruniri-simulacru 
la care mulţimea a scandat împotriva sa, iar cei care au luat cuvântul au cerut 


1. Conform rapoartelor asupra stării de spirit a populaţiei, tentativele de denigrare a 
imaginii lui Wilhelm Filderman au generat nelinişte în cadrul comunităţii ; vezi Gheorghe 
Onisoru, „Evreii şi problemele României «democrat-populare», 1944-1948”, în Studia 
et Acta Iudaerom Romaniae, III, 1998, p. 302. 

Liviu Rotman, op. cit., p. 60. 

Armin Heinen, op. cit., p. 514. 

Ibidem, p. 513. 

B. Feldman, „Datoria noastră în lupta împotriva imperialistilor şi a uneltelor lor evreieşti”, 
în Unirea, anul III, nr. 100, 8 noiembrie 1947, p. 3. 

insistent democratizarea instituţiei sau, mai concret, îndepărtarea lui Filderman. 
Ultimul orator, reprezentantul Partidului Comunist Român, a vorbit audienței 
despre împărţirea lumii in pacifişti şi imperialişti, separație prezentă şi în 
interiorul minorităţii evreilor din România, sugerând că Filderman se situa în 
ultima categorie!. Astfel s-a încheiat cariera politică a lui Wilhelm Filderman, 
care a părăsit ţara la scurt timp după acest eveniment, evitând o probabilă 
arestare. La scurt timp după demisia sa, la ordinele CDE, liderii comunităţilor 
evreieşti din ţară au fost schimbaţi cu persoane fidele, astfel încheindu-se 
cooptarea celor mai mari organizaţii ale evreilor din România?. 

Concluzia la care ajungem, până la acest punct, este că regimul comunist 
şi-a articulat discursul politic nu numai pentru a obţine adeziunea unor seg- 
mente largi ale societăţii, ci şi în scopul anihilării opoziţiei politice, indispen- 
sabilă în procesul de legitimare. Identitatea puterii comuniste a fost formată 
printr-o raportare continuă la focarele de opoziţie, discursul ei fiind legitimat 
prin impunerea unor practici în acest sens, una dintre cele mai populare con- 
stând în distorsionarea adevărului sau a reprezentărilor despre anumiţi actori 
politici din grupurile adverse. Wilhelm Filderman, liderul de prestigiu al 
evreilor din România, a fost subiectul unor astfel de acţiuni, practicile utilizate 
în cazul său determinând eliminarea sa din viaţa politică evreiască, întru care 
Comitetul Democratic Evreiesc a reuşit să obţină adeziunea UER şi FUCE, 
situate mult timp la polul opus al spectrului politic. 


O analiză a discursului despre Wilhelm Filderman 


În cadrul acestui demers, voi porni de la următoarele ipoteze : limbajul este 
un fenomen social; nu numai indivizii, ci şi instituţiile şi grupurile sociale 
deţin anumite valori şi înţelesuri proprii pe care le exprimă prin limbaj, în 
mod sistematic ; textele sunt unităţile de limbaj relevante ale comunicării ; 
cititorii şi ascultătorii nu sunt receptori pasivi în relaţia cu textul’. Totodată, 
susţin ideea că politica nu reprezintă doar o confruntare între partide ; scopul 
politicii este împărţirea bunurilor sociale în cadrul unei societăţi, unde banii, 
statutul, puterea şi acceptarea de către ceilalţi sunt doar o parte dintre bunurile 
sociale mai importante. Distribuţia acestor bunuri este efectuată la nivel discursiv, 


1. Ibidem. 

2. W. Blumenfeld, „Populaţia evreească a cerut democratizarea instituţiilor evreeşti”, în 
Unirea, anul III, nr. 101, 16 noiembrie 1947, p. 1. 

3. A se urmări ediţiile ziarului Unirea din decembrie 1947 şi ianuarie-februarie 1948. 

astfel că atunci când utilizăm limbajul, un anumit bun social se constituie drept 
miză care trebuie, în funcţie de caz, dobândită sau distribuită. Aşadar, limba- 
jul este, la un nivel profund, întotdeauna „politic”!, majoritatea specialiştilor 
susţinând o afirmaţie a lui Jiirgen Habermas, care pretinde că limbajul este un 
mijloc de dominație şi forţă socială ce serveşte la legitimarea relaţiilor de 
putere organizată?. 

Conform lui Michel Foucault, un enunţ este mai mult decât o simplă rostire 
sau scriere atunci când creează obiecte. Cei asupra cărora se fac referiri într-un 
enunţ nu sunt „obiecte în sine”, ci „obiecte situate în afară”. Aşadar, ele sunt 
constructe discursive, clasificate şi identificate prin enunţ, de aici rezultând că 
afirmaţia creează obiectul la care se face referire?. Într-o interpretare mai 
radicală, Ernesto Laclau nu acceptă o realitate socială existentă în afara dis- 
cursului. Astfel, potrivit ipotezei sale, atunci când discursul despre un obiect 
se modifică, obiectul nu îşi pierde doar înţelesul, ci devine cu totul altceva, 
pierzându-şi vechea identitate“. Privind cazul dr. Filderman dintr-o astfel de 
perspectivă, rezultă că identitatea liderului evreu, aşa cum transpare din rela- 
tările presei comuniste, este cea care necesită să fie studiată, deoarece ea este 
rezultatul discursului puterii, deci ţine de reprezentările încadrabile în regimul 
de adevăr impus după 1945. 

Segmentul discursiv pe care mi-am propus să-l analizez este restrâns, limi- 
tându-se numai la acele fragmente de discurs care conţin referiri precise la 
excluderea lui Wilhelm Filderman din viaţa politică a comunităţii evreieşti. 
Realizând o tăietură sincronică prin acest segment, doresc să identific ce şi 
în ce mod s-a vorbit despre Wilhelm Filderman într-un anumit moment din 
istorie (între 1944 şi 1947, în cazul de faţă). 

Planul (sectorul) discursiv în care ne situăm în această analiză este presa 
comunistă din ultimii ani de existenţă a pluralismului politic din România 
(1944-1947). În această perioadă, PCdR/PCR a controlat două importante 
ziare : Scânteia şi România liberă. Apariţia Scânteiei, la 21 septembrie 1944, 

. Ruth Wodak, op. cit., pp. 4-5. 

2. James Paul Gee, An Introduction to Discourse Analysis : Theory and Method, editia a 
III-a, New York/Abingdon, Routledge, 2011, p. 7. 

3. Jürgen Habermas, Erkenntnis und Interesse, Frankfurt, Suhrkamp, 1977, p. 259, apud 
Ruth Wodak, op. cit., p. 2. 

4. Michel Foucault, The Archaeology of Knowledge, Londra, Tavistock, 1986, pp. 88-92, 
apud Niels Akerstrom Andersen, Discursive Analytical Strategies. Understanding Foucault, 
Koselleck, Laclau, Luhmann, Bristol, The Policy Press, 2003, p. 11. 

5. Michael Meyer, Between Theory, Method, and Politics : Positioning of the Approaches 

to CDA, in Ruth Wodak, Michael Meyer (eds.), op. cit., p. 20. 

a marcat debutul confruntărilor politice purtate prin intermediul cuvântului 
scris, cele două oficioase remarcându-se, în special, prin susţinerea tuturor 
mişcărilor de stradă organizate de comunişti!. Până la sfârşitul anului 1947, 
comuniştii au reuşit să creeze o reţea de cotidiene locale, active în oraşele mari 
ale României, precum Iasi (Lupta Moldovei), Cluj (Lupta poporului), Timisoara 
(Luptătorul bănățean), Galaţi (Desrobirea), care au fost instrumente secundare 
de propagandă alături de ziarul Frontul Plugarilor şi revista Grai nou a Armatei 
Roşii”. În demersul meu, am ales un ziar central, România liberă, care rezerva 
spaţii mai ample chestiunilor de interes local, şi Unirea, un săptămânal care 
îşi asuma rolul informării populaţiei evreieşti, opiniile prezente în paginile sale 
reprezentând punctele de vedere ale CDE. 

În România liberă, pentru perioada studiată, am identificat nouă articole 
care pot fi încadrate în campania anti-Filderman, dintre care unul, semnat de 
Alexandru Graur, nu îl menţionează pe liderul evreu explicit, dar face referire 
la unii oameni politici evrei despre care se presupunea că, pozitionandu-se 
împotriva Partidului Comunist, nu urmăreau interesele comunității. Acesta a 
fost primul punct de vedere editorial asumat după demararea campaniei, la 
sfârşitul anului 1944, şi presupunem că Wilhelm Filderman era unul dintre cei 
criticati pentru opţiunile anticomuniste. 

Demn de atenţie este faptul că, dintre toate articolele care formează cam- 
pania României libere, numai cel al lui Alexandru Graur, el însuşi de origine 
evreiească, poartă o semnătură, restul situându-se sub umbra anonimatului. 
Consider că, prin această opţiune, s-a urmărit conturarea reprezentării Partidului 
Comunist ca neimplicat direct în conflictele intestine ale comunităţii evreieşti. 
Dacă avem în vedere şi influenţa pe care a avut conceptul de „iudeo-bolşevism”, 
proliferat în perioada interbelică, dar mai cu seamă în timpul campaniei din 
Rusia, în cel de-al doilea război mondial, pare posibil ca redacţia României 
libere să fi evitat cu deliberare asumarea unui punct de vedere editorial în 
chestiunile evreieşti, pentru a nu reînvia discursul delegitimator al „iudeo-bol- 
şevismului”. O dovadă a acestei direcţii este campania din vara anului 1945, 
când România liberă a lansat o anchetă intitulată „Există o problemă evreiască 
în România? ”. Pe parcursul acesteia, au încercat să ofere răspunsuri Lucrețiu 
Pătrăşcanu, Mihail Ralea, Alexandra Sidorovici, Gala Galaction, Gheorghe 


Siegfried Jager, op. cit., p. 47. 

Mihaela Teodor, Anatomia cenzurii. Comunizarea presei din România (1944-1947), 
cuvânt-înainte de Marian Petcu, prefaţă de Cezar Stanciu, Târgovişte, Editura Cetatea 
de Scaun, 2012, p. 32. 

3. Ibidem, p. 44. 

Apostol, precum si alte figuri mai putin cunoscute!. Răspunsurile urmăreau 
rezolvări similare pentru situaţia evreilor : construirea unei democraţii reale, 
încredere sporită în CDE şi susţinerea guvernului Groza. Astfel, prin interme- 
diul anchetei, ziarul România liberă a propagat, de pe o poziţie distantata, 
ideile-forţă ale comuniştilor privind politicile evreieşti din România. 

În Unirea, am identificat zece articole în care Wilhelm Filderman a fost 
criticat sau atacat. Din perspectiva asumării opiniilor, proporţia articolelor cu 
autor identificabil a fost inversă celei descrise anterior, şapte dintre ele fiind 
semnate, fapt posibil datorită asocierii cu CDE, organizaţie care dorea să-şi 
contureze o identitate distinctă în peisajul politic evreiesc, neavând temerea că 
discursul propagat de ea ar putea fi interpretat ca antisemit. Din acest motiv, 
atacurile prezente în paginile acestui săptămânal erau mai vehemente, iar dis- 
cursul avea scopul de a-l deposeda pe Wilhelm Filderman de capitalul social 
dobândit în cadrul minorităţii evreieşti, punându-se la îndoială, printre altele, 
chiar identitatea iudaică a politicianului. 

Frecvența textelor situate în segmentul discursiv analizat nu a fost regulată, 
fapt observabil la ambele publicaţii. Acestea au apărut în presă în preajma unor 
momente delicate din viaţa politică evreiască: după desfiinţarea Consiliului 
General Evreiesc, în momentele tensionate din timpul procesului împotriva 
conducătorilor Centralei Evreieşti, după excluderea lui Wilhelm Filderman din 
Uniunea Evreilor Români şi după demiterea acestuia de la conducerea Federaţiei. 
Mai bine de jumătate din textele identificate au apărut înainte de 1946 (şapte 
în România liberă şi cinci în Unirea). Disproportia dintre cele două perioade 
de timp este motivată de faptul că, în ianuarie 1946, Uniunea Evreilor Români, 
partidul condus de Filderman până la excluderea sa, a fost absorbită de CDE’, 
din acel moment liderul evreu fiind deposedat de posibilitatea unei exprimări 
adecvate pe plan politic. 

Temele abordate în textele vizate nu sunt numeroase, repetiţia fiind unul 
dintre procedeele discursive utilizate de comunişti pentru succesul impunerii 
propriilor lor idei. În cele nouăsprezece texte, am identificat şapte teme recu- 
rente : acuzaţia de colaborare cu regimul Antonescu, reactionarism, lipsa unei 
identități evreieşti autentice, urmărirea intereselor proprii, anti-iudaism, sus- 
ţinerea imperialismului american şi spiritul dictatorial manifestat la cârma 
organizaţiilor conduse de Wilhelm Filderman. Numărul de menţiuni şi distri- 
buirea lor în funcţie de publicaţie pot fi vizualizate în tabelul de mai jos. 


1. Alexandru Graur, „Despre atitudinea unora dintre evrei”, în România liberă, anul III, 
nr. 134, 6 ianuarie 1945, p. 3. 
2. Vezi ediţiile României libere apărute între 6 iulie şi 4 august 1945. 

Teme abordate Menţiuni totale | România liberă | Unirea 
Colaborationism 6 4 2 
Reactionarism 6 4 2 
Lipsa identitatii evreiesti 1 0 1 
Dezinteres pentru interesele comunitatii 4 2 2 
Anti-iudaism 5 2 3 
Imperialism 2 0 2 
Spirit dictatorial 1 0 1 


În cele ce urmează, voi analiza două texte reprezentative pentru segmentul 
de discurs avut în vedere. Unul dintre ele a apărut in Unirea', înainte de exclu- 
derea lui Wilhelm Filderman din Uniunea Evreilor Români, în vreme ce al 
doilea, publicat în România liberă, este ilustrativ pentru modul în care a fost 
argumentată acuzaţia de colaborare a sa cu regimul Antonescu?. 

Alegerea celor două articole a fost motivată de faptul că, în ambele, autorii 
au avut scopul de a transmite receptorilor o microsinteză a activităţii politice 
a lui Wilhelm Filderman. Dacă privim ediţiile consecutive ale unui ziar, într-o 
anumită perioadă de timp, ca formând o mare naraţiune, atunci suntem de 
acord că acest tip de text configurează contextul pentru cititorii ocazionali, în 
vreme ce pentru receptorii fideli se prezintă sub forma unor concluzii mult 
aşteptate. 

Editorialul din Unirea provoacă din start interesul cercetătorului, deoarece 
nu ştim cine a fost Jean G. Dava, semnatarul textului. Am identificat o menţiune 
despre această persoană într-un număr al Universului literar din 1924, unde 
putem citi o notă despre un roman de Jean G. Dava, intitulat Un om căruia 
i-a fost foame, a cărui acţiune se petrece în timpul revoluţiei bolşevice, având 
în prim-plan un erou cu „principii sănătoase, dinastice şi ierarhice, care urăşte 
revoluţia şi pe autorii ei”, dar care, din cauza sărăciei, îşi încalcă principiile 
şi se implică în activităţile revolutionare*. Din cauza vehementei din articolul 
său, am fi fost tentaţi să credem că autorul era unul dintre oportuniştii care au 
făcut carieră în primii ani postbelici, însă cunoscând faptul că acesta împărtăşea 
viziuni de stânga încă din perioada interbelică, se poate specula că motivațiile 
din spatele textului său erau, într-adevăr, ideologice, poate chiar personale. 

În cel de-al doilea caz, autorul a rămas anonim, însă, după cum vom 
observa, acest fapt nu a modificat retorica utilizată, frazele având caracterul 


1. Jean G. Dava, op. cit., pp. 1-2. 
2. „«Activitatea» Dr. Filderman”, in România liberă, III, nr. 218, 14 aprilie 1945, p. 3. 
3. M.E., „Notite critice”, in Universul literar, XL, nr. 43, 26 octombrie 1924, pp. 6-7. 

unor sentinţe definitive, cu toate că acuzatorul public din procesul Centralei 
Evreilor, citat în cadrul articolului, emisese doar speculaţii în privinţa activi- 
tatii lui Wilhelm Filderman din timpul războiului. 

La nivelul conţinutului, primul lucru care atrage atenţia este utilizarea unui 
procedeu de activare: numirea, prezentă chiar şi în titlurile celor două texte. 
În acest mod, a fost evitată reprezentarea lui Wilhelm Filderman ca victimă, 
deoarece numirea îndeplineşte un scop opus procedeelor de pasivizare, speci- 
fice reprezentărilor victimelor!. În articolul din România liberă, Filderman a 
fost reprezentat ca actor activ, cu toate că, în procesul Centralei Evreilor, nu 
avusese decât un rol marginal, ceea ce reiese dintr-un articol publicat în ziua 
precedentă?. În relatarea din textul analizat aici, contextul este schiţat vag, în 
două fraze, la finalul cărora se comunică faptul că cercetările Tribunalului 
Poporului au stabilit definitiv profilurile morale ale unora dintre complicii 
structurilor de putere antonesciene?. Dintre cele nouă numiri ale liderului 
evreu, patru sunt urmate de sentinţe, ultima constituind concluzia articolului : 
„...dr. Filderman va trebui să dea socoteală de faptele sale alături de toţi cei 
care au împins tara pe drumuri nefaste”*. 

În editorialul din Unirea, Wilhelm Filderman este numit de zece ori, iar în 
jumătate din cazuri, numirile sunt urmate de formulări sententioase, două 
dintre ele punând la îndoială identitatea evreiască a preşedintelui Federaţiei. 
Un procedeu pe care autorul l-a utilizat pentru a obţine acest efect a fost aso- 
cierea. În această situaţie, Filderman a fost plasat în grupul Brătienilor, repre- 
zentati ca antisemiti, elitişti, nepăsători la problemele celor defavorizati. Astfel, 
atunci când Jean G. Dava scria că Filderman era un „evreu brătienist”, el 
transfera acele caracterizări „brătieniste” liderului evreu, propagând o repre- 
zentare deformată a sa, încadrată în tipologia duşmanului, aşa cum era schitata 
în discursul comunist. În situaţia de faţă, intertextualitatea serveşte acestui 
scop, deoarece menţionarea Brătienilor, într-un ziar comunist, producea acti- 
varea unui sistem de simboluri şi reprezentări create de campania de presă 


1. Norman Fairclough, op. cit., p. 14. 

2. „Confruntarea dr. Filderman-Gruemberg-Wilman”, in România liberă, III, nr. 217, 13 
aprilie 1945, p. 3 

3. Introducerea este următoarea: „Cercetările Tribunalului Poporului au scos la lumină 
o serie întreagă de fapte, care au provocat o firească repulsie în opinia publică româ- 
nească, menită să afle abia acum ororile anilor de dictatură antonesciană. Alături de 
crime, schingiuiri şi sălbăticii, cercetările acuzatorilor publici au dat la iveală însă şi 
o serie de complicitati, care trasează definitiv profilul moral al unor siniştri «luptători».” 

4. Celelate trei formulări sententioase sunt: „unealta cercurilor reacționare”, „sprijinea 
regimul Antonescu şi colabora la spolierea celor în numele cărora vroia să vorbească”, 
„se menținea pe drumul reactionarismului şi a trădării cauzelor democrate”. 

purtată de Scânteia şi România liberă împotriva lui Dinu Brătianu, transformat 
de propaganda comunistă într-un simbol al capitalului şi al vechii ierarhii. 
Logica argumentelor, în acest text, depinde de intertextualitate, de referiri 
constante la alte reprezentări corupte de discursul comunist. Astfel, argumen- 
tarea motivelor pentru care Wilhelm Filderman nu a reprezentat interesele 
comunităţii sale, din editorialul lui Jean G. Dava, pare logică numai datorită 
alăturării cu reprezentarea liberalilor. De exemplu, autorul lansa următoarea 
întrebare : „Ce a făcut doctorul Filderman, când, sub guvernul liberal, evreii 
erau bătuţi până la sânge, alungaţi din universităţi, svarliti din trenuri, batjo- 
coriti, umiliti, şi urmăriţi, la fiecare pas, de legi rasiale sau când, de pildă la 
Focşani, partidul liberal a patronat nunta lui Corneliu Codreanu cu spargeri 
de geamuri şi capete evreeşti ? S-a despărţit de liberali ? ”. O insinuare de acest 
fel nu ar fi putut pătrunde în câmpul a ceea ce poate fi spus înainte de apari- 
tia Scânteii, pentru că depindea de reprezentarea liberalilor ca responsabili de 
cultivarea unui climat antisemit extremist. 

În privinţa conţinutului ideologic, cele două texte conturau opoziţia dintre 
Filderman şi comunişti. Termeni ca reactionar, falsă democraţie, oligarh, 
brătienist erau folosiţi pentru a marca disjunctia dintre linia ideologică a lui 
Filderman şi democraţia „reală” reprezentată de comunişti. Cu toate că cei 
din urmă nu sunt explicit numiţi, autoreprezentarea dorită se formează în 
subtext, prin perpetua plasare pe o poziţie antagonică cu persoana atacată. 
Totodată, această poziţionare instituie un raport de dominație din partea comu- 
niştilor, consolidat prin lipsa vocii lui Wilhelm Filderman în text, fapt care 
marchează excluderea simbolică totală a acestuia, nepermitand dialogizarea!. 
Încheierile celor două texte reprezintă o dovadă în acest sens, autorii neoferind 
soluţii, ci ameninţări în privinţa viitorului lui Filderman?. 

Concluzia analizei noastre este că marginalizarea lui Wilhelm Filderman 
s-a produs pe fondul presiunii exercitate de intervenţiile presei comuniste, care 
a iniţiat un raport de dominație printr-un discurs de excludere motivat politic 
şi ideologic. Din momentul în care cooptarea nu a mai reprezentat o soluţie 
viabilă, politicianul evreu a fost sistematic înfăţişat ca un conducător ilegitim, 


1. Conform teoriei dialogice a limbajului, enunțată de Mihail Bahtin, un cuvânt, discurs, 
limbaj sau cultură suferă o „dialogizare” atunci când devine relativ(ă), deprivilegiat(ă), 
conştient(ă) de existenţa unor definiţii concurente pentru aceleaşi obiecte. Limbajul 
nedialogizat este autoritar sau absolut; vezi Michael Holquist, Dialogism : Bakhtin and 
his Works, Londra, Routledge, 1981, p. 427, apud Norman Fairclough, op. cit., p. 43. 

2. Textul din România liberă are următoarea concluzie : „Astăzi însă, dr. Filderman va trebui 
să dea socoteală de faptele sale alături de toţi cei care au împins ţara pe drumuri nefaste”. 
Editorialul lui Jean G. Dava se încheie într-o notă similară : „Şi, mai devreme sau mai 
târziu, asemenea acţiuni se sancţionează. Istoria nu s-a desmintit încă în acest domeniu.” 

mai degrabă interesat de propriile-i interese decât cele ale comunităţii. Neavând 
la dispoziţie dovezi concrete pentru a-şi proba acuzaţiile, comuniştii au mane- 
vrat temerile postbelice şi orizontul de aşteptare al populaţiei evreieşti, mani- 
pulând imaginea publică a lui Wilhelm Filderman într-un mod care să corespundă 
arhetipului duşmanului de clasă. Textele din campania de presă potrivnică lui 
conţin numiri dese, plasări în opoziţie cu comuniştii, asocieri cu alţi „duşmani 
ai poporului” şi acuzaţii sententioase repetate ad nauseam. Prin utilizarea 
constantă a acestor tehnici discursive, presa comunistă a fost capabilă să impună 
un regim de „adevăr” rigid, reuşind să-l izoleze pe Wilhelm Filderman de 
vechii săi colaboratori şi să traseze o graniţă simbolică între el şi comunitatea 
pe care o slujise până la terminarea celui de-al doilea război mondial. 


Arina-Codruta Neagu 


Libertatea regăsirii propriei identitati post-detentie. 
Studiu de caz: corespondenţa Harry Brauner - 
Lena Constante. Scrisori din domiciliul obligatoriu, 
Câmpia Bărăganului 


Résumé. Cette approche porte sur la presentation et l’analyse de la manière dont le 
régime communiste concretise (apres 1956) les prémisses d'une apparente tendance 
d'intégrer socialement les anciens détenus politiques qui ont été assignés, après leur 
mise en liberté, au domicile obligatoire. Les limites de cette politique (de marginali- 
sation, en fait), ainsi que la «réponse» de l’intellectuel qui se voit oblige de vivre «le 
supplément de punition», seront construites selon l’expérience de l’ethnomusicologue 
Harry Brauner, jeté au D.O. pour deux ans dans le village Viisoara, prés de Slobozia. 
Arrêté et impliqué dans le proces de Lucrețiu Pătrăşcanu, il a été auparavant condamné 
d douze ans de travail forcé. A l'expérience traumatisante et de désintégration causée 
par l’emprisonnement, suit la fausse liberté du Bărăgan, ou la seule personne connue 
qu’il peut contacter est Lena Constante, artiste plastique et sa future épouse, incarcérée 
elle aussi pour les mémes accusations. 

La correspondance de Harry Brauner constitue le support de notre étude, qui prend en 
considération le livre édité et publié par Irina Nicolau sous le titre Surasul lui Harry 
(Bucarest, Ed. Ars Docendi, 2010). L'approche comporte une double focalisation : sur 
les multiples hypostases qui peuvent expliquer les politiques d’exclusion imposées par 
L'Etat dans ce contexte et sur la maniere dont le recent libéré réussit (ou non) de les 
dépasser. Les efforts de s'adapter a une société déchue, les tentatives de récupérer le passé 
détruit, la précarité de sa santé mais aussi la vie en Bărăgan sont passes par le filtre 
de l’intellectuel sensible qui, grâce à ses ressorts subjectifs, essaie pendant deux années 
de trouver le sens de son existence, son identité. Alors, ses lettres ont un rôle légiti- 
mateur, concrétisant les dilemmes, les angoisses, les impuissances du protagoniste. 


Mots-clés : désintégration sociale, assignation à domicile, correspondance, identité, 
exercice thérapeutique 


Explozia editorială de după 1990 a adus în circuitul valorilor literare o 
diversitate de scrieri inspirate din experienţele dramatice trăite în spaţiul con- 
centrationar românesc, îndeosebi în epoca dintre anii 1944 şi 1964, însă şi din 
perioada ce a urmat amnistiei generale. Fie scrise în clandestinitate şi ascunse 
de ochii aparatului de represiune, fie redactate post '90, fie apărute în afara 
graniţelor ţării şi aparţinând unor autori români în exil, memoriile de detenţie 
se disting prin calitatea specială a autorilor, aceea de martori şi chiar actori ai 
întâmplărilor evocate, şi prin universul tematic configurat. Fenomenul a luat 
proporţiile unui spectacol macabru, iar punerea în cuvinte, în poveste, a expe- 
rientei traumatice se articulează din nevoia curăţirii interioare, a eliberării 
spirituale, a vindecării personale, dar, nu în ultimul rând, a mărturisirii. Prin 
interiorizarea şi filtrarea personală a senzatiilor şi trăirilor din timpul reclu- 
ziunii, varietatea de perspective memorialistice a dat naştere la o varietate de 
tehnici anamnetice şi stiluri scriitoricesti. 

Pe harta societăţii româneşti a anilor '40-'60, spaţiul concentrationar repre- 
zintă un teritoriu particular, un spaţiu al unei lumi suprapuse unei realităţi 
istorice, o lume cu regulile şi cutumele ei proprii. Marcată în permanenţă de 
dilema dezintegrării, pe de-o parte, şi de efortul (re)integrarii sociale, pe de 
alta, aceeaşi societate românească devine „câmpul de luptă” al propriilor ei 
convingeri. Dezrădăcinată şi supusă de fiecare dată unui nou proiect societal, 
ea a căutat mereu tehnici de ,,rezistenta” la politicile regimului, însărcinate cu 
dizolvarea punctelor nodale din vechea ordine socială. Teroarea instituită treptat 
a devenit crâncenă după 1948. De inspiraţie sovietică, exterminarea subiecţilor 
anticomunişti s-a extins cu repeziciune, devenind un soi de virtute proletară. 
Cum, la acea vreme, Canalul Dunăre - Marea Neagră rezolva doar partial 
distrugerea în masă a intelectualitatii şi a burgheziei, politicile exclusive ale 
sistemului au dobândit multiple fațete. 

În scopul combaterii rezistenţei tot mai active a „elementelor duşmănoase”, 
care încercau sabotarea în mod organizat a măsurilor guvernului şi partidului, 
Consiliul de Miniştri a hotărât admiterea ca măsură excepţională, provizorie, 
internarea administrativă pentru efectuarea muncii obligatorii, având scopul 
de „a întări dictatura proletariatului şi de a construi cu succes Socialismul, de 
a uşura supravegherea activităţii elementelor duşmănoase şi străine de clasa 
muncitoare, de a le atrage atenţia la munca de utilitate socială şi pentru a curati 

cele mai importante centre vitale ale ţării de elementele duşmănoase”!. În acest 
sens, se organizează o formă explicită de marginalizare : coloniile şi batalioa- 
nele de muncă şi domiciliile obligatorii. 

Focalizându-se asupra domiciliului obligatoriu, literatura de specialitate 
înregistrează Bărăganul ca spaţiu predilect pentru a fi populat în cele două 
valuri masive de deportare şi stabilizare pe care „elementele duşmănoase” 
le-au cunoscut. Stepa Bărăganului, o zonă subdezvoltată şi foarte puţin popu- 
lată, se potrivea, dintr-un punct de vedere, unei acţiuni de colonizare a regi- 
unii. Aşadar, într-un timp scurt au fost concentrate forţe masive de muncă sub 
cerul liber, surghiunitilor rezervandu-li-se drepturile de a suferi şi de a tăcea 
pentru a supravieţui în marele lagăr socialist. Au fost vizati marii fermieri, 
proprietari de pământ, industriaşi, refugiaţi basarabeni sau macedoneni, rude 
ale refugiaților, persoane care colaboraseră în război cu inamicul, cadre mili- 
tare, oficialități demise, cetăţeni străini, rude ale contrarevolutionarilor şi toţi 
care s-a dovedit că i-ar fi sprijinit, activişti politici şi pentru drepturile cetă- 
tenesti, foşti oameni de afaceri cu legături în Occident, lideri ai grupării 
etnicilor germani etc. În decembrie 1955, acelaşi Consiliu de Miniştri a hotă- 
rât ridicarea restricţiilor domiciliare pentru majoritatea persoanelor din cate- 
goria prevăzută în ordinul nr. 200/1951 (cei din zona frontierei de vest). În 
1956, cei mai mulţi deportaţi se întorceau acasă, cu toate că în cele mai multe 
cazuri ei nu au fost repuşi în dreptul de proprietate asupra gospodăriilor de 
care fuseseră deposedati cu 5 ani mai înainte. 

Treptat, alte categorii sociale considerate periculoase de către comunişti se 
vor adăuga/vor lua locul deportaților din Bărăgan - foştii deţinuţi politici. 
Pentru aceştia din urmă, DO-ul, domiciliul obligatoriu sau domiciliul forţat, 
reprezenta o nouă condamnare, care nu trecea printr-un tribunal şi nici nu 
urma o sentinţă. Necuantificabil în ani, ci in luni, acest domiciliu era dat de 
ofiţerul politic şi conducerea închisorii din care detinutul politic pleca, în 
funcţie de numărul denunturilor pe care le avea la dosar. Un act normativ ce 
a asigurat „continuitatea” locuirii în satele de deportaţi a fost HCM nr. 337 
din 11 martie 1954, prin care MAI era autorizat să fixeze domiciliu obligatoriu 
acelor deţinuţi politici asupra cărora, la eliberarea din închisori sau colonii de 
muncă, plana suspiciunea de a nu fi fost pe deplin „reeducaţi”, prezentând 
astfel un „pericol pentru securitatea statului”. „Suplimentul de pedeapsă” se 
putea întinde pe o durată cuprinsă între 6 luni şi 5 ani. După amnistia generală 


1. Instrucţiuni nr. 01000, din 1 septembrie 1952, privind înfiinţarea coloniilor de muncă, 
a domiciliilor obligatorii şi a batalioanelor de muncă, Capitolul I, disponibil la http : // 
www.cnsas.ro/documente/colonii %20munca/D %20000055_053 %20Watermark. pdf, 
consultat la 25.09.2014. 

din 1964, casele locuite de acest gen de condamnaţi au fost demolate şi paman- 
tul arat. 

Din mărturiile celor supuşi acestui pseudo-proces de integrare socială, viaţa 
din Bărăgan a fost extrem de grea, începând de la munca de clădire a caselor, 
procurarea apei şi a hranei, cultivarea pământului ; restricţiile de mişcare 
permiteau noilor „locuitori” să se deplaseze doar pe o rază de 15 km, dar 
chiar şi atunci doar cu aprobarea organelor de Miliție. Pentru a se asigura că 
situaţia este ţinută sub control, Securitatea a condus o amplă operaţiune de 
recrutare de informatori din rândul foştilor deţinuţi politici, trimişi aici în 
domiciliu obligatoriu. De aceea, pe lângă munca grea şi mijloacelor de trai 
precare, oamenii trebuiau să se confrunte permanent cu suspiciunea că persoa- 
nele apropiate puteau să divulge organelor represive informaţii care le-ar fi 
adus noi suferinţe. 

Limitele acestei politici (de marginalizare, în fapt), precum şi „răspunsul” 
intelectualului care e obligat să trăiască şi „suplimentul de pedeapsă” vor fi 
analizate în baza volumului Surâsul lui Harry (Bucureşti, Ed. Ars Docendi, 
2010). Editat şi publicat de Irina Nicolau, acesta reuneşte zeci de scrisori ale 
lui Harry Brauner către Lena Constante, atât din perioada domiciliului obli- 
gatoriu din Bărăgan (între 1962-1964), cât şi din călătoriile în Italia şi Franţa 
(august 1966 — decembrie 1967). Fie scrise din necesitatea imperioasă de a se 
exprima pe sine şi de a-şi regăsi identitatea, imediat după eliberare, fie emise 
din alt spaţiu, al libertăţii totale, înseninate şi îmbibate de imagini culturale, 
scrisorile traduc eforturile de adaptare a fostului deţinut la o societate dură, 
încercarea de recuperare a unui trecut dizolvat, precum şi revitalizarea forţei 
expresive a limbajului. 


Când „toate lucrurile se leagă sălbatic”! 


Născut in 1908 la Piatra Neamt, Harry Brauner a urmat, conform vocației 
sale, studiile muzicale la Conservatorul din Bucureşti, avându-i profesori pe 
Dumitru Georgescu-Kiriac şi pe Constantin Brăiloiu. A fost rapid descoperit, 
datorită pasiunii sale („de când lumea”?) faţă de folclorul muzical, de Dimitrie 
Gusti, acesta cooptându-l în 1929 în echipa de cercetare sociologică monografică 


1. Interviu cu Harry Brauner şi Lena Constante extras din vol. Sala luminoasă de Zoltân 
Rostás, Bucuresti, Ed. Paideia, 2003. 

2. Fragment din filmul despre Harry Brauner „Apa vie leac să-ţi fie” realizat de Catinca 
Ralea, 1973. 

a satului Drăguş. Din 1944 până în 1949, Brauner a fost consilier muzical la 
Radiodifuziune şi s-a îngrijit de conservarea arhivei de folclor, al cărei direc- 
tor a şi devenit. Totodată, în 1949, a fost numit şef al catedrei de folclor la 
Conservatorul bucureştean. În tot acest timp, cuplul Harry Brauner-Lena 
Constante a devenit foarte apropiat familiei ministrului de Justiţie, Lucrețiu 
Pătrăşcanu. La acea vreme, Lena Constante colabora cu Elena Pătrăşcanu, 
întemeind împreună primul teatru de păpuşi din Bucureşti, Țăndărică. 

Luna ianuarie 1950 marchează arestarea şi implicarea lui Harry în investi- 
gaţia ordonată de Gheorghe Gheorghiu-Dej şi supervizată de Iosif Chişinevschi 
(în acel moment mâna dreapta a lui Dej, membru al Biroului Politic), care va 
duce la procesul lui Pătrăşcanu. „Reţinerea temporară pentru lămuriri, în 
interesul partidului şi al guvernului” se transformă rapid într-o cruntă anchetă 
ce avea să dureze patru ani şi să circumscrie numeroase locuri de detenţie şi 
recluziunea totală a subiectului. 1953 îl surprinde pe Harry Brauner într-o 
celulă la Malmaison, supus constant încercărilor de desolidarizare de aşa-numi- 
tele acţiuni antipartinice ale lui Pătrăşcanu şi de recunoaştere a atitudinii sale 
antistaliniste, ca şi grupul din care făcea parte: „Mi se cerea să spun că ştiu 
despre o întâlnire a lui Pătrăşcanu cu nişte americani care ar fi avut loc în casa 
Lenei Constante şi nu-mi aduceam absolut deloc aminte de acest lucru, căruia 
nu-i acordasem nici un fel de importanţă [...]. Îmi amintesc cum în nopţile de 
interogatoriu îmi spuneau că toţi, începând cu Pătrăşcanu, au recunoscut toate 
acuzările şi că eu sunt cel mai puţin vinovat”!. Asemenea Lenei Constante, 
Harry a încercat initial să se opună acuzațiilor anchetatorilor : complot anti- 
statal, trădare de patrie, nationalism burghez, titoism. Însă miza enormă pe 
care acest proces a avut-o pentru reprezentanţii puterii a instituit în rândul 
acuzaților o stare de panică generalizată, împinsă până la paroxism, iar ancheta 
sa a demonstrat vehement modul în care aparatul de represiune urmărea zdrun- 
cinarea psihologică a victimelor şi transformarea acestora în cobai manipulabili 
ai regimului. Aşadar, după ce Belu Zilber a cedat şi a devenit complice în 
fabricarea scenariului prezentat drept act de acuzare la procesul din aprilie 
1954, cedează şi Brauner. Cele două tentative de suicid ale acestuia din anii 
de anchetă au eşuat, el ajungând să fie judecat în 1954, când primeşte con- 
damnarea la cincisprezece ani închisoare, din care a executat doisprezece. 

Primii patru ani din condamnarea propriu-zisă i-a petrecut în zarca Aiudului, 
unde a rămas în acelaşi regim de izolare, în ciuda stării totale de degradare 
fizică şi a puternicelor sale tulburări psihice. În vara anului 1957 a fost anun- 
tat că nu mai e considerat „periculos” şi, în consecinţă, a fost scos din izolare, 


1. Irina Nicolau, Carmen Huluţă, Surâsul lui Harry, Bucureşti, Ed. Ars Docendi, 2010, 
p. 24. 

după şapte ani şi jumătate de singurătate. Toţi cei implicaţi în procesul Pătrăşcanu 
au fost transportaţi la Piteşti şi închişi în aceeaşi celulă. În acelaşi an, 1957, 
Deborah Brauner, mama lui Harry, în vârstă de optzeci şi patru de ani, se 
adresează printr-un memoriu Preşedintelui Marii Adunări Naţionale, cerând 
gratierea fiului. Argumente au fost starea lui de sănătate, a ei şi faptul că el 
ar fi fost mult mai util statului în libertate, pentru cercetarea folclorică şi 
„dezvoltarea culturii” în RPR. Răspunsul s-a dovedit nefavorabil. 

Eliberat din închisoare în 1962, Brauner a capătat statut de domiciliu obli- 
gatoriu în satul Viişoara, lângă Slobozia. În acest timp i-au fost interzise 
legăturile telefonice cu familia, singura persoană contactabilă fiind pentru el 
Lena Constante. Doar peste alţi doi ani, în octombrie 1964, după mai bine de 
paisprezece ani de „statice peregrinări” (cum le va numi folcloristul ulterior), 
Harry Brauner a regăsit Bucureştiul. 


„Dacă nu sunt în stare să fac altceva, hai să secătui 
aceste epistole «creatii»”! 


Scrisorile lui Harry Brauner sunt dovada unei iubiri statornice, salvatoare, pe 
care trecerea timpului şi experienţa traumatică comună a închisorilor comuniste 
nu au atenuat-o, dimpotrivă, i-au dat rezistenţă şi i-au creat contururi mult 
mai pregnante. Din păcate, corespondenţa la care avem acces este doar într-un 
singur sens — dinspre Harry Brauner către Lena Constante, răspunsurile putând 
să le reconstituim doar pe alocuri, prin refacerea logică a rândurilor care vor 
fi existat şi care îl provoacă pe Brauner să-şi construiască mesajul ca răspuns 
la dilemele sau la reacţiile ei, ca o continuare a dialogului lor: „Draga mea, 
de doisprezece ceasuri duc o luptă foarte grea cu cei doi eu din mine însumi. 
Sufletul mă împinge cu o încăpățânare mai mult decât răutăcioasă să astern pe 
hârtie, marturisindu-ti prea grelele frământări care mă turbură într-o măsură 
zguduitoare, mult prea nesănătos şi răscolitor al celei din umbră fibră a fiinţei 
mele, aducându-mă într-o stare vecină cu nebunia ; raţiunea îndeamnă să fiu 
cel puţin faţă de tine cuminte, şi dacă pe mine însumi nu mai sunt capabil să 


1. Ibidem, p. 66. Pentru publicarea epistolarului pus la dispoziţie de Lena Constante, 
autoarele au operat o selecţie în documentele descoperite. Totuşi, din raţiuni diverse, 
unele dintre scrisorile lui Harry Brauner fie sunt datate parţial, fie nu au înregistrată 
o dată anume; se impune menţiunea că multe reprezintă fragmente din misive „fără 
început şi sfârşit”, mult mai ample. 

mă stăpânesc, să te las cel puţin pe tine în pace, trăind în plinătatea echilibru- 
lui robust pe care sustii că l-ai dobândit”. 

Astfel, întâlnirea cititorului efectiv cu scrisoarea Lenei Constante se face 
prin citat trunchiat, printr-o parafrază, de altminteri, insuficientă; în chip 
limitat, ea rămâne, totuşi, singura modalitate de a o citi şi pe Lena în cores- 
pondenta cu Harry Brauner. Stilul în care Harry Brauner îşi redactează scri- 
sorile alternează: de la amprenta patetică, înflăcărată, care îl urmăreşte în 
toate tipurile de discurs pe care le scrie, la cea ironică sau autoironică. 
Autenticitatea ce transpare din alternare se construieşte într-un registru dublu, 
dat fie de momentele de angoasă şi de abisurile psihice ale autorului, fie de 
clipele de fericire minimală pe care şi le provoacă acesta. Tonul grav, solemn, 
deconcertant şi profund interiorizat este înregistrat, constant, în relaţie cu 
registrul hilarului, amuzamentului sau (auto)ironiei. Această aparenţă contra- 
punctică a stării de spirit, ulterior resimţită în expresia ei la nivelul limbajului, 
trădează instabilitatea emoţională ce caracteriza protagonistul, imediat după 
eliberare. Clima Bărăganului, imposibilă, cu atmosfera îngrozitor de încărcată, 
irespirabilă uneori, vânturile seci, arzătoare şi nici o picătură de ploaie creează 
un soi de complex de stări proaste. Astfel încât, cel care fusese rupt de orice 
formă a vieţii libere, de cele mai umile aspecte ale ei, jubilează copilăreşte 
când primeşte, de la aceeaşi Lena, lucruri banale, anodine : o cutie cu acuarele 
(„cu tot felul de creioane şi minunăţii”), agrafe, scoci, chibrituri, ace cu 
gămălie, bolduri cu capete colorate, ciorapi („Dacă mă joc cu ei nu mai termin 
nicicând”), tacâmuri, feţe de masă, tabacheră („draga de ea”), găleată de 
material plastic, cuie, lighean („dragul de el, ligheanul”), cremă de ghete, 
pijamale, papuci, ibric, ceainic, perie de dinţi (pentru el, care nu mai avea 
dantură !), piure de castane, biscuiţi („în ambalaje nemaivăzute”), obiecte, 
cum spuneam, de strictă necesitate, cărora cel despărţit îndelungă vreme de 
ele le închină o laudă a lucrurilor: „E mult, mult, mult prea mult, căci eu 
nici nu ştiam că există”. Acest registru al ludicului poate fi rapid asociat unei 
alte stări, în care predilectia este pentru termeni din câmpul semantic al nede- 
finirii, spleenului, marginalului: „Trec zilele, trece cu fiecare clipă viata, fără 
rost, fără perspective, în singurătate apăsătoare uneori, prea apăsătoare. Mă 
uit la oameni, cât sunt de curioşi (interesanti) |...]. Asta seară pe cât văd m-a 
părăsit şi pisica, şi cățelul care nu vrea să vină desi îl strig. Stau şi eu de vorbă 
cu tine scriindu-ti ca şi omul care vorbeşte pereţilor. Doamne, că mult am mai 


»2 


vorbit cu pereţii... E 11, te las până mâine, cu bine, draga mea. Harry”?. 


1. Ibidem, p. 41, scrisoare datată 26.11.1962. 
2. Ibidem, p. 50. Scrisoarea figurează ca fiind scrisă sâmbătă, datată, probabil, 17.11.1962. 

În ciuda oricăror aparente, Brauner rămâne un pasional, un idealist şi un 
spirit pozitiv, trăsături ireductibile în cazul profesiei sale — atât de etnomuzi- 
colog, cât mai ales de culegător de folclor. Scrisorile vor arăta că sinceritatea 
lui nu este una trucată: „Tu ştii tot atât de bine că în starea mea sufletească, 
aceeaşi ca şi a ta, perioada minciunilor convenţionale a trecut şi nu-şi mai are 
locul. Ce spun este bine spus, serios gândit, esenţial, şi deci exprimă senti- 
mentele mele categorice, fără ascunzişuri, mofturi şi farfastâcuri. E prea scurt 
timpul, ne sunt prea numărate clipele ce le mai avem de trăit ca să ne pierdem 
vremea cu nimicuri [...]. Ştiu ce sunt azi, întocmai ca şi tine, ne cunoaştem 
trecutul şi prezentul, iar viitorul urmează să-şi spuie cuvântul când se va 
actualiza”!. 

Pentru el, iubita şi viitoarea soţie este matricea generatoare de viaţă, de 
energie: „Am trăit numai în speranţa că te voi revedea, am rezistat numai 
pentru că vroiam să te mai văd cel puţin o dată, am petrecut cu tine zilele, 
nopţile, săptămânile, lunile, anii lungi şi mult prea grei; clipă de clipă te-am 
avut icoană sfântă în suflet. Mi-ai dat forţa sufletească, puterea supraomenească”?. 
Aceste adresări directe, apelative, vorbesc, toate, despre stilul incandescent al 
romanticului folclorist. Mai mult chiar, ele exprimă sentimentul unei posesiuni 
inalienabile, dincolo de orice frontiere exterioare, experienţe dezintegratoare, 
prin recurenta adjectivului pronominal de persoana întâi singular: „Timpul 
glumelor a trecut de mult şi numai după ce vom sta, în fine, de vorbă, îţi vei 
da seama ce insemni pentru mine [...]. Vino, scumpa mea, alină-mi durerile, 
să fim împreună, să ne regăsim, şi va fi peste măsură de bine. Merităm cu 
prisosinta această clipă de fericire şi dacă dăm cu piciorul la acest prilej unic 
înseamnă că am suferit de prisos”>. 

Permanenta semnăturii din final, ca dovadă de nesfidare a clişeelor episto- 
lare în general, reprezintă, în fond, o revitalizare identitară, tacit repetată, care 
simte nevoia să se reconfirme pe sine ; prezenţa semnăturii, sub diversele ei 
forme („al tău/vostru”, „Harry”, „H.B.”), tine de o persistenta, o emfază, poate, 
elocutorie, marcă a identităţii, prin rescrierea numelui la sfârşitul textului, dar 
şi prin „amprentele” personale ale epistolierului, decelabile pe tot parcursul 
aceluiaşi text. Ţinând întotdeauna să-şi menţioneze statutul pe care îl deţine 
în fata destinatarului, el doreşte şi marchează negresit şi importanţa recepto- 
rului său, Lena, prin insistența cu care îi rosteşte numele. Limitele ce-i mar- 
chează discursul epistolar sunt, deseori, punctele de suspensie, exclamatiile, 
invocatiile retorice şi interjectiile. Prin retorica discursului, textul său, odată 


1. Ibidem, p. 36. 
2. Ibidem, p. 37. 
3. Ibidem. 

scris, dovedeşte valenţele unui text rostit, pronunţat cu voce tare. Pecetea 
retorică şi stilistică a discursului acesta patetic trădează o naivitate a epistoli- 
erului mereu îndrăgostit. Dar, prin întrebările retorice bruşte, el reuşeşte să 
schimbe ritmul rutinier al scrisorii ca „raport zilnic” : „Din ce în ce devii mai 
animal, mai putin interesat de cele ,,superioare”, dorindu-ti un singur lucru: 
să stai în pat, să dormi, să te odihnesti. Of! Lenuto, sunt atât de obosit, am 
impresia uneori că sunt îmbătrânit de oboseală”!. 

Deşi corespondenţa ia naştere ca urmare a unei depărtări geografice, spa- 
tiale, prin intermediul ei Harry Brauner încearcă şi reuşeşte să reasambleze 
unitatea familiei şi relaţia sa cu Lena Constante, în nenumărate episoade. Din 
cauza restricţiilor politico-sociale pe care deţinuţii sunt obligaţi să le respecte, 
aceeaşi corespondenţă se transformă pentru el, inevitabil, într-un substitut al 
vieţii de familie şi/sau de cuplu. Aşadar, trăirea „reală” este înlocuită de actul 
scrierii, ca expresie indelebilă a gândurilor şi simtirilor, astfel că scrisorile 
sunt, simultan, o dovadă a coeziunii sentimentale dintre el şi Lena, dar şi 
expresia unei covârşitoare singurătăţi. O mărturiseşte chiar el, în repetate 
rânduri, într-un fel de lamento pe care îl intonează de-a lungul unei zile sau 
perioade, în absenţa familiei: „Ani de zile nu mai îndrăzneam să mă gândesc 
la voi. Când mă năpădea dorul, făceam tot ce puteam pentru a mă îndepărta, 
căci dorul mistuitor în situaţia în care mă aflam era nespus de greu de supor- 
tat. Şi iată că a venit şi vremea fericită când îmi pot permite luxul să-mi petrec 
timpul cu voi, iar ziua, noaptea sunt prea scurte... ”?. 

Discursul epistolar se instituie ca evadare din strânsele chingi ale unui eu 
scindat. După cum remarcă Paul Ricceur, orice construcţie din cuvinte implică 
„accederea la limbaj a unei lumi prin intermediul discursului”?. Forţa de 
recuperare şi regeneratoare a cuvântului reprezintă totodată forţa sa elibera- 
toare, în condiţiile în care discursul însuşi, dincolo de a configura o altă lume, 
devine, în concepţia aceluiaşi teoretician, agentul ordonator, de reglare şi 
semnificare al unei societăţi decăzute care ajunge astfel să fie structurată, 
cronologizată, investită cu sens şi în consecinţă subiectivizata*. 

Intelectualul suferind, ostracizat, găseşte în cuvânt şi în nota muzicală un 
spaţiu de refugiu, dar şi de filtrare a experienţelor trecute, cât şi cotidiene. 
Starea de fapt căreia îi este obligat să se supună şi a cărei desfăşurare haotică 
nu e congruentă cu resorturile existenţei umane consemnează o tensiune la 
nivel psihic, identitar. Or, cuvintele („epistolele”) îşi asumă tocmai această 


Ibidem, p. 62. Datată miercuri, 18 iulie (1962). 

Ibidem, p. 35. 

Paul Ricceur, Eseuri de hermeneutică, Bucureşti, Ed. Humanitas, 1995, p. 96. 
Idem, Temps et récit, I, Paris, Seuil, 1983, pp. 85-137. 

funcţie de a sustrage victima universului haotic şi dezintegrant al ,,libertatii” 
post-detentie şi de a o instaura într-un nou univers, produs al realizării artistice. 
Melodiile cuprinse în volumul intitulat Melodii compuse in temnitele Aiudului 
au fost compuse în gând de Harry Brauner în timpul detenţiei de la Aiud şi 
au fost puse pe note în timpul aceluiaşi domiciliu obligatoriu. Singur în celulă 
(si singur în D.O.), supus chinului de a nu schimba o vorbă cu nimeni, el îşi 
continuă activitatea artistică, compunând în gând melodii şi dictându-le în codul 
Morse prin bătăi în zid. Versurile melodiilor (cantate sau oratorii) aparţin unor 
cunoscuţi poeţi români, precum Mihai Eminescu, Şt.O. Iosif, Al. Macedonski, 
Tudor Arghezi, Elena Farago şi Nichifor Crainic. Şi acest detaliu îl transformă 
pe Harry Brauner într-un ins care încearcă a înţelege şi a consemna tragedia 
umană, ştiindu-se parte integrantă dintr-un sistem, dar care ajunge, prin potri- 
veala unor hazarduri absurde, să fie strivit de sistemul în care era integrat, în 
care credea cu toate resursele-i mentale ori spirituale: „Eu mâzgălesc nopţile 
hârtia de muzică cu cântece care au tasnit din mine, cari, în ciuda împrejură- 
rilor vitrege, mi-au prilejuit o trăire atât de puternică, de intensă încât m-au 
renăscut. Am compus lieduri abordând absolut toate genurile literare. Am 
încercat să mă avânt şi în poezia filosofică, compunând muzică pentru Glossa 
lui Eminescu, prin asta căutând să merg pe drumuri nestrabatute”!. 

Noile abordări în materie muzicală, notele inovatoare trădează curajul, 
determinarea şi concretetea unui spirit deschis, mereu capabil să-şi depăşească 
limitele. Aceste trăsături, de altfel, reies şi din mărturiile foştilor săi colegi 
sau studenţi de la Institutul Naţional de Folclor, dovedindu-se a-i fi călăuzit 
întreaga activitate profesională?. Mai mult, compozitorul Brauner recunoaşte, 


1. Irina Nicolau, Carmen Huluţă, op. cit., p. 38. 

2. Într-un interviu acordat lui Alexandru Mica, publicat în revista Cultura, nr. 445 din 
07.11.2013, Mariana Kahane, fostă studentă a profesorului Harry Brauner, răspunde la 
întrebarea „Ce reprezinta Harry Brauner pentru mine”. Redăm un fragment din măr- 
turia acesteia, după cum urmează: „Harry a fost iubit şi prețuit de către toţi colabo- 
ratorii. La el competenţa se unea cu un har, cu o mare pricepere în a deştepta talentul 
şi entuziasmul oamenilor. Iubitor faţă de cei din jurul său, bun la suflet, întotdeauna 
apropiat de ei, intelegandu-le şi problemele de viaţă personală, pe unii chiar ajutându-i 
financiar atunci când i-au solicitat sprijinul. A stimulat şi a respectat munca şi contri- 
butia acestora, fără să fie lipsit, însă, de spirit critic. Datorită lui, de exemplu, folclo- 
riştii au fost încadraţi cu grade universitare, de asistent, lector sau conferenţiar. Lectiile 
lui, ca şi cursurile de la Conservator, erau întotdeauna o încântare. Profesorul Brauner 
obişnuia să comunice un conţinut de idei substanţial, filtrat de fiecare dată prin 
participarea lui emoţională. Deseori ne demonstra pe viu datele teoretice, aducându-ne 
informatori la clasă. De la el am învăţat să am respect pentru folclorul autentic, pentru 
purtătorii acestor valori, pentru calitatea profesorului de discernere şi cunoaştere a 
valorilor.” 

paradoxal poate pentru un cititor care n-a cunoscut experiența carcerală, că 
valoarea încercărilor sale de compoziție recente se datorează tocmai faptului 
de a fi trăit acei ani în temnitele comuniste. Căutând o analiză obiectivă a 
operei sale, el mărturiseşte: „Îmi dau seama că pentru a ajunge aici a fost 
imperios necesară ruperea oricărei legături cu muzica altora, căci, dacă am 
reuşit să fac din vrăbiuţe ceea ce nimeni nu reuşise, rupti de exterior, acelaşi 
proces s-a petrecut si cu melodiile mele ; eu am fost nevoit, din pricina con- 
ditiilor speciale, să pun in aşa măsură accentul pe melodie încât ea trebuia să 
apară ca un tot, înlocuind prin ea însăşi toate celelalte mijloace de expresie 
care stau la îndemâna compozitorilor într-o stare normală. De asta, dragă Lena, 
armonizarea acestor cântece este de minimă importanţă”. 

Traitor al unei existente strivite ani de zile în canonul singurătăţii, redus 
ca orice deținut la statutul de neom, prin toate privatiunile ce-l despart total 
de viață, umilit şi batjocorit, terorizat şi cu o demnitate dinamitată, Brauner 
îşi găseşte răzbunare şi alinare (asemenea Lenei Constante, care în penitenciar 
traducea mental versuri din franceză sau scria poveşti pentru copii) în această 
evadare artistică, care-i dădea satisfacția ideii de a nu suferi zadarnic. În această 
frenezie creatoare, libertatea interioară ca refugiu, lărgită de libertatea muzi- 
cală, în cazul lui Harry, produce o dinamică a imaterialului ilimitat, capabil 
să regenereze şi să reorganizeze identitățile bruiate. 

Corespondenta lui Harry Brauner se încadrează în genul proxim al autobi- 
ografismului, înregistrând avant la lettre „criza identităţii şi criza reprezentă- 
rii”, fără vreun artificiu de construcţie a realităţii, avansând doar confesiunea 
unui singuratic, izolat „oropsit al sorții” : „Să-ţi mărturisesc că eu însumi am 
vorbit altora, timp îndelungat, despre această permanenţă, despre acea veşnică 
rămânere în noi a unor trăiri anterioare, despre vorbele grăite demult, cu mii 
de ani înainte, care continuă să trăiască aşa precum glasurile înregistrate de 
mine...”. În virtutea acestui fapt, textul epistolar dobândeşte nuanţe, odată ce 
în el se inserează obsesia singurătăţii, a bolii asociate vieţii din închisoare, dar 
şi a mizeriei existenţiale cotidiene. Astfel, în repetate rânduri, discursul echi- 
librat, dinamic şi optimist cedează în faţa unui discurs lugubru, care macină 
şi distorsionează textul initial pe care este grefat: „Am supus unui efort exa- 
gerat organismul [...] mi-era atât de rău; socotesc că a fost expunerea la 
bărăgănescul nemilos soare mult prea mult. Mi-e necaz că nu continui să 
lucrez, dar nu e bine. Mi-e necaz căci am sentimentul unei înfrângeri”?. În 
acest exemplu (şi în multe alte locuri similare), Harry Brauner se refugiază 
într-un alt Eu, am putea afirma, prezentând o problematică a Persoanei. Această 


1. Irina Nicolau, Carmen Huluţă, op. cit., p. 45. Datată pe lateral dreapta marti, 27. 
2. Ibidem, p. 62. Apare ca fiind scrisă miercuri, 18 iulie. 


52 ARINA-CODRUTA NEAGU 


scindare a Eu-rilor e manifestarea clasică a parcurgerii unor stadii din punct 
de vedere psihanalitic, prin care se produce „descompunerea” unei persoane 
în situaţii de stres. Noua abordare crepusculară conotează à rebours discursul 
despre sine şi despre lume, care se transformă într-o plângere a fiinţei obosite 
de viaţă, de depărtare, de lupta cu distanţele şi cu timpul. Textul epistolar 
devine cand un țipăt traumatizant, când o rostire alienată. 

În acest context, necesitatea scrierii unui raport, ca dare de seamă asupra 
infimelor evenimente cotidiene, e dovada persistentei unui dialog, în ciuda 
timpilor morţi, a imputărilor sau regretelor: „Plângeam nestăpânit [...]. Nu a 
avut nimeni un moment mai emotionant decât ceea ce se petrecea pe măsură 
ce apărea încă şi încă şi încă... Nu mi-ar fi trecut prin cap pentru nimic în 
lume să îndrăznesc a-mi dori a zecea parte din ce vedeam”!. Ea reprezintă o 
materializare a desfătării sufleteşti a celor doi foşti deţinuţi, marcați de intrigile 
vremii, de condiţiile precare şi de privatiunile pe care societatea comunistă le 
impune, dar si de conştiinţa personală a perisabilitatii lucrurilor. 

Scrisorile pot fi citite, astfel, ca un pseudo-jurnal, poate mai puţin la nivel 
formal cât îndeosebi la cel al mesajului transmis. Confesiunea este una în 
totalitate asumată, naraţiunea se citeşte printr-un filtru al subiectivitatii clar, 
evident, iar punerea în cuvânt se realizează de obicei la scurt timp după întâm- 
plarea reală a ceea ce relatează: „În genere, e bine ca omul să nu-şi exterio- 
rizeze simţămintele intime, dar gândesc că în această împrejurare specială e 
bine ca ele să fie înfăţişate, fără vorbe răsunătoare şi lipsite de conţinut”?. 
Bunăoară, nu e sesizabilă preocuparea pentru cuvânt, alegerea sau cântărirea 
lui, aşezarea încărcăturii semantice în forma potrivită, existând predilectia 
pentru simplitate, claritate, precum şi o preocupare didactică ori civică a măr- 
turisirii. Viziunea retrospectivă specifică memoriilor îşi găseşte materializare 
în relatarea unor momente cu o încărcătură afectivă majoră, care trimit adesea 
la anii întemniţării şi la traumele suferite: „Nu-i nimic. Trece şi asta cum au 
trecut atâtea [...]|. Nu e vina mea, căci într-o stare de supraexcitare [se referă 
la momentul scrierii primei scrisori către Lena - n.m., A.N.] nu pot exprima 
ceea ce vreau să spun, după cum nu mai ştiu să mă orientez, după cum am 
pierdut noţiunea timpului complet, şi alte tare care sper că se vor vindeca cu 
vremea”?. 

Iată cum necesitatea mărturisirii de sine ca exerciţiu terapeutic semnalează 
numaidecât limitele articulării limbajului. Protagonistul remarcă punctual zonele 
indicibilului din acest lung traseu de readaptare şi reconfigurare identitară, 


1. Ibidem, p. 39. 
2. Ibidem, p. 37. 
3. Ibidem. 

care nu poate fi restituit, din diferite raţiuni, în întregime. Cuvintele se dove- 
desc neputincioase in a reda gravitatea evenimentialului trecut sau imediat. 
Aceste situaţii de reconstituire a unor momente (atât de viaţă carcerală, cât şi 
din domiciliul obligatoriu) ar putea leza spiritul aflat într-o perfectă cunoştinţă 
de cauză a stării sale. Limitele dicibilului (şi claustrarea chiar în limbaj) tind 
însă a fi depăşite optimist de către autor, printr-un permanent exerciţiu de 
hermeneutică şi exprimare a sinelui. 

Citite într-o cheie diaristică, scrisorile consemnează viaţa din domiciliul 
obligatoriu pas cu pas, în derularea ei cronologică, nelăsând, totuşi, impresia 
unei rutine uşor identificabile de la o pagină la alta: epistolierul descrie modul 
în care şi-a petrecut ziua sau în care încearcă să depăşească condiţia de mar- 
ginalizat al societăţii („În camera mea, unde gazda săracă şi binevoitoare şi-a 
făcut pomană lăsându-mi un pumn de ceapă, puţin mălai, slănină şi un borcă- 
naş cu compot. Nu mai înţeleg nimic, am ajuns ca un copil şi mă bucur de 
fiecare lucru, neştiind pe care să-l apreciez mai mult”), algoritmii în care 
munceşte şi programul pe care şi-l impune pentru a-şi regăsi echilibrul finan- 
ciar şi spiritual de care are nevoie, anunţurile legislative în legătură cu statutul 
foştilor deţinuţi politici („Am întrebat şi mi s-a spus că poţi veni fără nici un 
fel de complicatie”), detalii de ordin casnic, social sau meteorologic („Cu cei 
doi stânjeni de lemne, achizitionati în plină iarnă, m-am pus la adăpost pentru 
mai mult timp de frig şi asta este mai mult decât foarte important. $i cum iti 
spun, încărcat cu pachetele care mi se păreau maximum de lux”). Însă fiecă- 
rui eveniment îi este asimilată o reacţie personală, de ordin spiritual, sufletesc : 
„Eu am fost bolnav tare de nervi (psihoză cu turburări mintale zicea diagnos- 
ticul) şi indopat cu toate medicamentele pentru nebuni. [...] nu mi-e uşoară 
inima, mi-e foarte grea, insuportabil de grea şi până nu te voi vedea voi fi 
mereu aşa”. 

În succesiunea lor, scrisorile, asemenea unor pagini de jurnal intim, înre- 
gistrează viaţa aşa cum se desfăşoară ea, astfel că lectura însăşi poate recon- 
stitui caracterul evenimential al celor relatate : „Locul unde vine poştaşul, la 
cooperativă, unde întârziam pentru a face puţine cumpărături. Să iau un kg de 
orez, o cutie cu macaroane, zahăr şi hârtie ca să o pun pe etajeră, căci cu 
jurnale pline cu grăsime e oribil”?. În această panoplie la nivel de conţinut al 
mesajelor, rămâne de precizat că aproape fiecare scrisoare presupune, de ase- 
menea, un real ceremonial al declaraţiei de dragoste, constant convingătoare, 
susţinută, în pofida condiţiilor vitrege în care este obligat să subziste. Deseori, 
„epistolele” lui Harry Brauner sunt îmbibate de interpretarea scrisorilor primite 


1. Ibidem, p. 40. 
2. Ibidem, p. 38. 

de la Lena sau consemnează primele reacţii după cuvintele acesteia. Cele două 
forme ale scriiturii ajung să se substituie unei false conversații, deseori ima- 
ginate de către semnatar, pagina albă devenind un spaţiu de filtrare, de analiză 
şi introspectie atât a propriului său Eu, cât şi a celui cu care dialoghează. 
Aşadar, pentru Brauner textul funcţionează ca un discurs dublu: despre sine 
şi despre alţii (de cele mai multe ori despre Lena), astfel încât prin permanenta 
raportare la (un) Alter el ajunge să se identifice cu acesta din urmă, până la 
o suprapunere perfectă : ,,...[familia] minunata organizaţie, puternică şi răsună- 
toare peste care unii oameni trec cu uşurinţă ca peste un bun care li se cuvine [...]. 
Mi-ati dat acum o nouă viata, putere de a birui, de a mă realiza, de a înfrânge 
orice greutăţi, de orice natură şi de oriunde ar veni [...]. Pentru că vă am 
aproape”. Se poate vorbi deci şi despre o componentă estetică a coresponden- 
tei, fără însă a trăda un efort conştient al semnatarului de a crea o realitate de 
ordin secund. Literaritatea acestor texte se poate sesiza la nivelul narativitatii, 
al retoricii discursului, al problematicii eului. Sunt sesizabile, totodată, efectele 
artistice (cel mai probabil neintentionate) pe care textul le oferă la nivel stilis- 
tic. Deşi cu intenţie informativă şi fără pretenţie de literatură, adesea declarate, 
aceste scrieri despre trecut depăşesc limita documentului istoric, social, literar, 
prin faptul că în actul de rememorare a trecuturilor traumatice implicarea, 
oricât de nedorită, devine resort incontrolabil al psihicului. Scrisul la persoana 
întâi rămâne marcă de analiză interioară (printr-un proces obositor), chiar şi 
atunci când forma sub care este el articulat se schimbă. Efectul de autenticitate 
este dat de redactarea scrisorilor într-un registru conotativ, plin de spirit. 
Accentul cade pe concretetea informaţiilor, însă, în chip categoric, se remarcă 
puterea de sugestie a cuvântului. Deseori, când este privilegiată aceasta din 
urmă, se cade în autoironie sau glumă, pe de-o parte, în punerea în abis a 
evenimentelor traumatice trecute, pe de alta: „Merit toate astea eu? Probabil, 
de vreme ce le am în vastele mele apartamente. Ah! Măi, a dracului poveste 
cum se schimbă viata unui om ...”?. 

Ironia acţionează doar in sens unic: către expeditorul însuşi. Efectul de 
lectură este comic, iar situaţia dramatică, de cele mai multe ori descrisă prin 
intermediul figurii de autoironie, transmite forma prin care protagonistul inte- 
lege să-şi trăiască şi depăşească angoasele şi dilemele: „Măi, măi! Aici s-a 
transformat casa în cel mai elegant magazin de lux, pijamale, papuci de casă... 
Ibric, ceainic, nescafé [...] Ha! Ha! Perie de dinţi la omul fără dinţi! Si ce 
mai perie, ca să-ţi aduci aminte că ai avut odată şi aşa ceva! [...] Vezi, aşa iti 


1. Ibidem, p. 35. 
2. Ibidem, p. 40. 

trebuie când râzi de alţii... E mult, mult, mult prea mult, căci eu nici nu-mi 
puteam dori tot ce văd, deoarece nici nu ştiam că exista”!. 

Ataşamentul lui Harry Brauner faţă de Lena Constante comportă multiple 
ipostaze : copilăresc, matur, ca tovarăşi ai aceloraşi suferinţe şi, nu în ultimul 
rând, senzual. Utilizarea unor cuvinte sau grupuri de cuvinte din sfera senzu- 
alităţii (precum formulele de alint „iubita mea”, „scumpa mea”, „draga şi 
iubita mea Lena”, „te sărut şi te doresc”, „te sărut şi mi-e dor”, „cu toată 
dragostea” - ca marcă a intimitatii, diminutivele „draga mea Lenuţă”, „flori- 
cica” sărutată şi mângâiată, expresie a bucuriei începutului şi regăsirii, e 
înregistrată ca „cea mai puternică mărturie a sentimentului meu către tine”) 
nu se lasă corectată de vreun alt registru sobru, oficial, care să dea impresia 
unei depersonalizări discursive. Nimic de complezenta, nimic conventional : 
„Să ştii că m-am lăsat purtat de sentimente, aştern automat şi sincer, fără 
control, pe hârtie, nu recitesc ce ţi-am scris. Sper că dacă stilul scrisorii nu 
te va satisface, gândurile către tine exprimate prin note îţi vor spune mai 
cuprinzător ceea ce simt pentru scumpa mea Lena”?. 

Deşi stilul epistolar al lui Harry Brauner este caracterizat printr-o exaltare 
a confesiunilor, totuşi acesta se remarcă prin echilibrul cu care folcloristul 
reuşeşte să înregistreze, dar mai ales să transcrie autentic impresia: „Cu cat 
trece vremea, singurătatea se prelungeşte, adică pentru cel sortit să aibă traiul 
meu, din ce în ce îi e mai greu, căci după prima perioadă de luare de contact 
cu noua situaţie, monotonia devine încă mai apăsătoare, strâns legată de con- 
statarea neputinței personale. [...] sunt obosit, obosit de viata, obosit de sin- 
gurătate, obosit de mine! ! ! Si tu, tu eşti mult prea departe...”°. 

Atitudinea lui faţă de cea căreia i se adresează, ca într-un jurnal, creează 
senzaţia de constant, însă, paradoxal, şi de noutate. Sentimentul şi devotamen- 
tul său nu transmit plafonarea, ci căutarea permanentă prin exerciţiul repetitiv 
al punerii în cuvinte a Celuilalt, în fapt, a supravieţuirii. Avem de-a face, de 
altminteri, cu un exemplu de bună practică a încercării de recuperare a unui 
trecut dizolvat, a adaptării la o societate căreia autorul nu-i mai aparţine şi pe 
care nu o cunoaşte. 

Nefericirea înseamnă pentru Harry Brauner singurătatea, depărtarea de 
Lena Constante („Am un sentiment de tristeţe profundă : de ce nu-i Lena cu 
mine acum, să punem amânoi mâna pe minunăţiile astea, căci singur nu mă 
pot bucura de ele [...]. Eu m-am hotărât: din toate o aleg pe Lena”‘), de 


Ibidem. 

Ibidem, p. 38. 

Ibidem, p. 61. Scrisoare datată 11.VII.1962. 
Ibidem. 

familie (marcată textual prin adresările directe „iubiții mei”, „sfântă mamă”, 
„minunată prietenă şi soră”, „nepreţuite verişoare”, de o remarcabilă încăr- 
cătură afectivă), sau lipsurile financiare şi impasul de a reintra în posesia celor 
necesare pentru a-şi practica meseria. Pe de altă parte, fericirea descrie un 
plan al minimalului, al comuniunii cu aspectele infime ale cotidianului, de 
care se poate bucura, după lunga pribegie („Mă voi bucura de azi înainte de 
tot, de primii muguri, de primele frunze, de păsărele şi de toate minunăţiile 
lumii acesteia, de minunăţiile peste care, dintr-o prostia a noastră, trecem cu 
atâta uşurinţă”), al posibilităţii apropierii de fiinţa iubită şi de familie prin 
intermediul „epistolelor”. În această ecuaţie cât şi în căutarea de sine, cores- 
pondenta are un rol legitimator, obiectivând indirect dilemele, angoasele, 
neputintele protagonistului. Astfel, Brauner mărturiseşte : „Mi-e bine, nespus 
de bine, nicicând nu am fost mai fericit, şi dacă preţul acestei fericiri atât de 
mari a trebuit să fie plătit cu nespuse chinuri, merită din plin („se plăteşte”, 
cum zic ardelenii), căci nu există în lume fericire mai mare, satisfacţie mai 
deplină decât aceea de a-ţi fi regăsit în fine pe ai tăi. Este singura mea justi- 
ficare a vietii”!. 

Studiind procesul de reconstrucţie identitară, considerăm că întregul parcurs 
post-detentie al epistolierului (ca şi al altor foşti deţinuţi politici) se poate 
identifica abordării psihodinamice graduale, utilizată în psihoterapie, care 
circumscrie patru cercuri motivationale în patru etape mari. Acestea presupun : 
Fiinţarea (a putea fi aici/orizontul lumii şi încrederea personală/întrebarea 
fundamentală a existentei/anxietate). Aici, însuşi faptul de a-ţi permite bucuria, 
ca act de reacţie primar, validează această primă etapă, certificând, practic, 
temeiul/posibilitatea de a fi: „Mă gândesc şi azi, cu siguranţă şi tu, departe 
de mine, simţi cu toată plinătatea această primăvară, că şi tu, ca şi mine, nu 
te mai saturi privind la toate minunăţiile, făcute anume parcă pentru noi, care 
nu suntem blazaţi, care avem fericirea de a gusta din plin cum reînvie natura 
şi cu ea odată şi noi”?; Valoarea (a simţi valoarea şi a dori/dorinta de a fi 
valorizat/valoarea fundamentală/viaţa şi relaţia personală/întrebarea fundamen- 
tala a vietii/depresie) ; Justificarea (a fi tu însuţi şi a avea voie/colectivitatea 
şi sinele personal/permisiunea de a fi aşa cum eşti/întrebarea fundamentală a 
persoanei/personalitate) ; Sensul (a trebui să/temporalitate şi sensul existentei/ 
valoare de sens/întrebarea fundamentală a sensului/psihoze. 

Precaritatea stării de sănătate (după cum recunoaşte şi Brauner: „Mă culc 
puţin din pricina tulburărilor, sunt bolnav şi ieri n-am mâncat nimic, azi numai 
ceai, orez fiert în apă şi puţină brânză (fără pâine) iar acum sunt complet 


1. Ibidem, p. 35. 
2. Ibidem, p. 47. Scrisoare datată sâmbătă, 24.JII.1962. 

epuizat”/,,Am dormit foarte putin şi m-am trezit cu o foarte neplăcută senzaţie 
de sufocare, combinată cu palpitatii şi angoisse”), dar şi dificultatea vieţii in 
Bărăgan sunt traduse prin filtrul intelectualului sensibil, care, prin resorturi 
subiective, încearcă timp de doi ani umplerea de sens a existenţei, regăsirea 
identităţii. În acest lung proces, clipele de nelinişte, de rătăcire, de adâncă 
reflecţie - susţinute de singurătatea în regim obligatoriu la care fostul deţinut 
politic era supus - tensionează spiritul la intensitate maximă, iar căderea în 
disperare devine iminentă. La nivel discursiv devine uşor sesizabilă această 
pecete stilistică a recunoaşterii limitelor indisolubile: „Oropsiţii soartei! ! ! 
Asta suntem în fond şi trăim până la urmă din noi, ne stoarcem toată vlaga în 
aceste cumplite clipe de interiorizare, de concentrare pentru a reuşi să tragem 
mai încolo jugul unui destin atât de crunt”!. 

Un moment patetic, dar şi amuzant, în acelaşi peisaj monocolor al Viişoarei, 
îl reprezintă căsătoria Lenei Constante cu Harry Brauner. Oficierea a fost făcută 
de un viceprimar agramat, care încurca dosarele şi cu greu izbutea să le scrie 
numele. „Noi aşa ne-am căsătorit, nu cu nume, ci dumneata, dumneaei [...]. 
Acasă ne aşteptau în curte doi invitaţi. Am pus masa. Era o casă cu paie pe 
acoperiş, cu pământ pe jos. Şi pusesem masa cu floricele, aranjată frumos, cu 
fata de masă albă”?, declară de data aceasta doamna Constante, într-un inter- 
viu acordat Irinei Nicolau. 


Când ,,dezmostenitii soartei” se întorc 


În 1964, la plecarea din Viişoara, Harry Brauner semnează un proces-verbal 
de „predare” a bunurilor folosite în timpul şederii acolo: „La casa nr. 37” rămân 
în urmă uşi în tăblii, uşi improvizate, şase servetele pentru geam şi o sobă. 
Revenit în Bucureştii total diferiţi de cum îi lăsase el în urmă cu 14 ani, mai 
întâi îşi caută casă. Solicită spaţiul, aprobându-i-se revenirea cu domiciliul în 
capitală, cu condiţia prezentării dovezii de spaţiu eliberate de organele gospo- 
dăriei locative. Cuplul divorţează, pro forma, după un an, când Brauner vrea 
să plece în Israel şi Lena nu-şi poate părăsi părinţii. Într-un final, compozitorul 
renunţă la plecare şi soţii se recăsătoresc. Uniunea Compozitorilor foarte greu 
l-a recunoscut ca personalitate, astfel încât a început să se apropie de compo- 
zitie. Însă, in România, tara pe care cei doi soti au decis, in chip categoric, 
să n-o părăsească, compoziţiile sale nu s-au putut impune. Anul 1968 rămâne 


1. Ibidem. 
2. Ibidem, p. 75. 


58 ARINA-CODRUTA NEAGU 


marcat in existenţa cuplului prin acea demonstraţie ceauşistă a rejudecării 
procesului Pătrăşcanu, prilej cu care soţii Brauner sunt „reabilitaţi”, dobândind 
dreptul la o pensie din partea statului. Harry reuşeşte, treptat, să reia legătura 
cu cei care fuseseră cândva colaboratorii săi, studenţi care deveniseră între 
timp specialişti. Începe şi scrie cântece pentru copii, călătoreşte la Paris, 
împreună cu soţia sa, participă (în 1966) într-o delegaţie la Bienala de la 
Veneţia, susţine emisiuni de radio şi televiziune, conduce laboratorul de etno- 
muzicologie la Conservatorul din Bucureşti şi chiar reuşeşte să publice volumul 
de studii despre tezaurul folcloric românesc Să auzi iarba cum creşte, într-o 
formă cenzurată de autorităţile comuniste. 

Cei care şi-l amintesc în acea perioadă, prieteni sau colegi, mărturisesc 
imaginea unui om purificat, reintegrat şi recondiționat sufleteşte, în pofida 
„Staticelor peregrinări” pe care a fost constrâns a le trăi: „Când l-am reintal- 
nit, în 1973, după o întrerupere de două decenii, Harry Brauner era uimitor 
de tânar, uimitor de senin, uimitor de sigur pe adevărurile sale. Nici timpul, 
nici tăvălugul represiunii, nici suferinţele, nici ruperea de activitatea predilectă, 
folclorul, nu reuşiseră să-l distrugă. Ca o dovadă vie că ceea ce este bun, nobil, 
adevărat în oameni stăruie în ciuda celor mai cumplite vitejii ale destinului 
social, îşi păstrează forţa germinativă, reînfloreşte, se amplifică, se conden- 
sează în creaţie de îndată ce cursul destinului este rectificat”!. 

Iată cum corpusul de corespondenţă supus analizei poate evidenția câteva 
dominante ale discursului intim, influenţat, bunăoară, de diferitele fluctuații 
sufleteşti ale semnatarului. În exemplele oferite, scrisorile şi-au dovedit atât 
rolul documentar, cât şi pe acela psihologic, reuşind să înfăţişeze o panoplie a 
manierei în care lectura corespondenţei intime nu privilegiază numai discursul 
dintre şi despre subiecţii implicaţi, ci şi accesul, dintr-un alt unghi, la fondul 
socio-politic al epocii — cu alte cuvinte, modalitatea prin care societatea comu- 
nistă a ales să practice politicile de marginalizare (în acest caz) asupra fostului 
deţinut politic. 


1. Interviu cu fostul ministru adjunct al Ministerului Afacerilor Externe al României, 
Eduard Mezincescu, din perioada Gheorghe Gheorghiu-Dej - Nicolae Ceauşescu, 
realizat de Alexandru Mica şi publicat în revista Cultura, nr. 440 din 03.09.2013. 

Romulus Zaroni: un personaj politic atipic 
de la jumătatea secolului XX! 


Abstract. An ordinary peasant preoccupied of politics, Romulus Zăroni became an 
important leader of The Ploughmen Front, a political organization with left orientation, 
important in the Romanian political life after The Second World War. Under the influ- 
ence of communism and the collaboration between the political organizations of which 
The Communist Party was part of, his political career evolved spectacularly, Romulus 
Zăroni occupying many important political positions, including Ministry of Agriculture. 
This accession was also influenced by Petru Groza, his political chef, who became 
prime-minister on 6" March 1945. 

His quick ascension and his atypical behaviour attracted the attention of both politi- 
cians and public opinion. He represented, starting from that point on, the prototype 
of the politician who occupied public jobs without the necessary education. 

The study presents Romulus Zăroni 's biography and also the way in which the people 
of his birth place remembered him and where he developed political activities throughout 
his career. 


Keywords: communism, Ploughmen’s Front, political leader, oral history, collective 
memory 

Potrivit politologului Stelian Tanase, orice societate se divide ,,intr-o mino- 
ritate guvernanta”, ce deţine controlul şi „concentrează resursele şi distribuţia 
lor”, care este „relativ coerentă şi organizată, împărtăşind aceleaşi interese şi 
acelaşi sistem de valori”, şi o majoritate, reprezentată de restul societăţii, „care 
este guvernată, amorfă, neorganizată, fără conştiinţă de sine, cu interese con- 
tradictorii şi, cel mai adesea, nedefinite”!. Instaurarea regimului comunist în 
România după cel de-al doilea război mondial s-a repercutat şi asupra ,,mino- 
ritatii guvernante”. Schimbările politice specifice, caracterizate în special prin 
înlăturarea reprezentanţilor fostelor partide, au făcut ca doar puţini dintre cei 
care fuseseră implicaţi în viaţa politică în perioada anterioară să reuşească să 
supravieţuiască şi cu atât mai puţini cei care să ocupe funcţii importante. Un 
astfel de caz, atipic, l-a reprezentat Romulus Zăroni. 


Cine a fost Romulus Zăroni ? 


Romulus Zăroni a atras atenţia politicienilor şi a opiniei publice în momentul 
în care a devenit ministru în guvernul condus de Petru Groza, format la 6 mar- 
tie 1945. Un om simplu, un ţăran din Tara Hategului (judeţul Hunedoara) urca 
într-o asemenea demnitate şi pătrundea în sofisticata lume a capitalei. Până la 
acel moment, numele lui Zăroni nu apăruse decât incidental în presa vremii. 
Mai cunoscut era de către poliţie şi serviciul de Siguranţă, care supravegheau 
constant activitatea liderilor formaţiunii politice Frontul Plugarilor încă din 
anii '30. Romulus Zăroni a fost vicepreşedinte al Frontului Plugarilor, încă de 
la înfiinţarea acestei organizaţii politice, subsecretar de stat la Departamentul 
Agriculturii şi Domeniilor în guvernele gen. Constantin Sănătescu (4 noiembrie - 
6 decembrie 1944) şi gen. Nicolae Rădescu (6 decembrie 1944 - 28 februarie 
1945) şi ministru în trei guverne conduse de Petru Groza : ministrul Agriculturii 
şi Domeniilor (6 martie 1945 - 29 noiembrie 1946); ministrul Cooperaţiei 
(29 noiembrie 1946 - 30 decembrie 1947 şi 30 decembrie 1947 - 13 aprilie 1948)’. 


1. Stelian Tanase, Elite şi societate. Guvernarea Gheorghiu-Dej, 1948-1965, Bucuresti, 
Editura Humanitas, 1998, p. 23. 

2. Ioan Scurtu (coord.), Structuri politice în Europa Centrală şi de Sud-Est (1918-2001), 
vol. II (România), Bucureşti, Editura Fundaţiei Culturale Române, 2003, pp. 237-241. 

După ce a intrat in conflict cu conducerea Partidului Muncitoresc Român şi a 
căzut în dizgrație, a fost numit director general al Centrocoop. A fost membru 
al prezidiului Marii Adunări Naţionale între 1948-1952. A murit la 25 octom- 
brie 1962, în urma unui infarct miocardic, şi a fost înmormântat la Cimitirul 
Ghencea din Bucuresti!. 

Percepția publică despre Romulus Zăroni după numirea lui în postul de 
ministru era aceea a unui om de curte al lui Petru Groza (birjarul sau grăjda- 
rul acestuia), semianalfabet, mediocru, incapabil. Pe seama lui circulau nume- 
roase glume şi bancuri?, multe dintre ele adevărate. Dincolo de faptul că în 
anii 1945-1948 a devenit subiectul predilect şi ţinta multora dintre bancurile 
politice deosebit de gustate şi răspândite ale timpului (îndeosebi subiect al 
epigramelor lui Păstorel Teodoreanu - un foarte cunoscut epigramist, ulterior 
deţinut politic), interesant este faptul că, deşi a fost un personaj politic mar- 
ginal, memoria colectivă l-a reţinut mult timp după ce nu a mai deţinut func- 
tii publice, atât prin activitatea lui desfăşurată în problemele reformei agrare 
şi ale colectivizării agriculturii, cât mai ales prin gafele comise?. În aceste 
condiţii, demersul nostru îşi propune o incursiune în activitatea politică a lui 
Romulus Zăroni, destul de puţin cunoscută, precum şi o analiză din perspectiva 
modului în care el a fost perceput şi a rămas în memoria colectivă. Din punctul 
de vedere al surselor, studiul se bazează deopotrivă pe valorificarea unor 
documente din arhive şi a unor lucrări edite, ca şi pe o serie de interviuri de 
istorie orală realizate în satele din judeţul Hunedoara în septembrie 2013. 

Romulus Zăroni s-a născut la 28 aprilie 1906, în satul Nădăştia de Sus, 
judeţul Hunedoara, ca fiu al familiei lui loan şi a Evei. A urmat şcoala primară 
în satul natal, apoi Liceul „Decebal” din Deva, după care o şcoală tehnică 
agricolă în Germania“. A fost căsătorit de două ori; din prima căsătorie au 
rezultat trei copii: Romulus, Victoria şi Remus, în prezent decedați, iar din a 
doua, cu Ştefania, un fiu, Ovidiu, colonel (r) pensionar. Provenind dintr-o 
familie de ţărani înstăriți, Zăroni s-a indeletnicit cu agricultura, devenind, la 


1. Dan Macarie, „Romulus Zăroni, ţăranul ajuns ministru”, în Mesagerul hunedorean, 
4 mai 2012. 

2. A se vedea Annie Bentoiu, Timpul ce ni s-a dat. Memorii (1944-1947), ediţia a III-a, 
Bucureşti, Editura Humanitas, 2007 ; Testis Dacicus (George Manu), in spatele Cortinei 
de Fier : România sub ocupație rusească, Bucuresti, Editura Mica Valahie, 2011, p. 233. 

3. Dovadă în acest sens sunt numeroasele indexări pe Internet, dar şi interviurile valori- 
ficate în partea a doua a acestui studiu, care confirmă această imagine. După 1989, 
numele lui a fost invocat adesea ca bază de comparaţie a numerosilor miniştri agramati, 
incapabili, dar cu studii superioare. 

4. Se pare că în calitate de ministru al Agriculturii şi Domeniilor a urmat şi Facultatea 
de Agronomie a Universităţii din Bucureşti, cursuri fără frecvenţă. 

rândul său, un bun gospodar şi fiind preocupat de abordarea unor metode 
moderne de lucru. Avea o „fermă model” la vremea respectivă, dotată cu 
unelte şi animale, lucra pământul după reguli agrotehnice şi obținea rezultate 
bune!. Corneliu Coposu, care l-a cunoscut pe Romulus Zăroni, spunea despre 
el că era „un chiabur de mâna întâi, şi nu era un om lipsit de instruire; avea 
patru clase gimnaziale făcute la un liceu german, citea curent germana, avea 
o bibliotecă impresionantă pentru un ţăran. Am găsit la el acasă cam 7-800 de 
cărţi de cultură generală şi politice. Fusese delegat şi la un congres internati- 
onal agrar care avusese loc la Praga”?. 


Activitatea politică în anii 1933-1944 


Începutul activităţii politice a lui Romulus Zăroni l-am identificat în ianuarie 
1933, când s-a numărat printre cei care au iniţiat înfiinţarea organizaţiei Frontul 
Plugarilor, alături de lon Moga-Fileriu, Miron Belea, Guia Petru Motu, Cionca 
Tudor, Dumbravă Ioniţă, Dănuţ Şotângă ş.a.î. Lui i se datorează şi prima 
încercare de explicare a scopului noii mişcări politice, de altfel confuze, dar 
şi de definire programatică a acesteia, printr-un articol publicat în gazeta Horia. 
Frontul Plugarilor, scria el în februarie 1933, trebuia să devină o „organizaţie 
profesională plugărească cu scopul de a-şi apăra interesele şi a ne susţine 
drepturile de a ne manifesta şi noi voinţa faţă de interesele generale...”. Zăroni 
îndemna ţăranii să părăsească partidele politice din care făceau parte, „căci 
destul au exploatat ţara şi pe noi ţăranii, încât am ajuns la sapă de lemn”. 
Interesantă era afirmaţia care fundamenta întreg demersul politic plugăresc, 
conform căreia „ridicarea noastră la bunăstare nu se va mai putea face decât 
numai prin noi înşine”. Romulus Zăroni critica politica promovată în lumea 
rurală de partidele politice, ca de exemplu înfiinţarea Camerelor Agricole, 
considerate „cuiburi de politiciani unde isi fac mendrele cum vor”. El făcea 
chiar precizarea că mişcarea plugarilor trebuie să aibă drept scop şi „trimiterea 
oamenilor noştri în numele nostru în parlamentul ţării, în comitetul judeţean 
sau la Camera Agricolă”, deoarece „dreptul şi demnitatea trebuie impuse, fie 


1. Dan Macarie, op. cit.. 

2. Mărturisiri. Corneliu Coposu în dialog cu Vartan Arachelian, Bucureşti, Fundaţia 
Academia Civică, 2014, p. 50. 

3. Mircea Valea, „Înfiinţarea organizaţiei «Frontul Plugarilor» şi primii ani de activitate 
(1933-1935)”, în Sargetia, anul VIII, 1971, p. 224; Gh.I. Ioniţă, Gh. Tutui, Frontul 
Plugarilor (1933-1953), Bucureşti, Institutul de Studii Istorice şi Social-Politice de pe 
lângă CC al PCR, 1970, pp. 13-16. 

că purtăm şubă, cojoc sau palton”. Articolul se încheia cu o afirmaţie foarte 
clară: „A cui e pământul al aceluia e şi tara! Prin urmare: să se dea mai 
multă atenţie plugărilor [sic!]!”!. 

În preajma primului congres al organizaţiei plugăreşti din aprilie 1933, 
Zăroni a fost ales preşedintele celei mai importante organizaţii de plasă: 
Hunedoara’. Alături de Miron Belea şi Ion Moga-Fileru, Romulus Zăroni se 
va remarca drept cel mai activ organizator al Frontului Plugarilor, demonstrând 
reale calităţi de propagandist. A ţinut numeroase discursuri la adunările orga- 
nizatiei, a străbătut satele din Tara Hațegului, inclusiv din Banat, făcând 
campanie de la om la om’. 

Debutul electoral al proaspetei organizaţii plugăreşti s-a înregistrat in noiem- 
brie 1933, când Frontul a depus liste electorale la Senat şi Camera Deputaţilor 
în circumscripţia Hunedoara. Romulus Zăroni a candidat atunci, fără succes, 
la un loc de deputat“. 

ÎI regăsim apoi mereu în apropierea lui Petru Groza, implicându-se nu doar 
în munca politică de teren, ci participând şi la discuţiile pe care Frontul 
Plugarilor le-a purtat cu diferite organizaţii politice pentru constituirea unor 
alianţe. Fiind prinsă în mrejele Partidului Comunist, organizaţia plugărească 
va fi antrenată în acţiunea de constituire a unei alianţe de stânga în România 
sub egida Frontului Popular. Romulus Zăroni a participat la semnarea acordu- 
lui de la Băcia, dintre Frontul Plugarilor şi Uniunea Muncitorilor şi Țăranilor 
Maghiari din România (MADOSZ), de la 24 septembrie 1935, şi a ţinut chiar 
un discurs, remarcat şi comentat de informatorii Biroului de Siguranţă din 
cadrul Chesturii de Poliţie Deva“. De asemenea, se va implica şi în încheierea 
acordului de la Tebea din 6 decembrie 1935, dintre Frontul Plugarilor, Partidul 


1. „Să părăsim partidele”, în Horia, Deva, nr. 1, 19 februarie 1933. Vezi pe larg Sorin 
Radu, Nicolae Georgescu, „Întemeierea şi organizarea Frontului Plugarilor (1933)”, 
în Sorin Damean, Lucian Dindirică (coord.), Stat şi societate in Europa, vol. IV, 
Târgovişte, Editura Cetatea de Scaun, 2012, pp. 179-216. 

2. „Botezul Frontului Plugarilor”, în Horia, nr. 11, 22 aprilie 1933. 

3. „Ce vrem? Istoricul. Programul. Organizarea”, Deva, Tipografia Decebal, 1933, pp. 5-6; 
„Mişcarea noastră în Banat”, în Horia, nr. 13, 20 mai 1933; „Trăiască Banatul”, 
ibidem, nr. 14, 31 mai 1933; „Frontul Plugarilor în Banat. Marea adunare poporală 
de la Birghiş din 25 mai 1933”, ibidem; Mircea Valea, op. cit., pp. 226-227. 

4. ANIC, fond Frontul Plugarilor, rola 430, clişeul 50; „Chemarea Frontului Plugarilor ! ”, 
în Horia, nr. 24, 29 octombrie 1933. 

5. Gheorghe Micle, Răscoala pământului. Istoria luptelor politice ale țărănimii române 
1933-1945, Bucureşti, Editura „Frontul Plugarilor”, 1945, pp. 185-195. 

6. Documente hunedorene din istoria mişcării revoluţionare 1920-1944, publicate de Ion 
Frăţilă şi Nicolae Wardegger, Deva, 1971, p. 282. 

Socialist - Constantin Popovici şi Blocul pentru Apărarea Libertatilor 
Democratice. Semnatari din partea Frontului Plugarilor au fost atunci dr. Petru 
Groza, Miron Belea, Petru Guia Motu, Romulus Zăroni!. Ulterior a condus 
delegaţia Frontului Plugarilor, trimisă la Bucureşti pentru a trata problema 
extinderii alianţei de front popular prin colaborarea cu Partidul Naţional 
Taranesc?. A candidat, tot fără succes, pentru obţinerea unui loc în Consiliul 
municipiului Deva, la alegerile din 18 aprilie 1937, precum şi la alegerile 
pentru Consiliul Judeţean Hunedoara din iulie 1937. 

La începutul lunii decembrie 1937, organizaţia judeţeană a PNT Hunedoara 
a încheiat o alianţă locală cu Frontul Plugarilor*. Ca urmare, conducerea 
Frontului Plugarilor l-a desemnat pe Romulus Zăroni drept candidat pe lista 
national-taranista, fără însă ca acesta să obţină numărul necesar de voturi’. 


1. Gheorghe Micle, op. cit., p. 205; Gh.I. Ioniţă, M. Valea, „Activitatea desfăşurată de 
Frontul Plugarilor în anii 1933 - februarie 1938 pentru apărarea intereselor ţărănimii 
muncitoare, împotriva fascizării ţării şi a pregătirilor de război”, în Anale de Istorie, 
nr. 4, 1963, p. 62; Gh.I. Ioniţă, „Încheierea acordului de la Tebea (1935), moment 
important în lupta PCR pentru crearea Frontului Popular Antifascist”, in Sargetia, 
tomul IV, 1966, pp. 203-204; Ioan Chiorean, „Acordul de la Tebea din 1935, moment 
important al închegării alianţei muncitoresti-taranesti pentru pământ, libertate şi drep- 
tate socială”, în Sargetia, anul XI-XII, 1974-1975, pp. 471-472 ; Ion Frăţilă, „Acordul 
antifascist de la Tebea oglindit în documentele vremii”, în ibidem, pp. 473-475. 

2. Nicolae Jurca, Social-democratia din România 1918-1940, Sibiu, Editura Herman, 
1993, p. 146. 

3. Ion Lungu, Vasile Radu, Mircea Valea, Gheorghe I. Ioniţă, Liviu Mărghitan, C. Enea, 
Din trecutul de luptă al ţărănimii hunedorene, Deva, Muzeul Regional Hunedoara, 1967, 
p. 310; Mircea Muşat, Ion Ardeleanu, România după Marea Unire, vol. Il, partea a Il-a 
(noiembrie 1933 - septembrie 1940), Bucureşti, Editura Ştiinţifică şi Enciclopedică, 
1986, p. 490. 

4. Anghel Nistor, „Poziţia forţelor democratice hunedorene în alegerile parlamentare din 
decembrie 1937”, în Sargetia, anul XIV, 1979, p. 503. 

5. Serviciul Judeţean Hunedoara al Arhivelor Naţionale ale României (în continuare 
SJHANR), fond Chestura de Poliție, dos. 4/1937, f. 117. În baza alianţei cu natio- 
nal-taranistii au fost organizate câteva adunări electorale la care liderii Frontului 
Plugarilor au participat alături de Iuliu Maniu şi de reprezentanţii organizaţiei judeţene 
national-taraniste. Astfel, la 17 decembrie 1937 s-a desfăşurat la Deva, în curtea Băncii 
„Decebal”, o adunare la care au participat peste 1.200 de ţărani. Cu acest prilej - aşa 
cum rezultă dintr-un raport al Chesturii de poliţie Deva - Romulus Zăroni ar fi decla- 
rat că „după război viaţa poporului este mai grea. Frontul Plugarilor a hotărât să meargă 
alături de Partidul Naţional Ţărănesc spre a lupta pentru libertăţile publice. Suntem la 
limita răbdării, noi nu mai putem spune nimic la noi acasă. Jos cu acei cari ne pun 
pumnul în gură. Să dăm lupta alături de national-taranisti. Jos cu liberalii ! ” (SJHANR, 
fond Chestura de Poliţie Deva, dos. 4/1937, ff. 95-96). 

Cadru de nădejde al Frontului Plugarilor, posedând un oarecare talent pro- 
pagandistic, Romulus Zăroni a redactat în vederea alegerilor legislative de la 
sfârşitul anului 1937 o broşură de propagandă: De ce nu trebuie să fie plu- 
garul român fascist. Broşura, scrisă într-un limbaj poporal, dezvolta teme 
precum : Parlamentarismul ; Perioada de falsă democraţie ; Legea de alegeri ; 
Partidele ; Procedeul la alegere ; Politica ; Dictatura ; Deviza dictaturei ; 
Plugarul în ţările fasciste ; Capitalismul; Ce facem ? Frontul Plugarilor ; 
Dreapta şi stânga!. Broşura a intrat rapid în atenţia serviciului de cenzură, 
răspândirea ei fiind îngreunată. În ipoteza în care Frontul Plugarilor ar fi intrat 
în Parlament, Zăroni preconiza reforme sociale şi politice de mare anvergură. 
El susţinea că ceea ce l-a determinat să scrie broşura era faptul că în ultimul 
timp o parte a ţăranilor s-a lăsat atrasă, „în lipsă de cunoştinţe”, în plasa unor 
organizaţii fasciste. Autorul era pătruns de ideea că „mântuirea plugarilor sub 
regimuri de dictatură a celor bogaţi este o închipuire amăgitoare, care ne va 
costa prea mult”?. 

Zăroni a preluat şi discursul lui Groza cu privire la formațiunile politice 
care pun în pericol democraţia românească, identificând în Partidul National- 
Creştin, Frontul Românesc şi Partidul Totul pentru Tara principalele formaţiuni 
adepte al dictaturii fasciste: „Ele afişează lupta contra jidanilor, - subliniază 
Zăroni - ca să poată întrona dictatura, să ne stăpânească forţat pe noi, pe 
români. Ei spun că poporul e prea prost, decât să-l laşi să hotărască singur de 
soarta lui, ci trebuie condus cu forţa şi că amatorii democraţiei sunt numai 
jidanii, că foloasele ei numai aceştia din urmă o trag [sic!]”3. În opinia sa, 
soarta grea a ţăranilor nu va putea fi schimbată de aceste partide: „Datoria 
noastră este să căutăm leacul in noi şi prin noi înşine, căutând [o] reţetă care 
să fie vindecătoare singură pentru bolile de care suferim”. Tot el afirmă că 
Frontul Plugarilor este singura organizaţie care a încercat şi a reuşit să găsească 
o reţetă vindecătoare pentru bolile ţărănimii române, cuprinsă în programul 
„Ce vrem ! ”*. Iar concluzia era aceea că „toate punctele acestui program vor 
putea fi înfăptuite numai dacă se schimbă sistemul de falsă democraţie, asigu- 
rând plugarilor şi celor ce trăiesc cu munca lor trupească sau intelectuală, 
putinţa de a-şi dirigui ei casa şi soarta. Adecă introducând o democraţie curată, 
ea ar împiedica dictatura personală, de partid sau militară a unor aventurieri. 


ANIC, fond Frontul Plugarilor, rola 430, clişeele 159-193. 
Ibidem, clişeele 162, 163. 

Ibidem, clişeul 172. 

Ibidem, clişeele 182, 183. 

Democraţia serioasă in tara noastră nu va putea fi înfăptuită, decât atunci cand 
noi plugarii vom fi organizaţi, uniţi, strânşi laolaltă”!. 

În anii războiului, informaţiile referitoare la activitatea lui Zăroni, ca de 
altfel şi ale Frontului Plugarilor, sunt lapidare, poliţia semnalând deseori întâl- 
nirile propagandistice ale lui Petru Groza, Romulus Zăroni, Miron Belea ş.a. 


cu taranii’. 


Anii 1944-1948 


La începutul lunii septembrie 1944, Frontul Plugarilor şi-a reluat activitatea 
politică, Zăroni ocupând funcţia de vicepreşedinte al organizaţiei, împreună 
cu Miron Belea, Ioan Moga-Fileru şi Augustin Almasan3. A participat la toate 
acţiunile majore ale organizaţiei plugăreşti, implicându-se în mod activ în 
extinderea organizatorică a Frontului Plugarilor la scara întregii tari. Alături 
de Groza şi ceilalţi vicepreşedinţi, a participat la discuţiile purtate cu comu- 
niştii pentru aderarea Frontului Plugarilor la FND, semnând şi el documentul 
din 29 septembrie prin care se realiza alianţa cu Partidul Comunist*. 

Rolul lui Zăroni devine tot mai activ în procesul de dezvoltare a organiza- 
tiei. Fără a avea o educaţie superioară, şi-a construit un discurs direct, simplu 
de înţeles de către ţărani, câştigându-şi o oarecare faimă în rândul frontiştilor. 
La 26 octombrie 1944, el a prezidat şedinţa Comitetului Central al Frontului 
Plugarilor şi a vorbit pe larg despre tratativele purtate la Bucureşti cu Partidul 
Comunist’. A făcut precizări importante şi cu privire la modul de extindere a 
organizaţiilor Frontului în toate judeţele ţării : „Prietenii de la Partidul Comunist 
ne-au promis că ne vor da tot concursul lor pentru a ne organiza pe ţară”. 
Zăroni solicita întemeierea imediată a unor comitete săteşti, compuse din câte 
10 membri, preşedinte şi casier, şi întocmirea carnetelor de membri”. 

Cariera sa politică a cunoscut o turnură radicală o dată cu formarea celui 
de-al doilea guvern Constantin Sănătescu, la 6 decembrie 1944, când a devenit 


Ibidem, clişeul 190. 

Ion Lungu ef al., op. cit., pp. 327-328. 

SJHANR, fond Chestura de Politie Deva, dos. 1/1944, f. 88. 

Gheorghe Micle, Frontul Plugarilor. Cum s-a născut ? Ce este ? Ce vrea ?, Sibiu, 

Tipografia Progresul, 1944, pp. 46-48. 

5. SJHANR, fond Frontul Plugarilor. Comitetul Judetean Hunedoara, dos. 1/1944, f. 8; 
întâlnirea a fost mediatizată de Scânteia - vezi îndeosebi articolul „Şedinţa delegaților 
Frontului Plugarilor din judeţul Hunedoara”, în Scânteia, anul I, nr. 45, 4 noiembrie 1944. 

6. SJHANR, fond Frontul Plugarilor. Comitetul Judetean Hunedoara, dos. 1/1944, f. 8. 

7. Ibidem, f. 8 verso. 

subsecretar de stat la Ministerul Agriculturii şi Domeniilor. În acelaşi timp, 
Petru Groza a ocupat poziţia de vicepreşedinte al Consiliului de Miniştri. 
Ascensiunea se datora faptului că Frontul Plugarilor, în calitate de membru al 
FND, primise două posturi în guvern. Intrarea unui asemenea personaj în 
guvern a stârnit o serie de interogatii şi discuţii în lumea capitalei, care vor 
contribui la creştere notorietății sale. În acelaşi timp, pentru aparatul de pro- 
pagandă al Frontului Plugarilor, momentul trebuia şi a fost exploatat. Astfel, 
într-o broşură de propagandă publicată în 1945, personalitatea lui Zăroni era 
astfel descrisă: „Spiritul nemuritor al lui Horia, Cloşca şi Crişan freamătă la 
Alba Iulia în faţa evenimentului ce vedem : un plugar, un strănepot autentic ai 
acelora care au sguduit din temelii construcţia feudală păşeşte pe arena vietei 
politice ca un prim mandatar al ţărănimii anunțând furtuna desrobirei care va 
veni în curând. Figura masivă calmă şi conştientă a plugarului hunedorean 
ROMULUS ZĂRONI, Subsecretar de Stat la Agricultură, simbolizează impe- 
rativul categoric al vremurilor ce trăim, voinţa de emancipare a milioanelor 
de ţărani, care dacă sunt talpa ţării, nu vor să fie şi talpa dispretului şi sufe- 
rintei. [...] Şi ROMULUS ZĂRONI este reprezentantul Patriei celei adevărate. 
El este fiul norodului truditor dela sate. Acesta-i blazonul său de nobleţe”?. 

La începutul anului 1945, Frontul Plugarilor, aliat al PCdR şi controlat tot 
mai mult de către acesta, s-a implicat în lupta pentru răsturnarea guvernului 
condus de generalul Nicolae Rădescu, venind cu propuneri în privinţa reformei 
agrare. La 8 ianuarie a fost adresată o chemare către țărănime in care se sus- 
tinea ideea exproprierii moşiilor de peste 50 ha. Frontul Plugarilor s-a arătat 
extrem de reticent faţă de intenţiile guvernului Rădescu de a realiza reforma 
agrară. Romulus Zăroni, de altfel, se va retrage la 10 februarie 1945 din 
Comisia pentru studiul reformei agrare prezidată de naţional-ţărănistul Ion 
Hudiţă, ministrul Agriculturii şi Domeniilor’. Însă momentul care îl va propulsa 
pe Romulus Zăroni în atenţia opiniei publice a fost cel al numirii sale în func- 
tia de ministru al Agriculturii şi Domeniilor, în primul guvern prosovietic 
instaurat la 6 martie 1945, condus de Petru Groza’. 

Tema împroprietăririi şi a reformei agrare a constituit principala armă pro- 
pagandistică de extindere organizatorică şi de coagulare a organizaţiilor Frontului 


1. „Formarea noului guvern”, în Scânteia, anul I, nr. 47, 6 noiembrie 1944; Dinu C. 
Giurescu, Guvernarea Nicolae Rădescu, Bucureşti, Editura All, 1996, pp. 53-54. 

2. Gh. Micle, Frontul Plugarilor şi clasa muncitoare, [f.1.], Editura „Frontul Plugarilor”, 
1945, pp. 34-35. 

3. Ioan Scurtu (coord.), România. Viaţa politică în documente. 1945, Bucureşti, Arhivele 
Statului din România, 1994, p. 30. 

4. „Lista noului guvern”, în Scânteia, anul II, nr. 161, 8 martie 1945. 

Plugarilor. Liderii frontisti s-au implicat direct in transmiterea acestui mesaj, 
astfel întărindu-se ideea în lumea rurală că pământul este dat ţăranilor de 
guvernul Petru Groza, iar Frontul Plugarilor, prin comitetele sătești, trebuia 
să ducă la bun sfârşit acţiunea de împroprietărire!. Un exemplu tipic este legat 
de participarea ministrului Zăroni la acţiunea de împărţire a pământului. Astfel, 
îl regăsim în comuna Drăghiceni, judeţul Romanați, „conducând primul trac- 
tor care brăzdează pământul stăpânit până ieri de moşieri”?. 

Poziţia importantă a lui Zăroni în cadrul Frontului Plugarilor a fost confir- 
mată şi de primul Congres General postbelic al formaţiunii, desfăşurat în zilele 
de 24-27 iunie 1945 la Bucureşti”, în cadrul căruia el va prezenta Raportul 
asupra desăvârşirii reformei agrare şi organizarea agriculturii“. Cu acest prilej, 
a şi fost reales membru în Biroul Executiv al organizaţiei”. De altfel, el a renun- 
tat la funcţia de vicepreşedinte în momentul numirii în funcţia de ministru. 

Spre sfârşitul anului 1945, poziţia lui Romulus Zăroni în ceea ce privea 
relaţia Frontului Plugarilor cu Partidul Comunist se va nuanţa. El devine tot 
mai preocupat şi nemulţumit de tactica PCR de a controla total organizaţia 
plugărească şi de impunerea unor comunişti în structurile de conducere ale 
Frontului. Dar poziţia lui nu era singulară, Miron Belea şi alţi vechi lideri 
hunedoreni („grupul de la Deva” - cum fusese botezat de către comuniştii din 
interiorul Frontului“) susţinând, de asemenea, autonomia organizaţiei plugăreşti 
faţă de Partidul Comunist. 

În cadrul plenarei Comitetului Central al Frontului Plugarilor din 21 noiem- 
brie 1945’, Romulus Zăroni, în intervenţia avută, a explicat specificitatea 
organizaţiei plugăreşti şi mai ales a subliniat independenţa acesteia : „Frontul 
Plugarilor va fi şi [trebuie] să fie organizaţia de clasă a plugarilor. În statutul 


1. „Sărbătorirea victoriei şi a reformei agrare în comuna Vidra-llfov”, în Scânteia, anul II, 
nr. 237, 30 mai 1945. 

2. „Sărbătorirea victoriei plugarilor din Romanați”, în Scânteia, anul II, nr. 190, 6 apri- 
lie 1945. 

3. Primul Congres general al Frontului Plugarilor, Bucureşti, Editura Frontul Plugarilor, 
1945. 

4. Ibidem, pp. 243-251. 

5. Ibidem, p. 342; vezi şi „Comitetul Central al Frontului Plugarilor ales de Congres”, 
în Scânteia, anul II, nr. 263, 1 iulie 1945. 

6. Sorin Radu, „«Tovarăşi de drum»: Frontul Plugarilor şi Partidul Comunist în anii 
1944-1947”, în Revista istorică, tom XXIII, 2012, nr. 1-2, pp. 107-138. 

7. Vezi stenograma şedinţei: ANIC, Fond Frontul Plugarilor, rola 430, cadrele 215-270 ; 
Vasile Ciobanu, Sorin Radu, Nicolae Georgescu (coord.), Frontul Plugarilor. Documente, 
vol. I (1944-1947), Bucuresti, Editura Institutul National pentru Studiul Totalitarismului, 
2011, pp. 165-191. 

nostru este prevăzută şi posibilitatea intrării intelectualilor într-o anumită 
proporţie în conducerea noastră. Acest lucru cer să fie prevăzut în rezoluţia 
Comitetului Central de la încheierea lucrărilor. În al doilea rând, să se stabi- 
lească deplina independenţă a Frontului Plugarilor, fiindcă ne-au sosit rapoarte 
şi cunoaştem şi noi o mulţime de cazuri din judeţe, unde unele partide, chiar 
şi dintre prietenii nostri din Frontul National Democratic, şi-au însuşit atribu- 
tiuni şi se amestecă şi chiar dau hotărâri în ceea ce priveşte Frontul Plugarilor. 
Eu rog Comitetul Central să stabilească un punct de vedere în acest sens şi să 
declarăm odată pentru totdeauna că, deşi suntem membri loiali ai Frontului 
Naţional Democratic şi facem parte din acest Front, organizaţiile participante 
la guvern să nu se mai amestece în treburile Frontului Plugarilor” (s.n. - S.R., 
C.B.)!. Declaraţiile lui Zăroni au fost primite cu entuziasm de auditoriu, din 
moment ce stenograma şedinţei retinea insistent „aprobările” şi „aplauzele 
puternice”. Poziţia lui Zăroni nu era o surpriză nici măcar pentru comuniştii 
din Front. Numeroase documente relevă iritarea conducerii PCR produsă de 
accesele de „independenţă” manifestate de „grupul de la Deva” (Belea-Zăroni), 
sprijinit şi de Mihail Ghelmegeanu?, după instaurarea guvernului Groza. Rezoluţia 
adoptată la sfârşitul lucrărilor plenarei?, ce aducea unele clarificări de ordin 
ideologic şi trasa liniile directoare ale organizaţiei în perioada imediat urmă- 
toare, clama autonomia organizaţiei plugăreşti fata de alte partide, precum şi 
apărarea proprietăţii individuale şi dreptul poporului la libertate, apărarea 
democraţiei „împotriva celor care vor să o denatureze sau să o desființeze” şi, 
nu în ultimul rând, credinţa în monarhie. 

Zăroni, alături de Miron Belea, continua să aibă puncte de vedere divergente 
cu reprezentanţii PCR „trimişi la muncă” în Frontul Plugarilor, motiv pentru 
care Constantin Agiu, Nichifor Stere, Stanciu Stoian acuzau cu regularitate 
influenţa „nefastă” a grupului Belea-Zăroni în cadrul organizaţiei plugăreşti“. 

În preajma alegerilor parlamentare din 1946, neînțelegerile la nivelul con- 
ducerii între gruparea „comuniştilor” (Agiu, Stere ş.a.) şi „grupul de la Deva” 
(Belea, Zăroni ş.a.) s-au adâncit, afectând viaţa internă a organizaţiei plugă- 
reşti. Într-un raport al conducerii Frontului, din 2 august 1946, nesemnat, dar 
care reflecta punctul de vedere al grupului comunist, se făcea referire la „unele 


Ibidem, pp. 173-174. 
„ Sorin Radu, „Mihail Ghelmegeanu şi concepţia drumului distinct al Frontului Plugarilor 
în relaţia cu PCR, 1944-1947”, în Arhivele totalitarismului, nr. 1/2013, pp. 48-60. 
3. ANIC, Fond Frontul Plugarilor, rola 430, cadrele 409-411 ; Frontul Plugarilor. Documente, 
vol. I (1944-1947), pp. 259-261 ; România. Viaţa politică în documente. 1945, pp. 434-438. 
4. Sorin Radu, „«Tovarăşi de drum»: Frontul Plugarilor şi Partidul Comunist în anii 
1944-1947”, loc. cit., pp. 128-132. 

ieşiri făcute de Belea si Zăroni, care arată, tot mai mult, poziția culacilor. Se 
vede că ei nu mai au ce pierde şi se avântă în luptă [s.n. - S.R., C.B.]. Din 
spusele lui Sfeta şi Şotângă se desprinde foarte bine poziţia pe care se găseşte 
acest grup. De pildă: Sfeta spune că «ei», adică «grupul», au impresia că nu 
este ascultat cuvântul lor şi că nu sunt bagati în seamă. De asemenea, spun ca 
la Front totul se învârteşte în jurul lui Agiu şi Stere, deşi se întâmplă invers 
de cum spun ei. Noi încercăm să-i antrenăm pe toţi în muncă, însă din partea 
lor avem foarte puţină pricepere şi este drept ca tot greul muncii să fie dus de 
Agiu şi Stere, ei însă în loc să vadă acest lucru, se cred persecutați. Iar Sotanga, 
care este un plugar mai gânditor, a întrebat într-o zi dacă noi suntem pentru 
o politică de evoluţie sau de revoluţie, fiindcă el a observat la grupul lui Zăroni 
că el ar fi pentru evoluţie şi are teamă că noi suntem pentru revoluţie.” 

Documentul la care ne referim mai menţiona că „oriunde se iveşte un caz 
de duşmănie faţă de Partidul Comunist ei îl iau în braţe”, iar pentru întărirea 
acestei afirmaţii erau invocate exemple de comunişti excluşi din partid, dar 
care au fost promovați şefi la Frontul Plugarilor. „Toate aceste câteva exem- 
ple - conchidea raportul - dovedesc că ne găsim in fata unui grup care după 
părerea noastră nu va merge multă vreme alături de noi |s.n. - S.R., C.B.]. 
De aceea trebuie întărită vigilenta şi munca membrilor de partid (atât a celor 
care lucrează în Front, cât şi a acelora a întregului partid). Este atât de carac- 
teristică ura lor împotriva partidului încât ei nu văd în partid un prieten, ci un 
duşman.” Mai mult, membrii „grupului de la Deva” consideră că „partidul 
încurcă Frontul Plugarilor în dezvoltarea sa”!. 

Existenţa acestui „grup de dreapta” în cadrul Frontului Plugarilor era 
observată şi de către Serviciul Special de Informaţii care, într-un raport întoc- 
mit la 18 noiembrie 1946, relativ la situaţia economică şi politică a României 
în preajma alegerilor, remarca atitudinea ostilă, critică la adresa comuniştilor 
a grupului Zăroni, Ion Moga Fileru, Petre Guia Motu, „reprezentanţi ai culacimei”, 
şi Ghelmegeanu „care formează aripa de dreapta a conducerii partidului”?. 

Nici după alegerile din noiembrie 1946 nu s-au înregistrat progrese notabile 
în relaţia dintre comuniştii din Front şi „grupul de la Deva”, fiind consemnat 
chiar un recul?. În acest sens, relevantă era scrisoarea trimisă, la 22 noiembrie 
1946, de Romulus Zăroni Comitetului Central al PCR, în care arăta greşelile 
tactice făcute de comuniştii din judeţul Târnava Mică în timpul campaniei 


1. Ioan Scurtu (coord.), România. Viaţa politică în documente. 1946, Bucureşti, Arhivele 
Statului din România, 1996, pp. 293-294. 

2. Ibidem, p. 458. 

3. Gheorghe Onişoru, Alianțe şi confruntări între partidele politice din România (1944-1947), 
Bucureşti, Fundaţia Academia Civică, 1996, p. 141. 

electorale, ce au avut drept rezultat că 70-80 % din voturi au fost date opozi- 
tiei. O altă eroare fundamentală era aceea că reprezentanţii PCR, „mergând 
în sate, au insistat peste tot ca plugarii din Frontul Plugarilor să se înscrie în 
Partidul Comunist, fiindcă partidul este cavaleria, iar frontul infanteria, sau 
partidul este locomotiva, iar frontul vagoanele - după care plugarii sunt rezer- 
vati şi fata de Frontul Plugarilor”. Mai mult decât atât, comuniştii „se duc la 
sate şi schimbă primarii fără nici o normă de seriozitate, amenințând cu duba 
neagră pe cei care fac gălăgie în astfel de împrejurări şi fără hotărârea în Bloc 
[BPD - n.n. S.R., C.B.] şi fără informarea autorităţilor administrative”. 
Concluzia lui Zăroni, susţinută şi de alte exemple, era dură: incapacitatea 
Partidului Comunist de a se organiza în judeţ. În scopul îndreptării acestor 
greşeli şi „pentru o bună colaborare între partidele noastre eu cred că ar fi mai 
bine ca partidul să-şi revizuiască conducerea de acolo şi să o schimbe cu alţi 
oameni mai intelegatori de ideia şi doctrina marxistă...”!. Scrisoarea lui, cu 
un limbaj şi ton foarte dure, confirma atitudinea ostilă faţă de Partidul Comunist, 
dar mai ales faţă de amestecul acestuia în activitatea Frontului Plugarilor. 

În mod evident, poziţia sa critică nu era agreată de comunişti, care în mod 
repetat au solicitat îndepărtarea lui din funcţia de ministru al Cooperaţiei. 
Efectele acestor presiuni s-au văzut la scurt timp, astfel încât noul guvern 
condus de Petru Groza ce şi-a început activitatea la 13 aprilie 1948 nu-l mai 
avea în rândurile sale şi pe liderul „grupului de la Deva”. Cu toate acestea, 
Zăroni îşi va păstra funcţia de membru în Comitetul Executiv şi în Biroul 
Politic al Frontului Plugarilor?, iar cariera sa politică va continua. În noiembrie 
1946, a fost ales deputat în circumscripţia Târnava Mică? şi reales în alegerile 
din martie 1948. La 13 aprilie, a fost ales membru al Prezidiului Marii Adunări 
Naţionale“, iar în iunie 1949 devine membru al Adunării Nationale Bisericesti 
din partea Episcopiei Aradului. În alegerile legislative din noiembrie 1952, 
a obţinut un nou mandat de deputat (în circumscripţia Hunedoara)’. În februa- 
rie 1953, când Frontul Plugarilor s-a ,,autodizolvat”’, Romulus Zăroni a fost 

„trimis în muncă” în regiunea Constanta pentru a asigura fuziunea liniştită a 
organizaţiilor plugăreşti cu cele ale Partidului Comunist. A rămas apropiat de 
Petru Groza până la moartea acestuia. La 10 ianuarie 1958, la catafalcul lui 
Groza, el va ţine un discurs, alături de Gheorghe Gheorghiu-Dej, Chivu Stoica, 
Frol Kozlov, membru al Prezidiului Sovietului Suprem ş.a.!. Romulus Zăroni 
s-a stins din viaţă la doar 56 de ani, în 1962, fiind înmormântat în cimitirul 
Ghencea din Capitală?. 


Romulus Zăroni în memoria colectivă 


Romulus Zăroni a ajuns să fie destul de cunoscut de oamenii din zona Hunedoarei 
datorită activităţii sale politice anterioare anului 1944, dar mai ales în urma 
ascensiunii surprinzătoare până la funcţia de ministru în anii 1945-1948. Cei 
care erau interesaţi de politică au aflat despre el mai multe, alţii mai puţine, 
însă, pe diverse căi, numele său a ajuns în atenţia opiniei publice. Diversele 
informaţii, unele corecte, alte generate de zvonistică, au început să se amestece, 
creând - aşa cum se întâmplă în procesele imagologice - un portret compozit 
al personajului. Dacă la toate acestea se mai adaugă timpul relativ îndelungat 
scurs de la ieşirea sa din scena politică, avem grila de înţelegere a imaginii 
sale în memoria colectivă. 

Analiza cu privire la modul în care Romulus Zăroni este perceput la mai 
bine de şase decenii de când nu a mai deţinut funcţii politice importante are 
la bază 13 interviuri din cele 16 realizate în zilele de 2-3 septembrie 2013 în 
localităţi rurale din judeţul Hunedoara, circumscrise din punct de vedere geo- 
grafic zonei din care au provenit cei mai importanţi lideri ai Frontului Plugarilor, 
inclusiv preşedintele formaţiunii, Petru Groza. În mod concret, este vorba de 
localităţile : Batiz, Băcia, Herepeia, Leşnic, Mintia, Nădăştia de Sus şi Tâmpa. 
În fapt, am valorificat în această a doua parte a studiului rezultatele unei cer- 
cetări de istorie orală mult mai vaste, atât tematic cât şi geografic, care a avut 
ca subiect general „Comunismul în lumea rurală românească. Studiu de caz: 
propaganda Frontului Plugarilor (1944-1953)” şi care s-a desfăşurat şi în 


1. Vezi corespondenţa dintre cei doi întreţinută până în preajma decesului fostului lider al 

localităţi din judeţele Dolj, Iasi şi Olt. Dar fiindcă informaţiile referitoare la 
Romulus Zăroni obţinute în alte zone decât cele ale Hunedoarei nu au fost 
relevante, am decis să utilizăm pentru analiza de faţă exclusiv rezultatele cer- 
cetării din această arie geografică. 

În alegerea martorilor am avut în vedere o serie de criterii care să le confere 
o anumită reprezentativitate. Astfel, foarte importantă a fost vârsta, mai precis 
ne-am străduit să identificăm respondenţi care să fi fost contemporani cu perso- 
najul analizei noastre, dar şi cu evenimentele la care el a participat sau a fost 
martor. Ca urmare au fost intervievate persoane cu vârsta cuprinsă între 61 şi 
94 ani. Din punctul de vedere al genului, au fost intervievaţi 10 bărbaţi şi 3 femei. 

Pe parcursul interviurilor, un prim aspect asupra căruia am insistat a fost 
acela de a-i chestiona pe interlocutorii noştri în legătură cu localitatea din care 
provenea Romulus Zăroni. În acest context am reţinut trei răspunsuri, unul 
corect şi două parţial eronate, care sunt relevante atât pentru transmiterea 
informaţiei în epocă, cât şi pentru ilustrarea modului în care unele date s-au 
sedimentat în memoria colectivă. Astfel, Ioan Faur din Batiz şi-a amintit că 
Zăroni „de la Nădăştie era, lângă Calan, de-acolo”!, în timp ce Octavian Got, 
din Leşnic, sat în comuna Vetel — care ne-a spus că l-a cunoscut pe Romulus 
Zăroni încă înainte ca acesta să ajungă ministru - a fost mai ezitant, indicând 
două locaţii destul de diferite: „EI o fost... din partea de la Orăştie, nu ştiu 
de unde. De p-ângă Hunedoara, de-acolo de undeva”?. Tot din Leşnic este şi 
Ioan A. Popa, care atunci când vorbeşte de activitatea politică a Frontului 
Plugarilor îl menţionează şi pe Zăroni, însă nu este nici el sigur în ceea ce 
priveşte localitatea de baştină a acestuia: „Când era câte o manifestare, [o] 
făceau la Deva, Frontul Plugarilor. Groza era şeful lor... Mai era Zăroni, de 
la Haţeg, de la Calan, şi cu Belea Miron”?. 

Din punctul de vedere al statutului economico-social, definitoriu încă şi 
astăzi în conştiinţa colectivă pentru conturarea percepţiei asupra unei persoane, 
despre Zăroni se spune că era „destul de bine situat”, „de familie bună” şi 
chiar că ar fi avut o „gospodărie chibzuita”*. Cum era şi firesc, dintre intervievaţi, 
cele mai multe informaţii despre situaţia sa materială le-au oferit consătenii săi 
din Nădăştia de Sus: „O stat bine... Da... Foarte bine. Şi oameni cumsecade, 
oameni cinstiţi or fost şi părinţii lui şi tati, familie bună de oameni”5, isi 
aminteşte Ion Zaur. 


Interviu cu Ioan Faur. 

Interviu cu Octavian Got. 

Interviu cu loan A. Popa. 

Corneliu Coposu îşi aminteşte că în 1937 a fost la el acasă şi afirmă acest lucru despre 
gospodăria sa. Vezi Corneliu Coposu, op. cit., p. 50. 

5. Interviu cu Ion Zaur. 

Rodica Cacuci ne-a relatat că, înainte să ajungă ministru, „a avut 16 hectare 
de pământ. Că erau ale lui şi ale lu’ sotii-sa. Sotii-sa era bogată. Erau oameni 
bogaţi. 16 hectare de pământ avea cel mai mult, cum să nu fie bogat? ”!, iar 
Elvira Mangalau susţine că „mi se pare că avea batoză”?. 

În ceea ce priveşte portretul fizic al personajului, Petru Tarlea spune că era 
un „ţăran bine făcut, nu era înalt”. Imaginea este întregită de cei care îşi 
amintesc de obiceiul său de a umbla în port traditional, ceea ce îl evidenția, 
desigur, printre politicienii vremii : „Când merea, cum era atuncea Parlamentu’, 
el umbla ţăran, în costum naţional”. „Umbla în haine, port national, un pic 
artistic”*. 

Un alt aspect pe care am încercat să-l surprindem a vizat pregătirea sa 
şcolară. Dacă mulţi dintre oamenii politici importanţi din perioada interbelică 
aveau studii superioare, o mare parte dintre ei în străinătate, Zăroni făcea, din 
nou, notă discordantă. În mod evident, dacă ascensiunea lui în politică n-ar fi 
depăşit limitele provinciale, faptul că studiile sale se încadrau în media vremii 
nu ar fi fost remarcat la fel de mult. În acest caz părerile intervievatilor au 
fost destul de variate, de la cei care au afirmat că nu ştiu să răspundă” sau au 
susţinut că „nu ştiu dacă o avut ceva şcoală”€, la cei care au afirmat că avea 
„numai două clase”? sau chiar studii superioare. 

Rodica Cacuci din Nădăştia de Sus este de părere că „nu a avut mai mult 
[de patru clase], că în trei zile a făcut şi liceul şi facultate şi tot. Deci a fost 
«hei rup». Deci au mers studiile rapid”*. Iar în legătură cu „completarea stu- 
diilor”, tot ea mai afirmă că „pe proprietatea lui şi-a înfiinţat o livadă superbă. 
Deci fiind el inginer agro[nom], trebuia să iasă cu ceva la licenţă, şi şi-a 
înfiinţat livada asta. Nemaipomenita! Asta ştiu eu de la părinţi, că spuneau 
că — vezi Doamne! - pe el l-a făcut inginer agronom, că ce să [il] facă la 
pregătirea lui? L-a făcut ministru Agriculturii, deci i-a dat licenţă de agronom, 
să arate şi el că - vezi Doamne! - a făcut ceva în direcţia asta”?. 

Chiar dacă nu s-au putut pronunţa cu privire la studii, alti martori au emis 
totuşi judecăţi de valoare referitoare la pregătirea sa, cu tentă critică în cel 
mai bun caz: „Nu era perceput ca un intelectual. Probabil o fost un om mai 


Interviu cu Rodica Cacuci. 
Interviu cu Elvira Mangalău. 
Interviu cu Remus Isfan. 
Interviu cu Petru Tarlea. 
Interviu cu Octavian Got. 
Interviu cu Ordor Ferenz. 
Interviu cu Ioan A. Popa. 
Interviu cu Rodica Cacuci. 
Ibidem. 

înstărit... sau mai descurcăreţ. Da’ nu cunoscut [ca] intelectual sau om de 
vază”!. „O fost un om mai sărac... mai sărac de minte. Avea ideile bune, că 
asculta de Groza, dar nu avea capacitate de judecată ca să poată să vorbească 
în plinul mulţimii diferite discursuri din-ăstea”?. 

În ceea ce priveşte implicarea sa în politică, majoritatea intervievatilor fie 
ne-au prezentat diverse informaţii preluate în timp, fie au detaliat anumite 
întâmplări la care au fost chiar ei protagonişti. Astfel, doi dintre consătenii săi 
ne-au relatat că el ar fi fost interesat de politică încă din tinereţe: „Zeroni 
dacă a avut microbul politicii şi şi-a dorit... Când doreşti ceva, cauţi. Şi nu a 
fost greu de găsit, la Băcia [de unde era Petru Groza - n.n. S.R., C.B.]”?. 
»l-o plăcut [politica]. De când o fost el tânăr, o fost tat pă după partide. 
S-o-nscris odată-n... Liga Agrara*. La Timişoara era atunci. Acolo o candidat. 
Dup-aia s-o făcut Frontul Plugarilor, o trecut p-aci cu Groza, no. O” fost mai 
deştepţi, or fi făcut... o broşură, de ce [nu] tre’ să fie romanu’ fascist’, şi cu 
steme roşii. O fost scandal mare. Că, [la] broşura aia, i-or pus steme roşii, 
atunci. Ooo, scandal mare”®. 

Având în vedere că ascensiunea lui s-a datorat în primul rând relaţiei cu 
Petru Groza, asocierea dintre cei doi reprezintă unul dintre elementele care îi 
definesc destinul politic şi, ca urmare, a rămas vie în amintirea localnicilor. 
Chiar dacă e posibil ca primele lui contacte cu politica să fi existat înainte de 
a-l cunoaşte pe Petru Groza, cei mai mulţi intervievaţi îi asociază în mod 
indisolubil şi pun pe seama liderului Frontului Plugarilor evoluţia spectaculoasă 
a lui Zăroni. În acest sens, Ion Bădică din Batiz sintetizează - în opinia noas- 
tra cel mai bine - această percepţie cvasigeneralizată : „Toată lumea ştia că 
ăsta [Petru Groza - n.n. S.R., C.B.] l-o ridicat”. 

Cât priveşte modalitatea în care cei doi s-ar fi cunoscut, am reţinut câteva 
puncte de vedere divergente, explicabile prin prisma „distanţei” temporale, 
dar şi a specificului subiectului, cei intervievaţi neavând de unde să ştie, cu 
certitudine, asemenea detalii. Astfel, Petru Tarlea din Batiz este de părere că 
Zăroni „a fost o slugă mai conştiincioasă. Administrator la o firmă a lui Groza, 


Interviu cu Ion Bădică. 

Interviu cu Filimon Marin Isfan. 

Interviu cu Rodica Cacuci. 

Liga Agrară a fost o formaţiune politică înfiinţată de Constantin Garoflid în 1929 şi 
care a activat până in 1938. Nu detinem alte informaţii care să confirme sau să infirme 
că Zăroni ar fi fost membru al acestei organizaţii politice. 

5. Despre broşura De ce nu trebuie să fie plugarul român fascist (1937), vezi detalii supra. 
6. Interviu cu Jon Zaur. 

7. Interviu cu Jon Bădică. 

la Strei. La Strei, acolo, Groza avea pământ şi casă mare. El a fost administratorul”!. 
Ion Bădică, din aceeaşi localitate, are o versiune uşor diferită, însă cu unele 
elemente comune: „EI o fost ridicat — şi încă unu”, tot de la Nădăşteia, Cocoş — 
ridicaţi ca fiind cunoscuţi de-aicia din zonă. Petru Groza o avut moşie la Călan, 
chiar în hotar cu Nădăştia. Pământurile lor să intersectau p-acolo. Acolo avea 
Petru Groza o moară şi-o moşie-ntinsă. Şi probabil de-acolo să cunoşteau”?. 

Elvira Mangalău din Nădăştia de Sus spune initial că cei doi „se cunoşteau 
de mult, fiind aici în judeţ”, că erau „târgurile... în care oamenii se întâlneau”, 
însă emite şi o altă ipoteză, potrivit căreia ambii ar fi fost acţionari la o bancă: 
„Cum era şi strămoşul meu acţionar la Banca «Albina» din Sibiu, cred că de 
pe acolo s-au cunoscut. Cred că acolo s-au întâlnit la anumite sedinte”?. 

Am încercat, de asemenea, să aflăm ce îşi amintesc oamenii cu privire la 
activitatea politică desfăşurată de Zăroni pe plan local. În acest caz, am putut 
împărți răspunsurile în trei categorii: una ce vizează rolul său în cadrul 
Frontului Plugarilor+, o a doua despre relaţia cu Petru Groza”, în vreme ce în 
a treia i-am inclus pe cei care nu au ştiut ce să răspundă. Astfel, Ordor Ferenz 
din Băcia şi-l aminteşte de Zăroni ca pe un organizator şi om de acţiune în 
cadrul formaţiunii politice, spunând despre acesta că „o format Frontul 
Plugarilor aici, la Orăştie, dincolo de Călan”*. Ioan Faur din Tampa este unul 
dintre cei care şi-l amintesc în asociere cu Petru Groza, şi spune despre el că 
„era un ţăran mai istet, mai cutare, nu ştiu ce. Şi prieten cu Petru Groza, 
bineînţeles. Şi cam umbla, în foarte multe cazuri, alături de Petru Groza”’. 

Cu toate că documentele de arhivă şi lucrările ştiinţifice publicate până în 
prezent reliefează existenţa unei activităţi intense a Frontului Plugarilor în zona 
Hunedoarei, au existat şi martori care ne-au declarat că nu îşi mai amintesc 
ca Zăroni sau Groza să fi fost prin satele lor. Acest tip de răspunsuri poate fi 
explicat prin trecerea timpului ori prin dezinteresul faţă de politică al respon- 
dentilor. Astfel, întrebată dacă Petru Groza sau Zăroni au fost prin Herepeia, 
Maria Popa ne-a răspuns că „Nu, nu, nu, că satul ăsta o fost mai mic. Dacă 
or fi venit, or venit la Sfat. Nu cred că or venit pe aici. Nu ştiu eu. Poate alţii 
mai bătrâni ca noi or fi ştiut. Eu am fost copilă atunci. Doar şi cand or tapat 
monarhia am fost la şcoală. În clasa a treia, a patra, sigur”®. 


Interviu cu Petru Tarlea. 
Interviu cu Ion Bădică. 
Interviu cu Elvira Mangalău. 

În contextul discuţiilor despre activităţile politice din zonă am mai reţinut 
câteva opinii interesante, dintre care una îi aparţine lui Filimon Marin Isfan. 
Acesta se referă atât la Frontul Plugarilor, cât şi la trei dintre cei mai cunoscuţi 
lideri ai formaţiunii, şi surprinde, în bună măsură, motivaţia celor care se 
implicau şi atunci în politică: „Frontul Plugarilor o fost făcut tot de Groza. 
El o constatat că ar fi bine ca plugarii să fie şi ei uniţi într-o oarecare bază. 
Scopul lui o fost ca tot el să trăiască bine. Şi el, şi Romulus Zeroni şi chiar 
Belea Miron”. 

Indiferent care a fost locul şi rolul lui Romulus Zăroni în organizarea pe 
plan zonal a Frontului, cert este că, odată cu ascensiunea sa şi ocuparea unor 
funcţii politice importante la Bucureşti, modul în care a fost perceput de oameni 
s-a schimbat. Astfel, dacă Rodica Cacuci îl descrie ca fiind „un om foarte 
popular”?, iar Octavian Got drept un „mare, mare politician”?, caracterizarea 
lui în raport cu activitatea depusă ca ministru, spre exemplu, nu mai are deloc 
valenţe pozitive : „Pe urmă l-a făcut [Petru Groza] ministru. Nu e mai calita- 
tiv un ministru de acum decât Zeroni de atunci. $pagă au avut şi ei, vorbeau 
cam urât cu noi, unii”*. „Pătru Groza l-o luat şi l-o ridicat şi i-o dat o funcţie 
acolo de... ceva. Secretar de stat, ceva, prin Minister p-acolo. Da’ nu [era] 
stralucit”>. 

Imposibilitatea de a se ridica la nivelul functiei pe care a ocupat-o si faptul 
că avea, mai degrabă, un rol decorativ au fost surprinse de doi dintre martori, 
care l-au descris in mod plastic ca fiind „cam cum îi pătrunjelul în supa”® ori 
„ca apa sfinţită”. 

Însă, chiar dacă temporar a mers la Bucureşti, Zăroni, ca şi alţi oameni 
politici, nu a rupt complet legăturile cu localitatea natală. Mai mult de atât, 
vizitele pe care le făcea în sat erau, se pare, destul de frecvente. Ion Zaur, fost 
membru în Frontul Plugarilor, susţine că, din ce a auzit vorbindu-se în sat, ar 
fi venit chiar şi cu avionul: „O venit cu avionu’ aicia, unde are livada. Atunci 
io n-am fost acasă. Numai” îi auzeam io pă Astia”’®. 

Întrucât se cunoaşte faptul că şi în perioada respectivă puterea politică era 
folosită pentru a îndeplini anumite promisiuni electorale, am încercat să aflăm 


Interviu cu Filimon Marin Isfan. 

de la cei intervievaţi dacă poziţiile importante pe care le-a ocupat Zăroni la 
Bucuresti s-au reflectat in vreun fel in comunitatea din care provenea. 
Răspunsurile primite de la localnicii din Nădăştia au fost afirmative!, el fiind 
descris ca „sufletist pentru sat”?. Mai mult decât atât, au fost menţionate chiar 
şi unele obiective concrete, la realizarea cărora şi-ar fi adus contribuţia : „Cu 
ajutorul lui s-a făcut şi Căminul. Nu s-a asfaltat, s-a pavat drumul”?. „De la 
Mălăieşti, nu ştiu unde vine aia, pe Tara Hațegului, spunea tatăl meu că a fost 
după lemne pentru Cămin, cu Zeroni şi cu unchiul lui Nisa”. 

Şi Ion Zaur susţine afirmaţiile potrivit cărora acesta s-ar fi implicat în 
construirea Căminului şi şoselei, şi adaugă că inclusiv electrificarea localităţii 
ar fi fost tot meritul lui: „Căminu” cultural din sat Zăroni l-o făcut. O făcut 
bine şi şoseaua. Şi curentu’ electric, da. Ce-i al lui e-al lui. Când o fost cu 
curentu’, atuncea, am fost la Combinat [la Hunedoara] cu el odată. Atuncea 
aveai cai şi căruţă aici. Am mers cu căruţa lui până acolo la... Combinat. Am 
fost in multe locuri. Am fost la Otelu Roşu cu el”5. 

În privinţa Căminului cultural, Rodica Cacuci menţionează o versiune uşor 
diferită, lansată de fostul preot din sat, potrivit căruia localnicilor li s-ar datora 
construcţia, ei fiind cei care s-au implicat în ridicarea ei: „Părintele Măruş, 
iertat şi odihnit, era foarte revoltat de politica nouă. Făceam religie şi tot 
timpul eu vorbeam cu el, am fost prietenă cu fetele lui. M-am născut vizavi 
de ei, deci era foarte apropiat în relatări, nu avea ascunzisuri faţă de mine. Zicea : 
Acest Cămin este al satului ! Ce Primărie ? Cine? Ce primar dirijează ? Satul 
l-a făcut! Am fost ori de câte ori a zis la Vadu Mare cu carul după cărămidă 
şi toată lumea din sat. Şi cu vaci şi cu cai, fiecare cu ce avea, nu ştiu câte 
transporturi au adus din Vadu Mare”. Bineînţeles, acest punct de vedere nu 
exclude ca, pe lângă contribuţia comunităţii la ridicarea construcţiei, să fi avut 
şi Zăroni un rol, având în vedere poziţia importantă pe care o deţinea. 

Dar pe lângă vizite şi eventualele intervenţii, se pare că a păstrat legătura 
cu satul şi prin intermediul terenului pe care îl avea în proprietate. Relaţia 
specială a locuitorilor din mediul rural cu pământul a făcut ca şi acum, la mai 
multe decenii de la perioada invocată, unii să îşi amintească inclusiv în ce zonă 
avea el respectiva proprietate : „Avea un’e-i livada aia acia. Lângă păşune””. 


Interviu cu Rodica Cacuci. 
Ibidem. 

Interviu cu Elvira Mangalău. 
Ibidem. 

Sătenii din Nădăştia spun că de pământ se ocupau alţii, care îi dădeau, în 
schimb, diferite produse sau, cum îşi aminteşte Ioan Zaur, „un porc pă an”. 
„O dat pământu?. Cine-i lucra pamantu’ îi dădea un porc pă an. Ş-apăi lucrau 
oamenii, care vroia să lucre’”!. 

Livada, care apare constant în relatările martorilor, se pare că îi aducea, 
de asemenea, venituri. Rodica Cacuci îşi aminteşte că ea ar fi fost preluată, 
la un moment dat, de câţiva localnici, care se ocupau cu valorificarea produc- 
tiei: „Cetăţenii la care am fost au preluat livada şi duceau damigene de ţuică 
la Bucuresti în toată vara. Vindea ţuică, că atunci era mai mare producţia”?. 

De altfel, livada a rămas în memoria colectivă ca fiind una dintre cele mai 
importante realizări ale sale în zonă, remarcabilă chiar şi în prezent, după cum 
ne-a mai precizat Rodica Cacuci: „Şi acuma livada are o producţie fantastică 
în fiecare an, deşi [pomii] sunt bătrâni. Plantati frumos, pe rânduri, la 4 metri 
distanţă între rânduri. Şi a avut atunci, la înfiinţare, căpşuni. Multă vreme au 
stat căpşunii. Mă rog, avea nişte oameni care lucrau de pe aici din sat. Îmi 
aduc aminte că eram copil şi ieşeau în faţă la Cămin duminica cu coşurile mari 
de căpşuni, şi vindeau cu pungulita. Cumpărau şi maturi şi copii. După aceea 
a intrat în paragină, că nu s-a mai lucrat şi a rămas doar livada. Şi acuma e 
de toată condiţia ! Livada asta e foarte frumoasă, e adevărat, şi productivă şi 
cu pomii ăştia de Basarabia, renglotii ăştia, care nu erau aici şi nici nu sunt. 
Deci ceva aparte”5. 

Revenind la perioada de început a regimului instaurat după război, este cert 
că în acei ani presiunea asupra mediului rural a fost una mai putin accentuată, 
ceea ce a făcut ca şi atitudinea populaţiei faţă de liderul Frontului Plugarilor 
să fie una mai degrabă de simpatie. O dovadă în acest sens este şi mărturia lui 
Ioan Zaur, care s-a întâlnit cu Zăroni, la acea dată ministru: „Am venit şi 
m-am întâlnit cu Zăroni acia în faţă. Zic: No, la mai mare! Zice: Unde mai 
mare? ...că era ministru. [rade] [...] I-era drag de viata atunci la lume. 
No, dup-aia o venit comuniştii. P-atuncea o-nceput să... O fost vai ş-amar de 
lumea asta”*. 

Dincolo de discursurile susţinute public sau de luările de cuvânt din Marea 
Adunare Naţională, nu avem posibilitatea de a stabili cum s-a raportat el real- 
mente la transformările socialiste din agricultură, ca om provenit din mediul 
rural dar, totodată, beneficiar direct al noului regim. Rodica Cacuci îşi amin- 
teşte o luare de poziţie a lui Zăroni la Căminul cultural din localitate, în care, 


Ibidem. 

Interviu cu Rodica Cacuci. 
Interviu cu Ion Zaur. 
Ibidem. 

mai degrabă blazat, încearcă să-şi convingă consătenii să accepte colectiviza- 
rea: „Îmi aduc aminte de Zeroni, că atunci când s-a facut la Cămin adunarea 
aia asupra colectivizării, cu ultimii care nu voiau să se înscrie. [...] Îmi aduc 
aminte atunci când a zis că dăm cuvântul domnului ministru, după ce au făcut 
ei multă pledoarie pentru binele colectivizării. El s-a ridicat şi a zis: Eu atât 
vă spun: «Soldatul este dator să se supună». Atâta a avut el să spună pentru 
oamenii din Nadastie”!. 

De altfel şi în satul său, la fel ca în majoritatea localităţilor din România, 
presiunile asupra proprietarilor de terenuri au devenit adesea insuportabile, 
bătăile, arestările, şantajul şi alte tipuri de presiuni fiind utilizate fără mena- 
jamente de reprezentanţii noilor autorităţi : „22 de familii [erau] care nu s-au 
înscris. Păi îi băteau, că ziceau că-i duc la Securitate. Îi băteau sau erau închişi "2. 

Tot din mărturia Rodicăi Cacuci reiese că el este considerat şi de alţii res- 
ponsabil de cele întâmplate, martora sintetizând foarte elocvent situaţia de 
atunci: „Au avut şi oamenii de aici ceva de pe urma lui, că venea, şi erau 
ăştia cu lămuritul. Lămuritul însemna peceriştii ăştia sau d-ăştia care trebuiau 
să facă CAP-ul după sistem rusesc. Că şi oamenii de aici ziceau că vin ruşii. 
Atunci toţi sunt egali, dar nu ştiau un lucru: că omul nu se naşte egal şi nici- 
odată oamenii nu pot fi egali. Că unu e mai inteligent decât altul, unul îi mai 
dotat decât altul sau mai harnic. Nu există egalitate. Şi atunci au zis: Bă, vin 
ruşii şi aduc egalitate ! Au adus un drac! Au adus închisori, gulaguri. Ştiţi că 
oraşele din Ardeal au fost ocupate, majoritatea. Au pus prostimea la putere”?. 

În pofida acestor situaţii, Ion Zaur îi poartă o amintire mai degrabă pozitivă, 
fapt explicabil dacă avem în vedere că a fost şi el, la rândul lui, membru al 
Frontului Plugarilor: „Era om cumsecade. O fost om pentru noi foarte bun. 
El ne-o facut mult bine şi ne-o... ridicat la un rang mai... renumit”*. 

Mai puţin vizibilă în spaţiul public, dar importantă, din punctul nostru de 
vedere, în contextul acestei abordări imagologice, este şi viaţa de familie a lui 
Romulus Zăroni. Şi în acest caz, doar mărturiile celor din satul său ne-au fost 
utile. Am aflat astfel că, o dată cu ascensiunea-i politică, au apărut şi unele 
disfunctionalitati în relaţia de cuplu, dar, cum era şi firesc, sunt greu de iden- 
tificat în memoria colectivă motivele reale care au dus la divorţul de prima 
soţie. Din mărturii putem desprinde ideile potrivit cărora aceasta „a fost făcută 
chiabur de către el, fiindcă era bogată şi avea nu ştiu cât pământ”, dar şi că 

era „o femeie cu patru clase”!, care „nu s-a putut acomoda” la noul statut 
social, după cum îşi aminteşte Rodica Cacuci. Aceeaşi martoră şi-a dezvoltat 
argumentatia, oferindu-ne şi alte informaţii conexe despre posibilele cauze ale 
divorţului, dar şi despre efectele asupra copiilor: „Doamna lui, prima soţie, 
doamna Tita, nu a mai corespuns ideilor de atunci. A stat un pic in Bucuresti, 
nu s-a acomodat. Nu toţi oamenii se acomodează nici acum. Şi s-o retras aici. 
Au divorţat şi a luat o femeia mai inteligentă şi mai tânără. Asta era vânzătoare. 
Ştiţi în ce casă a stat Zeroni în Bucureşti? În casa lui Pamfil Şeicaru, care a 
fost parcă, directorul ziarului «Curentul». A fugit în America? şi casa i-au 
luat-o ăştia, hai rup! [...] A avut trei copii din prima căsătorie. Primu’ a fost 
inginer chimist, fata a fost pe la Institutul Pasteur, parcă cu ceva veterinar, 
medicină din-asta animală şi al treilea... a murit pe la Canal. Atunci făcea 
Ceausescu Canalu’ Bucureşti-Dunăre - nu ştiu ce”?. 

Explicându-ne despre maniera în care s-au poziţionat copiii în relaţia cu 
tatăl lor după divorţ, Elvira Mangalau ne-a relatat că „fata nu l-a apreciat şi 
nu l-a iertat niciodată pentru că a părăsit-o pe maică-sa”, iar „băiatul mai mare 
a avut şi el un eşec, nu s-a mai căsătorit...”€. 

Dar, aşa cum reiese din mărturii, despărţirea a avut şi alte efecte, inclusiv 
asupra relaţiei lui Zăroni cu satul. Astfel, se pare că atunci când venea în sat 
nu mai mergea nici măcar la casa lui, iar „după ce s-a ridicat Căminul şi-a 
luat două camere acolo, în marginea etajului, şi acolo venea vara [in vizită] 
trei săptămâni. Nu lucra nimic”?. 

Ulterior Zăroni s-a recăsătorit cu Ştefania, o femeie mai tânără, despre care 
însă nu detinem prea multe informaţii. Elvira Mangalău spune că obişnuia să 
vină în vizită în sat împreună cu noua soţie, a cărei imagine a rămas întipărită 
în memoria copiilor de atunci, pentru că avea grijă să îi răsfeţe cu bomboane : 
„Tot mergeam că aducea bomboane, o groază de bomboane ce aducea să ne 
dea, de la Bucureşti. Doamna Stefi. Eu cred ca să fie bine văzută, nu numai 
de copii, dar mai apreciată”. 

Dacă amintirile din copilărie ale Elvirei Mangalău despre „doamna Stefi” 
sunt pozitive, nu la fel sunt consideratiile sale despre aceasta în contextul 

morţii lui Zăroni: „Singurul lucru pe care l-a facut necreştin a fost atunci 
când a murit. Vezi Doamne, doamna lui, care era mare cu comuniştii, l-a 
înmormântat ca pe bou, fără popă, fără nimic”!. 

A doua soţie a lui Zăroni se pare că a murit în condiţii neclare, ceea ce a 
alimentat superstiţiile sătenilor, care au considerat că şi-ar fi atras mânia divină 
din pricina încălcării principiilor de viaţă creştină prin legătura sa cu un băr- 
bat care avea soţie şi copii: „Ei, zice, că i-ar fi căzut o cărămidă in cap, în 
Bucureşti, mergând pe stradă. [...] Nu ştiu. Vreau să zic că viata pedepseşte. 
Ea a făcut un lucru care nu trebuia, că ştia că el are 3 copii. Era tânără, 
frumoasă”?. „Eu ştiam că ea ar fi avut un amant şi soţia lui ăla i-ar fi dat cu 
o cărămidă”. 

Indiferent de aceste aspectele mai puţin clare cu privire la viaţa privată a 
lui Romulus Zăroni, cert este că ascensiunea în viaţa politică a avut consecin- 
tele directe şi importante asupra sa. Cele două intervievate din Nădăştia au 
reuşit, de altfel, să sintetizeze foarte bine acest aspect, afirmând că „pentru 
el, faptul c-a ajuns ministru... a fost un eşec pe plan personal”, respectiv că 
„pe undeva a avut şi câştig, că a avut bani, că or fi dat comuniştii... dar a avut 
şi parte proastă, că şi-a pierdut familia”>. 

Însă, dincolo de amintirile păstrate în memoria colectivă a locuitorilor din 
zona Hunedoara, unde Zăroni şi-a început activitatea politică, ori de asocierea 
sa cu Petru Groza, personajul a devenit cunoscut în timp mai degrabă datorită 
unor întâmplări amuzante al căror protagonist ar fi fost®. O sinteză interesantă 
între cele două percepții face Remus Isfan din Leşnic, comuna Vetel, care îl 
numeşte nici mai mult, nici mai putin decât „bufonu” lu’ Groza””. Chiar şi 
azi, la câteva decenii de la moartea sa, în conştiinţa publică Zăroni este con- 
siderat drept un personaj hilar, pe seama căruia circulau în epocă numeroase 
glume şi bancuri. Nu putem şti câte dintre ele au avut la bază întâmplări 
adevărate, însă este cert că imaginaţia contemporanilor i-a asigurat o celebri- 
tate mult mai mare decât altor oameni politici ai vremii. În aceste condiţii, 
apreciem că o încercare de a-i contura profilul în memoria colectivă fără a 
menţiona şi câteva referiri anecdotice ar fi incompletă. Nu vom folosi, însă, 
decât rezultatele cercetării de teren din zona Hunedoara, fără a menţiona multe 

altele care au fost identificate în documente de arhivă, în diverse lucrări de 
memorialistică, interviuri de istorie orală, articole de presă sau pe Internet. 

Întâmplările prezentate sunt relatate de persoane din localităţi diferite, ceea 
ce dovedeşte încă o dată că, din acest punct de vedere, „personajul” a rămas 
o prezenţă vie în conştiinţa colectivă. Astfel, Ion Bădică din Batiz şi Viorel 
Josan din Herepeia, comuna Veţel, ne-au povestit că despre Zăroni se spunea 
că umbla cu „trei mănuşi”: „O văzut şi el domnii la Bucureşti că poartă 
mănuşi de piele, şi au una-n mână. El o zâs: Cum să-mi scot [mănuşile]? 
Îmi trebe trei mănuşi. Două-n mâini şi una s-o port şi io... No, cam aşa era 
Zăroni... perceput”!. „Venea cu mănuşa. Zicea unul că are trei mănuşi. Avea 
două în mână şi cu una [îşi] făcea aer. Odată l-am văzut când o venit aici. 
Atunci iar ziceau bătrânii: Uite, vine ăla cu trei mănuşi ! ”?. 

O altă „întâmplare”, de data aceasta menţionată de doi localnici, din Băcia 
şi, respectiv, din Leşnic, se referă la o încercare a lui de a avea o discuţie la 
telefon cu consătenii din Nădăştia de Sus, doar că în loc să intre în cabina 
telefonică, ar fi intrat în cea de WC: „Eu pe Zăroni nu l-am văzut niciodată, 
vă spun drept. Numai am auzit de el, că o intrat în veceu şi o vorbit la telefon 
din veceu şi când o tras, o venit apă şi o zis că la noi e ploaie [râde]. fl 
batjocoreau”?. „Ştiu că erau bancuri cu el. Că zicea: Mă Petre [Petru Groza - 
n.n. S.R., C.B.], dă-mi voie să vorbesc [la telefon] cu oamenii de la Nădăşteia. 
[...] Şi-i zice: No du-te! S-o dus în veceu şi-o tras de sfoara de la plutitor şi 
zâce : Băi, Petre, nu să poate vorbi cu Nădăşteia, că îi o furtuna acolo de ni’ 
nu-i adevărat! Mă, tu un’e dracu te-ai dus? ”*4. 

Filimon Marin Isfan din Lesnic şi Ion Bădică din Batiz ne-au prezentat două 
versiuni asemănătoare ale unei alte „povestiri” care îl are ca protagonist pe 
Zaroni: „O venit la Bucuresti Groza cu Zăroni în aceeaşi maşină. Groza era 
prim-ministru atuncea, mă gândesc. Şi venind încoace, tot i-o mirosit şi la 
şofer şi lui [Groza], că era nasul cam subţire, na, avocat... Mă, ce dracu miroase 
pe-aci aşa? Până la urmă zice: Măi Romulus, tu când ai fost la baie? Dar 
când ţi-ai schimbat ciorapii ? Apăi zice: Doar i-am luat azi-dimineata, dar nu 
m-am spălat pe picioare. [...] Apăi s-a băgat cu el la un magazin să îşi ia alti 
ciorapi. Dar [Zaroni] nu s-a dus la baie să se spele. Şi-a pus alti ciorapi, dar 
tot mirosea. Dar ce-ai făcut cu ceilalți, mă? Păi uite-i aicea, îi duc acasă. 
Putea mai al dracului”5. „Petru Groza îl lua cu el la reuniuni din-astea, aşa, 


Interviu cu Ion Bădică. 

Interviu cu Viorel Josan. 
Interviu cu Ordor Ferenz. 
Interviu cu Remus Isfan. 
Interviu cu Filimon Marin Isfan. 

si... NO, mai stătea lângă doamne - cum stau eu acuma, cu haine mizerabile — 
şi zice: Bă, aia tot o strâmbat din nas. Mai schimbă-ţi dracului şi tu ciorapii, 
când vii! Data următoare când or mers, zice: Bă, iar nu ţi i-ai schimbat? 
Am ştiut că nu mă crezi, uite-s aicea în buzunar! ”!. 

Cum era de aşteptat, şi în Nădăştia de Sus se discuta despre „aventurile” 
consăteanului lor devenit celebru, cu atât mai mult cu cât se pare că el însuşi 
povestea despre ele atunci când venea acasă. De exemplu, Elvira Mangalău 
ne-a relatat că Zăroni ar fi fost membru al unei delegaţii care a vizitat China, 
ocazie cu care ar fi avut o experienţă bahică memorabilă : „Povestea el că ar 
fi fost odată invitat în China. Şi chinezii nu prea beau. Şi o zis că i-au pus o 
sticlă de nu ştiu ce. Aia se mirau că el a pus un pahar şi o tot băut. O tot pus 
şi o tot băut. Şi, zice: Două zile nu m-am mai trezit [râde]”?. 

Ion Bădică din Batiz, care susţine că în comuna sa „nu să ştie decât glume 
despre el”, îşi aminteşte că a aflat de la un „nădăştean” că acesta l-ar fi între- 
bat pe Zăroni: „Măi, da’ tu ce-ai făcut în Parlament [sic!] de când esti 
acolo ? Ai făcut ceva ? ” Iar acesta i-ar fi răspuns: „Da! Când o fost cald, am 
deschis de câteva ori ferestrele să intre aer. [...] Ş-apăi alte glume, fel de fel, 
cu încălţămintea, cu mănuşile”?. 


Concluzii 


Instaurarea comunismului a adus după sine schimbări majore în societatea 
românească, inclusiv în ceea ce priveşte selecţia politică. Promovat destul de 
rapid în contextul colaborării Frontului Plugarilor cu comuniştii şi a apropri- 
erii sale de Petru Groza, Romulus Zăroni s-a încadrat, parţial, în prototipul 
noului politician. Personaj politic real, cu caracteristici româneşti, dar atipic 
pentru jumătatea secolului XX, el a reuşit să îşi depăşească condiţia de poli- 
tician local şi să ocupe consecutiv funcţiile de subsecretar de stat şi apoi 
ministru al Agriculturii şi Domeniilor şi al Cooperaţiei. Chiar dacă implicarea 
sa în politică era mai veche, lipsa experienţei la nivel de decizie guvernamen- 
tală şi-a spus cuvântul relativ repede. Prezenţa sa destul de scurtă în zona de 
vârf a politicii s-a datorat şi unei incapacitati de a se adapta la ,,cerintele” 
vremii şi mai ales poziţiei sale faţă de comunişti, concretizată în încercarea 
de a păstra identitatea Frontului Plugarilor. Însă comuniştii aveau alte planuri 


1. Interviu cu Ion Bădică. 
2. Interviu cu Elvira Mangalău. 
3. Interviu cu Ion Bădică. 

cu „tovarăşii lor de drum”, ceea ce îi transforma, atât pe Zăroni cât şi pe alţi 
colegi din Front cu idei similare lui, în personaje incomode. Având în vedere 
că astfel de probleme îşi găseau în acei ani şi rezolvări mai drastice, putem 
afirma că Zăroni a avut noroc că a fost doar marginalizat. 

Chiar dacă s-a aflat pe scena politică „la vârf” pentru o perioadă scurtă de 
timp, ascensiunea sa rapidă l-a făcut celebru în zona de provenienţă, iar la mai 
bine de o jumătate de secol de la moartea sa sunt numeroşi cei care îşi amin- 
tesc de el. Dacă în memoria colectivă a localnicilor din satele din zonă ima- 
ginea sa este una mai puţin structurată, pentru cei din Nădăştia de Sus el 
rămâne un personaj dual. Ei relatează că a făcut bine comunităţii, prin impli- 
carea în construirea Căminului cultural, în pietruirea drumului, în electrificare 
sau prin înfiinţarea unei livezi model, dar îl percep şi ca pe un exponent al 
răului, prin asocierea sa cu cei care au supus populaţia la presiuni greu de 
suportat pentru a-şi ceda proprietăţile gospodăriilor colective. 

Chiar dacă amintirile cu privire la Romulus Zăroni sunt mai puternice sau 
mai difuze, în funcţie de modul în care cei intervievaţi au fost interesaţi de 
politică ori de distanţa dintre localităţile lor şi Nădăştia de Sus, putem aprecia 
că imaginea sa în memoria colectivă este una consistentă, cel puţin dacă avem 
în vedere zona Hunedoara. Dacă ne referim la nivelul întregii tari însă, constatăm 
că imaginea personajului este mult mai estompată, perspectiva anecdotică, 
bancurile şi întâmplările amuzante despre el transgresând deceniile mult mai uşor 
decât au făcut-o evenimentele politice majore la care a fost martor sau parti- 
cipant şi care au marcat, de altfel, in mod ireversibil istoria recentă a României. 


Anexă 
Lista de martori 


1. Ion Bădică, născut în 1940, învăţător, pensionar. Interviu realizat de Alexandru 
Nicolaescu şi Dana Stanciu la 2 septembrie 2013 în Batiz, Hunedoara. 

2. Rodica Cacuci, născută în 1952 în Nădăştia de Sus, pensionară. Interviu realizat 
de Cosmin Budeancă la 2 septembrie 2013 în Nădăştia de Sus, Hunedoara. 

3. Ioan Faur, născut în 1925, funcţionar, pensionar. Interviu realizat de Alexandru 
Nicolaescu şi Dana Stanciu la 2 septembrie 2013 în Tâmpa, Hunedoara. 

4. Octavian Got, născut in 1924, pensionar. Interviu realizat de Dan Creţu la 3 sep- 
tembrie 2013 în Leşnic, Hunedoara. 

5. Filimon Marin Isfan, născut în 1938, pensionar. Interviu realizat de Dana Stanciu 
la 2 septembrie 2013 în Leşnic, Hunedoara. 

6. Remus Isfan, născut în 1930, mecanic, pensionar. Interviu realizat de Alexandru 
Nicolaescu la 2 septembrie 2013 în Leşnic, Hunedoara. 

7. Viorel Josan, nascut in 1941, pensionar. Interviu realizat de Alexandru Nicolaescu 
şi Dana Stanciu la 3 septembrie 2013 în Herepeia, Hunedoara. 

8. Elvira Mangalau, născută în 1945, pensionară. Interviu realizat de Cosmin Budeanca 
la 2 septembrie 2013 în Nădăştia de Sus, Hunedoara. 

9. Ordor Ferenz, născut în 1929, pensionar. Interviu realizat de Cosmin Budeancă şi 
Dan Creţu la 2 septembrie 2013 în Băcia, Hunedoara. 

10. loan A. Popa, născut în 1924, pensionar. Interviu realizat de Cosmin Budeancă la 
2 septembrie 2013 în Leşnic, Hunedoara. 

11. Maria Popa, născută în 1927, pensionară. Interviu realizat de Daniel Creţu şi Irina 
Racoviţan la 3 septembrie 2013 în Herepeia, Hunedoara. 

12. Petru Tarlea, născut în 1931 la Batiz, Hunedoara, agricultor, pensionar. Interviu 
realizat de Cosmin Budeancă, Daniel Creţu şi Irina Racoviţan la 2 septembrie 2013 
în Batiz, Hunedoara. 

13.lon Zaur, născut în 1920, pensionar. Interviu realizat de Alexandru Nicolaescu şi 
Dana Stanciu la 2 septembrie 2013 în Nădăştia de Sus, Hunedoara. 

Minimal, necesar, discretionar. Ideologizarea 
nevoilor ca proiect de integrare 
a marginalitatii sociale, 1945-1960! 


Abstract. This article proposes an analysis of how the communist regime defined 
categories of needs during the 1950s. Paying a particular attention to everyday expe- 
riences of industrial labor force, this research looks at both legislative and institutio- 
nal actions to unveil how various programs of social rationalization were articulated. 
Beyond ideological ambitions to create a new man, the purpose of the authorities was 
to build a system of social control that would integrate a heterogeneous population 
into a homogenous community. However, this article shows that the project was frag- 
mented by various individual practices like blat, theft, bribery or a flourishing black 
market. Using a large variety of research sources, like archival material, press articles 
and legislative collections, this research argues that individual practices during the 
1950s represented that main element in reconfiguring the social and professional hie- 
rarchies on very different bases from the official ones. 


Keywords: urbanization, well-being, rationalization, informalities, black market, 
social control 


1. Aceasta lucrare a beneficiat de suport financiar prin proiectul ,,Tineri cercetatori de 
succes - dezvoltare profesională în context interdisciplinar şi international” : 
POSDRU/159/1.5/S/132400, proiect cofinantat din Fondul Social European prin 
„Programul Operaţional Sectorial Dezvoltarea Resurselor Umane 2007-2013”. Documen- 
tarea în Open Society Archives din Budapesta a fost derulată în cursul unui grant 
Visegrad al OSA-CEU. Argumentele prezentate aici reprezintă ideile autoarei, dar nu 
reflectă, în mod obligatoriu, opiniile Universităţii Central Europene. 


Într-o ediţie adnotată a Codului Muncii publicată în anul 1959, se preciza 
faptul că „munca este o obligaţie şi o onoare pentru fiecare cetăţean capabil 
să muncească, după principiul Cine nu munceşte nu mănâncă! ”!. Această 
opţiune surprinzătoare a reprezentanţilor regimului comunist de a conditiona 
hrana zilnică de eficienţa muncii industriale prin recursul la o expresie regăsită 
din Biblie, atribuită Apostolului Pavel - dar frecvent menţionată şi de către 
liderul legionar Corneliu Zelea Codreanu în luările sale de cuvânt din perioada 
interbelică -, pune o problemă legată de cât anume şi ce fel de muncă trebuia 
să presteze o persoană pentru a mânca. Problema este cu atât mai sugestivă 
cu cât una din ideile centrale ale ideologiei marxiste a fost aceea că într-un 
sistem politico-economic corect, „fiecare va oferi cât îl ţin puterile şi va primi 
cât are nevoie”?, iar orice beneficiu obţinut peste ceea ce autoritatea stabilea 
a fi necesar devenea, în fapt, o dovadă a unei moralitati îndoielnice, de factură 
burgheză, ce putea periclita valorile socialist-colectiviste ale comunităţii. 
Aşadar, în condiţiile legiferării nivelului de trai ca o rezultantă a activităţilor 
lucrative este important de investigat dacă statutul socio-profesional a particu- 
larizat experienţele cotidiene ale diferiților locuitori ai României şi în ce măsură 
producerea, distribuţia şi utilizarea bunurilor de strictă necesitate au articulat 
identități politice şi ierarhii sociale, precum şi modele comportamentale spe- 
cifice ordinii statului comunist?. 

Pentru a investiga această chestiune, articolul de faţă propune o analiză a 
felului în care nevoile cotidiene ale forţei de muncă din mediile urban-indus- 
triale româneşti au fost reglementate de către regimul comunist în răstimpul 
1945-1960. Folosind o gamă variată de surse - arhive, presă şi materiale 


1. Leonid Miller, Codul muncii adnotat pe baza prevederilor din actele normative în 
vigoare şi a soluţiilor din deciziile Tribunalului Suprem al RPR, Bucureşti, Editura 
Ştiinţifică, 1959, p. 41. 

2. Deşi expresia îi este de regulă atribuită lui Karl Marx, cel care a formulat-o a fost 
Louis Blanc, Plus de Girondins, Paris, 1851, p. 92. 

3. Cf. Arjun Appadurai, „Introduction : Commodities and the Politics of Value”, în Arjun 
Appadurai (coord.), The Social Life of Things. Commodities in Cultural Perspective. 
Cambridge Studies in Social and Cultural Anthropology, Cambridge University Press, 1986 ; 
Liviu Chelcea, „The Culture of Shortage during Socialism: Goods, Strategies and 
Consumption Practices in a Romanian Village”, în Cultural Studies, 2002, vol. 16, 1, 
pp. 16-43. 

edite -, obiectivul principal al cercetării este să reconstruiască imaginea socie- 
tatii urbane din perspectiva rolului jucat de bunurile de larg consum în recon- 
ceptualizarea ierarhiilor socio-profesionale. Astfel vizez să surprind cum un 
proiect ideologic ce se dorea a reglementa „echitabil şi obiectiv” calitatea 
experienţei cotidiene, prin prevederi clare legate de necesarul zilnic de ali- 
mente, produse de strictă necesitate şi servicii, a generat coagularea unor 
„forme de marginalitate sau comportament deviant”!. Constând din reţele 
subterane de schimb, relaţii informale sau furt şi speculă de produse, aceste 
practici ale locuitorilor urbani nu reprezentau doar simple mijloace de supra- 
vietuire într-un mediu dominat de privatiuni şi dificultăţi endemice?, ci o 
veritabilă sursă de contestare a modelelor cotidiene propagate de autoritatea 
politică. De fapt, chiar dacă retorica oficială încuraja clasa muncitoare să se 
debaraseze de stilul de viaţă „parazitar” al fostei burghezii prin recursul la 
raționalitate şi moderație, sobrietate şi moralitate, în realitate asistăm la diso- 
lutia hotarelor dintre categorii socio-profesionale şi reconfigurarea vizibilitatii 
actorilor sociali în funcţie de disponibilitatea produselor. Însă această situaţie 
a avut un efect surprinzător. Nu numai că vizibilitatea diferitelor categorii 
sociale a devenit un rezultat al reglărilor comunităţilor şi nu al materializării 
unor precepte ideologice, dar regimul s-a arătat tot mai sensibil la presiunea 
populaţiei şi a reevaluat standardele de bunăstare ale forţei de muncă industri- 
ale prin acceptarea graduală a unor modele de viaţă asemănătoare celor bur- 
gheze?. Ca atare, în cele ce urmează sunt preocupată să surprind in ce măsură 
prevederile legislative şi acţiunile instituţionale sau metodologiile de investigare 
socială derulate pe parcursul anilor '50 au reprezentat rodul acţiunii unilaterale 
a regimului sau, din contra, au fost o rezultantă a acţiunii şi implicării sindi- 
catelor şi populaţiei. 

Pornesc de la premisa că „normele trebuie să fie recunoscute pentru a fi 
combătute sau reconceptualizate”*, iar noţiuni precum minimal, necesar, maximal, 
lux, risipă sau discretionar au reprezentat principalele repere în jurul cărora 

s-a coagulat această tensiune dintre aşteptările populaţiei şi dificultăţile de a-i 
pune la dispoziţie produse. Acordând o atenţie prioritară condiţiilor de viaţă 
ale forţei de muncă industriale, voi aborda problematica din perspectiva exis- 
tentei unei multiple marginalităţi a forţei de muncă: nu numai că muncitorii 
centrelor industriale aveau cele mai mici salarii şi trăiau în majoritate la limita 
subzistentei, dar proiectul economic al regimului comunist a dislocat comuni- 
titile tradiţionale prin migrarea din mediul rural în cel urban. Însă, paradoxal, 
poziţionarea „la marginea” bunăstării a majorităţii muncitorilor era contraba- 
lansată de un discurs mobilizator prin care se promitea un trai mai bun ca 
urmare a dezvoltării industriei grele. Dincolo de dezideratele ideologice de a 
crea un „om nou”, voi arăta că scopul acţiunilor autorităţilor a fost de a con- 
strui un sistem de control social care să asigure integrarea comunitară a unei 
populaţii eterogene. Însă acest articol va arăta cum proiectul autorităţilor a fost 
fragmentat de practicile profesionale ale specialiştilor implicaţi în articularea 
nevoilor, dar şi de cele ale diferitelor categorii sociale care făceau obiectul 
programului de „raţionalizare”. Sunt preocupată să răspund la câteva întrebări 
cruciale : care erau sensurile bunăstării? Cum şi de către cine erau aceste 
concepte legitimate ? În ce măsură marginalitatea reprezintă un fenomen eco- 
nomic sau, din contra, este articulată ideologic? În ce măsură populaţia a 
reprezentat un actor vizibil în reconceptualizarea acestor termeni? Putem 
considera faptul că limitările minorităţii îi afectează pe majoritari ? 

Pentru aceasta am structurat textul articolului pe trei planuri. Mai întâi, 
prin apelul la dezvoltările teoretice despre locul marginalitatii în reglementarea 
relaţiilor de putere, voi contextualiza realităţile româneşti în funcţie de tendinţe 
mai ample semnalate în epocă la nivel internaţional. Apoi voi surprinde impac- 
tul acestor politici la nivelul experienţelor cotidiene ale forţei de muncă. Voi 
încheia prin a arăta cum reconceptualizarea nevoilor în a doua jumătate a 
anilor '50 a transpus o perspectivă distinctă despre cotidian ca o expresie a 
tensiunii dintre presiunea tot mai mare a populaţiei şi dificultăţile regimului 
de a asigura bunuri şi servicii. 


Standarde de bunăstare. De la inginerie socială 
la competiţie a războiului rece 


Stabilirea unor standarde, cuantificări şi reprezentări formale pentru controlul 
calităţii vieţii populaţiei, inclusiv prin apariţia unor discipline academice de 
sine stătătoare - precum sociologia, demografia sau etnologia - şi a instituţiilor 
responsabile cu materializarea proiectelor legiuitorului constituie o dimensiune 

reprezentativă a statului modern!. Categoriile de nevoi devin elemente ce pot 
ilustra excelent dinamica socio-culturală a comunităţilor?, însă astfel de con- 
cepte dinamice cunosc doar foarte rar un caracter transcultural sau transnati- 
onal, din cauza gradului ridicat de politizare pe care îl au. Nivelul bunăstării 
cetăţenilor unei ţări în raport cu alte state a constituit un aspect strategic în 
planul relaţiilor internaţionale, iar reglementarea valorilor acestor standarde 
nu este altceva decât un act de putere. Acest lucru a fost grabnic înţeles de 
către autoritatea decizională a statului modern care, pe fondul transformărilor 
produse de industrializare şi urbanizare, s-a văzut forţată să identifice pârghii 
pentru controlul societăţii prin creşterea gradului de predictibilitate a compor- 
tamentului populaţiei, deopotrivă exercitând „controlul social”* si derulând 
programe pentru culegerea şi interpretarea informaţiei despre diferite fațete 
ale experienţei cotidiene a populaţiei”. Normele şi standardele serveau aşadar 
nevoii autorităţii de a impune societăţii modele adecvate de comportament, dar 
şi pentru a anula segregarea socială. 

Michael Foucault a arătat că elementul central în acest proces a constat din 
criminalizarea deviatiei ; manifestările marginale erau percepute ca simptomatice 
pentru o stare de degradare socială care putea să slăbească coerenţa comunităţii. 
Însă marginalitatea nu este înţeleasă doar ca o consecinţă a unor practici antisociale, 
patologice şi greu de cuantificat, ci şi ca tensiunea socială produsă la „periferie”, 
definită de Robert J. Dunne drept „distanţa faţă de centrul politic”!. În acest 
ultim caz, marginalitatea ilustrează excelent tensiunea dintre cadrul normativ 
şi practicile individuale, inclusiv la nivel birocratic sau profesional’, pentru că 
statul nu există pur şi simplu, ci este „divers şi complicat”, iar puterea func- 
tioneaza în reţele. Evidentiind faptul că acţiunea individuală devine la rândul 
său un mecanism de sanctionare a centrilor decizionali, ca şi un mijloc de 
coagulare a unor centri de putere alternativi, Foucault a identificat în practicile 
individuale produse la marginea societăţii principalul mecanism de coagulare 
a unor manifestări distincte sau, în termenii lui Max Weber, „efortul modern 
de a impune raționalitatea a determinat numeroase forme de irationalitate”?. 

În acest context, angajez conceptul de „marginalitate” pentru a ilustra cum 
accesul la bunuri de larg consum al populaţiei pe parcursul primului deceniu 
al regimului comunist s-a constituit într-un element de reglementare a relatii- 
lor periferiei sociale cu centrul politic. Faptul că regimul comunist a susţinut 
că proiectul său economic este de factură modernă a implicat şi un amplu 
program de control social şi mobilizare de masă, iar calitatea vieţii putea servi 
autorităţilor în demersul lor de reconfigurare a ierarhiilor sociale. Acestea sunt 
cu atât mai sugestive cu cât bunăstarea a reprezentat o chestiune de importanţă 
strategică pe parcursul anilor '50*, alimentând, deopotrivă în Est şi Vest, 
proiecte utopice de mobilizare sau confruntări pe scena relaţiilor internaţionale”. 

Însă, dacă în Occident bunăstarea era înţeleasă preponderent ca un rezultat al 
abundenței materiale, ideologia blocului socialist lega nivelul de trai de o 
presupusă competenţă „culturală”!, rationalizarea practicilor cotidiene deve- 
nind expresia reuşitei în combaterea înapoierii?. 

Dar, în contextul luptei de clasă, ierarhiile sociale nu au constituit doar 
expresia unui statut profesional sau politic’, ci au fost rezultatul acţiunii unor 
norme ideologice. Acestea s-au transpus în felul diferențiat în care populaţia 
avea acces la bunuri şi servicii. Din punct de vedere discursiv, regimul a 
angajat concepte precum „duşman”, „trădător”, „burghez”, „erou” sau „mun- 
citor” pentru a obţine marginalizarea socială a unor categorii socio-profesionale 
în raport cu altele. În condiţiile dificultăţilor profunde ale regimului comunist 
de a asigura populaţiei un nivel de trai conform normelor prevăzute de legis- 
latia oficială, materializarea unui astfel de cod standardizat a comportat un 
grad ridicat de negociere, care era rezultatul „autorităţii, nevoilor şi a puterii”*. 
În cele ce urmează voi evidenția existenţa unei ambiguitati conceptuale a 
bunăstării alimentate pe fondul sistemului economiei planificate şi al conditi- 
onărilor ideologiei dominante, care delimitează sensuri numeroase ale margi- 
nalitatii în termeni de putere şi centri de influenţă. În felul acesta, conceptul 
de marginalitate va problematiza în ce măsură experienţa cotidiană, articulată 
de muncă şi efortul obţinerii bunurilor de larg consum, devine parte a unei 
identități individuale sau colective, şi va propune o perspectivă alternativă a 
relaţiei dintre „dependenţă şi interdependenta, şi dintre egalitate şi inegalitate”>. 

Minimal : o soluţie într-un moment de criză 


La finele celui de-al doilea război mondial, consumul populaţiei era rationa- 
lizat. Derulat prin reţeaua economatelor şi a magazinelor de stat, sistemul se 
dorea a fi o soluţie temporară pentru menţinerea unui calm social până la 
refacerea economiei ţării. Cel puţin teoretic, statul se angaja să asigure tuturor 
locuitorilor un minim de produse alimentare de bază, precum pâine (aproxi- 
mativ 300 de grame zilnic pentru fiecare locuitor, cu excepţia muncitorilor 
minieri, care beneficiau de o creştere cu până la 200 %, şi a celorlalţi angajaţi 
din industria grea, ale căror ratii erau dublate fata de restul populaţiei), lactate, 
carne, zahăr, ulei şi paste făinoase!. Soluţia nu era nici nouă şi nici foarte 
originală. În momente de restrişte economică - război sau reconstrucţia post- 
belică —, statele moderne precum Marea Britanie, Franţa sau chiar Uniunea 
Sovietică au recurs la astfel de mijloace pentru a gestiona dificultăţile sociale 
imediate?. Însă, în România, anii de război au fost urmaţi de o secetă prelun- 
gită în perioada 1946-1947, iar greutăţile economice ale ţării s-au suprapus 
peste acţiunile tot mai agresive ale reprezentanţilor partidului comunist de 
preluare a puterii. Într-un astfel de context politic incert, refacerea economică 
se profila a fi un obiectiv de lungă durată, pentru care erau necesare mobili- 
zarea publică masivă şi impresionante resurse financiare. Acesta a fost, de 
altfel, şi principalul argument invocat de conducerea statului român începând 
cu 1948 pentru menţinerea rationalizarii. „Creşterea planificată a puterii de 
cumpărare a populației”? era parte a unui vast proiect ideologic cu puternice 
conotaţii de control social, prin care regimul comunist dorea să impună un 
control centralizat asupra tuturor activelor financiare. În felul acesta, vastul 
program economic de dezvoltare a industriei grele ar fi putut fi materializat 
chiar dacă, aşa cum remarca Katherine Verdery, din punctul de vedere al ges- 
tionării raporturilor din interiorul statului, „exista o tensiune fundamentală 
între ceea ce era necesar pentru legitimarea lor - redistribuirea lucrurilor 

pentru populaţie - şi ceea ce era necesar pentru puterea lor - acumularea 
lucrurilor la centru”!. 

După o perioadă dominată de incertitudine, în anul 1949 au fost redactate 
primele instrucţiuni pentru reglementarea criteriilor de acordare a cartelelor, 
iar responsabilitatea implementării sistemului a trecut de la Comisia de Stat a 
Planificării la nou-infiintatul Minister al Comerţului Interior?. În paralel cu 
sistemul aprovizionării prin cartele, regimul a impus de asemenea norme 
minimale în ceea ce priveşte spaţiul locativ - stabilit similar reglementărilor 
în vigoare din Uniunea Sovietică la o valoare de 8 mp pentru fiecare locuitor’. 
Momentul a coincis cu demararea procesului de colectivizare a agriculturii şi 
cu primele acţiuni de naţionalizare a obiectivelor industriale, astfel încât aspec- 
tele legate de aprovizionarea populaţiei deveneau parte integrantă a unui sistem 
centralizat, conform căruia agricultura şi industria ar fi conlucrat la binele 
general. Autoritatea guvernamentală a creat un mecanism complicat de ierar- 
hizare a societăţii ; necesarul zilnic de produse alimentare şi bunuri de strictă 
necesitate al fiecărei categorii socio-profesionale a fost convertit în puncte, iar 
acest necesar era stabilit prin hotărâre a Consiliului de Miniştri. De regulă, pro- 
dusele disponibile pe cartele aveau preţuri cu până la un sfert mai mici faţă de 
produsele disponibile pe piaţa liberă, iar guvernul revizuia din când în când 
preţurile bunurilor comercializate în sistemul cartelelor şi în magazinele de 
stat. Astfel, autorităţile aveau posibilitatea adaptării sistemului în funcţie de 
diversificarea ofertei de bunuri de pe piaţă, dar reactionau şi la semnale legate 
de nemulţumirea populaţiei faţă de condiţiile de trai‘. 

Sistemul propriu-zis a fost dinamic, în timp cunoscând numeroase modifi- 
cări atât în ceea ce priveşte numărul total al beneficiarilor, cât şi structura 
cartelelor. Având o puternică componentă ideologică, sistemul trebuia să 

corespundă structurii pe clase a societăţii, iar cei aproximativ 4,8 milioane de 
beneficiari erau împărţiţi în cinci categorii, conform aspirațiilor ideologice ale 
regimului. La începutul anilor '50, erau mai multe tipuri de cartele: negre, 
pentru cei care nu lucrau, disponibile numai pentru pâine, restul alimentelor 
urmând a fi achiziţionate pe piaţa liberă; verzi, pentru persoane vârstnice, 
părinţii şi soțiile muncitorilor, şi cu mai puţine cupoane; portocalii, pentru 
copiii de până la 7 ani ai căror părinţi lucrau ; albastre, pentru oamenii mun- 
cii, elevi de şcoală, studenţi sau funcționari; roşii, pentru muncitorii din 
industria grea. Carnetul albastru, care era disponibil majorităţii, conţinea 30 de 
cupoane pentru pâine şi încă 40 pentru alte produse alimentare : 2 pentru 250 g 
de ulei, 2 pentru zahăr, 6 pentru carne (fiecare persoană avea dreptul la 250 g 
de carne săptămânal), 2 pentru săpun, 2 pentru macaroane, şi 26 cupoane 
pentru orez, marmeladă, halva etc.!. În 1950 se prevedea un consum zilnic de 
pâine care varia între 250 şi 1.000 g, cel mai puţin fiind prevăzut pentru copiii 
preşcolari şi pentru cei care nu lucrau - aşa-zişii „pauperi urbani” -, iar cel 
mai mult pentru cei 35.000 de muncitori din industria extractivă?. Fiecare 
persoană primea de asemenea cupoane pentru achiziţionarea îmbrăcămintei şi 
a încălțămintei. Posesorii cartelelor albastre, de exemplu, puteau cumpăra anual 
o pereche de pantofi sau cizme, opt batiste, două prosoape şi o fustă din stofă. 
Aceştia aveau la dispoziţie încă 84 de puncte pentru produse textile a căror 
valoare permitea cumpărături nu foarte semnificative. De exemplu, un metru 
de stofă de lână valora 25 de puncte, respectiv 700-1.200 de lei; o haină din 
stofă era evaluată la 84 de puncte, adică 11.000 de lei; o cămaşă valora 
12 puncte, adică 450 de lei, o valoare semnificativ mai mică faţă de 1.500 de 
lei cât era evaluat un asemenea produs în afara sistemului de ratii; iar o pere- 
che de şosete - 4 puncte şi 48 de lei. 

Simplul statut profesional nu era însă suficient pentru a asigura posesia unei 
cartele, căci încadrarea în una din categoriile de ratii depindea inclusiv de 
situaţia materială a fiecărei persoane. Astfel, s-a prevăzut ca un angajat, indi- 
ferent de domeniul de activitate în care activa, nu putea obţine aceste cartele 
dacă deţinea mai mult de jumătate de hectar de livadă sau grădină de zarzava- 
turi, un hectar de pământ în zonele de şes sau două hectare de pământ în cele 
de munte. Existau şi derogări, dar şi situaţii când autorităţile au rămas infle- 
xibile. De exemplu, în anul 1951, în condiţiile unei recolte agricole deosebit 
de proaste, conducerea Ministerului Comerţului a dispus mai multe concesii 
celor cu suprafeţe de teren de până la 8 ha. Pe de altă parte, muncitorii din 

bazinele miniere Valea Jiului si Maramures, cei din centrele siderurgice de la 
Hunedoara şi Reşiţa, precum şi cei cu terenuri inundate din Tara Hategului, 
pentru care se stabiliseră valori maximale ale ratiilor, nu au fost exceptati de 
la restricţiile impuse prin lege. În ciuda numeroaselor presiuni ale liderilor 
locali de a se identifica soluţii pentru suplimentarea alimentaţiei zilnice a acestor 
muncitori fie prin modificarea baremelor, fie prin creşterea suprafeţei agricole 
permise, conducerea de la Bucureşti a respins orice solicitare de teamă de a 
nu crea un precedent!. 

Faptul că regimul a construit o imagine complexă a experienţei cotidiene 
recuperată în discursuri propagandistice bine articulate în presa momentului 
nu a reuşit însă să convertească în imagini credibile realitatea dramatică a 
cotidianului populaţiei spaţiilor urbane româneşti. Din contra, pretutindeni în 
România primii ani ai regimului comunist au pus populaţia în faţa unei situaţii 
dificile, căci produsele, chiar şi cele rationalizate, erau adeseori de foarte proastă 
calitate şi greu de procurat. Nu doar că veniturile salariale ale majorităţii forţei 
de muncă erau foarte scăzute, muncitorii necalificaţi, de pildă, trăind sub limita 
subzistentei, dar aprovizionarea se realiza în salturi, autorităţile confruntându-se 
cu serioase dificultăţi în asigurarea bunurilor pentru necesarul prevăzut prin 
sistemul ratiilor. În timp, toate sortimentele de produse erau greu accesibile, 
însă cele mai greu de procurat erau uleiul şi zahărul. Au existat situaţii, precum 
a fost cazul oraşului Sebeş la începutul anilor '50, când o fetiţă ar fi fost călcată 
în picioare şi omorâtă de mulţimea disperată să obţină ratia legală de zahăr”. 

În fata acestei realităţi, acţiunile regimului au fost puţine si disparate. De 
regulă, Secretariatul CC al PMR a urmărit aplicarea unor măsuri cu impact 
social mai amplu. De exemplu, în 1950 se dispunea creşterea cantităţii de pâine 
disponibile pe cartele persoanelor cu venituri mici, de la 250 la 300 g zilnic. 
Impactul social al unei asemenea măsuri a fost destul de mare, pentru că mai 
bine de 2,7 milioane de persoane au beneficiat de această creştere a ratiei 
alimentare. Însă se atentiona la momentul respectiv că mare parte a acestor 
schimbări, cu un impact caloric foarte limitat de altfel, depindeau de implica- 
rea CENTROCOOP-ului:. 

Decizia regimului ascundea o realitate mult mai complexă. La momentul 
respectiv, liderii de la Bucureşti primeau tot mai multe semnale referitoare la cazuri 
de speculă cu produse, furturi şi delapidări. Produse în condiţiile situaţiei dificile 
în care trăiau cei mai mulţi locuitori din ţară, aceste manifestări marginale au fost 
considerate a fi rezultanta lipsei controlului strict al conducerilor întreprinderilor 

asupra forţei de muncă. Mobilitatea angajaţilor făcea dificilă menţinerea unei 
evidențe clare a numărului forţei de muncă active, iar conducerea statului 
susţinea faptul că în timp s-au înmulţit cazurile când o persoană reuşea să 
obţină ilicit mai multe cartele de alimente. La nivelul conducerii centrale, 
responsabilitatea a fost atribuită grupului moscovit. În primăvara anului 1952, 
Vasile Luca, Ana Pauker şi Teohari Georgescu au fost numiţi principalii vino- 
vati pentru „felul de dreapta” în care a fost gestionată problematica aprovizi- 
onării populaţiei. Gheorghe Gheorghiu-Dej a explicat evidentele dificultăţi ale 
regimului în a aproviziona populaţia cu produse de strictă necesitate (uneori 
la cel mult 15 % din planul prevăzut pentru acoperirea necesarului de pe cartele!) 
ca o rezultantă a politicilor în domeniul agriculturii şi al industriei ale aşa-zişi- 
lor lideri moscoviți. 

Într-un moment când portocalele, „simbolul unei lumi libere şi prospere”?, 
erau comercializate cu 8 lei bucata, iar cele mai lungi cozi erau la măcelării, 
la magazine de textile şi la chioşcurile unde se vindeau biletele de loterie’, 
locuitorii au înţeles relativ repede că singura lor cale de a supravieţui era 
dezvoltarea unor mecanisme alternative, adeseori funcţionale în afara cadrului 
oficial, pentru remedierea deficienţelor publice prin iniţiative individuale. 
Umorul a fost o soluţie, chiar dacă a face haz de necaz nu putea suplini lipsa 
produselor de pe piaţă. Referiri la dificultăţile traiului zilnic erau convertite 
în expresii care sintetizau prezenţa sovietică şi experienţa cotidiană de o mani- 
eră surprinzătoare. Dacă cimitirele au fost redenumite în „sovrom-linişte”, 
pentru băuturile alcoolice populaţia a găsit alternative hilare : tuica era cunos- 
cută ca „Adio mama”, iar secărica, un fel de whisky realizat în zona munţilor 
Apuseni, drept „Te-am zărit printre morminte”. Deşi de foarte proastă calitate, 
astfel de produse erau greu de procurat“. 

Însă glumele nu erau suficiente. În realitate, după cum remarca un fost 
angajat al fabricii de produse alcoolice din Bucureşti, „statul a transformat 
muncitorii în hoţi! "5. Acestea sunt expresii ale reacţiilor imediate faţă de 
reglementările forţate ale cotidianului prin restricţionări şi acţiuni de forţă. 
Prin natura particulară a acestor reacţii, ele au un caracter disparat, sunt ade- 
seori frânte deşi răspândite la nivel de ţară, dar pun sub semnul întrebării 
reprezentările oficiale ale cotidianului. În termenii lui Verdery şi Kligman, 
constau din perpetuarea la nivelul relaţiilor informale a legăturilor de rudenie, 
a ierarhiilor sociale coagulate ca urmare a interacțiunilor săteşti. Era cazul 

produselor lactate. Din cauza pedepselor foarte dure, care puteau ajunge pana 
la câţiva ani de închisoare, ţăranii vindeau laptele doar persoanelor cunoscute!. 

Multe alte produse erau obţinute pe piaţa neagră, prin schimburi directe cu 
ţăranii sau cu angajaţii întreprinderilor industriale, uneori chiar cu directorii, 
si cu diverşi angajaţi din comerţ, practică ce reaşeza pe criterii total diferite 
ierarhiile simbolice ale bunurilor, dar şi pe cele sociale faţă de cele oficiale. 
Pe piaţa neagră se putea găsi orice atâta timp cât cumpărătorul era dispus să 
plătească preţul cerut, iar schimbul se realiza între persoane cunoscute. Însă 
preţurile prohibitive practicate în schimburile derulate în afara comerţului de 
stat nu pot decât să ridice semne de întrebare în legătură cu calitatea nivelului 
de trai al „eroilor muncii socialiste”. De exemplu, produse precum zahărul, 
laptele sau ouăle, ale căror preţuri oficiale au continuat oricum să crească, 
foarte probabil pe fondul dificultății colectării lor din mediul rural, erau comer- 
cializate la preţuri cu până la 250 % mai mari fata de cele stabilite de autori- 
tăţi?. Surse alternative de procurare a produselor erau şi cunoştinţele rezidente 
în străinătate. Pachete, conţinând produse textile sau alimente cu termen de 
valabilitate prelungit, reuşeau să fie trimise spre România. Însă mătăsii, stofei 
de lână foarte fină sau încălțămintei din piele, produse încadrate de autorităţi 
în categoria bunurilor aşa-zise de lux, li se aplica un regim de taxare special ; 
regimul a crescut permanent taxele vamale, proportional cu înrăutățirea con- 
ditiilor de trai din tara. Consignatiile, la rândul lor, ofereau o piaţă alternativă 
pentru vânzarea produselor de mâna a doua, dar adeseori acestea reprezentau 
o altă modalitate de jecmănire a vechilor proprietari. 


Tabelul 1. Preţurile la produse alimentare în intervalul 1951-1955 


1951 1952 1953-54 1955 
Paine Sa 4,4 lei kg 3,80 lei kg | 3,5 lei kg 
albă | A 120 lei kg 
neagră 
Ratii 0,7 lei kg 0,7 lei kg . 
2 lei k 
Paine aa Liber 2 lei kg 2 lei kg oe 
neagră | Piaţa 
aaa RAA sale acacia ca ea anulata aaa aaa, ae a aaa ea aaa 


1. HU OSA, 300-60-1, box 545. Pentru o perspectivă antropologică a relaţiilor informale 
în contextual colectivizării şi al industrializării în România în cursul anilor '50, vezi 
Gail Kligman şi Katherine Verdery, Peasants under Siege: The Collectivization of 
Romanian Agriculture, 1949-1962, Princeton University Press, 2011. 

2. HU OSA, 300-60-1, box 545. 

3. HU OSA, 300-60-1, box 549 si 550. 


100 MARA MARGINEAN 


en ia Rati | 75leikg | 3,6-7leikg |14-20leikg| _.,. 
: : - -14 lei k 
ame | 90 "| sea - s5892 eike Dag | = 
pore. |, Piața 14-20 leikg | 15 lei kg 
neagră 
Carne Sal 
pasăre lata 20-25 lei bucata 
neagră 
4,8 lei kg 
Carne nA 10 lei kg 
via | Piata 23-25 leikg | 14 lei kg 
neagră 
Stat 13-16 lei 0,65 lei bucata 2,373 le 
Ş bucata bucata 
ou Piata 
3 1 leu bucata 
neagră 
Ratii 56 lei kg 2,80 lei kg : 
lei k 
sa |. BEE iber | 32000) IRI ES Ja ieee | e 
Zahăr Pi 
lata, 25 lei kg 
neagră 
Ratii | 79 lei litrul 3 lei litrul 3 lei litrul 
Stat : 3-400 lei a 20-36 lei 11 lei litrul 
Ulei Liber litrul hie litrul 
Raț, 22 lei litu] | 7720 lei 
neagră litrul 
Stat 1,1 lei litrul 4 lei litrul 4 lei litrul 
Lay |, a 2 lei litrul 
neagra 


Sursa: HU OSA, 300-60-1, box 542, 545 si 549. 


Momentul de maximă tensiune socială s-a consumat în anul 1953. Cu ocazia 
organizării Festivalului Mondial al Tineretului, autorităţile au încercat să constru- 
iască în Bucureşti imaginea succesului unui proiect economic devenit problematic. 
După o perioadă îndelungată de lipsuri, rafturile şi vitrinele magazinelor s-au 
umplut cu produse diverse şi de foarte bună calitate : unt sau pâine albă, bomboane 
şi prăjituri. Vizitatorii străini în trecere prin Bucureşti trebuiau convinşi că 
viata în România era foarte bună, iar acţiunile de camuflare au vizat să ascundă 
foametea ultimelor luni, chiar dacă în oraşele de provincie locuitorii „uitaseră 
gustul cărnii”, iar singurele legume disponibile în magazinele de stat erau 
„nişte roşii putrezite”!. Însă mărturiile colectate de agenţiile străine, precum 
Radio Europa Liberă, sau de diplomaţii din legaţiile străine din România au 


1. HU OSA, 300-60-1, box 62, 411, 542 şi 545. 

reuşit să surprindă societatea românească ca o succesiune de manifestări mar- 
ginale, disparate şi haotice. Faptul că „există în ţară oameni care au bani”, în 
ciuda salariilor foarte mici şi a aspectului sumbru al oraşelor, ridica semne de 
întrebare în legătură cu soluţiile disponibile pentru a trăi sub noul regim. Privită 
prin ochii delegatiilor străini prezenţi in Bucureşti, capitala ţării prezenta un 
contrast nenatural între curăţenia străzilor şi a clădirilor, diversitatea şi abun- 
denta produselor din magazine, şi produsele de îmbrăcăminte şi încălţăminte 
de proastă calitate. Realizate după „o modă imposibilă”, influenţată de cea 
rusească, cu croiuri largi şi fără formă, din stofe aspre şi de proastă calitate, 
acestea creau imaginea unei comunităţi cenuşii, ponosite şi foarte sărăcite. 

Mărturiile străinilor au surprins, de asemenea, şi fragmente de viaţă coti- 
diană, căci mulţi dintre vizitatori au reuşit să intre în contact cu populaţia, 
chiar dacă autorităţile au încercat pe cât posibil să împiedice acest lucru. Astfel 
de interacțiuni au dezvăluit numeroase practici şi strategii, aşa-zis marginale, 
prin care locuitorii români au încercat să interacţioneze cu delegaţii străini 
pentru a obţine deopotrivă informaţii despre viaţa din Occident şi bunuri de 
provenienţă occidentală. Au existat numeroase cazuri când produse precum 
ciorapii sau dresurile pentru femei au fost achiziţionate cu preţuri de până la 
10 dolari bucata, respectiv 112 lei la cursul anului 1953. Astfel de schimburi 
se derulau în hotelurile în care erau cazaţi delegaţii din Occident. De exemplu, 
Athénée Palace, unul din cele mai luxoase hoteluri din Bucuresti, era cunoscut 
în epocă drept un loc unde obiecte de îmbrăcăminte sau încălțăminte, dar şi 
piese de lux precum bijuterii şi ceasuri de aur, evaluate cu până la 30.000 de 
lei, parfumuri sau produse cosmetice, erau tranzacţionate prin intermediul 
angajaţilor instituţiei. Însă putem presupune că doar puţini români se găseau 
în situaţia de a avea oportunitatea să interacţioneze cu cetăţeni străini, iar 
faptul că venitul mediu al unui muncitor era de aproximativ 350 lei lunar poate 
oferi o imagine destul de exactă asupra diferenţelor de statut social!. 


Necesar. Un răspuns la nevoie sau la ameninţare ? 


Spre deosebire de reglementările limitelor minimalului, care erau astfel concepute 
pentru a asigura refacerea postbelică, conceptualizarea necesarului a reprezentat 
un proiect eminamente socialist, care făcea abstracţie de memoria penuriei din 


1. HU OSA, 300-60-1, box 428, 542, 549 şi 54. Pentru cursul valutar în perioada respec- 
tivă, vezi site-ul Băncii Nationale http : //www.bnr.ro/apage.aspx ? pid = 404&actld = 22706 
(accesat la 1 decembrie 2014). 

primii ani postbelici. A implicat o plajă amplă de sensuri, care au convers in 
jurul ideii că dezvoltarea economică a ultimilor ani făcuse posibilă o mai bună 
aplecare asupra nevoilor materiale ale forţei de muncă. Schimbarea de abordare 
s-a produs ca urmare a direcţiei de curs economic luate în perioada următoare 
Plenarei CC al PMR din august 1953, când regimul politic a început să fie tot 
mai preocupat de creionarea unor programe sociale coerente. Eliminarea car- 
telelor de alimente în decembrie 1954 s-a înscris în această linie ; a fost, fără 
îndoială, o decizie pragmatică cu impact public semnificativ, deşi populaţia nu 
a resimţit o îmbunătăţire consistentă a calităţii vieţii, căci specula şi furturile 
au continuat să fie la ordinea zilei, iar cozile din faţa magazinelor nu au dis- 
părut brusc!. Însă, chiar dacă problema bunăstării populaţiei a devenit o ches- 
tiune de discurs public - în cursul primelor luni ale anului 1955, paginile 
ziarelor au fost inundate de numeroase materiale despre îmbunătăţirea condi- 
tiilor de trai ale populaţiei? -, reevaluarea aspectelor legate de calitatea vieţii 
a implicat deopotrivă reglementări de natură metodologică şi ideologică. 
Astfel, sub presiunea unor tensiuni sociale care puteau destabiliza sistemul, 
regimul a recurs la o strategie complexă de reevaluare a economicului pe care 
a combinat-o cu un amplu mecanism discursiv ce a legat bunăstarea materială 
a populaţiei de îmbunătăţirea productivităţii muncii industriale. Prin eliminarea 
sistemului de cartele şi generalizarea comerţului pe piaţa liberă, regimul trebuia 
să identifice soluţii concrete pentru acoperirea diferenţelor de preţ a produse- 
lor din comerţ faţă de cele anterior disponibile pe cartele. Preţurile la unele 
produse au fost într-adevăr scăzute, iar conducerea statului a asigurat forţei de 
muncă un supliment financiar la salariu, aşa-zisa „compensație bănească”, 
pentru acoperirea diferenţelor”. Totuşi măsurile compensatorii nu păreau a fi 
suficiente, astfel că începând cu anul 1955 veniturile medii ale muncitorilor 
din industria grea au început gradual să crească. Aceste creşteri, fără îndoială 
orchestrate de autorităţi pentru a îmbunătăţi nivelul de trai al acestei categorii 
socio-profesionale, s-au obţinut prin creşterea nivelului de îndeplinire a nor- 
melor de producţie ; într-un interval foarte scurt, s-a ajuns ca salariul să 
reprezinte cel mult 40 % din totalul veniturilor*. Cu alte cuvinte, regimul a 


HU OSA, 300-60-1, box 545. 
Ziarul Munca a prezentat unul din cele mai impresionante eforturi in acest sens. 
HU OSA, 300-60-1, box 407. 
Mara Mărginean, „Spaţiu public, spaţiu privat. Experiente cotidiene în centrele side- 
rurgice ale regiunii Hunedoara, 1945-1968”, în Luciana M. Jinga, Stefan Bosomitu (coord.), 
Între transformare şi adaptare. Avataruri ale cotidianului în regimul comunist din 
România, Anuarul Institutului de Investigare a Crimelor Comunismului şi Memoria 


Exilului Românesc, vol. VIII (2013), Iaşi, Editura Polirom, 2013, p. 55. 

urmărit să aplice soluţii punctuale pentru îmbunătăţirea puterii de cumpărare 
a anumitor categorii socio-profesionale atât prin intermediul unor măsuri con- 
crete, cât şi prin acţiuni mascate precum a fost cea cu normele de producţie. 
Dacă pe termen scurt măsura a avut un oarecare impact social favorabil, pe 
termen mediu s-a dovedit a fi problematică pentru că sistemul economic, şi 
aşa destul de fragil, risca să fie destabilizat. Începând cu jumătatea anilor "50, 
tot mai multe voci au atentionat că accesibilizarea bunurilor de larg consum 
nu se putea realiza decât în condiţiile rentabilizării industriei grele!. Congresul 
al II-lea al PMR din 1955, dar şi şedinţele plenare ulterioare au adus în aten- 
tia publicului nevoia de a revedea in special problematica normelor de produc- 
tie industriale si sistemul de salarizare in centrele industriei grele, cu atat mai 
mult cu cât, atentionasera liderii partidului comunist, proiecţiile de randament 
înscrise în prevederile planului cincinal nu fuseseră respectate. Recalcularea 
normelor industriale (1956-1957) a diminuat semnificativ veniturile muncito- 
rilor, ceea ce ar fi putut accentua tensiunile sociale. 

Aşadar, regimul trebuia să identifice o soluţie pentru standardizarea nevo- 
ilor, un proiect care s-a suprapus peste cristalizarea unor aspirații moderne în 
domeniul organizării/raţionalizării muncii şi a consumului. Pentru a răspunde 
presiunilor ideologice în vigoare, soluţia identificată de reprezentanţii statului 
român consta din reconsiderarea multor norme de consum valabile înainte de 
decembrie 1954 şi reconfigurarea ierarhiilor sociale pornind de la statutul 
muncitorilor din industria grea. Ca urmare a scoaterii sociologiei în afara 
cadrului academic oficial, stabilirea valorilor nevoilor avea să se facă pe cri- 
terii ştiinţifice, respectiv prin angajarea statisticii în studierea „producţiei 
privite ca un proces social”?. De altfel, încă din 1947, la Conferinţa ministe- 
rială pentru reorganizarea statisticii din Romania organizată în Bucureşti, 
Gheorghe Gheorghiu-Dej remarca faptul că rolul statisticii era „să pună în 
lumină elementele de mişcare interioară ale procesului economic. Statistica nu 
trebuie numai să înregistreze, ea trebuie să desprindă tendinţele şi sensul de 
dezvoltare al realitatilor sociale”3. În felul acesta, abordările socialului de către 
noul regim trebuiau să fie radical diferite de cele derulate în perioada anteri- 
oară, dar şi de cele occidentale. Accentul pe specificitatea realitatilor econo- 
mice avea să înlăture orice urmă de arbitrar printr-o aşa-zisă selecţie „obiectivă” 
a temelor şi metodologiilor de cercetare, precum şi prin atenţia particulară 


1. S. Constantin, „Unele probleme ale rentabilizării în industria bunurilor de larg con- 
sum”, Lupta de clasă, 7/1956, p. 30. 

2. Ce este statistica ? , Bucureşti, 1956, p. 15. 

3. Manea Manescu, „În graiul cifrelor. Anuarul statistic al RPR”, în Lupta de clasă, 
11/1957, p. 112. 

acordată clasei muncitoare. Este adevărat, înainte de 1945 au fost derulate 
foarte puţine programe de analiză a condiţiei sociale a angajaţilor industriali. 
Cu excepţia unui studiu derulat în 1938 în fabrica Dermata din Cluj (actuala 
Clujana), autorităţile au fost mai mult preocupate de iniţierea unor investigaţii 
ale calităţii vieţii funcţionarilor din instituţiile statului, precum şi ale populaţiei 
rurale!. În noul context din România? însă, sub supravegherea Academiei 
Române, a Comitetului de Stat al Planificării şi a Consiliului de Miniştri, au 
fost înfiinţate instituţii de cercetare, s-a modificat legislaţia pentru a documenta 
„obiectiv”, în funcţie de categorii socio-profesionale şi de gen, „optimul” de 
calorii, spaţiu locativ, apă potabilă, îmbrăcăminte sau produse de utilitate, s-au 
reglementat aspectele legate de randament sau structura veniturilor familiale. 
În funcţie de acestea, prin sistemul planificat, aveau să se distribuie către 
populaţie cantităţile şi produsele necesare traiului zilnic. 

Chiar dacă folosirea cifrelor în studierea proceselor sociale reprezintă o 
modalitate de depolitizare a actului decizional’, pe parcursul anilor '50 avem 
de-a face cu o lectură fragmentată a obiectivitatii. Elementul nodal al acestei 
reconversii a constat din reglementarea aspectelor productive în mediile urban- 
industriale. Aceste analize s-au realizat pe baza metodologiilor de investigaţie 
monografică. Studii diverse derulate în diferite centre industriale au făcut apel 


1. G. Retegan, „Condiţiile de viaţă ale oamenilor de serviciu de la o instituţie publică din 
capitală, 1941”, Analele Institutului Statistic al României, 1945, II, pp. 99-174; 
Dimitrie Gusti, Constantin Orghidan, Mircea Vulcănescu, Virgiliu Leonte, Enciclopedia 
României, vol. 4, Economia naţională. Circulaţie, distribuţie, consum, Bucureşti, 
Imprimeria Naţională, 1943, pp. 936-7. 

2. Reinterpretările ideologice ale cercetărilor statistice prin prisma corectitudinii socialiste 
au cunoscut o turnură legislativă câţiva ani mai târziu. Prin două hotărâri ale Consiliului 
de Miniştri adoptate in 1950, respectiv 1951, toate responsabilitatile în domeniul cer- 
cetării dinamicii sociale au fost transferate către nou-infiintata Directie Centrală de 
Statistică. Conform actului normativ, fiecare aspect al vieţii sociale, deopotrivă la sat 
şi la oraş, putea fi evidenţiat doar prin intermediul datelor statistice. Mai mult, pro- 
gramele complexe de dezvoltare urbană, inclusiv planuri de sistematizare sau proiecţii 
economice de perspectivă, nu puteau fi finalizate fără o investigaţie prealabilă de natură 
statistică. A se vedea „Decret nr. 246 pentru reorganizarea statisticii în RPR din 
30 octombrie 1950”, în Buletinul Oficial al Republicii Populare Române, partea I, 
an II, nr. 100, 31 octombrie 1950, pp. 1109-1110; „Decizia nr. 2009 din 13 octombrie 
1950 a Ministerului Construcţiilor privitoare la fazele de proiectare în construcţie”, in 
Buletinul Oficial al Republicii Populare Române, partea I, an II, nr. 93, 18 octombrie 
1950, p. 1019. 

3. J.L. Denis, A. Langley, L. Rouleau, The Power of Numbers in Strategizing, în Strategic 
Organization, 2006, 4(4), pp. 349-377 ; Tom Crook , Glen O’Hara (coord.), Statistics and 
the Public Sphere : Numbers and the People in Modern Britain, Londra, Routledge, 2011. 

la cifre pentru a ilustra cum în întreprinderea „I.C. Frimu” din Sinaia, cât şi 
în alte locaţii industriale, precum Hunedoara, Reşiţa sau Oraşul Stalin (Braşov), 
experienţa cotidiană a muncitorilor era un rezultat al relaţiilor articulate de 
munca industrială. În paralel, echipe interdisciplinare de cercetători, compuse 
din cadre didactice de la universităţile din Bucureşti şi Cluj, au fost trimise în 
aceste centre industriale pentru a derula studii despre felul în care tehnologia 
influenţează rutina zilnică a forţei de muncă!. Acordând o atenţie particulară 
automatismului, ciclicitatii, mecanizării, eficientizării etc., rezultatele studiilor 
au fost coroborate cu analize derulate de Institutul de Igienă asupra nutritiei 
muncitorilor industriali. De exemplu, o cercetare realizată în răstimpul a doi 
ani de filiala Târgu Mureş într-un obiectiv industrial din localitate şi publicată 
în anul 1956 a atentionat că menţinerea valorilor nutritive stabilite pe baza 
standardelor sovietice la începutul anilor '50 ar fi adus muncitorii într-o situ- 
atie de malnutriție, iar starea de sănătate a acestei categorii socio-profesionale 
risca să se înrăutăţească accentuat?. 

Ca atare, în spatele uşilor închise, Consiliul de Miniştri a redactat în anul 
1956 un amplu studiu despre cheltuielile minime ale familiilor de muncitori 
cu venituri mici. Studiul venea în contextul Plenarei CC al PMR din decembrie 
1956, când s-a discutat public posibilitatea creşterii veniturilor muncitorilor, 
şi al evenimentelor din Ungaria şi Polonia din acelaşi an. Concentrându-se 
asupra muncitorilor necalificaţi şi slab calificaţi, reprezentanţii guvernamentali 
au confirmat rezultatele studiilor deja derulate în centrele industriale. Nu numai 
că veniturile lunare reale erau mai mici cu aproape 20 % faţă de standardele 
minimale ale unei familii de două persoane, dar aportul caloric evidenția o 
realitate îngrijorătoare : faţă de normele fiziologice, bugetele de familie cerce- 
tate indicau un aport caloric de numai 91 % din necesar, 72,9 % din proteine sau 
72,8 % din grăsimi. Excedentul consumului de glucide - în medie de 105,6 % - 
nu poate decât să evidentieze încă o dată alimentaţia dezechilibrată, în care 


1. HU OSA, 300-60-1, box 407. Vezi şi M. Biji şi V. Trebici (coord.), Uzinele „I.C. 
Frimu” — Sinaia, Bucureşti, Editura Politică, 1958 ; E. Barat, M. Vasilescu, M. Capătă, 
Cercetarea bugetelor de familie în RPR. Metodologia şi organizarea, Direcţia Generală 
de Statistică de pe lângă Consiliul de Miniştri al RPR, Bucureşti, 1959; J. Walter, 
„Câteva probleme privind statistica consumului populaţiei”, în Probleme de statistică 
economică şi socială, 7/1958, pp. 3-9. 

2. A. Vilhelem et al., „Cercetări asupra alimentaţiei şi stării de nutriţie a muncitorilor 
din secţiile de clor şi nitroxan ale unui combinat chimic”, Igiena, 1/1957, pp. 67-71 ; 
Ion Bălănescu, „Însuşiri asemănătoare şi deosebiri esenţiale între maşinile automate şi 
creierul uman”, Cercetări filozofice, 4/1956, pp. 45-64. SJAN Hunedoara, fond Direcţia 
Judeţeană de Statistică, dosar nr. 6/1959, f. 19; ANIC, fond Preşedinţia Consiliului 
de Miniştri, dosar nr. 249/1958, ff. 8-77. 

produsele conţinând mult zahăr suplineau necesarul de proteine. Problema cea 
mai mare a acestei analize însă a fost faptul că deopotrivă caloriile, proteinele 
şi grăsimile de origine animală reprezentau cel mult 50 % din ceea ce se pre- 
vedea în norme. De fapt, structura consumului de alimente al acestei categorii 
socio-profesionale consta preponderent din pâine şi produse realizate pe bază 
de făină şi mălai, în vreme ce carnea, peştele, laptele sau ouăle erau consumate 
în cantităţi insuficiente. Situaţia era şi mai dezastruoasă în ceea ce priveşte 
bunurile nealimentare. În cazul produselor de îmbrăcăminte şi încălţăminte, 
sumele cheltuite de familiile cercetate nu depăşeau un sfert din ceea ce era 
prevăzut în proiecţiile oficiale, astfel că majoritatea „erau îmbrăcaţi în mod 
necorespunzător şi le lipseau articole strict necesare”?. 

Concluziile acestui raport au rămas „strict secrete”, căci la nivel public 
autorităţile reafirmau regulat creşterea calităţii vieţii muncitorilor. Doi ani mai 
târziu, într-un articol publicat în Contemporanul şi reluat parţial în Monografia 
geografică a RPR, regimul declara faptul că îmbunătăţirea nivelului de trai 
este o expresie a creşterii consumului populaţiei. De fapt, „după datele buge- 
telor de familie, consumul alimentar a crescut în familiile muncitorilor din 
industrie între anii 1948 şi 1958 cu 60 la sută la pâine, 230 la grăsimi, 140 la 
carne, 180 la zahăr, 110 la ouă, 30 la lapte, 370 la unt. În gospodăriile ţărăni- 
mii muncitoare consumul de alimente a crescut numai între 1954 şi 1958 cu 
20 la pâine, cu 40 la carne şi grăsimi, 600 la zahăr, 30 la lapte, 50 la unt, 
60 la oua”?. 

Faptul că munca şi consumul au fost abordate în interdependenta a fost un 
aspect semnificativ, pentru că a ilustrat felul în care regimul a decis să abordeze 
problema diferenţelor sociale tot mai pregnante prin recalibrarea ideologiei 
dominante ca garant al eradicării marginalitatii sociale prin apelul la un arti- 
ficiu discursiv. Conceptul de „necesar” a servit acestui scop, oficialii regimu- 
lui comunist argumentând că termenul de „minimal” nu corespundea ideologiei 
socialiste. Fără a impune schimbări semnificative în ceea ce priveşte consumul 
alimentar zilnic al forţei de muncă industriale faţă de cel stabilit în anul 1956, 
un grup de lucru reunit în anul 1958 - constând din reprezentanţi ai executi- 
vului, ai Direcţiei Centrale de Statistică, Comitetului de Stat al Planificării, 
Institutului de Igienă şi Alimentaţie, Consiliului Central al Sindicatelor, Comitetului 

populaţiei”, în G.V. Abalakova (coord.), Monografia geografică a RPR, vol. II, partea I, 
Geografia economică pe ramuri, Bucureşti, Editura Academiei Republicii Populare 
Române, 1960, p. 58. 

de Stat pentru Probleme de Muncă şi Salarii şi ai Comitetului pentru Preţuri - 
a conchis că cea mai bună modalitate de a verifica calitatea vieţii forţei de 
muncă este prin scăderea ponderii cheltuielilor pe produse alimentare în raport 
cu veniturile familiilor, un fenomen care era tot mai vizibil conform datelor 
menţionate de oficialii regimului!. În felul acesta, autorităţile au răspuns unei 
cerinţe semnificative a ideologiei socialiste, conform căreia nivelul de trai nu 
reprezenta un dat al puterii de cumpărare a produselor, precum în Occident, 
ci şi un rezultat al accesului la cultură. Suplimentul financiar disponibil în 
familiile muncitoreşti ar fi trebuit obligatoriu să fie direcționat spre achizitio- 
narea de cărţi, bilete la cinema, teatre şi muzee sau vacanțe de refacere, astfel 
încât necesarul „spiritual” al clasei muncitoare să fie de asemenea satisfăcut. 

Problema principală a acestei abordări a nevoilor constă în veridicitatea şi 
relevanta datelor folosite pentru realizarea acestor proiecţii, dar şi în valorile 
reale ale puterii de cumpărare a muncitorilor români în raport cu cei din alte 
state ale blocului socialist sau de dincolo de Cortina de Fier. Din punct de 
vedere metodologic, datele oficiale puteau fi alterate nu prin falsificarea infor- 
maţiei, ci prin aplicarea unor chestionare diferenţiate sau prin selecţia aleatorie 
a subiecţilor. De exemplu, reprezentanţii statelor occidentale acuzau oficialii 
români că investigaţiile despre nivelul de trai al populaţiei muncitoreşti la 
sfârşitul anilor '50 calculau distribuţia cheltuielilor familiale fără a ţine cont 
de sumele folosite pentru consumul de alcool. Pentru a ilustra nivelul foarte 
scăzut al calităţii vieţii forţei de muncă industriale, birourile Radio Europa 
Liberă au realizat o sinteză comparativă a puterii de cumpărare a produselor 
de strictă necesitate în state capitaliste şi socialiste, pornind de la plata medie 
pentru o oră de muncă industrială. Detaliate în tabelul de mai jos, aceste date 
surprind discrepantele semnificative nu numai dintre statele socialiste şi Occident, 
dar şi dintre România şi tari precum Polonia sau Ungaria. 


Tabelul 2. Puterea de cumpărare a produselor de strictă necesitate în funcție 
de plata medie pe oră a unui salariat, exprimată în ore (h) şi minute (m) 


Ungaria | Polonia | România | SUA ra Franţa RFG 
1957 1957 1957 1956 1956 1956 

1956 
pri Kg | 40m | 54m | 1h40m | 7m 17m | 26m | 26m 
Orez Kg 1h 30m - - im 37m 43m 30m 
Paine Kg 30m 34m 1h 16m 15m 19m 23m 


1. ANIC, fond Presedintia Consiliului de Ministri, dosar nr. 429/1958, ff. 1-30. 

Carne de = = 6h |ihl4m| - | 3h23m]|2h5im 
vita 
Sunca Kg Th 8m 4h - 40m 2h - 2h 7m 
Unt Kg |9h25m]| 10h lth 37m 1h 56m | 3h 21m | 3h 31m 
Lapte Litru 25m 21m 1h 50m 7m 15m 12m 13m 
Oua Duzină | 3h 25m | 2h 42m Th 19m lh 1h 15m | 1h 34m 
Varza Kg 15m 10m 22m 5m 10m 7m Ilm 
Ceapă Kg 18m 42m 25m 5m 16m 15m 19m 
Cartofi Kg 20m - 50m 3m 6m 5m 6m 
Cafea Kg 58h 33h 69h 1h lim | 4h 16m | 4h 16m | 10h 27m 
Ceai Kg 33h 33h - - 3h 19m |12h1 1m |15h 45m 
Zahăr Kg 1h 33m | 1h 42m 4h 7m 20m 24m 36m 
Costum | Bucată | 172h | 166h | 600h |33h10m| 99h 63h z 
bărbătesc 
Rochii | Bucată | 50h - 160 8h 38m | 24h 19m 24h |24h 54m 
Pantofi [pereche] 50h | 78h | 160h | 7h2m | 17h 2m 1725m] 12h 57m 
barbatesti 


Sursa: HU OSA, 300-60-1, box 410. 


Concluzii 


Obiectivul principal al acestui articol a fost de a surprinde felul in care regimul 
a încercat să soluţioneze problema accesului populaţiei la bunurile de larg 
consum. Dacă studiile realizate până în prezent de către cercetători s-au cana- 
lizat asupra perioadei ultimului deceniu al regimului comunist, demersul de 
faţă a vizat să umple un gol în istoriografia din România referitor la practicile 
cotidiene ale populaţiei urbane. Am construit argumentatia pe două planuri 
distincte. Pe un prim palier am analizat felul în care regimul a urmărit să 
soluţioneze problema atât prin acţiuni normative, cât şi prin reevaluări ulteri- 
oare. Astfel am arătat cum autorităţile au recurs deopotrivă la concesii şi la 
pasarea responsabilitatii pentru condiţiile grele de viaţă asupra „victimelor” ; 
criminalizarea furtului şi speculei drept acte de sabotaj a constituit o măsură 
de forţă. Apoi am arătat cum populaţia a reacţionat, în felul acesta evidențiind 
comportamentul marginal ca expresie a unei rutine care avea să devină tot mai 

pregnantă în perioada următoare căci, în fapt, tocmai acum oamenii „au învă- 
tat” să trăiască in noua ordine politico-economica. 

Aceste transformări au avut însă şi consecinţe pe termen mediu şi lung ce 
au prins contur într-un climat în care sensurile oficiale ale bunăstării au evoluat 
de la penurie la austeritatea nevoilor, de sorginte funcționalistă şi minimalistă, 
pe parcursul anilor '50. În acelaşi timp, cercetarea bugetelor de familie a 
implicat acceptarea la nivelul discursului public a unui fapt care contravenea 
oarecum aspirațiilor de uniformizare ale unei societăţi comuniste : comunităţile 
erau eterogene, cu o structură diversă, iar indivizii se găseau în raporturi de 
inegalitate unii faţă de ceilalţi. Mai mult, regimul accepta o realitate care ar 
fi fost de neacceptat cu ceva timp în urmă: nevoile fiecărei persoane erau 
diferite, iar statul, prin pârghiile pe care le avea la îndemână, se găsea în 
situaţia de a formula şi derula proiecte adaptate acestor nevoi particulare. Drept 
urmare, aceste identități articulate prin programe de control şi asistenţă socială 
au facilitat cristalizarea unei identități nationale distincte ce avea să devină tot 
mai vizibilă în cursul anilor '60, când politica de autonomie a României a 
produs reconfigurarea centrilor de influenţă în interiorul blocului socialist. 


Partea a ll-a 


DE LA DILEMELE DEZINTEGRARII 
LA EFORTURILE DE INREGIMENTARE 


Diego Ciobotaru 


Sportul românesc între tentatiile deviante 
si tendinţele de inregimentare (1944-1948) 


Abstract. After August 23, 1944, the Romanian Communist Party has used sport to 
penetrate its political ideas as deeply into the youth. Almost all communist leaders 
supported this action, both at the center and especially in the province. To do this they 
also set up their own organization to be the interface of this policy, called the Popular 
Sports Organization. As noted by the historian Bogdan Popa, Romania’s interwar 
history (and in extenso the post-war period) can be understood through physical culture 
as sport as social product features bearing age, ,,responding to its positive and nega- 
tive trends”. Among other things, the democratization of sport and the exclusion of 
characteristics implemented by fascist movements were the main goals that the Communist 
Party has staked OSP activity in the 1944-1947 period. In the present study, we plan 
to present the manipulative approach of sports by PCR via Popular Sports Organizations 
and to present another facet of conflict in the postwar political scene, one in which 
the stadium is the battleground between the government and the opposition, of serious 
incidents being recorded in official matches or simple friendly events. 


Keywords: sport, postwar, Romanian Communist Party, Popular Sport Organization 


Comuniştii români au profitat cu succes de „vacuum”-ul politic de după 
23 august 1944 pentru a obţine puterea! : „Țara era dezbinata. De sus şi până 
în jos, în politică şi în economie, se făcea simțită o dualitate a puterii, o luptă 
când surdă, când tumultuoasă între două tabere”?, notează Sorin Toma, fostul 
redactor-şef al Scânteii. 

Preţ de aproape şapte ani, dintre care trei de război, timp în care la condu- 
cerea statului s-au perindat regimuri autoritate şi dictatoriale, Partidul Naţional 
Țărănesc şi îndeosebi cel National Liberal s-au reactivat în viata publică, 
transfigurată atât politic, cât şi social. Măcinat de numeroase disidente şi fara 
un lider pe măsură, PNL a intrat într-un con de umbră, activitatea sa materi- 
alizându-se printr-o „poziţie de expectativa”? în raport cu problemele cotidiene. 

Totuşi, după cum arată Vladimir Tismăneanu, PCR nu a urmat o cale unică 
spre acest deziderat, conducerea partidului neavând un plan concret care trebuia 
urmat pas cu past. Violenţa a făcut însă parte din acest scenariu. Un prim pas 
a fost declanşarea ,,vigilentei antifasciste” la sate, urmată de mobilizarea 
maselor la demonstraţii „democrate”, de susţinere a noii politici. După cum 
nota în epocă Nicolae Carandino în paginile ziarului Dreptatea, „mijloacele 
de luptă politică s-au redus în esenţă la două: presa şi strada”€. Pot adăuga 
Că şi stadionul a fost unul din mijloacele de luptă politică în perioada 1944-1947. 
În cadrul acestui studiu, îmi propun o analiză a demersului de instrumentalizare 
a sportului de către PCR prin intermediul Organizaţiei Sportului Popular şi 
prezentarea unei alte fațete a conflictelor de pe scena politică postbelică, una 
în care stadionul devine câmp de bătălie între putere şi opoziţie. Prin încura- 
jarea sporturilor, Partidul Comunist a urmărit construirea unei alternative la 

„Sportul burghezo-mosieresc”, oferind activiştilor un instrument aparent ino- 
fensiv de captivare a interesului tinerilor. După cum notează Bogdan Popa, 
istoria României interbelice (si in extenso cea postbelică) poate fi înțeleasă si 
prin intermediul culturii fizice, deoarece sportul ca produs social poartă carac- 
teristicile epocii, „răspunzând la tendințele pozitive şi negative ale acesteia”!. 

Ieşit din ilegalitate şi având sprijinul Armatei Roşii, PCR a contribuit la 
organizarea şi legiferarea „comitetelor cetăţeneşti”, al căror scop era „defas- 
cizarea” vieții cotidiene? în condițiile în care, după 23 august 1944, o parte 
din armată şi administrație a rămas fidelă maresalului Antonescu, formând 
„gărzi albe” ce luptau împotriva Armatei Roşii şi a administrației comuniste 
instalate în regiunile ocupate?. „Detaşamentele de şoc” comuniste au jucat un 
rol important în răsturnarea administratiilor județene si orăşeneşti, precum si 
în instalarea unor primari şi prefecti aserviti PCR“. Ulterior acestea vor acti- 
ona pentru impunerea cu forţa armată a comitetelor sindicale subordonate 
Partidului” şi pentru intimidarea adversarilor politici€. Încă din anul 1945, PCR 
a obţinut o poziţie privilegiată în viaţa publică, infiltrând în rândurile struc- 
turilor de Poliţie si ale Sigurantei activişti loiali”. Folosindu-se de pârghiile 
legislative ale acestor două structuri împotriva opoziţiei politice şi a manifestărilor 
sale „anticomuniste”$, pentru sprijinirea guvernului, combaterea speculei, a 

sabotajului şi contra răspândirii „şvonurilor false şi alarmiste”', PCR a dema- 
rat acţiuni coercitive, de susţinere a propriilor sale interese în dauna „vechii 
orânduiri”. După instalarea guvernului condus de dr. Petru Groza, PCR a 
început să-şi facă simțită prezenţa atât la nivel central, cât şi în provincie, mai 
ales prin intermediul organizaţiilor de masă : sindicatele, cooperativele, orga- 
nizatiile de fabrică şi de uzină, asociaţii ale femeilor, organizaţiile cultural-spor- 
tive, uniuni ale tineretului ş.a.?. Se urmăreau încadrarea cât mai multor 
persoane în aceste structuri şi acapararea puterii prin manipularea populaţiei. 
Potrivit opiniei lui Vladimir Tismăneanu, „deşi, în esenţă, comuniştii contro- 
lau guvernul, strategia lor era orientată spre controlul total al societăţii”?. 
Disimularea partinică a comuniştilor români prin intermediul acestor vaste 
organizaţii, menite a cuprinde cât mai mult din populaţia ţării, trebuia să pre- 
lungească influenţa PCR în societate. Adrian Cioflâncă consideră că acestora 
le era rezervat rolul de a aplica întocmai directivele centrului, de a mobiliza 
masele şi de a reprezenta interesele partidului acolo unde acesta nu se întindea 
organizatoric. Potrivit aceluiaşi, funcţiile organizaţiilor de masă se suprapuneau 
într-o mare măsură peste cele ale PCR, dar în final acestea nu reprezentau 
decât un „instrument de putere” la dispoziţia conducerii comuniste“. 

Înfiinţată la finele anului 1944, în anticamera UTC-ului, Organizaţia Sportului 
Popular era una din structurile ce gravitau în jurul Partidului Comunist. 
Discursul oficial al PCR consemnează apariţia OSP la nivel central, ca structură 
autonomă, începând cu data de 15 septembrie 1944, când se constituie „prima 
organizaţie sportivă cu caracter democratic din istoria sportului românesc”5. 
Noua structură era prezentată drept continuatoarea tradiţiilor sportive şi a 
cadrelor create de sportul muncitoresc care au supravieţuit „prigoanei fasciste”. 
Partidul Comunist îşi asuma conducerea acestor structuri anterioare celui de-al 
doilea război mondial. Ilarion Tiu consideră însă că activiștii ilegalişti nu 
aveau cum să organizeze activităţi sportive, preferând în schimb să interacti- 
oneze la serbări câmpeneşti, baluri ori serate dansante”. 

Totuşi, abia în primăvara anului 1945 centrele sportive din tara începeau 
să se reorganizeze. Era planificat ca în fiecare oraş să se înființeze o secție a 
OSP. Veşti îmbucurătoare pentru organizația ce gravita în jurul PCR veneau 
din Brăila, Galati, Arad, Timisoara si Cluj, acolo unde se organizaseră astfel 
de filiale. Activitatea sportivă se intetea pe măsură ce echipele isi completau 
rândurile cu foşti componenți demobilizaţi!. Ping-pongul era însă unul din cele 
mai răspândite jocuri ale acelor ani, îşi aminteşte cu nostalgie Annie Bentoiu?. 
În plan organizatoric, AMEFA, clubul micilor industriaşi arădeni, a fost între 
primele care au aderat la noua înfiinţată secţie din localitate”. Cu toate acestea, 
în „inima” Banatului, „pionerii” fotbalului profesionist din România erau o 
„redută” greu de atras pe linia sindicalizării propusă de OSP. La gruparea 
Ripensia Timişoara, cvadrupla campionă a României la fotbal, situaţia era 
neclară. Cu toate acestea, nazuintele OSP de sindicalizare a acestui club se 
îndreptau către jucătorii ce făceau cinste culorilor lui „Ripi”, singurii care, în 
opinia redactorilor Sportului Popular, puteau determina adeziunea grupării la 
noile directive“. Abia spre finalul anului 1945, Ripensia s-a sindicalizat de 
nevoie sub culorile fabricii Dura®. În acest interval, s-a înfiinţat şi un campi- 
onat de fotbal sindical. Participante la această întrecere erau formaţiile : 
Monetăria Naţională, 23 August, PTT, Assam Pipera, Cartea de Aur, Tăbăcăria 
Naţională, Metropola UCB, Socec Lafayette, Laromet, Telefoane, unele dintre 
ele abia înfiinţate. Formatiile cu tradiţie treceau şi ele prin schimbări. Sportul 
Studenţesc era divizat în două formaţii distince: Sparta şi Universitatea 
Bucureşti. Această decizie a stârnit însă nemulţumirea clujenilor de la clubul 
universitar, care considerau că prin apariţia unei noi „U” li se face concurenţă 
neloială. S-a ajuns inclusiv la depunerea unei reclamaţii oficiale in acest sens°. 
Prin sindicalizare, mai multe grupări erau redenumite : KMSE Cluj devenea 

Ferar, fosta Maccabi Bucuresti se numea Ciocanul, iar Clubul Atletic din 
Oradea primea numele Libertatea!. Pentru a populariza jocul de fotbal şi a-şi 
spori influenţa asupra noilor adepţi ai fenomenului, redactorii Sportului Popular 
publicau articole în care explicau regulamentele acestui sport?. Concomitent, 
conducerile OSP şi UFSR militau pentru amenajarea a mii de terenuri de sport 
pe tot cuprinsul ţării, intervenind in acest sens direct la Ministerul de Interne’. 
După acapararea funcţiilor de conducere în administraţia locală, activiştii de 
frunte din provincie au început să acorde dreptul de a se folosi de infrastructura 
sportivă doar organizaţiilor prietene. Astfel, la Iaşi, Tineretul Progresist a obti- 
nut de la Primărie administrarea Parcului sportiv „Ferdinand” din localitate“. 

Treptat, stadionul devine, între altele, loc de manifestare a serviciului pro- 
pagandei. Activistii din Ploieşti chiar menţionează la capitolul „reuşite” o 
manifestare sindicală organizată la 18 octombrie 1945 pe stadionul din locali- 
tate”. Tot în provincie, responsabililor li se cere să aibă „grija de a nu se ridica 
alte mişcări sportive”®. Acordarea de bilete gratuite la toate manifestările 
sportive pentru muncitori, şcolari şi studenţi este o altă măsură luată în 1945 
in acest sens’. Cu tot interesul şi zelul depus în această direcţie, lipsurile din 
infrastructură se simțeau cu prisosinta. Între acestea, merită menţionată cea a 
terenurilor de antrenament, un adevărat lux pentru majoritatea formațiilor 
nou-infiintate, dar şi a cluburilor cu tradiţie. Bani pentru amenajarea sau 
închirierea terenurilor de antrenament nu se prea găseau în vistierii, fiind 
învinuiți proprietarii acestora care solicitau sume exorbitante, cu mult peste 
puterile cluburilor®. Cu toate aceste minusuri, care afectau buna desfăşurare 
a vieţii sportive, popularizarea fotbalului trebuia continuată, mai ales în mediul 


= 


Mihai Flamaropol, op. cit., p. 189. 

2. *** „Să învăţăm footballul. Regulamentul jocului de Asociaţie după International 
Board”, în Sportul Popular, 23 iunie 1945, p. 3. 

3, *** „Pentru muncitori, şcolari şi studenţi! Se vor amenaja 4.000 de terenuri de sport 
în toată tara. Intervenţia OSP-ului şi UFSR-ului la Ministerul de Interne”, în Sportul 
Popular, 23 iunie 1945, p. 3. 

4. SJAN Iaşi, fond Primăria Municipiului Iasi, dosar 50/1945, ff. 1-2. 

5. Arhivele Naţionale ale României, fond CC al PCR - Propagandă şi agitaţie, dosar 
1/1945, f. 14. 

6. SJAN Vaslui, fond Comitetul Judetean PCR Vaslui, 1/1944-1945, f. 22. 

7. *** „La toate manifestările sportive, OSP-ul va acorda un număr însemnat de bilete 
gratuite muncitorilor, şcolarilor şi studenţilor”, în Sportul Popular, 25 martie 1945, p. 4. 

8. „Proprietarii actualelor terenuri fac greutăţi anumitor formaţii, pretinzând o sumă drept 

chirie a terenului. Sunt grupări care pot plăti, altele nu...”. *** „Pe marginea foot- 

ballului sindical. Chestiunea terenurilor, echipamentelor şi materialului sportiv”, în 

Sportul Popular, 3 aprilie 1945, p. 3. 

rural. În consecinţă, conducerea OSP îndemna echipele sindicale, în special 
pe cele bucureştene, să îşi intensifice activitatea propagandistică şi să participe 
în diferite comune la meciuri demonstrative’. 

Gruparea din Obor, Unirea Tricolor, şi cea a studenţilor bucureşteni, Sportul 
Studenţesc, erau „vârfurile de lance” aruncate de OSP în această luptă?. Chiar 
şi liderii marcanţi ai Partidului Comunist se implicau vizibil în activitatea de 
propagandă la sate, asistând la aceste meciuri. Spre exemplu, Teohari Georgescu, 
aflat în vizită de lucru în Banat, lăuda activitatea OSP-ului regional, în urma 
vizionării mai multor demonstraţii sportive organizate într-o comună timişo- 
reană?. Popularizarea diferitelor ramuri sportive în mediul rural face parte 
dintr-o strategie mai amplă a comuniştilor de a-şi îmbunătăţi imaginea printre 
ţărani. După cum punctează Gheorghe Onişoru, mişcarea comunistă româ- 
nească de până în „zorii” celui de-al doilea război mondial, structura de 
partid, ideologia şi metodele de lucru au fost o necunoscută pentru locuitorii 
satelor. În consecinţă, liderii PCR au conştientizat aceste tare organizatorice, 
acţionând imediat în această direcţie, îndeosebi prin propagandişti. O altă 
măsură pentru a intra în lumea satelor, fieful tradiţional al maniştilor, a fost 
dinamizarea Frontului Plugarilor“. Unul din cei mai înverşunaţi promotori ai 
sportului de masă era însuşi prim-ministrul Petru Groza, şeful acestei forma- 
tiuni aservite PCR. Era şi normal ca acesta să fie adeptul unui nou suflu in 
sport. Gimnastica învățată de el în copilărie, la orele de sport, era sinonimă 
cu bătaia primită de la profesor. În timpul studiilor sale universitare, Groza a 
fost privilegiat faţă de unii din colegi săi cu posibilităţi financiare mai reduse, 
el practicând diferite sporturi”. În consecinţă, Tineretul Plugăresc, structura 


1. *** „Popularizarea footballului în mediul rural. Echipele sindicale de football vor juca 
matchuri demonstrative în comunele ruralei”, în Sportul Popular, 26 iunie 1945, p. 3. 

2. *** „Unirea Tricolor şi Sportul Studenţesc vor juca Duminică la Urziceni”, în Sportul 
Popular, 5 iulie 1945, p. 1. 

3. Sportul Popular, 5 noiembrie 1945, p. 1. 

4. Gheorghe Onişoru, Alianțe şi confruntări între partidele politice (1944-1947), Bucuresti, 
Fundaţia Academia Civică, 1996, pp. 117-118. 

5. „...Era Fürtös Ferencz, temutul profesor de gimnastică, care, sub masca sportului, ne 
administra adeseori straşnice bătăi, pe vremea aceea bătaia făcând şi ea parte integrantă 
din gimanstică” (p. 36). „Dansator bun şi causeur neobosit, cu pantalonii totdeauna 
cu dunga ireproşabilă şi cu gulerele lucitoare şi proaspăt scrobite, eram în acelaşi timp 
şi un bun gimnast, fiind printre puţinii români cărora li se permitea luxul, pe acele 
vremuri, de a face tenis şi scrimă, compatriotilor mei mai săraci închizându-li-se uşa 
cluburilor sportive din cauza mirosului rural adus de la vatra părinţilor plugari sau 
muncitori din uzine şi mine” (p. 78) (Petru Groza, Adio lumii vechi ! Memorii, 
Bucureşti, Editura Compania, 2003). 

subordonata Frontului, avea indatorirea, intre altele, de a organiza viata spor- 
tivă în sate şi comune prin înfiinţarea de terenuri pentru practicarea diferitelor 
jocuri. Introducerea fotbalului în comune revenea aceleiaşi structuri conduse 
de Groza. 

Pentru „democratizarea” sportului românesc se făceau şi deplasări în ţările 
vecine. lugoslavia era dată drept model în acest sens, sportivii lui Tito fiind 
prezentaţi drept „luptători pentru cauza libertăţii şi distrugerea fascismului ”?. 
Totuşi, până şi factorii de conducere ai sportului şi-au dat seama că sindicalizarea 
era de cele mai multe ori un act formal din partea cluburilor care urmăreau 
să supravieţuiască. Cazul sindicalizării formaţiei Venus de la întreprinderile 
Concordia din Capitală este prezentat ca fiind ridicol, un simulacru din per- 
spectiva presei comuniste, întrucât lucrătorii de la Concordia nu ar fi beneficiat 
cu nimic în plan sportiv de pe urma acestei măsuri’. 

Noile directive nu ocoleau însă nici resortul militar. O deosebită atenţie era 
acordată constituirii de grupări sportive pe lângă unităţile militare. Exemplul 
de urmat era cel al Diviziei „Horia, Cloşca şi Crişan”, care pe teritoriul Uniunii 
Sovietice se ocupase, între altele, şi de activităţi sportive, după modelul sovietic. 
Se disputau, de regulă duminica, meciuri de fotbal şi volei în compania echi- 
pelor locale din Uniunea Sovietică. În componenţa diviziei amintite activaseră 
Şi jucători cunoscuţi publicului român amator de fotbal: Caltor, Lupsca (ambii 
foşti jucători la Juventus), Rădulescu (Unirea Tricolor), L. Teodorescu (CFR), 
Mihăiescu (Sportul Studenţesc)“. Inspectoratul General al Armatei pentru 


1. „Pentru a scoate tineretul de sub influenţa cârciumii organizaţiile săteşti se vor strădui 
să-şi aibă o casă a lor, un club cu o bibliotecă, jocuri de şah, domino, ziar de perete, 
un pavilion de joc unde să se organizeze hore, etc. Pentru întărirea vitalitatii la sate, 
pentru un tineret cu trupul sănătos şi voinic, tineretul plugăresc trebue să organizeze 
viata sportivă a satului îndrumând diferite jocuri sportive, rurale, ca: Hoina, înot (în 
satele de pe marginea râurilor), introducând foot-balul, voley, alergări, sărituri şi alte 
jocuri sportive care se pot populariza la sate. Tineretul Plugăresc va organiza resortul 
sportiv dela sate în legătură cu OSP-ul. Pentru tineretul Plugăresc, sportul constitue 
nu numai un mijloc de întărire fizică ci şi de educaţie democratică” (ANIC, fond Frontul 
Plugarilor, dosar 86/1946, ff. 32 şi 34). 

2. „Sportivii din Jugoslavia care s-au încadrat în noua mişcare populară fac parte din 
detaşamentele de partizani ale Mareşalului Tito. Noţiunea de sportiv se confundă cu 
aceia de luptător pentru cauza libertăţii şi pentru distrugerea fascismului. În munţi, în 
păduri şi în locuri ascunse s-au făurit nouile concepţii şi în privinţa mişcării sportive” 
(*** „Printre partizanii şi sportivii din Jugoslavia”, în Sportul Popular, 10 aprilie 1945, p. 1). 

3. H.E., „Sindicalizarea Venusului”, în Sportul Popular, 4 octombrie 1945, pp. 1 şi 3. 

4. „Sportul, care până acum se manifesta sporadic în vechea armată, devine un exerciţiu 
reconfortant şi energetic pe care ostaşii nostri îl practică zilnic şi cu toată insufletirea 
pe cele 4 stadioane amenajate în mai puţin de o lună. În fiecare Duminică aveau loc 

Educaţie, Cultură şi Propagandă se ocupa de răspândirea sportului în rându- 
rilor cadrelor din subordine. Se urmărea ca instructia militară a tinerilor să 
fie dublată de o pregătire în practicarea sporturilor, în ideea ca, după efectu- 
area stagiului, aceştia să poată deveni instructori de resort pentru comunele 
natale!. Între timp, 20 de asociaţii polisportive erau constituite în cadrul 
resortului militar al OSP pentru susţinerea acestor necesitati’. 

Ultimele două luni ale anului 1945 aduceau o schimbare în atitutinea Uniunii 
Sovietice faţă de sport. Pentru prima oară în istorie, echipele-fanion ale URSS 
urmau a întâlni formaţii similare ale Aliaților. Echipa de fotbal Dinamo 
Moscova se pregătea pentru un turneu in Anglia, gruparea TSKA (Casa 
Centrală a Armatei Roşii) pleca în Iugoslavia, iar Torpedo, echipa fabricii de 
automobile „Stalin” din Moscova, urma să dispute mai multe meciuri in 
Bulgaria. Nici România nu era uitată din acest itinerariu. Dinamo Tbilisi se 
pregătea să-şi măsoare forţele cu mai multe formaţii din ţară. Evenimentul 
urma a fi organizat sub patronajul ARLUS. Totuşi, cu o lună înainte de turneul 
dinamoviştilor, sportul românesc nu îşi desemnase reprezentantele’. Se discuta 
intens asupra unei formule care să emită pretenţii la o confruntare de la egal 
la egal cu dinamoviştii gruzini. Adversarul sovieticilor urma să fie ori o echipă 
de club, ori selecționata Capitalei“. Iniţial, a fost vehiculată ideea unei selec- 
tionate formate din jucători de la grupările Carmen şi CFR Bucuresti’. 

La 17 decembrie 1945, pe terenul ANEF din capitală era inaugurată în 
sport o prietenie „pe care au pecetluit-o armele”, nota Sportul Popular. Meciul 
dintre CFR şi Dinamo Tbilisi marca prima partidă a unei echipe sovietice în 
România. Victoria a revenit gruzinilor, care au marcat două goluri şi n-au 


serbări sportive, cu participarea a zeci de concurenţi şi mii de spectatori ; dar cele mai 
gustate întâlniri erau cele ce se disputau între formaţiile locale sovietice şi echipele de 
volley şi football ale Diviziei. Divizia noastră poseda atât la volley cât şi la football 
elemente valoroase cari evoluaseră de multe ori în fata pretentiosului public românesc 
şi al căror nume se bucură chiar şi acum de o oarecare suprafaţă în lumea sportivă...” 
(Leon Teodorescu, „Sport cu Divizia «Horia, Cloşca şi Crişan» pe teritoriul URSS”, 
în Sportul Popular, 18 octombrie 1945, pp. 1 şi 3). 

1. *** „Armata democratică acordă o mare atenţie sportului. Colaborare între armată şi 
forurile sportive civile”, în Sportul Popular, 17 noiembrie 1945, pp. 1 şi 3. 

2. Sportul Popular, 19 noiembrie 1945, p. 1. 

3. *** „Un eveniment important pentru footballul românesc. Dinamo (Tbilisi) va juca in 
România în cursul acestei luni. În acelaş timp echipe sovietice vor juca în Anglia, 
Jugoslavia şi Bulgaria”, în Sportul Popular, 2 noiembrie 1945, p. 1. 

4. *** „Cine va fi adversarul bucureştean al lui Dinamo? O echipă de club sau o selec- 
tionata a Capitalei... care trebue să fie alcătuită atent şi fără prejudecăţi”, în Sportul 
Popular, 3 noiembrie 1945, pp. 1 şi 3. 

5. Sportul Popular, 4 noiembrie 1945, p. 1. 

încasat decât unul singur. Carmen Bucuresti nu a mai onorat însă meciul în 
compania sovieticilor. Conform istoricului Bogdan Jitea, care citează mărturi- 
ile fiicei lui Ionel Mociorniţă, patronul formaţiei Carmen, meciul nu s-a mai 
disputat din cauza unei întrevederi particulare dintre acesta şi ministrul de 
Externe Ana Pauker. Comuniştii îi cereau expres lui Mociorniţă ca echipa sa 
să piardă meciul demonstrativ cu Dinamo Tbilisi pentru a arăta publicului 
român superioritatea sistemului sportiv sovietic!. În aceste condiţii, conducătorul 
formaţiei Carmen a luat decizia să-şi trimită jucătorii în concediu, comuniştii 
considerând acest gest o adevărată sfidare şi sabotarea intereselor sportului 
românesc?. Imediat după Anul Nou, pe 3 ianuarie 1946, Comisia Centrală a 
CGM suspenda de la orice activitate gruparea Carmen şi pe conducătorii 
acesteia. Ionel Mociornita şi Raul Vizante au fost audiaţi într-o şedinţă sepa- 
rată’. Ulterior, Carmen a fost dezafiliată şi desfiinţată de CGM si OSP. O altă 
grupare care a fost sanctionata disciplinar pentru refuzul de a se alinia direc- 
tivelor a fost gruparea Textila Buhuşi. Acuzatiile aduse lui Aurel Kahane, şeful 
resortului sportiv CGM, dar şi faptul că utilizau jucători de altă naţionalitate 
decât cea română au echivalat cu o suspendare de 10 ani pentru conducerea 
grupării“. 

Pe drumul „democratizării”, un impediment major era considerat şi alco- 
olismul, care făcea ravagii printre fotbalişti. Nu doar jucătorii români sprintau 
cu lejeritate spre sticlele cu băutură. Fenomenul era întâlnit şi în Marea Britanie 
încă din anii '30 ai secolului trecut’, dar legătura dintre sport şi Bachus datează 
cu mult dinainte€. Jucătorii englezi care jucau şi în campionate din alte tari 
duceau cu ei şi acest viciu”. Cu ocazia unei şedinţe a FRFA s-a pus transant 


1. Bogdan Jitea, „Cum a desfiinţat Ana Pauker echipa lui Mociornita”, in Historia, nr. 103, 

iulie 2010, pp. 72-74. 

xxx „De ce nu a jucat Carmen”, în Sportul Popular, 31 decembrie 1945, p. 1. 

Sportul Popular, 5 ianuarie 1946, p. 1. 

Sportul Popular, 27 martie 1946, p. 1. 

Graham Kelly, Terrace Heroes. The Life and Times of the 1930s Professional Footballer, 

New York, Routledge, 2005, p. 74. 

6. Însuşi faptul că majoritatea trofeelor decernate învingătorilor sunt sub formă de cupă 
arată că, din faza romantică a sportului britanic, exista o strânsă legătură între victoriile 
de pe teren şi celebrarea bahică de după. Pentru detalii despre o istorie culturală a 
relaţiei dintre sport şi alcool merită parcursă lucrarea lui Tony Collins şi Wray Vamplew, 
Mud, Sweat and Beers. A Cultural History of Sport and Alchool, Oxford, New York, 
Berg, 2002, de unde am extras şi acest scurt comentariu. 

7. Interesant este un episod relatat de selecţionerul italian Vittorio Pozzo gazetarilor fran- 
cezi, folosit ulterior şi de redactorii Sportului Popular în paginile ziarului: „Şi apoi, 
englezii sunt atât de diferiţi când îşi părăsesc patria. Am jucat, în Italia, cu un englez 
care era portar. Tinea o sticlă cu whisky în plasă. Înainte de fiecare corner, interpela 

această problemă, aducându-se în discuţie cazuri deja celebre de jucători care 
abuzau de alcool. S-a propus conducătorilor de cluburi supravegherea vieţii 
extrasportive a jucătorilor legitimaţi!. Pe 30 septembrie 1945, mai multi com- 
ponenti ai selecționatei de fotbal aflate în Ungaria pentru susţinerea unui meci 
amical au petrecut atât înainte de joc, cât şi, mai ales, după, potrivit datelor 
publicate de presa sportivă. Marian Bazil, Petschovschi, Carol Farcaş şi luhasz 
Gustav erau acuzaţi de ţinută necorespunzătoare şi incompatibilă cu buna pur- 
tare în sport şi societate. Cu acest prilej nefast, cluburilor le era atrasă din nou 
atenţia pentru supravegherea îndeaproape a educaţiei şi vieţii extrasportive a 
jucătorilor legitimati, şi „de a-i opri prin toate mijloacele de la o viata desor- 
donată, beţie, joc de noroc şi nopţi pierdute”, scria Sportul Popular. În cazul 
celor patru componenți ai naţionalei de fotbal, se cerea chiar îndepărtatea pe 
viaţă din sport pentru comportamentul avut la Budapesta. Toate grupările 
sportive erau obligate să raporteze lunar Federaţiei toate abaterile consemnate 
de la aceste reguli şi sancţiunile aplicate?. Şi fumatul era evidenţiat drept pro- 
blemă majoră de combătut printre jucători. 

De asemenea, în transformarea sportului un inconvenient era şi „racolajul”. 
Activiştii din fruntea sportului românesc defineau racolajul drept furt: „Pe 
înţelesul tuturora, racolajul însemnează luarea unui jucător format — cu trudă 
şi energie - dela o echipă provincială sau districtuală, în schimbul unei remu- 
neratii tentante şi al unui salariu echivalent. Etic, racolajul este condamnabil 
ca orice furt”, preciza Dinu Stelian, consilier sportiv al Ministerului Propagandei. 
Stelian era de părere că prin transferul unui tânăr pierde un oraş întreg din 


pe arbitru: «Wait a minute! ». Şi trăgea o duşcă. Dacă se marca vreun goal, era ingri- 
jorat de soarta sticlei. Dar dacă autorul [marca un] goal cu brio, atunci se repezea la 
el, îi întindea sticla şi pe tonul cel mai gentil, fără cea mai mică urmă de supărare, îi 
spunea «Have a drink !». Dar toate acestea sunt poveşti din vremuri trecute” (Jean 
Eskenzay, „Italia s-a descotorosit de Mussolini dar l-a păstrat pe Vittorio Pozzo, deca- 
nul selectionerilor unici din Europa”, în Sportul Popular, 22 iunie 1946, pp. 1 şi 3). 

1. „S-au dat exemple chiar de jucători cari au făcut epocă în footballul românesc... Astfel, 
prin anul 1930, unul din aceştia a făcut parte din echipa naţională care a jucat la 
Montevideo, iar obişnuit juca la Chinezul, în postul de centru atacant. Apoi, tot un 
fost internaţional, un foarte cunoscut şi simpatic jucător, care a jucat fundaş la Ripensia 
şi în ultimii ani antrena o echipă din Cugir, venea deseori foarte bine... dispus pe teren” 
(*** „O problemă delicată în footbalul românesc : alcoolismul... sau când excepţia nu 
confirmă regula”, în Sportul Popular, 10 august 1945, p. 1). 

2. *** „Elementele incorigibile vor fi îndepărtate pe viaţă din sport. Marian, Peschowscki, 
Farcaş şi Juhasz avertizaţi public pentru comportarea de la Budapesta. Decizia comisiei 
interimare FREA”, în Sportul Popular, 12 octombrie 1945, p. 1. 

3. Clement Baciu, „Cum trebue să-şi petreacă ziua un sportiv. Noţiuni elementare de 
igienă legate de viaţa sportivului”, în Sportul Popular, 16 iulie 1946, p. 1. 

cauza unui singur club păgubit. Mai mult decât atât, cluburile mari nu ajutau 
la progresul sportului pentru că nu trudeau la formarea unui jucător, ci îl luau 
gata format, opina consilierul amintit. Formatiile Colțea, Fulgerul, Chinezul, 
Ripensia erau amintite că au strălucit în plan sportiv doar cât au profitat de pe 
urma „vedetelor” transferate de la echipele mici!. La zece zile distanţă de la 
publicarea acestui articol, FRFA a decis stagnarea transferurilor de jucători. 
Decizia a fost luată de comun acord de OSP şi CGM, fiind propusă pentru 
viitor „buna învoială” între cluburi pentru recrutarea de noi jucători. Cu ace- 
laşi prilej, conducerile celor două structuri îngrădeau deplasările echipelor atât 
în ţară, cât şi în străinătate: acestea trebuiau să solicite anticipat autorizaţie, 
în caz contrar urmând a fi suspendate de la orice activitate?. Pe de altă parte, 
situaţia jucătorilor de fotbal era comparată cu cea a sclavilor „legaţi de glie”, 
fiind arătată cu degetul echipa bucureşteană Juventus. Singura cale propusă 
sportivilor de oficiosul OSP pentru a le ameliora traiul era „intrarea în pro- 
ductie”, deci sindicalizarea?. Un alt inconvenient care tulbura sportul românesc 
şi nu numai era problema aşa-numiţilor „fugari sportivi”. Pentru a descuraja 
acest tip de comportament, sfidător la adresa cluburilor, în luna iulie a anului 
1945 era semnată o importantă convenţie dedicată exclusiv descurajării acestui 
fenomen. Bulgaria, Iugoslavia, Albania, România, Ungaria, Polonia şi Cehoslovacia 
erau semnatarele acestui protocol în plan sportiv. În urma adoptării convenției, 
semnatarii se obligau să nu le mai permită „fugarilor” să activeze în mişcarea 
sportivă. Concomitent, sportivii respectivi erau suspendati şi în ţările de unde 
fugiseră“. Unul dintre cele mai mediatizate cazuri este cel al jucătorului for- 
matiei Carmen din Bucuresti, Fabian Iosif (Fabian II). Deşi era legitimat la 
formaţia bucureşteană, acesta a ales să joace ,,clandestin” la clubul clujean 
KMSE (Ferar), sub protecţia unui pseudonim?. Initial, a fost suspendat timp 
de doi ani pentru acest gest. Cu toate că formaţia clujeană a fost instiintata 
oficial, ea a continuat să se folosească de serviciile fostului fotbalist de la 
Carmen. În consecință, Comisia sportivă a CGM a decis suspendarea pe o 
perioadă nedeterminată a grupării clujene”. Pe lângă Fabian II, erau invocati 
de „stricarea” echipei şi jucătorii Farkas, Meszaros, respectiv Iosif Petschovschi, 

toţi fiind acuzaţi că ar fi adus la Ferar spiritul profesionist!. Ulterior, formaţia 
clujeană va sfida din nou regulamentele, folosindu-se de serviciile lui Iuliu 
Bodola, numit „agent al Gestapoului” de redactorii Sportului Popular. Anterior, 
Bodola fusese judecat şi achitat de Tribunalul Poporului pentru presupuse 
legături cu structurile fascismului maghiar?. Cu toate acestea, fostului mare 
jucător i s-a reproşat că după Dictatul de la Viena a părăsit tara. „Duduş” era 
considerat trădător, iar clubul Ferar era sfătuit să se debaraseze de urgenţă de 
el?. Într-o primă fază, Bodola a fost oprit de la orice activitate sportivă de şefii 
sportului românesc. Conducerea grupării clujene nu a dat curs articolelor din 
presa comunistă şi, în lipsa unui comunicat oficial remis grupării, a continuat 
să se folosească de serviciile jucătorului’. 

Nu doar fotbaliştii aveau probleme cu transferurile. Atletul Ion Moina a 
fost suspendat de conducerea sportului românesc pentru că nu mai voia să 
activeze sub culorile roşii-albastre ale clubului Stadiul Român. El se transferase 
la clubul bucureştean pe durata studiilor la ANEF, obtinandu-si licenţa în 
cursul anului 1945. Ca urmare a finalizării cursurilor universitare, Moina dorea 
reîntoarcerea sa la Cluj-Napoca şi oficializarea transferului său la clubul 
„Universitatea”. Dorinţa sa era echivocă, în caz contrar el preferând să nu mai 
concureze®. Abia după mai multe memorii adresate federaţiei de resort lui 
Moina i se va ridica suspendarea, fiind „iertat” de conducerea structurii”. 

Miza însă era alta pentru OSP: cluburile mari de fotbal. Între acestea, 
Ripensia Timişoara, prima asociaţie care a introdus profesionalismul în fotba- 
lul românesc, era demonizată pentru exploatarea sportivilor şi modelarea 
acestora în scopuri josnice şi reprobabiles. Aici era „germenul” profesionalis- 
mului şi tot de aici trebuia începută ,,curatenia”. Juventus-ul bucureştean era 
plasat şi el pe „banca acuzaților”. Erau vizate toate asociaţiile cu renume : 
furturi de jucători, legitimări false, câştig bănesc de cea mai joasă speţă. În 
„rechizitoriul” făcut de Sportul Popular se anunţa că lucrurile se vor schimba 
şi vor fi luate măsuri în această direcție : „Nimic nu ne miră din partea acestora 


1. Sportul Popular, 11 august 1945, p. 1 şi 3. 

şi fiecare eveniment de acest soi face să ne întărească în convingerea noastră, 
că măsurile care vor veni sunt bune fiindcă sunt necesare”, notau în încheiere 
activiştii Sportului Populari. La începutul lunii noiembrie a acelui an s-a luat 
decizia ca nici un sportiv sindicalist să nu poată fi transferat fără avizul comi- 
siei locale a Confederaţiei Generale a Muncii?. Pentru a îngrădi tot mai mult 
activitatea cluburilor particulare, acelaşi for a decis în luna noiembrie a anului 
1945 „îngheţarea” transferurilor de la sindicalişti la echipele profesioniste : 
„Măsura are darul să apere formațiunile muncitoreşti de licitaţiile cluburilor 
particulare care scot jucătorii din producţie pentru interese profesioniste-spor- 
tive care nu au nimic comun cu marile comandamente ale clasei muncitoare”, 
îşi argumenta CGM hotărârea luată”. Mai mult decât atât, sindicatele mai 
loveau încă o dată în mişcarea sportivă particulară, vizând a-i stăvili profesi- 
onalismul. Comisia Centrală Sportivă a CGM a decis formarea de grupări pe 
întreprinderi, astfel încât fiecare sportiv să fie încadrat în producţie şi sprijinit 
de instituţie pentru activitatea-i sportivă. În ciuda tuturor acestor măsuri luate, 
în anul 1946 mai erau cluburi care ocoleau regulamentele. Astfel, pentru a 
transfera jucători se aplica şi tactica „răpirii” acestora. Cazul jucătorilor Borjei 
şi Horvath de la gruparea clujeană Ferar a fost dat drept exemplu pentru era- 
dicarea totală a afacerismelor din viaţa sportivă. Presa comunistă nota că în 
spatele răpirii acestor doi fotbalişti de către ,,gangsteri” din Capitală stă de 
fapt interesul conducerii Ferar de a scoate bani buni de pe urma lor, în urma 
transferurilor către alte grupări. 

„Vedetismul” era o altă tară de care comuniştii voiau să se debaraseze în 
drumul spre „democratizarea” sportului”. La o lună distanţă de la prima înfie- 
rare publică a acestei atitudini veneau şi primele măsuri disciplinare, luate în 
cazul a patru jucători“ care activau la gruparea CFR Bucureşti. „Vedetele” 
feroviare primeau sancţiuni exemplare din partea Comisiei sportive a sindica- 
tului: suspendarea timp de un an din viata sportivă. Cei penalizati nu erau 
nimeni alţii decât sportivii Ion Bogdan, Ioachim Moldoveanu, Ioan Costea şi 
Ioan Mihăilescu, cei mai buni componenți ai grupării de fotbal”. Suspendarea 

acestora a fost însă ridicată la nici măcar o lună de zile distanţă, toţi cei patru 
fotbalişti ai CFR-ului beneficiind de clementa conducerii sportului românesc. 
Comisia interimară a UFSR acordase amnistie în cazul delictelor înfăptuite 
până la data de 11 septembrie 1945, măsura fiind luată de conducerea sportu- 
lui românesc cu prilejul „Zilei Sporturilor”!. Ulterior, după 1947, chiar şi 
tunsoarea neobişnuită a unor sportivi ori faptul că vreunul „era îmbrăcat bine” 
reprezentau acte inacceptabile pentru PCR, catalogate drept „vedetism”?. 


Se încing spiritele... 


„Să facem deci, politică în sport, dar o politică democratică ! "5, indica ofici- 
osul OSP-ului. Totul se juca cu cărţile pe faţă. Se urmărea etatizarea sportului 
sub propria-i umbrelă. Oricine se împotrivea noii conducerii a sportului era 
împotriva guvernului şi deci ,,reactionar”. În aceste condiţii, sportul devenea 
pentru PCR o miză importantă în acţiunea de „defascizare”. Acţiuni similare 
se desfăşurau şi în ţările vecine, deseori fiind prezentate ca exemplu pentru 
mişcarea sportivă românească. Judecarea foştilor şefi ai sportului maghiar 
pentru trădare era prezentată ca o mare realizare a ministrului de justiţie 
Valentiny Ágostont. Începând cu 24 septembrie 1944, în cadrul unei adunări 
a PCdR pe fostul stadion ANEF din Capitală, Gheorghiu-Dej a ridicat problema 
epurării aparatului de stats. Precum observă şi Ion Zainea, epurarea era cerută 
în mod expres de conducerea sovietică imediat după 23 august 1944. O bună 
parte din teritoriul statului român se afla sub ocupaţia Armatei Roşii şi a 
Comisiei Aliate de Control. După cum arată şi Adrian Cioroianu, dacă Comisia 
Aliată de Control era constituită pentru „repacificarea societăţii şi [ca] un 
sprijin pentru întoarcerea la normalitate”, activitatea sa se va desfăşura pe 

coordonate inverse. Astfel, acest organism va deveni „principala instituţie a 
statului român, instaurând un control plenar, politic-partizan şi pe deplin inte- 
resat asupra societăţii”!. 

Proces social programat, după cum o defineşte Zainea, purificarea socie- 
tăţii româneşti de persoanele ataşate idelor fasciste şi dictatoriale era un dezi- 
derat al întregii clase politice. Doar că PCR a luat iniţiativa şi a aplicat 
propriile-i metode de excludere a indezirabililor. Folosindu-se de comitetele 
din întreprinderi şi fabrici, epurarea s-a concretizat iniţial într-o reglare de 
conturi cu persoanele aflate în posturile de conducere. Debarcarea acestora se 
făcea deseori superficial, fără a se demonstra concret apartenenţa celui epurat 
la organizaţii fasciste. Intrigile din culise şi ordinele primite de la centru ţineau 
deseori loc de regulament pe baza căruia se făceau verificările celor incriminati 
de aderenta la ideile vechiului regim. Astfel, „vendeta” comuniştilor făcea loc 
în posturi-cheie pentru elemente înregimentate politic sub steagul roşu al 
Frontului Naţional Democrat. Alteori, chiar tovarăşi de drum ai comuniştilor 
deveneau cei infierati de legea epurării. Realizarea procesului de purificare a 
societăţii de reactionari s-a putut însă materializa abia în momentul obţinerii 
de către PCR a pârghiilor Executivului?. 

În plan sportiv, la fel ca în orice segment cu importantă vizibilitate publică, 
noua conducere instalată „cu greutate” de comunişti în fruntea UFSR era 
datoare să demareze epurarea cadrelor considerate „reacţionare”. Regulamentul 
pentru aplicarea acestor directive era publicat în martie 1945. Structura centrală 
cu rol în coordonarea sporturilor devenea treptat nici mai mult, nici mai puţin 
decât o simplă interfaţă a organizaţiei de masă constituite de Partidul Comunist. 
Istoriografia comunistă chiar recunoştea că asupra UFSR se exercitase o pre- 
siune continuă pentru democratizarea vieţii sportive?. Virgil Ioan, şeful UFSR, 
declara presei că parteneriatul dintre structura pe care o conducerea şi OSP 
va duce la mari realizări: „Timpurile ne-au adus un colaborator preţios în 
OSP”+, spunea acesta în martie 1945. Mihail Lupescu, redactorul-şef al coti- 
dianului Sportul Popular, nota în paginile gazetei că defascizarea şi democra- 
tizarea sportului urmau a se face „energic şi rapid” în tot cuprinsul ţării, 

pedepsele variind de la simple mustrări şi până la excluderea pe viaţă din sport!. 
Gheorghe Apostol, preşedintele Confederaţiei Generale a Muncii, era şi mai 
tranşant in această chestiune arzătoare : „Sportul trebuie să se desfăşoare în 
spiritul vremurilor de astăzi, adică să aibe un caracter cât se poate de pronun- 
tat anti-legionar, să cuprindă pe toţi valizii apți pentru sport, pe toţi cetăţenii 
cinstiţi, patrioţi şi hotărâți luptători antifascişti. Aşa cum lovim mingea de 
fotbal, să ştie să lovească rămăşiţele fasciste şi legionare. Aşa cum ştiu să fugă, 
să înregistreze câţi mai mulţi metri pe secundă, aşa să ştim să fugim după 
fascişti şi legionari, duşmanii sportului popular şi ai poporului român. Sportul 
Popular pentru popor! Duşmanii poporului n-au ce căuta în cadrul Sportului 
Popular”?, susţinea Apostol într-un articol publicat pe prima pagină a oficio- 
sului OSP, apărut pe data de 1 mai 1945. 

Constantin Pârvulescu, unul dintre liderii marcanţi ai „copilăriei” comu- 
nismului românesc, amintea cum sportul era folosit de guvernele de dinainte 
de 6 martie 1945 pentru transformarea tineretului în „carne de tun”. Fostul 
ilegalist preciza că anterior se promovau doar sportul cu caracter individualist, 
boxul, „vedetele” din fotbal şi alte sporturi „de paradă”, manifestări care 
cultivau doar brutalitatea. În sprijinul afirmației sale, Pârvulescu aducea în 
discuţie cazul campionilor pugilişti Apostolescu şi Sonda, care erau folosiţi de 
organele de Poliţie şi Siguranţă în anchetele contra comunistilor?. 

În sprijinirea acestui proces erau prezentate cazurile mai multor victime ale 
politicii rasiale a regimurilor din trecut. Un exemplu elocvent este cazul spor- 
tivului amator Harry Schénberg*, de profesie librar. Acesta era încadrat în 
muncă la Socec Lafayette, una dintre primele unităţi care s-au raliat „cu toată 
insufletirea” directivelor de sindicalizare şi popularizare a fotbalului. În timpul 
prigoanei rasiale, H. Schönberg, căpitanul formaţiei de fotbal a librarilor de 

la Socec, alături de ceilalţi colegi evrei, au fost cu toţii goniti din echipă şi din 
serviciu ca nişte „balasturi nefolositoare”!, se relata în cotidianul Sportul 
Popular. Schimbările de după 23 august 1944 i-au redat lui H. Schönberg 
serviciul, dar mai ales „ceea ce îi era mai drag, locul în echipă alături de ceilalţi 
coechipieri”, subliniau redactorii oficiosului OSP în acelaşi reportaj dedicat 
echipei Socec. Totuşi, bombardamentele nemtesti au distrus sediul şi patrimoniul 
clubului Socec Lafayette, situat pe strada Belvedere din Bucureşti. Nu însă problemele 
legate de infrastructura sportivă erau prioritare pentru evreii care activau în 
sport. Echipa Macabi din Bucuresti, redenumită Ciocanul după sindicalizare, 
era tinta manifestărilor antisemite, încă puternice în epocă. Chiar în prezenţa 
generalului Vinogradov, la meciul dintre Carmen şi Macabi, o parte din cei 
peste 5.000 de spectatori care urmăreau partida a creat o atmosferă cu totul ostilă 
echipei comunităţii evreieşti, care, în final, a părăsit terenul învinsă categoric 
de fotbaliştii lui Mociornita. „Nu putem încheia această cronică fără a remarca 
că grupuri de legionari notorii care n-au nimic în comun cu sportul, s-au plasat 
în diferitele părţi ale tribunei şi peluzei încercând prin huiduieli, să creieze o 
anumită atmosferă ostilă echipei Macabi. Organizatorii ar trebui să ia măsuri 
împotriva acestor elemente cari trebuesc îndepărtate cu desăvârşire de pe 
terenurile de sport”, nota în retrospectiva meciului redactorul I. Halfin?. 
Noua organizare a sportului a găsit imediat pe cine blama în cazul propri- 
ilor ei nereuşite, presa rivală fiind unul dintre principalele bastioane în demo- 
cratizarea fenomenului. Jenny Dumitrescu, jurnalistul Gazetei Sporturilor, a 
fost imediat catalogat drept ,,reactionar” pentru criticile aduse evenimentelor 
organizate de OSP. Scânteia care a pornit linşajul mediatic asupra acestuia a 
fost un articol în care se evidentiau nereusitele de la gala organizată de Federaţia 
de Box la arena „Venus” din capitală. Dumitrescu descria evenimentul ca pe 
o „debandadă regretabilă”, indicând drept cauză lipsa de experienţă a persoanelor 
cu putere de decizie din fruntea federaţiei de resort, pe care o credea total 
depăşită de amploarea reuniunii. Articolele jurnalistului de la Gazeta Sporturilor 
despre această manifestare erau considerate exagerate de cotidianul Sportul 
Popular, o „critică pătimaşă, destructivă, care nu urmăreşte altceva decât 


creiarea unei anumite atmosfere ostile unei cauze sau unui grup de conducători ”?. 

Lui Dumitrescu i se reproşa în mod fatis lipsa de susţinere a noii conduceri a 
Federaţiei de Box. Oficiosul OSP îl acuza pentru că nu aprecia eforturile 
Federaţiei de Box de răspândire a fenomenului pugilistic, ci aducea doar critici 
în loc să ajute cu laude „noul spirit democrat”. Jenny Dumitrescu era numit 
„Treacţionar” şi ameninţat că la momentul oportun va da socoteală pentru pozi- 
tia adoptată contra „noului spirit democratic”. Acest episod era folosit de 
Sportul Popular ca un avertisment pentru cei care se vor plasa de partea opusă 
a baricadei!. Potrivit cercetărilor întreprinse de Mihaela Teodor, PCdR stabi- 
lise încă din octombrie 1944 o strategie de luptă a „frontului democrat” contra 
opozanților din presă. Astfel, în platforma-program a FND, la art. 4, se prevedea 
că libertatea presei nu trebuie să servească duşmanilor democraţiei. În conse- 
cinta, notează Teodor, Partidul Comunist revendica în numele poporului dreptul 
de a cataloga oricând un posibil duşman şi de a-i lua acestuia dreptul la libera 
exprimare, inclusiv prin presă?. 

Sabotori erau găsiţi peste tot, inclusiv în mediul universitar, unde sportul 
era o mare miză pentru comunişti. Vocabularul deplasat, insultele sau amenin- 
ţările la adresa noii conduceri a resortului sportiv atrăgeau după sine imediata 
excludere din viaţa sportivă a elementelor caracterizate ca fiind „turbulente”, 
„Teacţionare” sau „pescuitori în apă tulbure”?. Încă din primăvara acelui an apăreau 
primele manifestări care dădeau de gândit liderilor comunişti. Cu ocazia meciului 
dintre formaţiile bucureştene Macabi şi Carmen, desfăşurat în prezenţa mai multor 
oficialități, inclusiv sovietice, o parte a susținătorilor formaţiei lui Mociornita 
au huiduit vehement echipa comunităţii evreieşti, după cum am văzut deja mai sus. 

Însă nici activiştii din organizaţiile de masă afiliate PCdR nu se lăsau mai 
prejos. În oraşul Huşi, pe atunci reşedinţa judeţului Fălciu, organizarea resor- 
tului sportiv din localitate a debutat imediat cu data de 8 iulie 1945, când 


1. „Cronicarul Gazetei Sporturilor nu găseşte însă niciodată un cuvânt de apreciere, de 
laudă la adresa federaţiei de box, pentru munca ce-o desfăşoară acest for în slujba 
răspândirei sportului cu mănuşi în marile masse populare, pentru noul spirit democrat 
pe care noua comisie vrea şi a izbutit s-o întroneze în lumea noastră pugilistică. D. Jenny 
Dumitrescu sabotează o idee şi o muncă şi acţiunea pe care o întreprinde miroase a 
reactionarism, lucru care de altfel ne reaminteşte de redactorul responsabil la Universul 
Sport care a patronat lucruri grave la adresa noului spririt democratic. D. Jenny 
Dumitrescu pune în evidenţă cazul reactionarilor cari îndrăznesc să scoată capul. 
Credem că e foarte imprudent. Cu atât mai mult cu cât faptele oamenilor se cunosc 
prea bine şi într-o zi fiecare va fi chemat să dea socoteală de ele. Atenţie, deci, domnilor 
reacţionari !” (*** „Reacţionarii scot capul”, în Sportul Popular, 5 iulie 1945, p. 1). 

2. Mihaela Teodor, Anafomia cenzurii. Comunizarea presei din România (1944-1947), 
Târgovişte, Editura Cetatea de Scaun, 2012, p. 33. 

3. Sportul Popular, 11 iulie 1945, p. 1. 

„tinerii progresişti” au început amenajarea unui „teren de Wolley” si au dispus 
înfiinţarea unei echipe de profil. Concomitent, a fost constituită şi o echipă de 
fotbal. Aceasta urma a desfăşura mai multe meciuri interjudetene în scop 
propagandistic, toate sub egida Organizaţiei Sportului Popular, a Tineretului 
Progresist şi Frontului Plugarilor!. Cu tot interesul huşenilor, meciul desfăşu- 
rat în compania tinerilor progresişti vasluieni pe data de 22 iulie 1945 a arătat 
însă lipsa unei colaborări reale între filialele aceleiaşi structuri. Manifestarea 
a fost gândită ca o caravană propagandistică ce viza judeţele Vaslui şi Fălciu, 
iar meciul ca o sărbătoare a „tineretului progresist” din cele două regiuni. 
Deplasarea componenților formaţiei de „football” progresiste s-a făcut cu un 
camion împodobit cu următoarele lozinci pe lungimea vehiculului: „Trăiască 
tineretul Progresist din România”, „Trăiască Guvernul Petru Groza” şi „Toate 
sporturile pentru popor”. De asemenea, au fost tipărite „câteva mii de mani- 
feste” prin care se făcea apel la „tineretul plugăresc, cel studios şi muncitoresc” 
de a se solidariza în jurul structurii TP şi de a participa activ la manifestările 
acesteia. Adevărată „caravană” propagandistică, echipa s-a manifestat zgomo- 
tos în trecerea prin sate, cât şi la intrarea în oraşul Vaslui „strigând lozinci şi 
aruncând manifeste”, prin care îşi arăta susţinerea faţă de guvernul condus de 
dr. Petru Groza. 

Ajunşi la destinaţie, tinerii huşeni au fost neplăcut surprinşi de faptul că 
cei din Vaslui nu le-au organizat o primire oficială ; „atraşi cu greutate în 
organizație”, ei au fost dezamăgiţi de tratamentul la care au fost supuşi, entu- 
ziasmul adeziunii la structura locală fiindu-le repede spulberat însă de „riva- 
litatea” dintre oraşele reprezentate în meciul de „football”. Totuşi, activitatea 
propagandistică a echipei a continuat, ea manifestând înaintea confruntării 
sportive, „strigând iarăşi lozinci şi aruncând manifestele” pregătite din Huşi. 
Meciul, disputat pe terenul cazărmii Regimentului 24 Infanterie din Vaslui, s-a 
transformat dintr-o sărbătoare a ,,infratirii tineretului”, într-o veritabilă „reglare 
de conturi”. La intrarea pe teren, conform cutumei sportive izvorâte din regu- 
lile de bază ale „fair-play”-ului, jucătorii huşeni au adus salutul lor populaţiei 
sportive vasluiene, care drept răspuns „a început să huiduiască şi să fluere” 
reprezentativa „progresiştilor” huşeni. Finalul meciului a adus „aceleaşi huidu- 
ieli” echipei vizitatoare, intervenţia unui „It.-colonel fost reactionar” fiind 
necesară calmării spiritelor inflamate din tribună. Conform relatării lui Isac 
Froimovici, It.-colonelul „s-a urcat pe maşina [husenilor - n.m., D.C.] [...] 
spunând vasluienilor că nu e sportiv atitudinea pe care o au faţă de noi”. 
Atitudinea ostilă a vasluienilor nu i-a împiedicat pe huşeni să-şi continue 


1. SJAN Vaslui, fond Comitetul județean PCR Fălciu, dosar 3/1945, ff. 46 şi 51. 

manifestările propagandistice pregătite, alternând strigatul lozincilor cu arun- 
carea de manifeste în drumul lor de la stadion şi până la cantină. Disputa s-a 
mutat de pe terenul de joc la oficialități, mai exact între conducerile celor două 
filiale judeţene. Vasluienii din Tineretul Progresist nu voiau să-şi respecte 
promisiunile către huşeni, respectiv achitarea sumei de 30.000 lei pentru aco- 
perirea cheltuielilor cu deplasarea echipei. Conducerea progresiştilor vasluieni 
a încercat să se sustragă de la plata acestei sume, evitând la plecare delegaţia 
huşeană. Drept urmare, echipa huşeană a păstrat echipamentul de joc primit, 
gazdele urmând a-l ridica la achitarea sumei. Activiştii vasluieni au ripostat la 
măsura „sechestrului asigurator” huşean prin aducerea unor „aşa-zişi agenţi 
de poliţie, care cu revolvere au încercuit camionul”. Potrivit documentelor 
vremii, conflictul s-a solutionat târziu în noapte, „abia la ora 11 noaptea”, 
suma fiind plătită de către responsabilul Tineretului Progresist din Vaslui în 
urma mai multor ameninţări ale activiştilor de frunte din Huşi. Evenimentul 
nu este consemnat în rapoartele şi procesele-verbale ale Poliţiei oraşului Vaslui, 
respectiv Legiunii de jandarmi, arhivele consemnând pentru seara zilei de 22 
iulie 1945 doar acţiuni de depistare a refugiaților existenţi pe teritoriul oraşu- 
lui. Având în vedere faptul că după 6 mai 1945 guvernul Petru Groza instalează 
activişti comunişti în posturi cheie ale administraţiei locale, putem presupune 
faptul că totul a fost muşamalizat din cauza implicatiilor politice ale acestui 
incident!. Evenimentele de la Vaslui au ajuns rapid şi la cunoştinţa comunită- 
tii din Fălciu, iar întrucât oraşul Huşi era „mic si UTC-istii cunoscuţi”, tine- 
retul nu mai avea încredere să se înscrie în organizaţie. Spre a contracara acest 
curs negativ al filialei, Comitetul a luat hotărârea de a permite activitatea 
tinerilor fără a-i mai constrânge să semneze adeziuni, până în momentul în 
care „vor fi convinşi că organizaţia nu are scopuri politice” [sic ! |]. Pentru a 
evita comentarii de genul „că UTC-ul a trecut sub altă firmă”, încadrările 
urmau a fi făcute în raport cu creşterea numerică a organizaţiei progresiste?, 
mai ales fiindcă comunitatea locală îi eticheta pe comunişti ca fiind ,,betivi, 
cartofori”3. Probleme grave erau şi la Buzău. Cu ocazia unei manifestări spor- 
tive pe stadionul oraşului, în ziua de 29 iunie, mai mulţi spectatori, printre 
care şi funcţionarul de aici, Bănică Paraschiv, au manifestat ostil contra 
PCR-ului, acţiunile fiind reprimate pe loc de organele chesturii din localitate“. 

Evenimentele de la Vaslui şi Buzău, care au dezvăluit problemele de orga- 
nizare incipientă a structurilor comuniste locale, se vor dovedi a fi neînsemnate 


Ibidem, dosar 10/1945-1946-1947, ff. 72-74. 
Ibidem, dosar 4/1945, f. 2. 

Ibidem, dosar 10/1945-1946-1947, f. 212. 
Dumitru Şandru, op. cit., pp. 261-262. 

în raport cu cele se petreceau în inima Ardealului la doar câteva zile distanţă. 
Pe data de 3 august 1945, atacarea chestorului Gheorghe Timofti, şeful OSP 
Cluj, de către un grup de studenţi şi militari a „aprins” confruntarea dintre 
comunişti şi adversarii politici din plan sportiv. Oraşul Cluj-Napoca trecea 
printr-un veritabil conflict între minoritatea maghiară şi români, primii aderând 
in corpore la Partidul Comunist şi fiind reprezentaţi în număr mare în admi- 
nistratia locală. Situaţia era tensionată şi din cauza inflaţiei galopante şi a 
penuriei de alimente care bântuia Clujul!. Mai mult decât atât, gărzile înarmate 
ale Partidului Comunist, formate în majoritate din muncitori unguri, terorizau 
oraşul şi studentimea românească. Mărturiile studenţilor relevă că oraşul 
Cluj-Napoca simţea apăsarea unei localităţi aflate „sub asediu”?. „Iredentismul 
maghiar înfrânt in războiu îşi pregăteşte revanşa, travestit în haina comunistă”, 
transmitea şi „Vocea Americii”?. 

Despre atacarea oficialului OSP Cluj, Sportul Popular susţinea că în spatele 
atacatorilor, care erau acuzaţi de a avea „reminiscenţe legionare”, se afla 
nimeni altul decât fruntaşul PNT, Emil Hatieganu. Ca răspuns la atacul indrep- 
tat contra „primului sportiv al Clujului” s-a organizat o manifestaţie la care 
au participat 12.000 de persoane - „sportivi”, după cum se arată într-o tele- 
gramă publicată de oficiosul OSP. Demonstrația de forţă a comuniştilor din 
„inima” Ardealului cerea aspra pedepsire a reactionarilor şi instigatorilor 
acestui act. La finele aceleiaşi luni, capturarea de către autorităţile politienesti 
a două organizaţii, catalogate ca fiind teroristo-fasciste, printre care se regăseau 
şi câţiva sportivi, a dus la desolidarizarea întregii mişcări faţă de acţiunile care 
periclitau regimul’. Incidentul a servit ca prilej pentru declanşarea unei verita- 
bile „vânători de vrăjitoare” în domeniul sportiv. Potrivit informaţiilor publi- 
cate la acea dată în Sportul Popular, majoritatea celor arestaţi erau foşti 
sportivi activi, unii chiar de frunte ai vieţii sportive româneşti. Imediat au fost 
etichetati ca fiind „uneltele criminale ale reactionarilor Rădescu, Maniu si 
Brătianu”, solicitându-se pedepsirea lor exemplară. Se cerea aşadar eliminarea 
tuturor potenţialilor legionari şi reactionari din sport şi nu numai, „fără crutare 
şi pentru totdeauna”. Ca măsură preventivă, se ordona şi sporirea vigilentei in 


1. Ionuţ Tene, Clujul universitar în memoria colectivă, Cluj-Napoca, Casa Cărţii de Stiinta, 
2008, p. 65. 

2. Ibidem, pp. 94 şi 124. 

3. *** „Informare. Din emisiunea «Vocea Americii» cu privire la situaţia din România şi 
situaţia externa”, 11.V.1945, în Arhivele Naţionale ale României, fond CC al PCR - 
Propagandă şi agitaţie, dosar 28/1945, f. 23. 

4. Sportul Popular, 13 august 1945, p. 1. 

5. Sportul Popular, 30 august 1945, p. 1. 

depistarea persoanelor educate în morala fascistă care încă activau in sport’. 
Ziua Sporturilor (16 septembrie) urma a fi sărbătorită ca o încununare a efor- 
turilor de „cimentare” a prieteniei cu Uniunea Sovietică, tinerii fiind îndemnați 
să sprijine guvernul Groza, proclamat „sprijinitorul sporturilor”. Cu acelaşi 
prilej, în rezoluţia CC al OSP din 6 septembrie 1945 se cerea tinerilor maxi- 
mizarea producţiei în muncă pentru reconstrucţia ţării, respectiv zdrobirea 
totală a reactiunii’. 

În toamna anului 1945, judecarea de către popor a persoanelor responsabile 
de subordonarea sportului intereselor dictatoriale se cerea a fi făcută conco- 
mitent cu procesele criminalilor de război. Epurarea şi judecarea vinovaţilor 
erau acţiuni inerent legate între ele şi trebuiau realizate cât mai grabnic: 
„Alături de criminalii de războiu, toţi acei cari au dus acţiuni de o gravitate 
excepţională în domeniul sportiv, vor trebui să treacă pe banca acuzaților şi 
să-şi primească răsplata. Cerem o epuratie cât mai severă în rândurile sporti- 
vilor şi însănătoşirea mişcării prin eliminarea tuturor elementelor compromise 
şi primejdioase. Vinovaţii sportivi trebuiesc judecaţi neîntârziat pentru a-şi 
primi pedeapsa păcatelor lor, cari nu se pot uita şi cari mai fac atâta rău vieţii 
noastre sociale”*, cerea Sportul Popular pe data de 9 septembrie din acel an. 


Violenţa coboară „în iarbă” 


În tot acest timp, stadionul devenise un veritabil câmp de război, incidente 
grave fiind consemnate în meciuri oficiale sau la simple manifestări amicale. 
La finele lunii octombrie 1945, la jocul de rugby disputat între RC13 şi CFR, 
la categoria a II-a, Dragoş Tenescu, jucătorul echipei gazdă, a provocat leziuni 
grave unui junior „feroviar” într-una din pauzele de joc. „A fost un act de 
brutalitate cu totul premeditat care se încadrează în Codul Penal”, scriau 
redactorii Sportului Popular în editorialul dedicat acestui meci. În afara aces- 
tui incident, acelaşi jucător a atacat şi spectatorii care i-au condamnat gestul 
brutal de pe teren. Despre Tenescu, redactorii oficiosului OSP relatau că este 
legionar notoriu, care a participat la mai multe acte de rebeliune, motiv pen- 
tru care a fost înlăturat de la Uzinele 23 August-Malaxa, unde lucrase. O altă 
informaţie obţinută de jurnaliştii de la Sportul Popular, „pe surse” în termeni 
actuali, era apartenenţa lui Tenescu ca membru în garda personală a lui Iuliu 


1. *** „...mai toţi sunt sportivi! ”, în Sportul Popular, 31 august 1945, p. 1. 
2, Sportul Popular, 8 septembrie 1945, p. 1. 
3. *** „Judecarea vinovaţilor sportivi”, Sportul Popular, 9 septembrie 1945, p. 1. 

Maniu. Asa-numitul „Detaşament Maniu”, care comitea acte criminale în 
anumite zone ale Transilvaniei, era renegat de preşedintele national-taranistilor, 
Petru Groza recunoscând că însuşi Maniu îi declarase că nu îşi dăduse acordul 
pentru constituirea unui grup înarmat care să-i poarte numele!. Totuşi, anterior 
instalării guvernului Groza, Maniu era acuzat că ar conduce aceste structuri?. 
Revenind la cazul lui Tenescu, se cereau imediata excludere a acestuia din sport 
şi trimiterea în judecată pentru comportamentul violent din meciul respectiv’. 
Un alt jucător intrat în vizorul autorităţilor era Silviu Ploeşteanu, unul dintre 
atacantii de legendă ai formaţiei Venus Bucureşti, acuzat că ar fi adus injurii 
rasiale la adresa unui arbitru. În urma unui meci tensionat disputat de Venus 
în compania concitadinilor de la Carmen, trei jucători din prima echipă au fost 
suspendati (Ploesteanu, Humis şi Beffa), iar portarul Traian Iordache de la 
echipa lui Mociornita a primit avertisment. Deciziile fuseseră luate de forurile 
sportive în urma raportului întocmit de cel mai reputat arbitru român al acelor 
ani, Denis Xifando5. 

Manifestatia anticomunistă de pe 8 noiembrie 1945 a oferit din nou prilejul 
pentru atacuri contra opozanților din domeniul sportiv. Sportul Popular susţinea 
că huliganismul a fost alimentat şi de personaje din rândurile sportului, nedând 
nici de această dată cazuri concrete. Comitetul Central al OSP transmitea că 
episodul din Piaţa Palatului se va lăsa cu excluderi definitive din viata sportivă“. 
Nici Uniunea Federatiilor de Sport nu a rămas mai prejos. Situaţia sportivilor 
»inconstienti” care au participat la acea manifestaţie era analizată pe toate 
feţele. Toate federatiile erau somate să întreprindă anchete severe pentru iden- 
tificarea „elementelor turbulente şi huligane” afiliate şi eliminarea acestora”. 


1. Dumitru Şandru, op. cit., p. 37. 

2. În următoarele rânduri, vom cita din stenograma şedinţei Consiliului de Miniştri din 
data de 4 august 1944, realizată de delegatul PCR: „Maniu - Susţine politica de 
represalii. - Arată că ungurii sunt un popor tiranic şi sălbatic. - Povesteşte orori săvâr- 
şite de unguri asupra populaţiei româneşti din Ardealul ocupat. Socoteşte că viaţa 
conducătorilor români din Ardealul de Nord nu poate fi apărată decât dacă guvernul 
va ameninţa şi va executa la rigoroase măsuri de represalii asupra conducătorilor unguri 
din România. [...] Să nu luăm atitudini prea democratice faţă de unguri. - Propune 
scoaterea imediată a funcţionarilor saşi şi unguri din aparatul de stat din Transilvania. — 
Cere ca Ministerul de Interne să ia măsuri pentru ca în Ardeal să nu mai rămână nici 
un funcţionar, care nu-i etnic român.” (ANR, fond CC al PCR - Cancelarie, dosar 
7/1944, f. 12). 

*** „Reacţionarii se manifestă şi în sport”, în Sportul Popular, 26 octombrie 1945, p. 1. 
Sportul Popular, 27 noiembrie 1945, p. 1. 

Sportul Popular, 3 decembrie 1945, p. 1. 

*** În sport nu este loc pentru fascişti”, în Sportul Popular, 14 noiembrie 1945, p. 1. 
Sportul Popular, 15 noiembrie 1945, p. 1. 

Şeful Federaţiei de Fotbal, A. Reuss, a ieşit primul la rampă, solicitând 
ajutorul Poliţiei Capitalei pentru descurajarea actelor de indisciplină pe stadi- 
oane. Acesta declara presei că publicul spectator este lipsit de educaţie, 
bun-simt şi „cu apucături de maidan”. Oficialul FRFA arată cu degetul spre 
turbulentii care ingreunau buna desfăşurare a partidelor de fotbal. Aici sunt 
amintite persoanele care, deşi aveau bilete plătite la peluze, eludau regulile şi 
se instalau la tribune sau pe teren, stânjenind jucătorii şi arbitrii. Reuss adresa 
Poliţiei o rugăminte pentru pedepsirea pe linie penală a celor care produc 
dezordine în tribune sau în incinta terenurilor de joc. Pentru nerespectarea 
acestor norme, contravenientii erau pasibili de închisoare de la o zi până la o 
lună, plus că urmau a fi şi amendaţi şi le era interzisă participarea pe viaţă la 
evenimentele de profil. În plus, Federaţia de Fotbal cerea înfiinţarea de posturi 
fixe de poliţie pe teren în perioada desfăşurării meciurilor, pentru buna supra- 
veghere a spectatorilor. Forul aducea în discuţie şi interzicerea sau limitarea 
vânzării de bilete la peluză pentru terenurile neîngrădite. „Ordinea şi disciplina 
trebuesc restabilite cu orice preţ, şi am convingerea că, în felul acesta vom 
ajunge să impunem spectatorilor de pe terenurile de sport, aceiaşi ţinută pe 
care o au spectatorii în sălile de teatru”, mai declara presei Reuss!. 

Revenind la incidentele din jurul stadioanelor, trebuie menţionat faptul că 
oraşul Cluj apare din nou într-un episod controversat, puţin cunoscut chiar şi 
astăzi. În martie 1946, cu ocazia unei deplasări, echipa de fotbal a Universităţii 
din Cluj a fost prinsă în disputa dintre comunişti şi opoziţie. Pe 31 martie 1946, 
echipa-fanion a Clujului sustinuse un meci în deplasare, la Oradea, în compa- 
nia grupării Libertatea. După finalul meciului, componenţii „U” Cluj au luat 
masa la restaurantul „Corso”, acolo unde au intonat mai multe cântece stu- 
dentesti şi patriotice, precum şi o colindă. Gestul lor a intrigat un alt client al 
restaurantului, care a sesizat organele de poliţie. Echipajele trimise la faţa 
locului de inspectorul de Siguranţă Laurenţiu Cziko i-au arestat pe toţi com- 
ponentii grupării „U” Cluj. La sediul Sigurantei din Oradea, fotbaliştii au fost 
ameninţaţi şi injurati pentru a declara anchetatorilor că sunt legionari. Cziko 
însuşi ar fi spus jucătorilor că „suspendă pe cinci minute democraţia şi îi 
împuşcă pe toţi” dacă nu-şi recunosc apartenenţa la Mişcarea Legionară. 
Studenţii au fost închişi timp de câteva zile, înfometați şi interogati pentru a 
declara că au interpretat cântece legionare. Ulterior, sub escortă, fotbaliştii au 
fost expediati la Cluj unde, după un scurt interogatoriu, au fost eliberaţi?. Zvonul 
că Cziko urma a fi instalat în luna mai la şefia Poliţiei clujene a inflamat spiritele 


1. *** «Vom pune capăt desmatului de pe terenurile de sport» a declarat d. Al. Reuss”, 
în Sportul Popular, 22 noiembrie 1945, pp. 1 şi 3. 
2. Ionut Tene, „Clujul universitar...”, pp. 94 şi 124. 

printre studenţii din oraş, incidentele soldandu-se cu mai multi răniţi, potrivit 
datelor consemnate de organele de Siguranta!. 

La exact un an distanţă de momentul cand Virgil Ioan, şeful UFSR, vorbea 
de sprijinul necondiţionat acordat OSP, ambele structuri anunțau termenii unei 
„strânse colaborări”. Motivația unificării celor două organizaţii era dată de 
existenţa „multiplelor foruri care îşi încrucişează interesele fără să le coordo- 
neze pe un singur fagas”, după cum afirma preşedintele OSP, Iuliu Orban’. 
UFSR rămânea forul central al mişcării sportive, iar OSP renunţa la secţiile 
sale, primind în schimb conducerea tuturor federatiilor de resort. Totuşi se 
dorea mai mult, unificarea totală, iar ziarul de casă publica acest deziderat, 
pregătind terenul. 

Dacă în plan organizatoric UFSR devenea tot mai dependentă de structura 
condusă de PCR, Sportul Popular îşi radicaliza discursul public faţă de redac- 
tia Gazetei Sporturilor. Astfel, în martie 1946, un material publicat în oficio- 
sul OSP înfiera activitatea de două decenii a colegilor jurnalişti. Numele 
Gazetei era asociat cu toate partidele politice, inclusiv cu conducerile dictato- 
riale ale ţării: „Gazeta Sporturilor a fost pe rând ziarul tuturor partidelor 
vremelnice guvernante şi a ajuns ca după un stagiu de conducere legionară, 
să-şi păstreze toate caracteristicile ei, devenind curat antonesciană, iar astăzi 
să se îmbrace în haina comodă a democratiei”*, scriau în prima pagină redac- 
torii Sportului Popular. Considerată apărătoare a profesionalismului în sport, 
apologetă a formațiilor Carmen, Venus ori Ripensia, Gazeta Sporturilor era 
comparată cu o „cangrenă” care trebuia extirpată pentru democratizarea feno- 
menului. Linşajul mediatic mergea până la compararea cu publicaţiile Sfarmă- 
Piatră sau Porunca Vremii, pentru simplul fapt că redactorii de la Gazeta 
Sporturilor îndrăzneau să critice conducerea resortului sportiv al CGM sau al 
Federaţiei de Fotbal’. Nici Dreptatea® sau Liberalul’ nu erau scutite de critică 
din partea oficiosului OSP, acestea, rând pe rând, fiind arătate cu degetul 
pentru delictul de a nu sprijini politica „democratică” din sport. 


1. Arhiva Serviciului Român de Informaţii, fond „D”, dosar 8.733, vol. 5, ff. 39-41, apud 
Ioan Scurtu (coord.), România. Viaţa politică în documente 1946, Bucureşti, Arhivele 
Statului din România, 1996, p. 234. 

2. Sportul Popular, 2 martie 1946, pp. 1 şi 3. 

3. H.E., „Colaborare sau unificare ? ”, în Sportul Popular, 10 martie 1946, pp. 1 şi 3. 

4, *** „Ce urmăreşte Gazeta Sporturilor? O scurtă analiză a unei atitudini puse în slujba 
profesionalismului şi îndreptată împotriva sportului popular”, în Sportul Popular, 8 
martie 1946, p. 1. 

5. Sportul Popular, 9 martie 1946, p. 1. 

*** „Când «Dreptatea» se ocupă de «sport»”, în Sportul Popular, 7 octombrie 1946, p. 1. 

7. Sportul Popular, 12 august 1946, pp. 1 şi 2. 

Pe 9 martie 1946, OSP era legiferat ca unic for de conducere a mişcării 
sportive de Consiliul de Miniştri. La finele aceleiaşi luni, pe 28 martie, Petru 
Groza numea oficial conducerea structurii - Iuliu Orban urma să îndeplinească 
în continuare funcţia de preşedinte, Odisie Pârvulescu deţinea postul de secre- 
tar general, iar Gheorghe Lichiardopol era mandatat în poziţia de secretar 
general adjunct. Mandatul celor trei expira în aprilie 1947. 

Preşedintele OSP, Iuliu Orban, a fost sportiv în cadrul grupării Universitatea 
Cluj, unde a practicat înotul, polo şi hochei. Odisie Pârvulescu, secretarul 
general OSP, era unul din activiştii cu state vechi în cadrul mişcării sportive 
muncitoreşti. Născut în anul 1898, a fost muncitor în diverse tipografii bucu- 
reştene. Numele său figurează în cadrul Asociaţiei „Prietenii Naturii”, precum 
şi la IMSER, organizaţii muncitoreşti sportive interbelice. Pârvulescu chiar a 
reprezentat muncitorii sportivi din România la Olimpiada Muncitorească ce 
s-a ţinut la Praga în anul 1929. Cel de-al treilea component al echipei de 
conducere a OSP, Gheorghe Lichiardopol, a fost arhitect de profesie. În plan 
sportiv, a fost campion regional la înot, dar şi la tir sau schi, după cum este 
prezentat în Sportul Populari. 

Chiar şi după legiferarea noii structuri de conducere, probleme continuau 
să apară. Violenţa de pe gazon era încă o constantă la meciurile de fotbal. La 
jocul dintre grupările Prahova Ploieşti şi Ciocanul, contând pentru Cupa 
Victoriei, „acte incalificabile de sălbăticie” au perturbat spectacolul fotbalistic. 
Lozinci legionare s-ar fi auzit din partea formaţiei ploieştene, adresate adver- 
sarilor din această partidă?. De asemenea, loviturile intenţionate aplicate de 
fotbaliştii echipei Prahova, atât în timpul jocului cât şi după, erau completate 
de atmosfera trivială. Jucătorii Ciocanului au fost imbranciti şi injurati de către 
adversari şi de public când se retrăgeau spre cabine, la finele meciului. Nici 
acolo nu au scăpat însă de manifestările huliganice ale ploieştenilor, mai mulţi 
jucători ai Ciocanului fiind insultati şi alţii bătuţi. Aceştia au scăpat cu ajutorul 
a doi ofiţeri din Armata Roşie, aflaţi întâmplător în zona stadionului, care le-au 
apărat cabina cu arma în mână. Gruparea Prahova a fost exclusă din Cupa 
Victoriei, iar secţia de fotbal a fost imediat desindicalizată şi suspendată de 


1. Sportul Popular, 31 martie 1946, p. 1. 

2. „Faptele au un caracter cu atât mai grav, cu cât conducătorii grupării Ciocanul au fost 
avertizaţi încă înainte de match de către câţiva prieteni din Ploieşti să nu joace fiindcă 
vor fi «omorâţi»... Pe teren s-au auzit lozinci de cea mai autentică factură legionară ca 
şi cum regimurile fasciste din trecut ar fi încă la conducerea ţării. O parte din public 
a dat tonul, iar unii jucători ai grupării Prahova s-au dedat la acte de agresiune sălba- 
tică lovind grav pe jucătorii dela Ciocanul nu numai în timpul jocului dar şi după joc... 
Toate aceste fapte s-au întâmplat în mijlocul unor înjurături triviale şi în strigăte de 
incitare rasială de cea mai gravă factură” (Sportul Popular, 4 iulie 1946, p. 1). 

Federaţia de Fotbal. Totodată, s-a decis suspendarea jucătorilor care s-au dedat 
la manifestări huliganice, precum şi a conducerii grupării. Manifestări sportive 
urmau a se mai desfăşura la stadionul municipal din Ploieşti doar după ce 
acesta va fi îngrădit!. 

La câteva luni de la acest episod, echipa Ciocanul trecea printr-un nou 
asediu, de această dată în Târgu Mureş. Partida de fotbal Ciocanul-Demargant 
a fost tensionată, iar decizia arbitrului de a acorda bucureştenilor un penalty 
a declanşat un imens scandal, meciul fiind întrerupt, potrivit relatării din presa 
vremii. O parte a spectatorilor, dornici ca Demargant să-şi păstreze avantajul 
de un gol de pe tabela de marcaj, a invadat terenul şi „cu pumni, cu umbrele” 
a început să-i lovească pe fotbaliştii din capitală. Însângeraţi, aceştia au fost 
salvaţi cu greu de Poliţie şi armată şi duşi la Hotelul Splendid. Nici acolo 
jucătorii Ciocanului nu au scăpat de furia localnicilor, hotelul fiind asediat de 
spectatorii de la meci?. Imediat după aceste incidente s-a vehiculat şi ipoteza 
că se pariaseră sume importante de bani pe victoria Demargantului, iar penalty-ul 
acordat bucureştenilor putea pune bete în roate echipei gazdă’. 

Abia însă după proclamarea OSP ca structură de stat vor putea fi puse în 
aplicare toate măsurile punitive comuniste şi în plan sportiv, fapt realizat în 
martie 1946. Având în directă subordine sportul, PCR a folosit toate pârghiile 
propagandistice sportive pentru captarea electoratului în pragul alegerilor de 
la finele acelui an. Cu acel prilej s-a inaugurat şi o rubrică nouă în ziarul 
Sportul Popular: „Pe cine trebue să voteze sportivii democrați”. Aproape 
zilnic, candidaţii BPD publicau articole propagandistice. Astfel, rând pe rând, 
Petru Groza“, Gheorghe Gheorghiu-Dej, Stefan Voitec“, Lotar Radaceanu’, I. 
Gh. Maurer? şi multi alţii îndemnau sportivii să voteze „Soarele”. Legiferată 
în martie 1946 ca instituţie a statului, anexă a Consiliului de Miniştri, OSP 
devenea un veritabil agent electoral al comuniştilor. Şi Secţia Sportivă a CGM, 
condusă de Aurel Kahane, s-a implicat activ în campania electorală. Astfel, 
responsabilul sportivilor sindicalişti a cerut cluburilor sportive arondate să 


Sportul Popular, 4 iulie 1946, p. 1. 

. *** „Ciocanul asediat la Hotelul Splendid din Tg. Mureş... pentru că localnicii au vrut 
să câştige Dermagant cu orice pret, chiar cu ajutorul umbrelelor ! ! ”, în Sportul Popular, 
28 noiembrie 1946, pp. 1 şi 3. 

3. I. Seinescu, „Care au fost motivele incidentelor de la Tg. Mureş”, în Sportul Popular, 

29 noiembrie 1946, pp. 1 şi 3. 

Sportul Popular, 11 noiembrie 1946, p. 1. 

Sportul Popular, 12 noiembrie 1946, p. 1. 

Sportul Popular, 13 noiembrie 1946, p. 1. 

poarte pe tricouri „Soarele” şi deasupra siglei electorale mesajul „Votaţi BPD”, 
lucru blamat de oficiosul naţional-liberalilor!. 

Din anul 1947 au fost dizolvate, sub coordonarea autorităţilor polițienești, 
toate organizaţiile şi asociaţiile care contraveneau intereselor comuniste, inclu- 
siv grupările din domeniul sportiv. Autorităţile de menţinere a ordinii notau 
că partidele istorice evitau pe cât posibil manifestările publice, folosind înde- 
osebi munca de lămurire individuală. Potrivit datelor furnizate de Dumitru 
Şandru, în această perioadă YMCA desfăşura în judeţul Buzău acţiuni de 
prozelitism în rândul şcolarilor şi nu numai, considerate „politici antidemo- 
cratice” în rapoartele Inspectoratului General Administrativ Bucureşti. Mai 
mult decât atât, stadionul din oraş era amintit la capitolul de acţiuni dăunătoare 
democraţiei. Pe data de 29 iunie 1947, un eveniment sportiv desfăşurat pe 
stadionul din oraşul Buzău a oferit prilejul mai multor spectatori de a vocifera 
contra acţiunilor PCR. Şandru notează că manifestările ostile de pe stadion au 
fost reprimate pe loc de organele Chesturii Buzău?. Tendinţe „antidemocratice” 
erau descoperite de aceeaşi instituţie şi în municipiul Ploieşti, îndeosebi în 
rândul asociaţiilor sportive şi culturale. Astfel, Universitatea liberă, YMCA 
din localitate, Turing Club, „Neamul nostru” şi căminul cultural „Voievodul 
Mihai” erau acuzate că inserau în cadrul manifestărilor organizate şi subiecte 
„antiprogresiste şi antidemocratice”5. Sportul Popular chiar a fost parte la 
procesul liderilor PNT, guvernările oamenilor lui Maniu fiind acuzate şi că 
au împiedicat „propăşirea” sportului românesc“. Într-un comunicat publicat 
ulterior în paginile cotidianului, OSP cerea „aspra condamnare” a conducerii 
PNT pentru că în perioada anterioară instalării guvernului Petru Groza ar fi 
contribuit la înăbuşirea iniţiativelor sportive „democratice”, în umbra cărora 
spunea conducerea OSP că erau mişcări comuniste”. Sportivii nedreptatiti de 
guvernările ţărăniste urmau a fi acuzatori în procesul intentat conducerii PNT, 
iar condamnarea acesteia a fost considerată o „dreaptă judecata”®. 

Sportul românesc între 1944-1947 suferă mari transformări. Folosindu-se 
de pârghiile puterii, PCR a uzat din plin de beneficiile propagandistice ale 
fenomenului pentru a ajunge cât mai aproape de mase. Subordonarea şi politizarea 


1. Argus, „Avantajele şi desavantajele soarelui «sportiv» BPD-ist”, în Liberalul, 6 noiem- 
brie 1946, p. 4. 

2. Arhivele Naţionale Bucureşti, fond Inspectoratul General Administrativ Bucureşti, dosar 245/ 

1947, f. 271, apud Dumitru Şandru, op. cit., p. 233. 

Ibidem, p. 262. 

Sportul Popular, 10 octombrie 1947, p. 1. 

Sportul Popular, 11 octombrie 1947, p. 1. 

Sportul Popular, 7 noiembrie 1947, p. 1. 

mişcării, descurajarea altor initiative particulare in domeniu scot în evidenţă 
tendinţele dictatoriale ale conducerii comuniste, care urmărea să îşi asigure 
sprijinul tineretului în obţinerea puterii totale. Totuşi condiţiile economice 
nefaste cauzate de război au dat de furcă liderilor PCR, sportul fiind greu de 
susţinut prin materiale şi infrastructură specifică. Mai mult decât atât, opozi- 
tia faţă de noile directive în domeniu a dus la un conflict deschis, derulat 
deseori direct pe terenul de sport, între comunişti şi simpatizantii partidelor 
istorice, respectiv ai legionarilor. Confruntările de pe stadioanele româneşti 
arată că lupta pentru putere între anii 1944-1947 s-a dus pe toate palierele 
societăţii, în toate domeniile de activitate, iar PCR, din poziţia privilegiată în 
fruntea Consiliului de Minişti, a reuşit să îşi urmeze propriul program în 
domeniul sportiv, un prim pas în instaurarea ulterioară a modelului sovietic. 


Petre Opris 


Aspecte privind cateva evadari aeriene 
din România (1946-1971) 


Abstract. During the Cold War, the cases of using civilian or military airplanes in 
order to escape from Romania were not publicized by the Romanian authorities - except 
for the famous „case of Tămădău” (July 14, 1947), staged by the communist authori- 
ties from Bucharest to completely dissolve the National Peasant Party and sentence its 
leaders to life in prison, Iuliu Maniu and Ion Mihalache (November 11, 1947). 

This study deals with cases of political opponents of the communist regime from 
Bucharest, who tried on their own to escape from Romania using some stolen airplanes. 
Also, we are presenting how the Romanian authorities reacted in the spring of 1971, 
when an airliner of TAROM national company arrived forcibly to Vienna. Among 
others, the incident resulted in the punishment of the Securitate and Militia personnel, 
deemed guilty of misconduct before and during that escape, and the establishment of 
the ,, Hawk” anti-terrorist group of Securitate, intended to prevent hijacking and to 
offer more security to the airports and airplanes in Romania. 


Keywords: airplane, escape, Militia, pilot, Securitate 


În timpul războiului rece, cazurile de utilizare a unor avioane civile sau 
militare cu scopul de a fugi din România nu au fost mediatizate de autorităţile de 
la Bucureşti - cu excepţia celebrului „eveniment de la Tămădău” (14 iulie 1947), 
o inscenare a autorităţilor comuniste încheiată cu dizolvarea Partidului National 
Țărănesc şi condamnarea la închisoare pe viaţă a liderilor săi, Iuliu Maniu şi 
Ion Mihalache (11 noiembrie 1947). 

Prima „evadare” aeriană reuşită din România postbelică a avut loc în luna 
octombrie 1946, când un avion Heinkel-111 a decolat de pe aerodromul din 
Caransebeş (unde fusese adus pentru reparaţii), cu scopul declarat de a ajunge 
la regimentul de bombardiere de la Braşov. Pilotul Matei Ghica-Cantacuzino! 
şi mecanicul de bord Raul Gheorghiu aveau deja pregătit un plan de ieşire din 
tară: primul deţinea o hartă cu traiectul de zbor de la Caransebeş la Bari 
(Italia), iar cel de-al doilea intervenise la sondele care indicau nivelul de com- 
bustibil din rezervoare, în aşa fel încât avionul să fie alimentat cu mai multă 
benzină decât era permis de autorităţi pentru zborul de la Caransebeş la Braşov. 
În afară de cei doi membri ai echipajului, în avion s-au mai aflat Mihail 
Fărcăşanu (liderul organizaţiei de tineret a Partidului Naţional Liberal) împre- 
ună cu soţia sa, Pia, şi Vintilă V. Brătianu?. 

Aparatul respectiv a fost interceptat în Iugoslavia şi mai multe proiectile 
trase de avioanele de vânătoare iugoslave l-au avariat. Cu toate acestea, Matei 
Ghica-Cantacuzino a reuşit să traverseze Iugoslavia şi Marea Adriatică şi să 


1. Matei Ghica-Cantacuzino evada pentru a doua oară din România cu un Heinkel-111. 
Prima sa fugă din ţară a avut loc la 17 iunie 1944, de pe aerodromul militar de la Ianca 
(jud. Brăila). Aparatul pilotat de ofiţerul Matei Ghica-Cantacuzino a aterizat atunci în 
Cipru şi la bordul acestuia s-au aflat omul de afaceri Max Auschnitt, Alexandru Racotă 
şi şeful de lucrări de la Politehnica din Bucureşti, Radu Hurmuzescu. Cf. Sorin 
Turturică, „Aripile libertăţii : aviatorii români fug din raiul comunist”, in Historia, nr. 147, 
aprilie 2014, pp. 40-42, disponibil online la adresa http : //www.historia.ro/exclusiv_ 
web/general/articol/aripile-liberta-ii-aviatorii-romani-fug-raiul-comunist (consultat la 
data de 20.05.2014). 

2. Liviu Vălenaş, „Amintiri despre Mihail Fărcăşanu. Convorbiri cu Pia Bader-Fărcăşanu”, 
Bad Homburg-Niirnberg, 1-30 septembrie 2005, în Revista AGERO, disponibil online 
la adresa http : //www.agero-stuttgart.de/REVISTA-AGERO/ISTORIE/Convorbiri % 20 
cu %20Pia % 20Bader % 20Farcasanu % 20de % 20LV. htm (consultat la data de 14.09.2012). 

ajungă pe aeroportul militar de la Bari (Italia), unde se ştia deja despre tenta- 
tiva celor cinci romani. 

Şase ani mai târziu, locotenentul-major Dumitru Piţurcă a pregătit din timp 
un zbor de la Braşov la Belgrad cu un Heinkel-111 H6, care purta numărul 
matricol 53. În ziua de 13 martie 1952, staţia radio a acelui avion trebuia 
reglată deasupra Munţilor Iezer, la înălţimea de 4.000 m!. Deoarece a vrut să 
aibă combustibil pentru a ajunge pe aeroportul militar de la Belgrad, Dumitru 
Piţurcă a solicitat mecanicilor de la sol înlocuirea unui rezervor al aparatului 
şi umplerea sa completă cu benzină pentru a fi testat în zbor - conform unei 
reguli existente în aviaţie pentru un caz de acel gen. După ce a ajuns în locul 
şi la înălţimea stabilită pentru misiunea respectivă, comandantul adjunct al 
Regimentului 190 Bombardament (locţiitor pentru zbor al comandantului) a 
întrerupt legătura radio, a intrat în picaj (simulând prăbuşirea) şi a zburat la 
joasă înălţime până la Belgrad pentru a nu fi depistat de către staţiile de radio- 
locaţie, fiind apoi doborât de aviația de vânătoare română, sovietică sau iugoslavă. 

La bordul acelui aparat s-au mai aflat plutonierul Eugen Horhoianu (radi- 
otelegrafist), sergentul Gheorghe Ciurea (mecanic de bord), locotenentul-major 
Ioan Bucur (medicul regimentului) şi locotenentul Ioan C. Ghinea (loctiitorul 
politic al comandantului unităţii). În raportul din 4 februarie 1965 al unui 
informator al Securităţii, care a discutat la Cleveland (SUA) cu Dumitru 
Piţurcă, s-a menţionat faptul că în avion a existat şi o altă persoană, Branko 
Trikuli€?, care nu apare alături de cei cinci militari români în fotografia publi- 
cată în 1952 într-un ziar francez. 

Coincidenta a făcut ca evenimentul respectiv să aibă loc exact în ziua in 
care s-a desfăşurat o şedinţă a Biroului Politic al CC al PMR - în cursul căreia 
Teohari Georgescu şi Ana Pauker s-au opus criticării în mod vehement a lui 
Vasile Luca pentru greşelile săvârşite în pregătirea şi desfăşurarea reformei 
monetare“. Chiar la începutul reuniunii (ora 18.00), Emil Bodnăraş a solicitat 


1. Sorin Turturică, art. cit., pp. 46-47. 

2. Doctorul Ioan Bucur (într-un document al Securităţii din februarie 1965 apare cu pre- 

numele Dionisie) a absolvit Facultatea de Medicină de la Cluj şi a fost repartizat la 

Ministerul Forţelor Armate, apoi a ajuns medic militar la Regimentul 190 Bombardament. 

După fuga din România, loan Bucur s-a dus împreună cu Dumitru Piţurcă la New York, 

pe itinerarul : München, Hamburg, Islanda, Insula Terra Nova, New York (martie 1955). 

Ibidem, pp. 46; 48. 

Ibidem, p. 47. 

4. Primele acuzaţii în acel sens au fost citite de Miron Constantinescu participanţilor la 
reuniunea din 19 februarie 1952 a Biroului Politic al CC al PMR. Ulterior, în cadrul 
şedinţei plenare a CC al PMR din 26-27 mai 1952, fostul ministru de Finanţe Vasile 
Luca a fost acuzat de faptul că a sabotat reforma monetară, protejându-i pe ţărani în 

Şi i s-a permis să prezinte primul o concluzie privind abaterile fostului minis- 
tru de Finanţe, apoi a plecat din şedinţă!. Este posibil ca atât Gheorghe 
Gheorghiu-Dej, cât şi ministrul Forţelor Armate să fi ştiut deja despre eveni- 
mentul grav înregistrat la Regimentul 190 Bombardament, iar Emil Bodnăraş 
a părăsit reuniunea pentru a rezolva cazul de la Braşov. 

În opinia mea, una dintre urmările „evadării” bombardierului pilotat de 
Dumitru Piţurcă? a fost radierea de la zbor a 80 de aviatori, printre aceştia 
aflându-se piloţi care au participat la campania militară de pe Frontul de Est, 
împotriva Uniunii Sovietice (22 iunie 1941-23 august 1944). Într-o notă din 
29 martie 1952, trimisă generalului Emil Bodnăraş, conducerea Direcţiei de 
Contrainformatii a Forţelor Armate a precizat motivul acelei măsuri astfel: 
„prevenirea eventualelor trădări din partea elementelor nesigure” (din punct 
de vedere politico-ideologic, se-ntelege)>. 


defavoarea muncitorilor nemulţumiţi de preţurile foarte mari existente la produsele 
agro-alimentare comercializate în pieţele din întreaga ţară. La aceeaşi reuniune, Teohari 
Georgescu şi Ana Pauker au fost acuzaţi de „împăciutorism faţă de devierea de dreapta 
a lui Vasile Luca” deoarece, în şedinţa din 13 martie 1952 a Biroului Politic al CC al 
PMR, au încercat să formuleze circumstanţe atenuante în favoarea fostului ministru de 
Finanţe şi s-au opus criticării sale vehemente. În acelaşi timp, Vasile Luca, Teohari 
Georgescu şi Ana Pauker s-au dovedit incapabili să-i convingă pe ţăranii din România, 
inclusiv prin forţă, să cedeze către stat cea mai mare parte din producţia agricolă obti- 
nută în anul 1951 şi să primească în schimbul acesteia sume derizorii în moneda nouă, 
devalorizată. 

1. Stenogramele şedinţelor Biroului Politic şi ale Secretariatului Comitetului Central al 
PMR - 1952, vol. IV (partea I), Bucureşti, Arhivele Nationale ale României, 2006, 
pp. 312; 323 ; idem, vol. IV (partea a II-a), Bucureşti, Arhivele Naţionale ale României, 
2007, p. 21. 

2. După eliberarea sa de către autorităţile iugoslave, Dumitru Piţurcă a plecat în Republica 
Federală Germania (3 iulie 1952), unde a participat la înfiinţarea „Clubului Românesc” 
de la Miinchen (martie 1954). Membrii acelei organizaţii erau dezamagiti de modul in 
care fostul ambasador şi general Ion Gheorghe conducea „Asociaţia Românilor Liberi 
din Germania”. Sorin Turturică, loc. cit., p. 48; Dumitru Dobre, O istorie in date a 
exilului şi emigrației româneşti (1949-1989), Bucuresti, Editura Militară, 2013, p. 144. 
La 23 martie 1955, Dumitru Piţurcă a primit la Miinchen un paşaport american şi a 
traversat pe calea aerului Oceanul Atlantic pentru a ajunge la New York. Ulterior, s-a 
stabilit la Cleveland (Ohio, SUA), unde avea o cumnată, s-a căsătorit cu Virginia Bîrsan 
Peters (august 1955), care deţinea o bancă, apoi şi-a schimbat numele în Dan Peters. 
Sorin Turturică, art. cit., pp. 48-49. 

3. Apud Aurel Pentelescu, Marius-Adrian Nicoară, Dan Antoniu (coord.), O legendă vie. 
Generalul de Flotilă Aeriană Ion-Stratulat Dobran, veteran de război, Buzău, Editgraph, 
2010, p. 59. 

O altă posibilă urmare a „evaziunii” realizate de Dumitru Piţurcă a fost 


înlăturarea din funcţie a generalului-maior Constantin Doncea (12 aprilie 1952) 
şi numirea în locul său a colonelului Alexandru Paraschiv. Fostului lider al 
grevei muncitorilor de la Atelierele CFR ,,Grivita” (februarie 1933) i se putea 
reproşa de către conducerea PMR faptul că nu a prevenit dezertarea respectivă 
şi nu a ordonat imediat doborârea aparatului folosit de către fugari. Totodată, 
Constantin Doncea a fost acuzat „pentru ieşiri naţionaliste antisovietice ; com- 
portare abuzivă în funcțiunea pe care o deţine ; inducerea în eroare a CC în 
problema aducerii familiei sale din URSS şi atitudine brutală şi neomenoasă 
faţă de sotie”!. De asemenea, a fost învinuit şi de faptul că a înstrăinat bunuri 
care aparţineau statului român? şi a cheltuit abuziv anumite sume de bani ale 


1; 


Gheorghe Buzatu, Mircea Chiritoiu (eds.), Agresiunea comunismului în România. 
Documente din arhivele secrete: 1944-1989, vol. II, Bucureşti, Editura PAIDEIA, 
1998, p. 132. 

Constantin Doncea a avut probleme cu soţia sa şi în cursul anului 1948, din cauza 
anturajului dubios al acesteia. Situaţia respectivă a fost analizată la reuniunile din 12 
august, 31 august şi 7 septembrie 1948 ale Secretariatului CC al PMR şi, initial, s-a 
hotărât ca Gheorghe Vasilichi să îl primească pe Constantin Doncea (care trebuia să-şi 
facă autocritica). Ulterior, membrii Secretariatului au aprobat ca „tovarăşul Doncea să 
fie chemat de tovarăşul Gheorghiu, să i se dea imediat un sector de muncă şi să i se 
ceară neapărat să se despartă de actuala nevastă”. Stenogramele şedinţelor Biroului 
Politic al Comitetului Central al Partidului Muncitoresc Român — 1948, vol. 1, Bucuresti, 
Arhivele Naţionale ale României, 2002, pp. 123; 156; 164. 

Gheorghe Gheorghiu-Dej a discutat cu fostul ajutor al primarului general al capitalei 
(24 noiembrie 1947 — 14 februarie 1948), apoi Constantin Doncea a elaborat o scrisoare 
autocritică pe care a adresat-o Secretariatului CC al PMR (23 septembrie 1948) şi în 
care a recunoscut faptul că o serie de măsuri ale sale au afectat distribuirea alimentelor 
destinate cetăţenilor săraci şi au încurajat specula cu asemenea produse. Scrisoarea 
respectivă a fost refăcută de Constantin Doncea cu ajutorul lui Gheorghe Vasilichi, 
Gheorghe Apostol şi Emil Bodnăraş, apoi a fost publicată în presa centrală, iar Doncea 
a fost sancţionat pe linie de partid cu vot de blam cu avertisment (1948). Ulterior, acesta 
a primit o funcţie în Ministerul de Interne şi a participat activ la procesul de coopera- 
tivizare a agriculturii, însă problemele create de anturajul său au continuat să-i afecteze 
cariera în partid (chiar dacă s-a împăcat cu soţia sa şi încerca să aibă grijă de copiii 
lor în luna iunie 1952). Ibidem, pp. 197; 207-210; 246; 273; Stenogramele şedinţelor 
Biroului Politic şi ale Secretariatului Comitetului Central al PMR - 1949, vol. II, 
Bucureşti, Arhivele Nationale ale României, 2003, pp. 146; 158-159; 179; 410; 571; 
Stenogramele şedinţelor Biroului Politic şi ale Secretariatului Comitetului Central al 
PMR - 1952, vol. IV (partea a II-a), op. cit., pp. 248; 252. 

La şedinţa din 1 martie 1951, unul dintre responsabilii constituirii gospodăriilor agricole 
colective i-a menţionat lui Alexandru Moghioroş următoarea situaţie : „Călcări ale 
statutului au fost în toate GAC. Acestea se manifestă şi prin faptul că aproape în gene- 
ral este o lipsă de respect fata de bunul obstesc. 

armatei pentru a se autoevidentia' - după ce primise direct gradul de general- 
maior, precum şi funcţia de şef al Comandamentului Apărării Antiaeriene a 
Teritoriului (prin Decretul nr. 239 din 18 martie 1950 şi ordinul Marelui Stat 
Major nr. 12113 din 1 aprilie 1950), fără a avea o pregătire profesională care 
să-i confere dreptul de a fi general al armatei române şi comandant de armă. 
Într-o Situaţie similară s-au aflat generalii-maiori Leontin Sălăjan, Nicolae 
Ceausescu, William Suder, precum şi Sterian Tirca şi Pavel Bejan, chemaţi in 
rândul cadrelor active ale armatei şi primind direct gradele de general, respectiv 
colonel, prin decretele din 18 martie 1950 ale Prezidiului Marii Adunări Naţionale?. 
La rândul său, fostul locţiitor politic al Comandamentului Trupelor de Securitate, 
generalul-maior Ştefan Iacob Bulan, a recunoscut la 5 februarie 1955, în 
raportul trimis şefului Direcţiei Superioare Politice a Armatei, generalul-maior 
Corneliu Mănescu, faptul că „în afara cursului de perfecţionare, nu are la bază 
o şcoală militară superioară, iar cunoştinţele acumulate sunt mai mult din 
studiul individual şi munca practica”>. 


Pe lângă călcări ale statutului [GAC] au fost şi unele călcări de la linia partidului. 
La Cocu şi Răchițele [localităţi din judeţul Argeş - nota P. Opris] în cadrul gospodăriei 
colective a existat o cantină. Tovardsul Doncea, fiind din Cocu, poartă o deosebită 
grijă pentru acesta şi a trimis acolo îmbrăcăminte, lucru care s-a extins şi la celelalte 
comune, care aşteaptă să li se trimită şi lor [subl. n.]”. Stenogramele şedinţelor Biroului 
Politic şi ale Secretariatului Comitetului Central al PMR - 1950-1951, vol. III, Bucuresti, 
Arhivele Naţionale ale României, 2004, p. 513. 

1. Cf. Gheorghe Buzatu, Mircea Chiritoiu, op. cit., pp. 133-134; Alina Tudor, Dan 
Cătănuş, Amurgul ilegaliştilor. Plenara PMR din 9-13 iunie 1958, Bucureşti, Editura 
Vremea, 2000, p. 20. 

2. Leontin Sălăjan a fost numit ministru adjunct la Ministerul Apărării Naţionale (Decretul 

nr. 229), Nicolae Ceauşescu a devenit ministru adjunct şi şef al Direcţiei Superioare 
Politice a Armatei (Decretul nr. 232), iar William Suder a ajuns ministru adjunct „pen- 
tru probleme care privesc Spatele Armatei” (Decretul nr. 233). Cadrele armatei au fost 
instiintate despre numirile respective prin Ordinul General nr. 12 din 22 martie 1950 
al ministrului Apărării Naţionale, generalul-colonel Emil Bodnăraş. 
Doi ani mai târziu, conducerea PMR a aprobat ca Ministerul Industriei Petrolului şi 
Industriei Cărbunelui să fie împărţit între două instituţii noi (Ministerul Industriei 
Cărbunelui şi Ministerul Industriei Petrolului), iar William Suder a fost numit cu acel 
prilej în funcţia de ministru al Industriei Cărbunelui (12 august 1952). La rândul său, 
generalul-locotenent Nicolae Ceauşescu a progresat în carieră şi a urmat Cursul Academic 
Superior (de comandanţi şi şefi de stat major de unităţi şi mari unităţi) de pe lângă 
Academia Militară Generală „I.V. Stalin” (Bucuresti, ianuarie-iulie 1953), în timp ce 
era şef al Direcţiei Superioare Politice a Armatei. Stenogramele şedinţelor Biroului Politic 
şi ale Secretariatului Comitetului Central al PMR - 1952, vol. IV (partea a Il-a), op. cit., 
pp. 306; 314. 

3. Serviciul Istoric al Armatei, fond 3.023, dosar 8.689/1955, f. 173. În timp ce îndeplinea 
funcţia de comandant al Academiei Militare Politice „Gh. Gheorghiu-Dej” (15 noiembrie 

Schimbarea din functie a lui Constantin Doncea si excluderea sa temporara 
din Comitetul Central al PMR nu au însemnat însă si sfârşitul tentativelor de 
evadare din România pe calea aerului. De exemplu, la 15 iunie 1952 au fost 
arestaţi colonelul Constantinescu, inginerul de aviaţie Constantin Iacobescu şi 
Costică Eugen Mavrichi, deoarece au încercat să utilizeze în mod clandestin 
un avion pentru a ajunge în Turcia!. 

O lună mai târziu, patru avioane de vânătoare Messerschmitt Bf 109 G-6 
au decolat de pe aerodromul de la Roşiorii de Vede pentru a efectua un zbor 
de rutină la înălţimea de 5.000 m (5 iulie 1952). Două dintre aparate au avut 
probleme tehnice la motoare înainte de îndeplinirea misiunii planificate şi 
piloţii acestora au hotărât să se întoarcă la bază. Căpitanul loan Gheorghiu şi 
locotenentul Constantin Boresh au atins cu avioanele înmatriculate 5 SN 363 şi 
9 SN 319 înălţimea de zbor stabilită pentru misiune, apoi au profitat de ocazie 
Şi s-au îndreptat rapid spre Iugoslavia - unde au aterizat şi au primit azil poli- 
tic. Emotiile şi-au pus amprenta asupra pilotului Constantin Boresh, trenul de 
aterizare al avionului său fiind avariat la contactul cu solul - o greşeală care 
poate fi considerată normală pentru un Messerschmitt Bf 109, al cărui tren de 
aterizare nu rezista la aterizările mai dure. 

Motivele pentru care au dezertat cei doi ofiţeri nu sunt clare nici în prezent. 
Ceea ce se cunoaşte este faptul că Ioan Gheorghiu a fost voluntar în armata 
română (1941), a urmat cursurile unei şcoli militare de aviaţie (1943-1945), a 
ajuns pilot în Regimentul 2 Aviaţie Vânătoare din Flotila 2 Vânătoare, a fost 
înălţat la gradul de sublocotenent în anul 1950 şi a îndeplinit funcţia de ajutor 
al şefului de stat major al Regimentului 180 Aviaţie Vânătoare (până în sep- 
tembrie 1951), apoi pe cea de şef de stat major al aceleiaşi unităţi (septembrie 
1951 - aprilie 1952). Deoarece nu a avut o pregătire profesională necesară 


1953 - 23 decembrie 1955), Ştefan Iacob Bulan a primit la 28 februarie 1955 aproba- 
rea lui Corneliu Mănescu pentru a urma cursurile Academiei Militare „K.E. Voroşilov” 
de la Moscova (seria 1955). Ulterior, a ajuns locţiitor al comandantului Apărării 
Antiaeriene a Teritoriului şi şef al Spatelui Apărării Antiaeriene a Teritoriului. 

La 14 aprilie 1961, membrii Secretariatului CC al PMR au aprobat trecerea în rezervă, 
din motive medicale, a generalului-maior Ştefan Iacob Bulan, la solicitarea sa. Acesta 
era suferind de mai mulţi ani şi, cu toate că a urmat un intens tratament sub suprave- 
gherea medicilor, starea sa de sănătate nu se ameliorase. Arhivele Naţionale Istorice 
Centrale (prescurtare : ANIC), fond CC al PCR - Cancelarie, dosar 19/1961, ff. 10-11 ; 
231-232. 

1. Cicerone Ionitoiu, Victimele terorii comuniste. Arestati. Torturati. Intemnitati. Ucisi. 
Dicţionar H-I-J-K-L, Bucuresti, Editura Maşina de scris, 2003, p. 85; idem, Victimele 
terorii comuniste. Arestati. Torturati. Intemnitati. Ucişi. Dicţionar M, Bucureşti, Editura 
Maşina de scris, 2004, p. 151. 

pentru ocuparea funcţiei respective, loan Gheorghiu a urmat un curs de şef de 
stat major de regiment (5 decembrie 1951 - 15 ianuarie 1952). 

În aprilie 1952, Ioan Gheorghiu a predat funcţia sa locotenentului Petre 
Bunea (absolvent al Academiei Militare Generale din Bucureşti, Facultatea de 
Aviaţie - 15 aprilie 1952) şi a rămas ca pilot în unitate, fiind chiar avansat la 
gradul de căpitan (mai 1952). Având în vedere faptul că loan Gheorghiu a fost 
voluntar în campania armatei române împotriva Uniunii Sovietice (1941-1944), 
putem presupune că schimbarea sa din funcţie în aprilie 1952 şi desfiinţarea 
Regimentului 180 Aviaţie Vânătoare în luna iunie 1952 au constituit factori 
determinanti în decizia sa de a dezerta - înainte de a fi trimis de autorităţile 
de la Bucureşti, în mod abuziv, într-o închisoare din România, aşa cum s-a 
întâmplat cu mai mulţi colegi de-ai săi, care au participat la operaţiunile mili- 
tare împotriva URSS, în timpul celui de-al doilea război mondial. 

Totodată, se cunoaşte faptul că, din cauza dezertării celor doi piloţi din 
subordinea sa, comandantul de patrulă Petru Griober a fost trecut imediat în 
rezervă (iulie 1952). Ulterior, autorităţile militare române l-au reabilitat (apri- 
lie 1953) şi Petru Griober a revenit în armată ca instructor de zbor (1953-1954), 
după care a îndeplinit diferite funcţii în cadrul unităţilor de aviaţie de la Bacău 
(1954-1956), Focşani (1956-1957), Ianca (1957-1960), Deveselu (1960-1978) 
şi Giarmata (1978-1979). 

Toate avioanele Messerschmitt 109 G-6 şi Lavocikin La-9 din escadrilele 
româneşti au fost utilizate în continuare după dezertarea căpitanului Ioan 
Gheorghiu şi a locotenentului Constantin Boresh, iar în şedinţa din 22 iunie 
1954 a Biroului Politic al CC al PMR s-a stabilit că „în acţiunile aviaţiei de 
vânătoare vor fi folosite şi avioane cu piston [Me-109 şi La-9]”* - menajându-se 
reactoarele IAK-23 (importate în 1951 din URSS), MIG-15, MIG-15 UTI, 
MIG-15 Bis şi S-102 (primite din Uniunea Sovietică, respectiv Cehoslovacia, 
începând din anul 1952). De remarcat este şi faptul că forţele aeriene poloneze 
utilizau, în aceeaşi perioadă, atât avioane de vânătoare IAK-9 P (echipate cu 
motoare cu piston şi importate din URSS, în perioada 1947-1949), cât şi 
MIG-uri 15 (în diferite variante). Acest lucru ne determină să presupunem 
faptul că Marele Stat Major sovietic a impus României şi Poloniei utilizarea 


1. Ionut Rites, „Incident de aviaţie rezolvat exceptional, iese la iveală după 50 de ani, în urma 
declasificării dosarului evenimentului de zbor”, în Pilot Magazin, miercuri, 14 sep- 
tembrie 2011, disponibil online la adresa http : //pilotmagazin.ro/2011/09/incident-de-avi- 
atie-rezolvat-exceptional-iese-la-iveala-dupa-50-de-ani-in-urma-declasificarii-dosarului 
-evenimentului-de-zbor/ (consultat la data de 20.10.2013) 

2. ANIC, fond CC al PCR - Cancelarie, dosar 71/1954, f. 4. 

in continuare a aparatelor cu motoare clasice, desi autoritatile din acele tari 
cunoşteau bine că avioanele respective erau uzate moral si fizic!. 

Un alt eveniment aerian s-a înregistrat în ziua de 24 iulie 1953, la întoar- 
cerea dintr-o misiune de instrucţie executată de 12 IAK-uri 23 din cadrul 
Regimentului 135 Aviaţie Vânătoare. Avioanele au decolat de pe aeroportul de 
la Caransebeş sub comanda căpitanului Petre Orha şi au simulat bombardarea 
de la 12000 de metri înălţime a gării şi triajului de cale ferată de la Cluj. Din 
cauza unor probleme de sănătate, generate de zborul la mare altitudine în 
cabina nepresurizată a aparatului IAK-23 cu matricola 35, sublocotenentul 
Mihai Diaconu a pierdut contactul cu coechipierii săi şi a ajuns în criză de 
combustibil în apropierea unui oraş pe care pilotul român l-a considerat a fi 
Reşiţa. Potrivit mărturiei sale din 20 decembrie 2005, Mihai Diaconu a ateri- 
zat forţat în centrul Serbiei, pe o mirişte din apropierea localităţii Svetozarevo 
(în prezent, Jagodina), la jumătatea distanţei dintre Belgrad şi Nis, cu trenul 
de aterizare scos. 

Deoarece era o noutate absolută pentru autorităţile de la Belgrad, avionul 
a fost testat de trei piloţi iugoslavi (căpitanii Vladimir Vodopive€, Tugomir 
Prebeg şi Dragoslav Todorović), pentru a afla performanţele sale şi punctele 
mai slabe, iar Mihai Diaconu a fost suspectat că era spion sovietic sau un 
„defector” care dorea să obţină statutul de refugiat politic pentru a ajunge apoi 
în Occident, în schimbul avionului. După zece zile de tratament medical în 
spitalul militar din Belgrad, pilotul român a fost interogat de mai multe ori şi 
s-a aflat sub o supraveghere strictă, iar după câteva luni a ajuns în lagărul de 
refugiaţi de la Gerova, situat la aproximativ 30 km de oraşul Rijeka?. 


1. Începând din 1945, zeci de avioane bimotoare sovietice Pe-2 FT au intrat în dotarea a 
trei regimente poloneze de bombardament în picaj, iar opt bombardiere medii Tu-2 S 
au ajuns in 1949 la Regimentul 7 Bombardament Independent - deşi fabricarea lor in 
URSS încetase în anul precedent. Autorităţile de la Varşovia cunoşteau deja faptul că 
toate aceste aparate erau uzate moral, dar le-au păstrat în serviciu până în 1954 - când 
a început înlocuirea lor cu avioane bireactoare sovietice Il-28, de bombardament. 

2. Comp. Mihai Diaconu, „Ultima zi de zbor a pilotului de vânătoare Mihai Diaconu”, 
în Orizont Aviatic, nr. 41, martie 2006, pp. 15-16; Adrian Roman, „Romanian Cold 
War Defections”, disponibil online la adresa http : //www.acig.info/CMS/ ? option=com_ 
content&task = view&id = 187&Itemid =47 (consultat la data de 16.08.2013) ; „Avionul 
de vânătoare reactiv IAK-23”, disponibil online la adresa http : //www.aripi-argintii.ro/ 
aparatdezbor.php ? p= 11 (consultat la data de 16.08.2013). Mihai Diaconu a facut parte 
din promotia de subofiteri care a absolvit Scoala Militara de Aviatie de la Tecuci in 
luna mai 1950. A fost înaintat la gradul de sublocotenent la sfârşitul aceluiaşi an şi a 
activat ca pilot în Escadrila 3 a Regimentului 3 Aviaţie şi în Escadrila 3 a Regimentului 
135 Av.V.R. Dezghetul survenit în relaţiile politice dintre Moscova şi Belgrad, la ini- 
tiativa lui Nikita Hruşciov, a avut ca efect o îmbunătăţire treptată şi a relaţiilor dintre 

În luna octombrie 1953, IAK-ul 23 care a aterizat accidental in Iugoslavia 
a fost transportat in secret la baza aeriană Wright-Patterson (Ohio, SUA), in 
scopul efectuarii a opt teste de zbor (4-25 noiembrie 1953). 

În aceeaşi perioadă, autorităţile de la Bucureşti au dorit recuperarea avio- 
nului pilotat de Mihai Diaconu şi au solicitat în mod oficial acest lucru la 
Secretariatul de Stat pentru Afaceri Externe din Iugoslavia, prin însărcinatul 
român cu afaceri ad-interim de la Belgrad (31 octombrie 1953). Interesant de 
remarcat este şi faptul că, în acel moment, funcţia de comandant al Coman- 
damentului Apărării Antiaeriene a Teritoriului nu mai era deţinută de colonelul 
Alexandru Paraschiv, ci de generalul Serghei Nikonov (alias Sergiu Nicolau)! - 
schimbarea respectivă fiind probabil o urmare a dispariţiei peste graniţă a lui 
Mihai Diaconu cu un avion considerat „strict secret de importanţă deosebită”, 
în scopul impunerii unei discipline mai severe în unităţile militare subordonate 
acelui comandament. 

Partea iugoslavă a răspuns că problema era mult mai complicată, deoarece 
autorităţile de la Bucureşti deţineau două avioane cu care câţiva piloţi iugoslavi 
s-au refugiat în România: un Biicker, înmatriculat YU-CSD („evadat” la 2 
decembrie 1950) şi un avion de şcoală ZLIN-381, cu două locuri (ajuns în 
România la 3 august 1951). Concomitent, în Iugoslavia se aflau patru aparate 


România şi Iugoslavia. În acel context, pilotul român a primit aprobarea autorităţilor 
iugoslave pentru a se repatria şi a fost transportat de la Gerova la ambasada României 
de la Belgrad (15 iulie 1955). Ulterior, Mihai Diaconu s-a întors în ţară, dar nu a mai 
pilotat niciodată. 

1. Agent al NKVD in timpul celei de-a doua conflagrații mondiale, Serghei Nikonov a 
îndeplinit ulterior în România următoarele funcţii: director general al Serviciului 
Special de Informaţii (ianuarie 1947 - 2 aprilie 1951); şef al Direcţiei A (informaţii 
externe) a Direcţiei Generale a Securităţii Statului (1951-1953) ; şef al Comandamentului 
Apărării Antiaeriene a Teritoriului (1953 - ianuarie 1954); şef al Direcţiei Informaţii 
a Marelui Stat Major (martie 1954 - 22 noiembrie 1960), în locul generalului Minea Stan 
(un alt fost agent sovietic de informaţii, care a fost numit şef al Procuraturii Militare) ; 
şef al Direcţiei de Control din cadrul Comandamentului Spatelui Forţelor Armate 
(1961 - decembrie 1963), subordonat generalului Mihail Burcă - la rândul său, fost 
agent sovietic de informaţii şi comandant al Forţelor Aeriene Militare (decembrie 1953 - 
februarie 1956 şi decembrie 1957 - iunie 1958). Pentru detalii privindu-l pe Mihail Burcă 
şi alti comunişti, promovați de sovietici în funcţii de conducere din armata română, v. 
Petre Opriş, „Agentura ataşatului militar sovietic”, în Magazin istoric, anul XLVIII - 
serie nouă, nr. 1 (562), ianuarie 2014, pp. 54-55; idem, „Conflicte între generalii 
comunişti”, in Magazin istoric, anul XLVIII, serie nouă, nr. 7 (568), iulie 2014, pp. 59-61. 

2. La Şcoala de zbor cu motor de la Clinceni se foloseau în toamna anului 1949 atât 
avioane Biicker 131 „Jungman” (înmatriculate YR-IVA, YR-PRG, YR-PRD, YR-AHD), 
cât şi ZLIN-22 „Junak” (YR-ZAD si YR-ZAC) - o variantă a ZLIN-ului 381, care 

romanesti: bombardierul Heinkel-111 H6, pilotat la 13 martie 1952 de loco- 
tenentul-major Dumitru Piţurcă, două Messerschmitt-uri 109 (utilizate de 
căpitanul Ioan Gheorghiu şi locotenentul Constantin Boresh) şi IAK-ul 23 cu 
care zburase Mihai Diaconu. Iugoslavii au propus restituirea reciprocă a tutu- 
ror avioanelor respective, însă nu au menţionat, din motive lesne de înţeles, 
faptul că aparatul IAK-23 se afla în acel moment în SUA. 

Gheorghe Gheorghiu-Dej a aprobat la 2 decembrie 1953 realizarea schim- 
bului reciproc de avioane, trimiterea în lugoslavia a unei comisii de evaluare 
a stării tehnice a aparatelor româneşti, respectiv primirea în România unei 
comisii iugoslave similare!. Prevăzând probabil faptul că autorităţile de la 
Bucureşti erau de acord cu restituirea tuturor avioanelor, autorităţile militare 
americane au returnat în secret celor de la Belgrad aparatul IAK-23 pe care 
l-au testat la baza din Ohio, folosind în acest scop un avion de transport Douglas 
C-124 Globemaster de la baza aeriană Larson (statul Washington, SUA). 

După aproape 20 de ani a avut loc un alt eveniment grav, în care a fost 
implicat un avion Il-14 al companiei TAROM, care efectua o cursă internă 
regulată. Astfel, în după-amiaza zilei de 27 mai 1971, acesta trebuia să se 
întoarcă de la Oradea la Bucureşti, însă şase cetăţeni din localitatea Marghita 
(jud. Bihor), înarmaţi cu două puşti de vânătoare (cu ţeava retezată) şi cuțite, 
au pătruns prin forţă până la avion, cu ajutorul unui automobil-taxi Moskvici, 
în momentul pregătirii pasagerilor pentru îmbarcare. Ei l-au obligat pe copi- 
lotul aflat în carlingă să decoleze imediat şi să zboare la Viena. După ateriza- 
rea în capitala Austriei, Adalbert Moka (şeful grupului), Robert Vâmos, 
Alexandru Miheller, Janos Weizer şi fraţii Ioan şi Iosif Papp (toţi având vârste 
cuprinse între 19 şi 29 de ani) au negociat pe aeroport circa două ore cu repre- 
zentantii poliţiei locale, apoi au predat armele. Ulterior, aceştia au fost judecaţi 
şi condamnaţi la închisoare pentru deturnarea avionului respectiv şi trecerea 
frauduloasă a frontierelor de stat, iar pedepsele le-au executat în Austria, unde 
li s-a acordat azil politic?. 


constituia la rândul său o versiune cehoslovacă a aparatului german Biicker 181 
„Bestmann”. Opt ani mai târziu, la Clinceni erau efectuate zboruri de perfecţionare 
(ziua şi noaptea) cu aparate sovietice IAK-18 şi Po-2 (Constantin Opris, Carnet de zbor 
1949-1960, document personal). 

1. Mircea Chiritoiu, Între David si Goliath. România si Iugoslavia în balanța Războiului 
Rece, volum îngrijit şi studiu introductiv de Silviu B. Moldovan, editat de Gheorghe 
Buzatu, Iasi, Casa Editorială „Demiurg”, 2005, pp. 98-99. 

2. Cf. Trupele de Securitate (1949-1989), Consiliul Naţional pentru Studierea Arhivelor 
Securităţii, documente editate şi selectate de Florica Dobre, Florian Banu, Camelia 
Duică, Silviu B. Moldovan, Liviu Taranu, Bucuresti, Editura Nemira, 2004, p. 25; 
Dan Simai, „Avionul condamnaților”, în Bihoreanul, 18 martie 2010, disponibil online 

În acel avion s-a aflat cu totul întâmplător maiorul Vasile Cristea, neexistând 
în prealabil informaţii privind intenţia celor şase cetăţeni din Marghita. 
Autorităţile române au declanşat imediat o anchetă pentru a elucida modul în 
care a avut loc evenimentul şi primele rezultate ale cercetărilor au determinat 
apariţia Ordinului nr. 60 din 3 iunie 1971 (semnat de Ion Stănescu, preşedin- 
tele Consiliului Securităţii Statului) şi a Ordinului nr. 771 din 7 iunie 1971 
(emis de Cornel Onescu, ministrul Afacerilor Interne), în care au fost menti- 
onati doi generali, doi ofiţeri şi un subofițer care nu şi-au îndeplinit atribuţiile 
de serviciu şi au favorizat în acest fel producerea evenimentului respectiv, 
astfel : 


- generalul-maior Gheorghe Ristea, inspector-şef al Inspectoratului Judetean 
de Securitate Bihor, care „nu a asigurat executarea cu toată fermitatea a 
ordinelor, nu a dovedit preocuparea necesară pentru instruirea şi educarea 
subordonatilor şi nu şi-a exercitat atribuţiile regulamentare de control şi 
îndrumare a activităţii acestora”! ; 

- generalul-maior Dumitru Romanescu, şeful Inspectoratului Judetean de 
Miliție Bihor, care „nu a dat dovadă de exigenta şi fermitate pentru asigu- 
rarea îndeplinirii întocmai a ordinelor date şi nu şi-a exercitat atributiunile 
regulamentare privind instruirea, educarea, controlul şi îndrumarea activi- 
tatii subordonatilor”? ; 

- maiorul de Securitate Nicolae Olteanu, care asigura in mod nemijlocit 
securitatea aeroportului ; acestuia i s-a reproşat faptul că nu a acţionat 
imediat, inclusiv prin angajarea în luptă cu armamentul din dotare, pentru 
a zădărnici acţiunea cetăţenilor care au luat cu asalt avionul’? ; 

— maiorul Vasile Cristea, din cadrul Serviciului control financiar intern al 
MAI, care se afla în calitate de pasager în avionul respectiv. Acesta a fost 
acuzat de faptul că „nu a manifestat nici o împotrivire sau ripostă faţă de 
acţiunile duşmănoase ale grupului de infractori. Dimpotrivă, ofiţerul, atât 
pe timpul capturării avionului, cât şi la aterizare pe aeroportul din Viena a 
liniştit pasagerii care încercau să se opună acestui act pirateresc şi a semnat 
o declaraţie mincinoasă în care se menţiona că cei ce au deturnat avionul 
nu au persecutat sau ameninţat pasagerii”*; 


la adresa http : //www.ebihoreanul.ro/stiri/bihoreanul-tip-rit-6/avionul-condamnatilor- 
86222 .html (consultat la data de 27.05.2013). 

1. Arhiva Consiliului National pentru Studierea Arhivelor Securitatii, Fond Ministerul de 
Interne/Directia Secretariat-Juridică, dosar 3629, vol. 8, f. 267. 

2. Idem, vol. 3, f. 294. 

. Idem, vol. 8, ff. 267-268; vol. 10, f. 182. 

4. Idem, vol. 3, f. 295. 

- plutonierul de Miliție Vasile Olar, care se afla in serviciul de pază la aero- 
port si nu a schiţat nici un gest de împotrivire când cei şase cetăţeni au 
trecut pe lângă el. Mai mult decât atât, după capturarea avionului de către 
infractori, acesta „a părăsit incinta aeroportului cu o maşină de ocazie, 
mergând în oraş pentru a găsi un telefon public să anunţe unitatea”! despre 
evenimentul grav care avusese loc. 


Drept urmare, generalii Gheorghe Ristea şi Dumitru Romanescu au fost 
destituiti şi puşi la dispoziţia Consiliului Securităţii Statului (CSS), respectiv 
a Inspectoratului General al Miliției. Pentru maiorul Nicolae Olteanu şi plu- 
tonierul Vasile Olar s-a aplicat măsura cercetării în stare de arest şi au fost 
condamnaţi la opt, respectiv şase ani de închisoare pentru neglijente grave in 
îndeplinirea atributiunilor de serviciu?. 

La rândul său, maiorul Vasile Cristea a fost sancţionat prin scoaterea sa din 
cadrele active ale MAI şi trecerea în rezervă cu gradul de soldat, iar paznicul 
civil Petru Hodişan a fost condamnat la patru ani de închisoare, deoarece „în 
loc să supravegheze deplasarea pasagerilor, el a transportat bagajul unei persoane 
care urma să plece cu avionul, făcând posibilă alăturarea a doi dintre infractori 
grupului de pasageri” şi, ulterior, a fost dezarmat fără a opune rezistență’. 

Alte condamnări, pe diferite termene, au fost pronunţate până în septembrie 
1972 pentru comandantul aeroportului Oradea, dispecerul la sol care a fost de 
serviciu în ziua de 27 mai 1971 şi personalul navigant al avionului, astfel: 
Dumitru Puşcaşu (cinci ani de închisoare) pentru faptul că, deşi pregătirea 
zborului nu fusese finalizată şi comandantul aparatului se afla încă în aerogară, 
a acceptat ca pasagerii să se deplaseze la avion; Dumitru Gherdan (trei ani şi 
jumătate de închisoare) deoarece „a dus pasagerii la avion fără ca lucrările să 
fie terminate şi fără acordul prealabil din partea comandantului aeronavei, 
creând prin aceasta o situaţie de dezordine de care au profitat infractorii” ; 
Mihai Diaconescu (patru ani de închisoare), care a fugit imediat în turnul de 
control al aeroportului şi a ferecat uşa în urma sa. Comandantul aparatului 
capturat a fost găsit vinovat pentru faptul că „nu a luat măsuri de asigurare a 
securităţii avionului la escală, nu a stabilit consemne pentru insotitoarea de 
bord în vederea închiderii uşii echipajului şi nu a dat indicaţii mecanicului de 
bord în legătură cu asigurarea securităţii aeronavei”; Vasile Cornel şi Mihai 


Idem, vol. 10, f. 183. 

Idem, vol. 8, f. 268; vol. 3, f. 295; vol. 10, ff. 181-182. 
Idem, vol. 10, f. 183; vol. 3, f. 295. 

Idem, vol. 10, f. 183. 

Ibidem. 

Ionescu (cate trei ani de inchisoare fiecare) deoarece, in calitate de copilot, 
respectiv radiotelegrafist, nu au închis şi zăvorât uşile aeronavei pentru a amana 
astfel punerea în aplicare a planului de capturare a avionului şi nu au acţionat 
în nici un fel în scopul întârzierii decolării!. 

Pentru a preîntâmpina repetarea unui eveniment de acel gen, generalul-loco- 
tenent Grigore Răduică (prim-vicepreşedinte al CSS) şi generalul-maior Laurian 
Medvedovici (comandantul Aviației Civile) au emis în comun, la 23 iunie 1971, 
o instrucţiune referitoare la înarmarea personalului navigant al companiei 
TAROM. Documentul respectiv a fost semnat şi de Florian Dănălache, în 
calitate de ministru al Transporturilor şi Telecomunicatiilor, şi prevedea reguli 
generale privind modul de acordare, manipulare, păstrare şi utilizare a arma- 
mentul individual şi muniției aferente „împotriva persoanelor care ar încerca 
să comită acte duşmănoase asupra echipajului sau aeronavei”. În cazul misiu- 
nilor executate în străinătate, pistoalele şi munitia se păstrau în cabina piloților, 
într-o cutie metalică sigilată de comandantul aeronavei şi prevăzută cu două 
încuietori, o cheie fiind deţinută de comandant şi cealaltă aflându-se la şeful 
echipei de securitate (din grupul operativ „Şoimul”).? 

Este interesant de semnalat şi o coincidenţă care a avut loc cu trei săptămâni 
înainte de evenimentul grav înregistrat pe aeroportul de la Oradea. Astfel, la 
5 mai 1971, colonelul Emil Macri (şeful Direcţiei a II-a) a trimis la Cancelaria 
Consiliului Securităţii Statului un plan strict secret de măsuri pentru preîntâm- 
pinarea deturnărilor de avioane şi asigurarea securităţii aeroporturilor şi aero- 
navelor staționate pe teritoriul României?. În acel plan s-a precizat, printre 
altele, faptul că aparatele de zbor care asigurau cursele interne aveau printre 
pasageri membri ai Securităţii (un ofiţer înarmat cu un pistol de calibru 
6,35 mm şi un militar în termen), doar în cazul în care existau informaţii 
despre persoane ce se îmbarcau în acele avioane şi aveau intenţii de deturnare 
a lor. Pentru cursele interne de tip charter care transportau turişti străini, 
precum şi pentru toate cursele aeriene externe (cu excepţia celor regulate spre 
şi dinspre Moscova), s-a stabilit ca grupul operativ „Şoimul” (din cadrul 
Comandamentului Trupelor de Securitate) să asigure permanent cadre de inso- 
tire — de regulă, câte un ofiţer şi un militar în termen în fiecare avion“. Una 
dintre misiunile ofițerului era „participarea efectivă la controlul corporal al 
pasagerilor şi al bagajelor acestora”5, moment în care, practic, îşi putea auto- 
deconspira misiunea din timpul zborului. 


Ibidem, ff. 183-184. 
Ibidem, f. 132. 
Ibidem, f. 16. 
Ibidem, ff. 19-22. 
Ibidem, f. 20. 

Totodată, în acel plan a fost stabilită componenţa comandamentului ,,Soimul” , 
astfel: colonelul Emil Macri, locotenent-colonelul Aurelian Mortoiu (locţiitor 
al şefului Direcţiei a II-a), colonelul Nicolae Sidea (adjunctul inspectorului-sef 
al Inspectoratului de Securitate al Municipiului Bucureşti), colonelul Gheorghe 
Valahe (şeful de stat major al Trupelor de Securitate), colonelul Constantin 
Marin (şef de serviciu la Inspectoratul de Securitate al Municipiului Bucureşti), 
locotenent-colonelul Nicolae Ion (şef de serviciu la Direcţia a II-a) şi un repre- 
zentant de la Inspectoratul de Miliție al municipiului Bucuresti’. 

Evenimentul care a avut loc la Oradea, la 27 mai 1971, a accelerat înfiin- 
tarea in mod oficial a grupului operativ „Şoimul” (1 august 1971), alcătuit din 
trei ofiţeri din cadrul Comandamentului Trupelor de Securitate şi 74 de militari 
în termen, proveniţi din arma paraşutişti. Utilitatea acestei structuri antiteroriste 
a fost demonstrată rapid, în cursul tentativei eşuate de deturnare a avionului 
companiei TAROM care efectua o cursă regulată de la Târgu-Mureş la Bucureşti 
(8 septembrie 1971). 

Un an mai târziu, grupul „Şoimul” a fost subordonat din punct de vedere 
operativ Serviciului Transporturi din cadrul Inspectoratului General al Miliției 
(25 mai 1972), ca urmare a reorganizării Ministerului de Interne (19 aprilie 1972), 
iar misiunile de însoţire a aeronavelor au fost efectuate treptat numai de către 
ofiţeri şi subofiteri din Inspectoratul General al Miliției, special selecționați in 
acest sens?. 

La 19 august 1972, grupul „Şoimul” s-a transformat în Unitatea de Însoţire 
a Aeronavelor în Zbor (UIAZ), alcătuită în întregime din cadre active, pregă- 
tite pentru susţinerea luptei antiteroriste. 

În concluzie, în România comunistă au existat din când în când cazuri ale 
unor cetăţeni care au încercat pe cont propriu să fugă din ţară, utilizând dife- 
rite avioane în acest scop. Incidentul din primăvara anului 1971, când un 
aparat Il-14 al companiei TAROM a ajuns in mod forţat la Viena, s-a soldat, 
printre altele, cu pedepsirea unor cadre ale Securităţii şi Miliției, considerate 
vinovate pentru abaterile săvârşite înainte de acea evaziune şi pe timpul des- 
făşurării sale, precum şi cu înfiinţarea grupului antiterorist „Şoimul”, destinat 
preîntâmpinării deturnărilor de avioane şi asigurarea securităţii aeroporturilor 
şi a aeronavelor care stationau pe teritoriul României. 


1. Ibidem, f. 21. 
2. Idem, dosar 3630, vol. 4, ff. 124-125. 

Frontierele simbolice ale stangii. 
Partidul Comunist Român şi începutul reconcilierii 
istorice între comunism şi social-democratia europeană 


Abstract. This study analyzes the Romanian Communist Party 's position in reference 
to the potential cooperation between communist and social-democratic parties in 
Europe in the context of Neue Ostpolitik. Although sharing a common ideological 
origin, communists and social-democrats have been divided by irreconcilable adversity 
since the establishment of the Communist International in 1919. Later, in 1951, due 
to growing Cold War tensions, the Frankfurt Declaration of the European Socialists 
excluded any potential cooperation with the communist parties. During the 1960s, the 
efforts employed by West European communists to transform their identity and increase 
their legitimacy in domestic politics were the source of the first attempts to reach a 
common platform with other leftist forces. The Soviet reaction to such initiatives was 
initially hostile, rejecting any form of cooperation with the social-democrats, still 
viewed in Leninist terms as ,, traitors” of the working class. In this context, the Romanian 
communists placed themselves on the reformist side and advocated in favor of cooper- 
ation between communism and social-democracy. PCR developed close relations with 
the European socialists and encouraged both sides to find a common political platform. 
This way, PCR aimed to undermine Moscow’s influence over world communism and 
open new bridges towards Western governments. 


Keywords: communism, social-democracy, cooperation, sectarism, Ostpolitik, Soviet 
Union, Romania, allargamento 


Cadrul istoric al adversitatii. Incompatibilitati politice 


Social-democratia a fost considerată de partidele comuniste un adversar politic 
şi ideologic major încă de la fondarea Internaționalei Comuniste în 1919, prin 
preluarea tezelor leniniste care catalogau social-democratia drept trădătoare a 
intereselor clasei muncitoare. Teoretician al partidului de tip nou care trebuia 
să promoveze revoluția şi obţinerea puterii prin mijloace insurectionale, V.I. Lenin 
s-a exprimat cu hotărâre împotriva reformismului în mişcarea muncitorească, 
apreciind că această orientare slujea intereselor adversarului de clasă şi eroda 
conştiinţa de clasă, revoluţionară, a proletariatului. Toate partidele afiliate 
Internaționalei Comuniste au preluat această viziune, ceea ce a condus la o 
ruptură identitară majoră între comunism şi social-democratie, în ciuda filo- 
nului ideologic comun. Între cele două partide şi ideologii dialogul a devenit 
imposibil, în ciuda demersurilor de reconciliere iniţiate de Moscova în condiţiile 
promovării strategiei fronturilor populare, după Congresul al VII-lea al Inter- 
naționalei Comuniste din 1935. 

După al doilea război mondial, deşi Uniunea Sovietică a promovat o stra- 
tegie similară fronturilor populare în Europa Răsăriteană în intervalul 1945-1947 
cu scopul de a facilita preluarea puterii de către partidele comuniste locale, 
comunismul şi social-democratia nu s-au putut angaja într-un dialog real. De 
altfel, în perioada 1945-1947, ca şi între 1935 şi 1939, colaborarea stângii 
radicale cu cea moderată a rămas - acolo unde a avut loc totuşi — una strate- 
gică, dictată de imperative politice conjuncturale, fără să atingă totuşi nivelul 
schimbului de idei şi al dialogului. Orice şansă de dialog a fost compromisă 
însă după 1948, când tensiunile internaţionale dintre cele două blocuri poli- 
tico-militare în curs de cristalizare au evidenţiat încă o dată viziunile antagonice 
pe care le aveau comunismul şi social-democratia asupra viitorului. 

În condiţiile fondării Biroului Informativ al Partidelor Comuniste în sep- 
tembrie 1947, partidele comuniste aflate în sfera sovietică de influenţă, precum 
şi cele vest-europene, au preluat critica dură formulată de Andrei Jdanov 
împotriva socialiştilor şi social-democratilor de pe poziţii leniniste!. Percepția 


1. Andrei Jdanov, Despre situaţia internaţională, Bucureşti, Editura Partidului Comunist 
Român, 1947, pp. 30-31. 

unei reale ameninţări sovietice la adresa Occidentului, precum şi soarta impar- 
tăşită de social-democratia est-europeană după instituirea regimurilor cu partid 
unic au determinat stânga moderată vest-europeană să se disocieze cât mai 
vizibil de partidele comuniste, cu care colaboraseră în trecut. Demersul nu 
deriva doar din raţiuni electorale, ci reprezenta totodată o încercare reală de 
salvare şi de reconstrucţie a identităţii democratice a stângii europene. Congresul 
de la Frankfurt al Internaționalei Socialiste, care a avut loc în 1951, a interzis 
partidelor membre să intre în orice formă de cooperare politică cu partidele 
comuniste!. 

De-a lungul deceniului al şaptelea însă, evoluţiile internaţionale au creat 
condiţiile necesare pentru reluarea colaborării, în ciuda faptului că moştenirea 
istorică şi identitară reprezenta încă un obstacol. Relaxarea tensiunilor sovieto- 
americane şi începutul destinderii au diluat spectrul amenințării sovietice care 
determinase partidele social-democrate să se disocieze de comunişti. În egală 
măsură, preponderența îndelungată a dreptei în guvernele postbelice (cres- 
tin-democratii în RFG şi Italia, gaulliştii în Franţa) a determinat stânga să 
exploreze şi alte opţiuni politice, mai ales în sensul unificării forţelor de stânga 
împotriva dreptei. Partidele comuniste vest-europene, la rândul lor, au trecut 
prin transformări majore, determinate în primul rând de destalinizarea care 
le-a atras atenţia asupra riscurilor unei asocieri prea strânse cu Moscova. Critica 
cultului personalităţii lui Stalin a fost deosebit de jenantă pentru comuniştii 
vest-europeni, deoarece ei înşişi promovaseră cultul lui Stalin şi, prin demer- 
sul lui Nikita S. Hruşciov, deveneau expuşi unor critici severe în mediile 
occidentale. Dincolo de aceasta însă, comuniştii europeni au înţeles faptul că 
accederea la guvernare era imposibilă în condiţiile promovării unui program 
revoluţionar de inspiraţie bolşevică ; singura şansă de a accede la guvernare, 
după cum au înţeles comuniştii italieni în primul rând, era o largă coaliţie a 
forţelor de stânga?. 


1. Michel Dreyfus, Europa socialiștilor, laşi, Institutul European, 2000, pp. 247-250; 
Alexandru Mamina, Social-democratie şi cultură. De la marxism la postmarxism, 
Târgovişte, Editura Cetatea de Scaun, 2010, p. 123. 

2. Despre impactul destalinizării asupra comunismului vest-european şi a transformărilor 
cunoscute de aceste partide în deceniul al şaptelea, vezi Maud Bracke, Proletarian 
Internationalism, Autonomy and Poly-centrism, Florenţa, European University Institute 
Working Paper, 2002, pp. 26-28; Tony Judt, Epoca postbelică. O istorie a Europei de 
după 1945, Iaşi, Editura Polirom, 2008, p. 196-198. Cu privire la politica de apropi- 
ere a comuniştilor de alte forte de stânga, vezi o lucrare excelentă despre cazul italian : 
Alexander Hobel, JI PCI di Luigi Longo (1964-1969), Napoli, Edizioni Scientifiche 
Italiane, pp. 57-70. 

O coalitie cu socialistii $i social-democratii se lovea in primul rand de 
numeroase obstacole. Pe de o parte, Uniunea Sovietică exercita presiuni majore 
asupra partidelor comuniste împotriva unui asemenea curs - din raţiuni asupra 
cărora vom reveni -, presiuni care nu puteau fi ignorate, având în vedere sub- 
ventiile mari pe care sovieticii le plăteau acestor partide. Totodată, internati- 
onalismul proletar era parte a identităţii comuniştilor vest-europeni şi existau 
temeri reale că abandonarea acestuia ar estompa definitiv diferenţa între 
comunism şi social-democratie, ducând la absorbţia primului de către cea de-a 
doua. Ceea ce comuniştii vest-europeni ar fi preferat era o variantă în care 
colaborarea lor cu stânga moderată în vederea accederii la guvernare ar fi fost 
acceptată din interiorul mişcării comuniste internaţionale, adică de către Moscova 
şi partidele est-europene, ca strategie legitimă, derivând din reforma interna- 
tionalismului proletar. 

În acest cadru istoric, o nouă iniţiativă venită chiar din partea social-demo- 
cratiei a atras atenţia asupra oportunităţilor pe care o asemenea colaborare le 
deschidea. Este vorba despre aşa-numita Neue Ostpolitik promovată de social- 
democraţii vest-germani în frunte cu Willy Brandt. Demersul era în natura sa 
îndreptat exclusiv către rezolvarea problemei germane în limitele permise de 
contextul internaţional: recunoaşterea regimurilor comuniste, şi implicit a 
celui est-german, era menită să faciliteze comunicarea şi dialogul, păstrarea 
legăturilor umane şi culturale între cele două state germane. Cu toate acestea, 
fiind vorba despre un demers iniţiat de social-democrati în relaţia cu partidele 
comuniste, el a determinat totodată revigorarea dezbaterilor din interiorul 
mişcării comuniste privind colaborarea dintre comunişti şi social-democrati. 
În cadrul acestei dezbateri, Partidul Comunist Român (PCR) a jucat un rol 
activ, în primul rând datorită deciziei sale de a stabili relaţii diplomatice cu 
RFG în ianuarie 1967, decizie care a stârnit numeroase critici din partea 
celorlalte partide comuniste. 


Poziţia Partidului Comunist Român în problema colaborării 
comuniştilor cu socialiştii şi social-democratii vest-europeni 


Literatura de specialitate vest-europeană a sesizat în mod special meritul lui 
Luigi Longo, secretarul general al Partidului Comunist Italian (PCI), care încă 
din 1966-1967 a promovat ideea colaborării dintre comunişti şi alte forte cu 
caracter anti-imperialist, precum socialistii şi social-democratii sau mişcările 


1. Maud Bracke, op. cit., p. 10. 

de eliberare naţională din ţările lumii a treia. Luigi Longo reproşa mişcării 
comuniste internationale caracterul sectar şi milita pentru ceea ce el a numit 
allargamento (în limba italiană, „lărgire”), care însemna în mod special des- 
chiderea partidelor comuniste către alte forte politice cu obiective similare in 
cadrul unui front comun anti-imperialist. Allargamento trebuia, de asemenea, 
să justifice o potenţială colaborare între PCI şi alte forţe de stânga din Italia 
în cadrul unei coaliţii care ar fi putut propulsa PCI la guvernare. Luigi Longo 
şi-a promovat ideile şi în cadrul consfătuirii partidelor comuniste şi muncitoreşti 
din Europa de la Karlovy Vary din aprilie 1967, unde s-au discutat problemele 
securităţii europene. „Lărgirea” mişcării comuniste trebuia să reprezinte, în 
viziunea conducerii PCI, una dintre strategiile fundamentale pentru promova- 
rea principiilor securităţii europene de către partidele comuniste!. 

Conducerea PCR a preluat cu multă energie tezele italiene începând din 
1967, mai ales în condiţiile în care decizia României de a reacţiona favorabil 
la iniţiativele Ostpolitik ale social-democratilor vest-germani generaseră reac- 
tii negative în blocul comunist. La momentul respectiv, ideea colaborării cu 
alte forte politice, in special socialiştii şi social-democratii, era ridicată în 
legătură cu problemele securităţii europene ; ţările Pactului de la Varşovia 
lansaseră o Declaraţie în iulie 1966, care chema guvernele europene să cola- 
boreze pentru un sistem general european de securitate, iar consfătuirea men- 
ţionată de la Karlovy Vary se reunise cu acelaşi scop. Conducerea PCR s-a 
exprimat în mod explicit în favoarea colaborării cu social-democratii imediat 
după consfătuirea de la Karlovy Vary, unde Luigi Longo apărase un asemenea 
punct de vedere. În perioada următoare însă, Nicolae Ceausescu şi alti mem- 
bri ai conducerii superioare de partid au susţinut acest punct de vedere în 
discuţiile cu partidele comuniste vest-europene, dar mai ales în cadrul celor 
cu sovieticii. 

În mai 1967, de pildă, după ce PCR refuzase să participe la consfătuirea 
de la Karlovy Vary, Nicolae Ceausescu a purtat lungi discuţii pe această tema 
cu liderul Partidului Comunist Spaniol (PCS), Santiago Carrillo, în cadrul 
cărora şi-a făcut cunoscută viziunea în problema colaborării cu stânga mode- 
rată. Din punctul său de vedere, clasa muncitoare europeană trebuia să aibă 
un cuvânt mai greu de spus în problemele securităţii europene, pentru a nu 


1. Silvio Pons, „The Rise and Fall of Eurocommunism”, în Melvin P. Leffler, Odd Arne 
Westad (eds.), Cambridge History of the Cold War, III, Cambridge, Cambridge University 
Press, 2010, pp. 26-28. Vezi de asemenea Alexander Hobel, „I quaderni del carcere, 
la rivoluzione in Occidente e la cultura politica del PCI”, in L’educazione gramsciana. 
Atti del convegno ,, Gramsci parlamentare unitario”, svoltosi a Roma il 27 giugno 2007, 
Teramo, Edizioni Nuova Cultura, 2008, p. 136. 

lăsa aceasta pe mâinile guvernelor dominate de burghezie. Plecând de la o 
asemenea premisă, Nicolae Ceauşescu era de părere că obiectivul nu putea fi 
atins fără o colaborare strânsă între comunişti şi social-democrati, deoarece, 
atrăgea el atenţia, în multe ţări occidentale partidele socialiste şi social-demo- 
crate aveau o influenţă deosebită în rândul clasei muncitoare şi al electoratului 
în general, influenţă care o depăşea deseori pe cea a partidelor comuniste!. 

Conexiunea dintre Neue Ostpolitik şi problema colaborării cu social-demo- 
cratia a fost vizibilă însă încă din vara anului 1967, când Ceausescu a purtat 
discuţii pe această temă cu Luigi Longo. De altfel, începând din 1967, con- 
tactele conducerii PCR cu socialiștii şi social-democratii, dar şi cu comuniştii 
vest-europeni s-au multiplicat considerabil. Discutând cu Luigi Longo despre 
iniţiativele răsăritene ale vicecancelarului (la momentul respectiv) Willy Bradt, 
N. Ceausescu spunea: „Experienţa noastră din trecut ne-a învăţat că, până nu 
am realizat o colaborare cu partidul social-democrat, nu am reuşit să realizăm 
acţiuni largi pentru democratizarea ţării noastre şi de aceea pentru noi problema 
colaborării cu social-democratii în vederea realizării unităţii de acţiune este 
una dintre problemele de bază ale realizării unităţii clasei pentru securitate în 
Europa, pentru pace. [...] Trebuie renunţat la ceea ce se spunea acum 30-40 de 
ani, că social-democratii sunt fascişti. Stim unde ne-a dus atunci această situ- 
atie şi trebuie să ţinem seama de realitate. De ce spun acest lucru? Pentru că 
mi se pare că poziţia fata de social-democratii germani nu e realistă conside- 
rându-i ca fascişti, aceasta înseamnă nu a deschide calea colaborării şi dezvol- 
tării democratice in Germania, ci înlesnirea activităţii cercurilor reacționare 
din Germania”?. 

Desigur, înţelesul atribuit de Nicolae Ceauşescu conceptului de democraţie 
era diferit faţă de cel pe care i-l atribuia Luigi Longo, acesta din urmă fiind 
promotorul unei viziuni pluraliste asupra socialismului, pe care Ceauşescu nu 
o împărtăşea. Cu toate acestea, este interesant faptul că Ceauşescu a disociat în 
permanenţă experienţa României de cea a altor ţări, mai ales a celor din Occident. 
În aprilie 1967, N. Ceauşescu a discutat problema democraţiei în cadrul unui 
regim socialist cu Guy Mollet, secretarul general al SFIO (Section Française 
de I'Internationale Ouvrière). Mollet îi spunea fără retineri lui Ceauşescu că 
socialiştii francezi nu puteau să se inspire din experienţa românească, deoarece 


1. „Stenograma convorbirilor dintre tovarăşul Nicolae Ceauşescu, secretar general al CC 
al PCR, şi tovarăşul Santiago Carillo, secretar general al Partidului Comunist din 
Spania”, ANIC, fond CC al PCR - Secţia Relaţii Externe, dosar 38/1967, f. 61. 

2. „Stenograma primirii de către tovarăşul Nicolae Ceauşescu, secretar general al CC al 
PCR, la Eforie Nord, a tovarăşului Luigi Longo, secretar general al Partidului Comunist 
Italian”, ANIC, fond CC al PCR - Secția Relaţii Externe, dosar 61/1967, f. 22-23. 

era una lipsită de democraţie. „În fond - spunea el - când stânga a ajuns la 
putere în România ea nu avea prea mult de-a face cu problemele democraţiei, 
deoarece poporul său o cunoscuse foarte putin înainte”!. Ceauşescu a acceptat 
aceasta, fără a pretinde că modelul implementat în România s-ar fi potrivit şi 
ţărilor vest-europene, aşa cum pretindeau de altfel sovieticii. El a fost de acord 
cu faptul că experienţa istorică şi politică a unei societăţi avea un rol important 
în conditionarea modelului socialist care putea fi implementat. Ceausescu a 
invocat în cazul României gradul de subdezvoltare socio-economică de la care a 
plecat construcţia socialismului şi care a influenţat natura regimului : ,,...trecerea 
de la societatea feudală la socialism - argumenta Ceausescu - sigur că nu poate 
să nu aibă anumite influenţe şi asupra metodelor de muncă şi de gândire”?. 

În acest caz, Nicolae Ceauşescu oferea o explicaţie funcţională, dinamică 
unui proces care în natura sa nu fusese decât o transpunere fidelă a modelului 
dezvoltat de Stalin în Uniunea Sovietică. Explicatiile sale nu vizau însă in mod 
special trecutul, ci mai ales prezentul şi se doreau a fi o însuşire, o modelare 
Şi o reinterpretare a experienţelor trecutului prin prisma prioritatilor prezente 
ale partidului. Cu alte cuvinte, PCR căuta să „traducă” experienţa trecutului 
în termeni acceptabili politicilor sale de la acel moment şi dialogului cu par- 
tenerii de stânga vest-europeni. De altfel, şi în discuţiile cu Santiago Carrillo 
din mai 1967 Ceauşescu se pronuntase la fel de categoric în favoarea unei 
tranzitii diferite către societatea socialistă, exprimându-și acordul cu demer- 
surile comuniştilor vest-europeni de a legitima un model pluralist al tranziţiei 
la socialism: „...eu cred că poziţia pe care o au partidele comuniste din 
Occident - spunea Ceausescu - privind posibilitatea de a trece spre socialism 
cu existența mai multor partide este pe deplin justă si logică”3. Din nou, în 
cadrul discuţiilor cu Carrillo, Ceauşescu s-a referit la experienţa istorică a 
României care ar fi explicat condiţiile în care s-a făcut tranziţia către un regim 
socialist, menţionând de această dată, deşi voalat, şi influenţa factorului extern. 

Conducerea PCR a purtat discuţii pe marginea problemei partidului unic 
cu majoritatea partidelor socialiste şi social-democrate cu care a stabilit con- 
tacte în perioada de după 1967. Deşi Nicolae Ceauşescu nu era un adept al 
pluralismului şi nici nu se afla neapărat în postura de a da sfaturi partidelor 


1. „Stenograma convorbirilor între delegaţia Partidului Comunist Român şi delegaţia 
Partidului Socialist Francez (SFIO)”, ANIC, fond CC al PCR - Secţia Relaţii Externe, 
dosar 31/1967, f. 4. 

2. Ibidem, f. 49. 

3. „Stenograma convorbirilor dintre tovarăşul Nicolae Ceauşescu, secretar general al CC 
al PCR, şi tovarăşul Santiago Carillo, secretar general al Partidului Comunist din 
Spania”, ANIC, fond CC al PCR - Secţia Relaţii Externe, dosar 38/1967, f. 100. 

vest-europene, totuşi aceste discuţii au avut un rol fundamental in depăşirea 
unui tabu al trecutului. Problema revoluţiei violente şi a partidului unic - in 
termeni ideologici, regimul de dictatură a proletariatului - reprezenta un 
obstacol major în calea ajungerii la o platformă comună între stânga moderată 
şi cea radicală. Pe de altă parte, Ceauşescu le oferea comuniştilor vest-europeni 
o recunoaştere a legitimitatii pluralismului pe care sovieticii refuzau să le-o 
acorde ; era vorba despre o recunoaştere din interior, adică din interiorul 
mişcării comuniste şi al blocului sovietic, din partea unui partid construit după 
model sovietic şi care implementa un socialism de inspiraţie leninistă. Aceasta 
îi sprijinea pe comuniştii vest-europeni să evite izolarea, pentru că demersurile 
conducerii PCR se încadrau în direcţia reformei internationalismului, nu a 
abandonării acestuia prin sciziune şi izolare. Sprijinind şi încurajând deci 
dialogul pe tema pluralismului, PCR contribuia astfel la depăşirea tabuurilor 
trecutului şi la crearea unui cadru de dialog între comuniştii şi socialiştii 
vest-europeni — oricât de redusă va fi fost această contribuţie. 

Un bun exemplu de activism al conducerii PCR în problema colaborării 
dintre comunişti şi social-democrati îl reprezintă cazul italian, unde disponi- 
bilitatea PCI pentru o asemenea colaborare era ridicată. Nicolae Ceauşescu a 
discutat aceste probleme în iulie 1967 cu Venerio Cattani, membru al condu- 
cerii Partidului Socialist Unificat Italian (PSUI), aflat la Bucureşti în fruntea 
unei delegaţii la nivel de partid. Ceauşescu i-a îndemnat pe socialişti să iden- 
tifice căi de conlucrare cu PCI pornind de la obiectivul comun de a lichida 
exploatarea omului de către om. Dacă ambele partide împărtăşesc acest obiec- 
tiv, spunea Ceauşescu, atunci căile şi metodele pentru atingerea lui puteau fi 
discutate şi lămurite în timp. Referindu-se la colaborarea dintre socialişti şi 
comunişti, Paul Niculescu-Mizil adăuga: „Facem propagandă! ”!. 

Deşi părea o glumă în contextul discuţiei, remarca lui Niculescu-Mizil 
reflecta în fond realitatea. PCR a urmărit cu multă perseverenţă dezvoltarea 
relaţiilor la nivel de partid cu toate forţele de stânga din Europa şi de fiecare 
dată le-a adresat acestora îndemnuri la colaborare cu comuniştii. La fel a 
procedat Ceauşescu şi cu delegaţia Partidul Socialist Italian al Unităţii Proletare 
condusă de Lelio Basso, care s-a aflat la Bucureşti în octombrie 1967. Ceauşescu 
l-a îndemnat pe Basso să depună eforturi pentru a ajunge la o platformă comună 
cu PCI şi cu PSUI, deşi oaspetele îşi mărturisise obiectivul de a face totuşi o 
înţelegere cu PCI împotriva PSUI. Astfel, N. Ceauşescu îi spunea lui Lelio 
Basso: „În trecut au fost destule poziţii rigide şi din partea comuniştilor, şi 
socialiştilor şi social-democratilor, sigur, nu este cazul să discutăm cine a fost 


1. „Stenograma discuţiilor avute cu ocazia primirii de către tovarăşul Nicolae Ceauşescu 
a delegaţiei Partidului Socialist Unificat Italian, în ziua de 22 iulie 1967”, ANIC, fond 
CC al PCR - Secţia Relaţii Externe, dosar 52/1967, ff. 8-11. 


FRONTIERELE SIMBOLICE ALE STANGII 167 


vinovat, daune a avut însă clasa muncitoare şi democraţia. [...] Şi să spun drept, 
părerea mea este şi pentru Italia aceeaşi, că o colaborare între cele trei partide 
muncitoreşti ar avea o influenţă mare. Aceasta pe plan local, dar în acelaşi 
timp şi colaborarea între partidele comuniste şi partidele socialiste şi în alte 
tari serveşte şi luptei generale, dar şi cauzei unificării”!. 

Activismul PCR în problema colaborării dintre comunişti şi socialişti la 
nivel european nu era împărtăşit însă de cele mai multe partide comuniste, în 
special de cele aflate sub control sovietic. O trecere în revistă a cauzelor şi a 
pretextelor invocate de opozitionisti este de natură să lămurească mai bine 
scopurile urmărite de conducerea PCR prin aceste iniţiative care nu par a privi 
România în mod direct. 


Adversarii dialogului şi rămăşiţele sectarismului 
cominternist 


Conducerea sovietică a privit de la bun început cu scepticism asemenea forme 
de colaborare şi a căutat să le descurajeze în măsura în care acest lucru a fost 
posibil. Nicolae Ceauşescu a avut ocazia să-şi susțină punctele de vedere în 
faţa lui Leonid Brejnev în cadrul convorbirilor care au avut loc în decembrie 
1967 la Moscova, ocazie cu care oaspetele român a explicat pe larg viziunea 
PCR în această problemă, insistând asupra faptului că social-democratii aveau 
o mare influenţă în Europa şi din aceste motive frontul anti-imperialist ar fi 
fost consolidat printr-o colaborare mai strânsă cu ei?. Leonid Brejnev s-a ară- 
tat însă foarte rezervat in această problemă. El a acceptat că era important să 
existe o formă de colaborare, dar a ţinut să sublinieze în mod special două 
aspecte, caracteristice de altfel pentru politica sovietică: faptul că această 
colaborare trebuia să se facă în primul rând în folosul comuniştilor şi faptul 
că ea nu trebuia însoţită de nici o concesie principială din punct de vedere 
ideologic. Brejnev a contestat argumentul lui Ceauşescu conform căruia pres- 
tigiul şi influenţa comuniştilor vest-europeni ar creşte prin colaborarea cu alte 
forţe de stânga, fiind de părere că partidele comuniste aveau suficient prestigiu 
pe cont propriu?. 


1. „Stenograma primirii de către tov. Nicolae Ceauşescu a tovarăşului Lelio Basso, pre- 
şedintele PSIUP”, ANIC, fond CC al PCR - Secţia Relaţii Externe, dosar 84/1967, f. 24. 

2. „Stenograma convorbirilor dintre delegatiile Partidului Comunist Român şi Partidului 
Comunist al Uniunii Sovietice, Kremlin, 14-15 decembrie 1967”, ANIC, fond CC al 
PCR - Secţia Relaţii Externe, dosar 101/1967, f. 23. 

3. Ibidem, ff. 44-45. 

Acest răspuns era reprezentativ pentru rigiditatea poziţiei de tip cominternist 
care mai caracteriza încă politica sovietică ; social-democratii trebuiau folosiţi 
de către comunişti pentru atingerea scopurilor acestora din urmă ; un dialog 
real bazat pe armonizarea poziţiilor în jurul unei platforme comune era exclus. 
Într-un anumit fel, aceasta a fost şi natura intrinsecă a fronturilor populare 
care nu implicau în viziunea comuniştilor nici o concesie de natură ideologică, 
ci doar o colaborare de natură strategică. PCI, pe de altă parte, susţinea o 
armonizare reală prin dialog, şi exact aceeaşi era şi poziţia PCR, deşi acesta 
din urmă nu era direct implicat. 

Dacă L. Brejnev s-a exprimat cu destulă reţinere pe marginea subiectului, 
alte partide comuniste au fost mult mai categorice, inclusiv cele din Occident. 
Elanul reformist al PCI nu era împărtăşit de pildă de Partidul Comunist Francez 
(PCF), despre care s-a mai apreciat în literatura de specialitate vest-europeană 
că a rămas - cel putin până la realizarea coaliţiei cu socialiștii, în 1972 - unul 
dintre partidele cele mai loiale Moscovei!. Georges Marchais, membru al 
Biroului Politic al PCF, care s-a aflat la Bucuresti în ianuarie 1968, îi împăr- 
tăşea lui Nicolae Ceausescu retinerile sale majore referitoare la o colaborare 
cu socialistii?. La acel moment se discuta convocarea unei noi consfătuiri 
internaţionale a partidelor comuniste şi muncitoreşti, pentru pregătirea căreia 
urma să se întrunească la Budapesta o comisie pregătitoare. Conducerea PCR 
se temea că sovieticii şi alte partide apropiate acestora ar fi putut folosi con- 
sfătuirea pentru a obţine o condamnare a Chinei în stilul „excomunicării” 
staliniste a Iugoslaviei, motiv pentru care PCR s-a opus iniţial organizării 
consfătuirii, iar ulterior a căutat să obţină asigurări că nu se urmărea condam- 
narea altui partid?. 

Georges Marchais îi explica lui N. Ceausescu faptul că PCF n-ar fi putut 
accepta participarea socialiştilor la o asemenea consfătuire, în primul rând din 
motive politice. Socialiştii, susţinea G. Marchais, erau în favoarea alianţei 
atlantice, a prezenţei americane în Europa şi a procesului de integrare euro- 
peană, motiv pentru care nu putea exista o platformă comună de discuţie cu 


1. Stéphane Courtois, Marc Lazar, Histoire du Parti communiste francais, 2° édition, 
Presses Universitaires de France, 2000, pp. 342-343 . 

2. „Stenograma primirii de tovarăşul Nicolae Ceausescu, secretar general al Comitetului 
Central al Partidului Comunist Român, a tovarăşului Georges Marchais, membru al 
Biroului Politic, secretar al Comitetului Central al Partidului Comunist Francez”, ANIC, 
fond CC al PCR - Secţia Relaţii Externe, dosar 4/1968, f. 30. 

al Comitetului Central al Partidului Comunist Român 1965-1985, vol. I, Bucuresti, 
Editura Politică, 1986, pp. 161-163. 

aceştia!. Ceausescu, pe de altă parte, contraargumenta că lupta împotriva 
imperialismului nu putea înregistra succese fără coalizarea tuturor forţelor 
anti-imperialiste într-un front comun?. Cei doi s-au despărţit în final fără a se 
fi convins unul pe celălalt de justetea propriului punct de vedere. 

La fel de reţinut în această privinţă s-a arătat şi liderul Partidului Comunist 
Portughez, Alvaro Cunhal. În discuţiile cu N. Ceauşescu din ianuarie 1968, 
acesta se arăta în favoarea unui front larg anti-imperialist, însă diferit şi sepa- 
rat de mişcarea comunistă internaţională, care trebuia să se organizeze în mod 
distinct, pe baza ideologiei comune care unea partidele, indiferent de unele 
circumstanţe de moment. Din acest punct de vedere, Alvaro Cunhal exprima 
o viziune sectară asupra comunismului international, puternic inspirată de 
moştenirea cominternistă : „După părerea noastră, există încă o mişcare comu- 
nistă internaţională, cu toate divergentele de păreri care există. Noi avem totuşi 
o ideologie comună, cu toate aceste foarte mari divergențe care există. Totuşi 
această ideologie nu ne uneşte de unele dintre mişcările progresiste, democra- 
tice care există. Ea ne uneşte de aceasta în acţiune, însă nu în analizarea 
situaţiei şi nu cu privire la unghiul de viziune cu privire la viitorul omenirii. 
Pentru aceasta noi credem că ar fi de dorit, dacă este vorba de mişcarea comu- 
nistă, ca comuniştii să discute, ca marxist-leninişti, o problemă sau alta”5. 

O asemenea argumentatie reflecta fidel punctul de vedere al Moscovei. Pe 
măsură ce dialogul Est-Vest progresa prin paşi precum începutul destinderii 
sovieto-americane în 1972 sau demararea Conferinţei pentru Securitate şi 
Cooperare în Europa, Uniunea Sovietică se arăta tot mai preocupată de con- 
solidarea omogenitatii politice şi ideologice a blocului comunist. După cum a 
arătat şi Marie-Pierre Rey într-o analiză recentă, Moscova se temea de o 
posibilă „contaminare” ideologică a ţărilor socialiste în urma contactelor pre- 
lungite cu Occidentul“. În paralel însă, polemica sino-sovietică se acutiza, ceea 
ce stârnea sovieticilor îngrijorări suplimentare cu privire la omogenitatea 


1. „Stenograma primirii de tovarăşul Nicolae Ceauşescu, secretar general al Comitetului 
Central al Partidului Comunist Român, a tovarăşului Georges Marchais, membru al 
Biroului Politic, secretar al Comitetului Central al Partidului Comunist Francez”, ANIC, 
fond CC al PCR - Secţia Relaţii Externe, dosar 4/1968, f. 29. 

2. Ibidem, ff. 25-29. 

3. „Stenograma primirii de către tovarăşul Nicolae Ceauşescu, secretar general al CC al 
PCR, a tovarăşului Alvaro Cunhal, secretar general al CC al PC Portughez”, ANIC, fond 
CC al PCR - Secţia Relaţii Externe, dosar 11/1968, f. 20. 

4. Marie-Pierre Rey, „The USSR and the Helsinki Process, 1969-1975: Optimism, Doubt 
or Defiance ?”, in Andreas Wenger, Vojtech Mastny, Christian Nuenlist (eds.), Origins 
of the European Security System: The Helsinki Process Revisited, 1965-75, Londra, 
Routledge, 2008, p. 76. 

ideologică a blocului comunist. Acesta era aşadar contextul în care erau revi- 
gorate sloganuri şi principii de inspiraţie cominternistă, cum erau cele formu- 
late de Alvaro Cunhal la Bucureşti şi despre care N. Ceauşescu înţelegea foarte 
bine că reprezentau punctul de vedere sovietic. 

În acest cadru, trebuie luate în discuţie ratiunile pentru care conducerea 
PCR promova reforma mişcării comuniste internationale prin „lărgire”. Este 
limpede că miza directă a posibilei colaborări dintre socialişti şi comuniştii 
vest-europeni era relativ redusă pentru partea română, constând mai ales în 
îmbunătăţirea relaţiilor cu statele occidentale în eventualitatea accederii comu- 
niştilor la guvernare. Acest fapt putea avea implicaţii economice, prin facili- 
tarea schimburilor comerciale şi a cooperării, dar şi politice, prin depăşirea 
cadrului bipolar al organizării internaţionale, care ar fi redus în mod evident 
şi presiunile hegemonice exercitate asupra României. Raţiunile avute în vedere 
de conducerea de partid din România erau mult mai ample însă. Atunci când 
partea română susţinea colaborarea dintre mişcarea comunistă internaţională 
şi socialişti, nu poate fi uitat faptul că în acelaşi timp PCR a promovat cu la 
fel de multă energie şi reconcilierea sino-sovietică, revenirea Partidului Comunist 
Chinez (PCC) în sânul mişcării comuniste!. În ambele eventualităţi, influenţa 
şi controlul Moscovei asupra comunismului internaţional ar fi fost diminuate 
în mod semnificativ prin simplul fapt că intrau în joc - din interior, nu din 
exterior — actori pe care Moscova nu îi putea controla şi asupra cărora nu putea 
exercita presiuni. Diluarea influenţei sovietice în mişcarea comunistă ar fi 
sporit, evident, libertatea de manevră a PCR, posibilităţile sale de a-şi imple- 
menta politici diferite de cele sovietice şi pe plan intern, şi pe plan extern, la 
adăpost de eventuale represalii. „Diluarea” mişcării comuniste internaţionale 
submina de asemenea caracterul bipolar al lumii postbelice prin crearea unor 
noi punți de legătură, a unor noi oportunităţi de dialog. În acest context, nu 
poate fi neglijat faptul că un asemenea proces ar fi redus vulnerabilitatea con- 
ducerii PCR în faţa sovieticilor şi ar fi contribuit la consolidarea puterii şi 
stabilităţii regimului Ceauşescu. 

Tocmai din aceste motive se opunea Moscova ideilor de „lărgire” şi cola- 
borării cu socialiştii şi social-democratii. De asemenea, sovieticii nu aveau nici 
un interes ca partidele comuniste vest-europene să acceadă la guvernare, 
deoarece aceasta ar fi tulburat grav echilibrul bipolar al lumii: neamestecul 


1. Cu privire la poziţiei României în cadrul polemicii sino-sovietice, vezi de pildă Dan 
Cătănuş, Tot mai departe de Moscova... Politica externă a României 1956-1965, 
Bucureşti, Institutul National pentru Studiul Totalitarismului, 2011 ; Mihai Croitor, În 
umbra Kremlinului. Gheorghe Gheorghiu-Dej şi geneza Declaraţiei din Aprilie 1964, 
Cluj-Napoca, Editura Mega, 2012. 

american in Europa răsăriteană era in mod tacit condiţionat de neamestecul 
sovietic in Europa apuseană!. În egală măsură, reținerea fata de astfel de for- 
mule precum colaborarea cu social-democratia pe baza unei platforme comune 
putea avea un efect de erodare ideologică a partidelor comuniste din Europa 
răsăriteană, de încurajare a acestora să identifice formule politico-ideologice 
alternative, aşa cum a ilustrat „primăvara de la Praga”. În acest ultim caz, 
influenţa dezbaterilor teoretice din Occident este dificil de apreciat, dar este 
limpede că fenomenul îşi găsea cauzele pe plan intern, nu extern, în „iluziile 
generale cu privire la posibilitatea de reformare a sistemului socialist”, în 
termenii lui Vladimir Tismăneanu?. În viziunea Moscovei însă, aceasta nu 
excludea riscul unei evoluţii ideologice independente în rândul partidelor 
comuniste, cum a fost cazul cu emergenta ulterioară a eurocomunismului, cu 
potenţiale efecte „nocive” în interiorul propriului bloc. 

În acest caz, conducerea PCR s-a situat fără ezitare de partea reformiştilor, 
a celor ce promovau transformarea mişcării comuniste internaţionale pe baze 
noi, cum era cazul cu italienii şi iugoslavii. Din acest punct de vedere, poziţia 
PCR faţă de Neue Ostpolitik este edificatoare. 


Sustinere pentru demersurile social-democratilor 
vest-germani 


Initiativele social-democratilor vest-germani de identificare a unei noi politici 
faţă de ţările Răsăritului şi de apropiere faţă de acestea au fost întâmpinate cu 
reacţii iniţiale extrem de negative de către sovietici şi mai ales de către est-germani. 
Construirea Zidului Berlinului dovedise limpede faptul că politica de izolare 
a Germaniei răsăritene, refuzul de a recunoaşte realităţile rezultate în urma 
celui de-al doilea război mondial nu au condus la rezultatul dorit, acela de a 
şubrezi regimul est-german. În egală măsură, nici disponibilitatea Occidentului 
de a-şi asuma riscuri majore pentru reunificarea germanilor nu părea foarte mare. 
După cum a argumentat Noel D. Cary, Ostpolitik a fost un răspuns german la 
o problemă germană, însă implicaţiile sale europene nu puteau fi subestimate?. 


1. Bogdan Denitch, „Eurocommunism : A Threat to Soviet Hegemony ?”, în Proceedings 
of the Academy of Political Science, vol. 33, nr. 1/1978, pp. 155-157. 

2. Vladimir Tismăneanu, Reinventarea politicului. Europa Răsăriteană de la Stalin la 
Havel, ediţia a Il-a, Iasi, Editura Polirom, 2007, p. 104. 

3. Noel D. Cary, „Reassessing Germany’s Ostpolitik. Part 1: From Détente to Refreeze” , 
in Central European History, vol. 33, nr. 2/2000, pp. 240-249 ; Angela Romano, From 

Willy Brandt a actionat independent de aliatii vest-europeni, care au fost mai 
degraba informati decat consultati cu privire la initiativele sale, fapt care il 
punea pe liderul social-democrat într-o postură delicată. De asemenea, pe plan 
intern, viziunea lui Willy Brandt în privinţa relaţiilor cu Răsăritul era întâm- 
pinata cu reticenta şi deseori cu critici acerbe. 

În aceste condiţii, Willy Brandt avea nevoie de o reacţie favorabilă din 
partea ţărilor Răsăritului pentru a-şi consolida poziţia, pentru a rezista criti- 
cilor cu care era confruntat şi a-şi continua demersurile. Conducerea sovietică 
însă a avut dificultăţi în a se adapta schimbării şi a reacţionat negativ iniţial, 
în primul rând din cauza suspiciunilor istorice cu care era privită Germania 
Federală. După cum explica istoricul rus Vladislav Zubok, atitudinea lui L. 
Brejnev a fost puternic influenţată de neîncrederea cronică faţă de intenţiile 
vest-germanilor, priviţi de la Moscova ca revanşarzi şi neonazişti, la care se 
adăugau moştenirea traumatizantă a celui de-al doilea război mondial, precum 
şi presiunile exercitate de liderul est-german Walter Ulbricht. Apropierea de 
REG reprezenta un progres pentru regimul est-german, deoarece i-ar fi oferit 
recunoaşterea internaţională pe care şi-o dorea mult, însă primele sale reacti- 
ile au fost determinate mai mult de teama că sovieticii şi est-germanii s-ar fi 
putut înţelege între ei pe seama RDG, sacrificând regimul din această tara’. 
De aceea, Walter Ulbricht îşi dorea o apropiere de RFG care să se producă 
prin implicarea directă a RDG - dacă se putea, prin intermedierea sau la ini- 
tiativa RDG -, şi a exercitat presiuni majore asupra Moscovei pentru a-şi 
impune punctul de vedere, spre iritarea lui L. Brejnev?. 

În acest context caracterizat de tatonări şi nesiguranţă, decizia României de 
a stabili relaţii diplomatice cu REG a stârnit multă furie la Berlin în primul rând. 
Presa est-germană a dezaprobat decizia României în termeni duri, reflectând 
desigur punctul de vedere al conducerii de partid din acea ţară. Reacţia la 
Bucureşti a fost la fel de dură, cazul fiind discutat în Prezidiul Permanent, unde 
N. Ceauşescu a condamnat vehement faptul că est-germanii puneau în discuţie 
politica externă românească, apreciind aceasta ca un gest „neprietenesc”?. Din 
această cauză, România a refuzat să mai participe la o consfătuire a miniştrilor 


Détente in Europe to European Détente : How the West Shaped the Helsinki CSCE, 
Bruxelles, Peter Lang, 2009, p. 143. 

1. Vladislav Zubok, A Failed Empire. The Soviet Union in the Cold War from Stalin to 
Gorbachev, Chapel Hill, The University of North Carolina Press, 2007, p. 211. 

2. Peter Grieder, The East German Leadership 1946-1973 : Conflict and Crisis, Manchester 
University Press, 1999, pp. 171-172. 

3. „Stenograma Comitetului Executiv al CC al PCR din ziua de 3 februarie 1967”, ANIC, 
fond CC al PCR - Cancelarie, dosar 12/1967, f. 6. 

de Externe din ţările Pactului de la Varşovia care era programată a avea loc la 
Berlin. Ulterior însă, prin intervenţia sovieticilor, întrunirea s-a ţinut totuşi cu 
participare română inclusiv, însă doar după ce conducerea de la Moscova a 
decis să mute locul întâlnirii la Varşovia şi a oferit asigurări României că 
politica sa externă nu va fi pusă în discuţie de ceilalţi participanți’. 

În perioada următoare, problema modului în care trebuiau tratate iniţiativele 
social-democratilor vest-germani a continuat să reprezinte un subiect principal 
pe agenda discuţiilor dintre sovietici şi celelalte partide comuniste şi, mai ales, 
o preocupare centrală în politica internaţională a PCR. Intervalul 1967-1969 
a rămas unul caracterizat de tatonări, cât timp Willy Brandt era doar vicecan- 
celar într-un guvern de coaliţie. Criticile sovietice faţă de Ostpolitik s-au redus 
considerabil după 1969, când Willy Brandt a devenit cancelar şi au fost dema- 
rate efectiv negocierile care au condus la semnarea tratatelor de la Moscova 
şi Varşovia din 1970, însă chiar şi în acele condiţii sovieticii au manifestat 
reţinere faţă de problema principială a colaborării dintre comunişti şi social- 
democraţi?. 

Cu toate acestea, în perioada 1967-1969, când Ostpolitik se afla încă la 
stadiul unor demersuri incipiente care se loveau de suspiciunea şi chiar opo- 
ziţia ţărilor răsăritene, conducerea PCR a adoptat o atitudine deosebit de activă 
în susţinerea iniţiativelor lui Willy Brandt. În cadrul vizitei pe care a efectuat-o 
la Moscova în decembrie 1967, N. Ceausescu a discutat cu L. Brejnev inclu- 
siv problema demersurilor initiate de social-democratii vest-germani şi a 
modului in care trebuia reactionat. Din acest punct de vedere, Ceausescu s-a 
exprimat cu hotărâre în favoarea susţinerii lui Brandt în discuţiile cu Brejnev : 


Noi considerăm că în situaţia de astăzi, când la guvern participă şi social-democratii — 


o îmbunătăţire şi de a atrage RFG pe calea soluționării problemelor din Europa’. 


Ceauşescu asocia aşadar progresul în problemele securităţii europene de 
prezenţa social-democratilor la guvernare ; în anii următori, conducerea PCR 
avea să promoveze cu multă energie această viziune în planul politicii interna- 
tionale. La acel moment, principala provocare a Ostpolitik era reprezentată nu 


1. „Discuţia telefonică dintre tovarăşul Nicolae Ceausescu şi tovarăşul A.N. Kosighin din 
ziua de 4 februarie 1967”, ANIC, fond CC al PCR - Cancelarie, dosar 14/1967, f. 4. 

2. Thomas Parrish, Enciclopedia războiului rece, Bucureşti, Editura Univers Enciclopedic, 
2002, p. 354. 

3. „Stenograma convorbirilor dintre delegatiile Partidului Comunist Român şi Partidului 
Comunist al Uniunii Sovietice, Kremlin, 14-15 decembrie 1967”, ANIC, fond CC al 
PCR - Secţia Relaţii Externe, dosar 101/1967, f. 21. 

doar de recunoasterea existentei statului est-german, cat mai ales de problema 
recunoaşterii graniţelor postbelice ale Germaniei (sau ale celor două Germanii), 
care fuseseră trasate fără consultarea germanilor. Direct interesate în acest caz 
erau Uniunea Sovietică, Polonia şi Cehoslovacia. În discuţiile cu Brejnev, 
Ceauşescu a apărat cauza lui Willy Brandt, cu care se întâlnise de altfel în 
august 1967: „Trebuie să vă spun că impresia cu care am rămas în urma 
discuţiei cu el - impresie cu care a rămas şi tovarăşul Maurer şi care este 
împărtăşită în general de conducerea noastră - este că Brandt doreşte totuşi să 
găsească o soluţie pentru problemele complicate din Germania, dar consideră 
că rezolvarea problemelor - inclusiv a problemei recunoaşterii RDG şi a gra- 
nitelor — este o problemă de timp, ţinând seama de stările de lucruri de pana 
acum din RFG. El ne-a declarat că înţelege că trebuie să se ajungă la recu- 
noaşterea graniţelor şi la recunoaşterea RDG, şi că se acţionează în direcţia 
aceasta, dar că, în atmosfera de astăzi, nu este posibilă rezolvarea dintr-o dată 
a acestor probleme, că depinde şi de sprijinul - cum a spus el - pe care îl va 
primi din partea ţărilor socialiste, pentru a putea găsi căile de soluţionare a 
acestor probleme”. 

L. Brejnev a respins însă argumentele lui Ceauşescu. După părerea lui, în 
politica externă vest-germană nu survenise nici o schimbare reală, iar initiati- 
vele lui Willy Brandt nu reprezentau decât o diversiune în spatele căreia se 
ascundeau aceleaşi scopuri revanşarde. Brejnev a insistat la rândul său asupra 
faptului că noua politică promovată de social-democrati reprezenta „o primej- 
die mare şi deosebită în primul rând pentru R.D. Germană, Polonia şi 
Cehoslovacia, precum şi pentru celelalte tari socialiste”?. Brejnev mai insinua 
totodată că politica dusă de Willy Brandt, pe care o considera „şireată”, urmă- 
rea dezbinarea ţărilor socialiste, motiv pentru care acestea ar fi trebuit să 
dovedească unitate mai presus de orice*. Aceasta reprezenta desigur şi o aluzie 
la iniţiativa independentă a României de a stabili relaţii diplomatice cu RFG. 

Dezbaterile privind reacţia partidelor comuniste faţă de demersurile social- 
democratilor vest-germani au condus la coagularea a două grupuri, cel repre- 
zentat de partidele comuniste din ţările Pactului de la Varşovia, a căror viziune 
se apropia de cea sovietică sau era uneori chiar mai radicală, şi cel reprezen- 
tat de comuniştii italieni şi iugoslavi, la care s-au adăugat şi românii, grup 
care promova o atitudine binevoitoare faţă de iniţiativele lui Willy Brandt. 
Trebuie menţionat că acesta nu a fost singurul motiv al apropierii celor din 
urmă şi că aceştia au făcut tot posibilul pentru a evita o asociere prea strânsă 


1. Ibidem. 
2. Ibidem, f. 40. 
3. Ibidem, f. 36. 

în jurul unei platforme comune, care ar fi deschis drumul unor acuzaţii de 
»fractionism” în mişcarea comunistă. Cu toate acestea, cele trei partide au 
menţinut contacte strânse şi au promovat cu energie ideea că iniţiativele 
vest-germane trebuiau întâmpinate cu reacţii favorabile. 

N. Ceauşescu a discutat despre această problemă în ianuarie 1968 cu Carlo 
Galluzzi, membru al conducerii PCI, aflat în vizită la Bucureşti. PCI era 
puternic implicat la acel moment în medierea relaţiilor dintre social-democra- 
tii vest-germani, cu care stabilise contacte în 1967, şi comuniştii est-germani, 
eforturi despre care Carlo Galluzzi i-a povestit lui Ceauşescu pe larg!. Condu- 
cerea PCI, spunea Galluzzi, împărtăşea punctele de vedere ale PCR cu privire 
la modul în care ar fi trebuit văzute iniţiativele lui Brandt şi aprecia faptul că 
social-democratii vest-germani erau mult mai deschişi către dialog şi dispuşi 
la concesii în comparaţie cu Partidul Unităţii Socialiste din Germania (PSUG). 
Comuniştii est-germani, spunea Galluzzi, nu diferentiau între social-democrati 
şi creştin-democraţi, considerându-i la fel de atasati ideilor revanşarde pe care 
comunismul international le atribuia guvernului vest-german”. 

În această situaţie, este vizibilă şi în cazul italienilor existenţa unei raţiuni 
duble pentru promovarea Ostpolitik: pe de o parte, apropierea Est-Vest era 
apreciată pozitiv ca fapt în sine, în sensul că facilita dezamorsarea tensiunilor 
internationale, pe de altă parte, însă, exista convingerea - pe care şi Ceauşescu 
se pare că o împărtăşea - că social-democratii şi socialiştii ar fi trebuit trataţi 
în mod diferit de către partidele comuniste, pe baza ideilor comune care exis- 
tau totuşi, dincolo de frontierele ridicate de experienţele istorice. I.B. Tito, cu 
care Ceausescu a discutat despre Ostpolitik în ianuarie 1968, nu era la fel de 
optimist cu privire la intenţiile noului guvern de coaliţie vest-german, însă era 
de acord că în politica externă a acestuia se sesiza deja o diferenţă şi că aceasta 
trebuia încurajată?. 

Nicolae Ceauşescu a reluat problema susţinerii demersurilor vest-germane 
şi în cadrul următoarei întâlniri cu L. Brejnev, în mai 1969, într-un context 
foarte tensionat al relaţiilor bilaterale româno-sovietice, determinat de critica 


1. Michele di Donato, „Il rapporto con la socialdemocrazia tedesca nella politica inter- 

2. „Stenograma primirii de către tovarăşul Nicolae Ceausescu a tovarăşului Carlo Galluzzi, 

PCR - Secţia Relaţii Externe, dosar 2/1968, f. 12. 

liului de Stat al RS România, şi tovarăşul Iosip Broz Tito, preşedintele RSFI, preşe- 
dintele UCI”, ANIC, fond CC al PCR - Secţia Relaţii Externe, dosar 1/1968, f. 30. 

pe care conducerea română o formulase împotriva intervenţiei celor cinci state 
socialiste în Cehoslovacia. Conducerea sovietică nu s-a arătat mai receptivă 
nici de această dată, contestând existenţa unei dorinţe reale a părţii vest-ger- 
mane de a recunoaşte graniţele postbelice. Brejnev spunea: „Mi se pare însă 
că în problema RFG, dv. nu aveţi o poziţie perfect clară. Dv. atenuati oarecum 
politica RFG. Să ştiţi că, dacă ar fi existat o anumită dorinţă din partea RFG 
în sensul recunoaşterii realitatilor statornicite după cel de-al doilea război 
mondial, multe probleme ar fi fost rezolvate. Însă ei duc altă politică. Într-o 
discuţie, mi-ati spus că trebuie să ţinem seama de faptul că au admis Partidului 
Comunist să activeze legal. Să ştiţi însă că politica RFG în ansamblu nu s-a 
schimbat. În această problemă există anumite nuanţe. În declaraţiile dv. de astăzi 
ati arătat just că există forte reacționare, trebuie însă să ţineţi seama de faptul 
că principalele forte reacționare din Europa sunt în Germania occidentală”!. 

Atitudinea sovietică a cunoscut unele schimbări în perioada 1969-1972. În 
1969, social-democratii vest-germani au câştigat alegerile, iar Willy Brandt a 
devenit cancelar, ceea ce i-a permis să impună mai multă energie demersurilor 
de apropiere de Răsărit, demersuri concretizate în 1970 prin semnarea trata- 
telor cu Uniunea Sovietică şi Polonia. Prin acestea, RFG a recunoscut graniţele 
postbelice ale acestor ţări, punând astfel capăt situaţiei de provizorat instabil 
ce caracterizase problema graniţelor germane, eliminând una dintre temele 
principale ale propagandei sovietice referitoare la revanşismul vest-german şi 
oferind, implicit, un plus de securitate Uniunii Sovietice şi Poloniei. Aceste 
tratate au deschis calea, în 1972, pentru semnarea Tratatului de Bază dintre 
RFG şi RDG prin care cele două state germane îşi ofereau reciproc recunoaş- 
terea?. Tot anul 1972 a marcat începutul formal al destinderii sovieto-americane 
prin vizita efectuată de preşedintele american Richard Nixon la Moscova şi 
semnarea primului acord pentru limitarea armelor strategice. 

Traseul acestor schimbări a fost complicat totuşi, deoarece guvernul Brandt 
s-a confruntat cu o problemă suplimentară după semnarea tratatelor cu Uniunea 
Sovietică şi Polonia, cea a ratificării lor de către legislativ, ratificare faţă de 
care a existat o opoziţie serioasă pe plan intern. Uniunea Sovietică a întâmpi- 
nat la rândul său probleme tocmai din partea unuia dintre aliaţii săi. În litera- 
tura de specialitate a fost subliniată pe larg opoziţia - implicită sau 
explicită - exercitată de liderul est-german Walter Ulbricht faţă de progresul 
înregistrat de Uniunea Sovietică şi celelalte state socialiste în relaţia cu RFG. 


1. „Stenograma discuţiilor dintre conducătorii de partid şi de stat ai RS România şi URSS, 
Moscova 16 mai 1969”, ANIC, fond CC al PCR - Secţia Relaţii Externe, dosar 25/1969, 
f. 66. 

2. Thomas Parish, op. cit., p. 356. 

S-a apreciat chiar că această opoziţie a reprezentat unul dintre motivele prin- 
cipale ale înlăturării acestuia din funcţie în mai 1971!. Noel D. Cary mai 
sublinia totodată şi o altă rațiune a schimbării de atitudine a conducerii sovie- 
tice după 1969: intervenţia din Cehoslovacia, care contribuise la consolidarea 
controlului sovietic asupra statelor satelit, control pe care Moscova îl simţea 
ameninţat în condiţiile dialogului Est-Vest?. 

Cu toate acestea, reticentele fata de Ostpolitik au continuat să persiste in 
rândul ţărilor Pactului de la Varşovia, iar conducerea PCR a continuat la rân- 
dul său să promoveze energic apropierea de social-democratii vest-germani. 
Edificatoare în acest sens este întâlnirea de la Yalta din iulie 1972. Era a doua 
reuniune informală a liderilor de partid din ţările Pactului de la Varşovia şi 
prima la care participa şi N. Ceausescu - in vara anului 1971 acesta nu fusese 
invitat, pe fondul noilor tensiuni provocate în relaţiile româno-sovietice de 
turneul său asiatic. Principala preocupare la acel moment era reprezentată de 
Conferinţa pentru Securitate şi Cooperare în Europa care demarase deja după 
lungi eforturi. În noile circumstanţe, optica sovietică asupra relaţiilor cu RFG 
se schimbase aparent radical. Leonid Brejnev, interesat de progresul procesu- 
lui CSCE, se exprima în favoarea susţinerii guvernului Brandt. 

În analiza sa, Leonid Brejnev atrăgea atenţia asupra faptului că progresul 
realizat prin semnarea tratatelor menţionate era ameninţat de forţele „revan- 
şarde” din RFG, în rândul cărora Brejnev nu-i mai includea pe social-demo- 
crati. Principala prioritate a ţărilor socialiste, după cum o formula conducerea 
sovietică, era aceea de a asigura continuarea acestui proces, întâi prin ratifi- 
carea acordurilor deja semnate şi apoi prin semnarea unuia similar cu 
Cehoslovacia privind recunoaşterea, de către partea vest-germană, a nulitatii 
Acordului de la Miinchen din 1938. Ţările socialiste, mai spunea Brejnev, 
trebuiau să folosească pârghiile obţinute prin normalizarea relaţiilor cu RFG 
pentru a influenţa în sens pozitiv guvernul vest-german’. 

Viziunea celorlalţi participanţi însă nu părea a fi cunoscut schimbări majore 
precum cea sovietică. Liderul est-german Erich Honecker era de părere că 
guvernul vest-german ducea o politică diferențiată faţă de ţările socialiste in 
mod special pentru a semăna dezbinarea între acestea şi a izola RDG, motiv 
pentru care el făcea un apel la acele ţări care nu stabiliseră încă relaţii diplo- 
matice cu RFG să nu facă aceasta decât după primirea RFG şi RDG în ONU, 
pas care ar fi marcat finalizarea procesului de recunoaştere internaţională a 
regimului est-german: „Noi considerăm că n-ar fi indicat ca ţările socialiste 


1. Vladislav Zubok, op. cit., p. 211; Peter Grieder, op. cit., p. 187. 

2. Noel D. Cary, art. cit., p. 388. 

3. „Stenograma întâlnirii conducătorilor unor partide comuniste şi muncitoreşti, Yalta 31 
iulie 1972”, ANIC, fond CC al PCR - Secția Relaţii Externe, dosar 80/1972, ff. 11-15. 

care n-au încă relaţii diplomatice cu RFG să stabilească dintr-odată aceste relaţii. 
[...] Deci în numele Biroului Politic al Comitetului Central al partidului nostru, 
vă rog, tovarăşi, să vă gândiţi la această problemă. Aşa cum am propus şi la 
Consfătuirea de la Praga, tovarăşii cehoslovaci, Republica Populară Ungară şi 
Republica Populară Bulgaria să stabilească relaţii diplomatice cu RFG numai după 
primirea RFG şi RDG în ONU, sau numai dacă se constată un proces pozitiv 
în această direcţie şi numai dacă se va recunoaşte nevalabilitatea acordurilor de 
la Miinchen de la început. Dacă însă am proceda altfel, atunci RDG ar rămâne, de 
fapt, exclusă din procesul de normalizare a relaţiilor dintre RFG şi ţările socialiste”. 

Din acest punct de vedere, Erich Honecker împărtăşea exact aceleaşi temeri 
ca şi predecesorul său, Walter Ulbricht. Jânos Kâdâr s-a situat de partea lui 
Honecker, reiterându-i apelul şi subliniind la rândul său că cea mai bună metodă 
de a susţine interesele RDG şi ale blocului comunist era aceea de a tergiversa 
stabilirea relaţiilor diplomatice cu RFG până la finalizarea procesului de nor- 
malizare?. Nicolae Ceauşescu s-a plasat din nou pe o poziţie distinctă, susţinând 
tocmai contrariul. L. Brejnev nu se referise în mod explicit la stabilirea rela- 
tiilor cu RFG ca formă de susţinere a lui Willy Brandt, însă Ceauşescu a 
făcut-o. Din punctul românesc de vedere, susţinea el, cel mai bun sprijin 
pentru Willy Brandt împotriva forţelor „revanşarde” ar fi fost tocmai stabilirea 
relaţiilor diplomatice cu RFG : 


După părerea mea, ar fi de dorit ca Polonia, Ungaria şi Bulgaria să acţioneze pentru 
normalizarea relaţiilor cu RFG - şi să nu aştepte. De ce, tovarăşi? Pentru că, după 
convingerea mea, nu aşteptarea, ci normalizarea relaţiilor va exercita o influenţă 
pozitivă asupra forţelor realiste din RFG şi va constitui un sprijin pentru aceste forte’. 


Nu era prima dată când Ceauşescu îndemna celelalte ţări socialiste să sta- 
bilească relaţii diplomatice cu RFG. Inclusiv în cadrul discuţiilor pe care le-a 
purtat cu Erich Honecker în mai 1972, când acesta vizitase România, secre- 
tarul general al PCR a insistat asupra faptului că stabilirea relaţiilor diploma- 
tice cu RFG de către celelalte tari socialiste reprezenta o formă implicită de 
sprijin pentru guvernul Brandt“. N. Ceausescu a reluat insistenţele pe această 
temă si pe lângă partea sovietică, în august 1972. El a discutat cu ambasadorul 


Ibidem, ff. 50-51. 

Ibidem, f. 68. 

Ibidem, f. 80. 

„Stenograma convorbirilor oficiale între delegaţia de partid şi guvernamentală a 
Republicii Socialiste România şi delegaţia de partid şi guvernamentală a Republicii 
Democrate Germane”, ANIC, fond CC al PCR - Secţia Relaţii Externe, dosar 39/1972, 
f. 32. 

sovietic la Bucuresti, V.I. Drozdenko, despre situatia guvernului Brandt si a 
repetat convingerea sa ca stabilirea relatiilor diplomatice cu RFG reprezenta 
un sprijin important pentru Willy Brandt. Ceausescu a invocat in acest sens 
discutiile pe care le-a avut in vara respectiva cu oficiali guvernamentali vest- 
europeni, dar mai ales cu delegaţii ale unor partide socialiste şi social-demo- 
crate, discuţii din care a reieşit - spunea Ceausescu - o viziune comună asupra 
acestei probleme. El i-a cerut lui Drozdenko să transmită rugămintea sa ca 
Moscova să mai analizeze această problemă!. 

Este desigur dificil de apreciat cât de importantă a fost poziţia părţii române 
în economia generală a evenimentelor ; tratatele au fost în final ratificate şi 
toate ţările socialiste au stabilit relaţii diplomatice cu RFG în cele din urmă. 
Nu este obiectivul acestui subcapitol să urmărească în mod distinct traseul 
exact al fiecărui pas realizat în această direcţie, ci mai degrabă să evidentieze 
faptul că partea română a fost prima şi cea mai vocală susținătoare a demer- 
surilor ce au premers iniţierea Ostpolitik din interiorul blocului comunist. Din 
acest punct de vedere, fără a supraestima greutatea sprijinului românesc, acesta 
nu poate fi nici ignorat: în contextul respectiv, când reacţiile faţă de demer- 
surile social-democratilor vest-germani erau negative şi partidele comuniste 
priveau cu multă reţinere ideea colaborării cu socialismul şi social-democratia, 
N. Ceauşescu şi conducerea de partid şi de stat din România au sprijinit totuşi 
dialogul, contribuind la dezvoltarea unor noi posibilităţi de comunicare. 


Concluzii 


Raţiunile pentru care partea română s-a implicat activ în aceste demersuri sunt 
complexe şi vizează mai multe aspecte ale politicilor pe linie de partid şi de 
stat. Trebuie avut in vedere în permanenţă faptul că România urmărea cu con- 
secvenţă să-şi afirme libertatea de acţiune în plan intern şi extern şi să dimi- 
nueze controlul pe care Uniunea Sovietică îl exercitase în trecut asupra sa. 
Aceasta a fost una dintre principalele priorităţi ale politicii externe româneşti 
încă din timpul lui Gh. Gheorghiu-Dej?. Din această cauză, orice politică ce 


1. „Stenograma convorbirilor purtate cu prilejul primirii, de către tovarăşul Nicolae 
Ceauşescu, secretar general al Partidului Comunist Român, preşedintele Consiliului de 
Stat al RS România, a tovarăşului V.I. Drozdenko, ambasadorul extraordinar şi pleni- 
potentiar al Uniunii Sovietice la Bucureşti (25 august 1972)”, ANIC, fond CC al 
PCR - Secţia Relaţii Externe, dosar 90/1972, ff. 45-46. 

2. V. de pildă evaluări recente : Emanuel Copilaş, „Politica externă a României comuniste : 
anatomia unei insolite autonomii”, în Sfera politicii, nr. 152/2010, pp. 80-85 ; Ruxandra 
Ivan, „Între internationalismul proletar şi national-comunismul autarhic. Politica externă 

avea potenţialul de a submina dominaţia sovietică şi organizarea bipolară a 
lumii se bucura de sprijinul energic al României. 

Problema colaborării dintre comunism şi social-democratie avea un astfel 
de potenţial. Depăşirea barierelor istorice care separau comunismul de social- 
democraţie reprezenta în mod implicit o subminare a caracterului ierarhic, 
centralizat, al mişcării comuniste internaţionale şi pe care se baza controlul 
Moscovei asupra celorlalte partide comuniste. De asemenea, această colabo- 
rare — indiferent de formele concrete în care s-ar fi putut manifesta — reprezenta 
un progres major în dialogul Est-Vest şi, evident, în depăşirea organizării 
bipolare a lumii. Din aceste motive, partea română a depus eforturi majore pentru 
a încuraja colaborarea dintre partidele comuniste şi cele social-democrate, prin 
apeluri directe, prin multiplicarea contactelor şi prin angajarea - oricât de formală 
va fi fost - în dezbaterile teoretice privind construirea socialismului prin modele 
specifice, proprii, diferite de cel sovietic. Acceptarea şi încurajarea elaborării unor 
modele diferite de construcţie socialistă servea mai multor scopuri tangentiale : 
submina prestigiul şi influenţa sovietică, facilita dialogul pe baza unor platforme 
comune şi, nu în ultimul rând, legitima la nivelul comunismului internaţional 
pretenţiile româneşti privind un model propriu, diferit de cel sovietic. 

Dincolo de toate aceste raţiuni de natură politică se găseau şi interese eco- 
nomice, aflate în strânsă legătură cu primele. Cultivând relaţii bune cu partidele 
socialiste şi social-democrate, România îşi crea noi oportunităţi de extindere 
a relaţiilor în Occident, de lărgire a schimburilor comerciale şi de obţinere a 
sprijinului politic din partea guvernelor vest-europene. Evident, lărgirea schim- 
burilor comerciale în Occident servea aceluiaşi interes major de a diminua 
controlul sovietic asupra României. Aceleaşi au fost şi ratiunile pentru care 
România s-a exprimat atât de hotărât în favoarea susţinerii demersurilor social- 
democratilor vest-germani, atât înainte, cât şi după ce Neue Ostpolitik a devenit 
politica oficială a guvernului vest-german. 

Implicarea PCR în dezbaterile privind relaţiile comuniştilor cu social-demo- 
cratii a avut un caracter implicit de confruntare a Uniunii Sovietice în perioada 
1967-1972, caracter ce s-a diminuat ulterior prin faptul că, presată de necesi- 
tatea de a asigura succesul Conferinţei pentru Securitate şi Cooperare în 
Europa, Moscova a făcut la rândul său concesii. Alianţa electorală realizată în 
1972 de comuniştii şi socialiştii francezi a reprezentat la rândul său un pas 
major către depăşirea frontierelor simbolice care separaseră anterior stânga 
radicală de cea moderată. În perioada de referinţă însă, PCR a fost prin acti- 
vismul său unul dintre factorii care au contribuit în mod semnificativ la suc- 
cesul reconcilierii dintre comunism şi social-democratie. 


sub regimul comunist”, în Ruxandra Ivan (ed.), „Transformarea socialistă”. Politici ale 
regimului comunist, între ideologie şi administraţie, laşi, Polirom, 2009, p. 118 şi passim. 

Educaţia în România comunistă: un joc cu sumă 
nulă ? O analiză a stocurilor de educaţie! 


Abstract. This article looks at the evolution of educational stocks during communism 
from a systemic and diachronic perspective. Using census data collected in 1956, 1966, 
1977 and 1992, the assessment of quantitative gains focuses both on the national level, 
and on various social groups, such as women and rural inhabitants. Educational 
expansion is then discussed by taking into account contingencies and qualitative flaws 
within the socialist system. While data show an increase in the number of secondary 
and tertiary education graduates, socio-economic backwardness of Romania played 
an important role to the relativity of these dynamics, along with the late communist 
policies. For most of the educational achievements there had been ideological and 
political economy offsets determined by the dictatorial regime, and also counterbalances 
inherent to a traditionalist path dependency. 


Keywords: educational policies, communist, socialist system, census data, educational 
patrimony, human capital 


1. Această cercetare s-a desfăşurat în cadrul proiectului cu numărul PN-II-ID-PCE-2011-3-0476, 
„Planificare economică, învățământ superior şi acumularea capitalului uman în România 
în timpul regimului comunist (1948-1989)”, susţinut printr-un grant al Consiliului 
Naţional al Cercetării Ştiinţifice. 


Expansiunea învăţământului în România socialistă a constituit unul dintre 
argumentele-cheie ale propagandei cu privire la legitimitatea şi viabilitatea 
regimului comunist. Cazul românesc nu era singular, transformarea individu- 
lui prin acumularea de cunoştinţe şi prin îndoctrinare a fost obiectivul tuturor 
politicilor educaţionale din sistemele totalitare. Pe lângă ideea recurentă a 
luminării poporului prin eradicarea analfabetismului, premisa mitologică a 
acestor politici a fost faptul că o creştere cantitativă însoţită de propagandă 
poate determina o creştere calitativă corespunzătoare. Această creştere de tip 
calitativ trebuia să se reflecte în eficientizarea activităţilor economice în cadrul 
sistemului socialist, cum ar fi sporirea productivităţii muncii, rentabilizarea 
întreprinderilor şi în general creşterea economiei prin influxul de forţă de 
muncă bine pregătită profesional. 

În articolul de faţă voi arăta care au fost transformările structurale şi acu- 
mulările cantitative în urma procesului de învăţământ - pe baza datelor oferite 
de recensămintele populaţiei din anii 1956, 1966, 1977 şi 1992! — şi voi discuta 
în ce măsură această dinamică a fost caracterizată de o îmbunătăţire de tip 
calitativ atât din perspectiva comunistă, cât şi din perspectiva postcomunistă?. 

În preajma reformei comuniste a învăţământului din 1948, una dintre cele 
mai arzătoare probleme o constituia amplitudinea analfabetismului în România, 
lucru de neacceptat pentru un regim care avea nevoie să se consolideze şi prin 
receptarea şi producerea de către populaţie a textului propagandistic sau biro- 
cratic redactat în noua „limbă de lemn”. În 1956, după opt ani de campanii 
de alfabetizare, ponderea populaţiei de 12 ani şi peste cu şcoala primară neab- 
solvită era încă de 16%, scăzând treptat până la 4,6 % în 1992. Chiar dacă 
originea analfabetismului putea fi pusă pe seama tarelor sistemului de învăţământ 


1. Direcţia Centrală de Statistică, Recensământul populaţiei din 21 februarie 1956. Rezultate 
generale, Bucureşti, 1959; idem, Recensământul populaţiei şi locuințelor din 15 mar- 
tie 1966, vol. 1, Bucuresti, 1969; idem, Recensământul populaţiei si al locuinţelor din 
5 ianuarie 1977, vol. 1, Bucuresti, 1980; Comisia Naţională pentru Statistică, Recensă- 
mântul populaţiei şi locuințelor din 7 ianuarie 1992, vol. 1, Bucureşti, 1994. În con- 
tinuare vor fi citate DCS/INS - Recensăminte sau, în cazul recensământului din 1992, 
Recensământ- 1992. 

2. O parte dintre rezultate sunt convergente cu sinteza din Bogdan Murgescu, România şi 
Europa. Acumularea decalajelor economice (1500-2010), Iasi, Editura Polirom, 2010, 
pp. 385-391. 

şi mentalităților din anii '30-'40 - in 1992, 17% dintre persoanele cu vârsta 
de peste 65 de ani nu absolviseră nici o treaptă de învăţământ - regimul soci- 
alist nu a reuşit să ducă la capăt ceea ce declarase că a făcut, şi anume eradi- 
carea analfabetismului. Diferenţele între grupele de vârstă ne arată că sistemul 
de învăţământ a acordat prioritate instruirii copiilor şi a neglijat combaterea 
carentelor de şcolarizare ale adulţilor. 

Comparatia stocurilor de educaţie poate ilustra cel mai bine evoluţia şco- 
larizării în perioada comunistă. Prin stoc de educaţie se înţelegea în epoca 
„patrimoniul intelectual acumulat prin studii şcolare şi universitare”!, fiind 
exprimat în numărul de persoane care au absolvit diferite trepte de învăţământ 
(stocul educaţional simplu), sau în numărul de ani de studii ale diferitelor 
grupuri de persoane (stocul educational complex. Acest ultim indicator a fost 
folosit pentru prima oară în România la sfârşitul anilor '60 de către statistici- 
eni, demografi şi economişti care au propus instrumente de măsurare a efici- 
entei învăţământului în plan economic şi a acumulării de capital uman, precum 
şi de prognozare a politicilor educaţionale?. Aceste propuneri nu s-au bucurat 
însă de susţinere în rândul conducerii politico-economice, care a continuat să 
folosească metoda clasică de planificare a învăţământului pe baza „necesarului 
de cadre” preconizat de planurile economice cincinale sau decenale“. 

Pornind de la datele din tabelele 1 şi 2, putem aprecia creşterea continuă a 
sectorului de populaţie cu studii superioare şi medii, concomitent cu scăderea 
segmentului de populaţie cu studii inferioare. Dacă în timpul regimului 
Gheorghiu-Dej principalele sporuri au fost în rândul persoanelor alfabetizate 
(cu studii primare) şi a celor cu studii medii, după 1965 au avut loc creşteri 
accelerate ale numărului şi ponderii absolvenţilor de învăţământ superior, 
absolvenţilor de învăţământ liceal şi ale muncitorilor calificaţi. 

Extinderea învăţământului mediu de specialitate în deceniul al optulea a 
condus la inversarea raportului între absolvenţii acestuia şi absolvenţii liceelor 


1. Emil Mesaroş, „Noi abordări ale eficienţei învăţământului”, în Forum, vol. XI, nr. 10, 
1969, p. 16. 

2. Vezi această terminologie şi la Andrei Novak, „Evaluarea calităţii serviciilor sociale. 
Învăţământ şi asistenţă medicală”, în Probleme economice, nr. 15-17, 1992, pp. 35-36. 

3. O trecere în revistă a acestor tentative, la Corina Doboş, „The Economic Efficiency of 
the Romanian Higher Education at the End of the 1960s. A Demographical Perspective”, 
în International Review of Social Research, nr. 2, 2014, pp. 25-40. Vezi şi Emil Mesaroş, 
op.cit., pp. 16-26, pentru prezentarea acestor instrumente - preluate din ştiinţele soci- 
ale franceze - publicului român. 

4. Vezi şi Vlad Paşca, „Higher Education and Long-Term Manpower Planning in Socialist 
Romania (1950-1975). An Empirical Study”, în International Review of Social Research, 
nr. 2, 2014, pp. 87-96. 

teoretice (real-umaniste), de la unul subunitar in 1966 la 2,5: 1 în 1992. Aceeaşi 
mutație a avut loc şi în raportul dintre absolvenţii de şcoală profesională şi cei 
de liceu: subunitar în epoca Gheorghiu-Dej, supraunitar din deceniul al optu- 
lea. Această transformare s-a datorat politicilor educaţionale puternic determi- 
nate de industrializarea forţată începută în anii '60, care au abandonat astfel 
un model educaţional interbelic (licee teoretice şi învăţământ superior de 
profil universitar-pedagogic). 

În mod similar, scăderea drastică a numărului de locuri alocate în învăţă- 
mântul superior non-tehnic în deceniul al nouălea a condus la o creştere a 
ponderii persoanelor cu studii superioare tehnice în segmentul specific de la 
o treime în 1966 şi 1977 la o jumătate în 1992. Aşadar, în România anului 
1989 una din două persoane cu studii superioare era inginer. Tehnicizarea 
excesivă a acestui segment nu a schimbat decisiv sistemul politico-economic 
de comandă, dimpotrivă, a constituit un adaos de greutate la forţa inerţială a 
acestuia. 

Relaţia de cauzalitate dintre creşterea numărului specialiştilor şi creşterea 
eficienţei economice a fost infirmată în cazul românesc. O explicaţie poate fi 
dată de faptul că regimul comunist din România - prin mecanisme birocra- 
tic-ierarhice şi dogmatism ideologic de tip stalinist - a blocat orice manifestare 
a potenţialului celor instruiți sau talentaţi. Criteriile de selecţie în rândul eli- 
telor politico-economice au fost — cu puţine excepţii — cele politico-ideologice. 
Regimul lui Nicolae Ceausescu a încercat trecerea de la fatisa „dictatură a 
proletariatului” (conducerea de către oameni incompatibili profesional, dar 
adecvati politic) la o anumită profesionalizare a conducerii. Însă această pro- 
fesionalizare a fost mai degrabă superficială, fiind realizată prin cursuri serale 
sau fără frecvenţă, la Academia de partid „Ştefan Gheorghiu” sau alte pepini- 
ere de cadre cu diplomă. 


Tabelul 1. Absolvenți la 1.000 persoane în vârstă de 12 ani şi peste, 
după nivelul de instruire 


1966 1977 1992 
Studii superioare 22 36 51 
Studii liceale, postliceale si profesionale 115 208 345 
Studii elementare (gimnaziale, primare) 755 663 557 
Fara şcoală absolvită şi studii nedeclarate 108 93 47 


Sursa: Recensământ-1992, p. XXXIV. 

Tabelul 2. Stocul educational complex total al populaţiei României în vârstă 
de 12 ani şi peste, cu defalcarea pe trepte de învățământ 


1956 1966 1977 1992 

Învăţământ superior |a. Nr. absolvenţi 213.723 328.241 612.303 | 967.570 

b. Durata medie 14,5 15 16 16 

c. Populaţia şcolară | 77.633 134.035 174.888 | 215.226 

d. Durata medie 2,2 2:2 2,2 2,2 
Scoli medii, licee a. Nr. absolventi 628.383 | 1.012.025 | 1.203.142 | 3.468.577 

b. Durata medie 10 1 1,5 1,5 

c. Populaţia şcolară | 251.373 371.724 | 1.015.886 | 778.420 

d. Durata medie 1,5 2 2 2 
Şcoli profesionale |a. Nr. absolventi - 729.477 | 1.723.790 | 2.648.759 
şi de meserii b. Durata medie - 10 10 10,5 

c. Populatia şcolară - 182.391 119.311 375.303 

d. Durata medie - 1,2 1,2 1,2 
Şcoli postliceale a. Nr. absolvenți - - 585.203 | 373.553 
şi de maiştri b. Durata medie - - 12,5 12,5 

c. Populaţia şcolară - 68.409 36.269 54.907 

d. Durata medie - 1,2 1,2 1,2 
Treapta I a. Nr. absolvenţi - - - 610.461 

b. Durata medie - - - 10 
Şcoli generale a. Nr. absolvenţi 1.139.299 | 1.680.443 | 4.630.301 | 5.415.846 

b. Durata medie 7 7,5 7,5 T, 

c. Populaţia şcolară | 414.074 | 1.440.312 | 1.369.098 | 1.397.675 

d. Durata medie 1,5 2 2 2 
Scoli primare a. Nr. absolventi 9.305.588 | 11.441.062 | 8.180.003 | 4.438.602 

b. Durata medie 4 4 4 4 
STOC COMPLEX | Formula de calcul: | 55749 85.938 120.975 157.671 
TOTAL (în mii de Ya xb+exd) 
ani de învăţământ) 


Surse: DCS/INS - Recensăminte (pentru numărul de absolvenţi). Comisia Naţională pentru 
Statistică, Învăţământul in România. Date statistice, Bucuresti, 1994 (pentru populaţia şcolară). 
Duratele medii de şcolarizare sunt estimări ale autorului, făcute pe baza legislaţiei educaţionale. 


După cum se poate observa în tabelul 2, stocul educaţional complex s-a 
triplat în cei 40 de ani sub regimul comunisti. Cu alte cuvinte, populaţia 
României în ansamblu devenise de trei ori mai şcolită. Dacă raportăm însă 
stocurile la o populaţie care sporise în acest interval?, putem compara numărul 


1. Dacă scădem numărul de ani de studii acumulati în intervalele 1948-1955 şi 1990-1992 
din stocul pe 1956, respectiv din cel pe 1992, raportul de creştere va fi acelaşi, poate 


chiar mai mare. 


2. Este vorba de populaţia în vârstă de peste 12 ani. 

mediu de ani de scolarizare pe cap de locuitor in cei patru ani: 4,1 (1956), 
5,6 (1966), 7,1 (1977) şi 8,3 (1992). Astfel, creşterea relativă a însemnat o 
dublare a numărului de ani de şcoală făcuţi în medie de o persoană. Cu toate 
aceste câştiguri, mediile pe întreaga ţară au rămas la niveluri foarte scăzute. 
Metaforic vorbind, România anului 1956 de-abia termina şcoala primară, pe 
când în tranziţia postcomunistă a reuşit să termine şi gimnaziul. Această mic- 
şorare mediană s-a datorat structurii educaţionale piramidale a populaţiei, 
caracterizată printr-o pondere uriaşă a segmentului cu studii elementare (peste 
50% din total, pe întreaga perioadă) - un rol important jucându-l şi efectul de 
întinerire a populaţiei prin politicile pronataliste ceauşiste - şi o pondere alar- 
mant de mică a segmentului cu studii superioare (sub 6% în întreaga perioadă). 
De altfel, e cunoscută poziţia ultimă - sau la concurenţă cu Germania de Est 
şi Albania - a României în clasamentele europene în privinţa numărului anual 
de studenţi la mia de locuitori, şi nu numai în deceniul al nouălea (cel al 
declinului planificat al învăţământului superior românesc)!. Cu alte cuvinte, 
populaţia României - predominant rurală şi superficial urbanizată - a rămas 
slab profesionalizată de-a lungul perioadei comuniste. Ponderea absolvenţilor 
de învăţământ care să ofere o specializare a atins un maxim de circa 40% în 
1992 ; or, această acumulare pe termen lung a suferit şocul economic şi social 
postcomunist, procentul înregistrând în anii '90 scăderi drastice din cauza 
mutaţiilor pieţei muncii şi structurii economice a României. 

Creşterea patrimoniului educaţional al României în perioada comunistă a 
avut loc în condiţii de relativă stabilitate demografică: o lungă perioadă de 
pace, fără epidemii, cu migraţia controlată de stat şi cu o creştere a speranţei 
de viaţă. Cu toate acestea, grupurile dislocate din societate - victimele repre- 
siunii comuniste, exilatii, emigranții? —, totalizând câteva sute de mii de per- 
soane (un procent relativ mic în raport cu populaţia totală), au fost preponderent 
calificate sau înalt calificate. Dispariţia forţată a acestora din economia socialistă 
românească a avut o influenţă neglijabilă asupra stocului complex total, însă 
a afectat negativ structura educaţională şi cea ocupationala a populaţiei României, 
nemaipunând la socoteală efectele dramatice în plan social şi individual. 

Am prezentat sporul cantitativ - exprimat in ani de învăţământ - al patri- 
moniului educational al României socialiste. Scolirea poporului roman nu a 


1. Robert D. Reisz, Manfred Stock, „Zwischen Expansion und Kontraktion. Zur Entwiklung 
der Hochschulbildung in Osteuropa 1950-2000”, în Berliner Journal fiir Soziologie, 
vol. 16, nr. 1, 2006, p. 81. Bogdan Murgescu, op. cit., pp. 390-391. 

2. Numai în deceniul al nouălea au părăsit ţara peste 160.000 de persoane către Germania 
de Vest şi peste 40.000 de persoane către SUA şi Canada. Vezi Paul Milata, Brain Drain 
in Eastern Europe, 1980-2000, Braşov, Aldus Verlag, 2008, pp. 76, 79. 

garantat însă in mod necesar competenţa profesională sau valoarea morală a 
indivizilor. In cele ce urmează voi completa lista factorilor negativi ai calităţii 
învăţământului în perioada comunistă! : 


Epurarea corpului didactic şi a populaţiei studenţeşti în anii '40-'50 şi 
menţinerea criteriilor politico-ideologice de selecţie şi promovare atât a 
cadrelor didactice, cât şi a elevilor şi studenţilor. 

Slaba exigenta faţă de elevii şi studenţii corespunzători din punct de vedere 
politic şi încurajarea în consecinţă a pregătirii teoretice şi practice superfi- 
ciale a acestora. Acest fenomen a atins un punct culminant în timpul admi- 
terii în învăţământul superior pe o listă separată a bursierilor întreprinderilor 
şi sfaturilor populare (tineri cu origine socială „sănătoasă”), între 1957 şi 
19617. Pe lângă promovarea pe căi oficiale a anumitor grupuri, corupţia a 
jucat un rol important în alterarea criteriului de selecţie meritocratic. Mita 
şi traficul de influenţă au deschis calea favorizărilor şi falsificărilor la exa- 
mene. Totodată, elevii şi studenţii cu origine socială „nesănătoasă” riscau 
să primească note mai mici decât alţii cu aceleaşi cunoştinţe sau răspunsuri, 
fapt ce le putea afecta întreaga carieră şi priva societatea de aportul cultu- 
ral şi economic al indivizilor valoroşi. 

În condiţiile alocării planificate a cifrelor de şcolarizare de către statul 
român, multi elevi s-au reorientat (sau au fost îndrumați de către părinţi) 
către domeniile de studii în funcţie de concurenţa la admitere estimată, 
preferând o instituţie la care se putea intra mai uşor celei dorite, la care 
şansele de reuşită erau mai mici. La admiterea în învăţământul superior, 
de exemplu, concurente de peste 5 candidaţi pe loc - la facultăţile de isto- 
rie, drept, medicină, actorie, ştiinţele naturii etc. - puteau descuraja multi 
doritori, mai ales în rândul bărbaţilor, a căror perspectivă în cazul eşecului 
era de-a dreptul sumbră : serviciul militar cu termen lung, munca necali- 
ficată etc.3 În felul acesta, pasiunea şi potenţialul intelectual al multora au 


Unii factori au fost trecuţi în revistă şi de: Andrei Cosmovici, „Viaţa universitară în 
comunism. O perspectivă psihosociologică”, în Adrian Neculau (coord.), Viața cotidiană 
în comunism, laşi, Editura Polirom, 2004, pp. 47-58; Bogdan Murgescu, op. cit., p. 390. 
Marius Cazan, Vlad Paşca, „Lupta de clasă la porţile facultăţilor. Politici de promovare 
socială prin învăţământul superior în epoca Gheorghiu-Dej (1948-1965)”, în Lucian 
Nastasă, Dragoş Sdrobiş (coord.), Politici culturale şi modele intelectuale în România, 
Cluj-Napoca, Editura Mega, 2013, pp. 266-269. 

Pentru discrepantele între concurentele de la institutele politehnice, institutele de medi- 
cină şi universităţi, vezi şi Marius Cazan, Vlad Pasca, ,,Concurenta la admiterea in 
învăţământul superior românesc în perioada comunistă (1956-1979). Reconstituiri 
cantitative”, în Studii şi articole de istorie, vol. LXXXI, 2014, pp. 244-266. 

fost sacrificate prin pragmatismul dinaintea unor examene nu de putine ori 
absurde. 

e O tendință generală - şi specifică întregii istorii a învăţământului românesc — 
de valorizare a capacităţii de memorare a elevilor şi studenţilor, dublată de 
lipsa de stimulare a gândirii, creativităţii şi curiozitatii. Mai mult decât atât, 
gândirea şi atitudinea critică au fost descurajate atât de o bună parte dintre 
profesori, cât şi prin prezenţa agenţilor represiunii (informatori ai Securităţii, 
secretari de organizaţii de partid, brigăzi ale UTM/UTC etc.) în mediul 
educaţional. 

e Acolo unde erau încurajate lecturile suplimentare, elevii şi studenţii se 
puteau confrunta cu restricționarea accesului la anumite fonduri de carte. 
În plus, accesul la literatura de specialitate străină era drastic limitat, în 
parte din cauza reducerii fondurilor pentru achiziţionarea acesteia şi a cen- 
zurii, în parte din cauza reducerii relaţiilor profesionale, în general, şi 
ştiinţifice, în special, ale românilor cu mediile străine începând din anii 
"70. De asemenea, în perioada comunistă au fost diminuate la minimul 
istoric numărul şi durata călătoriilor pentru studii în străinătate. 

e Reducerea cheltuielilor bugetare pentru învăţământ începând din deceniul 
al optulea, conducând la supraaglomerarea claselor de elevi (30-40 la o 
clasă, în mediul urban) şi a căminelor, şi la slaba dotare a laboratoarelor 
de studiu cu aparatură şi materiale. 

e Presiunea pentru îndeplinirea planurilor de şcolarizare şi de absolvenţi îi 
putea determina pe evaluatori să manifeste o exigenţă scăzută în fata gru- 
purilor de candidaţi slab pregătiţi. 

e Ocuparea unor porţiuni consistente din timpul alocat procesului de invata- 
mânt cu activităţi obligatorii din afara specializării: strângerea recoltei 
agricole, „practică în producţie” în liceele teoretice, pregătirea militară (în 
cadrul „pregătirii tineretului pentru apărarea patriei”, introdusă în 1968), 
repetiţii pentru defilări şi pentru festivalul „Cântarea României” etc. 

e Controlul politic al „pieţei” muncii, prin „repartizările în producţie” ale 
absolvenţilor de învăţământ cu finalitate profesională. Perspectiva lipsei de 
libertate de alegere a carierei şi domiciliului la sfârşitul studiilor a influen- 
tat negativ atât formarea de competenţe, cât şi moralul viitorilor angajaţi. 


În continuare, voi ilustra dinamica educaţională a anumitor grupuri sociale, 
pentru a vedea gradul de mobilitate al acestora în societatea comunistă. După 
structura pe grupe de vârstă în 1992, tinerii de sex masculin (30-44 de ani) cu 
studii superioare aveau o pondere aproape dublă faţă de cea a bătrânilor (65 de 
ani şi peste) - 10-11% faţă de 5-6%, cu interval intermediar descendent -, iar 

tinerele - o pondere cvadruplă faţă de bătrâne (8-9 % faţă de circa 2 %)' - fapt 
ce confirmă expansiunea şcolarizării terțiare - şi într-un ritm mai accelerat în 
privinţa populaţiei de sex feminin - în epoca postbelică. Conform datelor din 
tabelul (3), raportul între sexe (feminin : masculin) pentru intervalul de vârstă 
25-64 ani a stagnat la 2:3 în rândul celor cu studii secundare (chiar cu o 
uşoară creştere a ponderii bărbaţilor în 1977), în timp ce în rândul celor cu 
studii superioare raportul a crescut de la 3:7 la 4: 6, populaţia feminină având 
un câştig de 10 puncte procentuale. Aşadar, în perioada comunistă a luat naş- 
tere tendinţa de orientare a tinerelor către învăţământul superior, în timp ce 
modelul masculin era unul mai degrabă muncitoresc. 


Tabelul 3. Populaţia de 25-64 de ani, după nivelul ultimei şcoli absolvite şi sex 


1956 1966 1977 1992 
Învăţământ superior Masculin 137.305 | 195.977 | 330.488 499.120 
Feminin 53.789 91.588 201.129 357.771 
Învăţământ secundar Masculin 216.413 | 720.976 | 1.344.805 | 2.665.292 
(postgimnazial) Feminin 148.031 | 429.378 | 782.194 | 1.936.818 


Sursa : Calcule după date din DCS/INS - Recensăminte. 


În condiţiile unui proces de urbanizare forţată, raportul de distribuţie a 
absolvenţilor pe medii de locuire şi-a păstrat aceleaşi caracteristici : o dăinuire 
a persoanelor necalificate în mediul rural, însoţită de o migrare a creierelor în 
mediul urban. Dacă luăm ca exemplu sfârşitul epocii comuniste, când raportul 
demografic rural-urban era aproximativ 1 : 1, raportul de distribuţie a absolven- 
tilor de învăţământ secundar era un dramatic 3 : 7, arătând de fapt slaba profe- 
sionalizare a agriculturii şi o persistenta a traditionalismului în satele româneşti. 


Tabelul 4. Populaţia de 12 ani şi peste, pe medii de locuire 


1956 1966 1977 1992 
Populaţia de 12 ani şi peste în 13.495.630 | 15.191.248 | 16.934.742 | 18.801.610 
România (Ro) 
Populaţia de 12 ani şi peste în mediul | 9.030.153 | 9.562.789 | 9.416.155 | 8.739.412 
rural (R) 
R/Ro (%) 66,9% 62,9% 55,6% 46,5% 
Învăţământ primar (4 clase) | Urban 2.528.139 | 3.129.258 | 2.257.189 | 1.544.916 
Rural 6.777.449 | 8.311.804 | 5.922.814 | 2.893.686 
% Rural 73% 73% 72% 65% 


1. Recensământ-1992, p. XXXVI. 

Învățământ secundar | Urban | 484.777 | 1.314.460 | 2.499.582 | 4.978.948 
(postgimnazial) Rural 143.606 427.042 | 1.012.553 | 2.122.402 
% Rural 23% 25% 29% 30% 
Învăţământ superior Urban 190.493 289.162 532.708 875.754 
Rural 23.230 39.079 79.595 91.816 
% Rural 1% 12% 13% 9% 


Sursa: Calcule după date din DCS/INS - Recensăminte. 


Daca ponderea populatiei feminine bine instruite (cu studii postgimnaziale) 
in mediul urban a oscilat in intervalul 30-48%, cu tendinte de crestere, in 
mediul rural ponderea a fost mai scăzută - lucru evident pentru o societate 
patriarhală -, însă, în timp ce ponderea în totalul sătenilor cu studii superioare 
a crescut de peste două ori, ponderea în totalul celor cu studii secundare 
(postgimnaziale) a scăzut (tabelul 5). Aceste tendinţe s-au datorat, pe de o 
parte, creşterii şcolarizării terțiare a tinerelor şi recuperării prin repartizări a 
unei întârzieri economice în mediul rural, iar pe de altă parte, migraţiei fete- 
lor la oraş pentru completarea studiilor sau pentru un loc de muncă în ramuri 


non-agricole. 


Tabelul 5. Populaţia de 12 ani si peste, după nivelul şcolii absolvite, 
pe medii şi sexe 


Învăţământ secundar (postgimnazial) 1956 1966 1977 1992 

Urban | Masculin 268.402 780.330 | 1.444.222 | 2.610.721 
Feminin 216.375 534.130 | 1.055.360 | 2.368.227 
% Fem. 45% 41% 42% 48% 

Rural Masculin 84.308 297.727 730.166 | 1.353.071 
Feminin 59.298 129.315 | 282.387 | 769.331 
% Fem. 41% 30% 28% 36% 

Învăţământ superior 1956 1966 1977 1992 

Urban | Masculin 133.624 | 192.652 | 331.998 | 509.738 
Feminin 56.869 96.510 200.710 366.016 
% Fem. 30% 33% 38% 42% 

Rural Masculin 19.690 28.841 49.543 56.744 
Feminin 3.540 10.238 30.052 35.072 
% Fem. 15% 26% 38% 38% 


Sursa : Calcule după date din DCS/INS - Recensăminte. 


Raportând numărul de absolvente la numărul de sate (13.000 - un număr 
convenţional), putem deduce că în medie un sat avea în 1956 patru femei cu 

studii postgimnaziale şi nici măcar o femeie cu studii superioare, ajungând în 
ultimul deceniu comunist să aibă câteva zeci de femei cu studii postgimnaziale 
şi 2-3 femei cu studii superioare. Într-adevăr, structura educaţională a popu- 
latiei feminine din mediul rural arată o creştere spectaculoasă de la 1% (1956) 
la peste 14% (1992) a ponderii celor cu studii secundare postgimnaziale. În 
schimb, prezenţa femeilor cu studii superioare a fost statistic neglijabilă şi 
socialmente insolită, neatingând cifra de 1 procent. În ansamblu, populaţia 
sătească feminină a devenit mai instruită (0 treime absolvise învăţământul 
general - de 7-8 clase - la nivelul anului 1992), dar nu neapărat mai calificată. 
Cu cele câteva cunoştinţe în plus despre mediul înconjurător, regimul politic, 
societate şi trecutul ei, sătencele continuau în general rolurile socio-economice 
ale mamelor şi bunicilor: munca necalificată în agricultură şi menajul. 


Tabelul 6. Structura educaţională a populaţiei feminine rurale (12 ani şi peste) 


1956 1966 1977 1992 

Total (12 ani şi peste) 4.732.414 | 4.998.744 | 4.841.284 | 4.430.870 
Învăţământ superior 3.540 10.238 30.052 35.072 
Învăţământ secundar 

liceal, postliceal şi tehnic de maiştri | 59.298 94.045 180.099 412.999 

profesional - 35.270 102.288 210.466 

gimnazial şi treapta I de liceu 160.377 | 397.266 | 1.233.253 | 1.641.781 
Ponderi 1956 1966 1977 1992 
Învăţământ superior 0,07% 0,20% 0,62% 0,79% 
Învăţământ secundar 5% 1% 31% 51% 

liceal, postliceal si tehnic de maistri 1% 2% 4% 9% 

profesional 0% 1% 2% 5% 

gimnazial si treapta I de liceu 3% 8% 25% 37% 
Învățământ primar (inclusiv fără şcoală 95% 89% 68% 36% 
absolvită şi nedeclarată) 


Sursa : Calcule după date din DCS/INS - Recensăminte. 


Pornind de la valorile stocurilor de educaţie prezentate în tabelul 7, putem 
conchide că, la nivelul întregii populații, decalajul între numărul absolvenților 
de învăţământ postgimnazial de sex feminin şi cei de sex masculin a fost diminuat 
prin majoritatile feminine în rândul locuitorilor cu studii primare si gimnaziale. 
Însă egalitarismul de la nivelul şcolii elementare si relativa scădere a perioadei 
de şcolarizare a băieților în perioada comunistă, în lipsa unor politici supli- 
mentare, nu au avut tracțiunea suficient de puternică pentru a scoate populația 
feminină din întârzierea educațională în care fusese instalată timp de decenii. 

O altă categorie cu o moştenire istorică a defavorizării — locuitorii din mediul 
rural — a rămas în ansamblu cel mai puţin educată. Scăderea cu 20 de puncte 
procentuale a ponderii populaţiei rurale (vezi tabelul 4) a fost însoţită de o 
scădere cu aproape tot atât - dar de la un nivel mult mai scăzut - a ponderii 
patrimoniului educaţional specific acestei categorii. De cele mai multe ori, 
mobilitatea socială prin educaţie a copiilor de săteni implica şi mobilitatea 
geografică, aşadar gradul de întoarcere în mediul rural al celor mai bine 
instruiți a fost extrem de scăzut, persistând astfel un profil al săteanului neca- 
lificat. 


Tabelul 7. Ponderea stocurilor educaţionale şi numărul de ani de şcoală pentru 
populația de sex feminin si pentru populația din mediul rural 
(în vârstă de 12 ani şi peste) 


1956 1966 1977 1992 
Stocul complex total (milioane ani) 56 86 121 158 
Pondere (%) 100% 100% 100% 100% 
Nr. ani/locuitor 4,1 5:16 TA 8,3 
Stocul complex feminin (milioane ani)! 27 42 58 75 
Pondere (%) 48% 49% 48% 47% 
Nr. ani/locuitor de sex feminin 3,8 5,3 6,7 7,8 
Stocul complex rural (milioane ani)? 31 44 54 58 
Pondere (%) 55% 51% 45% 37% 
Nr. ani/locuitor in mediul rural 3,5 4,6 5,7 6,7 


Sursa: Calcule după date din DCS/INS - Recensăminte şi tabelul (2). 


Calculul structurilor educaţionale ale populaţiei active ne arată în ce măsură 
economia socialistă românească a funcţionat cu persoane instruite. La nivelul 
întregii tari, oamenii cu studii peste şcoala generală au reprezentat între 26% 
(1966) şi 58% (1992) dintre cei care munceau. Dublarea ponderii populaţiei 


1. Formula de calcul a fost modificată prin restrângerea populaţiei şcolare de la data 
recensământului la cea liceală şi cea gimnazială (segmentele cele mai numeroase), al 
căror număr a fost estimat la jumătate din total. În felul acesta am încercat să diminuez 
abaterea creată prin includerea analfabetilor în grupul absolvenţilor de şcoală primară 
(în anii 1966, 1977, 1992). 

2. Nu am luat în calcul populaţia şcolară de la data recensământului din cauza lipsei 
informaţiilor, dar şi pentru a contracara abaterea creată prin includerea analfabeţilor în 
grupul absolvenţilor de şcoală primară (în anii 1966, 1977, 1992). 

active instruite în decurs de 25 de ani de comunism, în condiţiile creşterii 
demografice, este remarcabilă. Industrializarea accelerată a cerut în mod 
imperativ asigurarea forţei de muncă necesare, iar pentru tipul de economie 
care se dezvolta sub regimul comunist - de tip extensiv, nerentabilă, cu o 
productivitate a muncii mică - acumularea s-a putut face relativ uşor, prin 
expansiunea infrastructurii şcolare şi prin mecanisme de selecţie mai laxe. Cele 
mai bune ponderi au fost, evident, în rândul populaţiei active masculine din 
mediul urban, compusă in special din muncitori industriali şi funcţionari : de 
la 41% în 1966, la 77% în 1992. În privinţa populaţiei active feminine, la 
nivelul întregii tari cel putin una din două femei active nu avea calificare prin 
studii, iar în mediul rural cel puţin două femei active din trei nu deţineau vreo 
diplomă de studii profesionale. Evidenţierea acestor carente de tip cronic, 
prezente atât în rândul populaţiei feminine, cât şi în rândul populaţiei mascu- 
line, poate contribui la completarea lungii liste de factori ai menţinerii deca- 
lajelor economice ale României faţă de media europeană. 

Sursa: DCS/INS - Recensăminte (date primare şi calcule). Învățământul secundar este post- 
gimnazial (post-treapta I pentru 1992) si include învățământul postliceal. 


Figura 1. Structura educațională a populației active, pe sexe 

Sursa: DCS/INS - Recensăminte (date primare şi calcule). Învăţământul secundar este postgim- 
nazial (post-treapta I, în 1992) şi include învăţământul postliceal. 


Figura 2. Structura educațională a populaţiei active din mediul rural, pe sexe 


Prin introducerea şcolii obligatorii de 7 ani, pe urmă de 8 ani şi de 10 ani, 
concomitent cu planificarea - limitarea - cifrelor de şcolarizare în treptele 
superioare de învăţământ şi cu controlul şomajului, a existat riscul creării unei 
tensiuni la admiterea în învăţământul liceal, asemenea celei de la admiterea în 
învăţământul superior. Tensiunea însă nu s-a manifestat, în primul rând din 
cauza unei mentalități de tip traditional, premodern - care valoriza munca 
fizică de la vârste cât mai mici - a locuitorilor din mediul rural şi a locuito- 
rilor de origine rurală cvasi-urbanizati. Obligativitatea, mai mult decât dorinţa 
individuală sau a familiei, de a urma şcoala generală a condus la formarea 
unui segment cu o educaţie generală, fără dorinţa sau perspectiva completării 
studiilor şi cu o tendinţă firească de a uita cunoştinţele teoretice acumulate în 
anii gimnaziului. Politica regimului de a oferi tuturor tinerilor şcolarizare de 
nivel elementar a fost costisitoare pentru stat şi societate, mai ales dacă ţinem 
seama că micul buget al învăţământului nu a avut capacitatea de a finanța 
suficient învăţământul de specialitate. Judecând după logica şi evoluţiile siste- 
mului socialist, acest efort de „luminare” a maselor, pe lângă facilitarea unei 
egalitati de şanse la accesul în învăţământul postgimnazial (care poate fi con- 
siderată şi un efect colateral al nevoii imperative de personal calificat pentru 

economia emergentă), a avut un scop politic, şi anume crearea unei baze 
sociale a PMR/PCR, compuse din tineri indoctrinati şi capabili să recepteze 
viitoarele mesaje propagandistice şi comenzi ale partidului. 

Partidul Comunist Român a avut rolul primordial în introducerea şi menti- 
nerea unui model egalitarist al educaţiei, favorizând expansiunea învăţămân- 
tului de cultură generală. Pentru resursele financiare şi umane limitate ale 
României, acest model a fost însă implementat în detrimentul învăţământului 
de specializare şi înaltă specializare. Cu o moştenire istorică şi o dependenţă 
de cale nefavorabile, regimul comunist a reuşit totuşi să asigure pe termen 
mediu o bază de susţinere politică şi o forţă de muncă tot mai calificată. 
Progresele înregistrate în plan economic şi social prin intermediul educaţiei 
au fost însă treptat sufocate de mecanismele inerente ale regimului: conduce- 
rea dictatorială a societăţii, planificarea normativă şi coordonarea de tip biro- 
cratic a activităţilor economice. Într-un timp foarte scurt, câştigurile cantitative 
şi - într-o mai mică măsură - calitative ale patrimoniului educational al 
României şi-au dovedit inadecvarea în raport cu obtuzitatea factorilor decizi- 
onali. În primul rând, satisfacerea nevoilor curente ale statului şi partidului şi 
premisele colectiviste şi egalitariste ale regimului comunist au neglijat abor- 
darea raţională pe termen lung a învăţământului (care a ajuns astfel să echivaleze 
cu instructia pentru execuţie şi nicidecum cu educaţia în concepţie liberală - 
pentru inovaţie şi împlinire personală), ceea ce a creat vulnerabilitati ale forţei 
de muncă la o eventuală schimbare de sistem sau pattern. În al doilea rând, 
faptul că forţa de muncă, acolo unde nu a rămas ancorată în mediul tradiţional, 
a devenit adecvată doar unui anumit tip de economie a contribuit la menţinerea 
artificială a sistemului socialist intrat în stare critică. În al treilea rând, elimi- 
narea moştenirii (întârzierii) istorice în privinţa patrimoniului educaţional în 
treptele inferioare de învăţământ - echivalând cu un progres mult clamat - a 
avut prioritate în fata unor politici centrate pe asigurarea excelentei prin inva- 
ţământ şi profesie. Insistand pe instruirea maselor, dar limitând drastic condi- 
tiile de manifestare a absolvenţilor în plan economic şi cultural, regimul 
comunist din România a neglijat viitorul, atât pe cel al societăţii, cât şi pe cel 
propriu al lui. 


Cristian Roiban 


„Regiune” vs „stat national unitar” 
în istoriografia national-comunista 


Abstract. In this study I show the way the Romanian historiography during national- 
communism approached the regional history. According to the directives of the state 
ideology, a large part of the Romanian history academics minimized local and regional 
cultural peculiarities endorsing a unitary interpretation of the past based on a 
unique national master narrative. Furthermore, they instrumentalized diversity, be it 
geographical, cultural, linguistic, confessional or of another type as arguments for a 
constructed teleological discourse about the national unitary state and the various 
forces acting concertedly for the unity ideal. The goal of such a discourse was to 
Justify the necessity and unavoidability of a national unitary Romanian state. According 
to the official historiography the conceptualization of the relation region-national state 
follows a pattern of accretion in which small parts congregate towards a bigger totum 
without any rational explanation. 

In this paper I present the structure of this type of historiography discourse and its 
diffusion via canonical history treatises and textbooks. I approach three dimensions of 
the official historiography discourse, which are unity, separation, and the socialist 
nation. Starting with the 1970 these historical myths and the concepts they employed 
became increasingly central for the official and historiographical discourse affecting 
significant parts of the social and political vocabulary. 


Keywords : region, unitary-national state, national-communism, historiography, ideology, 
socialist nation 


„Unitatea” ca „permanenţă istorică” 


În lucrarea Probleme fundamentale ale istoriei României. Manual şi crestomatie, 
volum apărut pe baza programei aprobate de Ministerul Educaţiei şi 
Învăţământului din 1985, istoricul şi academicianul Ştefan Pascu arăta că „o 
coordonată esenţială a istoriei poporului român a constituit-o lupta sa pentru 
unitate statală. Datorită unui complex de factori, poporul român s-a organizat 
în trei state distincte: Moldova, Tara Românească şi Transilvania. Dar, peste 
graniţele statale impuse de vicisitudinile istoriei, au existat legături, s-a reali- 
zat o osmoză care a asigurat menţinerea identităţii poporului român de-a 
lungul secolelor, în străvechea sa vatră din spaţiul carpato-danubiano-pontic, 
precum şi aspiraţia sa spre unitate statală”!. 

Citatul este relevant pentru că însumează coordonatele generale cu privire 
la modul în care istoriografia de partid a conceptualizat istoria regională sau 
istoria regiunilor în raport cu istoria naţională. Aşa cum reiese din citatul de 
mai sus, interpretarea pe care istoriografia de partid o dădea istoriei naţionale 
se baza pe următoarele premise: 1) istoria poporului român din vremuri ime- 
moriale s-a desfăşurat sub impactul unei conştiinţe naţionale etnice, ontolo- 
gice ; 2) poporul român a existat dintotdeauna, însă din anumite motive a fost 
separat forţat în trei unităţi statale, Moldova, Tara Românească şi Transilvania ; 
3) națiunea, ființa naţională, statul national au existat în paralel în cele trei 
provincii ; 4) barierele naturale sau artificiale de separație între provincii au 
catalizat conştiinţa naţională a românilor şi procesul de creare a statului nati- 
onal unitar; 5) aspiraţia pentru unire a fost permanentă la poporul român, 
inclusiv la nationalitatile conlocuitoare ; 6) între provinciile româneşti nu au 
existat conflicte. 

Potrivit acestei paradigme, istoria provinciilor locuite de populaţie româ- 
nească este o parte integrantă a mitului unităţii. Alături de continuitate, latinitate 
şi autohtonie, unitatea este una dintre temele fundamentale ale discursului onto- 
logiei naţionale. Formulate iniţial de cronicari şi de cărturarii Şcolii Ardelene, 


1. Ştefan Pascu (coord.), Probleme fundamentale ale istoriei României. Manual şi cres- 
tomatie, Bucureşti, Editura Didactică şi Pedagogică, 1985, p. 95. 

aceste mituri cunosc, de-a lungul a mai bine de un secol, reformulări şi rese- 
mantizări diverse, nucleul discursului rămânând aproape neschimbat. Începând 
cu anii 1970, sensurile conceptelor referitoare la continuitate, latinitate, autoh- 
tonie şi unitate sunt şi mai intens dezbătute, iar aria lor semantică este extinsă 
asupra altor concepte fundamentale ale limbajelor social-politice. Națiunea, 
poporul, istoria şi specificul naţional condiţionează sensurile unei bune părţi 
a conceptelor fundamentale. 

Un prim palier de abordare a istoriei provinciilor este cel al unui presupus 
proces permanent de unire a teritoriului început cu Burebista. Se folosesc 
termeni precum gravitație, sistem gravitațional, forțe, apropiere, reconstituire, 
nevoia comună, interdependenţe, care sugerează o convergenţă ontologică spre 
unitate. În istoriografia din timpul regimului Ceauşescu, ideea de unitate a 
poporului de-a lungul istoriei este articularea istoriografică a politicii de stat 
şi de promovare a naţiunii socialiste drept comunitate etnică uniformă şi unitară. 
Istoria unităţii poporului român începe, potrivit istoriografiei oficiale, o dată 
cu Burebista şi într-o teleologie de aproape două secole culminează cu Marea 
Unire de la 1918. În volumul I din Istoria Militară a Poporului Român (1984), 
se arată că, „din momentul constituirii statului independent şi centralizat condus 
de Burebista, existenţa statală şi independenţa au devenit coordonate definitorii 
şi neîntrerupte în evoluţia istorică a poporului român”!. Momentele 1600, 
1821, 1848, 1859, 1877 sunt considerate faze tinzând spre realizarea în anul 
1918 a „idealului naţional” al „statului naţional unitar, independent şi suveran”. 

Raportul unitate-diversitate, stat national unitar — regiune este utilizat în 
istoriografia national-comunista pentru a demonstra diversitatea şi multitudinea 
forţelor care converg spre realizarea unităţii poporului şi teritoriului. Procesul 
de unificare este conceptualizat ca o reîntoarcere la o stare originară de unitate. 
Vasile Netea scria în 1985 despre unirea de la 1918 următoarele : „Transilvania 
ajungea din nou în mijlocul ţării, devenea inima vibrantă a României Mari. 
Vechii şi vitejii noştri voievozi şi eroi - Gelu, Ştefan cel Mare, Mihai Viteazul, 
Horia, Cloşca şi Crişan, Tudor Vladimirescu, Avram Iancu, Alexandru Ioan 
Cuza - puteau să doarmă liniştiţi. Tara şi-a regăsit marginile lăsate nouă moş- 
tenire de la Burebista la Decebal, ea fiind proprietate adevărată şi dreaptă a 
românilor”?. 

Istoriografia de partid aprecia că, după dispariţia statului unitar centralizat 
realizat de Mihai Viteazul, „ideea unirii ţărilor româneşti, idealul formării 


1. Ilie Ceauşescu (coord.), Istoria Militară a Poporului Român, Bucureşti, Editura Militară, 
1984, p. 97. 

2. Vasile Netea, prefaţă la C.Gh. Marinescu (ed.), Transilvania în istoria şi conştiinţa 
românilor, laşi, 1985, p. XIV. 

unui stat puternic pe meleagurile Daciei nu au putut fi ucise niciodată pentru 
că ele sunt adânc împlântate în însăşi [sic !] sângele, în conştiinţa şi spiritul 
unui popor”!. Statul national unitar şi națiunea sunt considerate astfel entităţi 
transistorice şi atemporale care submerg realităţii istorice şi care continuă să 
existe prin ceea ce se denumeşte drept osmoza dintre teritoriile „de drept” 
româneşti, dar vremelnic aflate sub ocupaţie străină. Ideea este colportată de 
o mare parte a istoricilor români. Astfel, într-un volum referitor la Bucovina 
publicat in 1993, autorul vorbeşte despre fenomenul transculturatiei care a fost 
un „element de permanenţă, ce a asigurat o sincronizare şi uniformizare a 
preocupărilor şi idealurilor spirituale cu cele ale întregului organism etnic 
românesc dintre românii din provincii”?. Un alt istoric român aprecia într-un 
volum din 1982? că o „conştiinţă românească” a fost sistematic hrănită de 
cartea tipărită şi de manuscrisul care au pătruns în satele cele mai îndepărtate 
încă din secolul al XVIII-lea. Este greu de cuantificat numărul cititorilor în 
limba română din perioada respectivă, şi mai ales rolul lecturii în formarea 
unei conştiinţe naţionale, îndeosebi în rândul ţăranilor. În volumul Pe drumul 
unităţii naţionale, Vasile Netea realizează un inventar al gânditorilor şi lucră- 
rilor dedicate unităţii naţionale, idee, arată autorul, „timp de secole fundamen- 
tală a tuturor cărturarilor şi luptătorilor patrioţi din toate ţările româneşti... ”*. 

Vorbind despre „aspectele naţionale din preajma momentului Mihai Viteazul”, 
David Prodan afirma că în Transilvania, în secolul al XVIII-lea, ar fi existat 
o „conştiinţă de neam românesc”? şi că „poporul român sau, cu celălalt termen, 
națiunea română din Transilvania”, deşi „nu s-a putut ridica în timpul princi- 
pilor la factor politic...”, „era legată de marele tot al poporului românesc”€. 
Este un exemplu de utilizare anacronică a unor concepte, înainte de a se fi 
stabilit ce anume desemnau în epocă termenii de popor român şi națiune 
română”. 


1. Nicolae Ceauşescu, România pe drumul construirii societăţii socialiste multilateral 
dezvoltate, vol. 11, Bucureşti, Editura Politică, 1975, pp. 691-693. 

2. Mihai Iacobescu, Din istoria Bucovinei, vol. I. (1774-1862), Bucureşti, Editura 
Academiei Române, 1993, p. 350. 

3. Alexandru Duţu, „Conştiinţă naţională şi mentalitate ţărănească”, în Nicolae Edroiu et al. 

(eds.), Sfat, societate, naţiune. Interpretări istorice, Cluj-Napoca, Editura Dacia, 1982, 

p. 274. 

Vasile Netea, Pe drumul unităţii naționale, Cluj-Napoca, Editura Dacia, 1975, p. 5. 

D. Prodan, Supplex Libellus Valachorum, Bucureşti, Editura Ştiinţifică, 1967, p. 77. 

Ibidem, 112. 

Pentru o analiză a conceptelor de popor, națiune şi neam în limbajele social-politice 

româneşti, vezi Victor Neumann, Neam, popor sau națiune ? Despre identitățile poli- 

tice europene, Bucureşti, Editura Curtea Veche, 2005. 

Cât priveşte rolul provinciilor în formarea unităţii, I.D. Suciu scria că 
„poporul român constituie un tot unitar, ca puţine alte popoare”, şi că, din 
cauza condiţiilor istorice vitrege, provinciile româneşti au fost silite să ducă o 
existenţă politică separată, ceea ce a făcut ca fiecare să se dezvolte cu trăsă- 
turile sale specifice. Astfel, în istoria Banatului şi a Ardealului există deosebiri, 
care deşi nu sunt esenţiale, totuşi şi-au pus pecetea pe istoria acestor provincil!. 
Diversitatea regiunilor nu este considerată ca fiind trăsătură locală, ci este 
instrumentalizată în argumentarea concentrării de factori şi de forţe înspre 
idealul unităţii nationale. Se apreciază că şi nationalitatile conlocuitoare din 
provinciile româneşti au contribuit şi au dorit realizarea unităţii, însă argumen- 
tele sunt deseori puţine. 

Discursul privind importanţa Transilvaniei pentru procesul de formare a 
statului naţional unitar este unul cu tradiţie în istoriografia română. Nicolae 
Iorga, o figură cheie a discursului istoriografic identitar, etnicist şi nationalist, 
care a inspirat generaţii de istorici şi politicieni, a fost unul dintre principalii 
promotori şi susţinători ai ideii de unitare. În numeroase articole şi lucrări de 
sinteză, precum Geschichte des Rumânischen Volkes im Rahmen seiner Staats- 
bildungen (1905), Histoire des Roumains et de leur civilisation (1920) şi Istoria 
românilor (1935-1939), istoricul încerca să demonstreze că unitatea ar fi conditi- 
onat şi determinat întreaga istorie a poporului. De altfel, în memoriile sale, el 
arăta că ideea unităţii nationale îl „preocupase întreaga sa viaţă”?. În Geschichte 
des Rumănischen Volkes im Rahmen seiner Staatsbildungen (1905) şi în Dezvol- 
tarea ideii unităţii politice a românilor (1915), sub influenţa teoriilor de Völker- 
psychologie germane de la începutul secolului XX şi a profesorului său, Karl 
Lamprecht, Nicolae Iorga aprecia că Transilvania era românească nu doar 
pentru că era majoritar locuită de români, ci pentru că sufletul şi spiritul său 
erau româneşti”. La Iorga, poporul român ar fi format o unitate de ordin sufle- 
tesc, dincolo de lipsa de unitate politică şi teritorială. El vedea istoria de la 
Statul Dac al lui Burebista până la unirea de la 1918 ca pe un proces continuu 
de formare a unităţii naţionale. Dacii din Transilvania şi din Câmpia Dunării, 
arăta Iorga, „alcătuiau acelaşi neam, trăind în locuinţe de acelaşi fel, ducând 
aceeaşi viaţă economică, având acelaşi grad de cultură şi făcând parte din 
acelaşi organism politic”*. Pentru Nicolae Iorga, ideea, teritoriul şi rasa erau 
permanente istorice care ar fi determinat un deznodământul previzibil al 


I.D. Suciu, Revoluţia de la 1848-1848 în Banat, Bucureşti, Academia RSR, 1968, p. 24. 

„ Nicolae Iorga, Memorii, vol. 1, Bucureşti, Editura „Naţională” S. Ciornei, p. 7. 

3. Idem, Dezvoltarea ideii unităţii politice a românilor, Bucureşti, Editura Casei Şcoalelor, 
1915, passim. 

4. Idem, Viața românească în Ardeal, Arad, 1926, p. 11. 

unităţii nationale româneşti. Istoricul aprecia că realizarea unirii de la 1918 ar 
fi reprezentat confirmarea teoriei sale privitoare la politica unitară pe care 
„fatalitatea geografică” şi „unitatea carpatină” le-au impus asupra teritoriului 
locuit de români. Permanenta ideii de unitate, continuă Iorga, s-a transformat 
în „instinct popular” şi în sute de ani de aspirație a poporului. Orice încercări 
de a bloca „conştiinţa poporului” şi „imperativele pământului”, fie că se refe- 
reau la huni, la Soliman Magnificul sau la legătura lui Carol I cu Germania 
şi Austro-Ungaria, despre care istoricul spunea că „nu lucra pentru unitate”, 
ar fi fost sortite eşecului. Şi aceasta pentru că, spunea el, „pământul suveran, 
cu vecinatatile şi cu orizontul lui, îşi va impune voia”!. Puternic marcată de 
nationalism, exclusivism şi de o dimensiune emoţională pronunţată, opera lui 
Nicolae Iorga este în istoriografia română, cu precădere pentru perioada nati- 
onal-comunistă, una dintre sursele fundamentale ale discursului despre unitate. 

Ideea-clişeu a existenţei unui fond sau a unei substanţe spirituale comune a 
poporului, a unei fiinţe naţionale atemporale şi anistorice, apare sub diferiţi 
termeni (sufletul poporului, neam, sufletul neamului, sufletul românesc, ființa 
etnică, etnicul românesc, omul-român, spaţiul mioritic, fondul etnic spiritual 
al națiunii) constant de-a lungul întregului secol XX în conceptualizarea uni- 
tdtii şi este folosită ca principal argument de istoriografia protocronistă. La 
nivel conceptual, această temă prezintă pentru ideologia national-comunista un 
potential generos întru restrângerea câmpului semantic al conceptului de nafi- 
une la membrii acestui individ colectiv sau fiinţă etnică, din rândul căruia/ 
căreia făceau parte doar românii. Conceptele şi formulările care provin din 
sfera psihologiei popoarelor, a caracterologiei şi etnografiei, pe care le regăsim 
la mai mulţi gânditori români din prima jumătate a secolului XX, de altfel la 
modă pe tot cuprinsul Europei, ofereau ideologiei protocroniste argumentatia 
necesară construirii unei comunități fictive şi a unei spiritualitdti seculare 
similare românismului lui Constantin Rădulescu-Motru. 

Istoricii din perioada comunistă au reluat formulările predecesorilor pentru 
argumentarea comunității imaginate a naţiunii. Discursul despre unitate utili- 
zează texte scrise de Miron Costin, Dimitrie Cantemir, de cărturarii Şcolii 
Ardelene şi de paşoptişti, de istorici precum A.D. Xenopol, Dimitrie Onciul 
şi Nicolae Iorga, supralicitând continuitatea şi tradiţia preocupărilor istorio- 
grafiei pe această temă. Ca şi în anii interbelici, istoriografia de după 1945 
nu analizează critic sursele pe care le citează şi nu face diferenţa între contexte 
şi timpuri istorice diferite. Miron Costin, spre exemplu, este utilizat fără 
excepţie ca argument de necontestat în problematica unităţii naţionale. Cornelia 


1. Nicolae Iorga, Generalităţi cu privire la studiile istorice, ediţia a IV-a, introducere, 
note şi comentarii de Andrei Pippidi, Iaşi, Polirom, 1999, p. 274. 

Bodea, în Lupta românilor pentru unitate naţională 1834-1849 (1967), susţine 
ideea lui Iorga despre unitatea de ordin sufletesc şi arată că „în ciuda opresi- 
unilor străine care au împiedicat dezvoltarea sa unitară, poporul român şi-a 
păstrat în tot lungul acestor secole coeziunea şi solidaritatea izvorâte din 
comunitatea etnică şi de limbă, din fondul spiritual comun”!. Alexandru Dobre, 
în Idealul unităţii naţionale în cultura română (1988), apreciază că „este 
cunoscut şi uşor de demonstrat că, în ciuda existenţei politice şi statale separate, 
o vreme îndelungată, a ţărilor româneşti, a dominaţiei străine care s-a exerci- 
tat ani şi secole asupra unora dintre acestea, cultura românească se caracteri- 
zează printr-o uimitoare şi perfectă uniate şi continuitate. [...] Poporul român 
a reuşit să-şi păstreze [...] fiinţa etnică, fondul spiritual comun şi nealterat... ”?. 

Dintre provincii, spune Gheorghe Platon, Transilvania a avut un important 
rol etnic şi demografic pentru toate celelalte. Romania Mare ar fi astfel rezul- 
tatul unui proces istoric de reconstituire şi de revenire? al părţilor la întreg. 
Potrivit acestuia, Statul Dac de la Burebista la Decebal şi-a avut centrul în 
Transilvania, şi tot în Transilvania şi-a avut centrul provincia romană. Transilvania, 
continuă Gheorghe Platon, „a propulsat peste Carpaţi energii umane care au 
menţinut trează conştiinţa întregului, adeziunea la trunchiul comun al spiritu- 
alitatii neamului”. La nivel de geografie simbolică, este de remarcat supra- 
punerea dintre teritoriul României Mari şi graniţele regatului lui Burebista şi 
Decebal. În acest sens, Dumitru Berciu, investigând rolul „străvechii uniri 
carpato-dunărene în dezvoltarea istorică ulterioară”, opina că în „Transilvania, 
inimă a organismului national, a pulsat mereu...” „...viaţă tracică, geto-dacică, 
daco-romană şi apoi pentru totdeauna (viaţă) românească”. 

În articolul „Fir neîntrerupt de existenţă românească””, publicat în Magazin 
istoric, Dumitru Berciu aducea „noi dovezi arheologice” privind „etnogeneza 


1. Cornelia Bodea, Lupta românilor pentru unitate naţională 1834-1849, Bucuresti, 
Editura Academiei RSR, 1967, p. V. 

2. Alexandru Dobre, Idealul unității naționale în cultura română, Bucureşti, Minerva, 
1988, p. 8. 

3. Gheorghe Platon, „Transilvania în istoria poporului român. Repere geografice şi 
social-politice”, în C.Gh. Marinescu (ed.), Transilvania în istoria şi conştiinţa româ- 
nilor, laşi, 1985, pp. 2-3. 

4. Ibidem, p. 6. 

5. Ibidem. 

6. Dumitru Berciu, „Unirea străveche carpato-dunăreană - bază a dezvoltării istorice 
ulterioare”, în Unitate şi continuitate în istoria poporului român, Bucureşti, Editura 
Academiei RSR, 1968, p. 9. 

poporului roman”. Autorul contesta teoriile privind romanizarea tarzie a Moldovei 
şi Munteniei şi apreciază că „Dacia romană şi Dacia liberă formează un tot 
etnic şi cultural”!, iar provinciile istorice, Muntenia, Moldova, Maramureşul, 
Dobrogea, ar fi fost cuprinse simultan în procesul de romanizare. Dumitru 
Berciu polemiza în primul rând cu Constantin Daicoviciu care, în volumul 
colectiv Istoria României, publicat cu un an înainte, susţinea că Muntenia şi 
Moldova ar fi fost romanizate mai târziu şi mai slab decât Transilvania, iar 
cultura Dridu, apreciată de majoritatea istoricilor ca protoromână, ar fi fost, 
de fapt, de factură slavă?. 

Aceeaşi problematică este abordată şi de profesorul de istorie veche a 
României Gheorghe Stefan, într-un articol din 1970, tot in Magazin istoric. El 
arată că cercetările arheologice confirmă că a existat o continuitate dacică şi 
daco-romană în Moldova şi Muntenia. Autorul susţine că, dacă nu se poate 
vorbi în cele două provincii de romanizare, „aceste regiuni au cunoscut un 
proces de romanizare”*, şi combate acele teorii care minimalizează aportul 
Munteniei şi Moldovei. Gheorghe Ştefan încheie demersul său teleologic sem- 
nalând „deplina coincidenţă a frontierelor etnice ale poporului nostru cu fron- 
tierele Daciei preromane”’, ceea ce trebuia şi demonstrat. Decalajul şi destinele 
separate ale provinciilor istorice nu erau agreate de discursul oficial. În anii 
1970, şi cu precădere în deceniul următor, ştergerea diferenţelor dintre pro- 
vincii şi identificarea teritoriului Daciei cu cel al României vor fi principalele 
imperative ideologice în istoriografie. 

Tot pentru argumentarea ideii de unitate a teritoriului, a vechimii şi a con- 
tinuitatii poporului român, discursul istoriografic a promovat idea unei legă- 
turii transcendentale între poporul român şi teritoriul naţional. Unitatea de 
conştiinţă a spiritului naţional era dublată de unitatea teritoriului între graniţe 
existente din timpuri apreciate ca imemoriale. Această unitate este conceptu- 
alizată într-o relaţie mistică dintre sufletul „individului colectiv” - poporul 
român, omul-român şi natură, pământ, tard, patrie, glia străbună, vatră, pe 
care o găsim la diverşi autori de-a lungul întregului secol XX, de la Constantin 
Rădulescu-Motru la Lucian Blaga, Athanase Joja, Edgar Papu şi alţii. Acest 
tip de discurs, arată Marius Turda, este specific şi celorlalte state din Balcani. 
Amalgamarea graniţelor naţionale cu cele universale este justificată prin ideea 
existenţei unei identități colective care transcende spaţiul şi timpul şi se suprapune 


Ibidem, p. 3. 

Cf. *** Istoria României, vol. I, Bucuresti, Editura Academiei, 1960, p. 776 şi urm. 

unui anume teritoriu simbolic şi geografic!. „Suprapunerea dintre imaginarul 
etnic, ideea de palingeneză naţională şi geografia simbolică a naţiunii sunt 
principiul estetic al autohtoniei. Este principiul autenticităţii înnăscute. Este 
principiul culturii născute într-un anumit spaţiu, al corespondenţei dintre cul- 
tură şi natură, care subliniază caracterul autohton al culturii”?. 

Conceptualizarea patriotismului şi a patriei este sugestivă pentru dimensi- 
unea mistică a discursului despre unitate şi a relaţiei dintre naţiune şi teritoriu. 
În formulările ideologilor inspirate din ontologia naţională interbelică, patri- 
otismul depăşeşte nivelul simplei devotiuni a individului faţă de statul căruia 
îi aparţine. Sensurile conceptului de patriotism cuprind, în primul rând, 
dimensiunea spirituală şi metafizică a relaţiei individ-teritoriu. Astfel, apreci- 
ază ideologia de partid, patriotismul, „este un mod de a înţelege specificul 
civilizaţiei româneşti, o atitudine intelectual emoţională” care a făcut din 
teritoriul românesc o „geografie spirituală”. Gh. Marinescu şi Al. Tanase in 
Constiinta naţională şi valorile patriei (1982) constituie un exemplu sugestiv. 
Ei susţin existenţa unei relaţii spirituale între individ şi teritoriu şi apreciază 
că: „Patriotismul este, în cazul poporului român, acea flacără lăuntrică a 
un cadru natural de viaţă, într-o entitate complexă de etnopsihologie şi socio- 
logie, factor activ al unei civilizaţii dinamice, nu numai prin folosirea intensivă 
a resurselor naturale [...], dar şi prin acele valenţe estetice ale mediului în 
raport cu oamenii - ceea ce a contribuit la modelarea unei anumite psihologii 
sociale, a unor profiluri spirituale distincte de tip etnic şi naţional. Ethosul 
spiritual al poporului român nu poate fi desprins de acele însuşiri de etnos 
care s-au născut prin legătura sa activă şi intimă cu pământul în care s-a plă- 
mădit şi pe care şi-a durat viata, şi-a făurit istoria”?. 

Dacă patriotismul este expresia legăturii dintre individ şi teritoriu, patria 
„este un fond de permanenţă”, spaţiul de existenţă al spiritului naţional: 
„Patria este o matcă de existenţă a unei comunităţi umane în devenirea ei 
istorică: ea are o dimensiune geografică - orizontală [...| şi una istorică — 
verticală ; o dimensiune obiectivă, exterioară [...] şi o dimensiune subiectivă 


1. Cf. Marius Turda, „Historical Writing in the Balkans”, în The Oxford History of 
Historical Writing, Stuart Macintyre, Juan Maiguaschca, Attila Pók (eds.), vol. 4 

interioară — ca un fond de permanenţă, ca o totalitate de reacţii sufleteşti 
specifice, individuale şi colective, prin care omul-român se raportează la natură 
şi istorie, la cultură şi civilizaţie, la ansamblul factorilor obiectivi ce-i condi- 
tioneaza şi modelează viata interioară - ceea ce unii autori numesc «formula 
sufletului românesc»”!. 

Noţiunea de omul-român este o preluare din discursul de dreapta al anilor 
1930, când Mircea Vulcănescu vorbea de omul-românesc, iar „patria ca spaţiu 
de existenţă a spiritului românesc” poate fi întâlnită la mai mulţi autori „reac- 
tionari”. Se poate observa o permanentă pendulare a discursului între dihotomii, 
precum national-universal, individual-colectiv, natură-cultură, vertical-orizon- 
tal, subiectiv-obiectiv, interior-exterior. Relaţia mistică individ-teritoriu ca o 
manifestare a specificului national o găsim perpetuată în naționalismul post- 
comunist. Dumitru Stăniloae reprezintă la nivel de discurs o punte între gân- 
dirismul ortodoxist interbelic, conceptualizarea legăturii mistice a legăturii 
popor român-teritoriu national din anii 1980-1989, şi discursul nationalist-orto- 
doxist de după 1989. Acesta scria în Reflecţii despre spiritualitatea poporului 
român (2001), lucrare apărută cu sprijinul Ministerului Culturii şi Cultelor, că 
„poporul român nu şi-a părăsit niciodată teritoriul său. El n-a putut face aceasta 
în primul rând pentru că aici s-a pomenit din vremea formării sale lingvistice 
Şi spirituale geto-dace, ba chiar se poate spune că din vremuri imemoriale. 
Spaţiul pe care-l locuieşte s-a imprimat în fiinţa lui. Dacă s-ar muta din acest 


spaţiu de graniţă el şi-ar pierde fiinţa sa”?. 


Unitate şi separație 


Al doilea palier al conceptualizării raportului stat national vs regiune este cel 
al separaţiei. Cauzele existenţei paralele, în unităţi politice şi administrative 
distincte, fac parte din acelaşi discurs istoric ideologizant. Noţiuni recurente 
sunt destinul, condițiile istorice particulare, dominaţia şi lăcomia cotropitori- 
lor şi relieful. Cu privire la rolul geografiei şi al reliefului, se apreciază că 
formarea şi istoria paralelă a Transilvaniei, Țării Româneşti şi Moldovei sunt 
nemijlocit legate de Munţii Carpaţi. În funcţie de context, aceştia au avut rol 
unificator sau de separație. Constantin C. Giurescu, în Formarea poporului 
român (1973), spunea în cheia discursului interbelic şi a filosofiei lui Lucian 


1. Gh. Marinescu, Al. Tănase, op. cit., p. 15. 
2. Dumitru Stăniloaie, Reflecţii despre spiritualitatea poporului român, Bucureşti, Elion, 

Blaga despre spațiul mioritic că „înfăţişarea unitară a pământului românesc - 
asemuit cu o cetate — a avut drept consecinţă naturală, sub raport etnic, con- 
stituirea unui popor la fel de unitar, pe întregul teritoriu, ale cărui coordonate 
esenţiale sunt Carpaţii şi Dunărea”!. În aceeaşi măsură, continuă Constantin 
C. Giurescu, în [storia românilor (1971), „prin forma şi direcția pe care o au, 
Carpaţii au contribuit la despărţirea noastră politică”?. 

Un asemenea discurs se regăseşte şi în istoriografia de după 1989. Într-o 
lucrare publicată în 2006, în capitolul intitulat „Carpaţii în istoria poporului 
român”, Gheorghe Platon insistă asupra unei presupuse legături deosebite între 
configuraţia teritoriului şi a reliefului şi istoria românilor. Pe bună dreptate, 
geografia trebuie luată în seamă în analiza istorică, impactul acesteia asupra 
fenomenelor istorice fiind în unele cazuri determinant. Ne gândim, spre exem- 
plu, la state precum Olanda sau Regatul Britanic, al căror teritoriu le-a influ- 
entat evoluţia istorică, sau la dinamica şi mobilitatea pe care zonele de stepă 
au conferit-o populațiilor din perioada migraţiilor. Importanţa factorului geo- 
grafic este un aspect recurent în Şcoala de la Annales şi mai ales la Fernand 
Braudel, de la care şi ideologii români s-au inspirat. Revenind la istoricul de 
care am amintit mai sus, acesta nu analizează relaţia dintre istorie şi teritoriu/ 
relief pe baza unor argumente obiective şi ştiinţifice, ci pare să susţină formu- 
lările lui Iorga privitoare la „fatalitatea geografică” exercitată asupra trecutului 
românilor. Continuând tradiţia discursivă interbelică şi istoriografia proto- 
cronistă a anilor 1980, Gheorghe Platon insistă pe legătura cvasi-mistică şi 
ancestrală dintre teritoriu şi popor. El afirmă că această corelaţie „nu este de 
esenţă pur ştiinţifică, ci are în vedere, în egală măsură, şi definirea profilului 
spiritual al poporului roman”. Istoricul apreciază că „destinul istoric al poporului 
român a fost influenţat [...] atât de aşezarea sa în spaţiul european, cât şi de 
configuraţia propriului pământ. Sensul adânc al istoriei noastre, de la Burebista 
şi până în anii fierbinţi ai contemporaneitatii, nu poate fi perceput fără inte- 
legerea reală a acestui raport de interdependenta dialectică”. „Din timpul 
dacilor şi până astăzi, munţii Carpaţi au format axa neamului, coloana verte- 
brală a întregului pământ şi a poporului”°. Peisajul românesc ar fi contribuit, 

continua acesta, la modelarea unei anumite structuri psihice, afirmatie pe care 
o apreciem ca fiind cel putin dificil de cuantificat. În ideea ştergerii oricăror 
diferenţe regionale între Transilvania, Muntenia şi Moldova, se arată că mun- 
tii nu au reprezentat nicicând un impediment al unităţii, ci dimpotrivă, au 
contribuit la formarea şi păstrarea conştiinţei etnice, românii „păstrându-şi 
nealterată substanţa etnică”!. Un rol major în acest sens l-au avut, crede isto- 
ricul, tipăriturile în limba română, între care cărţile de cult tipărite de diaco- 
nul Coresi în secolul al XVI-lea pe întregul teritoriu locuit de români şi care 
pun bazele limbii literare, afirmaţie din nou îndoielnică. 


Natiune vs internationalism socialist 


Un al treilea palier al problematizării relaţiei stat national vs regiune îl consti- 
tuie căutările teoretice ale ideologilor de partid preocupaţi de justificarea 
rolului naţiunii în raport cu socialismul internationalist. În gândirea politică a 
ideologiei de partid, sensurile conceptului de stat national sau stat-natiune 
sunt explicate ca fiind voinţa comună a unei comunităţi etnice omogene şi a 
dorinţei acesteia de a alcătui un organism politic, care să corespundă specifi- 
cului naţional şi sufletului poporului. În gândirea şcolii de partid, sensul 
conceptului de stat național este acela de formă de organizare politică a nati- 
unii. Elena Florescu, în Națiunea şi contemporaneitatea (1971), consideră că 
gândirea politică occidentală potrivit căreia formarea statului naţional este un 
rezultat al formării naţiunii este eronată. Ea aduce drept contraexemplu cazul 
Ţărilor Române, a căror existenţă a catalizat formarea naţiunii : „În prima 
jumătate a secolului al XIX-lea au apărut o serie de premise” care s-au „înche- 
gat într-un tot organic prin Unirea Principatelor şi formarea statului naţional 
român, care s-a desăvârşit apoi prin unirea Transilvaniei cu România în 1918”. 
Ideea că statul national nu poate apărea fără ca națiunea să existe în prealabil 
şi că statul national ar fi secundar formării naţiunii ar fi, potrivit Elenei 
Florescu, doar o abordare mecanică şi nedialectică. Ea pleacă de la premisa 
falsă a existenţei statului naţional unitar al poporului român începând cu 
Burebista, care datorită anumitor condiţii istorice ar fi fost obligat la o existenţă 
în unităţi teritoriale şi administrative separate. Lupta pentru stat naţional 
înseamnă, susţine autoarea, lupta naţiunii pentru existenţa ei de sine stătătoare. 


1. Ibidem, p. 21. 
2. Elena Florescu, Națiunea şi contemporaneitatea, Bucureşti, Editura Ştiinţifică, 1971, 
p. 42. 

Cât priveşte tendinţele de realizare a unei uniuni europene, ea consideră că 
este o tentativă de desființare a unităţii dintre stat şi naţiune!. Tot Elena Florescu 
apreciază că statul național este reprezentantul oficial al comunităţii etnice. 
Mai mult, conceptul de stat national ar trebui, susţine ea, să fie inclus în 
conceptul general al naţiunii, alături de comunitatea de teritoriu, viaţă econo- 
mică şi spirituală?. Conştiinţa originii etnice comune ar fi cea care se formează 
treptat într-o mişcare a devenirii istorice şi care culminează cu formarea simul- 
tană a naţiunii şi a statului naţional pe baze etnice. „Ideologia imperialistă 
americană”, continuă autoarea, greşeşte atunci când explică apariţia conflic- 
telor prin conştiinţa originii etnice comune, pentru că „în cazul poporului 
nostru demonstrarea unităţii etnice a tuturor românilor de pe teritoriul României 
a constituit un factor spiritual în constituirea naţiunii române”?. Altfel spus, 
în conceptualizarea ideologiei de partid, conceptele de națiune, etnie şi stat 
național se suprapun perfect şi sunt interdependente. Ideologul Gheorghe 
Marinescu, contrar principiului internationalismului proletar pe care încearcă 
să-l combată, opinează că după victoria socialismului forma naţională a statu- 
lui s-ar menţine, deoarece „socialismul nu suprimă caracterul naţional al 
statului, ci dimpotrivă îl accentuează”. Rolul pe care comunitatea etnică îl 
are în conceptualizarea națiunii şi a statului naţional unitar reiese din definiţia 
pe care Teofil Bugnariu o formulează cu privire la etnicitate: aceasta ar fi 
„acea trăsătură a unei comunităţi potrivit căreia membrii acesteia se simt uniţi 
între ei, au conştiinţa apartenenţei la aceeaşi comunitate, precum şi dorinţa, 
voinţa de a trăi în cadrul aceleiaşi comunităţi, noua formă de comunitate etnică, 
adică naţiunea”5. Este evidentă deturnarea definiţiei formulate de Ernest Renan 
cu privire la națiunea politică şi înlocuirea ei cu națiunea culturală sau etno- 
națiunea. 

Redarea specificitatii este o altă strategie discursivă a conceptualizării 
raportului stat national unitar — regiune/provincie. Diferenţele dintre provincii 
sunt redate doar pentru a sublinia efectele nefaste ale „asupritorilor” pentru 
populaţia românească. Studiile de istorie regională sunt puţine, iar istoria 
provinciilor nu este abordată dintr-o perspectivă locală, ci doar prin raportare 
permanentă la istoria naţională. Primează aspectele privind populaţia românească, 
cultura română fiind, de regulă, abordată în afara contextelor multiculturale 


Ibidem, pp. 242-243. 
Ibidem, p. 243. 
Ibidem, p. 316. 
C.Gh. Marinescu, Națiunea şi conştiinţa naţională în lumea contemporană, laşi, 
Junimea, 1986, p. 203. 
5. Teofil Bugnariu, Stat - națiune - progres social, Bucureşti, Editura Politică, 1968, p. 58. 

locale. Producţia culturală a regiunii, diversitatea culturală, lingvistică, religi- 
oasă sau de altă natură este inclusă tot la categoria efectelor „ocupației străine” 
şi este considerată o cauză a rămânerii în urmă a autohtonilor români. Spre 
exemplu, I.D. Suciu deplângea soarta românilor din Banat, unde „colonizările 
au lovit greu în interesele populaţiei româneşti”!, obligată să se mute în zone 
mlăştinoase, spre deosebire de germanii care se aşezau în locurile fertile. Chiar 
şi aşa, continuă istoricul, „poporul român din Banat a dat dovada de o puter- 
nică forţă de luptă şi a manifestat dorinţa de a-şi cuceri o viaţă naţională 
independentă spre a se uni cu românii din Tara Românească, Moldova şi 
Transilvania”?. În Bucovina, provincie „ocupată”, alături de Transilvania şi de 
Banat, de Habsburgii „dornici de câştig”*, populaţia românească ar fi fost 
nevoită să lupte permanent împotriva deznaţionalizării şi asimilării forţate. 
Efectele pozitive, precum urbanizarea, creşterea numărului de şcoli, constru- 
irea de reţele de transport, modernizarea în general la care a procedat admi- 
nistratia austriacă şi maghiară în Banat, Transilvania sau Bucovina sunt 
ignorate. Sub tăcere sunt trecute beneficiile plurilingvismului, multiconfesio- 
nalismului şi multiculturalismului, efectele acestora asupra specificului cultu- 
ral local. 


Ideea de „unitate” în manualele de istorie 


Unul dintre principalele medii de difuzare şi de fixare a discursului istoriogra- 
fic privitor la unitate şi la uniformitatea românismului pe tot cuprinsul terito- 
riului locuit de români îl reprezintă manualele şcolare. De-a lungul întregului 
secol XX, pe tot cuprinsul Europei, şi în special în Europa Centrală şi de 
Sud-Est, manualele de istorie au fost subiectul unor permanente contestări şi 
controverse. Prin conţinutul şi rolul lor, manualele abordează chestiuni sensi- 
bile care privesc atât sfera educaţională, cât şi pe cea politică. Ele au rolul de 
a forma cultura politică a indivizilor şi de a difuza politicile educaţionale şi ideo- 
logia regimului politic. Mai mult, manualele şcolare, cu precădere cele din 
domeniile umaniste, contribuie semnificativ la modelarea caracterului şi perso- 
nalitatii elevilor şi studenţilor, la educarea gândirii critice asupra lumii şi a 
propriei lor persoane. Statutul de lectură obligatorie, monopolul asupra selecţiei 
conţinutului şi controlul statului asupra dreptului de editare explică importanţa 


1. I.D. Suciu, op. cit., p. 26. 
2. Ibidem, p. 5. 
3. Mihai Iacobescu, op. cit., p. 93. 

manualelor între celelalte mijloace şi instrumente de formare a identitatilor. 
Manualele şcolare sunt un produs social şi, asemenea conceptelor, sunt deo- 
potrivă factori şi indicatori ai realităţii social-istorice. Cu precădere sistemele 
totalitare, dar şi cele democratice au utilizat manualele şcolare ca pe un canal 
principal de transmitere şi inculcare a ideologiei şi propagandei de stat. Regimul 
national-comunist din Romania anilor 1970-1989 este în acest sens un studiu 
de caz relevant. 

Manualul de istorie de clasa a XI-a (1993) învăţa elevii că, asemenea Unirii 
din 1918, primul factor de unitate a triburilor geto-dace l-a constituit originea lor 
etnică! şi că unirea triburilor dace ar fi avut la bază comunitatea etno-lingvistica 
şi spirituală?. Tot manualul de istorie arată că unirea s-a facut în spaţiul carpato- 
danubiano-pontic şi i-a cuprins pe toţi locuitorii, autohtoni şi alogeni deopo- 
trivă. Granițele nu pot fi stabilite clar, se arată în manual, însă ele corespund 
teritoriului României Mari, „de la Nistru pan’ la Tisa”. După dizolvarea sta- 
tului lui Burebista, viata politică ar fi continuat tot prin rolul Transilvaniei. 
Referitor la Mihai Viteazul, Manualul de istorie pentru clasa a VIII-a (1984) 
arată că „unirea politică a Ţărilor Române a corespuns unei necesităţi istorice. 
Ea venea ca o încoronare a unei îndelungi evoluţii istorice, la care au colaborat 
o seamă de factori istorici”3, iar argumentul este cel consacrat în istoriografie. 
Dincolo de fragmentarea politică şi teritorială, „poporul român era unitar prin 
limbă, cultură şi civilizaţie”, iar în societatea medievală românească, apreciază 
autorii, ar fi existat o conştiinţă de neam“. 

Particularitatile regionale din Basarabia, Bucovina, Dobrogea, Banat, Maramures 
sau eventual alte subregiuni geografice, istorice sau culturale sunt, de regulă, 
minimalizate cu scopul de a estompa impresia unei fragmentări excesive. Doar 
cele trei provincii Transilvania, Moldova şi Tara Românească sunt consacrate 
şi acceptate de istoriografie. La nevoie, pentru a sublinia multitudinea de forţe 
care au participat şi au susţinut unirea, spre exemplu, apar enumerate şi sub- 
diviziunile provinciilor. Decretul de unire a Transilvaniei, arată Vasile Netea, 
cuprindea „toate ţinuturile româneşti de peste Carpaţi : Ardealul, Banatul, Crişana, 
Sătmarul, Maramureşul”5. Banatul este, de cele mai multe ori, prezentat ca 


1. Mihai Manea, Adrian Pascu, Bogdan Teodorescu, Istoria românilor din cele mai vechi 
timpuri până la revoluția din 1821. Manual pentru clasa a XI-a, Bucureşti, Editura 
Didactică şi Pedagogică, 1993, p. 85. 

2. Ibidem, p. 93. 

3. Hadrian Daicoviciu, Pompiliu Teodor şi Ion Cimpeanu, Istoria antică şi medie a 
României. Manual pentru clasa a VIII-a, Bucureşti, Editura Didactică şi Pedagogică, 
1984, p. 176. 

4. Ibidem, p. 176 şi p. 230. 

5. Vasile Netea, op. cit., in loc. cit., p. XIV. 

parte a Transilvaniei, si inclus teritoriul din interiorul arcului carpatic. Manualul 
de istorie de clasa a XI-a prezintă „regimul habsburgic” din Banat într-o 
jumătate de pagină. Bucovina este prezentată ca parte a Moldovei. În mod 
frecvent, în locul denumirilor de regiuni sunt preferate punctele cardinale. 
Unirea Dobrogei cu Tara Românească este considerată în Manualul de istorie 
pentru clasa a XI-a (1993) realizarea spaţiului etnic şi politic românesc „de la 
Munte şi până la Mare”!. Acesta era încă un pas spre Unirea care a avut loc 
două sute de ani mai târziu. În manualul de clasa a XII-a (1994), în capitolul 
privitor la „lupta pentru emancipare a românilor din afara statului naţional”?, 
se arată totuşi că Dobrogea a urmat un drum propriu, dat fiind că vreme de 
cinci secole a fost parte a Imperiului Otoman, dar că şi aşa idealul naţional al 
populaţiei româneşti a supravieţuit. Tot manualul de clasa a XII-a dezbate in 
capitole separate „istoria teritoriilor româneşti aflate sub ocupaţie străină”* — 
Transilvania, Bucovina, Basarabia şi Dobrogea. Termenii cei mai uzitati sunt 
luptă naţională, deznaționalizare, maghiarizare, rusificare, discriminare, asi- 
milare, exploatare naţională, pierderea/păstrarea identităţii naţionale etc. 

Analiza conceptuală a manualelor de istorie din perioada amintită permite 
formularea unor judecăţi privitoare la evoluţia istoriografiei şi a modalităţii de 
educare a istoriei din România, contribuie la relevarea efectelor pe care instru- 
mentalizarea cunoştinţelor despre trecut le-a produs asupra modului de gândire 
al indivizilor, arată cum au contribuit manualele la perpetuarea unor valori şi 
idei învechite şi anacronice, cum prin intermediul lor a fost inculcat exclusi- 
vismul, romanismul, naționalismul şi intoleranta fata de diversitate. Structura 
manualelor din timpul lui Ceauşescu şi interpretarea trecutului pe care ele o 
transmit corespunde viziunii şi abordării stabilite de istoricii agreati de regimul 
politic. 


Concluzii 


O trăsătură fundamentală a limbajelor sociale şi politice româneşti de-a lungul 
întregului secol XX este amalgamarea, de cele mai multe ori intenţionată şi la 
cererea ideologiei epocii, a sensurilor conceptelor de bază. Analiza discursului 
istoric este relevantă sub aspectul istoriografic şi al transpunerii acestui discurs 


1. Mihai Manea, Adrian Pascu, Bogdan Teodorescu, op. cit., p. 209. 

2. Mihai Manea, Bogdan Teodorescu, Istoria românilor de la 1821 până în 1989. Manual 
pentru clasa a XII-a, Bucureşti, Editura Didactică şi Pedagogică, 1994, pp. 164-175. 

3. Ibidem, p. 173. 

4. Ibidem, pp. 102-105. 

în acţiune politică. Transformări ale vocabularului social-politic se petrec în 
perioada stalinismului şi apoi a destalinizării şi iau o amploare deosebită în 
anii 1970 şi până în 1989. Astfel, istoricii scriu despre lupta de rezistență a 
poporului dac aflat sub ocupație romană, despre lupta de clasă dintre diferitele 
ranguri ale dacilor, despre realizarea statului unitar independent suveran şi 
centralizat sub Burebista, despre națiunea română din timpul lui Mihai Viteazul, 
despre revoluția lui Horea şi, prin utilizarea anacronică a conceptelor, falsifică 
percepţia asupra trecutului. 

Aplicarea conceptelor analitice koselleckiene de ideologizare, temporali- 
zare, democratizare şi politizare în analiza limbajelor sociale şi politice româ- 
neşti din anii 1970-1989 relevă o dinamică aparte. Democratizarea, respectiv 
pătrunderea unor sensuri iniţial restrânse la discursul de specialitate, se reali- 
zează prin intermediul manualelor, al publicaţiilor de popularizare a istoriei şi 
prin discursul oficial. Formule şi concepte cu sensuri ideologizate sunt apro- 
priate şi preluate de populaţie în vorbirea curentă fără o explicare prealabilă 
a sensurilor lor. Ubicuitatea conceptului de popor în spaţiul public de astăzi 
dovedeşte perpetuarea conceptelor social-politice şi a sensurilor lor şi după 
1989. Odată cu instrumentarul lingvistic, se observă o continuitate a sensuri- 
lor şi dimensiunii performative a conceptelor. Ceea ce Tudor Vladimirescu sau 
Nicolae Bălcescu denumeau prin termenul de popor în secolul al XIX-lea, 
adică cel mult un construct, o entitate colectivă amorfă neemancipată şi cu 
repere premoderne, nu se află la mare distanţă de sensurile pe care discursul 
politic de astăzi le atribuie termenului de popor. 

Efectele istoriografiei naţionale şi naţionaliste şi ale discursului despre 
statului naţional unitar sunt multiple şi de durată. Exagerările istoricilor despre 
unitatea atemporală a românilor pe un teritoriu care corespunde Daciei lui 
Burebista au fost inculcate populaţiei prin istoria predată în şcoli. S-a alimen- 
tat astfel o percepţie etnicistă asupra trecutului, o teleologie a „luptei milenare 
a poporului pentru unitate”. Insistarea pe unitate şi uniformitate în defavoarea 
diversităţii şi pluralitatii a contribuit la sedimentarea unor atitudinii de respin- 
gere a alterităţii. Dincolo de mitul ospitalităţii, românii au fost ostili în fata 
diferenţelor de limbă, confesiune, obiceiuri, moduri de viaţă, onomastică etc. 
Ştergerea diferenţelor dintre provincii a cauzat respingerea ideii de regiune şi 
de regionalizare în cultura politică a populaţiei, aceasta pe fondul în care par- 
ticularitatile regionale sunt vizibile şi recunoscute. 

Similar Transilvaniei, Banatul a fost inclus după Unirea de la 1918 politicilor 
centraliste ale guvernelor de la Bucureşti. Politicile de românizare începute 
după 1918 vizau creşterea aportului cultural şi numeric al populaţiei româneşti, 
considerată în deficit ca urmare a colonizărilor din secolul al XVIII-lea şi a 

trecutului provinciei ca parte a monarhiei habsburgice. Instituţii de învăţământ 
superior şi o nouă administraţie urmau să contribuie la diminuarea caracteru- 
lui cosmopolit al provinciei. Ideologia statului-natiune monoetnic, difuzată şi 
prin intermediul istoriografiei, a trecut sub tăcere particularitatile culturale 
locale şi a luat măsuri de estompare a identităţii locale a bănăţenilor. Cărţile 
şi manualele de istorie au prezentat deseori Banatul ca pe o regiune a Transilvaniei, 
atât geografic, cât şi cultural. Multiculturalismul vienez din Banat a fost blamat 
ca fiind manifestarea unei puteri de ocupaţie asupra unui teritoriu românesc, 
iar caracterul de provincie imperială prezentat ca un teritoriu la discretia suve- 
ranului de la Viena. Nu s-a pomenit nimic de convietuirea paşnică a unor 
populaţii de limbi şi culturi diferite, de sinteza culturală specifică zonei, de 
multiconfesionalismul şi identitatea multiplă! a banatenilor. Acest tip de discurs 
s-a aplicat şi celorlalte provincii. Practicile de uniformizare demografică au 
continuat şi după 1945 prin deportări sau vânzări ale germanilor şi evreilor, 
urmate de „colonizări” de populaţie românească din alte regiuni ale ţării. S-au 
creat astfel dezechilibre sub aspect demografic, dar şi cultural, mai ales sub 
raportul subminării identitatilor regionale şi locale. 

În prezent, efectele centralizatoare ale politicilor de stat şi ale discursului 
istoriografic privind unitatea şi uniformitatea culturală şi etnică a teritoriilor 
locuite de români sunt evidente. Ele se pot vedea, spre exemplu, în controversele 
Şi agitația pe care planurile de regionalizare, brusc apărute şi la fel de brusc 
abandonate, le-au produs în spaţiul public. Nici clasa politică, nici populaţia 
nu pot înţelege beneficiile regionalizării şi ale principiului subsidiaritatii în 
administraţie. Cu atât mai anevoios se va putea ajunge la un consens asupra 
modalităţii optime în care aceste principii de organizare ar trebui puse în 
practică. 


1. Cf. Victor Neumann, Jnterculturalitatea Banatului, Timişoara, Artpress, Institutul 
European, 2012. 

PERIFERII ŞI MARGINALITATI 
CULTURALE 


George Neagoe 


O periferie centralizată : discursul de autolegitimare 
a scriitorimii în câmpul muncii (1947-1948). 
G. Călinescu în defensiva păturilor mijlocii! 


Abstract. The following article aims to emphasize the role that Romanian literary 
critic G. Călinescu had in the discourse for legitimizing the humanist intellectuals, 
mainly the writers, as a working class in 1947 and 1948, when the country was on 
the verge of becoming a popular democracy, on a Soviet model. Being a politician 
serving the National Popular Party (a crypto-communist structure) and directing its 
Official newspaper The Nation, the highly rated scholar became a central figure in the 
clash that this category had to face the propaganda, which was focused on the slogan 
of „proletarian dictatorship”. In the interval we are interested in, G. Călinescu used 
a rhetoric in which the main goal was to demonstrate that the ,,middle categories” 
(especially writers, artists, historians and philosophers) and the working class shared 
a series of common economic and political purposes. Moreover, he was confronted 
with a major difficulty in his task. Each argument could not point out the independent 
mission of humanist intellectuals, but their allegiance to the communist power. Thus, 
he was forced to admit that any creative activity served the Communist/Working Party. 
All in all, his attempt was a failure, because the articles he published in The Nation 
were destined to illustrate the power and wellness of the popular democracy. 


Keywords: cultural periphery, humanist intellectuals, middle-class, Marxism-Leninism, 
popular democracy, Romanian communism, literary propaganda, National Popular 
Party, G. Călinescu 


1. Această lucrare a fost redactată şi finanțată în cadrul proiectului „Cercetători compe- 
titivi pe plan european în domeniul ştiinţelor umaniste şi socio-economice. Reţea de 
cercetare multiregională (CCPE)”, POSDRU/159/1.5/S/140863. 


În lucrarea pe care o propunem, ne interesează invocarea „luptei de clasă” 
ca modalitate de autolegitimare a intelectualilor de formaţie umanistă în regi- 
mul comunist din România. Mai precis, centrul preocupărilor mele îl reprezintă 
rolul lui G. Călinescu, un intelectual cu pregnanţă socioculturală graţie Istoriei 
literaturii române de la origini până în prezent (1941), în configurarea discursului 
public al scriitorimii în faţa puterii comuniste din România. Alegerea lui, în 
calitate de exponent, se datorează şi unui argument politic semnificativ pentru 
orientarea unui grup de literati, cu preferinţe pentru democraţia socială, către 
socialism, după 23 august 1944. Recrutarea lui de către Uniunea Patriotilor 
(organizaţie de masă, subordonată direct Partidului Comunist Român) şi apoi 
alegerea lui în Biroul Executiv al Partidului National Popular (PNP)! au 


1. Înființat în urma Congresului Uniunii Patriotilor din 10-12 ianuarie 1946, desfăşurat la 
Sala „Dalles” din Bucureşti, Partidul Naţional Popular a fost o structură-satelit a 
Partidului Comunist Român, alături de care a participat la alegerile parlamentare din 
19 noiembrie 1946, sub sigla Blocului Partidelor Democratice. Programul PNP viza 
atragerea unei proporţii cât mai largi a intelectualitatii (de formaţie umanistă sau nu), 
a meseriaşilor, a funcţionarilor, a preotimii, a comercianților, a micilor industriaşi, a 
proprietarilor urbani şi a literatilor, în scopul de a masca tendiţele extremiste ale PCR 
care, în plan discursiv, promova lupta şi ura de clasă, favorizând, cel puţin declarativ, 
proletariatul, în dauna celorlalte compartimente sociale, pe care le dorea fie aliate 
(i.e. subordonate) - ca țărănimea -, fie anihilate - ca marea burghezie. PNP era un meca- 
nism de propagandă mascată procomunistă şi prosovietică. Membri marcanţi : Mitiţă 
Constantinescu (fost guvernator al Băncii Naţionale), sociologul Gh. Vlădescu-Răcoasa 
(conferenţiar la Universitatea din Bucuresti), istoricul Petre Constantinescu-laşi (toţi 
trei fiind, pe rând, preşedinţii PNP), dr. Dumitru Bagdasar, istoricul Andrei Oțetea, 
Constantin Paraschivescu-Bălăceanu (decan al Baroului Ilfov, avocat al maresalului Ion 
Antonescu în „Procesul Marii Trădări Nationale”), Mihail I. Dragomirescu (secretar 
general al PNP, cadru didactic la Facultatea de Litere şi Filosofie a Universităţii din 
Bucuresti), Constantin Balmus (filolog, profesor la universităţile din Iaşi şi din Bucuresti) 
şi, poate cea mai cunoscută şi mai remarcabilă figură, G. Călinescu. PNP s-a autodi- 
zolvat în urma hotărârii luate în şedinţa din 6 februarie 1949. La acea dată, erau aleşi 
din 1948 ca membri titulari ai Academiei Române Petre Constantinescu-laşi, Andrei 
Oțetea, Constantin Balmuş şi G. Călinescu. Pentru alte opinii şi date, vezi Gh. Tutui, 
„Contribuţia Partidului Naţional Popular la lupta pentru transformări democratice”, în 
Analele Institutului de Studii Istorice şi Social-Politice, nr. 1, 1966, pp. 55-65. Vezi şi 
fondul „Uniunea Patriotilor” (nr. inv. 2861), rola 212, şi fondul „Partidul National 
Popular” (nr. inv. 2862), rola 1365, aflate la ANIC. 

influenţat decisiv, în ceea ce ne priveşte, îndreptarea către o abordare mar- 
xist-leninistă a rolului deţinut de creatorii de beletristică în configurarea 
„democraţiei populare”. Dincolo de compromisuri şi atitudini îndoielnice şi 
reprobabile, trebuie relevat faptul că prezenţa lui G. Călinescu - în ipostaza 
de propagandist al literaturii partinice şi de scriitor apropiat de muncitor până 
la identificare (i.e. aservit dictaturii proletarialui) - nu echivalează neapărat 
cu o decizie personală, de salvare a propriei sale opere şi a unei eventuale 
autonomii a activităţii gazetăreşti şi editoriale. Cred că face parte dintr-un 
program amplu, dezvoltat în şedinţe, în congrese şi în intervenţii publicistice, 
al PNP. A urmări activitatea lui G. Călinescu după 23 august 1944 în acest 
context al partizanatului doctrinar şi apartenenţei la un organism criptocomu- 
nist poate conduce la explicaţii mai elaborate şi mai apropriate asupra com- 
portamentului său cetatenesc, taxat cu severitate şi rigoare estetică (dacă 
abordăm problema doar cu instrumentele criticii literare puriste)! sau chiar 
cautionat, pe motiv că textele tipărite în Tribuna poporului (ziarul Uniunii 
Patriotilor) şi în Națiunea (oficiosul PNP) nu i-ar destabiliza cu nimic valoarea 
operei, fiind nişte participări minore, reprobabile etic, însă neimportante în 
ansamblul impunător al romanelor şi al scrierilor teoretice: „Nu e, nici vorbă, 
primul impas al posterăţii călinesciene şi nici cel mai grav. În fond, ceea ce 
spune Gheorghe Grigurcu poate avea o consecinţă minoră, după părerea mea : 
dacă publicistul G. Călinescu e catastrofal după 1945, nu ne rămâne decât să 
ignorăm această parte a operei, ca una caducă, definitiv compromisă, irecu- 
perabilă. Dar publicistica postbelică nu e nici pe departe segmentul cel mai 
important al operei călinesciene, aşa încât se poate renunţa la el cu uşurinţă 
şi un pic de amărăciune, fără mare pagubă pentru ansamblul creaţiei. Extirparea 
părţii maladive e chiar benefică pentru întregul organism. Rămâne să tragem 
de aici învăţămintele morale de rigoare, asupra cărora ne atrage atenţia Gheorghe 
Grigurcu. Fenomenul nu trebuie minimalizat, dar nici exagerat apocaliptic”?. 
Din punctul meu de vedere, cei doi exegeti — la fel de indreptatiti în a judeca 
şi a justifica acele derapaje profesionale - comit inadecvarea de a nu-l situa 
pe G. Călinescu într-un cadru mai larg. Luat în sine, criticul devine un „caz” 
al literaturii. Or, lărgind sfera discuţiei, vom observa că abordarea istorică va 
avantaja identificarea unei game de nuanţe pe care studiul exclusiv literar le 
va cataloga după cum urmează: 1) concesii necesare pentru supraviețuirea 
scriitorului ca potenţial vehicul de reafirmare a literaturii independente de 


1. Vezi Gheorghe Grigurcu, „G. Călinescu, la centenar”, în România literară, anul XXXII, 
nr. 24, 16-22 iunie 1999, pp. 3, 12-14. 

2. Ion Simut, „A fost divinul critic un colaborationist?”, în Cuvântul, anul V (X), nr. 8 
(266), 1999, p. 8. 

comandamentele politice; 2) trădări inexorabile din culpă, abandonări ale 
etosului democratic, ilustrat în literatură fie ca ripostă la adresa puterii, fie ca 
ignorare a acesteia ; 3) compromisuri de ordin moral, dar care, totodată, ar 
reprezenta mostre de artă literară (portrete pamfletare, situaţii conflictuale 
estetizate de trecerea timpului). Numai că toate coordonatele menţionate ante- 
rior omit detaliul că nu omul de litere s-a exprimat în favoarea întăririi legă- 
turilor cu proletariatul, ci politicianul, directorul de cotidian, propagandistul. 
Această realitate voi încerca s-o argumentez în continuare. 


A existat o relaţie ambiguă între puterea comunistă din România şi scriito- 
rime. Pe de o parte, în ipostaza de intelectuali cu profil umanist, literaţii erau 
excluşi din clasa muncitoare, propusă în discursul propagandistic ca factor de 
legitimare a sistemului politic şi, în consecinţă, a măsurilor dure împotriva 
celorlalte structuri profesionale. Pe de altă parte, în pofida neintegrării în 
categoria proletariatului sau a ţărănimii - „aliate” numai la nivel ideologic -, 
scriitorimea nu era în totalitate susceptibilă de acte de subversiune. Nefiind 
tocmai o clasă socială din perspectivă marxist-leninistă, breasla poeţilor, a 
prozatorilor, a dramaturgilor şi a criticilor nu putea fi judecată maniheist. 
Scriitorimea intra, ca atare, în sfera structurilor socio-economice incerte. Era 
un posibil duşman al poporului, din pricina răspândirii unor scrieri ,,reactio- 
nare” : fie subversive (tipărite ; circulând in samizdat), fie eludând realismul 
socialist, gest care echivala cu poziţionarea antisistemică. Totodată însă, scri- 
itorimea constituia un potential ideolog al regimului, reprezentând puterea în 
mijlocul cetăţenilor, deorece literatura conţine dimensiuni sociale, civilizatorii 
şi educaţionale inerente. Or, pentru a răspândi idealul civic al „democraţiei 
populare”, mai eficient se dovedea scrisul pentru mase, nu învăţământul poli- 
tic, îndoctrinarea prin dezinformarea din ziare (Scânteia) sau din publicaţiile 
rezervate cadrelor partidului unic (Lupta de clasă). În această logică a tertului 
inclus, scriitorimea era ademenită de puterea comunistă din cauza contextului 
care favoriza compromisul politic. Dar tocmai structura care le garanta ipote- 
tic salvarea de la atacurile extremei stângi - Partidul National Popular (PNP) - 
îi desconsidera şi îi trata ca pe un surplus valoric, un adjuvant util, dar 
dispensabil, în bătălia pentru distrugerea adversarului principal, şi anume acea 
clasă identificată de comunişti ca responsabilă pentru exploatarea poporului : 
burghezo-mosierimea. Scriitorimea, o componentă în zona de mijloc a socie- 
tăţii, constituia, din perspectiva marxist-leninistă, un factor nefolositor, dar 
putea lucra în direcţie aşa-zis progresistă, în sprijinul proletariatului care urma 
să dicteze mersul realităţii la nivel ideologic. 

Problema situării scriitorimii în spaţiul public rezulta din excluderea ei de 
către doctrinarii luptei împotriva marii burghezii din categoria claselor produ- 
cătoare. Aşadar, asupra literatilor, dar şi asupra filosofilor, istoricilor, profe- 
sorilor şi artisticilor plastici, planau suspiciuni că ar respinge munca fizică. 
Tratamentul comunist aplicat scriitorimii viza dubla măsură. Pe de o parte, 
ademenirea şi angajarea în scopul găsirii unui rol justificat (i.e. propagandistic) 
în „democraţia populară”, care astfel o legitima. Pe de altă parte, nu i se garanta 
asimilarea totaltă, ci rămânea izolată în țesătura informa şi vagă a păturilor 
din zona mediană a veniturilor economice. Ca atare, scriitorii puteau să fie 
ridicaţi la rangul de scutieri ai cavaleriei grele, iar apoi să se trezească încer- 
cuiti de foştii aliaţi, din cauza invocării procesului de înlăturare a „rămăşitelor” 
comportamentale perpetuate de la marii mosieri şi industriaşi : „Mica burghe- 
zie nu poate fi prin ea însăşi o «forţă», împreună cu țărănimea şi cu muncito- 
rimea, însă, sub conducerea avangardei acesteia, ea contribuie la întărirea 
uriaşei porţi de care se sparg şi se vor sparge toate manevrele interne ale 
mosierilor şi marilor industriaşi sau cele externe ale imperialistilor monopolisti 
care s-au folosit totdeauna de ea, care au împins-o la pauperizare şi au făcut-o 
carne de tun în războaie. În concluzie, categoriile sociale mijlocii încadrate în 
PNP nu mai gravitează între doi poli opusi, ci sincer solidară [sic ! ] cu idea- 
lurile celorlalte categorii productive, urmăreşte împreună cu acestea realizarea 
unei ordine [sic ! ] sociale şi economice de dreptate, prosperitate şi progres”. 
Atitudinile apolitice fiind respinse de la început, scriitorimea s-a văzut nevoită 
să apeleze la tertipuri - precum adeziunea publică, participarea la festivismul 
dictaturii, implicarea în diverse structuri controlate de stat şi justificarea rolu- 
lui activ(ist). Scriitorimea a căutat astfel să supravieţuiască în câmpul muncii 
până în 1962, când, odată cu încheierea procesului de colectivizare, clasele 
sociale tindeau să fie eliminate din discursul ideologic, lăsând locul noţiunii 
largi, vagi şi neconflictuale de om al muncii. 

Intelectualitatea umanistă „progresistă”, subordonată PCR, nu s-a manifes- 
tat doar în calitate de garant cultural al dictaturii, ci s-a implicat partinic în 
disputele privind rolul său în structura statală a României, reunindu-se, prin 
câteva nume marcante, sub girul Partidului Naţional Popular (PNP). Cel mai 
sonor reprezentat din spaţiul literar a fost G. Călinescu. Imperativul rezisten- 
tei prin cultură, fortificat după experienţa totalitarismului de stânga, a condus 
la anumite exagerări tipologice, netinandu-se cont de realitatea evenimentelor. 
Sunt răspândite asertiunile despre elasticitatea intelectualilor est-europeni, in 

1. „Ce înseamnă «cea de-a treia forta»”, în Buletinul Partidului National Popular, editat 

special a celor romani, sub comunism. Cel putin in Romania, accentul cade 
cu precădere asupra complicitatii necesare sau a duplicitatii inevitabile, in 
scopul nobil de a apara valorile culturale. Or, este foarte greu de stabilit ce 
intenţii au avut autorii când au scris. Probele de luat în considerare rămân cele 
palpabile, nu supoziţiile referitoare la registrul poziţiei ambivalente. Această 
bunăvoință în comentarii provine şi din naivitatea de a crede în lucruri neve- 
rificabile documentar. De fapt, pactizarea cu puterea nu era niciodată relativă. 
O aşa-zisă minimă concesie se transforma instantaneu în compromitere totală 
a spiritului civic: „...anumite atitudini de acomodare cu puterea pot fi consi- 
derate, în opinia mea, reziliente. Ele au o semnificaţie pentru subiectul în 
cauză, dar fără a reprezenta, cu siguranţă, o formă de rezistenţă politică. 
Atitudinile reziliente nu sunt neapărat rezistente în sensul de exemplaritate în 
plan politic şi/sau cultural pe care îl atribuim de obicei celor din urmă”!. Întâi 
un intelectual se punea în serviciul regimului şi apoi, dacă îi păsa, în serviciul 
comunităţii oprimate. Se salva individual şi abia apoi reprezenta, cameleonic, 
un model moral de neeludat, nu doar pentru nevoia estetică de idoli, care 
dereglează discernământul, ci şi pentru nevoia stalinistă de a reface istoricita- 
tea fenomenelor. În postumitatea imediată, criticul a devenit portdrapelul 
„democratizării” României de la ieşirea din războiul purtat alături de Germania 
hitleristă. 

Activul PCR/PMR se epura şi biografic, şi ideologic, în timp ce intelectu- 
alul îşi menținea rolul de factor comun: „Credincios sie însuşi, G. Călinescu 
îşi anexează în permanenţă publicistica pe coordonatele majore ale cerinţelor 
istorice, o ancorează în realităţile vremii. Numeroasele lui articole tratează 
problemele fundamentale ale perioadei, ca lupta antifascistă şi antihitleristă, 
democratizarea vieţii publice, reforma agrară, alegerile parlamentare, abolirea 
monarhiei şi instaurarea republicii, trecerea la construcţia socialistă, nationa- 
lizarea principalelor mijloace de producţie, crearea noilor organe ale puterii 
de stat, revoluţia culturală, asigurarea independenţei şi suveranităţii naţionale”?. 
Astfel, în ochii posterităţii comuniste imediate, G. Călinescu a devenit un 
argument al clarviziunii construirii socialismului, al faptului că intelectualii de 
formaţie umanistă trebuie să coboare din turnul de fildeş, să devină cetăţeni 
responsabili. Articolele semnate de gazetar în perioada 1944-1949 (Tribuna 


1. Alina Bîrsan, ,,«Résistance» et «résilience» du sujet ordinaire dans le contexte totalitaire 
communiste roumain”, în Cahiers de l’Echinox, vol. 19: Communism and Negotiation 
of Boundaries, Cluj-Napoca, 2010, p. 38. 

2. Gheorghe Matei, Gheorghe Tutui, „G. Călinescu, intelectual militant progresist”, in 
G. Călinescu, Texte social-politice : 1944-1965, Bucuresti, Editura Politică, Institutul de 
Studii Istorice şi Social-Politice de pe lângă CC al PCR, 1971, pp. 12-13. 

poporului, Natiunea, Lumea, Contemporanul şi Buletinul Partidului National 
Popular) au fost confiscate în interese ideologice. Poziţia criticului marca, în 
preajma lui 1970, optimismul arătat uniformizării economice a claselor şi 
cultul progresului, amândouă puse, la acea dată, în serviciul umanismului 
socialist propovăduit de Nicolae Ceauşescu. Intervenţiile lui G. Călinescu erau 
decontextualizate, pentru a servi drept argument în favoarea noii conduceri a 
PCR, în sensul că binele comunitar întrezărit de publicist, în epoca instalării 
„democraţiei populare”, se va înfăptui abia după Congresul al IX-lea al PCR 
(19-24 iulie 1965), dată la care scriitorul nu se mai afla în viaţă. Legat în 
totalitate de epoca precedentă, G. Călinescu trăia, în osanale post-mortem, ca 
falangă a intelectualitatii progresiste, al cărei ideal se implinea după decenii 
de lupte aprige. 

Participarea „tovarăşilor de drum” alături de comunişti se datora unui con- 
text economic specific, explicat cu persuasiune şi atenţionare în teritoriu, 
începând cu toamna lui 1947, când liberalii se autodizolvau, iar fruntaşii 
ţărănişti erau judecaţi şi condamnaţi la puşcărie. Exemplul oferit de procesul 
înscenat aşa-zisei „reacţiuni” nu era destinat neapărat cetăţenilor neînregimen- 
taţi, cetăţenilor fără partid, ci, în special, adepților camuflati ai PCR, oplositi 
sub titulaturi diverse, care încercau să ilustreze ideea de majoritate naţională — 
precum Partidul Naţional Popular (formaţiune din sfera de influenţă a extremei 
stângi, înfiinţată spre a da o tentă pluripartidistă României între 1946 şi 1949) : 
„Un număr de state din sud-estul Europei: Iugoslavia, Bulgaria, Cehoslovacia, 
Polonia şi Albania, la care tind să se alăture România şi Ungaria, au astăzi un 
regim social ce se deosebeşte total de cele cunoscute până acum. Democratiile 
populare existente au lichidat marea proprietate moşierească, au naționalizat 
întreprinderile de bază, controlând activitatea marilor bănci şi industrii ; au 
menţinut însă regimul de proprietate urbană, de mică proprietate rurală, comer- 
tul şi mica industrie. Prin aceasta, statele mai sus amintite prezintă modificări 
structurale ce le deosebesc atât de statele capitaliste, cât şi de cele socialiste. 
În statele cu democraţie populară nu există nici dictatura burgheziei monopoliste, 
nici dictatura proletariatului, vechiul aparat de stat nefiind total înlocuit, ca în 
Uniunea Sovietică, ci doar adaptat la noile condiţii. Nota lor dominantă o con- 
stituie faptul că statul înţelege să protejeze interesele celor ce muncesc, dându-se 
tratia, justiţia şi armata fiind democratizate şi puse în slujba poporului”!. 

Deocamdată, sunt de reţinut mai puţin partea explicativ-manipulatoare, pune- 
rea în temă în privinţa progresismului, cât insistența asupra pluralismului - măcar 

temporar - al categoriilor sociale şi, prin urmare, nevoia celor tolerati (i.e. inte- 
lectualii, mai ales istorici, filosofi şi literati) de a se legitima, de a-şi asigura 
supraviețuirea la nivelul discursului oficial, la nivelul justificării necesităţii 
prezenţei lor în activism. Aşa cum am remarcat deja, salvgardarea legislativă 
a unui tip de proprietate implica supraviețuirea clasei sociale beneficiare şi, 
lucru fundamental, a partidului politic tutelar. Însă PNP adăpostea şi nişte 
intruşi, producători de bunuri intelectuale, aşadar idealişti şi „reacţionari”, a 
căror muncă nu se măsura prin indicatori ca productivitatea sau prosperitatea, 
ci prin gradul de atragere a devotatilor/fanaticilor întru comunism şi de con- 
firmare a lozincilor Partidului-Stat. Intelectualii, mai ales scriitorii, erau primii 
care se minteau, poate cu bună ştiinţă, poate cu naivitate, în legătură cu drepturile 
lor de a se exprima neincorsetati în domeniul lor profesional. Contemporaneitatea 
actului de cultură - înţeles ca adaptare la rigorile politico-socio-economice ale 
democraţiei populare - era cosmetizată ca un nou tip de modernitate, opusă 
celei burgheze, asupra căreia insistase E. Lovinescu. Dirijismul devenea, în 
plan eufemistic, o modalitate de edificare a noului „realism”, de factură mar- 
xist-leninistă, care deja făcea carieră în compania auxiliarului socialist: „Ei 
bine, acest adevăr de atâtea ori ilustrat mai are, pare-se, nevoie să fie repetat. 
Altfel, nu putem înţelege de ce oamenii care se pretind de cultură, şi mai ales 
de cultură «subţire», vorbesc azi cu oroare, ca de o mare calimitate, de ames- 
tecul politicului în probleme culturale. Să ne înţelegem. Nu e vorba aici de un 
amestec intempestiv al unui regim dictatorial care ordonă să se «creeze» după 
un anumit normativ. Acest fel de amestec este o caricaturizare a adevărurilor 
enunțate mai sus şi cei care din anumite interese neagă aceste adevăruri îşi 
aduc în sprijinul lor caricatura. Ci e vorba de întrepătrunderea firească, ce se 
face spontan, cu sau fără voia creatorului de valori culturale, între ceiace 
constituie realitatea mediului economico-social din momentul în care creiază 
şi opera lui. Acest adevăr îl uită sau se fac că-l uită toţi acei cari pretind să-i 
lăsăm pe artişti sau pe filosofi să se detaşeze complectamente de problemele 
timpului, pentru a se dedica cultivării valorilor eterne”!. 

Pactizarea, adică subordonarea, mergea până la punctul în care partea opri- 
mată să admită, măcar în cadrul propriei organizaţii, „necesitatea” impunerii 
propagandei pentru arta partinică. Nu alta va fi poziţia lui G. Călinescu peste 
câteva luni, când, la începutul lui 1948, vorbea despre teza celor două culturi 
şi despre necesitatea eliminării literaturii burgheze, răspunzând la eventuale 
acuze, aproape imposibil de formulat în condiţiile restricţionării drastice 
a libertăţii presei şi a libertăţii de expresie. Criticul eludează imperativul 


1. „Politică şi cultură”, articol nesemnat, în Buletinul Partidului National Popular, nr. 1, 
16 octombrie 1947, p. 12. 

administrativ, invocând procese autonomiste şi legitati organice specifice lite- 
raturii: „Ce vom pune în loc? Tocmai ceea ce se cere. Căci — lucru curios - 
programele cercurilor progresiste este [sic!] exact acela ieşit din rotația 
istoriei literare, încât ideea de presiune nu-i deloc rezonabilă şi dovedeşte lipsa 
de examen serios. Absurdă, dimpotrivă, ieşită dintr-o propagandă obscură, 
inconştientă sie înseşi mi se pare literatura de tip feudal şi care cântă turnurile 
medievale (inexistente) şi pe boierul Traşcă dintr-o regiune unde nu ne aştep- 
tam să se îndese atâta evghenie”!. Tema încurca ideologia prin anacronism şi 
prin adversitate partinică. 

De fapt, intelectualii colaboratori îşi îngrădeau perimetrul de activitate. 
Ştiau că, în ciuda declaraţiilor de supunere, respectiv de apreciere a bunei 
vasalitati, vecinătatea cu proletariatul era dubioasă şi primejdioasă, tocmai din 
cauza caracterului indecis al clasei pe care o ilustra. Ca atare, funcționau ca 
o specie amfibie, prin disjunctia între limbaj şi conştiinţă. E o lecţie radicală, 
învățată prin metoda semidoctă a marxism-leninismului, care nu presupunea 
lectura directă a textelor, ci consimtirea adevărurilor expuse în articole şi, mai 
ales, în citate plasate fără indicarea surselor. PNP se staliniza, răspândind, 
prin broşuri de uz intern, perspectiva dictaturii de stânga: „Marx şi Engels 
au descris, încă de acum un secol, situaţia păturilor mijlocii şi alternativa pe 
care o au in faţă: «Păturile mijlocii, micul industriaş, micul negustor, meste- 
şugarul, ţăranul, ei toţi combat burghezia pentru a salva de la pieire existenţa 
lor ca pături mijlocii. Ele nu sunt, aşadar, revoluţionare, ci conservatoare. Mai 
mult, încă, ele sunt reacționare, căci ele încearcă să întoarcă înapoi roata 
istoriei. lar dacă sunt revoluţionare, atunci ele sunt revoluţionare în vederea 
trecerii lor apropiate în rândurile proletariatului ; astfel, ele nu apără interesele 
lor prezente, ci interesele lor viitoare ; ele părăsesc propriul lor punct de vedere 
pentru a-şi însuşi pe acela al proletariatului». Este cazul păturilor mijlocii de 
la noi, care, observând mersul istoriei şi interesele lor de viitor, trec de partea 
proletariatului, pentru a nu pieri”?. 

Mai mult decât o învăţătură, finalul citatului precedent era un avertisment : 
anunţa imposibilitatea de a evita compromisul la care se va supune intelectu- 
alitatea, căreia i se interzicea să supravieţuiască prin ea însăşi. Fragmentul 
poate fi sintetizat după cum urmează : lupta de clasă e antiburgheză şi condusă 
de proletariat. De aici derivă întrebarea: cum să devii proletar, de vreme ce 
anularea proprietăţii private înseamnă şi dispariţia posesorilor acesteia? În 


1. „Valoarea estetică a contemporaneităţii”, în Contemporanul, nr. 66, joi, 1 ianuarie 1948, 

dialectica marxist-leninistă, aplicarea principiului nu reprezenta un scop. 
Ideologia se întemeia pe ruptura ireconciliabilă dintre teorie şi practică. Poate 
şi de aceea comunismul a aşezat întotdeauna hârtia de turnesol peste scrisul 
intelectualilor. Gândirea critică produce gândire ideologică. Prin eufemisme 
şi ameninţări, se stabilea că termenii confruntării erau doar doi. Oricât de 
mică, burghezia se situa în tabăra antagonică. Totuşi, la acea dată, România 
se încadra în rândul „democraţiei populare”, ceea ce înlesnea o retorică plura- 
listă. Dacă mica burghezie devenea un nonsens în noua ordine economică, 
rămânea de înlăturat un alt nonsens, un intrus în perspectiva totalitarismului 
de stânga: intelighentia se manifesta şi se perpetua fără aparente interese 
economice. Chestiunea a fost fructificată în avantajul comuniştilor, care au 
născocit astfel un tert asimilabil, factorul comun în ecuaţiile propagandistice, 
dar foarte uşor de exclus pentru că, neîncadrându-se în ideologia muncii pro- 
priu-zis fizice, intra în categoria exploatatorilor. Nefiind o clasă producătoare, 
îi lipsea conştiinţa combativă, recte distructivă. Pasivitatea era un stigmat. 
Apropierea de marea burghezie o dezavantaja. Dar, aşa cum slujise prin cuvânt 
democraţia, putea fi la fel de recunoscătoare faţă de „democraţia populară”. 
Statutul ambiguu, din perspectivă marxist-leninistă, o obliga la compromisuri. 
Dar nu la compromisuri echitabile, ci la docilitate : „Intelectualii nu formează 
o clasă unitară şi separată şi nici nu sunt dincolo de clase, un fel de arbitri 
neutri sau un grup moral, cum susțineau unii narodnici sau unii idealişti spi- 
ritualişti. Ocupându-se de intelectualitatea din epoca burgheză, Lenin şi Stalin 
au arătat dependenţa intelectualilor de societatea capitalistă şi cum clasele 
dominante aveau interesul şi abilitatea de a-i utiliza, chiar lăsându-le uneori 
iluzia că ar fi independenţi sau în afara claselor. Engels a explicat cum, odată 
cu apariţia diviziunii muncii, în munca manuală şi în munca intelectuală, 
aceasta din urmă a fost monopolizată de clasele dominante şi cum, mai ales 
în societatea capitalistă, intelectualii devin conducătorii direcţi ai procesului 
de producţie, aliniindu-se cu exploatatorii”!. 

Sentimentul insecuritatii acumula un potenţial de servire a propagandei. 
Dar temerile cu privire la statutul economic incert puteau fi înlăturate, prin 
corolarul luptei de clasă. Tot la nivel international se derula din preajma celui 
de-al doilea război mondial campania sovietică în favoarea luptei pentru apă- 
rarea păcii?. Or, cum în acest context duşmanii erau simpatizantii şi aliaţii 
Germaniei naziste, toţi cei care li se împotriviseră erau catalogati drept prieteni 


1. Ibidem, p. 20. 

2. Vezi Nicoleta Ionescu-Gura, „«Lupta pentru apărarea păcii»: sarcină de bază pusă de 
PC (b) al URSS partidelor comuniste. Cazul Partidului Muncitoresc Român”, în Revista 
istorică, tom XVIII, nr. 5-6, 2007, pp. 459-480. 

ai democraţiei de tip sovietic : „Poziţia partidului nostru este hotărât democrată. 
Nu suntem radicali în vorbe şi invechiti în fapte. Partidul National Popular are 
siguranţa unei juste orientări politice, prin prezenţa la conducere a unor lup- 
tători antifascisti neinfricati, cari şi-au călit convingerile în suferinţele anilor 
de dictatură”!. Mesajul secretarului general al PNP viza şi repartizarea disci- 
plinată a forţelor economice şi profesionale sub tutela PCR. Astfel, se reco- 
mandau polarizarea intelighentiei in jurul PNP şi strângerea imperativă a 
rândurilor în jurul forţei dominante. Era şi un ordin voalat de a se linişti 
spiritele din PNP care, după cum indică sursele din arhive, refuzaseră să mai 
colaboreze la guvernare cu PCR în cadrul BPD: „În ceiace priveşte situaţia 
categoriilor de mijloc, ele nu mai pot avea decât un singur partid şi acesta este 
Partidul Naţional Popular, alături de un partid muncitoresc şi unul plugăresc. 
Se va ajunge şi la refacerea unităţii partidelor din bloc, pe baza unei loiale 
colaborări, fiindcă am avut, nu de mult, de înregistrat unele manifestatiuni 
străine de interesele regimului, manevre ale unor oamen cari au încercat să 
schimbe direcţia politicii noastre interne şi externe, făcând jocul imperialismului ”?. 
Or, de la teoriile în plan general, era bine-venită şi o autocritică venită din 
partea unui membru marcant pentru elite. 


1. „Nimic nu ne desparte de muncitori şi ţărani”, în Buletinul Partidului Naţional Popular, 
nr. 3, 31 octombrie 1947, pp. 5-6. Articolul este precedat de următoarea notita: „La 
congresul organizaţiei judeţene Buzău a Partidului Naţional Popular, ţinut la 19 octom- 
brie crt., d. prof. Mihail Dragomirescu, secretarul general al partidului, a rostit un 
discurs din care spicuim următoarele...”. 

2. Ibidem, p. 6. Pentru a lămuri o parte dintre divergentele din cadrul BPD, considerăm 
revelator următorul document, aflat în dactilogramă, emis după alegerile parlamentare 
din 19 noiembrie 1946, din care rezultă că PNP a refuzat participarea la exercitarea 
puterii, deşi făcea parte din coaliția câştigătoare, obţinând scoruri bune : „Constituirea 
noului guvern Petru Groza a creat o situaţie cu totul aparte Partidului Naţional Popular. 
Fără îndoială că lumea este nelămurită. Se ştie rolul important pe care toţi prietenii 
nostri din PNP l-au avut în timpul campaniei electorale şi în ziua alegerilor. Comitetul 
Central al BPD recunoaşte că pretutindeni am ocupat locul al doilea, situându-ne imediat 
după PCR în activitatea pe teren. Această sinceră, loială şi entuziastă activitate a fost 
cu atât mai remarcabilă cu cât venea din partea unui partid politic, destul de nedreptă- 
tit, prin faptul atribuirii infimului procent de 7% din numărul candidaţilor. [...] La 
constituirea noului guvern, în urma discuţiilor între cele patru partide, cari au avut câte 
22% din candidaţi [Partidul Comunist, Partidul Social Democrat, Frontul Plugarilor şi 
Partidul Naţional Liberal-Tătărescu, n.m., G.N.], ni s-a oferit [sic!] doar Ministerul 
Sănătăţii şi un Subsecretariat de Stat. În faţa acestei situaţii, Biroul Executiv al parti- 
dului a hotărât neparticiparea noastră la guvernare.// Este mai bine că lucrurile s-au 
întâmplat astfel” (Mircea Stelian, Poziţia actuală a Partidului National, 13.XI1.1946, 
în fondul Partidul Naţional Popular, nr. inv. 2862, rola 1365, f. 000196). 

La al Doilea Congres al Organizatiei Capitalei al PNP (31 ianuarie 1948), 
G. Călinescu a susţinut un discurs de tip autocritic, referitor la importanţa 
integrării lor în respectiva structură politică. În fapt, convertindu-se în ideolog, 
scriitorul îşi condamnă şi propriile defecte profesionale identificate de stali- 
nism - precum închistarea şi reticenta la schimbarea socio-politică -, pricinu- 
ite de izolarea în bibliotecă şi de întreruperea contactului cu realitatea. Numai 
că, lucru tot mai evident azi, deciziile comuniştilor în România nu se bazau, 
în preajma lui 1947, pe cunoaşterea nemediată a statisticilor şi necesităţilor 
economice, ci pe aplicarea strictă a planurilor politice moscovite. Marxism- 
leninismul era o colecţie de antifraze, de eufemisme şi de false pretenţii, 
aşadar o minciună conventionalizata, prin urmare se asemăna foarte mult cu 
literatura, amănunt care a facilitat, desigur, apariţia poeziei de agitaţie şi pro- 
pagandă!: „Partidul National Popular e întâiul partid politic în care m-am 
înscris şi în el voi rămâne până la sfârşit. Însă m-am înscris nu într-un partid 
al muncitorilor propriu-zis, ci in PNP, dedicat păturilor mijlocii, lămuririi şi 
democratizării lor. Am făcut aceasta fiindcă nu eram pregătit şi mărturisesc 
că n-am pătruns chiar dela început doctrina cea adevărată. Eu, din vitiu inte- 
lectual vreau la toate explicaţii suplimentare. Intuitia pe care lucrătorul o are 
acută, la noi s-a uzat uneori din cauza cărţilor. Într-adevăr, două cusururi avem 
noi intelectualii: cultul ideii in sine şi sentimentalismul. Cultul ideii! Cum 
să vă explic aceasta? Ideea e o abstractiune, o sublimare a experienţei, aşadar 
în ultima analiză o formă de adaptare prin întârziere. Evident că dacă am 
învăţat să socotim, este pentru a număra lucrurile. Intelectualul începe a se 
pasiona pentru întârzierea în sine, făcându-şi ceea ce se numeşte o plăcere 
gratuită, care-l reţine şi-l face rezistent la mişcările vremei. Să vă dau două 
exemple, metafore mai mult: un medic este chemat la un bolnav de pneumo- 
nie. Forma acestei boale i se pare aşa de interesantă cliniceşte, încât medicul 
încântat, ca om de ştiinţă, uită că are a salva un om şi exclamă: ce frumoasă 


1. „Nimeni din Biroul Politic (unde aproape toţi, în dezbateri, folosesc termenul de «col- 
hoz») nu pare să accepte ideea că ţăranilor le vine pur şi simplu greu să renunţe la 
bunurile lor sau că lumea e mai complexă decât o prezintă documentele de partid. 
Gheorghiu-Dej, Ana Pauker, Vasile Luca, M. Constantinescu, Al. Moghioroş, Liuba 
Chişinevschi, Teohari Georgescu, un anume (foarte prezent) tovarăş Roznicenco etc. 
nu văd altceva pe scena istoriei (care e, fireşte, scena luptelor de clasă) decât prezenţa 
criminală a chiaburilor şi rolul lor funest şi demobilizator. Dar o prezenţă necesară 
pentru că animă un conflict necesar, care validează o necesară şi obligatorie viziune 
dialectică” (Eugen Negrici, Literatura română sub comunism. Poezia (I), Bucuresti, 
Editura Fundaţiei PRO, 2003, p. 44). 

pneumonie ! Noi, intelectualii, suntem ca copiii. Aceştia dacă acadeaua are 
formă de floare sau de pasăre, nu se îndură s-o mănânce, ci o gustă cu limba”!. 

Greseala de poziţionare a criticului rezultă din intrebuintarea necesităţii ca 
păturile mijlocii să beneficieze (i.e. să sufere) de pe urma „democratizării”. 
Or, dacă accepta respectivul proces, ne putem întreba cine l-ar fi impus în 
condiţiile de atunci. Desigur, Partidul Comunist. În plus, dacă intelectualii 
umanisti simțeau că au destule trepte de trecut pentru a ajunge la convingerile 
ideologice ale superiorilor politici, însemna şi că sunt vulnerabil pe teritoriul 
marxist-leninist. Acele „explicaţii suplimentare” invocate de profesorul George 
Călinescu indicau, printre altele, că „democratizarea” se constituie într-o 
prelucrare lungă vizând eliminarea spiritului burghez, reactionar şi chiar fascist 
din gândirea păturilor mijlocii. 

În acest context, prezenţa lui George Călinescu printre intelectualii apropi- 
ati de PCR nu reprezintă un caz. El a făcut parte dintr-o maşinărie coerentă, 
dintr-un detaşament întrebuințat la nevoie de clasa muncitoare. Demonstrandu-si 
utilitatea în propagandă, a apărat Uniunea Patriotilor şi, ulterior, a justificat 
rolul politic democratic şi revoluţionar al Partidul Naţional Popular, formaţiune 
care, aşa cum vom observa, îi asigura dreptul de semnătură. Articolele de 
atitudine politică şi discursurile lui de după 23 august 1944 mărturisesc nu 
doar oportunismul, ci şi lejeritatea în a deveni ideolog şi îndrumător, din cauza 
faptului că, în genere, discursul unui critic are un aspect civic mai pronunţat : 
„Perioada de după cel de al doilea război mondial îl aşază pe G. Călinescu 
într-o postură inedită şi ingrată în acelaşi timp, aceea de conducător al unui 
ziar apropiat ideologic de politica unui partid, Partidul Naţional Popular. De 
aceea, spiritul să polemic, trăsătură indelebilă criticului, se afirmă ca unul 
partizan, revendicat dintr-un program de partid”?. Afiliindu-se clasei condu- 
cătoare, prezenta garanţii de fidelitate pentru interesele socialiste. Un exemplu 
ilustrativ pentru încercarea literatorilor de a-i convinge pe culturnici de ima- 
nenta şi iminenta legătură cu proletariatul şi cu agricultorii: încă din prima 
zi a anului 1948, G. Călinescu a redactat, pentru ziarul Națiunea, un articol 
în care, folosind poncifele vehiculate după 23 august 1944, milita în favoarea unirii 
„forţelor progresiste”. Aflat în categoria „tovarăşilor de drum”, G. Călinescu 
ştia deja că nu-şi poate apăra cauza decât pledând pentru o colectivitate de tip 
special, care să nu fie eliminată de către putere şi care, treptat, să fie absorbită 


1. „Discursul d-lui prof. G. Călinescu”, în Buletinul Partiului Naţional Popular, nr. 15, 
3 februarie 1948, p. 4. 

2. Constantin Schifirnet, „Concepţia călinesciană despre naţiune şi cultură naţională”, în 
vol. G. Călinescu, Cultură şi naţiune, antologie, studiu introductiv şi note de Constantin 
Schifirnet, Bucureşti, Editura Albatros, Bucuresti, 2002, pp. 8-9. 


230 GEORGE NEAGOE 


de aceasta: „O nouă sintagmă începe să facă carieră : cultura dusmand. Ostasi 
vigilenti şi fanatici aruncă năvoade cu deschideri critice tot mai înguste, peste 
toate domeniile sectorului supus revizuirii: literatură, teatru, muzică, arte 
plastice, cinematograf. Au intrat în plasă mai multe nume, curente, tendinţe 
«reacționare» ; şi-au rămas acolo. Au ieşit altele, multe şi ele, dar uşor de 
recunoscut : le trăda trasul în serie, pe bandă, după calapod. Calapod ideologic, 
se-ntelege. Căci în locul spaţiului viran rămas în urma înlăturării «culturii 
duşmane», trebuia aşezat. Altceva. Astfel, încă o sintagmă îşi începe cariera 
glorioasă: arta ca ideologie”!. 

Entuziasmul lui G. Călinescu provine din lozincile vehiculate. Limba de 
lemn se solidificase, iar frazele intrau în recuzita ritualică a intervențiilor 
jurnalistice. Criticul, preschimbat în ideolog, miza pe relevarea similitudinilor 
dintre condeieri şi categoriile sociale pe a căror activitate se forjaseră sloga- 
nurile comuniste : „Deschideţi-ne braţele, plugari şi muncitori din fabrică. De 
atâta vreme lucrăm şi noi aici cu mica noastră sapă, cu micul nostru ciocan 
ce se cheamă peniță. Cerneala e sămânţa şi varul nostru. Aram şi construim 
în literă”?. Cu ajutorul unor metafore şcolăreşti, Călinescu propunea existenţa 
unei singure comunităţi, întemeiate pe aceleaşi idealuri. Încredinţat că demer- 
sul său va găsi un răspuns pozitiv, ziaristul renunţă, pentru un moment, să-şi 
transmită mesajul de pe o poziţie inferioară şi, recurgând la dreptul istoric, 
dovedeşte că personalităţile culturale au luptat împotriva retrograzilor şi în 
favoarea celor asupriti: „Noi, oamenii cărţii, v-am dezrobit la 1848 de stapa- 
nirea işlicelor, noi am cerut pentru voi pământ şi egalitate”?. La final, Călinescu 
revine la atitudinea umilă, convins poate că demonstraţia sa este impecabilă 
Şi că, prin urmare, pe drapelul roşu al comunismului va fi adăugat al treilea 
simbol: „Primiţi-ne dar acum la dreptul şi datoria de a lupta împreună cu voi 
pentru binele nostru, al tuturora, în anul pus sub semnul secerei, ciocanului 
şi al condeiului, cu ajutorul lui Dumnezeu”*. 

Invocarea divinității constituia şi o urmă a dictonului „Nihil sine Deo, nihil 
sine Rege”, adoptat de G. Călinescu pe frontispiciul săptămânalului Jurnalul 


1. Ana Selejan, Trădarea intelectualilor. Reeducare şi prigoană, ediţia a II-a adăugită, cu 
indice de nume şi o prefaţă a autoarei, Bucureşti, Editura Cartea Românească, 2005, 
pp. 377-378. 

2. „1948”, în Națiunea, anul III, nr. 528, 1 ianuarie 1948, p. 1, apud G. Călinescu, 
Opere, publicistică, vol. VII (1948-1955), ediţie coordonată de Nicolae Mecu, text 
îngrijit, note şi comentarii de Alexandra Ciocârlie, Alexandru Farcaş, Nicolae Mecu, 
Pavel Tugui şi Daciana Vlădoiu, Bucureşti, Academia Română, Fundaţia Naţională 
pentru Ştiinţă şi Artă, 2009, p. 4. 

3. Ibidem. 

4. Ibidem. 

literar, pe care l-a condus la laşi, in 1939. Abandonarea crezului monarhic 
după 30 decembrie 1947, impus în programul PNP în 1946, este o chestiune 
asupra căreia merită insistat. Probabil că abdicarea regelui Mihai I a generat 
în mintea criticului ideea că regimul comunist din România se va baza pe un 
singur partid. Mai mult, l-a îndemnat să ofere unele lămuriri de ordin mar- 
xist-leninist, să explice abandonarea poziţiilor publice prin recursul la mesajul 
oficial al Tronului. Asistăm iar la ritualul purificării publice, al căutării tapu- 
lui ispăşitor, al reconfirmării fidelității faţă de comunişti, deci fata de regimul 
republican, preocupat de creşterea standardelor de civilizaţie : „Noi ieri am 
fost sinceri şi nu am înşelat pe nimeni sperând că instituţia monarhică se va 
acorda cu interesele poporului român. Când însă factorul constituţional însuşi 
abdică, socotind că «instituţia monarhică nu mai corespunde actualelor condi- 
tiuni ale vieţii noastre de stat», «reprezentând o piedică uriaşă în calea dezvol- 
tării României», atunci dându-ne seama că declaraţiile de mai sus pornesc 
dintr-o serioasă cântărire a împrejurărilor, înţelegem că ar fi fără sens a mai 
rămâne monarhici fără monarh şi fără dinastie şi mai ales cu primejdia de a 
pune «o piedică serioasă în calea dezvoltării României». Şi prin urmare din 
toată inima, întorcându-ne ochii de la trecut, cu grija numai a viitorului, ca 
adevăraţi progresisti strigăm : Trăiască Republica Populară Romana! ”!. 
Călinescu n-a sprijinit „democraţia populară” înscriindu-se în PCR, ci a 
preferat să se numere printre liderii unei formatiuni-satelit. Simtind amenin- 
tarea dictaturii, scriitorul îşi apăra scopurile şi identitatea, care se confundau 
cu rosturile pluripartidismului şi ale PNP, cu toate că, la nivel declarativ, arăta 
că acceptă programul de stalinizare a societăţii: „Ca director al ziarului 
Națiunea, ca membru în comitetul executiv al PNP, ca deputat reprezentat de 
pături mijlocii, eu am o directiune care nu se poate discuta cu facilitate şi cu 
oricine. Ziarul nostru are scopul de a lămuri zonele cărora ne adresăm (pro- 
fesori, ingineri, medici, comercianţi etc.), de a le face permeabile ideologiei 
clasei muncitoare. Aceste zone merg încet, deşi leal şi sigur, din cauza struc- 
turii lor intelectuale. Cu ele trebuie folosit în cel mai înalt grad instrumentul 
ce se numeşte tact. Am spus dinainte că dorim să realizăm o «literatură de 
partid» (de aceea mi-am enumerat mai sus toate calităţile civile). Însă partidul 
nostru este deocamdată Partidul Naţional Popular şi prin urmare şi tonul pagi- 
nii noastre literare urmează a se acorda cu programul nostru politic la fiece 
moment dat”?. Poziţia criticului nu era singulară, ci deriva din normele PNP, 


1. „Res-publica”, în Națiunea, anul III, nr. 531, 4 ianuarie 1948, p. 1, apud G. Călinescu, 
Opere, publicistică, vol. VII (1948-1955), pp. 14-15. 

2. „Spre o critică literară marxistă-leninistă”, în Națiunea, anul III, nr. 567, 18 februarie 
1948, p. 1, apud G. Călinescu, Opere, publicistică, vol. VII (1948-1955), p. 107. 

expuse in diverse consfatuiri de lucru. Acolo, accentul cădea pe obligaţia ca 
păturile muncitoare neproletare, deşi tolerate pentru un interval ideologic, să 
întoarcă armele împotriva propriului statut şi să se proletarizeze, în interesul 
lor, pentru a nu fi trimise în tabăra duşmanilor de clasă, dar şi pentru a con- 
firma teza uniformizării infrastructurii în trecerea spre socialism : „În acest 
moment istoric Partidul Naţional Popular şi-a propus să orienteze şi pe aceşti 
intelectuali, împreună cu ceilalţi componenți ai păturilor mijlocii, care nu-şi 
înțelegeau rostul şi interesele. În cercurile de studii ale partidului, în adunările 
plenare ale organizaţiilor lui, în gazeta noastră, s-a întreprins o acţiune de 
clarificare. Încet, încet, intelectualii care au aderat la partidul nostru au înce- 
put să-şi limpezească poziţia. Au înţeles în primul rând că ei nu sunt o elită, 
ci un factor egal cu celelalte categorii producătoare, prin munca şi iscusinta 
cărora ia naştere avutia naţională”!. 

În acest registru ar trebui percepută o intervenţie a lui G. Călinescu despre 
relaţiile, în cadrul „democraţiei populare”, de identificare între intelectuali şi 
proletari : „Încheierea mea este aceasta: că între muncitor şi intelectual nu 
trebuie să se mai vadă două clase deosebite, una dotată cu mâini zdravene şi 
alta cu minte pătrunzătoare, ci o singură armată a muncii, în care gesturile 
sunt deosebite. În nici un caz nu poate fi prin definiţie vreo separare prin 
calitatea inteligenţei. Am văzut de cele mai multe ori lucrători cu minte ascu- 
tită, capabili a înţelege orice, şi câteodată falşi intelectuali cu mintea înceată”?. 
Amendamentul era totuşi sesizabil. Deşi nu-l exprima ca atare, publicistul 
insinua dificultăţile sau incapacitatile intelectualului de a face muncă manuală. 
Există, în publicistica lui G. Călinescu din 1948, disputa între intelectualul de 


1. „Partidul National Popular şi orientarea intelectualilor”, articol nesemnat în Buletinul 
Partidului Naţional Popular, Bucureşti, nr. 13, 20 ianuarie 1948, p. 15. Vezi şi articolul 
„Am primit cartea de membru”, în Națiunea, anul III, nr. 731, 3 septembrie 1948, 
p. 1, apud G. Călinescu, Opere, publicistică, vol. VII (1948-1955), pp. 459-461. Acolo, 
scriitorul discuta funcţiile sindicatului de stat Confederaţia Generală a Muncii în spri- 
jinirea necondiționată a luptei de clasă şi a susţinerii nediferentierii între sectoarele 
producţiei, scoțând în evidenţă colaborarea: „Ceea ce ar putea să împiedice pe un 
intelectual să se alăture cu toată vigoarea luptei proletariatului ar fi sentimentul că nu 
aparţine acestei clase. Dar lucrul nu e aşa. Un savant, un poet, un dramaturg este un 
proletar, trăind din munca lui, şi nu văd pe ce temei s-ar solidariza cerebralul cu clasa 
mosierilor sau a capitaliştilor. Singurele şanse de ridicare a nivelului de trai al intelec- 
tualului şi de sporire a capacităţii lui de producţie culturală sunt prin lupta în frontul 
Confederaţiei şi de aceea cred că de acum înainte nici un intelectual nu va respinge 
nici alt principiu al Uniunii Sindicatelor, şi anume acela al unităţii de acţiune a clasei 
muncitoare pe plan intern şi internaţional”. 

2. „Intelectualii şi muncitorii”, în Națiunea, anul III, nr. 593, 21 martie 1948, p. 1, apud 
G. Călinescu, Opere, publicistică, vol. VII (1948-1955), p. 161. 

tip vechi, aşa-zicând retrograd, şi cel nou, promovat ca adept al progresismu- 
lui conceptual şi practic. Gazetarul îşi prevenea confrații asupra caracterului 
inevitabil al construirii socialismului. În limbajul public, diplomaţia impunea 
evitarea formulelor amenințătoare. În locul unui ultimatimum adresat breslei, 
lansa o rugăminte de acceptare a procesul, ceea ce se traducea prin asumarea 
unei hotărâri profunde, de răspundere cetăţenească de înaltă rigoare şi price- 
pere, specifică tipului de munca: „Mărginind termenul de «intelectuali» numai 
la aceia obişnuiţi profesional a reflecta şi produce opere de ordin spiritual, 
este inclusă în chiar noţiunea de intelectualitate priceperea cea mai lucidă a 
ordinei naturale. Un intelectual înapoiat nu-i un veritabil gânditor. Datoria 
intelectualului adânc este de a explica celorlalţi legile lumii fenomenale şi de 
a rămâne în mijlocul semenilor lui. Vremurile calcă în picioare pe cel care, 
prin încetineală, împiedică marşul spre viitor, şi singurul efect al opacitatii 
cerebrale este autodesfiinţarea”.. 

Exemplul lui G. Călinescu scoate în evidenţă dificultatea intelectualitatii de 
a-şi găsi menirea în contextul disputelor cu lumea burgheză în descompunere, 
pe care o propaga marxism-leninismul. Oricâtă dorinţă ar fi avut intelectualii 
umanişti să li se alăture proletarilor, eforturile nu se prea concretizau, din 
pricina suspciunii ideologice. Muncitorimea conducea lupta, dar de una sin- 
gură. Conta, aşa cum am remarcat, numai avangarda? - Partidul Comunist. 
Intelectualii, inclusiv G. Călinescu, nu puteau invoca adeziunea la conştiinţa 
combatantă a proletariatului, întrucât nu ştiau dacă vor fi sau nu, la rândul lor, 
ţinte vizate. Lupta de clasă era o formă de apărare a integrităţii păturii din 
care făceau parte, nu o reacţie agresivă. De aceea, PNP se afla în situaţia 
ingrată de a justifica directivele PCR. Politica partidului şi a lui G. Călinescu 
în consecinţă se înscriau în logica propriei lor apărări. Pe de o parte, fiind 
încris într-o organizaţie politică tolerată de noile autorităţi de la Bucureşti şi 
conducând o gazetă, G. Călinescu rămânea o persoană publică, dar, lucru şi 
mai important, avea statutul de „tovarăş de drum” al PMR-ului, partid pe care 


1. „Intelectualii înaintați”, în Națiunea, anul III, nr. 576, 28 februarie 1948, p. 1, apud 
G. Călinescu, Opere, publicistică, vol. VII (1948-1955), p. 133. 

2. „Partidul Muncitoresc Român nu este un partid oarecare, ci avangarda clasei muncitoare, 
luptând pentru construirea societăţii socialiste. El respinge prin însăşi definiţia sa 
«armonia» între partidele burgheze şi partidele progresiste. În privinţa aceasta nu intră 
nici un echivoc. Partidul Muncitoresc Român stă pe noţiunea marxist-leninistă a luptei 
de clasă, în vederea desființării claselor” („Forţa conducătoare”, în Națiunea, anul III, 
nr. 799, 21 noiembrie 1948, p. 1, apud G. Călinescu, Opere, publicistică, vol. VII 
(1948-1955), p. 568). 

3. Nicolae Mecu, G. Călinescu față cu totalitarismul, Cluj-Napoca, Editura Dacia XXI, 
2011, pp. 109-122 (cap. „Teribilul 1948 sau despre strategiile ofensive ale defensivei”). 


234 GEORGE NEAGOE 


îl elogiază în repetate rânduri. Pe de altă parte, aşa cum presupune Andrei 
Terian, „directorul Națiunii credea că, prin obedienta sa ideologică absolută 
şi prin fervoarea activismului civic, va fi suficient de convingător pentru ca 
noii gardieni ai societăţii româneşti să-i permită să-şi desfăşoare nestingherit 
în micul său «turn de fildeş», inofensivul Glasperlenspiel care se presupunea 
a fi critica literară. Ceea ce, în ultimă instanţă s-a şi întâmplat. Dar nu pentru 
mult timp”!. G. Călinescu a depus eforturi pentru a demonstra importanţa 
deţinută de formațiunea sa politică şi de categoria profesională căreia îi apar- 
tinea, îmbinând în demostraţii elemente din mesianismul profan cu reamintirea 
statutului de combatant alături de partidele conduse de Gheorghiu-Dej şi 
respectiv de Petru Groza: „...Partidul Naţional Popular reprezintă... din tri- 
pedul pe care se va sprijini de aci înainte politica democraţiei populare şi ale 
cărui picioare sunt Partidul Unic Muncitoresc, Frontul Plugarilor şi partidul 
nostru, reprezentând respectiv cele trei armate ale muncii: lucrătorii, plugarii, 
producătorii cu intelectul. În această rationalizare a vieţii politice, misiuni mari 
aşteaptă în viitor Partidul Naţional Popular”?. 


Totuşi, George Călinescu a strecurat o contradicţie. Deşi sunt încadraţi 
într-un mare grup, muncitorul creator şi muncitorul din uzină nu depun acelaşi 
tip de efort. Greşeala lui de judecată este sinceritatea. Din neglijenţă, a indicat 
vulnerabilitatile PNP. În primul rand, cei mai multi membri ai acestuia nu 
produceau bunuri materiale. Prin urmare, proletarii ii puteau considera ,,dus- 
mani de clasă”. În al doilea rand, nu ei reprezentau principalii destinatari ai 
preceptelor marxist-leniniste. De aceea, convertirea lor se derulează cu difi- 
cultate. În al treilea rând, mutatis mutandis, intelectualii aveau în permanenţă 
nevoie de confirmări. În publicistica din 1948, G. Călinescu s-a străduit să 
înlăture aceste diferenţe, proclamând identitatea idealurilor. Numai că, stră- 
duindu-se a legitima periferia scriitoricească, directorul ziarului Națiunea 
apăra, de fapt, numai democraţia populară. 


1. Andrei Terian, G. Călinescu : a cincea esență, Bucureşti, Editura Cartea Românească, 
2009, p. 372. 

2. „Doi ani”, în Națiunea, anul III, nr. 545, 22 ianuarie 1948, p. 1, apud G. Călinescu, 
Opere, publicistică, vol. VII (1948-1955), p. 56. 

Alternative. Repere din arta disidenta a ultimelor 
două decenii comuniste 


Abstract. Like everywhere in the communist block, there were Romanian artists who 
refused to comply with the communist dictatorship and the regime has not only created 
a proletarian art (Proletkult). There were painted during this period special blades, 
many of them unknown to the public, true core spiritual strength propaganda attacks 
and official art. Artists like Horia Bernea, Paul Gherasim (and its 1986 exhibition at 
Dalles Hall, bearing the sacred symbols, in an era rampant atheist), Constantin Flondor, 
group Prolog, Sigma, Tescani Camp, Poiana Mărului Camp, etc. have demonstrated 
a spirit of resistance to totalitarian pressures, while giving an aesthetic life under- 
ground, connected to the natural course of European artistic trends. Diffusion mecha- 
nisms of these events (performances) rather keep knowledge ; circle of friends and less 
specialized publications. We also mention the idea that a single artist is liable to the 
plurality of languages and artistic visions in the context that we find both art and 
propaganda alternative. Hiring artists (to varying degrees in specific contexts) to this 
alternative language arts sometimes went up to the social and political protest. 


Keywords : communism, alternative art, artists, exhibitions, propaganda, censorship, 
protest banned topics 


„Tradiţia e şirul celor care au ştiut şi au putut să meargă până la capăt”, 
afirma odinioară Theodor Pallady, iar din acestă perspectivă a existat şi în 
perioada comunistă acea tradiţie a artiştilor care şi-au dus actul creator acolo 
unde energiile i-au călăuzit. Cenzura însă i-a urmărit în permanenţă, pentru 
că aceste spirite libere nu păreau a se supune dicteului stereotip! al propagan- 
dei comuniste. Ei au fost acei disidenti? ce au creat o artă paralelă, noncon- 
formistă, imună la dogmatismul totalitarist. 

Ca peste tot în blocurile comuniste, au existat şi artişti români care au 
refuzat să se conformeze dictaturii comuniste, iar în timpul regimului nu s-a 
creat numai artă proletcultista*. S-au pictat in această perioadă pânze deosebite, 
multe din ele necunoscute marelui public, adevărate nuclee de rezistenţă spi- 
rituală la agresiunile propagandei şi ale artei oficiale“. Sunt lucrări legate de 


1. Pentru a observa virulenta şi strategia planificării chiar şi atunci când referirile ţineau 
strict de manifestări artistice, a se vedea Planul de măsuri elaborat de Secţia de 
Propagandă a CC al PCR, stabilind prioritățile în domeniul artei, culturii şi ştiinţei 
din România pentru perioada 1973-1980, în ANIC, fond CC al PCR-Cancelarie, dosar 
nr. 136/1972, ff. 132-154. 

2. Comparativ cu situaţia altor ţări sud-est europene, sunt frapante marginalitatea şi fra- 
gilitatea disidentei stricto senso în cazul românesc din domeniul artistic; în ciuda 
acestei perspective, nu putem spune că nu a existat rezistenţă şi opoziţie în România 
comunistă - ba mai mult, cel putin în cazul literaturii sau al artelor plastice, asistăm 
la crearea unor limbaje paralele, alternative, criptate, destinate unui cerc intim şi 
restrâns. 

3. Pentru detalii legate de nemulţumirile lui Nicolae Ceauşescu referitoare la activitatea 
artiştilor plastici şi la desfăşurarea învăţământului artistic universitar de la începutul 
anilor ’70, v. Stenograma şedinţei Biroului Executiv al Consiliului National al Frontului 
Unității Socialiste din ziua de 12 februarie 1971, în care acesta specifica următoarele : 
„Sunt multe de spus, un lucru este clar, tovarăşi, până ce tânărul nu intră la facultate 
nu face aşa ceva [se referea la abstractionism]. Dacă te duci la o expoziţie de arte 
plastice a elevilor vezi că are altă orientare. De asemenea, de acasă vin cu o educaţie 
sănătoasă, dar cum intră în facultatea de artă, încep să îşi schimbe orientarea, deci sunt 
dificultăţi în învăţământul nostru superior. [...] Deci, tovarăşi, trebuie să punem ordine 
în acest învăţământ de artă, de aici pleacă toate dificultăţile. Nu vorbesc de tot învă- 
tamantul, ci de cel de artă.” (Pentru detalii, vezi ANIC, fond CC al PCR-Sectia 
Organizatorica, dosar nr. 6/1971, ff. 2-27.) 


începând cu anul 1971, chiar şi criticii de artă aveau să fie pregătiţi politic şi ideologic 

tradiţia românească artistică, dar în acelaşi timp racordate la realităţile artistice 
occidentale, la modernitatea de dincolo de frontierele ideologice. Majoritatea 
acestor formule plastice au ieşit însă la iveală la câteva decenii după ce au fost 
create, în mare parte după anii '90, în contextul deschiderii arhivelor, a ser- 
tarelor cu manuscrise interzise. A fost un moment în care libertatea greu 
obţinută le-a conferit artiştilor posibilitatea de a expune inclusiv frământările 
din timpul regimului. Nu toţi artiştii au avut şi un astfel de limbaj, însă el a 
existat, chiar dacă în note separate şi necoagulate comparativ cu alte părţi din 
fostul bloc sovietic. 

Dovada materială a acestor limbaje alternative ale artei din timpul comu- 
nismului a fost celebra expoziţie din anul 2012 din cadrul Bibliotecii Naţionale 
a României, intitulată „Artistul şi Puterea. Ipostaze ale picturii româneşti în 
perioada 1950-1990”, organizată de Centrul Cultural Art Society, sub patro- 
najul Ministerului Culturii şi al Patrimoniului Naţional. Expoziţia a dezvăluit 
peste 600 de creaţii ale artiştilor români care au refuzat să se conformeze 
dictaturii comuniste!, în felul acesta demontând mitul conform căruia în timpul 
regimului s-a creat doar artă proletcultistă, de propagandă. Expoziţia a fost 
curatoriată de criticul de artă Ruxandra Garofeanu, în colaborare cu Dan 
Hăulică şi cu pictorul Paul Gherasim (în calitate de consultanţi de proiect). 
O astfel de expoziţie, anvergura şi mesajul promovat de ea au demonstrat cu 
argumente viabile că regimul comunist şi-a dezvăluit încă o dată în mod invo- 
luntar carentele, inclusiv în relaţia cu artiştii pe care a încercat să îi subordo- 
neze, să îi domine şi uneori să îi cumpere. Expoziţia, emoţionantă şi prin 
sentimentul regăsirii, al recuperării unor opere ce zăcuseră pur şi simplu prin 
depozitele muzeelor, rememorează şi scoate la suprafaţă lucruri care păreau a 


în cadrul unui curs seral de un an la Academia „Ştefan Gheorghiu” ; pentru detalii, 
vezi ANIC, ibidem. 

1. Existenţa acestui limbaj alternativ al artei a ieşit la iveală mai degrabă după căderea 
regimului. Era mult mai dificil, dată fiind vigilenta cenzurii şi a organelor opresive, 
de a crea, de a întreţine şi mai ales de a expune şi de a face să circule acest tip de 
limbaj plastic. Faţă de un manuscris, dacă ar fi să facem o comparaţie cu literatura, 
registrul plastic comporta auxiliarele sale care erau mai greu transportabile, respectiv 
pânze, foi, cartoane, în consecinţă, atât cât a existat - ca număr şi ca semnificaţie -, 
a circulat mai degrabă între apropiaţi, cunoştinţe, prieteni. Atunci când a fost vorba 
despre performance ca act de protest la adresa regimului, acesta s-a desfăşurat mai 
degrabă în spaţiul intim, în atelier sau camera de lucru şi mai puţin în spaţiul expozi- 
tional. A fost, cu câteva excepţii (unele dintre ele încercăm să le menţionăm pe scurt 
în prezentul demers), un act clandestin. 

2. Pentru mai multe detalii, v. www.adevarul.ro/cultura/istorie/galerie-foto-arta-disidenta- 
comunism-iese-suprafata-1_50b9fac47c42d5a663adab26/index.html. 

rămâne cufundate într-un soi de exil peren. Nu a reprezentat în sine doar o 
structurare cronologică a tablourilor pe simeze, ci, mai mult decât atât, nişte 
repere expresive care au marcat rezistenţa spiritului în raport cu presiunea unui 
timp istoric!. 

Rămânând în acelaşi context expozițional, trebuie menţionat şi un eveniment 
petrecut cronologic mai devreme, însă nu de anvergura precedentului, şi anume 
Expoziţia colectivă de la Centrul Cultural Palatele Brancovenesti de la Mogoşoaia 
(care a avut loc pe data de 5 aprilie, 2009), intitulată „Cel ce se pedepseşte 
singur: Ştefan Bertalan, Florin Mitroi, lon Grigorescu: Arta şi România în 
anii ’80-’90” - o frescă a istoriei recente reliefată de opera celor trei artişti?. 
Masivul catalog al expoziţiei conţinea, pe lângă reproducerea lucrărilor, măr- 
turiile celor trei artişti, facsimile după schiţele şi desenele acestora, studii 
critice, eseuri de antropologie istorică — pe scurt, acele limbaje alternative pe 
care plasticienii le-au interogat ori de câte ori au simţit nevoia în timpul regi- 
mului comunist. 

La fel ca în cazul literaturii şi în general al domeniilor ce ţineau de sfera 
umanistă, şi în contextul artelor plastice a fost vizibilă influenţa propagandei, 
sensibilă la schimbările politice de nuanţă ale regimului Ceauşescu. Dacă în 
anii '60 s-a înregistrat o anumită pseudo-liberalizare, dat fiind contextul geo- 
politic şi discursiv al momentului, glisând către anii '70 lucrurile au luat o 
turnură imprevizibilă pentru cei ce au sperat că secretarul general va merge 
pe calea reformelor. La începutul anilor ’70, tematica artistică nu mai impunea 
ca în trecut imortalizarea tractoarelor, a uzinelor şi glorificarea partidului, iar 
propaganda părea să-şi fi domolit putin virulenta anilor '50. Pentru unii artişti 


1. În intervenţiile de la vernisaj, criticul Dan Hăulică menţiona că „demersul (expoziţia) 
nu este interesant doar din punct de vedere estetic, ci şi etic. O societate are nevoie 
mai mult decât orice de puritate împotriva relelor care o ameninţă şi o macerează. [...] 
Artiştii nu sunt nişte fiinţe disperate, sortite pieirii. Artiştii pot să piară ca destine 
individuale, dar cauza lor se constituie în exemplu pentru societate” (tot despre expo- 
ziţie, vezi şi articolul semnat de Mihai Plămădeală, „Artistul şi puterea”, în Observator 
cultural, nr. 644, octombrie, 2012). 

2. Coordonatorul proiectului, criticul Erwin Kessler, evidenția caracterul manifestării ca 
fiind „o focalizare asupra unei perioade nevralgice din istoria ţării respective, anii 
'80 - anii celei mai dramatice şi acute depresii economice, sociale şi politice din isto- 
ria noastră recentă. [...] Expoziţia realizează această frescă cu funcţie analitică prin 
intermediul unei ample prezentări a operei unor artişti care, în chip semnificativ, au 
fixat jaloanele critice ale libertăţii de conştiinţă în anii '80 (prin lucrări ce denunţă 
acţiunea devastatoare a unui sistem opresiv generalizat, ce atacase fibrele cele mai 
profunde atât ale conştiinţei, cât şi ale vieţii de zi cu zi”. (Pentru mai multe detalii, 
vezi articolul intitulat „Frescă amplă a istoriei româneşti recente”, din data de 31 martie 
2009, pe www.hotnews.ro - site accesat la data de 28.09.2014). 

a fost un moment de respiro şi energiile s-au investit către natură statică, pei- 
sagistică sau compoziţii cu multe personaje. Din această perspectivă, artişti ca 
Ion Pacea, Alin Gheorghiu, Constantin Piliuţă etc.! au profitat de situaţie 
pentru a reconecta limbajul picturii (încorsetat de elementele propagandistice) 
la formele sale specifice de altădată. Deschiderea politică mimată în contextul 
anului 1968 avea să fie urmată însă de două decenii în care virulenta şi agre- 
sivitatea propagandei şi cenzurii vor atinge cote groteşti. Ceauşescu şi-a propus 
edificarea unui cult al personalităţii fără precedent în istoria ţării, iar artele, 
la unison, şi în general toate palierele culturii au fost chemate pentru a-i sus- 
tine devenirea. În acelaşi timp, România devenise o societate închisă, caracte- 
rizată prin directive şi represiune în toate domeniile. Reticent la orice tendinţă 
inovatoare şi în pofida faptului că în declaraţii şi-a prezentat regimul ca fiind 
un comunism naţional, regimul politic al lui Ceauşescu a păstrat, în realitate, 
împietrirea stalinistă?. 


1. Cu toate aceste libertăţi spre care se tindea din punct de vedere compozițional, s-au 
înregistrat la nivelul artiştilor (ca de altfel şi la nivelul scriitorilor) anumite grade de 
implicare în relaţia cu partidul, cu autorităţile şi implicit cu arta oficială. Nu face 
subiectul prezentului demers arta oficială din timpul regimului comunist, însă e de 
menţionat că nume ca Viorel Mărginean, Sabin Bălaşa, Vasile Pop Negrişteanu, 
Constantin Piliuţă, Dan Hatmanu, Ion Bitzan, Ion Setran etc. - nume, de altfel, de 
prestigiu ale picturii contemporane, unii dintre ei discipoli ai lui Corneliu Baba - au 
pactizat cu arta oficială într-o măsură mai mică sau mai mare, în funcţie de propriile 
lor interese. Într-un articol din revista România literară, criticul de artă Pavel Şuşară 
vorbeşte despre existenţa a patru segmente convenţional acceptate în care se pot încadra 
artiştii ultimelor decenii comuniste, ultimele două fiind cele care ne interesează în 
studiul de fata: „...cel de-al treilea segment reprezintă, într-un anumit fel, o atitudine 
artistică alternativă nu atât prin tehnici şi materiale, deşi, în anumite cazuri, şi în felul 
acesta, cât prin poziţie morală, prin iconografie şi prin aspiraţiile estetice şi doctrinare, 
ultimele mai degrabă implicite. Această categorie este reprezentată de gruparea din 
jurul lui Paul Gherasim, grupul Prolog în primul rând, dar şi de mişcarea mai amplă, 
de natură spiritualistă, alcătuită preponderent din artiştii care au debutat în deceniul 
şapte. Există vag şi un al patrulea segment, dar unul difuz, cu puţine şanse de coagu- 
lare din pricina suspiciunii şi a ostilitatii, privitor la expresiile şi atitudinile neconven- 
tionale în accepțiunea strictă a cuvântului. Exprimat mai mult individual decât ca o 
tendinţă largă şi explicită, acest comportament artistic îi avea ca protagonişti de frunte 
pe Geta Brătescu, Ion Bitzan, Ion Grigorescu”. (Vezi Pavel Şuşară, „Cinci decenii de 
artă contemporană”, în România literară, nr. 51-52/2007.) 

2. Ceauşescu nu şi-a propus niciodată de fapt să modifice sistemul în sine, s-a dovedit 
imun la îndemnurile lui Gorbaciov de a se angaja pe calea reformelor (pentru detalii, 
vezi Vladimir Tismăneanu, Reinventarea politicului. Europa de Est de la Stalin la Havel, 
Iaşi, Editura Polirom, 1997). 

Anul 1971 a fost momentul în care „liberalizarea” şi „deschiderea” politică 
au fost definitiv stopate. Totodată, printr-o serie de discursuri, Nicolae Ceauşescu 
a atras atenţia asupra caracterului nociv al „ploconelii” în fata străinătăţii : 
„S-a creat o practică necorespunzătoare, tovarăşi, de a privi numai la ce se 
face în altă parte, în străinătate, de a apela pentru orice la importuri. [...] A venit 
vremea să subliniem necesitatea de a ne sprijini pe propriile noastre forţe în 
primul rand [...] şi doar mai apoi să apelăm la import”!. Se dădea astfel sem- 
nalul politic pentru noua orientare umanist-socialistă românească, sintetizabilă 
prin memorabila formulă: „Atenţie, se închid uşile !”. A fost momentul in 
care regimul a ales calea izolării României de restul lumii, un proces relativ 
lent în primul deceniu, dar care avea să se accelereze după anii '80 şi care, în 
acelaşi timp, a accentuat presiunea totalitară. Cu alte cuvinte, anul 1971 a 
constituit semnalul consolidării puterii personale a lui Nicolae Ceauşescu, iar 
această acumulare de putere din mâinile sale a deschis uşor calea către excese. 

La mai bine de un deceniu după momentul „tezelor” din 1971, întâlnirea lui 
Nicolae Ceauşescu din 1983 cu activiştii de partid şi cu intelectualii (scriitori, 
regizori, artişti) în staţiunea Mangalia a fost percepută, în general, ca un 
deconcertant sindrom al declinului”. Directivele „vizionare” ale secretarului 
general erau proclamate ca fiind opinii definitorii şi adevărul ultim şi sacrosanct 
al partidului”, iar intelectualii — scriitori şi artişti - s-au văzut constrânşi ca în 
creaţiile lor să se conformeze dogmelor reînviate ale „realismului socialist”. 
Mai mult decât atât, s-a vehiculat ideea conform căreia realitatea nu era în nici 
un caz ceea ce percepea artistul, ci mai ales ceea ce partidul decidea că trebuie 
să fie: „Avem nevoie ca arta, industria cinematografică şi teatrele să zugră- 
vească esenţa şi modelul omului nou pe care trebuie să-l făurim ! ”*. 

În ciuda acestor ameninţări de natură politico-ideologică, mersul firesc al 
artei nu a pierit în timpul dictaturii, însă a fost împiedicat să se dezvolte într-o 
manieră firească. De multe ori, viziunile, gândurile, reprezentările trebuiau 
codate, simbolizate, prefigurate şi transpuse în maniere specifice, uneori recu- 
noscute doar de grupuri restrânse de artişti. Existau subiecte tabu, cuvinte-cheie 
ce nu trebuiau să îşi găsească reprezentarea, imagini interzise, teme damnabile, 
culori provocatoare, compoziţii decadente şi simboluri instigatoare — toate controlate 


1. Nicolae Ceauşescu, România pe drumul construirii societăţii socialiste multilateral 
dezvoltate, vol. 6, Bucureşti, Editura Politică, 1972, p. 423. 

2. Întâlnire ce a avut loc pe data de 4 august 1983 în staţiunea Mangalia. 

3. Momentul a fost descris pe larg de către istoricul şi politologul Vladimir Tismăneanu 
în volumul Stalinism pentru eternitate. O istorie politică a comunismului românesc, 
Iaşi, Editura Polirom, 2005, p. 259. 

4. Vladimir Tismăneanu, Stalinism pentru eternitate, ed. cit., p. 260. 

de cenzură şi vegheate de propagandă. În pofida tuturor acestor riscuri şi 
renunţări, în întreaga perioadă comunistă energiile interioare s-au manifestat, 
uneori în disprețul prapagandei şi al iconografiei oficiale. O bună parte dintre 
artiştii cu spirit independent şi ostili dictaturii ceauşiste s-au manifestat, în 
genere, în cadrul aşa-numitelor limbaje alternative ale artei - mult mai greu 
de controlat şi de supravegheat de cenzură tocmai datorită diversităţii genuri- 
lor sub care se infatisau. 

Limbajul alternativ a fost acea breşă in monolitul plastic al sistemului cu 
ajutorul căruia artiştii au reuşit — uneori într-o manieră evidentă, alteori doar 
prefigurând sau sugerând - să dea glas unei disidente artistice originale. Mai 
mult decât atât, limbajul alternativ avea avantajul detaşării de mediul artistic 
autonom, în genere muzeul sau galeria, ambele controlate politic în România 
anilor ’80. Îndepărtându-se de obiectul în sine ca subiect al esteticului, lim- 
bajul alternativ, prin paleta sa largă ce putea presupune performance!, concept’, 
fotografie, instalaţie etc., era o formă de exprimare plastică ce putea fi expusă 
oriunde îi permitea spaţiul. Şi cu cât depărtarea de centru şi de zona politicu- 
lui era mai accentuată, dată fiind şi atitudinea artiştilor faţă de ideologia 
comunistă, cu atât se preferau centrele din provincie, unde posibilităţile de 
manifestare erau ceva mai largi şi mai puţin controlate. 

Începând cu deceniul opt, chiar cu primii lui ani, tendinţele se diversifică 
şi dinamica lor se accelerează. Deşi, în mod curent, artiştii tineri continuă să 
rămână în perimetrul genurilor consacrate şi să „picteze” conform aceloraşi 
reţete tehnice, în fond lucrurile se schimbă decisiv. Pictura nu rămâne doar un 
mijloc de consacrare a unei anumite realităţi, nu mai este doar o glosă pe 
marginea idealitatii sau o formă de acces în spatele materiei, acolo unde 
aşteaptă bucuriile spiritului intrinsec acesteia, ci, pur şi simplu, devine o con- 
tinuă negociere cu limbajul şi o tehnică de eliberare a tensiunilor existenţiale. 
Chiar dacă fac expoziţii şi lucrează la şevalet, în atelier sau în spaţiul liber, 
dorinţa artiştilor de a scăpa din captivitatea genurilor şi din stereotipiile mes- 
teşugului este vizibilă de la mare distanţă. Încercările lor de evadare către noi 


1. În timpul regimului comunist, acestei atitudini experimentale, înclinate către act, cre- 
atie şi limbaj vizual şi totodată mitologii personale şi mesaj politic, i-a fost rezervată 
o atenţie minimală de către oficialități, ea fiind într-un fel mai greu de controlat (ţinând 
seama de diversitatea limbajului artistic sub care era exprimată). Regimul a considerat 
experimentul artistic în sine ca fiind o atitudine periculoasă, la marginea frondei. 

2. Arta conceptuală apare ca o modalitate de autoanaliză, de prezentare a laboratorului 
de creaţie, într-un amestec de imagini pictate, fotografii, inscripţii şi instalaţii. Forma 
care se va naşte poate fi anunţată de o schiţă, de o însemnare, dar păstrează un grad 
de imprevizibilitate. Artistul ne oferă spectacolul lucrului său, ceea ce, conform tradi- 
tiei, era de regulă ascuns receptorului de artă, căruia i se ofereau doar opere finite. 


242 SIMONA PREDA 


modalităţi de expresie, către foto şi video sau către instalație, happening şi 
performance, sunt tot mai evidente, dar ele nu se pot manifesta altfel decât în 
cercuri extrem de restrânse şi aproape în conspirativitate!. 

Comunismul, în genere — exceptând ideea festivistă şi redarea umanului în 
limbajul plastic -, nu a încurajat limbajul alternativ în detrimentul celui autoh- 
ton, mult mai facil de controlat. Cu atât mai mult cu cât ideea umanului, a 
omului în general (membru al noii societăţi socialiste „multilateral dezvoltate”), 
dar şi imaginea omului nou trebuiau să fie bine încartiruite în plastică, să 
comporte anumite coordonate care să le facă uşor de urmărit de către cenzură 
şi autorităţi. Din punctul de vedere al cenzurii şi al criticului de artă supus 
sistemului, era mult mai lesne de urmărit ideea umanului în limbajul traditio- 
nal decât în cel alternativ. Interesant de remarcat este că putinul sprijin insti- 
tutional ce se oferea acestui limbaj alternativ sporea şi mai mult intensitatea 
manifestărilor de art performance’. 

În analiza limbajului alternativ din România optzecistă este de menţionat 
contribuţia semnificativă a Magdei Carneci?, care în volumul său tratează 
fenomenul artistic al perioadei, susţinând că „arta totalitară poate să continue 
să definească producţia de artă oficială, creată pentru nevoile aparatului de 
partid, dar alături de ea ia avânt o artă alternativă. Arta aceasta tinde să asi- 
mileze foarte repede cursul artistic internaţional, deschizându-se rapid către 
neoavangardele occidentale postbelice, dar evoluând totuşi în interiorul câm- 
pului de forţă al culturii totalitare, care nu se schimbă în natura sa profundă. 
Începând din această perioadă, cultura totalitară concede o parte unei culturi 
non-oficiale, divizându-se progresiv în două culturi legale diferite, una oficială, 
alta mai mult sau mai puţin independentă şi subversiva”*. Referitor strict la 
apariţia limbajului alternativ, Magda Carneci menţionează că, „începând din 
momentul în care apar artişti care pot refuza, într-un fel sau altul, ca arta lor 
să devină suportul ideologiei oficiale, ofertele artistice se diversifică spectacu- 
los şi provoacă efecte culturale imprevizibile şi, ca atare, incontrolabile”?. 

Un alt studiu consacrat limbajului alternativ aparţine Alexandrei Titu“, care 
e de părere că, „pentru artiştii anului '80, fotografia, ca şi celelalte compor- 
tamente de tip body art sau instalationism, se manifestă prin calitatea lor 


= 


Pavel Şuşară, „Mişcările unei generaţii”, în România literară, nr. 50/2001. 


2. Adrian Guta, „Arta (cultura) alternativă (II)”, în Observator cultural, nr. 254-255, 
ianuarie 2005. 

3. Magda Cârneci, Artele plastice în România 1945-1989, Bucureşti, Editura Meridiane, 2000. 

4. Magda Cârneci, op. cit., p. 114. 

5. Ibidem, p. 186. 

6. Alexandra Titu, Experimentul în arta românească după 1960, Bucureşti, Editura 


Meridiane, 2003. 

alternativă faţă de presiunile ideologice, atât la nivelul conţinutului (tot mai 
putin disimulat), cât şi în sine, prin distantarea lor fata de orice conservatorism 
învestit cu valoare etnică ce a compromis valorile tradiţionale prin abuz”!. De 
asemenea, câteva dintre contribuţiile notabile ale limbajului alternativ din 
România anilor '80 au fost tratate şi în studiul lui Piotr Piotrowski care, pornind 
de la opera lui Jerzy Beresz şi a lui loan Grigorescu, a analizat dimensiunea 
subversivă a body-art-ului în contextul unui sistem politic totalitar?. 

Situată, din punct de vedere ideologic, în plin deceniu comunist, arta gene- 
ratiei '70-'80 a comportat, pe lângă caracterul conformist pe care îl presupunea 
intrinsec, şi această deschidere evazionistă către alte spaţii şi lumi, ca reacţie 
la angoasa generată de sistemul totalitar. Indubitabil, arta din această perioadă 
trebuie discutată din perspectiva unor reacţii de natură politică şi socială faţă 
de comunism. La nivelul lumii artistice, reacţiile se diferenţiază în funcţie de 
interese, sensibilitati şi simpatii, unii artişti pactizează cu sistemul, alţii, apă- 
sati de lipsuri şi tensiune socială, refulează într-un spaţiu al evadării, creând 
o artă prin intermediul căreia, sub diferite chipuri, scene şi simboluri, să îşi 
exprime frustrarea şi indignarea?. Indiferent însă de tipul evazionist pe care 
plasticienii anilor *70-’80 îl preferă, ipostazele umanului şi uneori chiar ale 
religiosului (subiect tabu în plin ateism!) sunt transpuse în artă: umanul, 
omul, anthropos-ul, dar şi simboluri ale sacrului (îngeri, crucifixe, nimburi, 
aripi etc.) reprezentau existente clandestine în pânzele şi în creaţia din ateliere. 

Imagistica ultimelor două decenii comuniste a fost dominată stilistic de 
neoexpresionism, de un figurativ agresiv ce lăsa să se înţeleagă o atitudine 
radicală, un spirit de revoltă şi negare, cu atât mai mult cu cât anii '80 coincid 
cu perioada marilor demolări, a dărâmării bisericilor, a peisajelor dezolante, 
a mizeriei accentuate, a frigului şi a întunericului. Cromaticile apăsătoare, 
deformările, formele agresive, universul neliniştit aflat permanent in garda‘, 
toate acestea lăsau să se întrevadă o preocupare mai accentuată faţă de un 
estetism de sorginte mai degrabă socială, izvorât din viaţa cotidiană, şi mai 
puţine căutări în domeniul limbajului. 

Pe lângă manifestările individuale şi expoziţiile organizate sub egida Atelie- 
rului 35° apar acum şi centre (Oradea, Sfântu Gheorghe, Timişoara, Galati, 


Alexandra Titu, op. cit., p. 21. 

Adrian Guta, op. cit., p. 8. 

3. Maria Magdalena Crişan, „Despre arta din România anilor 80”, în Observator cultural, 
nr. 470-471, aprilie 2009. 

4. Ibidem, nr. 472, aprilie 2009. 

5. Celebrul Atelier 35, în jurul căruia s-a creat o adevărată mitologie culturală, în sensul 

că era considerat o enclavă, o pepinieră a tinerilor înainte de a intra în UAP (unde 

Târgu Mureş etc.) unde grupuri de artişti exprimă spiritul acestei perioade. Se 
remarcă de altfel şi o descentralizare la nivel socio-estetic, în ideea în care 
formele disidentei artistice şi estetice puteau fi transpuse mai uşor în plastică 
din provincie!, şi nu din capitală, unde rigorile oficiale şi cenzura erau ferme 
pe poziţii. 

Artişti ca Horia Bernea, Paul Gherasim (şi a sa expoziţie din 1986 de la 
sala Dalles, purtătoare de simboluri sacre, într-o epocă agresiv ateistă), 
Constantin Flondor, grupul Prolog’, Sigma’, Tabăra Tescani, Tabăra Poiana 


accesul era din ce în ce mai greu, pe bază de dosar), fenomen ce a prins consistenţă 
către sfârşitul anilor ’80. „Atelier 35 [afirma Magda Cârneci] a fost trăit în anii '80 
cu fervoare şi folosit intens de tânăra generaţie atunci ieşită în lume. În ciuda constrân- 
gerilor politice şi sociale, cu care de fapt se născuseră şi pe care ştiau să le ocolească 
cât de cât, tinerii artişti şi critici ai momentului au dat un conţinut propriu şi au insti- 
lat o energie nouă în această formă aproximativă de organizare, reuşind s-o transforme 
într-o atitudine de generaţie, care a devenit o emblemă şi, ca atare, le-a şi supravieţuit” 
(Pentru detalii, vezi Magda Cârneci, „Atelier 35 Bucureşti şi în general. Scurtă privire 
retrospectivă”, in Arta. Revistă de arte vizuale, www.revistaarta.ro — site accesat la 
data de 22.09.2014.) 

1. Menţionăm şi o serie de expoziţii remarcabile repere ale ultimului deceniu comunist, 
dintre care cea intitulată „Scrierea” (1980) - un tablou cultural complex, o sinteză a 
cercetării în domeniul vizualului -, apoi cea din anul 1981 - „Om, oraş, natură” de la 
Galeria Nouă din Bucuresti -, manifestări organizate de Dan Hăulică şi Mihai Driscu, 
finalizate în 1985 la Iaşi cu un colocviu, apoi expoziţia intitulată „Expresia corpului 
uman”, organizată de Wanda Mihuleac şi Dragoş Gheorghiu, cea din Timişoara din 
anul 1982 numită „Studiu - omul şi natura”, precum şi „Marea Expoziţie naţională a 
Tineretului” deschisă la Baia Mare în anul 1988 şi găzduită un an mai târziu de Muzeul 
de Artă Contemporană din Galaţi. 

2. În anul 1985, un grup de artisti deschidea la Caminul Artei din Bucuresti 0 expozitie 
cu un titlu sugestiv: „Floarea de mar”. A fost momentul fondării grupului Prolog, ce 
îi includea pe Constantin Flondor, Paul Gherasim, Cristian Paraschiv, Horea Pastina, 
Mihai Sârbulescu. Un an mai târziu i s-a alăturat grupului şi artistul Horea Bernea, 
urmat ulterior, cu prilejul altor expoziţii, de Ion Grigorescu şi Matei Lăzărescu. Ceea 
ce caracteriza arta grupului Prolog în toate variantele sale era spiritualitatea, „indefinită” 
şi totuşi „stăruitoare”, cu sugestii religioase care parcă învăluiau imaginea, emanând 
din ea. „Prolog (afirma în continuare Dumitru Stăniloae) înseamnă în limba greacă 
«primul cuvânt». El deschide calea pentru înţelegerea lucărilor prezentate. Am putea 
spune că fiecare pictură sau colecţie de picturi este un început în pătrunderea puterii 
şi gândirii creatoare a lui Dumnezeu cel infinit.” 

3. Sigma a fost un grup artistic timişorean format în jurul anilor '70 şi reprezentat de 
artiştii Ştefan Bertalan, Constantin Flondor, loan Gaiţă, Elisei Rusu, Doru Tulcan şi 
matematicianul Lucian Codreanu. Numele grupului a fost derivat din simbolul mate- 
matic pentru sumă, simbolizând efectele sinergetice ale colaborării membrilor grupului. 
În cadrul acestuia s-au realizat multe proiecte experimentale, grupul având şi un puternic 

Mărului! etc. au demonstrat o rezistenţă a spiritului la presiunile totalitare, 
dând viaţă în acelaşi timp unei estetici clandestine, racordată la cursul firesc 
al curentelor artistice europene. 

Mai mult decât atât, în ultimii ani ai deceniului opt asistăm la apariţia unor 
genuri artistice multimedia, alături de arta considerată tradiţională, de limba- 
jul clasic al artelor plastice. Remarcăm apariţia happening-ului, a instalațiilor, 
performance-ului, mail-art-ului, artei video, a gustului pentru arta de mici 
dimensiuni şi la marginea decorativului?. Totodată, ca o privire generală prin 
teritoriul artei din anii '80, asistăm la concretizarea tendinţelor postmoderniste, 
exprimate prin accente dramatice, existentialiste*, şi în acelaşi timp remarcăm 
şi apariţia opțiunii ortodoxe - artiştii apărători ai principiilor modernismului 
clasic, recuperat cu dificultăţi în anii '60 şi fixat în formule personale. În 
această categorie a ortodoxismului reinterpretat, exista o direcţie neobizantină 
care formula în cheie modernă un limbaj vizual întemeiat pe mentalitatea 
ortodoxă. În cuprinsul acestei direcţii, îi cităm pe artiştii : Horia Bernea, Sorin 
Dumitrescu, Marin Gherasim, Vladimir Zamfirescu, Paul Gherasim, Horia 
Paştina, Marian Zidaru, Mihai Sârbulescu, Dan Moleanu, Ştefan Râmniceanu, 
Constantin Pacea, Gruia Florut etc. - este o direcţie neo- sau postbizantină 
încadrată în orientarea retrospectivă, istoricistă, din cadrul mentalitatii post- 
moderne. Fenomenul răspunde în felul său unei stări de fapt, unor aşteptări, 
frustrări şi nevoi subterane caracteristice mediului românesc de reorientare 
spre valorile sacrului, ale credinţei. 

La nivelul acestor limbaje alternative, prin intermediul cărora se putea 
glisa facil către un soi de disidenţă“, fie ea declarată sau nu, s-a remarcat in 


efect în ceea ce privea învăţământul de artă din Timişoara, pe care l-a influenţat în 
sensul Bauhaus-ului şi al constructivismului occidental (un proces indezirabil din per- 
spectiva autorităţilor). 

1. Reprezentând un grup eterogen de artişti, cu o componenţă fluctuantă, având preocupări 
şi afinități comune. Nu se poate vorbi despre un stil creat de şcoala de la Poiana Mărului, 
însă printre artişti a fost suficientă împărtăşirea unui crez comun, acela că este posibilă 
reîntoarcerea la puritatea unui act creator eliberat de balastul ideologic. 

2. Amintesc din această perspectivă a interferării limbajelor vizuale şi artistice diverse 
(literatură, muzică, arhitectură) de expoziţiile inedite intitulate „Scrierea” (1980), 
„Studiul I” (1982), „Mail-art” (1985) şi „Spaţiul-Oglindă” (1986). Ideile acestor mani- 
festări colective de anvergură au fost tratate pe larg de Magda Carneci in Arta anilor 
'80. Texte despre postmodernism, Bucureşti, Editura Litera, pp. 26-32. 

3. Tendinte picturale si limbaje bazate pe un figurativism frugal, gustul pentru supradi- 
mensionare, gestică patetică, dramatism, cromatică violentă, alături de care remarcăm 
tentativa de integrare în discursul vizual a unor sintagme provenind din mass-media, 
artă video, disco etc. 

4. Nu putem să ignorăm în contextul câmpului de cercetare contribuţia remarcabilă a 
volumului semnat de Ileana Pintilie, Actionismul în România în timpul comunismului, 


246 SIMONA PREDA 


spaţiul românesc şi tendinţa către arta conceptuală. Odată cu concepţia „artei 
ca idee”, conceptualismul a deschis porţile unei noi estetici, una diferită faţă 
de cele ale artei tradiţionale. Caracteristicile artei conceptuale sunt conceptele 
sau ideile care, implicate în lucrare, au prioritate în faţa preocupării pentru 
esteticul traditional şi care se prezintă sub formă de declamatii vorbite sau 
cântate, de conversații, de reflecţii sau de citate politice, sociale, filosofice ori 
lingvistice. Sunt, de asemenea, mici cărţi, texte ilustrate, fotografii, filme, 
cuvinte scrise pe pereţii galeriilor, pânze insufletite de formule matematice în 
intenţia de a exprima ideea sau chiar scenografia corpului artistului ori a natu- 
rii. În România, momentul de pornire în care s-au prezentat aspecte ale con- 
ceptiei în opera de artă a fost la Timişoara în anul 1978, la expoziţia numită 
„Studiul”. Dintre artiştii români conceptuali, îi cităm pe Ion Grigorescu, Andrei 
Cădere, Paul Neagu, Paul Ilie, Letiţia Oprişan, Mircea Cantor şi asupra unora 
dintre ei ne vom opri cu câteva exemple. Este de menţionat totuşi faptul că nu 
întâmplător expoziţiile alternative (performance-urile, actionismele) din anii 
'80 au avut loc în mod special în Transilvania şi zona Banatului (Oradea, Baia 
Mare, Sf. Gheorghe, Timişoara), zone de respiraţie culturală şi mentală mult 
mai puţin afectate de presiunea totalitară. 

Pe scurt, ne vom opri asupra unor artişti care au manifestat aceste tipuri 
de limbaje, cu menţiunea că, în realitate, cazurile au fost mult mai multe. 
Selecţia s-a oprit la cazurile care au făcut istorie în epocă, cunoscute fiind şi în 
cercurile autorităţilor (vezi „cazul Antik”, sau manifestările legate de Atelier 35), 
demersul nostru dorindu-se doar o trecere în revistă a unor idei care au făcut 


Cluj, Editura Idea Design & Print, 2000, o schiţă sintetică a unui fenomen artistic 
alternativ, una dintre cele mai articulate apariţii editoriale autohtone din zona artelor 
contemporane. Focalizată asupra unui „eşantion” tematic, în speţă actionismul (fenomen 
controversat, definit ca tip de manifestări experimentale în care artistul devine actor 
principal al propriilor sale producţii „puse în scenă” - spre deosebire de evenimente 
precum happening sau performance, în care accentul cade asupra publicului -, cartea 
Ilenei Pintilie se doreşte a fi „o recuperare târzie a unei multitudini de fenomene 
autentice” (de la fotografii, „obiecte tactile” şi instalaţii până la body-art, land-art sau 
video-art), „eliberate de orice fel de constrângeri de natură socială, politică şi culturală”, 
care „nu îşi propune o tratare exhaustivă a subiectului, ci mai degrabă schitarea aces- 
tuia, reconstituit din greu din surse sărace”. Se regăsesc în volum manifestări ale 
anilor '60-'70 (cu prezentări ale acţiunilor neconvenţionale realizate de Paul Neagu, 
Mihai Olos, Ana Lupaş, Grupul Sigma, Ştefan Bertalan, Constantin Flondor, Doru Tulcan, 
Ion Grigorescu, Geta Brătescu), dar şi '80 (Constantin Flondor, Doru Tulcan, Iosif Király, 
Călin Beloescu, Baâsz Imre, Uté Gusztáv, Alexandru Antik, Eugenia Pop, Grupul din 
Oradea, Rudolf Bone, Ujvarossy László, Anikó Gerendi, Mircea Stănescu, Dan Perjovschi, 
Amalia Perjovschi, House Party, Dan Mihalteanu, Teodor Graur etc.). Referitor la volumul 
menţionat, facem trimitere şi către articolul semnat de Paul Cernat intitulat „Acţionism 
în subterana comunistă”, publicat în Observator cultural, nr. 104, februarie 2002. 

notă separată faţă de rigorile unei arte devenite oficiale şi propagandistice. 
Pentru artişti şi pentru oamenii cu o anumită sensibilitate, limitarea libertăţilor 
în comunism - inclusiv cenzura şi impunerea unor anumite teme standard în 
actele de creaţie - însemna în fond încorsetarea personalităţii şi apariţia frus- 
trărilor interioare. Toti cei afectaţi au găsit căi de evaziune din monotonia 
monocoloră a sistemului, dincolo de graniţele şi de pereţii expozițiilor. Cu toate 
aceste precautii faţă de atitudinea totalitarismului, în Europa de Est şi chiar in 
spaţiul românesc al anilor '80 au existat exprimări ce au derogat de la traditi- 
onalism, reuşind astfel să racordeze şi expresiile artei româneşti la valorile 
europene. Menţionăm în acest sens scenariul Getei Brătescu pentru filmul 
Atelierul! (imaginea Jon Grigorescu), un proiect îndrăzneţ inclus în secţiunea 
Body Unbound, precum şi contribuţiile, strategiile postmoderne ale lui Călin 
Dan (despre grupul Sub Real). Referitor la Geta Brătescu, un artist deosebit 
de complex (criticii o numeau un om renascentist în adevăratul sens al cuvân- 
tului, având în vedere varietatea şi virtuozitatea cu care ataca aproape toate 
genurile şi limbajele plasticii), ar fi de menţionat ideea angoasei spaţiale ca 
alternativă la arta oficială, un demers plastic şi conceptual în care spaţiul 
interior, infinit deschis în imaginar, defineşte un alt tip de realitate, pentru că, 
aşa cum afirma ea însăşi, ,,tentatia izolării este, ca şi evadarea, o strategie de apa- 
rare - cel putin în imaginar - faţă de un mecanism social teribil de integrator”?. 

Pentru artistul plastic Dan Perjovschi, desenul a fost o modalitate de exis- 
tenta şi de supravieţuire în timpul comunismului, de sustragere din fata unei 
arte convenţionale şi de comentariu la o realitate crudă (Singur şi gri, 1989, 
Mere roşii pentru Lia, 1988). Artistul s-a specializat pe mail-art, un tip de 
artă alternativă prin intermediul căreia reuşea să intre în legătură şi cu alţi 
artişti din lumea occidentală şi să participe şi la expoziţii în străinătate. Însuşi 


1. Pe lângă arta plastică tradiţională, artista Geta Brătescu era şi protagonista unor imagini 
filmate, in care se plimba singură în spaţiul protector alienant al atelierului - de unde 
şi denumirea conceptului artistic, Atelierul, 1979 - executând acte alternative ale artei 
oficiale. Criticul de artă Erwin Kessler spune despre artistă că „s-a vrut un pur instru- 
ment subversiv, probabil, dar ca mulţi dintre artiştii aşa-zişi progresişti de la noi, s-a 
calificat chiar în instrumentarea (simularea) canonică a subversiunii. De aceea, chiar 
dacă a parcurs (deplin conştientă de ceea ce se întâmpla) cei 45 de ani de comunism, 
opera sa abia dacă scoate un scâncet de revoltă nefardată.” (Mai multe detalii în arti- 
colul semnat de Erwin Kessler, „Îngeri zadarnici. Geta Bratescu/Ioan Grigorescu, in 
revista 22 din data de 9 martie 2007, p. 6.) 

2. Pentru mai multe detalii, v. Irina Cios, „Profil 90: Geta Brătescu. Salvarea identităţii”, 
în Observator cultural, nr. 5, martie 2000, p. 4. 

3. Mai multe detalii referitoare la desenele pe propriul corp pe care le crea partenera sa, 
Lia Perjovschi (în care vorbea despre tristeţe şi non-actiune, stări generate de sentimentul 
de non-actiune general resimţit de fiecare), vezi în articolul semnat de Ileana Pintilie, 

artistul a recunoscut, in cadrul unui interviu acordat mai tarziu, in 2008, ca 
„se vede în arta mea că am încercat să scap de tot ce atârna in mine, de tot 
ce mă incomoda. A fost o luptă întreagă până să îmi găsesc un limbaj care 
să-mi permită maximul de libertate pe care îl pot avea”. 

Un alt caz al evaziunii imaginare din comunism a fost cel al lui Ion 
Grigorescu, unul dintre marii artişti reprezentativi ai artei conceptuale româ- 
nesti, care a şi extins direcţiile de interpretare ale acesteia. A utilizat deopotrivă 
medii de expresie tradiţionale şi alternative (pictură, fotografie, obiect, per- 
formance, film şi instalaţie). Fiind un spirit complex, a analizat fiinţa şi cre- 
atia din perspectiva energetică şi metafizică, fiind în permanentă căutare a unei 
atitudini şi expresii originale. Problematizarea identităţii, experimentele radi- 
cale cu propriul corp prin care se apropie de actionism, preocupările legate 
de yoga, dar şi de ortodoxie sunt doar câteva ipostaze ale complexei activităţi 
a artistului. loan Grigorescu este un artist de atitudine, profund, implicat în 
modernitatea târzie. A abordat teme precum sexualitatea, corpul uman, peisa- 
jul şi mai ales omniprezenta politicului, dar a găsit legături şi cu zona psiha- 
nalizei, şi cu filosofia orientală. A lucrat de timpuriu cu aparatul foto şi a 
încercat să impună fotografia printre limbajele de exprimare - uneori chiar 
pictând direct pe poze -, încercând să demonstreze că fotografia nu e mai 
prejos decât pictura şi că cele două pot convietui bine împreună. Fotografia 
l-a interesat ca surprindere a cotidianului - oraşul, societatea, oamenii banali -, 
de unde reiese interesul lui de a reprezenta realul aşa cum e, neconstientizat. 
Astfel s-a născut realograma, terminologia potrivită în opera lui Ion Grigorescu. 

În timpul regimului comunist, artistul şi-a desfăşurat activitatea pe ascuns, 
autocenzurându-se?. A fost o personalitate definită, mai presus de orice, prin 
autoexigenta şi angajare într-un exerciţiu continuu de raportare critică la context. 
Ion Grigorescu îşi concepea acţiunile din anii 1974-1978 ca pe nişte înscenări 
pentru aparatul de fotografiat, preocupat fiind de compoziţie şi de „mecanismul 


„Starea fără titlu a artelor vizuale româneşti”, în Dilema Veche, nr. 207, 31 ianuarie- 
6 februarie 2008, p. 7. 

1. Magda Bărăscu, „Dan Perjovschi: Scena de artă contemporană din România este des- 
tul de dezamăgitoare”, interviu acordat luni, 15 septembrie 2008 (mai multe detalii 
vezi pe www.hotnews.ro - site accesat la data de 24.09.2014). 

2. În permanentă căutare a unei atitudini şi expresii originale, artistul se retrage din viata 
publică şi expozitionala şi se dedică restaurării de pictură monumentală în biserici din 
Oltenia. În paginile sale de jurnal există mărturisiri de tipul: „Am iubit dintotdeauna 
oamenii, poate asta e datoria pe care o am la comunism, poate chiar la stalinism, poate 
singura datorie, singura minciună care mă convinsese pe nesimţite (pentru că în fami- 
lie toţi eram «reactionari»), poate pentru că iubirea fusese furată de la creştinism”. (Mai 
multe detalii referitoare la opera artistului şi jurnalul său, v. pe www.artindex.ro - site 
accesat la data de 29.09.2014.) 

vizual ca partener în spectacol”. Sursele primelor sale acţiuni body art sau 
politice vin din preocuparea de la acea dată a artistului pentru conceptul de 
„realism” şi „realitate”, îmbinând pictura cu fotografia în fotomontaje ironice, 
care contraveneau directivelor ideologice ale realismului socialist!. Ion 
Grigorescu a influenţat numeroşi tineri artişti după 1990, când lucrările sale 
au început să fie „descoperite”. 

Considerat unul dintre reprezentanţii generaţiei posthappening, Grigorescu 
este un artist extrem de complex, ale cărui surse de inspiraţie se trag din cele 
mai diferite zone culturale, de la psihanaliza de sorginte freudiană, jungiană 
şi lacaniană, la tratate despre Cabala şi yoga, şi până la regimul politic româ- 
nesc. Artistul se vedea ca un „copil al socialismului, care nu a fugit de acasă, 
nu a consumat droguri şi nici nu a luat SIDA, nu este o victimă a unei moles- 
tări şi totuşi este o victimă”. Opera sa îi reflectă atât preocupările culturale, 
cât şi natura regimului în care a trăit, şi se distinge printr-o subversitate ambi- 
guă, uneori într-o asemenea măsură, încât le scăpa celor de la Uniunea 
Artiştilor Plastici, care nu îl cenzurau. De cele mai multe ori însă, aceştia îşi 
dădeau seama de natura echivoca, intesata de trimiteri la regimul comunist, a 
lucrărilor lui Grigorescu şi, fără să înţeleagă nimic din conceptele artei sale, 
le refuzau totuşi. Artistul a adoptat arareori însă o linie ironică explicită pentru 
că nu credea, în tinereţe, în sensul vieţii de disident. Îşi dorea să expună în 
galeriile UAP şi nu avea de gând să îl urmeze pe artistul conceptual Andrei 
Cădere, care a părăsit ţara pentru a evita orice formă de compromis cu siste- 
mul. Grigorescu a preferat să transgreseze ambiguu şi subtil genurile şi temele 
impuse artiştilor care voiau să expună în galeriile UAP. Artistul spera ca, 
respectând în aparenţă trăsăturile realismului socialist, să îşi impună, în fond, 
propria viziune artistică, aplicând metoda „calului troian”?. 


1. În manifestarea din anul 1976 „Artă într-o singură cameră”, Ion Grigorescu se prezintă 
pe sine în perimetrul strâmt al unei încăperi de bloc încărcate de obiecte uzuale, în 
timp ce desfăşoară activităţi casnice obişnuite. Această acţiune pune în valoare ideea 
prin care viaţa banală este echivalentă cu opera de artă, dar nu pierde din vedere un 
comentariu social prin prezentarea cu brutalitate a realităţii zilnice netrucate. Dacă 
înainte de anii '70 Ion Grigorescu a realizat o serie de acţiuni de atelier discrete, după 
anii '90 el îşi asumă o relaţie cu publicul. În anul 1991, în piaţa publică din Timişoara, 
el propune o instalaţie şi o acţiune cu un puternic comentariu politic, în ton cu atmosfera 
generală din România. Lucrarea intitulată „Ţara nu e a milițienilor, a securistilor şi a 
comuniştilor” evoca o atmosferă încărcată şi plină de incertitudini (pentru detalii, vezi 
Grigore Roibu, „Performance-ul sau arta de a protesta”, în www.artavizuala21. 
wordpress.com - site accesat la data de 22.09.2014). 

2. Pentru mai multe detalii, v. articolul semnat de Lucian Popa, intitulat „Arta subversivă 
a lui Ion Grigorescu, în expoziţie la New York”, publicat în Cotidianul, nr. 4 din sep- 
tembrie 2009, sau www.cotidianul.ro — site accesat la data de 22.09.2014. 

Un alt caz, de data aceasta care a implicat si autoritatile, a fost cel al artis- 
tului Alexandru Antik, protagonistul experimentului artistic din vara anului 
1986 din oraşul Sibiu'. A fost cel care, din cauza actului său artistic, a per- 
formance-ului propriu - intitulat „Visul n-a pierit” —, a adus Militia şi organele 
de partid în mijlocul participanților’. La data la care a avut loc evenimentul, 
Alexandru Antik era un artist în plină ascensiune, gratulat deja cu premii”. Se 
pare însă că artistul a dorit să umple însuşi auditoriul de tensiune psihică, să 
provoace o participare „încărcată” şi în felul acesta să declanşeze un mecanism 
al trăirii, al autenticităţii, al libertăţii. În faţa unui public neobişnuit cu asemena 
forme de manifestare, gestul lui Antik a reprezentat realmente un act de curaj, 
cu atât mai mult cu cât îl plasăm în contextul anilor în care a avut loc. 
Acţiunea - pregătită minuţios cu multe luni înainte - se baza pe imaginea 
propriului său corp nud, texte neodadaiste recitate cu voce tare şi organe de 
animale din care curgea sânge. Era, metaforic vorbind, o problematizare a 


1. În vara anului 1986 a avut loc în oraşul Sibiu, pe parcursul mai multor zile, o serie de 
evenimente, de expuneri, simpozioane şi performance-uri ale unor artişti tineri — eve- 
nimente plasate sub egida Atelierului 35 (sub autoritatea nu doar a UAP, ci şi a CC al 
UTC), care au avut ca apogeu şi finalitate performance-ul artistului clujean Alexandru 
Antik. Vara lui '86 a adunat practic la Sibiu toată boema momentului, camuflată sub 
pretextul zilelor culturale ale oraşului. Scriitori, actori, actionisti, pictori se întâlniseră 
pentru un respiro şi un schimb de idei, urmând să plece apoi într-un soi de pelerinaj 
la Păltiniş, locul unde filosoful Constantin Noica îşi scrisese câteva cărţi. Desfăşurat 
pe parcursul unei săptămâni, momentul Sibiu a rămas un episod remarcabil şi singular 
al acelor ani, mai ales datorită spectaculozitatii, ineditului de care a dat dovadă. Din 
cauza intamplarilor din final, acest colocviu artistic al anului 1986 nu a putut fi comen- 
tat liber în presă şi in revistele de specialitate. 

2. Descris pe scurt, iată experimentul său artistic : într-o pivniţă sibiană, Antik a construit 
un spaţiu foarte strâmt (o cămăruţă), iar pereţii pivintei in care se petrecea toată acti- 
unea erau murdăriţi cu dare de vopsea roşie, ca şi podeaua care la rândul ei era plină 
de bălți de roşu. Imaginea era cea a urmelor unei violenţe. Publicul îl putea zări pe 
artist doar printr-o fereastră foarte îngustă, zăbrelită, slab luminată de un felinar. Artistul 
dezbrăcat era aşezat pe un scăunel, iar in uşa cămăruţei soţia artistului prelua de la 
acesta ceea ce artistul „vedea” şi transmitea auditoriului - şi se pare că, în plin an 
1986, acesta vedea „o lume cenuşie cu oameni care tremură de frig şi umblă pe străzi 
cu figuri îndurerate”, „văd oameni legaţi fără lanţuri, văd nici o speranţă în ochii lor”, 
„văd un drum ce nu duce nicăieri” etc. Se pare însă că cineva a anunţat autorităţile, 
iar momentul artistic a fost curmat brusc, participanţii ridicaţi şi obligaţi să spele şi să 
distrugă întreaga „instalaţie artistică”. (Pentru mai multe detalii, vezi articolul scris de 
Ada Demirgian, „False amintiri despre Alexandru Antik”, publicat la 7 iunie 2003 pe 
www.atelierliternet.ro - site accesat la data de 10.09.2014.) 

3. În anul 1978 obținuse Bursa UAP din România acordată pentru tinerii artişti, iar în 
1982 Premiul Artelor decorative al UAP din România. 

propriei sale identități şi o refacere a drumului către un sine personal, autentic, 
primar, natural. Evenimentul în sine a fost învăluit de mister, fiind cunoscut 
mai mult datorită comentariilor unor participanţi!. Cazul Antik însă a facut 
istorie, şi orice demers ce construieşte un istoric al anilor '80 în arta româ- 
nească evidenţiază şi gestul (de sfidare, frondă sau poate doar limbaj alternativ) 
al lui Antik. 

Un alt artist care a spart tiparele cenzurii a fost maestrul Horia Bernea. În 
cadrul unui interviu dat la câţiva ani după căderea regimului, artistul afirma : 
„Se poate vorbi ca de o coincidenţă neîntâmplătoare sau de o aparentă coin- 
cidenté despre faptul că eu am început să pictez turle în momentul în care 
Ceauşescu dărâma foarte tare biserici. E clar că subiectul nu e cu totul «nevi- 
novat». Am căutat anumite subiecte prin care să-mi afirm deschis şi polemic, 
în Europa de astăzi, mai ales în timpul lui Ceauşescu, apartenenţa la o Biserică. 
Cum spun, este evident că aceste teme nu sunt numai nişte teme exterioare 
sau nişte «motive». [...] Am fost obligat să-mi afirm credinţa. Asa am simţit 
eu. Mai ales în ultimii ani ai lui Ceauşescu, asta devenise evident. Mai ales 
prin anii '70, mi s-a părut mult mai important ca eu, ca artist, practicând o 
artă de tip european, să o apropii pe nesimţite şi în sensul cel mai profund de 
cult şi de Biserică”?. Se pare că artistul a fost urmărit îndeaprope de către 
Securitate, ba mai mult, se pare că în acest context — al controlului din partea 
partidului şi al vigilentei asupra temelor abordate de artişti - apar noi mărturii’. 

Pictura lui Horia Bernea a fost de o complexitate remarcabilă. „Caz unic 
în pictura noastră, şi nu doar în cea contemporană, de continuitate lăuntrică 
şi de permanentă reformulare exterioară, el reuşeşte să traverseze cam toate 
experienţele majore ale genului ca o frază cu multe subordonate şi plină de 
trimiteri conexe, dar al cărei înţeles final este cu mult mai cuprinzător decât 
suma enunturilor conţinute. ”+ Natura lui frustă şi firea lui însetată de senzaţii 
proaspete şi de voluptati nemijlocite convietuiau inseparabil cu un rafina- 
ment aristocratic şi cu o aspirație spirituală profundă, după cum memoria lui 


1. Martorii evenimentului afirmă că două dintre participantele la acest performance au 
cedat fizic şi psihic (dată fiind dezgolirea lui Antik şi continuarea acţiunii în pielea goală). 
Mai multe detalii legate de momentul în sine, în articolul semnat de Ana Demirgian, 
„False amintiri legate de Alexandru Antik”, http : //atelier.liternet.ro/articol/434/Ada- 
Demirgian/False-amintiri-despre-Alexandru-Antik.html — site accesat la data de 22.09.2014. 

2. Interviu cu artistul plastic Horia Bernea, realizat de Costion Nicolescu; pentru mai 
multe detalii, vezi http : //www.crestinortodox.ro/interviuri/pictura-este-sora-mica-mis- 
ticii-96286.html - site accesat la data de 10.09.2014. 

3. Ovidiu Simonca, „Lui Paul Gherasim şi lui Horia Bernea nu le-am făcut nici un rău”, 
interviu cu Petru Romoşan în Observator cultural, nr. 486, august 2009, p. 7. 

4. Pavel Şuşară, „Horia Bernea şi istoria picturii româneşti”, în România literară, nr. 8/2008. 

recuperatoare, interesul aproape organic pentru formele aşezate şi pentru 
spaţiul tradiţiei, în general, se împleteau profund cu o curiozitate de experi- 
mentator şi cu un spirit de avangardă. Artistul a rămas în permanenţă ataşat 
valorilor creştine şi spiritului ortodoxiei, el însuşi militând pentru reînnoirea 
bisericii, pentru reconstrucţia prezenţei acesteia în spaţiul public, dar a fost şi 
un spirit european senin, fără crispări şi fără patetisme!. „Praporii, Hrana, 
exterioarele şi interioarele de biserici, florile, Grădinile, Stâlpii şi peisagistica 
străbătută de convulsiile vederilor toledane creează un ansamblu de o rară 
încordare a discursului artistic, cu un tonus interior menţinut mereu la acelaşi 
nivel şi prin care bântuie o irepresibilă voluptate a formulării. ”? Încercând şi 
prin pictura sa, cu precădere prin cea din ultima lui perioadă, să se apropie 
de spiritualitatea creştină şi de lumea eclezială, fondul său rămâne unul sen- 
zorial şi panteist, devotiunea sa manifestându-se mai mult printr-o enormă 
vitalitate afirmativă decât prin conceptualizări şi transcriptii teologale. Pozitivist 
şi dionisiac, lucid şi frământat de romantisme, ludic şi îngândurat, proaspăt 
până la spontaneitate şi animat de rigori administrative, Bernea putea să facă 
orice, cu aceeaşi autenticitate şi cu o egală energie. 

Un limbaj alternativ manifestă şi artistul Marin Gherasim, „un voluptuos 
al culorii”*, care, în fond, a ales pictura graţie mănăstirilor bucovinene inti- 
părite în minte încă din copilărie. Cu ani mai târziu, îşi afirmă crezul artistic 
ce l-a mânat în devenirea sa plastică: „...în anii când la noi se distrugeau 
biserici, până în 1989, eu le construiam în chip simbolic în picturile mele. 
Tema construcţiei şi a deconstructiei, a reconstrucției a devenit cu timpul tema 


1. Un portret remarcabil îi face criticul de artă Pavel Şuşară: „Bernea rămâne un senzo- 
rial şi un panteist, devotiunea sa manifestându-se mai mult printr-o enormă vitalitate 
afirmativă decât prin conceptualizări şi transcriptii teologale. Pozitivist şi dionisiac, 
lucid şi frământat de romantisme, ludic şi îngândurat, proaspăt până la spontaneitate 
şi animat de rigori administrative, el putea să facă orice, cu aceeaşi autenticitate şi cu 
o egală energie. Insurgent cu exuberanţă, în tinereţe, conceptualist mai apoi, fără a fi 
însă şi o natură livrescă, arhitect la scară mare, dar şi cercetător în infinitezimalul 
formei, el se mişcă liber atât în lumea austeră şi nonfigurativă a iconarilor, cât şi în 
dezlantuirile cromatice ale expresionistilor sau în construcţiile voluptuoase şi luxuriante 
ale unui Vuillard, de pildă.” (Pentru mai multe detalii, vezi Pavel Şuşară, „Un arhitect 
al contrariilor”, în România literară, nr. 50/2009.) 

2. Pavel Şuşară, art. cit. 

3. Ibidem. 

4. Un portret în nuanţe calde îi face criticul Pavel Şuşară, caracterizând artistul ca fiind 
un „expresionist sui-generis, dar nu unul dezlantuit ca altădată, ci unul care a desco- 
perit, după îndelungi exerciţii, că strigătul sălbatic poate fi convertit în energie 
supravegheată, iar panica privirii se poate stinge în tihnă contemplativă” (Pavel Şuşară, 
„Marin Gherasim (schiţă de portret)”, în România literară, nr. 27/2006). 

centrală a picturii mele. În multe dintre imaginile mele coexistă emblema, 
efigia, arheul constructiv al Absidei şi agresiunea asupra ei. [...]. Legea şi 
accidentul, aspiraţia spre permanent, spre durabil şi lucrarea timpului cu urmele 
ce le lasă în toate, raționalitatea şi calmul edificării (lumea este bine zidită! ), 
dar şi entropia universală (ca şi violențele istoriei) sunt temele mele preferate 
de mult timp. Pictura este un gest de mărturisire”. Artistul asistă neputuncios 
(de la distanţă, pentru că apropierea era strict interzisă) la una dintre dramele 
comunismului - dărâmarea mănăstirii Văcăreşti. Întregul ansamblu arhitecto- 
Nic, biserica şi toate anexele au fost demolate de regim cu un cinism extraor- 
dinar (Chiar în ziua de Crăciun), dincolo de orice descriere, iar Marin Gherasim 
pare să fi fost cumplit de afectat de situaţie - dată fiind apariţia şi constanta 
în limbajul său plastic a motivului absidei. Artistul însuşi avea să afirme în 
cadrul unui interviu că acesta a fost momentul declanşator al temei „Memoria 
absidei”, care, în fond, nu se referea doar la o simplă reconstrucţie, ci la 
reconstruirea tainică şi mântuitoare a absidei din fiecare om?. Este mai presus 
de orice un act de zidire, de înălţare, de recuperare a sacrului. Nu trebuie omis 
faptul că, luată în totalitatea ei, substanţa lucrărilor lui Gherasim este una de 
natură creştină, specific ortodoxă, şi indiferent de subiectul în sine, raportarea 
şi întreaga atitudine a artistului la imagine sunt de natură spirituală. Într-o 
vreme de un ateism virulent, într-o perioadă tulbure, artistul a venit cu imagini 
calme, senine, cu spiritualitate, hieratice şi cu o transcendenté anume. „Mă 
consider un pictor care tratează subiectele prin simboluri şi prin aluzii, ca pe 
vremea primelor secole creştine [...]. Am revenit la simboluri care, nefiind 
icoane propriu-zise, au necesitat eforturi de conceptualizare şi punere într-un 
alt context, chiar din punct de vedere plastic”?. 

Artă de rezistenţă, de evaziune, de frondă, protest sau descătuşare, sub- 
versivă, alternativă, de angoasă sau expiere, de sfidare sau de blamare a unui 
regim politic care lua individualitatea şi o frângea în creaţia omului nou (un 
ins plat, fie el şi artist, comun, obedient şi gata oricând la ordinele partidului 
în slujba căruia îşi pusese penelul), această producţie mai mult sau mai puţin 
clandestină a ultimelor decenii comuniste vine să demonstreze că spiritul şi 
verticalitatea au rămas vii şi nu au putut fi convertite în artă de propagandă. 


1. Album Marin Gherasim. Lucrări în muzee şi colecții, Bucureşti, Editura Institutului 
Cultural Român, 2007, p. 32. 

2. „Pictura pe care o fac este jurnalul meu existenţial în imagini. Interviu cu pictorul 
Marin Gherasim”, publicat pe data de 24 mai 2013 ; mai multe detalii la www.cotidianul. 
ro — site accesat la data de 29.09.2014. 

3. Ibidem. 

Domeniul este fascinant, iar mărturiile artiştilor vin să demitizeze opacitatea 
perioadei în pofida virulentei cu care a fost impusă cenzura. 

Dacă ar fi să mentionez câteva concluzii referitoare la acest fenomen al 
artei alternative din perioada comunismului românesc, ar fi de specificat în 
primul rând că nu avem de-a face cu un fenomen unitar al acestei forme de 
manifestare de domeniul underground-ului artistic, ci mai degrabă cu unul 
eclectic şi extrem de sensibil la limbajul tendinţelor apusene. Totodată, în 
pofida închiderii culturale din aceşti ani, s-au resimţit şi în spaţiul românesc 
tendinţele postmodernismului (ca melanj între tradiţie şi modernitate reconfi- 
gurate într-o cheie a limbajului plastic contemporan), s-au reevaluat valorile, 
iar artiştii s-au exprimat personalizat, în acord cu propriile lor frontiere ale 
fiinţei. Întâlnim manifestări ale neogeometrismului, ale neoexpresionismului, 
ale realismului cu influenţe pop, ale expresivitatii de tip neodada şi totodată 
un interes pentru pictura neobizantină, pentru o întoarcere spre natură, spre 
experiment spiritualist promovat mai ales prin activitatea grupului Prolog. Tot 
ca o observaţie se poate adăuga şi faptul că aceste manifestări (mai degrabă 
private, singulare, sau circulând în medii mai degrabă restrânse, sub forma 
acţiunilor clandestine) au coalizat foarte puţin publicul, o cauză directă fiind 
Şi agresivitatea şi vigilenta cenzurii şi a represiunii. O trăsătură comună a 
acelor artişti ce au îndrăznit să treacă dincolo de arta oficială, de propagandă, 
a fost faptul că majoritatea manifestărilor au ţinut fie de intimitatea propriei lor 
persoane, fie de a unui spaţiu propriu (spaţiul atelierului propriu, camera de lucru), 
Şi mai putin de manifestările expoziţionale. Mecanismele de difuzare a acestor 
manifestări (performance-uri) ţineau mai degrabă de cunoştinţe, cerc de prieteni 
şi mai puţin de publicaţiile de specialitate. Menţionăm de asemenea şi ideea că 
unul şi acelaşi artist este pasibil de această pluralitate a limbajelor şi a viziunilor 
artistice, în contextul căreia putem regăsi atât artă de propagandă, cât şi alternativă. 

Nu trebuie omis nici faptul că angajarea artiştilor (în grade diferite şi în 
contexte specifice) faţă de acest limbaj alternativ al artei a mers uneori până 
la limita protestului social şi politic, iar din această perspectivă cazurile men- 
tionate o demonstrează!. Poate că demersurile nu s-au coagulat într-un sens 
care să dea mai multă anvergură mişcării, să o scoată din sfera fragilitatii 
sociale, să o unifice şi să o transforme într-o reală disidenţă asumată politic, 
însă autorii acestui limbaj plastic alternativ au devenit cu certitudine - prin 
ceea ce au transmis — acei marginali ai actului artistic. 


1. Vezi manifestările (creaţiile) perioadei anilor '70-'80 ai căror autori au fost artiştii 
Alexandru Antik, Ion Grigorescu, Paul Neagu, Ujvârossy László, Baâsz Imre, Alexandru 
Antik, Dan Perjovschi etc. 


Mihaela-Lucia Ion 


Grupările artistice din perioada comunistă : 
integrare, dezintegrare şi re-integrare socială 


Abstract. According to Boris Groys, the innovation is seen as putting the new in a 
different context. In defining the concept of museums and art galleries, the art theo- 
retician applies the theory of ,,outside in the inside”. He believes that an artwork 
placed in an art gallery or in a museum has a bigger rate of becoming a masterpiece. 
An object seems more alive, more real in a museum, than placed in an artist’s work 
environment. I am changing Boris Groys theory from outside in the inside into inside 
in the inside. The experimental artworks were created for a small, but educated 
(communist) public. The emancipated public of the experimental artwoks could have 
touch and perceive the works of art, but he still lived in a communist environment. 
The experimental artworks, most of the time, cannot find their place in the communist 
or not museums, so they lose their artistic prestige. 


Keywords: museum, art gallery, art critic, Atelier 35, 1.1.1. Group, Prolog Group 


În cadrul caselor de licitaţie sunt selectate acele lucrări care prin tehnica 
şi stilul folosite se distanțează sau se doresc a se depărta de realismul socialist. 
Maniera de aplicare a judecăților de valoare asupra unei lucrări de artă reali- 
zate în perioada 1945-1989 se schimbă. Anumiți artişti sunt eliminaţi din 
mediul cultural automat după 1990, iar alţii rămân cu statutul de artişti impor- 
tanti în spaţiul românesc. 

Artiştii români din perioada 1945-1989 pot fi definiţi! drept artişti confor- 
mişti, artişti nonconformişti şi artişti fals conformişti ; ulterior, aceştia din 
urmă fie îşi păstrează acest statut, fie îşi definesc din nou statutul avut anterior 
perioadei comuniste. Pentru Corneliu Baba şi M.H. Maxy, nu mai contează 
dacă au realizat lucrări la comandă şi au făcut compromisuri artistice, impor- 
tante sunt renumele şi implicit operele lor. Pentru aceştia, încercările de defi- 
nire drept artişti conformişti pentru perioada 1945-1989 nu sunt valabile. 
Lucrările lor sunt scoase din contextul istoric în care au fost create şi devin 
opere in sine atemporale. Studiul pentru calul haiducului realizat în cărbune 
pe hârtie de Corneliu Baba în anul 1978 este cotat la preţul de 200-400 euro 
şi este adjudecat cu 1.300 de euro. Lucrarea în ulei pe carton La cules de telind, 
realizată de Camil Ressu, este adjudecată la 10.500 de euro. Putem vorbi în cazul 
acestora şi nu numai al acestora de o gurmanderie estetică?. Sunt achiziţionate 
lucrări aparţinând lui M.H. Maxy, Corneliu Baba, Jules Perahim, Camil Ressu 
sau altor artişti ce au promovat ideologia comunistă, cumpărătorii fiind con- 
ştienţi că devin posesori ai unor branduri. Numele autorului este mai important 
decât subiectul lucrării ; arta în acest caz devine înşelătoare, iar creaţia amuteste. 

Muzeele, galeriile de artă, casele de licitaţie, piaţa liberă a artei au permis 
ca anumiţi artişti să fie consideraţi atemporali de către privitori, iar lucrările 
lor să fie definite drept opere de artă în sine. Anumitor artişti le sunt create 
istorii proprii de către muzeografi, curatori, brokeri, comentatori de artă, 
pentru ca ei să reziste în prezent şi să genereze la rândul lor criterii stabile şi 
durabile. Evident este că aceşti artişti au fost plătiţi pentru a-şi face meseria 
în timpul comunismului, şi nu pentru a deveni persoane exemplare”. De aceea, 


1. Definiţie acordată şi de Magda Cârneci, Artele plastice în România 1945-1989, 
Bucureşti, Editura Meridiane, 2000. 

2. Hans-Georg Gadamer, Actualitatea frumosului, laşi, Editura Polirom, 2000, p. 125. 

3. Suzi Gablik, Has Modernism Failed ? , Londra, Thames & Hudson, 2004, p. 96. 

nu pot fi desconsiderati pentru faptul c4 au preluat functii importante in cadrul 
UAP-ului şi că au realizat lucrări cu subiecte propagandistice, ci pot fi anali- 
zaţi pentru neasumarea trecutului lor profesional. 

Permisivitatea nu este o caracteristică a artei şi a pieţei de artă libere; 
există anumite lucrări ce sunt excluse în mod deliberat din muzeele de artă 
actuale. E.H. Gombrich, în cartea sa Histoire de l’art', alege (şi afirmă acest 
aspect?) să elimine influenţele artei socialiste şi pe cele realizate sub amprenta 
comunismului, prezentând în ultimul capitol o istorie fără sfârşit, o istorie a 
triumfului modernismului, a schimbării atitudinilor, a judecăților asupra unei 
opere de artă, şi un trecut ce este redescoperit prin lucrările Venus din Milo 
şi Laocoon. Aşa cum E.H. Gombrich optează să nu prezinte în opera sa de 
istoria artei şi perioada comunistă, la fel în spaţiul românesc lucrările propa- 
gandistice nu îşi mai găsesc locul într-un muzeu de istorie sau într-un muzeu 
de artă. 

Am observat reticenta privitorilor de artă şi a spectatorilor amatori de a 
face referire la o lucrare standard pentru comunism şi pentru cele care reprezintă 
cultul personalităţii lui Gheorghe Gheorghiu-Dej şi al lui Nicolae Ceauşescu. 
Ceea ce în spaţiul cultural românesc este un tabu, pentru spaţiile ce nu au 
aparţinut fostului bloc sovietic aceste imagini par să facă parte dintr-un patri- 
moniu exotic pe care doresc să îl cunoască atent şi să îl analizeze. Expoziţia 
Irinei Botea A Moment of Citizenship, curatoriată de Maria Inés Rodriguez la 
Muzeul National de Artă Contemporană din Bucuresti, 30 iunie - 27 septem- 
brie 2009, prezintă cel mai bine, din punctul meu de vedere, această dorinţă a 
spatiilor culturale europene si nu numai, de a cunoaste si de a interactiona cu 
arta realizată în perioada comunistă. ,,Re-lecturarea şi reinterpretarea (cu accent 
pe teatralitatea interpretării)” a unor importante şi „decisive [momente] pentru 
începutul unui nou capitol din viaţa României” sunt definitorii pentru „exami- 
narea identităţii şi a rolului cetăţeanului în crearea de noi simboluri pentru o 
tara in reconstrucţie”?. Irina Botea, în lucrarea sa video Before a National 
Anthem (2009), cere unor compozitori şi poeţi să compună versurile şi linia 
melodică pentru un nou imn al României. În lucrarea Audiții pentru revoluţie 


1. E.H. Gombrich, Histoire de l’art, Paris, Phaidon, 2006. 

2. Ibidem, p. 495. E.H. Gombrich afirmă : „Această istorie a artei nu are pretenţia de a 
fi o carte neselectivă, dar aşa cum am spus şi în prefața primei ediţii, această carte 
trebuie să fie înţeleasă aidoma unui raport asupra muncii imense a echipelor de istorici 
în viaţă sau decedați care au ajutat la clarificarea perioadelor artistice, stilurilor şi 
personalităţilor artistice”. 

3. Textul curatoarei Maria Inés Rodriguez, expoziţia Irina Botea. A Moment of Citizenship, 
Muzeul Naţional de Artă Contemporană, 30 iunie - 27 septembrie 2009. 

(2006), Irina Botea repune in scenă evenimentele televizate din 16-22 decem- 
brie 1989. De data aceasta, personajele - actori străini care nu cunosc limba 
română - redau aceste evenimente într-o formă teatrală, oarecum ludică şi 
ironică. Este redefinită istoria recentă a României, reinterpretată dintr-o nouă 
perspectivă, una cu un alt (nou, aş putea spune) impact vizual faţă de imaginile 
iniatiale televizate în decembrie 1989. 

În cadrul cercetării mele „The Romanian Trickster Artists in the Contemporary 
Cultural Environment”! am împărţit artiştii români contemporani în patru 
categorii : 


1. Cei care aleg să se folosească de icon-urile şi imaginile reprezentative ale 
comunismului pentru a crea noi lucrări de artă. Pentru ei, creaţiile comu- 
niste — picturile, sculpturile, lucrările de grafică - sunt văzute drept com- 
pendii de imagini din care se pot inspira şi pot crea astfel noi lucrări de 
artă prin preluarea de elemente. 

2. Cei care atacă într-un mod violent în lucrările lor religia şi repertoriul ei 
de imagini. Atacând aceste aspecte importante pentru România, artiştii îşi 
câştigă un renume rapid din partea unui public limitat. 

3. Cei care realizează imagini, obiecte insolite fără o formă coerentă şi care 
nu se regăsesc în realitate. Aceşti artişti vor să reprezinte o artă nouă, 
complet diferită de cea lăsată de patrimoniul comunismului. 

4. Cei care realizează sculpturi, picturi şi lucrări de grafică ce redau imagini 
din cotidian, din realitatea în care fiecare individ se poate regăsi. Aceşti 
artişti, multi la număr, se diferenţiază prin tehnica folosită, teoria cromatică 
utilizată şi stilul propriu format în timp. Lucrările lor (aproape) nu lezează 
moralitatea colectivă, sunt uşor de înţeles şi au un mesaj bine definit, de 
cele mai multe ori exprimat în titlul lucrării. 


Pentru artiştii tineri ce nu au trăit sau au trăit pentru o scurtă perioadă de 
timp în comunism, acest patrimoniu exotic-insolit (pentru străini), şi anume 
ascuns şi tabu (pentru români) este necesar să fie analizat, în lucrările lor 
regăsindu-se imagini şi idei preluate din perioada realismului socialist şi a 
comunismului. Pentru a intra într-o nouă artă, după două sfârşituri ale acesteia 
în anul 1945 şi ulterior în 1989, artiştii români au nevoie să înţeleagă trecutul 
şi, cel mai important, să-l preia, să-l asume şi să empatizeze cu el. 


1. Mihaela-Lucia Ion, „The Romanian Trickster Artists in the Contemporary Cultural 
Environment”, in Anna Markowska (coord.), Trickster Strategies in the Artists’ and 
Curatorial Practice, Warsaw-Torun, Polish Institute of World Art Studies & Tako 
Publishing House, 2013, p. 215. 

Conform afirmatiilor lui Vlad Ionescu, ideea proiectului Arhiva Atelier 35 
a pornit de la o dorinţă sincera şi personală a colectivului, din care am facut 
şi eu parte, de a se informa asupra acestui nume - Atelier 35 - care, pentru a 
putea fi dezvoltat, are nevoie de o recunoaştere a trecutului său şi a modului 
în care s-a adaptat cerinţelor sistemului politic. 

Muzeul Naţional de Artă Contemporană, înfiinţat în fosta Casă a Poporului, 
simbolul comunismului în România, este un exemplu potrivit pentru a defini 
necesitatea şi nevoia artiştilor de a înţelege acest fenomen ideologic şi politic 
al comunismului. Muzeul este prezentat ca un laborator „care să deposedeze 
zona de încărcătura ei negativă”, laborator in care se va dezvolta „dialogul 
internaţional, provocarea noilor media, dar şi recuperarea unor preocupări 
semnificative pentru arta contemporană românească din ultimele decenii”?. În 
anul 2011, muzeul a vernisat expoziţia Golden Flat & Co., în cadrul căreia 
Alexandru Potecă a poleit obiectele existente în perioada ceauşistă. Noţiunea 
atât de des întâlnită în articolele vremii - „epoca de aur” - este preluată 
mot-à-mot, aplicându-se asupra încăperilor şi obiectelor aferente lor o pojghita 
de aur. Am numit într-unul dintre articolele mele atât Muzeul Naţional de Artă 
Contemporană, cât şi expoziţia Golden Flat & Co. în care a expus şi Alexandru 
Potecă drept „jongleri”3 cu trecutul. Alexandru Potecă obisnuieste să se folo- 
sească de ready-made-uri, obiecte din cotidianul comunist care devin lucrări 
de artă. 

Artistul contemporan, prin toate modalităţile de exprimare, alege să preia 
asupra sa, într-un fel sau altul, istoria comunismului. Cel care se inspiră din 
imaginile comunismului alege să intre pe uşa din faţă a istoriei noastre şi să 
şi-o asume, cu toate elementele sale. Cei care prezintă realitatea din jurul lor 
găsesc de asemenea imagini ale comunismului: blocurile, maşinile vechi, 
ideile unui sistem de educaţie învechit. Este o simbioză constantă între lucrări 
comuniste/spatii de consum de cultură comunistă şi lucrări noi/spatii de con- 
sum de cultură contemporană. Se observă o reinterpretare a locurilor comu- 
niste, cum ar fi deschiderea MNAC-ului în 2004, dar şi o muzeificare a 
locurilor definitorii pentru comunism: închisoarea de la Sighet şi muzeul 
comunismului deschis în septembrie 2013, în unitatea militară 01417 din 
Târgovişte - locul unde soţii Ceauşescu au fost împuşcaţi. Această asumare a 
trecutului comunist se realizează constant, deşi cu paşi mici, la mai mult de 
două decenii de la căderea acestui sistem politic. 


1. Mihai Oroveanu, Catalog, Muzeul National de Artă Contemporană, Bucureşti, 2004, p. 19. 
. Ibidem. 
3. Mihaela-Lucia Ion, op. cit., p. 215. Denumirea folosită initial fiind de trickster, tra- 
ducerea aproximativa in romana este jongler. 

Cunoaşterea artei realizată în perioada 1945-1989 se doreşte a fi asumată 
şi percepută clar. Asumarea trecutului şi acceptarea acestuia nu sunt doar pre- 
misele unei istorii, ci şi cele ale definirii clare a identităţii actuale a poporului 
român. Sunt trei categorii de indivizi: cei care au trăit din plin în această 
epocă, cei care s-au născut anterior anului 1965 şi cei născuţi după 1989. 
Fiecare generaţie se află într-o independenţă şi o redefinire constantă a con- 
ceptelor de comunism, patrimoniu şi patrimoniu al epocii comunismului. 

Fiecare stat aflat sub influenţa fostului bloc sovietic posedă propria sa isto- 
rie, propria limbă, propria concepţie referitoare la politică, propria definiţie 
a influenţei politicii asupra produselor artistice!. Această istorie, această limbă 
a comunismului şi această concepţie referitoare la politica socialistă şi la iden- 
titatea patrimoniului comunismului tin de asumarea constantă a trecutului - 
asumare şi ulterior dezvoltare. Articolul de faţă încearcă să prezinte anumite 
aspecte ale acestei asumări şi dezvoltări, cu accent pe cel din urmă aspect. 
Despre dezvoltare poate fi vorba şi în cazul Grupului Prolog şi al galeriei 
Atelier 35 din Bucureşti, care îşi continuă şi în prezent activitatea începută în 
timpul comunismului. 


Grupările experimentale 


Boom-ul cultural, produs odată cu identificarea excesivă şi programată a artei 
româneşti cu stilul realismului socialist, dispare la începutul anilor ’60. Privitorii 
expozițiilor de artă s-au transformat deja din consumatori de artă în consuma- 
tori de ideologie politică. Prin intermediul lucrărilor de artă propagandistice - 
picturi, sculpturi, opere de grafică -, privitorul şi-a format o idee asupra 
modului în care era necesar să se raporteze la lume, la ideologia politică, căci 
se trecuse la prezentarea reuşitelor comunismului şi a imaginii cuplului Nicolae 
şi Elena Ceauşescu. 

Judecata de valoare aplicată unei lucrări de artă din patrimoniul artistic al 
comunismului ţine cont de maniera în care artistul şi creaţiile sale s-au dez-iden- 
tificat de titulaturile primite în perioada comunistă şi de modul în care anumiţi 
specialişti au ajutat la schimbarea identitatilor. Este important să distingem între 
frumosul care oferă o plăcere dezinteresată şi agreabilul care este întotdeauna 
interesat de existenţa reală a obiectului, ce oferă o plăcere vizuală imediată?. 


1. Bourbon Parme, „Promesses du passé étalées sur 60 ans”, în Art Actuel. Le magazine 
des arts contemporains, nr. 68, 2010, p. 21. 

2. Cyril Morana & Eric Oudin, Petite philosophie des grandes idées, Paris, Editions 
Eyrolles, 2010, p. 87. 

Noţiunea de frumos drept acceptabil in prezent, pentru lucrările create în 
comunism, este în plină redefinire. În cadrul definirii cotei de vânzare a patri- 
moniului artistic al comunismului (picturi, sculpturi şi lucrări de grafică create 
în această perioadă), trebuie luate în considerare şi strategiile de marketing 
realizate de casele de licitaţie pentru redefinirea valorii artistice a lucrărilor. 
Din CV-urile artiştilor sunt eliminate elementele din care reiese că o anumită 
lucrare a fost realizată strict ca o comandă a statului român pentru propagarea 
ideologiei, iar toate funcţiile deţinute şi toate distinctiile obţinute în perioada 
comunistă nu mai au relevanţă. 

Conform lui Boris Groys, oricine decide asupra artei poate să facă greşeli, 
publicul democratic poate să comită o eroare şi, de fapt, a făcut de multe ori 
greşeli în istorie!. Acelaşi autor e de părere că democratizarea publicului de 
artă nu este soluţia, şi nici educarea publicului nu este răspunsul acestei pro- 
bleme, deoarece arta bună este în continuare făcută contra regulilor transmise 
prin educaţie?. Extrapoland afirmaţiile lui Boris Groys, această nedemocratizare 
a publicului se revarsă şi asupra caselor de licitaţie, galeriilor de artă private 
şi muzeelor care decid asupra artei considerate bune pe care o prezintă publi- 
cului. Casele de licitaţie propun cota de vânzare a unei lucrări de artă, gale- 
riile de artă prezintă anumite opere, iar în muzee vedem doar anumite lucrări. 

La întrebarea : Are arta un teritoriu al ei propriu pe care trebuie să îl protejeze ? , 
Boris Groys răspunde că „autonomia artei a fost refuzată în mai multe discu- 
tii de teoria artei”*. Teritoriul artei ce trebuie protejat este unul nou-creat de 
dealerii de artă, curatorii, muzeografii şi casele de licitaţie de artă care optează 
să selecteze un anumit artist, o anumită lucrare şi le creează o nouă identitate. 
Regulile de incluziune sau excluziune funcţionează în cadrul pieţei de artă. 

Inexistenta unei arte pur estetice, cu valori autonome, capabilă să regleze 
lumea artei în totalitate, duce la un paradox al artei, şi anume la stabilirea unei 
autonomii a artei din punctul de vedere al celor implicaţi în domeniu. Foarte 
mulţi protagonişti ai artei consideră că, după sfârşitul artei, în cazul României 
stabilit în anul 1989, singurul criteriu pe care il detinem pentru a măsura 
valoarea unei opere de artă este modul în care aceasta se vinde şi mai ales 
maniera în care se poziţionează pe piaţa de artă. 

Valoarea unei opere de artă experimentale este întotdeauna greu de prezentat. 
Grupări experimentale se găseau într-o lume artistică limitată. Erau înăuntru, 
înăuntrul comunismului. Limitarea impusă de comunism era şi mai restrânsă 
prin locurile în care puteau expune, prin tehnicile şi stilurile pe care le puteau 


1. "Traducere personală, Boris Groys, Art Power, Cambridge, The MIT Press, 2008, p. 6. 
2. Ibidem, p. 7, traducere personală. 
3. Ibidem, p. 13. 

aborda. Importanta lor din punct de vedere artistic, prin conceptele noi per- 
cepute, era prea putin înţeleasă în marea lume a artei. Grupările experimentale 
se aflau de cele mai multe ori într-un con de umbră, singurele referiri la adresa 
acestora fiind realizate de către critici de artă specializaţi în articolele din 
revista Arta şi prin intermediul cataloagelor de expoziţie. 

Critica de artă aplicată lucrărilor experimentale create în perioada comu- 
nismului se baza pe o formaţie umanistă a comentatorului, care analiza atât 
efortul neîntrerupt al percepţiei şi reacţia creatorului faţă de realitatea încon- 
jurătoare, cât şi „reacţiile maselor de receptori la faptele de cultură”!. Aprecierea 
unei lucrări create în perioada comunistă se făcea luând în considerare trei 
factori importanţi : autorul, subiectul lucrării şi publicul. Autorul era cel mai 
important pentru aplicarea de judecăţi de valoare asupra lucrării. Renumele 
unui artist se extindea şi asupra lucrărilor sale, astfel încât acestea căpătau un 
alt statut. În critica vremii observăm o atenţie mai mare acordată lucrărilor 
realizate de Constantin Flondor şi Ştefan Bertalan, decât celor realizate de 
Doru Tulcan, toţi membri ai grupării Sigma. Subiectul lucrării era încă o temă 
sensibilă pentru spaţiul cultural românesc ; dacă picturile, sculpturile şi lucră- 
rile de grafică ideologice îşi găseau uşor un loc într-o expoziţie, lucrările 
experimentale necesitau un loc anume şi o viziune nouă de expunere. 

Pentru Michael Thompson?, scara valorilor a fost compusă din obiecte 
tranzitorii, obiecte fără valoare şi obiecte durabile, toate aflate într-o continuă 
transformare în timp. Timpul era cel care ajuta la trecerea dintr-o etapă în 
alta ; aşa se face că obiectele tranzitorii puteau ajunge la o valoare estetică 
nulă, fiind astfel percepute drept obiecte lipsite de valoare. Printr-o reconver- 
sie culturală şi printr-o manipulare bine gestionată a gustului privitorilor, 
obiectele lipsite de valoare se pot transforma în obiecte durabile şi viceversa. 
Astfel, obiecte din cotidian puteau deveni subiectul pentru viitoare capodopere 
şi puteau deveni în sine opere de artă. Andy Warhol este primul artist care 
demonstrează publicului de artă şi celui neavizat că este dificil să diferentieze 
o lucrare de artă de un obiect real aflat în banalitate, doar dintr-o simplă pri- 
vire. Prin Cutiile Brillo, Andy Warhol convinge privitorul că arta nu este 
altceva decât o formă de comportament”. Această artă ca formă de comporta- 
ment poate fi remarcată şi în spaţiul cultural comunist românesc. Artistul român 


1. Alexandra Titu, „Critică şi cultură”, in ARTA, nr. 9-10, 1980, p. 10. 

2. Michael Thompson, Rubbish Theory : The Creation and Destruction of Value, Oxford, 
Clarendon Press, 1979, pp. 7-9. 

3. Schneidau Herbert N., „The Age of Interpretation and the Moment of Immediacy : 
Contemporary Art vs. History”, în ELH, vol. 37, nr. 27, 1970, The Johns Hopkins 
University Press, p. 308. 


GRUPARILE ARTISTICE DIN PERIOADA COMUNISTA 263 


era chemat să sprijine, prin creaţia lui, edificiul socialist in curs de formare. 
Artistul devenea astfel un factor de educaţie socială, capabil „să ofere pildă 
generaţiilor contemporane prin participarea lui la realitatea imediată supusă 
unor adânci prefaceri, el însuşi contribuind la desăvârşirea lor”!, precum şi 
un experimentalist capabil să creeze aidoma credințelor sale estetice într-un 
spaţiu al limitării creativităţii şi originalității. 

Artiştii experimentali îşi găseau (uneori) locuri de expunere şi uneori lucră- 
rile lor se aflau în cadrul evenimentelor internationale. Galeria Amfora deschisă 
în anul 1968 la Bucureşti, pe strada Mihai Vodă, era unul dintre locurile de 
consum de cultură unde lucrările experimentale erau expuse. În cadrul Galeriei 
Amfora găsim lucrările lui Horia Bernea, Ion Bitzan, Şerban Epure, Ervant 
Nicogosian, Eugen Popa, Paul Gherasim, Pavel Ilie şi Mihai Rusu. În anul 
1970, în cadrul acestei galerii de artă a avut loc expoziţia lui Şerban Epure şi 
a lui Diet Sayler, expoziţie ce înfăţişa aspecte ale unei arte conceptuale şi ale 
uneia concrete. De asemenea, Galeria Nouă de pe strada Nicolae Iorga, nr. 21, 
din Bucureşti, ce a funcţionat între 1973 şi 1977, era locul de consum şi pre- 
zentare pentru arta alternativă creată în comunism. În cadrul Galeriei Nouă, 
printre expoziţiile cele mai importante prezentate s-au numărat: „Ipostaze, 
peisaj, ambient, artă monumentală” în anul 1973, „Artă şi energie” în 1974, 
organizator Dan Hăulică, „Arta şi oraşul”, 1975, organizatori Mihai Drişcu 


x” 


şi Anca Arghir, „Imagini ale istoriei. De la document la operă”, 1975, orga- 
nizator Anca Arghir, „Mesaje contemporane” în anul 1975 si „Arta şi natura” 
în 1976, eveniment organizat de Biroul Secţiei de critică a UAP?. 

Cum am precizat şi mai sus, artiştii experimentali aveau acces şi la expo- 
zitiile internationale. În anul 1968, Grupul 1.1.1., prin artiştii Roman Cotosman, 
Stefan Bertalan si Constantin Flondor, expune la Trienala de arte decorative 
din Milano. În anul 1969, Mihai Olos săvârşea primul eveniment cultural 
definit drept happening, Acţiunea 25 mai, in Baia Mare. În 1970, Horia Bernea 
şi Paul Neagu au expus în cadrul Galeriei Sigi Krauss din Londra. Exista 
libertate de exprimare şi de prezentare până la un anumit punct. Christian 
Paraschiv este unul dintre artiştii ce au fost nevoiţi să emigreze pentru a-şi 
putea exercita meseria de artişti şi pentru a fi văzuţi cu acest statut. După anul 
1981, chiar dacă era membru al UAP, Christian Paraschiv şi lucrările sale au 
fost cenzurate de ideologia politică. Accesul lucrărilor sale în cadrul expozi- 
tiilor era interzis. 


x” 


1. Bogdan Radu, „Reflectarea actualitatii în pictura românească contemporană”, in SCIA, 
1959, nr. 1,p. 73. 

2. Alexandra Titu, Experimentul în arta românească după 1960, Bucureşti, Editura 
Meridiane, 2003, pp. 210-214. 

Odată cu emigrarea in Franţa, lucrările sale îşi găsesc valoarea omisă de 
comunism, aflându-se în colecţii particulare din Uruguay, Franţa, Argentina, 
Brazilia, Statele Unite ale Americii, Olanda, Belgia, Spania, Marea Britanie 
şi România. Cazul lui Christian Paraschiv este unul insolit : acesta îşi schimbă 
numele nu doar din încercarea de a-şi oferi o nouă identitate, ci şi din dorinţa 
de a se reidentifica cu un artist liber să experimenteze. Cristian Paraschiv, cel 
interzis în comunism, se identifică cu un „Christian” pentru a-şi găsi liberta- 
tea de expresie. Acest Christian alege să expună în spaţiul românesc şi este 
printre singurii artişti care îşi asumă trecutul şi regretă decizia de a-şi fi pără- 
sit familia pentru artă. În concluzie, Christian Paraschiv este exemplul de artist 
aflat în slujba propriei sale arte. 


Fenomenul Atelier 35 


„Atelierul 35 — adică atelierul tinerilor ce n-au atins încă o vârstă superioară 
celor 35 de ani, dincolo de care o participare la bienalele tinerilor este 
interzisă”!. Creat la începutul anilor '60 sub numele de Cenaclul Tineretului, 
Atelier 35 începe să se dezvolte ca un fenomen în prima jumătate a anilor '80. 
„Atelier 35 era un mod pre-institutional de a îndigui o creativitate juvenilă, a 
structura o tensiune profesională şi a controla o precaritate socială — lucruri 
devenite evidente abia pe parcurs.”? Statutul Atelierelor 35 era de a încuraja 
tinere ,,individualitati cu personalitate subliniată”? până în 35 de ani, care prin 
lucrările lor să abordeze noi subiecte pline de originalitate şi expresie”. 

În 1987, Atelierele 35 din Baia Mare şi Cluj propun atât o invitaţie pentru 
participanţi născuţi în România între 1 ianuarie 1952 şi 31 decembrie 1965, 
cât şi un catalog al tuturor artiştilor, criticilor de artă şi specialiştilor afiliati 
fenomenului. Expoziţia din 1988, „ce se doreşte a fi o proiecţie în viitor, o 
modalitate de afirmare şi consacrare a tinerelor valori”5, era concepută pe 


= 


„ Ton Frunzetti, În căutarea tradiţiei, Bucureşti, Editura Meridiane, 1998, p. 296. 

2. Magda Cârneci, „Atelier 35 Bucuresti şi în general. O scurtă privire retrospectivă”, in 

ARTA, nr. 4-5, 2012, p. 8. 

Catalog Atelier 35, Uniunea Artiştilor Plastici, 1988, p. 1. 

4. Ibidem: „În calitate de organizatori vom solicita Uniunii Artiştilor Plastici recompense 
în vederea încurajării artiştilor autori ai celor mai merituoase creaţii, care vor îngloba un 
grad apreciabil de originalitate, care vor face o notă distinctă în expoziţie prin alegerea 
temelor şi mijloacelor de expresie, şi care vor releva în gradul cel mai înalt tinere 
individualitati cu personalitate subliniată din rândul participanţilor la ATELIERUL 35”. 

5. Ibidem. 

patru niveluri, ce erau aplicabile atât la selecţia lucrărilor, cât şi la organizarea 
evenimentului. Aceste niveluri organizate sub forma unei baze de triunghi erau : 
curriculum vitae al fiecărui participant la Atelier 35, lucrările dorite a fi pre- 
zentate sub formă de diapozitive, lucrările expuse în cadrul expoziţiei şi 
recompensele pe care le vor primi participanţii. 

Condiţiile de participare pentru expoziţia din iulie-august 1988 erau simple : 


1. Fiecare artist îşi putea prezenta maxim patru lucrări, realizate în orice 
tehnică, în orice material şi la orice dimensiune. Lucrările se impuneau a 
fi reprezentative pentru stadiul actual al creaţiei sale. 

2. Datele autorului erau trecute clar pe reversul lucrării, cât şi menţiunea cărui 
Atelier 35 îi aparţinea în calitate de membru. 

3. De asemenea, titlul lucrării, anul în care aceasta a fost realizată, dimensi- 
unea şi tehnica erau aspecte importante pe care artistul trebuia să le men- 
tioneze pe spatele lucrării. 

4. Operațiunile de expediere şi de returnare ale lucrărilor reveneau Atelierelor 
35 participante, iar costurile acestor operaţiuni intrau în sarcina autorilor. 
Fiecare lucrare se împacheta corespunzător, iar orice detaliu referitor la 
condiţii speciale de transport sau manipulare a produsului intra exclusiv în 
obligaţiile autorului lucrării. 

5. Participanţii cu lucrări erau nevoiţi să pună la dispoziţia Atelierelor 35 
detalii precum curriculum vitae, fotografia lor la dimensiunea de 9 x 14 cm, 
imprimată pe hârtie lucioasă şi cu un contrast bun. 


Pentru o desfăşurare în condiţii bune a expoziţiei şi pentru facilitarea cola- 
borării între Atelierele 35 şi posibilii expozanti, se mentionau şi zilele şi orele la 
care aceştia din urmă pot afla informaţii suplimentare : „La telefonul 951/1 54 61 
vinerea între orele 15-17 şi 994/1 11 48, vinerea între orele 14-16”!. Catalogul 
expoziţiei a fost întocmit în 1988. Pe 12 pagini format A4 erau trecute urmă- 
toarele informaţii : artiştii cu numele complet, lucrările trimise cu toate detaliile 
tehnice şi un mic asterisc în dreptul câtorva lucrări, semn ce preciza că operele 
vor fi expuse în limita spaţiului disponibil. Acest catalog, la care am avut acces în 
cadrul Institutului de Istoria Artei „G. Oprescu”, a fost printre puţinele publicate 
de Atelier 35, întrucât fondurile sale materiale erau limitate. Catalogul expoziţiei 
a devenit un posibil dicţionar al tuturor afiliatilor la fenomenul Atelier 35: 
aproape 300 de susţinători ai Atelierului 35 din cele 23 de filiale din tara. 

Atelier 35 este locul predilect pentru prezentarea lucrărilor artiştilor din 
generaţia optzecistă. I se adăugau revista Arta, expoziţiile şi simpozioanele 


1. Ibidem, p. 2. 

desfăşurate în Sibiu, Bucureşti sau Baia Mare!. În revista Arta întâlnim o 
pleiadă întreagă de comentarii de artă referitoare la activitatea expozitionala a 
tinerilor artişti în spaţiile Atelier 35. Radu Popovici, în „Jurnalul galeriilor” 
din 1981, prezenta expoziţia colectivă realizată de artiştii Teodor Graur, Dan 
Mihălţianu, Olimpiu Bandalac şi Cristian Parachiv ca fiind una în care se punea 
problema „de ce expunem acum şi aşa? ”. Expoziţia acestor patru artişti înfă- 
tisa un joc între desene şi obiecte: „...nu putem reproşa acestei expoziţii decât 
siguranţa formulelor de reprezentare folosite, formule ce nu au cum să înceteze 
a fi un serios motiv de meditaţie în sine, conducând astfel către intervenţii 
profunde în interiorul fiinţei imaginii”?. 

De la Călin Dan aflăm că scopul fenomenului Atelier 35 era acela de a 
anihila şi exalta spaţiul, iar artistul Nicolae Golici „inventează trasee ce folo- 
sesc tridimensionalul ca trambulină”?. Pentru Andrei Pintilie, expoziţia proas- 
petilor absolvenţi Maruca Brâncoveanu, Viorel Popescu şi Nicolae Saptefrati 
era una in care comunicarea atentă cu criticul de artă Gheorghe Vida fusese 
benefică pentru prezentarea personalităţilor şi creaţiilor lor: „S-a realizat în 
acest fel, la Atelier 35, un întreg care nu etala trei personalităţi, ci le sublinia 
cu anumite intenţii convergentele şi divergentele în mod contrapunctic”*. 

„Existenţa Atelierului 35 a fost esenţială pentru miezul artei şi al spiritului 
generaţiei '80 în perioada ieșirii la rampă şi afirmării sale. ”5 Întrucât din 1986 
până în 1989 ideologia politică a ignorat noile înscrieri în UAP, toţi artiştii 
fără acest statut au avut posibilitatea de a expune exclusiv în spaţiile Atelier 35. 
Pentru a expune în spaţiile Atelierelor 35 o lucrare considerată nepotrivită de 
către sistemul politic, artiştii din Bucureşti apelau la tertipuri precum cel de a 
aduce lucrarea pentru panotare cu prea puţin timp înainte de vernisaj, evitând 
astfel controlul Uniunii Artiştilor Plastici. 

Conform lui Adrian Guţă, meritul de a fi transformat Atelier 35 într-o reţea 
naţională îi aparţine Anei Lupaş, responsabilă din partea conducerii UAP cu 
Cenaclul Tineretului - numele anterior al Atelierului 35°. Ana Lupas a numit-o 
pe Magda Cârneci preşedinta primului Atelier 35, cel din Bucuresti, pentru ca 
ulterior acest cenaclu să se extindă în majoritatea oraşelor mari din România : 


1. Adrian Guţă, Texte despre Generaţia '80 în artele vizuale, Piteşti, Editura Paralela 45, 
2001, p. 15. 

Radu Popovici, „Jurnalul galeriilor”, în ARTA, nr. 1-2, 1981, p. 77. 

Călin Dan, „Jurnalul galeriilor”, in ARTA, nr. 11, 1985, p. 10. 

Andrei Pintilie, Ochiul din ureche, Bucureşti, Editura Meridiane, 2002, p. 176. 
Adrian Guţă, „Generaţia artistică '80 de la un mileniu la altul”, în ARTA, nr. 4-5, 2012, 
p. 6. 

6. Ibidem. 

Iasi, Cluj, Oradea, Timisoara, Arad, Craiova, Bacau etc. Expozitiile de grup, 
cele locale, cele regionale organizate de către Atelier 35, unele dintre acestea 
fiind însoţite de dezbateri publice, au ajutat la crearea şi dezvoltarea unei noi 
generaţii, generaţia optzecista. Atelier 35 a strâns în jurul său o reţea naţională 
de artişti, comentatori de artă, critici de artă şi privitori emancipati. Printre 
evenimentele organizate mentionez: 1975 - „Corpul uman”, organizat de 
Atelier 35 prin Geta Brătescu la Facultatea de Medicina din Bucuresti; 1980 - 
„Munca Artei” la Clubul Uzinei „23 August” din Bucuresti, expoziţia colec- 
tivă „Bandalac, Graur, Mihălţianu, Paraschiv”, Atelier 35 la Galeria Orizont 
din Bucuresti; 1981 - „Starea proiectivă a desenului”, Galeria Orizont, 
Bucureşti, organizator Atelier 35 prin Wanda Mihuleac, Dragoş Gheorghiu şi 
Călin Demetrescu ; 1983 - „Secţiune în atelier”, Galeria Orizont, organizator 
Atelier 35 prin Leonard Răchită ; 1984 - „Imagini contemporane”, Muzeul de 
artă, Craiova, organizator Atelier 35 prin Cătălin Davidescu ; 1985 - dezba- 
terea „Transavangardă şi postmodernism”, Atelier 35, Bucuresti, „Oglinda”, 
Galeriile de Artă, Baia Mare, organizator Atelier 35; 1987 - „Alternative”, 
Galeria Orizont, Bucuresti, organizator Atelier 35 prin Magda Cârneci, Călin 
Dan, Dan Mihălţianu, „Tineri artişti şi contemporaneitatea”, expoziţie şi 
colocviu la Timişoara, organizator Atelier 35 prin intermediul lui Pavel Verdes 
şi Călin Beloescu; 1988 - Expoziţia Naţională a Tineretului, Baia Mare, 
„Mobil Fotografia”, Galeria Nouă, Oradea, „Expoziţii de buzunar”, Teatrul 
de Stat, Oradea; 1989 - „Ochii-peşte”, Galeria Nouă Oradea, şi ,,Schita-obiect 
în sculptură” la Galeria Orizont, Bucureşti, organizat de Atelier 35 cu ajutorul 
lui Carmen Popescu!. Cenaclul Atelier 35 şi-a continuat activitatea şi după 
1990. În 1991, la Galeriile Orizont din Bucureşti a avut loc expoziţia Marilenei 
Preda Sânc ; în 1995 a avut loc expoziţia „Noi şi străinul”, organizată de Erwin 
Kessler la Galeria Căminul Artei din Bucureşti; în 1997 a fost organizată 
expoziţia „Antimuzeu sau tentatia cotidianului”, la Galeria Eforie de către 
Horia Avram’. 

Dacă fenomenul Atelier 35 a fost văzut drept o reacţie de autoapărare a 
unei generaţii în fata ideologiei comuniste, activitatea Galeriei Atelier 35 din 
Bucureşti duce în prezent o luptă acerbă pentru câştigarea spaţiului de consum 
de cultură contemporană din centrul vechi al capitalei. Galeria Atelier 35 
actuală păstrează principiile iniţiale, realizând evenimente cu artişti din ţară 
sau din străinătate sub vârsta de 35 de ani. 


1. Alexandru Titu, op.cit., pp. 211-217. 
2. Ibidem, pp. 218-228. 

Grupul 1.1.1 


Conform lui Călin Dan, productivitatea de tip colectiv, aşa cum este prezentată 
în cadrul grupurilor artistice, este utilă până la un anumit punct pentru că 
prezintă „relativa omogenitate existenţială şi spirituală, la nivelul câtorva 
generaţii învecinate ; [redă] manifestarea inteligentă a unei tehnici de autopro- 
movare prin intermediul grupului, pentru a contracara diverse presiuni exteri- 
oare ; [evidenţiază] influenţa unui pattern cultural propriu locului, promovând 
libera circulaţie a ideilor, starea de boemă fertilă, comunicarea necrispată, la 
nivelul obiectului artistic cel puţin”!. 

Apartenența la un grup oferea unui artist stabilitatea şi libertatea de a crea 
într-un spaţiu cultural potrivit necesităţilor şi dorințelor sale. Denumirea gru- 
pării, 1.1.1, denotă individualitatea fiecărui membru în parte: Constantin 
Flondor, Ştefan Bertalan şi Roman Cotosman. Activitatea grupului de orientare 
constructivist-cibernetică s-a desfăşurat între 1966 şi 1969. În 1969, Roman 
Cotoşman a emigrat în Statele Unite ale Americii, eveniment ce a condus la 
desfiinţarea grupului şi fondarea de către ceilalţi doi artişti a unei noi grupări, 
numită Sigma. 

Încă din 1962, Constantin Flondor, Roman Cotoşman şi Ştefan Bertalan 
şi-au găsit puncte artistice comune, vizitându-şi in mod constant atelierele unul 
altuia. Schimbul de idei a fost realizat în cadrul acelor vizite profesionale, dar 
doar în anul 1966 au decis să se afilieze unei grupări. În urma expoziţiei 
regionale de la Timiş, la care au participat toţi cei trei artişti”, aceştia au 
hotărât să se formeze Grupul 7.1.1. Anul următor, cei trei artişti au expus in 
cadrul expoziţiei regionale, sub numele proprii, dar păstrându-şi titulatura de 
membri afiliati unui grup. Stefan Bertalan a prezentat lucrările Identitate V 
(tus şi fire), Structuri spatiale (tuş şi fire), Automorfism (guaşe). Roman Cotoşman 
a expus trei monotipuri: Secvente vizuale, Interferente I şi Interferente II, iar 
Constantin Flondor a ales să prezinte operele : Contrapozifii instabile (guase), 
Dialog contradictoriu (guaşe) şi Printre alţii, care încotro (guase). În anul 
1968, Gruparea 7.1.1] a expus la Sala „Kalinderu” din Bucuresti, alături de 
Diet Sayler şi Molnar Zoltan, şi a participat la Trienala de Arte Decorative 
din Milano, sub îndrumarea curatorială a lui Ion Frunzetti. 


1. Călin Dan, „Atelier 35. Oradea”, în ARTA, nr. 2, 1989, p. 24. 

2. Constantin Flondor, Flondor de la „111 ” + „Sigma” la „Prolog”, Cluj, Editura Idea 
Design & Print, 2005, pp. 150-180. În cadrul acestei expoziţii, Ştefan Bertalan expune 
Acustică vizuală, Creşterea şi Beton armat, Roman Cotosman: Energetică, Proiectie 
spațială, Reflexe spatiale, Constantin Flondor prezintă lucrările : Nostalgii cosmice, 
Mirişte, Peisaj liric şi August-câmpie-soare. 

Înainte de desfiinţarea grupului in 1969, membrii săi au expus la Bienala 
de Artă Constructivistă „Elemente + Prinzipien” la Nürnberg, alături de Ilie 
Pavel şi Mihai Rusu. Octavian Barbarosa a fost comisarul desemnat pentru 
această expoziţie din Nürnberg. Grupul /././ a fost înfiinţat din dorinţa celor 
trei artişti de a crea într-un mediu adecvat. Influenţa Grupului 7.7.7 asupra 
artei româneşti este menţionată şi de această dată, cataloage şi cărţi de specia- 
litate în care sunt prezentate creaţiile lor fiind realizate şi acum. Într-o societate 
a ideologiei comuniste, Grupul 7.7.7, aidoma celorlate grupări experimentale, 
a găsit o nouă oportunitate de exprimare artistică. 


Grupul Prolog 


Atunci când societatea este nedreaptă faţă de un artist, acesta nu poate rămâne 
impasibil!. Ca o contradicţie a definirii patrimoniului artistic în spaţiul cultu- 
ral românesc, artiştii au realizat lucrări în stil propriu, respectând limitele de 
prezentare propuse de comunism. Tradițiile dau naştere standardelor referitoare 
la ceea ce este bine şi greşit în artă. Ele generează sisteme stabile şi durabile 
de relaţii sociale ce vin în sprijinul individului în situarea sa pe scara socială. 
Prin aceste tradiţii individul dobândeşte obligaţii sociale şi responsabilităţi?. 
În ceea ce priveşte spaţiul românesc, această tradiţie a comunismului a fost 
înlocuită cu dorinţa artiştilor de a rămâne fideli propriei lor constituţii artistice. 
Olga Greceanu a optat să se refugieze pictând pereţii bisericilor şi scriind cărţi 
şi articole despre femeile-artist. 

În lipsa curatorilor independenţi, artiştii fac apel la „curatorul interior”, 
care le transmite cum nu trebuie să creeze o lucrare, ce nu mai era valabil în 
creaţiile lor pentru perioada în care activează. În anul 1984, la Tescani, era 
înfiinţat Grupul Prolog, grupare artistică de orientare neotraditionalista, cu 
influenţe creştin-ortodoxe pregnante. Acest grup, format de Paul Gherasim, 
Constantin Flondor, C(h)ristian Paraschiv, Horea Paştina şi Mihai Sârbulescu, 
a redescoperit dimensiunea spaţială a sacrului şi a peisajului. Paul Gherasim - 
cel ce expunea în 1957 lucrări la aniversarea răscoalei ţărăneşti din 1907, 
distins în anul 1964 cu Premiul Salonului Oficial, iar în anul 1965 cu Premiul 
Uniunii Artiştilor - îşi schimbă stilul, concentrându-se asupra esenţializării 
materialului şi eliminării tonurilor tari. În anul 1984, a ales să se afilieze 


1. Suzi Gablik, op.cit., p. 67. 
2. Ibidem, p. 129. 
3. Boris Groys, op. cit., p. 27. 

Grupului Prolog. Un alt artist al Grupului Prolog este Horea Pastina. Absolvent 
al Institutului de Arte Plastice „Nicolae Grigorescu”, secţia pictură, la clasa 
profesorului Alexandru Ciucurencu, „Paştina este un liric respectuos, reţinut, 
mascându-şi cu discreţie şi fineţe sentimentele”!. Horea Paştina afirma : „Nu 
este o noutate în ceea ce fac, este o noutate pentru mine. Desenez pentru că 
s-a mai desenat. Observ. Pornesc de la observaţie. Atâta frumuseţe, folos şi 
rost în jur”?. Atât Horea Paştina, cât şi Paul Gherasim au experimentat idei şi 
concepţii artistice proprii. „Aceşti pictori [ce formează Grupul Prolog II - la 
care se adaugă Horia Bernea şi lon Valentin Scărlătescu], de altfel bine 
cunoscuţi şi afirmati dinainte, pratică brusc «traditionalismul» nu ca pe o afi- 
şată neputinţă, ci ca pe o opţiune, ca pe o profesiune de credinţă. Figurativul 
lor «cuminte» - după explorări aproape la limita vizualului la câţiva dintre 
ei - nu poate fi o ciudată retardare, un straniu anacronism, ci mai degrabă o 
asumare lucidă şi deliberata”>. 

Activitatea Grupării Prolog a continuat şi după anul 1990, artiştii expunând 
atât in România, cat şi în străinătate. În 2006, a fost deschisă la Muzeul de 
Artă din Alba Iulia expoziţia Prolog - 20 ani, menită să celebreze activitatea 
acestui grup. Chiar dacă Gruparea Prolog (la care au fost afiliati temporar şi 
Horia Bernea, Doru Tulcan, Vasile Varga, Valentin Scărlătescu şi Sorin 
Dumitrescu) a început să lucreze din dorinţa de a-şi găsi un mediu artistic liber 
de constrângerile politice, timpul a transformat această mişcare într-o entitate 
artistică cu propria-i identitate, indiferent de spaţiul politic, cultural sau social 
în care îşi desfăşoară activitatea. „Grupul Prolog a dat o nouă dimensiune 
peisagismului românesc şi continuă să se înscrie în acea parte a culturii autoh- 
tone actuale care afirmă şi impune valorile patrimoniale, întreg blocul tradiţiei, 
ca expresie a unei ordini sociale.” 


Grupul Sigma 


Conform lui Octavian Barbarosa, la Grupul Sigma, în operele concepute „soci- 
alul sau politicul apar ca date indirecte ale unei realităţi independente de operă, 
pe care aceasta le reflectă şi reprezintă în lumea simbolurilor, mai mult sau 
mai puţin veridic, mai mult sau mai puţin explicit sau aluziv. Socialul sau 


Radu Ionescu, Printre artişti plastici contemporani, Bucureşti, Editura Maiko, 2003, p. 40. 
Catalogul expoziţiei Treisprezece, curator Marcel Bunea, Editura Unarte, 2011, p. 87. 
Magda Cârneci, „Prolog II”, în ARTA, nr. 2, 1987, p. 25. 

Constantin Prut, Dicționar de artă modernă şi contemporană, Bucureşti, Editura 
Univers Enciclopedic, 2002, p. 418. 

politicul constituie o finalitate intrinsecă, substanţă intimă a operei, raţiunea 
ei de a fi, explicaţia genezei, nu numai a destinaţiei ei”!. Lucrările realizate 
printr-o „coincidenţă procesuală”? de Grupul Sigma, caracterizate printr-o 
ruptură de contextul social şi ideologic, redau forme în spaţiu lipsite de sens. 
Contemplarea operelor realizate de Grupul Sigma „încetează să mai fie apa- 
najul exclusiv al monumentelor şi zonelor de repaus muzeal, pentru că ea 
constituie repausul estetic vizual al ochiului în contactul lui cu ambianta”?. 
Grupul Sigma a luat fiinţă în anul 1969 şi a funcţionat până în anul 1980. 
A fost format din artişti precum Ştefan Bertalan, Constantin Flondor, Doru 
Tulcan, lon Gaita, Rusu Elisei, Livius Ciocârlie şi matematicianul Lucian 
Codreanu. Munca în echipă, preluarea şi dezvoltarea unor principii propuse 
de Gruparea /././ au fost primele dintre principiile de lucru ale grupului. 
Natura şi mediul erau considerate de către membrii Sigma drept locuri propice 
de cercetare şi manifestare. Credeau în principiile de ordine şi au integrat în 
lucrările lor aspecte din psihologie, matematică, bionică, arhitectură şi matematică. 
Materialele folosite erau dintre cele mai diverse : de la hârtie, lemn, carton, 
materiale industriale (stiplex, aluminiu, sticlă), până la fire şi benzi sintetice. 
Prima perioadă a Grupului Sigma, între 1970 şi 1974, se caracteriza prin 
realizarea de proiecte comune şi expunerea lor ca atare în expoziţii coerente. 
La Salonul Județean din Timişoara, din 1970, expun prima lucrare colectivă, 
Piramida albă, realizată la dimensiunile de 50 x 70 x 70 cm, din carton duplex. 
De asemenea, îi regăsim şi la galeria „Helios” din cadrul Salonului Județean, 
cu lucrările colective : Echipartitii ale spațiului - operă-piramidă realizată din 
bare de lemn, Macheta pentru Casa Studenţilor — lucrată în lemn, fire şi stiplex, 
Rotatii triangulare şi Ansamblu mobil, ambele lucrări concepute din plăci de 
aluminiu, Structură elastică, pentru producerea căreia s-au folosit bare elastice 
din oțel şi fire de nailon. În 1971, grupul a participat cu o documentaţie la 
expoziţia „Romanian Art Today”, la Galeria Richard Demarco din Edinburgh”. 
În cea de-a doua perioadă, între 1974 şi 1978, fiecare membru al Grupului 
Sigma a participat în nume propriu la expoziţii, păstrându-şi în acelaşi timp 
statutul de reprezentant al grupării artistice, fără însă a menţiona clar această 
afiliere’. În cadrul „Festivalului Cibinium” organizat la Sibiu în 1973, la 


Octavian Barbarosa, „Grupul Sigma”, în ARTA, nr. 10-11-12, 1971, p. 74. 

Ibidem. 

Ibidem. 

Ileana Pintilie, Ștefan Bertalan. Drumuri la răscruce, Timişoara, Editura Fundaţiei 
Triade, 2010, p. 179. 

5. Doru Tulcan, Grupul Sigma. O perspectivă, Timişoara, Editura Fundaţiei Interart 
TRIADE, 2003, pp. 25-27. 

Galeria „Sirius”, vedem atât lucrarea Structuri tridimensionale, plăci metalice 
şi sârmă zincată, semnată de Doru Tulcan, Trei variante ale unei Structuri 
luminoase, creată de Ştefan Bertalan, cât şi opera Îmbinarea suprafețelor 
prismatice triunghiulare şi pentagonale, realizată de Constantin Flondor. 

În 1974, grupul, în variantă restrânsă, prezintă în cadrul Galeriei Nouă la 
Bucureşti expoziţia „Artă şi energie”, organizată de Dan Hăulică. Observăm, 
Şi în cazul acestei expoziţii, numele autorului pe fiecare lucrare. Astfel, Ştefan 
Bertalan a înfăţişat un spaţiu ţesut şi modelat cu fire şi benzi colorate, Doru 
Tulcan şi Ion Gaita au realizat un spaţiu ritmat şi structurat din reţele hexae- 
drale, bare, hexagoane, benzi, iar Constantin Flondor a creat opera Noduri şi 
corpuri spaţiale rezultând din studiul îmbinărilor suprafețelor prismatice tri- 
unghiulare şi pentagonale, lemn si aluminiu!. Grupul s-a destrămat în anul 1981, 
ultima prezentare cu lucrarea Studiul 2 având loc la Galeria „Bastion” din Timisoara. 

Grupurile artistice prezentate mai sus fac ca vizitatorul expozițiilor organi- 
zate să ajungă de la stadiu de simplu privitor la cel de interpret al lucrărilor. 
Intrarea în spaţiile expoziţionale propuse de aceste grupări artistice era echi- 
valentul pătrunderii într-o lume artistică în care privitorul era îndemnat să 
supună propriilor sale judecăţi de valoare lucrările prezentate. Lucrările şi 
acţiunile experimentale realizate în perioada 1970-1989 redau un nou aspect 
al patrimoniului comunismului din România. Reluarea acestor imagini în dife- 
rite expoziţii, intrarea lucrărilor experimentale în patrimoniul muzeelor? oferă 
o nouă faţetă patrimoniului artistic creat în comunism. 


Muzeu al imaginilor comunismului ? 


Dacă în cazul operelor de artă furate din marile muzee sau al lucrărilor pier- 
dute din diferite cauze se plamadeste un mit în jurul acestora?, operele realizate 
în timpul comunismului conform normelor ideologice nu sunt supuse aceloraşi 
reguli. „Furaţi-mă, vă rog” este titlul unui capitol din lucrarea lui Simon Houpt, 
Muzeul operelor dispărute, şi o modalitate la limita paradoxului a operelor de 
artă de a-şi găsi un nou succes în faţa publicului“. Lucrările realizate conform 


= 


Constantin Flondor, op. cit., pp. 150-180. 

2. Lucrarea Plutind, plecând, intitulată ulterior Autoportret schingiuit de Ştefan Bertalan, 
este achiziționată de Muzeul de Artă din Timişoara în anul 1991. 

3. Simon Houpt, Muzeul operelor dispărute, Bucureşti, Editura Vellant, 2006, p. 135. 

4. Cazul furtului lucrării Mona Lisa realizată de Leonardo Da Vinci este exemplul cel mai 

bun pentru această isterie generală in jurul unei opere de artă. În urma furtului ei, în 

anul 1911, imaginea Mona Lisei devine un icon în lumea artei, aspect valabil şi după 

ideologiei comuniste nu sunt reconsiderate cu acest statut in caz de furt sau 
distrugere. Acestea sunt considerate imagini ale unui regim politic trecut ce 
trebuie lăsat în urmă. Lucrările propagandistice ale artiştilor partidului, ale 
artiştilor ce au obţinut consacrarea, sunt omise şi evitate în prezent, nu figu- 
rează în cataloagele de expoziţie şi lipsesc (voit) din biografiile autorilor. 
Dispariţia lucrărilor propagandistice şi a anumitor artişti care în contempora- 
neitate şi-au pierdut acest statut se întâmplă în muzeele de artă. Un exemplu 
bun în acest sens este Galeria Naţională a Muzeului de Artă din Braşov, care 
expune lucrări ale celor „mai cunoscuţi artişti din România”! din secolul 
al XVII-lea până în secolul XX. Artiştii secolului XX expuşi în cadrul Galeriei 
Naţionale de la Muzeul de Artă din Braşov sunt: Ştefan Luchian, Gheorghe 
Pătraşcu, Theodor Pallady, Nicolae Tonitza, Octav Băncilă, Francisc Sirato, 
Jean Al. Steriadi, Iosif Iser, Camil Ressu, Dumitru Ghiaţă, Nicolae Dărăscu, 
Lucian Grigorescu, Hans Mattis-Teutsch, Marius Bunescu, Rudolf Schweitzer 
Cumpăna, M.H. Maxy, Alexandru Ciucurencu, Corneliu Baba, Henri Catargi, 
Ion Țuculescu, Ion Pacea, Viorel Mărginean, Viorel Almăşanu, Stefan Caltia, 
Ion Gheorghiu, Ion Vrăneanţu, Horia Bernea, Vasile Baboie, Sever Frențiu, 
Zina Blănuţă, Eftimie Modâlcă, Teodor Rusu. Ovidiu Maitec, Ion Irimescu, 
Miliţa Petraşcu, Timar Margit sunt printre sculptorii prezenţi în cadrul Galeriei 
Nationale’. 

În cadrul Galeriei de artă românească de la Muzeul National Brukenthal îi 
găsim expuşi în sala a VII-a pe iniţiatorii principalelor direcţii ale picturii 
româneşti din a doua jumătate a secolului XX. Printre aceştia sunt prezenţi : 
Lucian Grigorescu, Henri Catargi, Eustațiu Stoenescu, Rudolf Schweitzer 
Cumpăna, Dumitru Ghiaţă, Alexandru Ciucurencu, Corneliu Baba şi Ion 
Tuculescu*. Aceste două muzee prezintă lucrări selectate ale unor artişti ce nu 


recuperarea acesteia. Reinterpretarea în mod constant a acestei imagini davinciene 
(Salvador Dali se fotografiază în postură de Mona Lisa, Bansky realizează o Mona Lisa 
cu bazooka, René Magritte înlocuieşte chipul Giocondei cu o oglindă încadrată de două 
draperii, iar Yan Pei-Ming ne invită la Funeraliile Mona Lisei la Luvru în anul 2008) 
şi numărul mare de vizitatori transformă lucrarea într-un icon. De asemenea, un alt 
exemplu recent este cel al lucrărilor furate de trei români din Muzeul Kunsthal din 
Rotterdam: Cap de arlechin de Pablo Picasso, Fată citind în alb şi galben de Henri 
Matisse, Femeie cu ochii închişi de Lucian Freud, Fată în fata ferestrei deschise de 
Paul Gauguin, Waterloo Brigde şi Caring Cross Bridge realizate de Claude Monet şi 
Autoportret de Meyer de Haan. 

1. Titus N. Haşdeu şi Alexandru Lungu (coord.), Muzeul de artă Braşov. Galeria Naţională, 
Sibiu, Tipografia Masib SRL, p. 1. 

2. Ibidem, pp. 1-17. 

3. Iulia Mesea, Galeria de artă românească. Muzeul National Brukenthal, Sibiu, Editura 
Altip, 2010, pp. 130-149. 

au reprezentat doar imagini ideologice. Nationalul prezentat in cadrul acestor 
două muzee oferite ca exemple elimină voit din expuneri prezentarea lucrărilor 
propuse de ideologia comunistă. Este ignorată o parte din istoria artei româ- 
nesti, atribuindu-se o identitate nouă lucrărilor şi artiştilor prezentaţi. Nationalul 
prezentat în cadrul acestor muzee elimină astfel, subiectiv, evaluarea a patru- 
zeci de ani de propagandă comunistă şi a creaţiilor artistice din acest răstimp. 

În cadrul conferinţei EUNAMUS National Museums in a Changing Europe 
la care am fost prezentă în decembrie 2012!, s-a pus această problemă a nati- 
onalului în cadrul muzeelor. Discuţiile au dus la următoarele concluzii: 
muzeele naţionale trebuie să ajungă la un echilibru între stabilitate şi schimbare 
prin re-formulări, re-naratii, re-meditatii, re-profesionalizare, re-organizare ; 
muzeele nationale trebuie să se folosească de noile media pentru prezentarea 
atentă a colecţiilor şi a patrimoniului existent ; muzeele nationale trebuie să 
colaboreze şi să uite de competiţiile din trecut; muzeele naţionale trebuie să 
realizeze parteneriate cu muzeele locale şi regionale, astfel încât acestea să 
prezinte un mozaic al identităţii unei naţiuni. Aş putea adăuga la aceste îndru- 
mări către muzeele naţionale prezentarea lucrărilor artistice realizate conform 
ideologiei comuniste. Trecutul comunist trebuie să fie asumat, astfel încât să 
fie înţeles şi perceput într-o formă unitară şi clară. 

Peter Aronsonn, coordonatorul proiectului EUNAMUS, continuă aceste 
sfaturi pentru desfăşurarea în bune condiţii a activităţii muzeelor naţionale 
afirmând că muzeele naţionale trebuie să fie instituţii creative autonome ; 
muzeele naţionale trebuie să depăşească toate constrângerile naţionale ; muze- 
ele naţionale pot să acţioneze în calitate de forumuri pentru probleme în 
domeniul artei; muzeele nationale trebuie să ajungă la o nouă audienţă?. 

Muzeele naţionale de pe teritoriul românesc sunt obligate să prezinte în 
ansamblu istoria artei din România cu tot cu elementele ideologice comuniste. 
Această asumare a trecutului este necesară mai ales artiştilor pentru conştien- 
tizarea cerinţelor artistice pentru spaţiul cultural românesc. După „sfârşitul” artei 
în anul 1989, este anevoioasă o adaptare a spaţiilor de consum de cultură şi a 
artiştilor la ideile contemporane occidentale. Aici intervine rolul muzeelor ce 
trebuie să devină compendii ale istoriei artei româneşti din care artistul să se 
poată inspira pentru crearea de lucrări considerate contemporane. Vasile Grigore, 
în 2003, menţionează în catalogul muzeului său că a început să devină colecţionar 
de artă în timpul studenţiei sale, atunci când vizita muzeele K.H. Zambaccian, 


1. Prezentarea cu care am participat în cadrul acestei conferinţe a fost „The Status of the 
Artist in Communist Era in Romania. The Role of the National Museum of Art”. 
2. http: //www.eunamus.eu/files/finalconfreport.pdf - consultat la data de 15.09.2013. 

Dr. Dona şi Slătineanu!. Vasile Grigore a fost influenţat de colecţiile coerente 
ale unor muzee şi, la rândul său, prin muzeul creat va influenţa noi artişti. 

În concluzie, picturile, sculpturile şi lucrările grafice realizate conform 
standardelor în perioada comunistă se simt precum sticlele de Coca-Cola ale 
lui Andy Warhol ce au fost luate din muzeu şi expuse într-un supermarket ca 
simple obiecte pentru consumul imediat. Expozitiile au loc într-un muzeu, 
într-o galerie de artă, dar acestea nu sunt pieţe de artă, deci a priori expoziţia 
este doar o posibilitate de prezentare a imaginilor?. Majoritatea lucrărilor 
realizate în timpul comunismului nu îşi mai găsesc un loc în spaţiul muzeal 
contemporan. 

Capitalismul este cel care impune piaţa de artă, iar această piaţă de artă 
nouă pentru România este una ce nu găseşte un loc lucrărilor comuniste. 
Valoarea muzeală tradiţională a unei lucrări de artă nu este similară cu cea 
oferită de piaţa de artă capitalistă. După desfiinţarea forţată a unei pieţe de 
artă în spaţiul românesc şi formarea unei false pieţe de artă cu formule diferite 
de ale Occidentului, alinierea la normele capitalismului este dificilă. Patrimoniul 
real al postcomunismului poate fi considerat o disolutie totală de trecut şi de 
o identitate culturală impusă. Sistemul politic comunist a început printr-o 
detaşare de trecut şi o limitare a libertăţii şi s-a terminat tot printr-o disolutie - 
în acest caz, o disolutie a lui însuşi şi o limitare a gradului de adaptare la 
capitalism a artistului. 

În concluzie, lucrările comuniste şi experimentale îşi aşteaptă un loc în 
muzeele naţionale pentru a prezenta în ansamblu traiectoria istoriei artei româ- 
neşti. Disolutia comunismului a dus la o reidentificare cu artiştii moderni, 
presocialişti, fapt ce a condus la un restart fals în artă. Restartarea artei pornind 
de la lucrările lui Nicolae Grigorescu, ale lui Theodor Aman, Theodor Pallady 
este una eronată din punctul meu de vedere. Vedem în lucrările postdecembriste 


1. Eugenia Florescu, Viorel Rău, Muzeul de Artă Vasile Grigore. Pictor şi colecționar, 
Regia Autonomă Monitorul Oficial, 2003, p. 5: „Eram student la Institutul de Arte 
Plastice «Nicolae Grigorescu» din Bucuresti, în anul 1953, şi vizitam frecvent muzeele : 
K.H. Zambaccian, Doctor Dona, Slătineanu. În primul muzeu am văzut portretul lui 
Theodor Pallady, desen cu dedicație de la marele pictor Henri Matisse - o frumuseţe - şi 
«Cap de copil în bronz» de Constantin Brâncuşi. La muzeul Dona am admirat, alături 
de arta românească (Nicolae Grigorescu, Ştefan Luchian, Nicolae Tonitza), un «Peisaj» 
uluitor de frumos al lui Pissaro. În Colecţia de Artă Decorativă Comparată Slătineanu 
am admirat un desen în cărbune al lui Vincent Van Gogh, «Semănătorul». Îmi drămu- 
iam timpul şi vizitam Muzeul de Artă al României. Visam cu ochii deschişi, în dorinţa 
de a-mi cumpăra şi eu Artă”. 

2. Jean-Jacques Gleizal, Arta şi politicul. Eseu despre mediatie, Bucuresti, Editura 
Meridiane, 1999, p. 88. 

o influenţă a icon-urilor comuniste, din dorinţa artiştilor de a(-si) explica cei 
40 de ani de artă. Imaginile fără text devin stânjenitoare, ca o persoană nudă 
aflată într-un spaţiu public deschis. Doar spaţiul unei colecţii permite şi acceptă 
această nuditate a operelor de artă. Operele de artă realizate în perioada comu- 
nismului, fie prezentând clar sistemul politic, fie opunându-i-se, simt nevoia 
unui spaţiu de consum de cultură!. Ele au nevoie de un spaţiu în care să devină 
exponatele unei perioade istorice. 

Boris Groys afirma că funcţia criticului de artă şi a comentatorului de artă 
este de a pune haine pe opera de artă (text-clothes) ; pentru lucrările realizate 
în perioada comunistă, un simplu spaţiu de prezentare, de muzeificare este 
suficient spre a se prezenta publicului. În momentul în care privitorul pătrunde 
într-un spaţiu definit clar pentru consumul de cultură, el are conştiinţa faptu- 
lui că se află într-un loc special amenajat în care lucrările prezentate sunt 
exponate şi trebuie văzute ca atare. Mesajele propagandistice ale lucrărilor 
comandate îşi pierd din valoare şi devin la rândul lor exponate într-un muzeu. 
Aici se poate prezenta diferenţa între valoarea muzeală tradiţională şi cea de 
pe piaţa de artă, care delimitează clar o lucrare comandată de una experimen- 
tală. O lucrare propagandistică poate impresiona, poate fi dorită a fi prezentă 
în colecţia unei persoane, însă într-un muzeu este relevantă doar pentru a 
prezenta o perioadă istorică?. Fetişizarea în acest sens a unui exponat are loc 
dincolo de muzeu, în intimitatea privitorului. 

Un muzeu sau, mai bine spus, un spaţiu din cadrul unui muzeu, care să 
cuprindă lucrările comandate şi cele experimentale create în perioada comu- 
nismului, este benefic pentru artistul şi arta actuală românească. Din punctul 
meu de vedere, asumarea trecutului sub toate formele este necesară pentru o 
dezvoltare armonioasă a artei contemporane. Nu putem elimina 40 de ani din 
istoria artei plastice româneşti. Un astfel de muzeu în care lucrările comuniste 
îşi găsesc un loc nu se doreşte a deveni unul superstar’, unul care este necesar 
a fi vizitat de către public, ci va fi unul care re-prezintă într-o formă completă 
istoria artei plastice româneşti. 


1. Boris Groys, op. cit., p. Ul. 

2. Ibidem, p. 51. 

3. Noţiunea de „muzeu superstar” este folosită de Bruno Frey, referindu-se la muzeele 
care prin strategii de marketing, de promovare oferă o valoare artistică şi una culturală 
unui spaţiu de consum de cultură, recunoscute drept excepţionale. Un astfel de muzeu 
superstar este unul obligatoriu trecut pe lista „neapărat de vizitat” (must see) pentru 
publicul emancipat sau nu. Muzeul superstar deţine o activitate comercială proprie 
capabilă să aducă profit şi are un impact major în cadrul economiei locale (Bruno Frey, 
„Superstar Museums : An Economic Analysis”, in Journal of Cultural Economics, nr. 2-3, 
1998, pp. 113-125). 

Securitatea şi panica morală : contraculturile 
muzicale ale tineretului în România comunistă 
a anilor '80 


Abstract. Using Stanley Cohen’s concept of moral panic, my paper analyzes the way 
in which the Securitate understood and reacted towards the emergence of punk rock, 
new wave, rock and csöves (tubers) musical countercultures among the Romanian youth 
during the 1980s. The main argument of my paper is that the specific reaction of the 
Securitate about this subject was not simply the consequence of resuming old ideolo- 
gical stereotypes about West and its use of culture and ideology in the struggle against 
Soviet Union and its allies. As such, the Securitate’s moral panic was also informed 
by the symbolic significance that youth held in fostering the building socialism and 
related to this, by how youth’s consumption of Western musical culture could change 
the terms of such positioning. Moreover, the Securitate officials’ lack of thorough 
knowledge of Western musical scene and culture led them to indiscriminately ascribe 
the rebelling and anti-system meaning that these countercultures had in the Western 
societies to their Romanian versions. At the same time, based on the supposedly non- 
conformist nature of the youth countercultures, my paper shows how the Securitate 
placed the Romanian young fans in a fabricated rather real social marginality. In the 
last part of my paper, I show how the Securitate assumed the role of a moral entre- 
preneur in dealing with the emergence of Romanian youth countercultures. 


Keywords: youth, counterculture, moral panic, Securitate, music, West 


Folosind conceptul lui Stanley Cohen de panică morală, lucrarea mea va 
analiza modul în care Securitatea a înţeles şi a reacţionat faţă de apariţia în 
decursul anilor '80 a contraculturilor muzicale punk rock, noul val, rock şi 
csöves (tubarii) în rândul tinerilor români. După consideraţiile introductive 
legate de încadrarea teoretică a demersului meu, voi identifica şi exemplifica 
pe rând elementele care au generat reacţia de panică morală a Securităţii faţă 
de popularitatea de care se bucura în rândul tinerilor români muzica occiden- 
tală. În acest sens, principalul argument al lucrării este că reacţia specifică a 
Securităţii faţă de acest subiect nu trebuie înţeleasă doar în termenii replicării 
unor clişee ideologice care subliniau folosirea de către blocul occidental a 
mijloacelor culturale şi ideologice în lupta sa împotriva Uniunii Sovietice şi a 
aliaţilor săi europeni!. Aşa cum voi arăta pe parcursul lucrării, panica morală 
a Securităţii a fost generată în primul rând de importanţa simbolică atribuită 
tineretului în proiectul constructiv socialist, dar mai ales de modul în care 
ataşamentul său faţă de o anumită cultură muzicală occidentală putea schimba 
termenii unei astfel de poziționări. În acelaşi timp, lipsa unor cunoştinţe temei- 
nice privind scena muzicală străină a oficialilor de la Securitate a determinat 
transpunerea nediscriminată în contextul românesc al anilor '80 a semnificației 
contestatare şi antisistem pe care culturile muzicale au avut-o în societăţile 
occidentale. Legat de importarea acestui dublu aspect contestatar şi antisistem 
al culturilor muzicale occidentale în spaţiul românesc, voi arăta cum organele 
de Securitate i-au plasat pe tinerii consumatori de muzică occidentală într-o 
marginalitate socială mai degrabă fabricată decât reală. Un ultim punct de 
interes al lucrării mele va fi legat de evidenţierea modului în care Securitatea 
şi-a asumat sarcina de antreprenor moral (Howard Becker) sau de control social 
în privinţa răspândirii contraculturilor muzicale de inspiraţie occidentală în 
rândul tinerilor români. 


1. A se vedea în acest sens Andreas Glaeser, Political Epistemics. The Secret Police, the 
Opposition and the End of East German Socialism, Chicago si Londra, The University 
of Chicago Press, Londra, 2010; David C. Engerman, „Ideology and the Origins of 
the Cold War, 1917-1962”, in Melvyn Leffler, Odd Anne Westad, Cambridge History 
of the Cold War, vol. I, Origins, Cambridge, Cambridge University Press, 2010, 
pp. 20-41. 

Introducere 


Initial, conceptul de panică morală a fost utilizat de Stanley Cohen pentru a 
descrie modul cum un eveniment banal (o confruntare dintre două grupuri de 
tineri, mods şi rockers) a fost transformat prin reacţia mass-mediei, a opiniei 
publice sau a agenţilor de control social din Marea Britanie a anilor ’60 într-un 
eveniment care „ameninţa valorile şi interesele societăţii”. Din această per- 
spectivă, panica morală nu reprezintă doar o reacţie publică exagerată fata de 
apariţia unor manifestări care contrazic modul considerat a fi normal de inter- 
acţiune într-o societate ; în acelaşi timp, ea funcţionează şi ca un mijloc de 
control social, care foloseşte etichetarea pentru a identifica şi corija acele 
Situaţii, persoane sau grupuri de persoane ce reprezintă o ameninţare pentru 
ordinea socială existentă!. 

Aplicarea acestui concept la subiectul lucrării mele necesită unele interpre- 
tări şi clarificări, dat fiind contextul iniţial în care el a fost utilizat. În acest 
sens, voi păstra dubla semnificaţie atribuită panicii morale (ca reacţie exagerată, 
respectiv ca formă de control social) şi voi documenta modul în care aceasta 
apare în documentele create de fosta Securitate comunistă în legătură cu apa- 
ritia contraculturilor tinerilor români în anii '80. Din această perspectivă, 
organele locale ale Securităţii sunt cele care creează, pe baza unor etichetări 
tipizate, panica morală în legătură cu exprimarea în spaţiul public a preferin- 
telor tinerilor pentru muzica occidentală. Totodată, asumându-și sarcina de 
antreprenor moral în privinţa popularității contraculturilor muzicale occidentale 
în rândul tinerilor români, Securitatea a dispus şi a folosit mijloace de control 
social sau a apelat la cele ale altor instituţii cu atribuţii în domeniul educaţiei 
tineretului (cum ar fi şcoala, familia sau organizaţia UTC ori PCR locală). 
Sintagma antreprenor moral îi aparţine lui Howard Becker şi a fost folosită 
initial pentru a-i identifica pe aşa-numiţii cruciați morali care, prin intermediul 
mass-mediei sau al organizaţiilor, puneau presiune asupra autorităţilor pentru 
a exercita un control social şi pentru a impune anumite reglementări etice?. 


1. Stanley Cohen, Folk Devil and Moral Panics. The Creation of the Mods and Rockers, 
Londra, New York, Routledge, 2011, p. 1. A se mai vedea in acest sens şi Kenneth 
Thompson, Moral Panics, Londra, New York, Routledge, 2005 ; Erich Goode, Nachman 
Ben-Yehuda, Moral Panics. The Social Construction of Deviance, ed. a Il-a, Hoboken, 
NJ, Wiley-Blackwell, 2009. 

2. Howard Becker, Outsiders, New York, Free Press, 1963, pp. 147-148, apud Kenneth 
Thompson, Moral Panics, p. 12. 

Aşa cum voi arăta pe parcursul lucrării mele, reacţia Securităţii faţă de 
apariţia contraculturilor tinerilor români şi care justifica poziţia sa de panică 
morală fata de acestea s-a bazat, în principal, pe instrumentalizarea unor vechi 
clişee ideologice privind folosirea de către Occident a mijloacelor culturale în 
vederea subminării stabilităţii regimului comunist român. Astfel, fixatia cul- 
turală a tinerilor pentru Occident şi implicit pentru muzica sa reprezenta, prin 
influenţa pe care o avea asupra conduitei lor generale, principala cauză a 
panicii morale a Securităţii. Sintagma fixatie culturală îi aparţine sociologului 
Thomas Cushman şi are în vedere modul în care bunurile culturale străine, 
aflate în cantităţi limitate pentru consumul intern în cadrul unor societăţi cu 
un strict control ideologic, devin obiectele centrale pe care se bazează practi- 
cile culturale ulterioare’. 

Pentru scopul lucrării mele am ales să definesc cultura ca pe un set de 
practici culturale angajate de tineri spre a crea noi înţelesuri pentru anumite 
texte, obiecte, experienţe culturale legate de un anumit mod de organizare a 
vieţii cotidiene. Aşa cum sublinia Thomas Cusham, cultura este „rezultatul 
experienţelor concrete ale actorilor sociali în lumea socială”. Din această per- 
spectivă, „oamenii fac cultura şi cultura, la rândul ei, îi face pe ei”. Astfel, 
acest proces de creare a culturii este responsabil pentru crearea identitatilor 
individuale şi colective. Afirmarea acestora presupune o competiţie în care 
fiecare parte încearcă să articuleze şi să impună ca definitorie propria-i per- 
spectivă culturală asupra lumii?. 

Din considerente care privesc natura surselor avute în vedere (în general, 
rapoarte informative ale organelor judeţene de Securitate) şi pe actorii sociali 
care se defineau ca fani ai muzicii occidentale în România anilor '80, am optat 
pentru termenul contracultură în locul celui de subcultură”, utilizat, de regulă, 


1. Thomas Cushman, Notes from the Underground. Rock Music Counterculture in Russia, 
New York, State University of New York Press, 1995, pp. 41-45. 

2. Thomas Cushman, op. cit., p. 7. 

3. Termenul subcultură a fost folosit in studiile cercetătorilor de la Centrul pentru Studii 
Culturale Contemporane din Birmingham (a se vedea în acest sens volumul editat de 
Stuart Hall, Tony Jefferson [eds.], Resistance Through Rituals. Youth Subcultures in 
Post-War Britain, ed. a Il-a, Londra, Routledge, 2006), care au asociat pentru prima 
data termenul cu grupurile de tineri ce exteriorizau stiluri spectaculoase (teds, mods, 
punks, skins etc.) in Marea Britanie a anilor '60 şi '70. Ulterior, modelul lor de analiză 
a subculturilor tineretului a fost contestat, în principal din cauza identificării subcultu- 
rilor cu clasa muncitoare, a consumerismului cu rezistenţa clasei muncitoare, din cauza 
existenţei unei perspective exclusiv masculine asupra membrilor subculturilor, a unei 
descrieri prea simpliste a opoziţiei subculturilor tineretului la cultura hegemonică şi, 
nu în ultimul rând, a ignorării rolului mass-mediei în crearea subculturilor şi a identitatilor 

pentru a analiza răspândirea curentelor hippy, punk sau rock, goth în rândul 
tinerilor din lumea occidentală!. Reţinând toate caracteristicile identificate 
anterior pentru definirea conceptului de cultură, consider, la fel ca Thomas 
Cushman, contracultura ca fiind „o cunoaştere practică ce este rezultatul 
angajării în forme alternative de comunicare între actorii care se implică în 
urmărirea colectivă a unor moduri alternative de convietuire” şi care, din 
această perspectivă, contrazic sau neagă „modul dominant de cunoaştere dintr-o 
societate”?. Dacă şi în ce mod astfel de manifestări ale tinerilor pot fi sau nu 
încadrate ca simptomatice pentru identificarea rezistenței lor cotidiene? faţă de 
regimul comunist român nu constituie subiectul acestei lucrări“. Aceasta cu atât 
mai mult cu cât o astfel de perspectivă de analiză, bazată exclusiv pe conţinutul 
documentelor elaborate de fosta Securitate comunistă, nu ar face decât să 


subculturale etc. A se vedea in acest sens Paul Hodkinson, Goth. Identity, Style and 
Subculture, Oxford, New York, Berg, 2002, pp. 9-12 ; Andy Bennet, Keith Kahn-Harris, 
After Subculture. Critical Studies in Contemporary Youth Culture, New York, Palgrave 
Macmillan, 2004 ; David Muggleton, Rupert Weinzierl, The Post-Subcultures Readers, 
Oxford, New York, Berg, 2003 ; Rupa Huq, Beyond Subculture. Pop, Youth and Identity 
in a Postcolonial World, Londra, New York, Routledge, 2006. 

1. A se vedea in acest sens Gen Gelder, Subcultures. Culture Histories and Social Practice, 
Londra, New York, Routledge, 2007; Chris Jenks, Subculture. The Fragmentation of 
Social, Londra, Sage Publications, 2005 ; Roger Sabin (ed.), Punk Rock : So What ? 
The Cultural Legacy of Punk, Londra, New York, Routledge, 2002; Monica Sklar, 
Punk Style, Londra, New York, Bloomsbury, 2013; Micah L. Issitt, Goths. A Guide 
to an American Subculture, ABC-CLIO, LLC, Santa Barbara, 2011 ; Paul Hodkinson, 
Goth. Identity, Style and Subculture, Oxford, New York, Berg, 2002; J. Patrick 
Williams, Subcultural Theory. Traditions and Concepts, Oxford, Polity Press, 2011. 

2. Thomas Cushman, op. cit., pp. 7-8. 

3. Sintagma rezistență cotidiană aparţine antropologului James C. Scott. Din punctul său 
de vedere, rezistența cotidiană reprezintă principala forma de luptă împotriva puterii 
şi dominaţiei în momente diferite de cele ale contestării sale directe, şi care caracteri- 
zează comportamentul şi practicile culturale ale grupurilor subordonate. A se vedea 
James C. Scott, Weapons of the Weak: Everyday Forms of Peasant Resistance, New 
Haven, Yale University Press, 1985, si Domination and the Arts of Resistance : Hidden 
Transcripts, New Haven, Yale University Press, 1990. 

4. Existau o serie de lucrări care interpretează apariţia culturilor sau a subculturilor tine- 
retului ca o formă de rezistenţă a acestora faţă de politicile de indoctrinare şi unifor- 
mizare promovate de către regimurile din ţările fostului bloc sovietic. A se vedea Anne 
E. Gorush, Youth in Revolutionary Russia. Enthusiasts, Bohemians, Delinquents, 
Bloomington şi Indianapolis, Indiana University Press, 2000; Mark Fenemore, Sex, 
Thugs and Rock’n’Roll. Teenage Rebels in Cold War East German, Oxford, Berghahn 
Books, 2007; Jeannette Z. Madarasz, Conflict and Compromise in East Germany, 
1971-1989. A Precarious Stability, New York, Palgrave MacMillan, 2003. 


282 MANUELA MARIN 


confirme caracterul „duşmănos” al contraculturilor tinerilor romani, ignorând 
contextul social şi politic, dar mai ales intenţia actorilor sociali în exprimarea 
opțiunii lor pentru anumite curente ale muzicii occidentale. 

Aşa cum voi arăta pe parcursul lucrării, identificarea şi asocierea tinerilor 
de către organele de Securitate cu o anumită contracultură se făcea, în princi- 
pal, plecând de la ceea ce D.G. Leathers numea artefacte. Din punctul său de 
vedere, artefactele reprezintă „acele lucruri pe care oamenii le pot purta pe 
corpurile lor, le pot face corpurilor lor sau le pot folosi ca extensii ale corpu- 
rilor lor cu scopul de a exercita un control conştient asupra apariţiei lor per- 
sonale. Principale în rândul acestor mijloace artefactuale sunt îmbrăcămintea, 
accesoriile, frizura, ca de altfel şi [...] ochelarii, lentilele de contact, hainele 
de ploaie şi posetele şi servietele”!. Dick Hebdige a utilizat termenul bricolage 
pentru a desemna forma specifică de consum al acestor artefacte în cadrul 
subculturilor tineretului. Introdus iniţial în domeniul ştiinţelor sociale de 
antropologul francez Claude Lévi-Strauss’, termenul bricolage este utilizat de 
Dick Hebdige pentru a descrie modul în care tinerii, în cadrul subculturilor 
lor, folosesc obiecte familiare, cotidiene, în contexte noi şi neobişnuite, con- 
ferindu-le astfel acestora înţelesuri suprarealiste. În acest context, ca de altfel 
şi pentru restul lucrării, definesc consumul ca incluzând achiziţionarea, pose- 
sia şi utilizarea de bunuri care sunt folosite sau afişate. 

Un ultim concept pe care îl consider util demersului meu este cel de geo- 
grafii ale culturii tineretului“. El se referă, în principal, la un loc fizic (stradă, 
cartier, locuinţă, cluburi etc.) legat de existenţa cotidiană a tinerilor sau, dacă 
am în vedere fenomenul de bricolage, propriul corp. Acesta reprezintă un 
spaţiu câştigat de tineri’ prin formele lor specifice de interacţiune, dar mai ales 


1. D.G. Leathers, Successful Nonverbal Communication : Principles and Applications, 
ed. a II-a, New York, Macmillan, p. 157, apud Eric Batson, „Youth Culture, Clothing, 
and Communicative Messages”, MA thesis, Las Vegas, University of Nevada, decem- 
brie 2005, p. 8. 

2. J. Patrick Williams, Jeffrey L. Kidder, „Style”, în J. Patrick Williams, Subcultural 
Theory. Traditions and Concepts, Oxford, Polity Press, 2011, pp. 73-74. 

3. Dick Hebdige, Subculture. The Meaning of Style, Londra, New York, Routledge, 2002, 
in special pp. 102-106; Andy Bennet, Cultures of Popular Music, Buckingham, 
Philadelphia, Open University Press, 2001, p. 63. 

4. Tracy Skelton, Gill Valentine (eds.), Cool Places. Geographies of Youth Cultures, 
Londra, New York, Routledge, 1998. 

5. John Clarke, Stuart Hall, Tony Jefferson, Brian Roberts, „Subcultures, Cultures and 
Class”, in Stuart Hall, Tony Jefferson (eds.), op. cit., p. 35. 

prin reinterpretarea, diferită de cea general acceptată, a utilității sociale a 
geografiei respective’. 


Panica morală şi Securitatea 


Panica morală a Securităţii s-a bazat pe proiectarea unei imagini negative în 
legătură cu apariţia şi manifestarea contraculturilor muzicale ale tinerilor 
români. Fixatia culturală a tinerilor pentru muzica occidentală semnala, în 
principiu, o dezangajare simbolică a acestora faţă de regimul comunist român 
şi valorile sale şi, implicit, o respingere a uniformitatii şi conformităţii care 
trebuiau să reprezinte principalele dimensiuni ale caracterului omului nou? 
socialist, al cărui reprezentant principal era tânăra generaţie. În acest context, 
ataşamentul tinerilor faţă de contraculturile muzicale occidentale reprezenta, 
prin valorile sociale şi comportamentale promovate, dar mai ales din perspec- 
tiva subminării modelului educaţional creat pentru transformarea lor în veri- 
tabili constructori ai socialismului, un pericol care „ameninţa valorile şi 
interesele societăţii” socialiste româneşti şi care conferea substanţă argumen- 
tativă panicii morale a Securităţii. În cele ce urmează, îmi propun ca, printr-o 
cercetare a documentelor elaborate de fosta Securitate comunistă, să analizez 
elementele care au generat şi justificat reacţia sa de panică morală faţă de 
consumul de către tineri a muzicii occidentale. 


Occidentul şi propaganda sa ostilă 


Un prim punct al analizei mele va fi reprezentat de modul în care documentele 
Securităţii au adaptat vechile clişee ideologice privind Occidentul şi scopurile 
ostile ale propagandei sale la particularitatile create de „problema tineret- 
învăţământ”*. 


1. A se vedea Gill Valentine, Tracy Skelton, Deborah Chambers, „Cool Places: An 
Introduction to Youth and Youth Cultures” ; Doreen Massey, „The Spatial Construction 
of Youth Cultures” ; Fiona M. Smith, „Between East and West: Sites of Resistance in 
East German Youth Cultures”, în Tracy Skelton, Gill Valentine (eds.), op.cit., pp. 1-32, 
121-129, 289-304. 

2. Pentru mai multe detalii asupra proiectului omului nou, a se vedea Yinghong Cheng, 
Creating the „New Man” From Enlightenment Ideals to Socialist Realities, Honolulu, 
University of Hawaii Press, 2009. 

3. Stanley Cohen, op. cit., p. 1. 

4. ACNSAS, fond Documentar, dosar 8833, vol. 45, f. 74r. 

Occidentul imaginar' ostil al organelor de Securitate era reprezentat de 
„serviciile de spionaj, cercurile şi organizaţiile reactionare din străinătate”?, 
cărora li se adăugau, conform mărturiei lui Nicolae Ceauşescu, „şi unele 
elemente din rândul fostelor clase exploatatoare sau cercuri reacționare, fugite 
din ţară”5. Aceste „cercuri ostile din exterior” şi-ar fi îndreptat atenţia „pe 
toate liniile şi într-o gamă variată de preocupări spre tineret”, profitând de 
„lipsa de experienţă, discernământul insuficient format, receptivitatea sporită 
şi tendinţele nonconformiste” ale acestuia, „care-l fac mai vulnerabil la influ- 
ente”. Scopul unor astfel de acţiuni „de diversiune ideologică” era „crearea in 
rândul tineretului a unei mase uşor de manevrat în scopuri antisociale sau de 
natură a pune probleme serioase pentru securitatea şi ordinea internă a statului ”*. 

În ceea ce priveşte instrumentele de „diversiune” folosite „în rândul tine- 
retului”, documentele Securităţii mentionau că „cercurile reacționare folosesc 
toate mijloacele de care dispun”. Printre acestea, un loc de important îl ocupa 
„propaganda scrisă şi vorbită din Occident”, care rezerva „spaţii largi unor 
materiale şi emisiuni duşmănoase dedicate celor de vârsta tânără, în scop de 
dezinformare, de a crea neîncredere în politica promovată de partidul şi statul 
nostru, de incitare şi angrenare în acţiuni ostile”$. 

Materialele elaborate de organele de Securitate subliniau faptul că posturile 
de radio străine, în special Europa Liberă, instrumentalizau nevoia tinerilor de 
a asculta muzică pentru a le inocula „idei şi concepţii reacționare” care să 
creeze „derută [...] şi îndeosebi neîncredere în politica partidului şi statului”®. 
Mai mult, într-un raport elaborat în 1984 privind chestiunea „influenţării 
negative a tineretului” de către „cercurile reacționare din străinătate”, se 
observa, de altfel corect”, că postul de radio Europa Liberă şi-a mărit şi diver- 
sificat în mod atractiv spaţiul de emisie rezervat tinerilor ascultători din 


1. Sintagma Ocidentul imaginar îi aparţine lui Alexei Yurchak şi se referă la un construct 
cultural şi imaginar care stă la baza formelor de cunoaştere despre Occident şi care nu 
descrie cu necesitate existenţa unui Occident real. A se vedea Alexei Yurchak, Everything 
Was Forever, Until It Was No More. The Last Soviet Generation, Princeton şi Oxford, 
Princeton University Press, 2006, pp. 158-162. 

ACNSAS, fond Documentar, dosar 8833, vol. 45, f. 113. 

Ibidem, f. 74v. 

Ibidem, f. 113. 

Ibidem. 

Ibidem, f. 74v. 

A se vedea Manuela Marin, „Ascultând Radio Europa Liberă în România lui Nicolae 
Ceausescu”, in Luciana M. Jinga, Stefan Bosomitu (coord.), Între transformare si 
adaptare. Avataruri ale cotidianului în regimul comunist din România, Anuarului 
Institutului de Investigare a Crimelor Comunismului si Memoria Exilului Românesc, 

Romania: „Problematica variată abordată in emisiuni are menirea de a atrage 
o gamă largă de ascultători (elevi, studenţi, tineri muncitori etc.) asupra cărora 
se acţionează printr-o intensă şi subtilă propagandă ostilă, în scopul îndoctri- 
nării acestora, de a adopta o atitudine de nesupunere şi respingere a educaţiei 
comuniste, de creare a unei diversitati ideologice”!. 

Cu precădere, două dintre emisiunile dedicate tinerilor la REL erau incri- 
minate în documentele Securităţii : Tinerama, respectiv Metronom. Tinerama 
era un program care aborda problemele cu care se confruntau tinerii în 
România, dar nu numai, în timp ce Metronom era o emisiune muzicală la care 
ascultătorii români puteau contribui, prin intermediul scrisorilor, la alcătuirea 
listei de melodii transmise?. Astfel, în cadrul emisiunii Tinerama, melodiile 
transmise erau intercalate cu „comentarii tendentioase, denigratoare la adresa 
sistemului economic şi social-politic din ţara noastră”, iar tinerii care audiau 
muzica ascultau „şi astfel de ştiri”?. În cazul Metronomului, organele de 
Securitate se arătau preocupate de interceptarea scrisorilor tinerilor români 
trimise emisiunii. Pe lângă solicitarea unor melodii şi transmiterea dedicatiilor, 
aceste scrisori conţineau, uneori, şi „comentarii ostile” privind situaţia internă 
din România. Aceste mărturii erau citite fie de realizatorul Merronomului, fie 
în cadrul altor emisiuni de profil ale departamentului românesc al REL’. 

Totodată, ca o confirmare a audienței sporite de care emisiunile muzicale 
se bucurau în rândul tinerilor”, documentele elaborate de Securitate consemnau 
o creştere a numărului tinerilor care audiau individual sau în grup emisiunile 
muzicale ale posturilor de radio străine şi în special cele ale REL. Acest fapt 
s-a reflectat proporţional şi în creşterea „interesului unor elevi de a intra în 
legătură cu colaboratorii şi angajaţii acestor posturi”, prin intermediul scriso- 
rilor, „în dorinţa de a le transmite preferinţele muzicale”. 

Încă din 1971 , într-un documentar pe marginea factorilor „care influenţează 
negativ activitatea cultural-educativă”, se consemna că „sesizându-se de faptul 


vol. VIII, Iasi, Editura Polirom, 2013, pp. 218-219 ; şi loana Magura Bernard, Directorul 

postului nostru de radio, Bucureşti, Editura Curtea Veche, 2007, pp. 26-27. 

ACNSAS, fond Documentar, dosar 8833, vol. 41, f. 35r. 

. Pentru mai multe detalii privind profilul acestor emisiuni şi cotele de audienţă inregis- 
trate, a se vedea Manuela Marin, „Ascultând Radio Europa Liberă în România lui 
Nicolae Ceauşescu”, pp. 218-224. 

3. ACNSAS, fond Documentar, dosar 8833, vol. 45, ff. 74v.-75r. 

4. Radio Free Europe, Romanian Broadcasting Department, OSA Archivum, HU OSA 
300-60-1 Box 169, Education 1985-1989; ACNSAS, fond Documentar, dosar 8833, 
vol. 15, ff. 211r., 217r.-v. ; dosar 8833, vol. 36, ff. 107-109; dosar 8833, vol. 45, f. 75r. 

5. A se vedea Manuela Marin, art. cit., pp. 218-224. 

6. ACNSAS, fond Documentar, dosar 8833, vol. 45, f. 75r. 

că unele scrisori nu ajungeau la destinaţie”, unii tinerii recurgeau „la alte 
metode pentru a intra în legătură cu postul de radio Europa Liberă, ocolind 
calea poştei”!. Aceste metode erau consemnate atât în rapoartele pe marginea 
„problemei tineret-învăţământ”, cât şi în descrierea cazurilor identificate şi 
soluționate de organele locale ale Securităţii. Astfel, tinerii predau scrisorile 
lor cetăţenilor străini (inclusiv studenţi) sau români care se deplasau cu regu- 
laritate în exterior, turiştilor străini aflaţi în vacanţă pe teritoriul României sau 
conducătorilor auto români şi străini din transporturile rutiere internaţionale. 
În plus, cei care se adresau REL îşi semnau scrisorile cu pseudonime şi dădeau 
adrese fictive, pentru a „îngreuna identificarea lor” de către organele de 
Securitate?. 

Într-o statistică pentru anul 1983, se consemna faptul că peste 400 de pse- 
udonime au fost folosite de tineri pentru a solicita „muzică sau alte materiale” 
de la posturile de radio Europa Liberă şi Vocea Americii. Şi tot în acel an, 
organele de Securitate au reţinut din circuitul poştal „1.635 de materiale 
redactate de tineri”, dintre care 934 adresate Europei Libere, iar restul de 701 
postului de radio Vocea Americii”. Aceeaşi tendinţă crescătoare era consemnată 
şi la mijlocul anului 1988 când, conform statisticilor interne ale Securităţii, 
numărul tinerilor care „au acţionat pentru a intra în legătură cu angajaţii şi 
colaboratorii posturilor de radio” străine care emiteau înspre teritoriul României 
crescuse cu 20% în 1987 si 1988 faţă de media anilor anteriori“. 

Reacţia de panică morală a Securităţii era determinată de implicarea tine- 
rilor într-o „serie de acţiuni cu caracter antisocial”, ca rezultat al „influenţei 
propagandei reacționare exercitate” de către posturile de radio străine asupra 
lor. Pe lista acestor acţiuni, organele de Securitate includeau : „construirea de 
grupuri sau anturaje cu scopul de a comite acte de dezordine”, „comentarii 
tendentioase şi denigratoare” privind situaţia internă din ţară, pregătirea unor 
acţiuni de trecere frauduloasă a frontierei de stat, „colportarea” informaţiilor 
audiate în cadrul emisiunilor radiofonice, „manifestarea unui liberalism exa- 
gerat” şi „comiterea unor fapte ce intră sub incidenţa codului penal”>. 

Documentele Securităţii identificau în existenţa „unor carente în educaţia” 
tinerilor principala cauză pentru care aceştia cădeau „pradă influențelor ostile” 

. ACNSAS, fond Documentar, dosar 8833, vol. 36, f. 108. 

2. ACNSAS, fond Documentar, dosar 8833, vol. 45, f. 75r. A se mai vedea şi ACNSAS, 
fond Documentar, dosar 8833, vol. 11, f. 1l8r.-v.; ACNSAS, fond Documentar, dosar 8833, 
vol. 15, ff. 2llr., 416; ACNSAS, fond Documentar, dosar 8833, vol. 41, ff. 35-36r.-v. 

. ACNSAS, fond Documentar, dosar 8833, vol. 41, f. 35v. 

ACNSAS, fond Documentar, dosar 8833, vol. 45, f. 116. 

5. Ibidem, ff. 75r.-v. 

din exterior’. Astfel, „pentru a avea un tineret viguros, cu concepţii sănătoase 
despre lume şi viaţă, profund ataşat patriei şi socialismului”, toate instituţiile 
a căror activitate privea categoria socială a tineretului trebuiau să-şi îndepli- 
nească sarcinile „cu toată răspunderea, pentru că în ceea ce priveşte tineretul 
nu se admite şi nu trebuie admis nici un rebut, prejudiciile ce pot fi aduse în 
acest domeniu fiind greu de reparat sau chiar ireparabile”?. Din această per- 
spectivă, „activitatea aparatului de Securitate în domeniu” dobândea „un 
profund caracter politic, patriotic”, deoarece măsurile întreprinse de către 
Securitate, în colaborare „cu celelalte instituţii şi organisme cu atributiuni”, 
vizau „asigurarea dezvoltării, educării şi formării tinerei generaţii, pentru 
prevenirea inoculării sale cu concepţii şi idei anticomuniste şi a determinării 
la tineret a unor opţiuni politice, ideologice şi de viaţă străine caracterului 
orânduirii pe care o construim, tradiţiilor sănătoase ale poporului nostru”?. 
Câteva concluzii sunt necesare pe marginea celor prezentate anterior. Docu- 
mentele elaborate de către Securitate au integrat fenomenul consumului de 
muzică occidentală al tinerilor în schema ideologică mai largă privind utiliza- 
rea de către Occident a mijloacelor culturale şi ideologice în războiul său 
împotriva Uniunii Sovietice şi aliaţilor săi. Însă a explica reacţia Securităţii 
doar în aceşti termeni înseamnă a omite aspecte importante legate de rolul 
tineretului în cadrul societăţii româneşti, dar nu numai. Aşa cum observa Hilary 
Pilkington, comportamentul tinerilor este de natură să stârnească panică 
morală, deoarece sănătatea viitoare a societăţii depinde de sănătatea morală a 
tineretului. Cum acesta nu are încă pe deplin formate propriile-i valori morale, 
el poate fi foarte uşor influenţat de ceea ce consumă prin intermediul mass- 
mediei*. Revenind la cazul românesc, Securitatea a considerat că tinerii con- 
sumatori de muzică occidentală sunt victime ale influenţei occidentale. 
Confirmarea statutului de victimă s-a tradus în adoptarea de către aceştia a 
unor modele comportamentale şi a unor valori diferite de cele prescrise oficial, 
respectiv în implicarea lor într-o serie de acţiuni cu un presupus „caracter 
antisocial”. Astfel, receptivitatea arătată fata de cultura occidentală justifica 
reacţia de panică morală a Securităţii nu doar din perspectiva însuşirii de către 
tineri a valorilor morale şi culturale ale duşmanului ideologic al regimului 
român, cât mai ales prin contribuţia acestora la subminarea bazelor morale 
sănătoase ale tineretului comunist. Semnificativ în acest sens este şi ultimul 


Ibidem, f. 74v. 

Ibidem, ff. 112-113. 

Ibidem, f. 114. 

Hilary Pilkington, Russia’s Youth and its Culture. A Nation’s Constructors and 
Constructed, Londra, New York, Routledge, 2005, pp. 10, 13. 

citat de mai sus, preluat dintr-un document al Securitatii in care activitatea 
aparatului său, calificată ca având „un profund caracter politic, patriotic”, se 
concentra pe prevenirea contaminării tinerei generaţii „cu concepţii şi idei [...] 
străine caracterului orânduirii pe care o construim, tradiţiilor sănătoase ale 
poporului nostru”!. Aceasta cu atât mai mult cu cât, aşa cum voi arăta la 
momentul oportun, organele de Securitate nu au putut identifica existenţa 
vreunui scop politic în spatele consumului, individual sau în grup, al muzicii 
străine de către tinerii români. Şi tot în acest context, trebuie remarcat faptul 
că acţiunile în care tinerii, expuşi la propaganda occidentală, se implicau erau 
catalogate în documentele Securităţii ca având un caracter „antisocial”. Definiţia 
acestui termen, ca de altfel şi tipurile de acţiuni etichetate astfel de către 
organele de Securitate, nu indică, cu necesitate, o semnificaţie politică sub- 
versivă pentru acţiunile tinerilor, care să fi fost inspirată de ascultarea progra- 
melor muzicale de la posturile de radio străine. 


Formația „de muzică uşoară PUNK”? 


Un alt element al panicii morale a fost generat de lipsa de educaţie muzicală, 
dar şi de ignoranta oficialilor de la Securitate privind cultura muzicală occi- 
dentală. În acest context, ceea ce le-a legitimat reacţia şi a reprezentat, în 
acelaşi timp, argumentul principal care a conferit substanţă panicii lor morale 
a fost legat de transpunerea nediscriminată în contextul românesc al anilor '80 
a semnificației pe care curentele muzicale punk rock, heavy rock şi mai putin 
noul val le-au avut în societăţile occidentale. 

Majoritatea analizelor privind muzica punk rock subliniază potenţialul său 
contestatar faţă de statu-quo-ul social, precum şi faptul că ea a devenit un 
instrument de revoltă a tinerilor faţă de tot ceea ce însemna autoritate şi con- 
formitate socială. Mai mult, distantarea tineretului de sistemul social şi politic 
existent a mers până la afirmarea ataşamentului său faţă de anarhie? şi faţă de 
consecinţele pe care aceasta le-ar fi generat în societate. Astfel, înlăturarea 
sistemului de conducere care îngrădea modul de a fi al membrilor societăţii 

. ACNSAS, fond Documentar, dosar 8833, vol. 45, f. 114. 

2. ACNSAS, fond Documentar, dosar 8833, vol. 18, f. 318r. 

3. În legătură cu acest subiect, trebuie remarcat faptul că unul dintre sloganurile emblemă 
ale curentului punk, lansat de cea mai cunoscută trupă de punk britanică, Sex Pistols, 
a fost: „We're not into music, we're into chaos”. A se vedea în acest sens The History 
of Rock. The Definitive Guide to Rock, Punk, Metal and Beyond, Bath, Parragon, 2011, 
p. 186. 

Şi, din această perspectivă, valorizarea supremă a libertăţii şi responsabilitatii 
individuale au reprezentat principalele dimensiuni ale modelului anarhiei punk’. 

Documentele Securităţii reluau şi exemplificau, în diferite contexte, natura 
protestatară a muzicii punk, populară în rândul tinerilor români. Astfel, „moda 
punk [...] este adoptată în general de tinerii între 15-22 ani ca o formă de 
«nemulţumire anarhică», având ca surse de influenţă grupurile punk din statele 
capitaliste. Comportamentul acestor tineri are caracteristic un anumit noncon- 
formism vestimentar şi de tunsoare, plus o oarecare atitudine de frondă”?. Pe 
acelaşi ton alarmist, într-un alt raport al Securităţii se preciza: „Adepții 
curentului PUNK susţin că societatea şi tot ce îi înconjoară trebuie dispretuite 
si distruse [sic ! ] ; propagă nesupunerea fata de legi, şcoală şi familie, militează 
pentru violenţă şi autodistrugere morală, fug de acasă, neglijează sau abando- 
nează şcoala, consumă băuturi alcoolice, comit acte imorale”*. De remarcat 
este faptul că această descriere este reluată, integral, şi în alte documente 
elaborate de către Securitate şi datate diferit*. Totodată, aceste materiale subli- 
niau insistent că în traducere în limba română punk însemna „derbedeu, huli- 
gan, libertin”5. În consecinţă, prin analogie cu experienţa occidentală şi cu 
natura protestului antisistem al culturii punk, Securitatea încerca să descopere 
caracterul contestatar al acţiunilor tinerilor români consumatori de muzică 
punk şi, în consecinţă, să-i plaseze într-o marginalitate socială mai degrabă 
fabricată decât reală. 

Am insistat în analiza mea asupra curentului punk din motive care privesc 
nu doar disponibilitatea surselor, ci şi legătura artificială pe care Securitatea 
o creează între punk şi alte contraculturi ale tineretului, şi anume hippy şi noul 
val, aspect asupra căruia voi reveni în cele ce urmează. 


1. Cari E. Byres, „The Sex Pistols: Punk Rock as Protest Rhetoric”, MB thesis, Las 
Vegas, University of Nevada, 2002, în special pp. 3-25; Hugh Fielder, Mike Gent, 
PUNK. The Brutal Truth, Londra, Flame Tree Publishing, 2012 ; Penelope Spheeris, 
„Foreword”, în Brian Cogan, The Encyclopedia of Punk, New York, Londra, Sterling, 
2008, p. VII; Adrian Boot, Chris Salewicz, Punk : The Illustrated History of a Music 
Revolution, New York, Penguin Studio, 1996, p. 9. 

2. ACNSAS, fond Documentar, dosar 8833, vol. 45, f. 427v. 

3. ACNSAS, fond Documentar, dosar 8833, vol. 18, f. 318v. A se mai vedea si ACNSAS, 
fond Documentar, dosar 8833, vol. 10, f. 44r. 

4. ACNSAS, fond Documentar, dosar 8833, vol. 18, f. 37; ACNSAS, fond Documentar, 
dosar 8833, vol. 13, f. 291; ACNSAS, fond Documentar, dosar 8833, vol. 14, f. 84r. ; 
ACNSAS, fond Documentar, dosar 8833, vol. 41, f. 68. 

5. ACNSAS, fond Documentar, dosar 8833, vol. 41, f. 68r. ; ACNSAS, fond Documentar, 
dosar 8833, vol. 18, f. 318r. 


290 MANUELA MARIN 


Cunostintele reduse despre cultura muzicală occidentală ale oficialilor de 
la Securitate sunt evidente mai ales din modul în care definesc contraculturile 
tineretului. Astfel, pentru aceştia, tinerii români îi imită „pe membrii formaţiei 
britanice de muzică uşoară PUNK (derbedeu, huligan, libertin) înfiinţată în 1978, 
care a făcut în câteva rânduri obiectul unor emisiuni difuzate de Televiziunea 
Română”!. Pe lângă faptul că oficialii de la Securitate descriau muzica punk 
ca fiind „uşoară”, termen care este foarte departe de caracterul rock al acesteia, 
sau considerau punk-ul o formaţie britanică, şi nu o cultură în sine, aceştia par 
să fi găsit şi răspunsul la dezbaterea care exista în acea perioada şi care continuă 
şi în prezent privind originea britanică sau americană a punk-ului?. 

De asemenea, „panchiştii ca formă disidentă” erau identificaţi în documen- 
tele Securităţii ca fiind „o formă palidă, o copie nereuşită a curentului hippy 
din Occident”. Evident, nimic mai departe de adevăr, pentru că punk-ul nu a 
avut nici o legătură cu hippy. Mai mult, un slogan reprezentativ care s-a regă- 
sit imprimat pe tricourile fanilor punk (Never Trust a Hippy) afirma o animo- 
zitate directă a acestora faţă de cultura hippy*. 

Legătura dintre punk şi noul val era, la rândul ei, greşit înţeleasă de ofici- 
alii Securităţii. Astfel, pentru aceştia, „sub denumirea mai respectabilă de 
NOUL VAL” se ascundeau tot „adepţi ai curentului PUNK”? sau din curentul 
punk ar fi „derivat o nouă formă de manifestare numită New Wave (Noul Val), 
care se deosebeşte numai sub aspectul vestimentar al aderentilor, comporta- 
mentul fiind acelaşi”. Într-adevăr, reprezentanţii noului val au fost iniţial 
percepuți pe scena muzicală internaţională ca fiind imitatori ai curentului punk, 
însă ei s-au individualizat printr-un stil muzical care i-a apropiat mai degrabă 
de genul pop decât de cel rock. Această confuzie iniţială privind asocierea 
noului val cu punk-ul a fost specifică sfârşitului anilor 1970’, însă aşa cum 
indică documentele Securităţii, oficialii săi nu erau la curent, nici chiar după 
Câţiva ani, cu această evoluţie. 

În ceea ce-i priveşte pe csöves (tubarii), oficialii Securităţii îi asociau, 
incorect, curentului hippy, dar observau, corect, şi unele asemănări cu punk-ul, 

7. The History of Rock. The Definitive Guide to Rock, Punk, Metal and Beyond, ed. cit., 

mai ales in privinţa comportamentul lor ,,anti-social”: „Tinerii csöves şi 
panchisti adoptă un mod de viata parazitar, refuză a dezvolta activităţi utile 
societatii, promovand un profund spirit nonconformist, de tip parazitar, dorind 
să trăiască la limita unei aşa-zise libertăţi depline ; intră in conflict moral cu 
societatea şi familiile din care provin ; se dedau la fapte cu caracter antisocial, 
adepţi ai violenţei, nutrind o aversiune pronunţată faţă de tot ce exprimă ordine 
şi disciplină în societate, unii părăsind domiciliul familiei din care fac parte, 
trăind din expediente, furturi şi cerşetorie ; se îmbracă în haine gen tub, [tra- 
iesc] în poduri şi tuburi de canalizare (de unde şi numele de csöves — tubari)”!. 
La etichetarea partial greşită a tinerilor csöves de către oficialii de la Securitate 
a contribuit preferința lor pentru un stil de îmbrăcăminte care semăna cu cel 
adoptat de fanii hippy din Occident, dar, aşa cum observa Timothy W. Ryback, 
aceşti tineri s-au revendicat de la etica şi muzica punk rock-ului britanic?. 

În ceea ce priveşte consumul tinerilor români de muzică heavy metal, 
elementele care au declanşat panica morală a Securităţii priveau, în special, 
denumirea trupelor care produceau astfel de muzică. Astfel, un raport al 
Inspectoratului Judeţean Caraş-Severin al Securităţii consemna minuţios şi 
într-o traducere proprie formaţiile ascultate de „adepţi ai curentului de muzică 
Heavy Metal”: ,,Killer’s (Ucigasii), Vampir, Maniac, DAF (formaţie din RFG 
anticomunistă), AC/DC (Anticiştii împotriva comuniştilor)”. Conform aceluiaşi 
document, aceste trupe ar fi propagat, prin „textele muzicale şi formele de 
manifestare, idei anticomuniste, neonaziste şi antistatale”*. Trecând peste 
evidentele exagerări legate de conţinutul „duşmănos” al mesajului compoziti- 
ilor muzicale ale acestor formaţii sau peste micile greşeli de dactilografiere, 
nu poate să rămână neobservată traducerea cu totul originală şi într-o notă 
menită să justifice panica morală a Securităţii a denumirii trupei hard-rock 
AC/DC, „Anticiştii împotriva comuniştilor”, în loc de „curent alternativ/curent 
continuu”. 


1. ACNSAS, fond Documentar, dosar 8833, vol. 14, ff. 322v-323. Ultima parte a descri- 
erii făcute tinerilor csöves nu identifică foarte clar cele două elemente care au deter- 
minat etichetarea lor ca tubari. Astfel, cuvântul csöves face referire la stilul de viata 
de vagabondaj practicat de aceşti tineri, dar şi la modul în care aveau tăiaţi pantalonii, 
care semănau cu ţevile de scurgere. A se vedea în acest sens Anna Szemere, Up from 
the Underground. The Culture of Rock Music in Postsocialist Hungary, The Pennsylvania 
State University Press, p. 39. 

2. Timothy W. Ryback, Rock around the Bloc. A History of Rock Music in Eastern Europe 
and the Soviet Union, New York, Londra, Oxford University Press, 1990, p. 171. 

3. ACNSAS, fond Documentar, dosar 8833, vol. 25, f. 381r. 

4. În limba engleză, AC/DC reprezintă prescurtarea de la alternating current/direct current. 


292 MANUELA MARIN 


Bricolaj si geografii ale culturilor tineretului 


Bricolajul şi crearea de către tineri a unor geografii ale contraculturilor lor au 
contribuit la declanşarea panicii morale a Securităţii din două perspective 
principale. În primul rând, adoptarea unui stil specific de vestimentaţie con- 
firma în mod direct nu doar ataşamentul tinerilor, ci şi dimensiunea includerii 
în viaţa lor a elementelor culturii muzicale occidentale. În al doilea rând, 
exteriorizarea în spaţiul public a adeziunii tinerilor (atât prin vestimentaţie, 
accesorizare, cât şi prin „câştigarea” unor spaţii pentru manifestarea lor cul- 
turală) la un anumit curent muzical occidental crea condiţiile imitării compor- 
tamentului lor şi de către alţi tineri. 

Documentele Securităţii contin descrieri amănunțite ale modului in care 
tinerii foloseau bricolajul (Dick Hebdige) spre a-şi exprima opţiunea pentru 
un anumit curent muzical occidental. În acest caz, artefactele (D.G. Leathers) 
erau reprezentate de obiecte de îmbrăcăminte, accesorii (mărgele, insigne, dinţi 
de animale, agrafe, fibule, lănţişoare, scoici, brățări) sau obiecte de uz casnic 
(ace de siguranţă, panglici, piulite, şaibe, lame de bărbierit, cuțite), care mar- 
cau transformarea corpului tinerilor în geografii ale culturilor lor. 

În marea majoritate a cazurilor semnalate de către organele locale ale 
Securităţii, „adepţi ai curentului Punk” se individualizau printr-o „ţinută 
excentrică (haine în culori stridente, având agatate pe ele la gat ace de siguranţă 
de dimensiuni mari, mărgele, insigne, panglici, dinţi de animale etc.)” sau prin 
faptul că purtau „tricouri având desenate figuri bizare de animale şi capete de 
mort, cu lanţuri şi sârme pe care înşiraseră piulite, şaibe etc. şi le purtau la 
gât, cu agrafe şi ace de siguranţă, de dimensiuni neobişnuite, confecţionate 
din metal”!. În unele cazuri, oficialii Securităţii identificau nominal şi cazurile 
particulare ale unor tineri care, din punctul lor de vedere, duceau la extrem 
moda punk. Acesta a fost şi cazul unui elev de la Liceul industrial nr. 27 din 
Bucureşti care, pentru a le demonstra prietenilor că este un fan punk adevărat, 
„în repetate rânduri şi-a introdus ace de siguranţă în lobul urechii şi in antebrat, 
iar la spectacole a început să meargă în ţinută vestimentară adecvată şi să poarte 
obiecte simbolice brățări, clop cu insigne străine etc.”?. 

Dornici să se „deosebească de restul oamenilor comuni şi banali”, tinerii care 
se declarau fani ai noului val se îmbrăcau „cu cămaşă verde şi pantaloni eva- 
zati, unii purtând pantaloni albi transparenti şi slipi negri”. În ceea ce priveşte 
coafura, „unii sunt raşi până deasupra urechilor, cu o creastă de cocoş în 


1. ACNSAS, fond Documentar, dosar 8833, vol. 41, f. 68r.-v. V. şi ACNSAS, fond 
Documentar, dosar 8833, vol. 18, f. 318r. ; dosar 8833, vol. 13, f. 310. 
2. ACNSAS, fond Documentar, dosar 8833, vol. 10, f. 441r. 

mijlocul capului, alţii fiind pieptanati cu mai multe cărări ori cu părul pe ochi 
până la bărbie etc.”!. Îmbrăcămintea csöves respecta, în linii generale, stilul 
hippy al anilor '60. Influentati de materialele citite în revistele maghiare şi 
vest-germane, fubarii români „au ajuns să-şi vopsească fata şi mâinile”. Tinuta 
lor vestimentară era compusă „din pantaloni stramti, cămăşi largi şi lungi, par 
supraabundent, pantofi cu vârfuri ascuţite”. Accesorizarea hainelor se făcea 
prin introducerea „în găici [de] lănţişoare din metal, ornamente lame de băr- 
bierit, scoici, cruci, cuțite etc.”?. În alte cazuri, vestimentația csöves era 
particularizată, probabil în funcţie de preferinţele personale ale tinerilor, care 
purtau pentru a se recunoaşte reciproc „cravate roşii cu puncte albe, unele 
brățări [din] cauciuc, blue gens [sic ! ], tricouri cu diferite iniţiale etc.”?. De 
asemenea, ei acordau o atenţie deosebită impodobirii corespunzătoare a cor- 
pului, astfel că „îşi introduceau ace de siguranţă sub piele în părţile vizibile 
ale corpului: pe mâini, gât şi fata”*. Salutul de grup csöves era format din 
expresii in limba maghiară: „servus csii” sau „elgen csii” (trăiască tubarii), 
însoţite de ridicarea braţului şi a două degete in formă de V5. 

Manifestarea în spaţiul public a acestor „excentrici” sau „nonconformişti” 
justifica panica morală a Securităţii atât din perspectiva încălcării de către 
aceştia a normelor vestimentare şi comportamentale general acceptate, cât mai 
ales din cea a existenţei unui pericol real al imitării de către alţi tineri a com- 
portamentelor lor „antisociale.” Totodată, expunerea publică sau participarea 
,adeptilor” punk, new wave sau csöves la o serie de manifestări culturale realiza 
transformarea acelor locuri sau evenimente în geografii ale culturii tineretului. 
În acest sens, rapoartele Securităţii indicau spectacolele Cenaclului Flacăra 
sau concertele formațiilor „de muzică rock (Iris, Voltaj, Domino, Compact)” 
ca fiind responsabile pentru crearea unei „atmosfere propice manifestării unor 
forme specifice curentului punk (manifestări zgomotoase, tipete, tineri îmbrăcaţi 
în ţinuta caracteristică acestui curent, cu lanţuri la gât, ace înfipte în urechi etc.), 
exercitându-se astfel influenţa negativă şi asupra altor participanţi ”€. 

Un caz particular era consemnat, la finele anului 1983, de Inspectoratul 
Judeţean Iaşi al Securităţii. În urma cercetărilor efectuate de către oficialii săi, 


= 


ACNSAS, fond Documentar, dosar 8833, vol. 18, f. 4r. 

2. ACNSAS, fond Documentar, dosar 8833, vol. 14, f. 322r. 

3. ACNSAS, fond Documentar, dosar 8833, vol. 11, f. 23r.-v. V. şi ACNSAS, fond 
Documentar, dosar 8833, vol. 10, f. 343r. 

4. ACNSAS, fond Documentar, dosar 8833, vol. 14, f. 322r. 

ACNSAS, fond Documentar, dosar 8833, vol. 10, f. 343r. 

6. ACNSAS, fond Documentar, dosar 8833, vol. 10, f. 441r. V. şi ACNSAS, fond 

Documentar, dosar 8833, vol. 45, f. 439v. 

a fost descoperit un grup de patru liceeni care au transformat cofetăria Turn 
din Podu Roş (municipiul Iaşi) într-un loc de întâlnire şi socializare. Cu pri- 
lejul acestor întâlniri de grup, tinerii aveau o „comportare şi ţinută excentrică, 
teribilista” , îşi exprimau preferinţele pentru „formaţii de muzică occidentală” 
în defavoarea „artei naţionale”, utilizau „expresii din limba engleză” şi îşi 
manifestau „tendinţa spre o «concepţie de viaţă mai independentă şi mai 
liberă»”. "Totodată, cei patru liceeni „ascultau postul de radio Europa Liberă 
pentru muzică, însă uneori retineau şi ştirile transmise pe care le comentau 
apoi în cadrul grupului”. În plus, ei se arătau preocupaţi de „atragerea de noi 
aderenti” ca o modalitate de lărgire a cercului lorl. 

Şi fanii români ai muzicii rock au intrat în atenţia Securităţii, pentru „ten- 
dinta de a se constitui în anturaje, pe criteriul pasiunii uşor exaltate pentru 
acest gen de muzică şi practicile rituale ce o însoțesc”. Întâlnirile lor aveau 
loc „la domiciliul părinţilor, pe dealuri, în parcuri”, prilej cu care ei ar fi făcut 
„dovada unor înclinații spre violenţă, tulburarea ordinii şi liniştii publice, acte 
de huliganism şi sadism”. Pentru a sublinia şi mai mult această idee, raportul 
Securităţii din judeţul Caraş-Severin menţiona că la concertele formațiilor Iris 
şi Holograf „care au în repertoriu acest gen de muzică, ca urmare a manifes- 
tărilor violente” ale fanilor, „a fost necesară întreruperea spectacolelor pentru 
restabilirea ordinii”. Acelaşi document consemna, de asemenea, şi fapta unui 
tânăr rocker care ar fi „preconizat crearea de panică în rândul populaţiei prin 
punerea în libertate a celor doi lei de la grădina zoologică”?. 


Contracultura muzicală occidentală : 
spontaneitate sau subversiune politică ? 


Caracterizările pe marginea modalitatilor specifice de exprimare a preferinte- 
lor tinerilor pentru muzica occidentală erau, de regulă, însoţite de prezentarea 
unor cazuri concrete intrate în atenţia organelor locale ale Securităţii. Astfel, 
rapoartele consemnau identitatea tinerilor fani, conţineau date succinte despre 
familiile acestora şi descriau natura activităţilor desfăşurate de ei în legătură 
cu exprimarea pasiunii lor pentru muzica occidentală. De remarcat este faptul 
că oficialii de la Securitate se arătau interesaţi cu precădere de tinerii care 
formau „anturaje” din dorinţa lor de a-şi exprima interesul pentru un anumit 
stil de muzică străină. 


1. ACNSAS, fond Documentar, dosar 8833, vol. 10, f. 227r.-v. 
2. ACNSAS, fond Documentar, dosar 8833, vol. 25, f. 381r. 

Un caz documentat de Inspectoratul Judetean Bihor al Securităţii era cel al 
grupului de cinci tineri din Oradea denumit Discomanii. Acestia s-ar fi ,,con- 
stituit într-un anturaj, propunându-şi a lua legătura cu postul de radio capitalist 
Europa Liberă, în vederea solicitării transmiterii unor melodii hard-rock în 
cadrul emisiunii Metronom”!. Pentru un scop similar, cel al audierii progra- 
melor muzicale transmise de Europa Liberă, s-a constituit şi grupul Kind Klan, 
format din cinci studenţi ieşeni?, sau cel al tinerilor clujeni Unda’. Constituite 
pe baza preferințelor tinerilor pentru muzica punk au fost şi grupurile formate 
din circa 5-10 tineri Miraj, Noi Vrem, Decembrie 10 şi Discotecarii. Dintre 
acestea, Noi Vrem din municipiul Bucureşti şi Miraj din Cluj-Napoca au intrat 
în atenţia organelor locale ale Securităţii nu doar pentru că membrii lor ascul- 
tau muzică străină sau trimiteau scrisori Europei Libere, ci şi pentru că ar fi 
preconizat „procurarea de armament şi muniţie cu scopul de a comite acte de 
dezordine, redactarea şi difuzarea de înscrisuri cu conţinut necorespunzător şi 
trecerea frauduloasă a frontierei”. 

Documentele Securităţii consemnau, de asemenea, faptul că tinerii foloseau 
pseudonime atât în cadrul grupului de prieteni, cât mai ales în corespondenţa 
lor cu posturile de radio străine, în special cu Europa Liberă. Unele dintre 
acestea erau nume proprii englezeşti (de exemplu, Bruce Dickinson, Michael 
Jackson, Thomas Anders), altele erau inspirate din producţiile cinematografice 
vizionate de tineri (James Bond, Big-Bick-patron la demolări, „nume luat după 
un film de animaţie”). Cu toate că a existat tendinţa de a prezenta într-o notă 
alarmistă activitatea unora dintre grupurile formate de tinerii consumatori de 
muzică occidentală (a se vedea cazul Miraj sau Noi Vrem), concluzia investi- 
gatiei organelor de Securitate a fost că pentru tinerii români adeziunea la un 
anumit curent muzical occidental era o chestiune de modă, de imitație, şi care 
nu avea nici o semnificaţie politică. Astfel, într-un raport al Inspectoratului 
Judeţean Maramureş al Securităţii se puteau citi următoarele în legătură cu 
tinerii „care în diverse împrejurări, în special la discoteci”, prezentau „o ţinută 
vestimentară excentrică, inclusiv cercei într-o ureche, imitând moda punk din 


1. ACNSAS, fond Documentar, dosar 8833, vol. 15, f. 217r.-v. 

2. ACNSAS, fond Documentar, dosar 8833, vol. 11, f. 118r.-v. 

3. ACNSAS, fond Documentar, dosar 8833, vol. 15, ff. 415-419. Pentru alte exemple, 
v. şi ACNSAS, fond Documentar, dosar 8833, vol. 10, ff. 335-36; ACNSAS, fond 
Documentar, dosar 8833, vol. 25, ff. 279-280. 

4. ACNSAS, fond Documentar, dosar 8833, vol. 18, f. 318r.-v. Pentru mai multe detalii 
despre grupul Noi Vrem, a se vedea ACNSAS, fond Documentar, dosar 8833, vol. 18, 
ff. 312-313r.-v. 

5. A se vedea in acest sens ACNSAS, fond Documentar, dosar 8833, vol. 15, ff. 211r., 
217r., 416; ACNSAS, fond Documentar, dosar 8833, vol. 10, f. 335. 


296 MANUELA MARIN 


x» 


Occident şi csöves din RP Ungară” : ,,...preluarea şi stabilirea modei s-a facut 
în mod spontan, fără o înţelegere expresă şi neavând tendinţe de organizare şi 
grupare pe fond ideologic, iar tinerii în cauză fac parte din rândul celor pre- 
dispuşi la teribilisme şi excentrisme, în împrejurări în care controlul factorilor 
de educaţie este mai deficitar”! 

La o concluzie similară au ajuns şi oficialii Securităţii din judeţele Arad şi 
Bihor, care, în urma investigaţiilor lor privind tinerii punk „care adoptau o 
ţinută excentrică”, mentionau că „apariţia în rândul tinerilor din tara noastră 
a acestor manifestări nu este o acţiune organizată, ci o imitație, o chestiune 
de modă”?. Mai mult, grupurile de tineri care ascultau postul de radio Europa 
Liberă o făceau doar pentru emisiunile muzicale, în special Metronom, „în 
care sens cunoşteau exact ora de transmisie, respectiv orele de sâmbătă şi 


R73 


duminica”>. 


Contracultura şi marginalitatea socială 


Aşa cum am arătat anterior, prin analogie cu experienţa occidentală, organele 
de Securitate i-au plasat pe tinerii consumatori de muzică occidentală într-o 
marginalitate socială mai degrabă fabricată decât reală. Această perspectivă se 
potrivea cu sau completa punctul de vedere al Securităţii, conform căruia orice 
formă de activitate care contrazicea sau nega „modul dominant de cunoaştere 
din societate”+ avea un caracter marginal. Caracterul marginal al unor astfel 
activităţi era dictat de plasarea lor în opoziţie faţă de proiectul general socialist 
care, prin consecinţele sale benefice actuale, dar mai ales viitoare, nu putea 
să genereze opoziţie decât din perspectiva unor elemente plasate, din diferite 
motive sau conjunctural, la periferia societăţii. 

În consecinţă, marginalitatea socială, menită să justifice panica morală a 
Securităţii privind contraculturile muzicale importate sau copiate din Occident 
de către tinerii români, era doar o replicare nediscriminată a experienţei occi- 
dentale în condiţiile existente în România şi care s-a potrivit cu perspectiva 
Securităţii asupra caracterului periferic al acţiunilor ce veneau în contradicţie 
cu normele prescrise oficial. De altfel, aşa cum voi arăta în continuare, tinerii 


1. ACNSAS, fond Documentar, dosar 8833, vol. 45, f. 439r. 

2. ACNSAS, fond Documentar, dosar 8833, vol. 41, f. 68r. 

3. ACNSAS, fond Documentar, dosar 8833, vol. 15, f. 217v. V. şi ACNSAS, fond 
Documentar, dosar 8833, vol. 9, f. 3; ACNSAS, fond Documentar, dosar 8833, vol. 10, 
f. 121r. 

4. Thomas Cushman, op. cit., pp. 7-8. 

fani punk, noul val, rock sau csöves proveneau, cu precădere, dar nu exclusiv, 
din familii cu situaţie materială şi socială bună, care le permitea accesul la 
informaţia privind existenţa contraculturilor muzicale în rândurile tineretului 
din ţările occidentale. 

Conform documentelor redactate de către Securitate, tinerii consumatori de 
muzică occidentală erau elevi de liceu, studenţi şi în unele cazuri chiar tineri 
muncitori. Ei locuiau, de regulă, în principalele oraşe ale ţării (cum ar fi 
Bucuresti, Iasi, Craiova, Timişoara, Oradea, Cluj-Napoca) şi care erau, unele 
dintre ele, şi mari centre universitare. De asemenea, ţinând cont de specificul 
etnic, cei mai multi tineri csöves locuiau în zonele cu pondere ridicată a popu- 
latiei maghiare şi în unele cazuri în regiunile de graniţă cu statul ungar!. În 
general, documentele Securităţii nu conţineau decât detalii generale privind 
originea socială a tinerilor care se declarau fani ai muzicii punk, noul val, rock 
sau csöves. De exemplu, elevii de liceu din Reşiţa, care au format grupurile Bolides 
şi Ash „cu scopul de a culege muzică rock, de a efectua întruniri şi excursii 

De altfel, şi tinerii care acționau ca lideri ai grupurilor sau care au avut un 
rol decisiv în ,,influentarea” colegilor şi prietenilor spre o anumită contracul- 
tură muzicală aveau o situaţie materială bună. Alături de ceilalţi membri ai 
familie, ei călătoreau în străinătate în excursii sau îşi vizitau rudele care locu- 
iau în ţările blocului estic (în special, Ungaria) sau occidental (Franţa, Statele 
Unite, dar mai ales Republica Federală Germană). Cu aceste prilejuri, tinerii 
români ascultau cea mai nouă muzică, îşi achizitionau casete cu muzică sau 
reviste cu profil muzical destinate lor (cum ar fi, de exemplu, publicaţia vest- 
germană Bravo). Unul dintre tinerii identificaţi anterior s-a declarat în antu- 
rajul său ca fiind fan punk, „inspirându-se din cele văzute în perioada cât a 
stat cu părinţii în SUA, precum şi din articolele apărute în diferite publicaţii, 
in special în revista RFG «Bravo»”5. Activitatea celor 17 elevi de la secţia 
maghiară a Liceului Unirea din Braşov a „degenerat spre un comportament 
necorespunzător şi nociv de gen «csöves», sub influenţa unor publicaţii apărute 
în R.P. Ungară (Magazinul tineretului, Tineretul lumii etc.)”. Din materialele 
apărute în aceste publicaţii, „care prezentau critic date amănunțite cu privire 


1. ACNSAS, fond Documentar, dosar 8833, vol. 9, f. 3; ACNSAS, fond Documentar, 
dosar 8833, vol. ll, f. 23r.; ACNSAS, fond Documentar, dosar 8833, vol. 10, ff. 227, 
441 ; ACNSAS, fond Documentar, dosar 8833, vol. 14, f. 300, 322r.-v.-323 ; ACNSAS, 
fond Documentar, dosar 8833, vol. 18, f. 6r.; ACNSAS, fond Documentar, dosar 8833, 
vol. 25, f. 381r.; ACNSAS, fond Documentar, dosar 8833, vol. 43, f. 142. 

2. ACNSAS, fond Documentar, dosar 8833, vol. 9, f. 3. 

3. ACNSAS, fond Documentar, dosar 8833, vol. 10, f. 441. 


298 MANUELA MARIN 


la acest curent”, tinerii „au preluat numai aspectele negative”. Ei au intrat in 
posesia acestor reviste maghiare „prin abonamente sau cu ocazia unor vizite 
la rude şi prieteni în R.P. Ungară, unde unii au luat cunoştinţă în mod direct 
despre «csöves»”!. 

Din punctul de vedere al Securităţii, cazul unui liceean care a înfiinţat în 
Buzău un grup intitulat semnificativ Punk era simptomatic „pentru uşurinţa cu 
care sunt adoptate de către unii tineri ideile şi concepţiile occidentale”. 
Însoţind-o pe mama sa, medic, în stagiul ei de specializare în Franţa, acesta, 
„lipsit total de supravegherea mamei”, a făcut cunoştinţă cu produsele media 
occidentale (reviste, filme, spectacole). Drept urmare, la întoarcerea acasă, 
„aflat sub puternica influenţă a modului de viaţă occidental, şi-a schimbat 
ideile şi concepţiile, adoptând ţinuta şi comportarea «Punk»”?. 


Securitatea ca „antreprenor moral” 


Ultima parte a lucrării va analiza modul în care Securitatea şi-a asumat sarcina 
de antreprenor moral în ceea ce priveşte contraculturile muzicale de inspiraţie 
occidentală populare în rândul tinerilor români. Sintagma îi aparţine lui Howard 
Becker şi, după cum am arătat deja, a fost folosită iniţial pentru a-i identifica 
pe aşa-numiţii cruciați morali care, prin intermediul mass-mediei sau al orga- 
nizatiilor, puneau presiune asupra autorităţilor pentru a exercita un control 
social şi a impune anumite reglementări etice’. 

Aplicând cele de mai sus particularitatilor cazului meu, consider că Securitatea 
a îndeplinit rolul de antreprenor moral din două perspective. În primul rând, 
ea este cea care a etichetat anumite comportamente sau atitudini ca fiind contrare 
modelului social oficial. În al doilea rând, tot Securitatea a acţionat, singură 
sau în colaborare cu alte instituţii, în sensul sancţionării celor care s-ar fi 
manifestat contrar normelor sociale existente, şi pentru alinierea „conduitei” 
lor celei „corecte, normale a celorlalţi tineri-elevi şi muncitori”. Dat fiind că 
în consideratiile mele anterioare am detaliat motivele pentru care Securitatea 
a interpretat apariţia contraculturilor tineretului în termenii unei panici morale, 
în cele ce urmează mă voi opri doar asupra modului în care această instituţie 

. ACNSAS, fond Documentar, dosar 8833, vol. 11, f. 23r. 

2. ACNSAS, fond Documentar, dosar 8833, vol. 25, f. 395. 

3. Howard Becker, Outsiders, New York, Free Press, 1963, pp. 147-148, apud Kenneth 
Thompson, op. cit., p. 12. 

4. ACNSAS, fond Documentar, dosar 8833, vol. 43, f. 143. 


SECURITATEA SI PANICA MORALA 299 


a actionat pentru a corecta si a impune anumite norme comportamentale si 
atitudini tinerilor identificaţi ca fani punk, noul val, rock sau csöves. 

Documentele analizate indică faptul că Securitatea a încercat să limiteze 
sau să elimine manifestările publice ale acestor tineri. În consecinţă, organele 
locale ale Securităţii, în colaborare „cu cele de Miliție”, efectuau raiduri in 
locurile unde tinerii se adunau de regulă pentru a se distra şi unde exista o 
mare probabilitate ca ei să asculte şi să danseze după muzică străină, cum ar 
fi casele de cultură, cluburile tineretului sau discotecile!. 

Securitatea a luat şi măsuri „informativ-operative” pentru „prevenirea agra- 
vării şi extinderii acestor tendinţe”?, cu referire la contraculturilor muzicale 
ale tineretului. Astfel, organele sale judeţene trebuiau să monitorizeze, să 
identifice şi să destrame anturajele create de tineri pentru a asculta muzică 
străină. În marea majoritate a cazurilor, oficialii Securităţii recurgeau la aver- 
tizări, dar mai ales la „influențarea pozitivă” a tinerilor. Tânărul era invitat 
la sediul local al Securităţii pentru o întâlnire cu un ofiţer, în cursul căreia era 
avertizat asupra gravităţii faptelor comise. Întâlnirea se finaliza în momentul 
în care acesta „şi-a recunoscut integral şi regretat faptele, angajându-se în scris 
să aibă o comportare corectă în viitor”. Uneori, angajamentul tânărului „că nu va 
mai avea astfel de manifestări” era însoţit de un altul, „că va contribui la depis- 
tarea altor elemente cu astfel de concepţii şi informarea organelor de Securitate ”5. 

Măsura influentarii pozitive se referea la folosirea de către organele locale 
de Securitate a reţelei sale de informatori, a familiei sau, în cazul meu, a 
factorilor educationali pentru a-i proteja pe tineri de contaminarea cu idei 
negative care i-ar putea determina să participe la acţiuni „antisociale”, poten- 
tial dăunătoare intereselor statului*. Astfel, în cazul menţionat anterior, al 
tinerilor csöves din Braşov, oficialii de la Securitate au apelat la „sprijinul 
cadrelor didactice şi al factorilor locali din liceu” pentru a întreprinde, după 
intervenţia lor, „măsuri de influențare pozitivă a celor în cauză”5. Alteori, tot 


1. ACNSAS, fond Documentar, dosar 8833, vol. 45, f. 439v.; ACNSAS, fond Documentar, 
dosar 8833, vol. 43, f. 142. 

2. ACNSAS, fond Documentar, dosar 8833, vol. 43, f. 142. 

3. ACNSAS, fond Documentar, dosar 8833, vol. 43, f. 143; ACNSAS, fond Documentar, 
dosar 8833, vol. 45, f. 427v. Pentru alte exemple v. si ACNSAS, fond Documentar, 
dosar 8833, vol. 11, f. 1l8v.; ACNSAS, fond Documentar, dosar 8833, vol. 15, 
ff. 21lv., 217v. 

4. ACNSAS, fond Documentar, dosar 123, vol. 41, ff. 24-26, apud Liviu Burlacu, 
„Preventive Measures used by the Securitate”, în Virgiliu Taraéu (coord.), Learning 
History Through Past Experiences : Ordinary Citizens under the Surveillance of Securitate 
during the 1970-1980s, Bucureşti, Editura CNSAS, 2009, p. 64. 

5. ACNSAS, fond Documentar, dosar 8833, vol. 11, f. 23. V. şi ACNSAS, fond Documentar, 
dosar 8833, vol. 25, f. 384v. 

la sugestia organelor locale de Securitate, tinerii erau ,,dati in grija factorilor 
educationali şi a părinţilor în vederea supravegherii şi influentarii lor pozitive”!. 
În aceste condiţii, atât factorii educationali, cât şi părinţii „au luat atitudine 
fermă faţă de faptele comise, multumind totodată pentru intervenţia la timp a 
organelor de Securitate”?. 

Un alt instrument folosit de Securitate pentru „îndreptarea” socială a tine- 
rilor consumatori de muzică străină a fost punerea lor în dezbatere publică. 
Această măsură era un reflex al convingerii că oprobriul opiniei publice repre- 
zenta un instrument valoros de control social al tuturor comportamentelor 
deviante?. Semnificativ in acest sens este cazul lui Ovidiu Banu, elev la Liceul 
industrial nr. 7 din Sibiu. Acesta a intrat în atenţia organelor de Securitate nu 
doar pentru că era „adept al curentului Punk”, ci şi pentru că, fiind un ascul- 
tător împătimit al emisiunilor muzicale ale postului de radio Europa Liberă, 
a înregistrat „la casetofonul său pe o casetă mai multe melodii de muzică rock 
Şi disco”, pe care „a dat-o unei colege de clasă care a ascultat-o singură la 
domiciliul ei”. În plus, el a făcut cunoscut şi colegilor săi „faptul că el audiază 
emisiunile” transmise de Europa Liberă. „Avându-se în vedere gradul de 
vinovăţie, vârsta şi preocupările” tânărului şi faptul că părinţii lui nu erau 
„cunoscuţi în evidenţa organelor” de Securitate, acesta „a fost discutat în cadrul 
colectivului de elevi, cu participarea factorilor responsabili de la Liceul indus- 
trial nr. 7 din Sibiu, a tatălui şi a unui reprezentant al comitetului municipal 
al UTC Sibiu, măsură propusă de noi [de Securitate, n.m., M.M.] şi aprobată 
de organele de partid”. 

Aşa cum reiese din fragmentul anterior, oficialii de la Securitate informau 
structurile locale de partid în legătură cu rezultatele investigaţiilor lor privind 
„activitatea şi comportarea necorespunzătoare ale unor colective de tineri”. 
Aceasta deoarece organele de partid puteau, „prin intermediul Inspectoratului 
şcolar judeţean, a[l] Comitetului judeţean de cultură şi educaţie socialistă, a[l] 
celorlalţi factori educationali”, să intensifice „procesul de educaţie şi de supra- 
veghere a activităţilor cultural-distractive atât în şcoli, cât şi în afara acestora”?. 


1. ACNSAS, fond Documentar, dosar 8833, vol. 10, f. 336. 

2. Ibidem, f. 228. 

3. A se vedea în acest sens Dumitru I. Mazilu, Opinia publică în socialism, Bucuresti, 
Editura Politică, 1971. 

4. ACNSAS, fond Documentar, dosar 8833, vol. 43, ff. 146-147. V. şi ACNSAS, fond 
Documentar, dosar 8833, vol. 10, f. 343v.; ACNSAS, fond Documentar, dosar 8833, 
vol. 11, ff. 12r.-v., 23v. Pentru mai multe detalii privind modul general de desfăşurare a unei 
dezbateri publice, a se vedea: Liviu Burlacu, „Preventive Measures used by the Securitate”, 
în Virgiliu Tarau (coord.), op. cit., pp. 65-66. 

5. ACNSAS, fond Documentar, dosar 8833, vol. 25, ff. 280, 381v. şi în continuare, f. 384v. 
pentru un alt exemplu. 

O ultimă metodă utilizată de Securitate pentru a corecta şi a impune anumite 
norme comportamentale şi atitudini tinerilor identificaţi ca fani ai muzicii punk, 
noul val, rock sau csöves a fost organizarea pentru elevii şi profesorii din 
unităţile de învăţământ a unor „acţiuni de pregătire contrainformativa [...] în 
scopul creşterii spiritului combativ în apărarea cuceririlor revoluţionare din 


»1 


tara noastră, a[l] vigilentei faţă de influențele nocive din exterior”’. 


Concluzii 


Folosind conceptul lui Stanley Cohen de panică morală, studiul meu a analizat 
modul în care Securitatea a înțeles si a reacționat la apariția în decursul ani- 
lor '80 a contraculturilor muzicale punk rock, noul val, rock şi csöves (tubarii) 
in rândul tinerilor români. În acest sens, pe parcursul analizei mele, am arătat 
că reacția specifică a Securității fata de acest subiect a fost rezultatul combinat 
al acțiunii a doi factori. Astfel, replicarea unor clisee ideologice care subliniau 
folosirea de către blocul occidental a mijloacelor culturale şi ideologice în lupta 
sa împotriva celui estic a dobândit o semnificație aparte în contextul impor- 
tantei simbolice pe care Securitatea o atribuia tineretului în cadrul proiectului 
constructiv socialist. Totodată, lipsa unor cunostinte temeinice privind scena 
muzicală străină a oficialilor Securității a determinat transpunerea nediscrimi- 
nată în contextul românesc al anilor '80 a semnificației contestatare şi antisis- 
tem pe care culturile muzicale au avut-o în societățile occidentale. Legat de 
acest aspect, am arătat cum organele de Securitate i-au plasat pe tinerii con- 
sumatori de muzică occidentală într-o marginalitate socială mai degrabă fabri- 
cată decât reală. Asumarea de către Securitate a rolului de antreprenor moral 
a justificat implicarea sa directă sau prin intermediul altor instituții cu atribu- 
tii în domeniul educației tineretului în controlul social al răspândirii contra- 
culturilor muzicale occidentale în rândurile acestuia. 


1. ACNSAS, fond Documentar, dosar 8833, vol. 25, ff. 381v., 384v. 

